
Shiner” — unitatea R2 a lui Donos 

Căpitanul Choday Hrakness - bărbat uman de pe Agamar 

Dorset Konnair — femeie umană de pe Coruscant 

Tetengo Noor — bărbat uman de pe Churba 

Lordul Războinic Zsinj — bărbat uman de pe Fondor 

1 Runt — pitic, pipernicit. 

3 Piggy — porc, purceluş. 
+ Grinder — măcinare, tocător — face referire la abilităţile sale de a tăia prin coduri, de a pirata codurile. 

8 Squeaky — scârțâit, scârțâilă. 

„cu mult timp în urmă, într-o galaxie foarte, foarte îndepărtată 


Capitolul 1 


Douăsprezece nave de luptă X-interceptor coborâră în atmosferă. 

Lumea de dedesubt, Coruscantul, fosta lume tron a Imperiului, era un peisaj 
neîntrerupt de construcții urbane, un oraş vast care se întindea de la un pol la altul, 
acoperit de nori gri străbătuţi de fulgere albe şi galbene. 

Comandantul escadrilei, care pilota o navă de luptă de culoare neagră cu un 
model ca de de tablă de şah verde cu auriu, neobişnuit de vesel, vopsit pe proră, 
clătină din cap privind panorama sumbră a lumii de jos. Chiar şi după tot timpul 
petrecut aici — chiar şi după rolul crucial pe care îl jucase în cucerirea acestei lumi 
pentru Noua Republică - tot nu se putea obişnui cu aroganţa Coruscantului. Era o 
lume care nu putea decât să domine sau să piară, pentru că nu producea decât 
soldați, ofițeri şi birocrați şi nu-şi putea hrăni populaţia fără să importe cantități 
masive de hrană din întreaga galaxie. 

Făcu o scanare vizuală a împrejurimilor sale imediate. 

— Vagabond Trei, strânge formația. Facem un spectacol aici. 

Un X-interceptor verde se apropie mai mult de formaţie. 

— Da, domnule. 

Deşi distorsionată de sistemul de comunicaţii, vocea părea mai degrabă 
indulgentă decât militară. 

— Se spune Da, Wedge până când vom reveni oficial la datorie. Comandantul 
zâmbi. Sau poate, Da, Înălţimea Voastră. Sau Da, o tu, invidia întregii Corellii. Sau... 

Un cor de lamentări îl întrerupse. Vocea lui Nawara Ven, ofițerul executiv 
Twilek al Escadrilei, îi întrerupsce: 

— Nu vă mai plângeți. Şi-a câştigat mica lui vacanţă de la realitate. 

Apoi, vocea lui Tycho Celchu, secundul lui Wedge, interveni tăioasă şi militară: 

— Senzorii înregistrează o escadrilă de nave de luptă care se îndreaptă spre 
noi. Viteza este asemănătoare cu cea a unei nave X-interceptor sau chiar mai bună; 
profilul senzorilor sugerează că sunt X-interceptoare. 

— Menţineţi formaţia, spuse Wedge, apoi îşi schimbă unitatea de comunicaţii 
de pe frecvența Escadrilei pe frecvența militară a Noii Republici. 

— Escadrila Vagabond către formaţia de nave de luptă X-interceptor care se 
apropie, vă rugăm să vă identificați. 

Vocea care răspunse era vioaie, amuzată şi familiară. 

— Indicative greşite, domnule. Noi suntem Escadrila Vagabond. Voi sunteţi pur 


şi simplu o escadrilă pungaşă. Dar pentru următoarele câteva minute vă vom face 
curtoazia de a ne denumi Escadrila Roşie pentru a evita confuzia. Suntem escorta 
voastră. 

— Hobbie? Tu eşti, Locotenente Klivan? 

— Sunt Căpitanul Klivan... din nou, doar pentru următoarele câteva minute. 

Cealaltă unitate de X-interceptoare se ridică la vedere, atingând treptat 
altitudinea escadrilei lui Wedge. Wedge fu surprins să vadă că cele douăsprezece 
nave de luptă erau vopsite în tradiționalele dungi roşii şi aveau însemnele cu 
douăsprezece puncte ale Escadrilei Vagabond. 

— Hobbie, explică asta. 

— Nu avem timp, domnule. Avem o schimbare de curs pentru dumneavoastră. 
Înaltul Comandament a decis să transmită întregul eveniment pe HoloNet... 

— Oh, nu. 

— „..deci setaţi noul curs la 93, urmaţi viteza mea de coborâre şi vă vom duce 
acolo întregi. După aceea, sunteţi pe cont propriu. 

În câteva clipe, destinaţia lor deveni clară: Piața Imperială, un cerc de 
ferrocretă, aflat la nivelul solului, atât de larg încât, în ciuda zgârie-norilor din jur, 
putea fi văzut din aer şi din alte unghiuri, nu doar direct de deasupra. Piaţa era plină 
de spectatori; chiar şi de la acea altitudine, Wedge putea vedea banerele care 
fluturau şi o ceaţă care părea a fi formată din fâşii, dar care cu siguranţă trebuia să 
fie un fel de confetti de sărbătoare. 

O platformă de difuzoare fusese ridicată în partea de vest a pieţei, cu zone 
deschise baricadate la nord şi la sud de aceasta — zonele de aterizare evidente pentru 
cele două escadrile. În timp ce coborau spre piață, Wedge îşi comută sistemul de 
comunicații înapoi pe canalul Escadrilei. 

— Trecem o dată în jurul parcului, ieşim spre dreapta, apoi ne întoarcem spre 
dreapta, până la cinci sute de metri, Vagabonzi. Au venit aici pentru un spectacol; 
hai să le oferim unul. 

Auzi imediat răspunsul lui Hobbie pe acelaşi canal: 

— La fel, pentru Roşii, dar cu întoarcere la stânga, la şase sute de metri. Grupa 
de zbor cea mai neîndemânatică face cinste. 

Cele două escadrile se despărțiră, încercuind perimetrul pieței, vârfurile 
aripilor X-interceptoarelor aflându-se uneori la doar câțiva metri de fețele 
admiratorilor îngrămădiți la ferestrele zgârie-norilor. Escadrilele trecură una pe 
poziţia celeilalte în partea îndepărtată a pieței şi se reuniră la prima lor poziţie, apoi 
coborâră în spirală spre zonele de aterizare. Escadrila Vagabond se îndreptă spre 
zona de nord, iar Escadrila Roşie spre cea de sud. 

La trei sute de metri, Wedge spuse: 

— Coborâţi trenurile de aterizare şi activați motoarele repulsoare, băieți şi fete, 
iar ambele escadrile începură coborârile sigure, verticale, permise de motoarele 
antigravitaționale ale navelor de luptă. 

Wedge zâmbi. 

— Escadrila ta Roşie arată destul de bine, Hobbie. Păcat că nu ai avut timp să-i 
înveţi câte ceva despre zborul de precizie. 

— Ce? 

— Escadrila Vagabond, executaţi formaţie de Paradă Trei Diamante! 

După o clipă de ezitare — trecuse ceva timp de când unitatea nu mai exersase 


complicatele formaţii de paradă - membrii Escadrilei Vagabond se împărţiră în cele 
trei Grupe de zbor, fiecare manevrând într-o formaţie în formă de diamant - câte un 
X-interceptor în față, în spate, celelalte două fiind una lângă alta în mijloc — cu Grupa 
lui Wedge în față şi celelalte două una lângă alta în spate, formând un triunghi de 
diamante, toate orientate spre est. 

Chiar şi peste sunetul motoarelor repulsoare, Wedge putu auzi uralele 
mulțimii. 

Vocea lui Hobbie interveni imediat: 

— Escadrila Roşie, aceeaşi manevră, dar la o sută optzeci de grade față de 
orientarea lor. 

Părea mai degrabă amuzat decât furios. Şi în câteva clipe, escadrila lui se afla 
în aceeaşi formaţie Trei Diamante, dar cu navele orientate spre vest. Urmară şi mai 
multe aplauze - mulțimea era înnebunită după demonstrația aeriană. 

— Un pic cam şovăielnic, Hobbie. 

— Nu suntem împreună de mult timp, Wedge, dar încă mai ştim câteva 
trucuri. Şi tu ai început asta. Grupa Roşu Trei, respingeţi Grupa Vagabond Unul! 

Triunghiul de trei nave de luptă din spatele lui Hobbie, din dreapta, se 
desprinse de formaţia Escadrilei Roşii, făcând o întoarcere laterală şi inversând 
orientarea, păstrând în acelaşi timp aceeaşi ordine internă, şi intră în poziţie la doar 
zece metri sub grupul lui Wedge, coborând spre locul unde ar fi aterizat Wedge. 

— Nu-i rău, Hobbie. Grupa Vagabond Doi, respingeţi Grupa Roşu Unu! 

Corran Horn, în nava sa X-interceptor de culoare verde cu ornamente albe şi 
negre, îşi conduse Grupa într-o manevră similară şi se poziționă direct sub Grupa lui 
Hobbie Klivan. 

— Măi, măi, măi. Grupa Roşu Doi, respingeţi Grupa Vagabond Trei 

— Grupa Vagabond Unu, înlocuiţi Grupa Roşu Doi 

Grupele de zbor ale celor două escadrile se încrucişară deasupra platformei de 
difuzoare în timp ce coborau, într-o demonstraţie impresionantă de zbor de precizie, 
până când, atunci când toate erau la doar zece metri deasupra solului, Escadrila 
Vagabond se reuni deasupra zonei de aterizare din sud, iar Escadrila Roşie deasupra 
celei din nord. Cele două duzini de nave de luptă aterizară la câteva clipe una după 
alta. Piloții coborâră din cabinele de pilotaj într-un vârtej de sărbătoriri: cu diplomații 
Noii Republici şi vechii prieteni trăgându-i pe platforma pentru vorbitori, cu norii de 
confetti care plouau de pe zgârie-norii care înconjurau piața, şi cu ropotele de 
aplauze şi exuberanță din partea miilor de persoane prezente în piață. Wedge reuşi 
să primească strângeri de mână şi palme pe spate de la Hobbie şi de la secundul 
Escadrilei Roşii, Wes Janson, înainte să fie târât în linie cu toți piloții. Vuietul 
mulțimii era prea copleşitor pentru a le permite să îşi audă unii altora cuvintele. 

În fața platformei, la pupitrul vorbitorilor, se afla cea mai iubită purtătoare de 
cuvânt a Consiliului Provizoriu al Noii Republici, Prinţesa Leia Organa de Alderaan. 
Spre deosebire de majoritatea reprezentanților Noii Republici prezenţi, ea era 
îmbrăcată simplu, într-o robă albă Senatorială, cu centură. Aceasta îi atrase privirea 
lui Wedge şi îi oferi un zâmbet şi o jumătate de scuturare din cap, recunoscând că 
nu le plăceau niciunuia dintre ei spectacolele publice ca acesta, apoi se întoarse spre 
mulțime. Cu câteva mişcări ale mâinii reuşi să reducă vuietul mulțimii până în 
punctul în care vocea ei amplificată se putea auzi pe deasupra ei. 

— Cetăţeni ai Noii Republici, vă prezint Escadrila Vagabond! 


Încă nou vuiet prelungit de urale, apoi continuă: 

— Înainte de a-i oferi cuvântul Comandantului Antilles, cred că ar trebui să 
aduc în lumină realizările recente ale escadrilei. Datorită eforturilor lor, acum avem 
din nou o rezervă constantă de bacta — o rezervă suficientă pentru ca să eliminăm 
ultimele efecte ale epidemiei Krytos. Datorită eforturilor lor... 

Wedge nu o mai ascultă. Toate aceste ştiri erau vechi pentru el. Cu doar câteva 
săptămâni în urmă, condusese Escadrila Vagabond — adevărata Escadrilă Vagabond, 
bărbaţii şi femeile care acum erau îmbrăcați în civil - într-o misiune pe care 
Comandamentul Militar al Noii Republici nu o putuse sprijini. Demisionând din 
funcții, membrii Escadrilei Vagabond şi o mână de insurgenți profesionişti 
organizaseră o acțiune civilă împotriva noului guvern al lumii Thyferra, lumea pe 
care se producea majoritatea covârşitoare a proviziilor de bacta, medicamentul 
miraculos. Acel nou guvern fusese condus de fostul lider al spionajului Imperiului, 
Ysanne Isard, şi ar fi putut deveni nucleul unui nou Imperiu reunit. 

Dar acum Ysanne Isard era moartă, iar demisiile membrilor Escadrilei 
Vagabond fuseseră, în mod aparent, pierdute într-un mod foarte creativ - ceea ce 
însemna că ei nu fuseseră niciodată civili — iar asta însemna că, odată cu succesul 
misiunii, Noua Republică transformase retroactiv misiunea Thyferra într-o 
operațiune aprobată oficial. Nimic din toate astea nu explica prezența unei noi 
Escadrile Vagabond care arbora culorile tradiționale ale unităţii. Wedge făcu schimb 
de locuri cu Tycho, secundul său, pentru a sta alături de Hobbie Klivan. 

— Deci, spune-mi despre acest substitut al Escadrilei Vagabond. 

Pilotul cu chipul veşnic trist clătină din cap. 

— Nu este un substitut. Doar un fel de auxiliar. Din motive legate de moral, 
Alianța avea nevoie de o Escadrilă Vagabond vizibilă în timp ce tu erai plecat să te 
joci de-a piraţii. Aşa că ne-au adus pe mine şi pe Wes înapoi de la serviciul de 
antrenament al escadrilei pentru a pune la punct o Escadrilă Vagabond temporară. 

— Temporară. 

Hobbie clătină din cap. 

— Am adus câțiva veterani din Escadrila Vagabond - Riemann, Scotian, 
Carithlee, plus alți câțiva - şi câțiva piloţi noi, fiecare din Escadrilele Mănuşă şi 
Corsar. Acum că v-aţi întors, toți se vor întoarce la unităţile lor inițiale. Cu excepția... 

— Cu excepţia cui? 

— Cu excepţia mea şi a lui Wes. Ne-am întors pentru totdeauna. Sub rezerva 
aprobării tale. Asta este recompensa care ne-a fost promisă neoficial de către Înaltul 
Comandament. 

— Ei bine, mă voi gândi la asta. În faţa privirii încremenite a lui Hobbie, Wedge 
surâse. Glumeam. Bine ai venit acasă. Escadrila Mănuşă este activă? Credeam că 
sunt încă în scutece. 

— Eşti în urma vremurilor. Corsar a fost prima noastră escadrilă, Mănuşă a 
doua, iar a treia, Gheară, abia a fost pusă în funcţiune. 

— Cine e Comandantul? 

— Locotenentul Myn Donos. Un pilot bun, inteligent... 

Locotenentul Wes Janson, încă având o față de copil în ciuda anilor de zbor 
pentru Alianță şi Noua Republică, se înclină zâmbind din partea cealaltă a lui 
Hobbie. 

— Inteligent, egoist, egocentric, arogant, insuportabil... ştii tu, un Corellian 


tipic. 

— Ca ofițer onest şi cu mintea deschisă, ar trebui să ignor asta. Dar ca şi 
Corellian, desigur, voi reuşi să mă răzbun într-un fel sau altul. Wedge se întoarse 
spre Hobbie. Înainte ca membrii tăi Vagabond să fie demişi, vreau să le văd dosarele 
de personal. 

— Bineînţeles. De ce? Dacă pot să întreb. 

— Poţi. Am o idee pentru o altă nouă unitate de X-interceptoare... ceva bazat 
pe experiențele noastre de a cuceri Coruscantul şi Thyferra. 

— O să formezi o nouă escadrilă? 

Wedge încuviință din cap. 

— Chiar aşa? Dai din palme şi apare? 

— Ei bine, m-am gândit să anunţ Înaltul Comandament ca să ştie ce trebuie 
să-mi dea. 

Hobbie clătină din cap. 

— Wes, ai avut dreptate. Toţi Corellienii sunt aşa. Oh, Wedge, Prinţesa... 

Wedge realiză cu întârziere că Leia îl strigase pe nume şi îi făcea semn. Îşi afişă 
zâmbetul său de întâmpinare a publicului şi avansă, oprindu-se la un pas de 
pupitru, luând mâna întinsă a Leiei. Ea îi dădu cel mai contagios zâmbet al ei, 
zâmbetul privat pe care nu-l întorcea niciodată în fața mulțimilor sau a adunărilor 
oficiale. 

Îi vorbi destul de încet pentru ca vorbele ei să nu ajungă la amplificatoare. 

— Arătai de parcă ai fi exersat zborul acela în formație de săptămâni întregi. 

— Am făcut-o, spuse el, cu fața serioasă. Eliberarea Thyferrei nu ne-a luat prea 
mult timp. 

— Eşti un mincinos. Du-te şi vorbeşte lumii, ca să putem merge cu toţii acasă. 


Douăsprezece nave de luptă X-interceptor coborâră în atmosferă. Era o lume 
întunecată, cu cerul poluat, cu o atmosferă formată din gazele şi fumul emanate de 
sutele de vulcani activi. La patru kilometri în față, interceptorul TIE, cea mai rapidă 
navă de vânătoare a forțelor Imperiale, era vizibil de departe. Se menținea cu mult 
înaintea X-interceptoarelor, deşi faptul că acum nu se îndepărta era un indiciu clar 
că motoarele sale erau avariate. O dovadă în plus erau scânteile şi jeturile de fum 
care ieşeau din motoarele sale, prea îndepărtate pentru a fi vizibile, exceptând 
senzorii vizuali; dacă motoarele cedau, X-interceptoarele care îl urmăreau ar fi putut 
să prindă Interceptorul. 

Myn Donos, Comandantul escadrilei de X-interceptoare, activă sistemul de 
comunicații. 

— Lider Gheară către Gheară Opt, vreo schimbare? 

Specialistul său în comunicații răspunse: 

— Nu, domnule. Nu transmite. Din câte îmi dau seama, nu se îndreaptă spre 
niciun fel de semnal. Şi tot nu detectez pe scanere vreo altă emisie a motoarelor, în 
afară de a lui şi a noastră. 

— Foarte bine. 

Viteza Interceptorului scăzu brusc, iar vehiculul începu să se clatine ca şi cum 
ar fi fost lovit de o turbulenţă puternică. Pierdea altitudine, virând la dreapta spre o 


falie dintre doi vulcani enormi. Liderul Gheară văzu firele portocalii sclipitoare de lavă 
care se târau pe versantul apropiat al unuia dintre munții negri, acoperiți de foc. 

— Liderul către escadrilă, se pare că pierde din viteză şi coboară pentru a 
scăpa de noi cu zborul la nivelul solului. Nu-i dați ocazia. Apropiaţi-vă şi forțaţi-l să 
aterizeze. 

Îşi conduse escadrila într-un arc de cerc leneş spre aceeaşi breşă. Urmări cum 
se schimbau cifrele de pe afişajul său de distanță până la ţintă: trei kilometri, doi 
virgulă cinci; Interceptorul ieşi acum din deschizătura de pe partea cealaltă, în timp 
ce X-interceptoarele pătrundeau în ea. 

Vocea lui Gheară Opt izbucni, ascuţită şi nervoasă, prin sistemul de 
comunicații: 

— Se activează motoare, domnule! Chiar în față! Am numărat patru, şapte, 
treisprezece... 

— Armele în poziţie de atac! strigă Donos. Împrăştiaţi-vă şi... 

Shiner, unitatea sa R2, scoase un țipăt ascuţit de alarmă. Consola lui Donos fu 
ecoul acestuia scoțând semnale sonore şi afişând indicatori care arătau că cineva din 
față avea un senzor de blocare a țintei pe el — două blocări... trei blocări... 

Donos viră brusc la stânga - direct spre un coş vulcanic şi spre jetul 
impenetrabil de fum gri-negru care ieşea din el. Când atinse norul, trase înapoi pe 
manşă, înălțându-se drept în fumul care îl ascundea. Blocajele senzorilor de ţintire 
asupra lui dispărură. 

Auzi explozii, unele aproape, altele departe, şi discuţiile emoţionate ale piloților 
săi. Adăugă: 

— Gheară Doi, urcă spre cer în perdeaua de fum; îi vom lovi de sus. 

Nu primi niciun răspuns. Urmă apoi un alt flux de comunicații: 

— Cinci, Cinci, e pe urmele tale! 

— Nu pot să scap de el, aruncă-l în aer pentru mine, Şase... 

— Nu pot, am... am... 

— Nouă a intrat în peretele vulcanului, ea... a dispărut... 

Urmă o altă explozie. Câteva clipe mai târziu, la două mii de metri, Donos viră 
la dreapta, scăpând de fum şi ieşind direct deasupra golului dintre vulcani. Nu era 
nimeni pe urmele lui. Verifică bordul senzorilor — nu-i venea să creadă ce-i arăta, îl 
verifică din nou. El şi Gheară Doisprezece erau singurele forțe ale Noii Republici 
rămase pe ecran. Număra douăzeci şi trei, douăzeci şi patru, douăzeci şi cinci de 
semnale Imperiale. O duzină se îndreptau spre Doisprezece, restul spre el. 

În câteva secunde, Escadrila Gheară fusese aproape distrusă. Bucăţi 
sclipitoare de X-interceptoare încă se prelingeau spre suprafața sfărâmată a planetei. 
În alte câteva secunde, el şi Doisprezece aveau să fie înghițiți, iar distrugerea avea să 
fie completă. 

Din cauza şocului, spuse: 

— Gheară Doisprezece, plonjează spre suprafață. Apărarea Zbor prin Tranşee. 
Semnal Omega. Confirmă. 

— Semnal Omega, am înţeles. Plonjez. 

Senzorii care o arătau pe Gheară Doisprezece indicară scăderea altitudinii. 
Donos făcu la fel, punându-şi X-interceptorul pe nas şi lansându-se spre sol. Nici 
măcar nu reuşise să tragă un foc asupra inamicului. Zece piloţi erau morți şi el avea 
un set complet de torpile protonice, iar bateriile laser erau încărcate la maxim. Era 

timpul să schimbe ceva. 

Senzorii arătau un nor amenințător de nave de luptă TIE - ochi, în limbajul de 
luptă al celor din Alianţă - care o urmăreau pe Doisprezece spre sol. Dacă ajungea la 
suprafața sfărâmată a planetei, plină de cratere şi străbătută de fisuri, ar fi putut 
reuşi să îi evite; acolo, abilitatea ei de pilotaj şi nu viteza relativă a navelor de luptă i- 
ar fi permis să scape de urmărire, iar orice pilot care ar fi încercat să o urmărească 
de sus ar fi pierdut-o rapid din vedere - aceasta era clasica apărare de zbor prin 
tranşee folosită împotriva primei Stele a Morţii. Dar, deocamdată, Doisprezece avea să 
rămână în raza de acţiune a armelor inamice timp de secunde lungi şi mortale. 

În câteva clipe, senzorii săi indicară că se afla în raza de acţiune a armelor 
norului de nave de luptă TIE care se ridica. Îşi schimbă laserele pe tragere dublă, 
ceea ce îi dădea o viteză de refacere mai mare, şi îşi puse restul energiei disponibile 
pe scuturile din față, apoi începu să tragă pe cât de repede îi oferea computerul său 
de ţintire schimbările de culoare şi tonurile pur audibile ale unei fixări valabile a 
țintei. Îşi plasă X-interceptorul într-o coborâre de tip tirbuşon, îngreunând astfel 
posibilitatea de a-şi lovi duşmanii, dar îngreunând şi mai mult posibilitatea ca 
aceştia să îl nimerească pe el. 

Cele mai multe dintre loviturile sale nimeriră pământul. Una dintre lovituri 
rată ţinta dorită, dar îi vaporizase camaradul de zbor. Alte două focuri atinseră 
țintele dorite, unul dintre ele retezând o aripă şi trimițând nava de vânătoare să se 
învârtă în cel mai apropiat versant vulcanic, celălalt neavând niciun efect imediat, 
Donos nu reuşise să vadă - însă TIE-ul întrerupse orice manevră evazivă, traiectoria 
sa de zbor devenind o curbă balistică uşor de calculat. Donos aproape că zâmbi. 
Fusese o lovitură chirurgicală, pilotul fiind ucis de lovitura frumoasă direct în cabina 
de pilotaj şi lăsând restul aparatului de luptă nevătămat. 

Atacul său avu efectul dorit. Norul de TIE-uri care se apropia se împrăştie, iar 
el trecu prin golul din centrul formației lor. Se rotiră ca un nor de insecte furioase, 
pentru a-l urma, însă acum TIE-urile care îl urmăreau pe Doisprezece prin terenul 
accidentat de dedesubt erau la vedere. Donos continuă să tragă, vaporizând o navă 
de vânătoare înainte ca celelalte să ştie că se îndrepta spre ele; camaradul acelei 
nave de luptă, speriat de explozia bruscă, se înclină din reflex spre dreapta, direct în 
partea laterală a fisurii prin care zburau. Aparatul său explodă, umplând fisura cu 
flăcări şi şrapnel. 

Donos se lăsă să cadă în falie, ieşind din picaj chiar înainte să-şi zgârie chila 
pe sol. Avea formațiuni de piatră pe ambele părți ale lui — rocă neagră, atât de 
neclară din cauza vitezei, încât nu putea distinge niciun detaliu. 

— Liderul către Doisprezece, raportează starea, spuse el. 

— Avarie minoră la aripa inferioară de tragere din stânga, răspunse ea. Îmi dă 
o mică vibrație, care ar trebui să dispară dacă putem ieşi din atmosferă. Câteva 
steluțe pe înveliş. Urmăritorii rămân în urmă... Aşteaptă, vine unul! Încearcă să mă 
fixeze! 

Donos acceleră şi mai mult, crescând astfel riscul de a nu mai putea face 
virajele dificile. Apoi făcu o curbă în falie şi aproape că se izbi de motoarele ionice ale 
unui TIE care se deplasa încet, aflat imediat în față. Din reflex, trase o salvă laser şi 
văzu cum se înfige direct în motorul din dreapta al navei de luptă. TIE-ul deveni 
instantaneu o minge de foc de flăcări şi resturi galbene şi portocalii. X-interceptorul 
lui Donos se clătină în timp ce traversa mingea de foc; casca şi carcasa abia reuşiră 

să împiedice sunetul exploziei să îl asurzească. Apoi totul dispăru. 

Urmă încă un viraj strâns spre dreapta care aproape că îl aruncă în peretele de 
stâncă, şi acum o avea pe Doisprezece în vizor. Pe Doisprezece şi nava care o urmărea 
— Interceptorul care îi adusese în această capcană. 

Era pentru prima dată când Donos îl vedea şi remarcă fugitiv dungile roşii 
nestandardizate, pictate orizontal pe panourile navei de luptă, înainte să-i vină în 
minte altceva: acum nu mai ieşeau scântei sau coloane de fum din motoarele sale. 
Odată înşelătoria realizată, toate semnele false ale vulnerabilității fuseseră oprite. 

Interceptorul se strecurase până la câţiva metri de pupa lui Doisprezece şi 
acum se sincroniza cu îndemânare la toate manevrele frenetice ale pilotului de X- 
interceptor. Asta era o demonstrație de tehnică de zbor superioară, o demonstraţie de 
dispreț a unui pilot față de duşmanul său, şi nu exista nicio îndoială că Interceptorul 
putea începe să tragă în orice clipă asupra lui Doisprezece, care era lipsită de 
apărare. 

Donos trase o salvă disperată. În acelaşi moment, Interceptorul trase o salvă 
mortală. Donos îşi văzu laserele lovind şi jucându-se de-a lungul corpului principal 
al Interceptorului, tăind motoarele şi arzând prin carlingă. Laserele Interceptorului se 
intersectară cu Doisprezece, lovindu-i scuturile de la pupa în ciuda manevrelor ei 
disperate... şi apoi pătrunseră. Ambele motoare din dreapta ale lui Doisprezece luară 
foc. Aripile de atac din dreapta, afectate de căldura intensă a laserelor, începuseră să 
se deformeze din cauza frecării atmosferice. 

X-interceptorul lui Doisprezece începu o rotire spre stânga. Donos aproape că 
strigă următorul ordin. 

— Doisprezece, ieşi de acolo! Doisprezece, ejectează-te! 

— Mă ejectez! Lider, pleacă de aici! 

Interceptorul încetini. Scântei şi flăcări, reale acum, îi ieşeau din motoare. Se 
înălță, sărind din falia stâncoasă, şi se pierdu imediat din raza vizuală a lui Donos. 

Donos privi neputincios cum cabina de pilotaj a lui Doisprezece se umplea de 
focul unui propulsor de ejecţie, dar cupola navei nu se deschise. Scaunul ejectabil o 
strivi pe Doisprezece de cupolă. Construcţia sa din oţel transparent menținea 
fuzelajul într-o singură bucată, în timp ce X-interceptorul continua să se rotească 
spre stânga. Sub presiunea continuă a scaunului de ejecţie, cabina de pilotaj se 
desprinse în cele din urmă de X-interceptor, dar Doisprezece stătea moale în scaunul 
de ejecţie, în timp ce acesta o purtă la doar câţiva metri de nava de luptă 
condamnată, izbind-o în peretele fisurii. Într-o fracțiune de secundă dispăru, 
pierdută în spatele lui Donos, iar X-interceptorul ei se prăbuşi cu nasul în peretele 
fisurii de dedesubt. 

Donos se forță să se uite în altă parte, să se întoarcă la obiectivele misiunii. 

Câteva minute de zbor la nivelul solului şi ar trebui să fie în stare să iasă din 
acea fisură şi să se îndrepte spre spaţiu. Dar, dintr-o dată, perspectiva supraviețuirii 
nu-l prea atrăgea. Astromecul R2 al lui Donos ţipă la el. Redevenind brusc atent, se 
uită în jur şi văzu că o pereche de nave de luptă TIE îl ajunseseră din urmă în timpul 
reveriei sale. Putea să rămână şi să fie ucis, sau să fugă şi să le descrie 
comandanților săi eşecul său cu toate detaliile sale crude şi umilitoare. 

Prefera să moară. Dar familiile celor unsprezece bărbaţi şi femei meritau să ştie 
cum îşi găsiseră soarta cei dragi. Cu un strigăt de angoasă, Donos apăsă din nou pe 
propulsoare şi luă următorul viraj. 

Capitolul 2 


Gardianul Noii Republici, cu faţa la fel de lipsită de emoţii ca un buncăr de 
ferrocretă, îl lăsă pe Wedge să intre în birou. Înăuntru, pereţii erau de un albastru 
liniştitor, mobilierul neted şi rotunjit, în culorile mării, aerul rece, dar inconfortabil 
de umed. Totuşi, Wedge era din nou în uniforma Noii Republici, şi numai acest lucru 
îl făcea să se simtă mai confortabil decât ar fi putut-o face climatul din birou. 

În spatele biroului, Amiralul Ackbar, Comandantul Suprem al operaţiunilor 
militare ale Noii Republici, îi întoarse salutul lui Wedge. La fel ca toți Mon Calamarii, 
cu capetele lor supradimensionate şi pielea cauciucată, părea pentru majoritatea 
oamenilor un peşte biped şi inteligent, dar Wedge îl ştia mult mai uman şi mai 
curajos decât mulți dintre cei care luptau pentru Noua Republică. 

Ackbar făcu un gest spre scaunele vizitatorilor. 

— Comandante Antilles. Vă rog, luaţi loc. E prea umed pentru tine? Pot face 
ajustări. 

— Nu, deloc. Wedge ocupă locul indicat. Vă mulțumesc că v-aţi făcut timp în 
programul dumneavoastră pentru mine, atât de repede. 

— Nu este o problemă. Ackbar se aplecă mai aproape, concentrându-se asupra 
lui Wedge, cei doi ochi larg despărțiți mişcându-se uneori independent. Nu văd 
niciun semn de mahmureală la tine, Comandante. Trebuie să trag concluzia că n-ai 
sărbătorit adecvat? 

Wedge zâmbi. 

— Ba foarte adecvat. Ne-am întâlnit cu prieteni vechi şi noi, cu Vagabonzi vechi 
şi noi, şi am povestit până când nu am mai putut lega două cuvinte. Dar am lăsat 
băutura grea în seama piloților mai tineri. 

— Înţelept din partea ta. Piloții mai tineri. Am observat că nu le-am recunoscut 
toate numele. 

— Escadrila Vagabond se recuperează din cauza uzurii, domnule. La finalul 
misiunii de pe Thyferra aveam câțiva piloţi în minus. De atunci, ne-am mărit din nou 
numărul. Suntem totuşi cu un pilot mai puţin, dar Aril Nunb ni s-a alăturat doar 
temporar pentru sărbătoarea de ieri. 

— Sunt sigur că-ţi vei folosi priceperea obişnuită pentru a găsi înlocuitori 
extraordinari. Ei bine, permite-mi să ne grăbim. Ce te aduce la mine? Mesajul tău a 
făcut aluzie la... ce anume? Recomandări pentru un nou tip de unitate, deosebit de 
potrivită pentru căutarea Lordului Războinic Zsinj. 

— Aşa este. 

Lordul Războinic Zsinj, un fost Amiral Imperial care încă avea în posesie un 
Super Distrugător, o navă de război de opt kilometri, capabilă să distrugă suprafaţa 
unei planete, era acum cel mai important obiectiv militar al Noii Republici. Misiunile 
sale de atac la întâmplare împotriva obiectivelor Noii Republici erau din ce în ce mai 
îndrăznețe, mai eficiente şi mai distructive, iar pericolul ca el să preia rolul lui 
Ysanne Isard ca centru al unei resurecții Imperiale nu era unul neînsemnat. 

— Aş dori să formez un nou grup de X-interceptoare, domnule. 

Gura lui Ackbar se strâmbă într-o aproximare de zâmbet. Un comportament 

dobândit - Mon Calamarii nu comunicau amuzamentul în acest mod, dar Ackbar 
cunoştea bine limbajul corpului uman. 

— Escadrila Vagabond nu mai este suficient de bună pentru tine? 

— Escadrila Vagabond va fi întotdeauna suficientă pentru mine, domnule. Dar 
în ultimii ani m-am lovit în mod repetat de o slăbiciune evidentă în armata noastră. 
Am încercat să o rezolv înainte şi vreau să încerc din nou. 

— Te rog să detaliezi. 

Wedge se lăsă în pe spate, pregătindu-se pentru o discuţie îndelungată. 

— Vă amintiți că atunci când am reorganizat Escadrila Vagabond, acum câţiva 
ani, am selectat cei mai buni piloţi pe care puteam să-i transfer sau să-i fur... dar 
când a trebuit să aleg între piloți cu abilităţi egale, întotdeauna l-am ales pe cel care 
avea şi abilităţi utile la sol. 

— Da. Voiai piloţi care puteau fi şi luptători de comando. 

— l-am obţinut. Şi s-au antrenat destul de mult ca şi comandouri, mai ales în 
timpul eliberării Coruscantului de sub Imperiu şi apoi a Thyferrei de sub Isard. 

Ackbar reuşi să zâmbească din nou. 

— Cu siguranţă ai justificat încrederea noastră în experimentul tău. Escadrila 
Vagabond s-a descurcat magnific. 

— Vă mulțumesc. Vorbind în numele bărbaţilor şi femeilor din echipa mea, 
trebuie să fiu de acord. Dar inițial am crezut că Escadrila Vagabond va fi folosită în 
mod oportunist: o misiune de atac va descoperi o slăbiciune la sol, iar noi vom avea 
antrenamentul şi proviziile necesare pentru a cobori şi a efectua misiunea la sol. 
După cum s-a dovedit, am continuat să desfăşurăm misiuni de comando cu drepturi 
depline. Aşa că eu cred că avem nevoie de o altă escadrilă X-interceptor de comando, 
una în care să alegem piloţii astfel încât să avem o gamă completă de abilități de 
intruziune şi subversiune. Escadrila Vagabond a fost concepută ca o unitate de piloți 
de luptă în primul rând şi în al doilea rând ca unitate de comando; de data asta, 
vreau să procedez invers. 

Expresia lui Ackbar, în măsura în care o putea citi Wedge, era una de îndoială. 

— Din punct de vedere istoric, am avut puţine probleme în a coordona 
eforturile comandourilor la sol şi ale piloților de vânătoare pentru sprijin aerian. 

— Nu sunt de acord. Comandourile pot comunica piloților locaţiile de atac, dar 
piloţii tot nu vor fi familiarizați cu acele locaţii la fel ca echipa de intruziune. 
Comandourile ale căror planuri de extracţie au fost dejucate ar putea dori să 
captureze nave spaţiale inamice pentru a scăpa; în situația actuală, nu pot conta pe 
faptul că vor avea suficienți piloți pentru a realiza această evadare, în timp ce piloţii 
antrenați pentru comandouri ar putea. Piloții normali urmează ordinele şi se 
conformează tacticilor standard - şi ar trebui să o facă! Dar o unitate X-interceptor 
de comando ar putea dezvolta noi tactici. Noi modalităţi de a organiza chiar şi raiduri 
şi urmăriri obişnuite. Noi modalități de a anticipa atacurile şi ambuscadele. 

Ackbar se aplecă brusc spre el, cu ochii pe jumătate închişi; lui Wedge i se 
păru o încruntare de concentrare. 

— Ce te-a făcut să spui asta? 

— M-am gândit la acest subiect în timpul zborului lung spre casă şi în timpul 
cât am fost în garnizoana de pe Thyferra înainte de asta, spuse Wedge. Chiar dacă 
misiunea din garnizoană a fost mai scurtă față de cele două luni planificate inițial, 
tot am avut destul timp să mă gândesc. 

— Nu ai auzit nicio veste? 

— Nu, domnule. Despre ce? 

Ackbar clătină din cap. 

— Te rog să continui. 

— Ei bine, de fapt, cam asta e tot. Pot să îmbrac totul într-un raport oficial 
pentru dumneavoastră. Dar mai este un element care cred că este important — vă pot 
da o unitate ca aceasta pe gratis. 

Ackbar pufni, sunetul apărând ca o serie de pocnituri cauciucate. 

— Poţi, chiar acum? 

— Da, domnule. În primul rând, Escadrila Vagabond substituitoare e 
desființată, piloţii şi X-interceptoarele acesteia fiind returnate la unităţile lor 
originale. Corect? 

— Corect. 

— Deci, ne veţi furniza o duzină de X-interceptoare noi, nu-i aşa? Pentru 
Escadrila Vagabond originală. 

— De ce am face-o? Navele voastre X-interceptoare sunt funcționale, nu-i aşa? 

— Ei bine, da, dar nu mai sunt proprietatea Noii Republici. Au fost vândute 
secundului meu, Tycho Celchu, la începutul operaţiunii noastre împotriva Thyferrei. 
Sunt proprietatea lui personală, păstrate cu încredere pentru noi toţi, până când şi 
dacă nu decide să transfere proprietatea piloților lor. 

— Cât de lipsit de caritate din partea ta. Aţi putea dona utilizarea lor Noii 
Republici. Cred că unul dintre piloţii voştri a folosit nava X-interceptor personală tot 
timpul. 

— Da, domnule. Locotenent Horn. Şi Tycho ar fi bucuros să împrumute navele 
sale de luptă pentru Noua Republică, pentru uzul Escadrilei Vagabond, dacă... 

— Dacă următoarea duzină de X-interceptoare care vor ieşi din fabrici vor fi 
alocate noii voastre escadrile de comando. 

— Da, domnule. 

— Ăsta e şantaj. Este incorect. 

— Majoritatea tacticilor neconvenţionale sunt necorespunzătoare până când 
reuşesc, Amirale. Vă atrag atenţia asupra planetei Thyferra... 

— Taci. Mai este încă problema piloților. Proaspăt ieşiţi din Academie, 
pregătirea lor costă sute de mii de credite fiecare. Asta nu este gratis. 

— Nu, domnule. Nu vreau piloți noi. Vreau piloţi cu experienţă. 

— Ceea ce reprezintă o cheltuială şi mai semnificativă. 

— Nu, domnule, nu cu aceşti piloți. Vreau piloţi pe care nu-i vrea nimeni 
altcineva. Eşecurile. Piloţi care se confruntă cu curtea marţială. Piloți cu probleme şi 
ratațţii. 

Ackbar se holbă de parcă nu-i venea să creadă ce se întâmplă cu membranele 
sale timpanice. 

— În numele Forţei, Comandante, de ce? 

— Ei bine, unii dintre ei, desigur, vor fi iremediabili. Îi voi respinge şi eu. Unii 
dintre ei vor fi bărbați şi femei cumsecade, care au dat-o în bară de prea multe ori, 
care ştiu că şi-au pierdut cariera, dar ar da orice pentru încă o şansă... 

— E mai probabil să vă intre o torpilă protonică în motoare decât să obţineţi o 
escadrilă funcţională din astfel de piloți. Torpila ar putea fi lansată din greşeală... dar 
asta nu e o consolare pentru o văduvă. 

Wedge îşi întinse mâinile, cu palmele în sus, şi zâmbi. 

— Problemă rezolvată. Nu sunt căsătorit. 

— Ştiu că nu eşti. Dar ştii ce vreau să spun. 

— Da, domnule. 

— Ce se va întâmpla cu Escadrila Vagabond? 

— Aş fi fericit să rămân oficial la conducere, dar pentru toate activităţile 
escadrilei, Căpitanul Celchu este mai mult decât calificat să o conducă... şi acum că 
a fost exonerat de acuzaţia oficială de ucidere a lui Corran Horn şi de acuzaţia 
nefondată de agent dublu cu creierul spălat, nu ar trebui să existe nicio obiecție 
reală față de revenirea sa completă la îndatoriri. L-aş readuce pe Locotenentul 
Hobbie Klivan la Escadrila Vagabond ca secund şi l-aş lua pe Locotenentul Wes 
Janson ca secund al meu. Odată ce noua escadrilă va fi înființată, desigur, sper să 
revin la comanda directă a Escadrilei Vagabond. 

— Eşti dedicat acestei idei, nu-i aşa? 

— Da, domnule. Wedge se gândi la ceea ce urma să spună. De la Bătălia de la 
Endor, grupurile de relaţii publice ale armatei au prezentat Escadrila Vagabond ca şi 
cum am fi fost sabia de lumină a Noii Republici. O armă luminoasă şi strălucitoare 
pentru a dobori orice rămăşiţe Imperiale întunecate care încă ne mai stau împotrivă. 
Dar, domnule, nu toate bătăliile au nevoie de săbii de lumină. Unele dintre ele se 
poartă cu vibrolame pe străduţele lăturalnice. Noua Republică are nevoie şi de acele 
vibrolame, dar nu le are. 

— Înţeleg. Ackbar încuviință din cap. Cerere refuzată. 

Wedge nu mai putea vorbi; deodată, tot aerul păru să-i părăsească pieptul. 
Crezuse că era atât de aproape, crezuse că îl convinsese pe Amiral. 

— Doar dacă... 

Wedge îşi găsi din nou vocea. 

— Doar dacă? 

— O să fac un pariu cu tine, Comandante. Ai şansa de a forma această 
escadrilă. Dacă, la trei luni după ce va deveni operaţională, îşi va fi dovedit valoarea — 
după aprecierea mea exclusivă - poți face una dintre cele două. Continui cu noua 
escadrilă, sau te întorci la comanda Escadrilei Vagabond, cum doreşti. 

— Şi dacă pierd? 

— Accepţi promovarea la rangul de General şi te alături personalului meu 
consultativ. 

Wedge nu-şi ascunse consternarea de pe față. 

— Mi se pare că aş câştiga oricum, domnule. 

— Încetează. Nu păcăleşti pe nimeni. Dacă ar fi după tine, ai continua să 
pilotezi nave de luptă şi să comanzi escadrile de vânătoare până când vei avea o sută 
de ani. Câte promovări ai refuzat? Două? Trei? 

— Două. 

— Ei bine, dacă pierzi pariul, o accepţi pe aceasta. 

Wedge suspină şi se gândi la cele spuse. Trebuia să continue să zboare; nu ar 
fi fost fericit dacă ar fi avut un alt mod de viață. Dar armata Noii Republici avea 
nevoie de această nouă tactică, avea nevoie de multe modalități noi de a face 
lucrurile, înainte de a deveni la fel de fosilizată din punct de vedere tactic precum 
fusese Imperiul. 

— Accept, domnule. 

Ackbar izbucni într-un râset. 

— Într-un fel, ai pierdut deja, Comandante Antilles. Îţi rişti cariera pentru 
binele Noii Republici. Creezi noi tactici şi noi arme pentru Noua Republică, nu doar 
pentru escadrila ta. Eşti deja un General... doar că nu ştii încă. 

— Cred că voi accepta această remarcă în sensul în care a fost intenționată, 
domnule. 

— Mai am ceva pentru tine, Wedge. Veşti — veşti proaste — pe care va trebui să 
le duci subordonațţilor tăi. Şi nu te invidiez pentru această sarcină. 


Wedge se întâlni cu ceilalți în hangarul de la bordul Crucişătorului Home One, 
unde X-interceptoarele Escadrilei Vagabond erau pentru reparații şi revopsire. Privi 
cu o urmă de melancolie cum carourile negre, verzi şi aurii ale navei sale, culori pe 
care tatăl său le alesese pentru stația de carburant a familiei şi pe care nu a trăit 
niciodată să le vadă puse în aplicare, erau şterse şi înlocuite de culorile gri ale Noii 
Republici şi de dungile roşii mândre, dar stridente, ale Escadrilei Vagabond. 

Tycho se încruntă, dar nu din pricina operațiunilor de revopsire. 

— Şi cum va funcționa asta? 

— Eu acționez în calitate de Comandant pentru unitatea combinată - atât 
pentru Escadrila Vagabond, cât şi pentru noua escadrilă. De asemenea, acționez ca 
Lider de escadrilă pentru noua escadrilă. Tycho, până la întoarcerea mea, tu eşti 
Liderul Vagabond, cu Hobbie secund; Nawara, tu rămâi ofițer executiv. Wes, tu eşti 
secundul meu. Escadrila Vagabond va fi repartizată pentru vânarea lui Zsinj;, noua 
escadrilă va fi constituită la baza Folor... 

Tycho tresări. 

— Ah, da, centrul divertismentului Noii Republici şi al frumuseții lunare. 

— Odată ce va fi pusă în funcţiune, noua escadrilă de X-interceptoare se va 
alătura, de asemenea, pe ascuns, vânării lui Zsinj, presupunând că acesta nu a fost 
eliminat până atunci. Ambele escadrile vor zbura împreună atunci când o vor 
impune circumstanțele. 

Wes se întoarse spre Hobbie şi îi întinse mâna. 

— Îmi pare rău să văd că eşti blocat cu fosilele zburătoare, în timp ce eu rămân 
cu Comandantul Wedge la vârful de lance al... 

Hobbie îi dădu mâna la o parte. 

— Oh, taci din gură. 

Wedge îşi drese gâtul. 

— Mai este ceva. Tycho, Nawara, ne puteţi scuza un moment? 

Cei doi Vagabonzi se retraseră, lăsându-l pe Wedge cu Hobbie şi Janson. 

— Am nişte veşti pentru voi doi, spuse Wedge. Nu o să vă placă să le auziți. 
Escadrila Gheară a dispărut. 

Hobbie se încruntă. 

— Cum adică, a dispărut? 

— Distrusă. Ambuscadă. Toţi sunt morţi, cu excepţia Locotenentului Donos. 

Janson se sprijini de peretele din apropiere. Hobbie părea la fel de şocat ca şi 
cum şi-ar fi băgat mâna într-un generator de energie. 

— Cum? 

— Nu ştim încă toate detaliile. Doar că urmăreau o anomalie, un interceptor 
TIE standard, aflat departe de orice navă cu capacitate hiperspațială, într-un sistem 
nelocuit, înregistrat recent de către Serviciul de Informaţii al Noii Republici ca fiind 
securizat. Se pare că acea înregistrare a fost falsă, introdusă clandestin în codul 
nostru într-un moment care încă nu a fost determinat. Interceptorul i-a condus într- 
o zonă de tragere şi unsprezece dintre membrii escadrilei au murit. Locotenentul 
Donos este interogat chiar acum. Îl voi aduce la Baza Folor când va termina. Chiar 
dacă va fi reabilitat, mulţi comandanţi de escadrilă nu vor dori să-l aibă, aşa că 
vreau să fie evaluat pentru noua escadrilă. 

Vocea lui Janson era răguşită. 

— Unsprezece piloți pe care i-am antrenat. Eliminaţi în urma unei simple 
ambuscade. Cât de incompetenți putem fi. 

Wedge clătină din cap. 

— A fost mai mult decât o simplă ambuscadă. Vom şti mai multe în curând. 
Între timp, să nu vă luaţi la harță. Oricare dintre noi ar fi putut fi ademenit în aşa 
ceva - tot ce trebuia să facem era să ne bazăm deciziile pe rapoarte ale Serviciului de 
Informaţii care păreau de încredere. Aţi înțeles? 

Ambii bărbaţi aprobară din cap. Din buzunarul costumului de zbor, Wedge 
scoase un datapad, apoi i-l înmână lui Janson. 

— Sunt câteva fişiere aici. Unul este un set de date de evaluare a unor criterii 
privind dosarele piloților. Celălalt este o autorizaţie pentru a le compara cu profilurile 
piloților din registrele tuturor forțelor armate ale Noii Republici. Mâine, vreau să 
alcătuieşti o listă cu toți piloții care corespund cerințelor, apoi să începi să îi 
contactezi, să afli câți dintre ei sunt dispuşi să se înscrie pentru a fi transferați în 
noua mea escadrilă, pentru o posibilă misiune permanentă. Pun pariu că vor fi 
aproape toți. Pe cei care răspund afirmativ, trimite-i pe Folor fără a-i informa care 
este destinaţia lor; ne vom întâlni şi îi vom evalua acolo. 

Se întoarse spre Hobbie. 

— De îndată ce vei avea ocazia să-l interoghezi pe Donos, vreau să pregăteşti 
un simulator bazat pe misiunea care a distrus Escadrila Gheară. Va fi una dintre 
primele sesiuni de antrenament pe simulator pe care le va efectua noua echipă — şi 
următoarea pe care o va experimenta Escadrila Vagabond. Ca să nu se mai întâmple 
din nou. 

— Am înţeles, spuse Hobbie. 


— După o analiză şi o examinare corespunzătoare, cred că este o idee teribilă, 
spuse Generalul Crespin. 

Trecuseră câteva săptămâni, iar Wedge Antilles se afla în fața unui alt lider 
militar, într-un alt birou, şi se pregătea să îşi pledeze din nou cauza. Wedge simțea 
cum se adună în el iritarea. Crespin putea fi superiorul său, dar nu înțelegea 
utilizarea şi tacticile de luptă ale micilor unități mai bine decât Wedge. Puţini ofițeri, 
dacă nu chiar niciunul, puteau. Dar îşi stăpâni emoţiile. Era important să-l înfrunte 
pe Crespin motiv cu motiv, fapt cu fapt; dacă lăsa emoţiile să-i dicteze apărarea, avea 
să piardă. 

Generalul Crespin, noul Comandant al bazei de antrenament a piloților de 
vânătoare de pe luna Folor şi comandantul celor două escadrile de A-interceptoare de 

antrenament, se plimba în spatele biroului său, în timp ce Wedge rămase în picioare, 
în poziție de drepți în fața lui. Crespin era un bărbat înalt şi slab care părea să fie 
capabil să aibă doar două expresii: impasibilă şi severă. De când îl văzuse ultima 
oară Wedge, în şedinţele de informare dinaintea asaltului asupra celei de-a doua 
Stele a Morţii, Crespin fusese promovat de la rangul de Colonel la cel de General, 
începuse să şchiopăteze şi îşi înlocuise ochiul stâng cu un ochi optic negru lucios; de 
obicei purta un plasture cu oglindă peste înlocuitorul mecanic, deoarece plasturele 
era mult mai puțin amenințător decât ochiul negru, inuman. Wedge bănuia că 
Generalul putea vedea prin plasture. Wedge auzise că fusese rănit în timpul unui 
bombardament al Super Distrugătorului lui Zsinj, Pumnul de Fier, împotriva unei 
baze militare a Noii Republici stabilită în apropierea graniței cu spaţiul controlat de 
Zsinj. 

— Nu avem nevoie de inadaptațţi care să reprezinte Noua Republică, continuă 
Generalul. Avem nevoie de eroi. Bărbaţi şi femei cu un caracter corespunzător şi cu 
cazier curat. Piloţi de tip hologenic care să arate bine în emisiuni şi în dosare. 

— Cu tot respectul, domnule General, asta echivalează cu a pilota un traseu 
direct către partea întunecată a Forţei. 

Crespin îşi întoarse brusc capul şi se holbă la Wedge. 

— Eşti insolent. Explică-te. 

Wedge inspiră adânc. Controlează-ţi furia. Fă din el un aliat, nu un duşman. 

— În primul rând, de când s-a format Alianţa, am făcut o politică din 
acceptarea dezertorilor Imperiali. 

— Ştiu asta. Eu sunt unul dintre ei. 

Bărbia lui Crespin se ridică, ca şi cum l-ar fi invitat pe Wedge să abordeze 
problema loialității sale. 

— Da, domnule. Aşa că, după cum ştiţi, aceşti oameni aşteptau uneori şansa 
de a trece de partea noastră. Ca şi dumneavoastră. Uneori au ieşit în față când 
poziția noastră era mai puternică decât a Imperiului. Uneori au venit din motive pur 
egoiste. Nu ne-a păsat niciodată, atâta timp cât îşi făceau treaba, continuând să 
ajute Noua Republică şi rămânând loiali obiectivelor noastre. 

— Şi? 

— Deci toţi aceşti dezertori sunt nişte refugiaţi, domnule General. Mulţi sunt 
bărbați şi femei cu pete pe cazier. Uneori mai mult decât pete. Iată un exemplu. Am 
scos criminalii din organizaţia Soarele Negru de pe Kessel, i-am dus pe Coruscant şi 
le-am acordat încredere atât timp cât au fost de partea noastră. Păreți că vreţi să 
spuneţi că ar trebui să le ignorăm contribuţia, să o ţinem ascunsă - singurele 
persoane ale căror eforturi ar trebui să le recunoaştem ar fi cele cu dosare, uniforme 
şi fețe imaculate. 

— Ridicol. 

— În al doilea rând, această idee că aspectul trebuie să fie un factor în alegerea 
noilor piloți, astfel încât să arate bine pe holograme şi în emisiuni... Domnule, vă 
înțeleg raţionamentul şi îl aprob - minciuna aproape că se blocă în gâtul lui Wedge, 
dar trecu repede de ea — dar expune Noua Republică, Consiliul Provizoriu şi Consiliul 
Interior, la un pericol pe care cred că l-ați trecut cu vederea. 

— Care anume? 

— Dacă toți piloţii noştri trebuie să arate într-un anumit fel, să atingă sau să 
depăşească un anumit grad arbitrar de frumusețe, suntem exact la fel ca Imperiul, 

care a ţinut sute de specii inteligente sub călcâiul său doar pentru că nu erau 
umane. Pentru că nu îndeplineau standardele specifice umane privind aspectul fizic. 

— Absurd! 

Dar Crespin părea un pic zguduit de ultima acuzaţie a lui Wedge. 

— Bineînţeles că este, domnule. Este mai mult decât absurd, este o idioţenie. 
Mai ales având în vedere toți non-umanii din Escadrila Vagabond şi din alte unități. 
Dar puneţi acest argument în mâinile insurgenților Imperiali care lucrează în Noua 
Republică şi veţi avea parte de insurecțţii, proteste din partea fiecărei rase semnatare 
a Noii Republici care nu este reprezentată undeva în cabina de pilotaj a unei nave X- 
interceptor sau A-interceptor. 

Crespin făcu o grimasă, dar nu răspunse. 

— În al treilea rând, componenţa noii escadrile permite relaţii publice mai 
bune, nu mai slabe. Fiecare pilot care reuşeşte va fi o poveste de succes, o poveste de 
revenire, potrivită pentru o holodramă sau un serial. Cel mai important este că vor fi 
poveşti despre persoane obişnuite. Nu toată lumea se poate identifica cu Corran 
Horn de la Securitatea Corelliană, sau cu Bror Jace, prințul milionar al monopolului 
de producţie de bacta de pe Thyferra. Dar un pilot de remorcher care s-a alăturat 
Alianţei, şi-a distrus cariera şi apoi a recuperat-o, a reparat daunele pe care le-a 
făcut vieţii sale... 

— Da, da. Crespin îi făcu semn cu mâna să tacă. Foarte bine, Comandante. 
Pasiunea ta pentru acest experiment e evidentă. Motivele tale sunt solide. 
Deocamdată, faceți cum vreţi. Reţineţi că mă aştept ca acest experiment să fie un 
dezastru... şi voi fi aici pentru a curăța totul când îți va exploda în față. 

— Da, domnule. 

— Va trebui să fiți conştienţi de unele schimbări implementate de la ultima 
dată când ați fost staţionațţi aici. Este posibil să fi observat, la aterizare, că emisiile 
de gaze ale bazei sunt mult mai mici față de cum erau înainte; balizele vizuale 
externe sunt aprinse doar atunci când au nevoie de ele navele la aterizare. 

— Da, domnule. 

— Avem nevoie de securitate suplimentară, având în vedere că raidurile lui 
Zsinj sunt din ce în ce mai frecvente şi mai îndrăzneţe... şi că ocazionalele erori, cum 
ar fi faptul că propriul vostru pilot, Erisi Dlarit, s-a dovedit a fi o trădătoare... 

Wedge îşi stăpâni o altă izbucnire de furie. 

— Ar trebui să precizez că a fost plasată în Escadrila Vagabond din motive 
politice, nu recrutată de mine. Şi, din câte am văzut, comandanții ei au păstrat 
pentru sine informaţiile pe care le-a trimis ea despre Baza Folor, fără a le împărtăşi 
cu renegați precum Zsinj. lar acum sunt morți. 

— În fine. Avem totuşi nevoie de o securitate îmbunătățită. Atâta timp cât 
acesta este un teritoriu de graniță, suntem vulnerabili la atacuri precum cele pe care 
Zsinj le face cu atâta plăcere. Toţi piloţii voştri sunt aduşi fără să se ştie unde se află; 
cei excluşi vor pleca la fel. 

— Da, domnule. 

— Foarte bine. 

Dintr-o dată, Crespin păru nespus de obosit. Wedge se întrebă câți ofițeri îi 
aduceau în mod regulat argumente şi discuţii — chiar şi atunci când acestea erau la 
fel de politicoase şi bine argumentate ca ale lui Wedge. 

— Sunteţi liber. 

Capitolul 3 


— Arăţi de parcă ai fi luptat câteva runde cu un rancor. 

— Mulţumesc, Wes. Sunt sigur că Generalul Crespin ar aprecia comparațţia. 

Wedge se aşeză pe scaun cu un oftat şi îşi puse picioarele încălțate pe birou. 
Biroul lui era o fostă magazie cu o iluminare sumbră şi fără măcar un holosenzor 
care să afişeze o imagine reconfortantă a vreunei privelişti îndepărtate. Scaunul lui 
era unul reciclat, un scaun ejectabil montat pe un arc greu şi o traversă metalică. 
Biroul său era o secţiune de paravan metalic suspendat între două dulapuri joase de 
arhivare. Totul era tipic pentru decorul Bazei Folor, care era subfinanțată. Janson 
stătea pe un scaun asemănător, rezemat de perete, iar un al treilea scaun ejectabil 
era situat vizavi de cel al lui Wedge. 

— Avem piloți astăzi? întrebă Wedge. 

— Avem, posibil ultimul grup, dacă nu reuşesc să ajungă alții mai târziu. 

— Să începem. Cine e primul? 

Încă din prima zi de evaluări, Wedge urmase un model simplu de interviu: 
Janson păstra datele despre piloți, permițându-i lui Wedge să se întâlnească cu 
fiecare dintre ei fără să-i ştie dinainte. Asta îi oferea o mai bună ocazie de a-şi 
consulta instinctul în legătură cu fiecare candidat. 

Janson îşi consultă datapadul. 

— Numele lui este Kettch şi este un Ewok. 

Wedge se ridică în picioare. 

— Nu. 

— Oh, da. Hotărât să lupte. Ar trebui să-l auziți spunând: Yub, yub. Face din 
asta strigătul lui de luptă. 

— Wes, presupunând că ar putea fi instruit până la standardele de pilot de 
vânătoare ale Alianţei, un Ewok nici măcar nu ar putea ajunge la comenzile unui X- 
interceptor. 

— Poartă extensii pentru braţe şi picioare, proteze construite pentru el de un 
droid medical simpatic. Şi e nerăbdător să înceapă, Comandante. 

Wedge se lăsă jos şi îşi acoperi ochii cu o mână. 

— Te rog, spune-mi că glumeşti. 

— Bineînţeles că glumesc. Pilotul-candidat numărul unu este o femeie umană, 
de pe Tatooine, Falynn Sandskimmer. 

— Am să te bat, Janson. 

— Yub, yub, Comandante. 

— Las-o să intre. 


Spre sfârşitul zilei, Wedge se uită la lista candidaților examinaţi până atunci. 

O femeie de pe Tatooine cu note de zbor excelente, deja un as, dar cu cariera în 
incinerator din cauza a ceea ce era catalogat drept insolență cronică. Era incapabilă 
să-şi rețină disprețul din voce atunci când avea de-a face cu ofițerii superiori pe care 

nu-i respecta. Incapabilă de a menţine disciplina militară. Wedge se întrebă cât de 
mult i-ar fi afectat asta dosarul cu câţiva ani în urmă, când Noua Republică era 
Alianța Rebelă şi armata era o organizație mai permisivă, rudimentară, în care 
individualismul dur era mai degrabă norma obişnuită decât o excepţie. 

Se întrebă, de asemenea, dacă nu cumva atitudinea lui Falynn Sandskimmer 
față de un anumit Erou al Noii Republici contribuise la cele două retrogradări care îi 
anulaseră cele două promovări. Întrebată despre Luke Skywalker, ea spusese: 

— Îţi poţi imagina cum este să fii comparată cu el toată viaţa ta de adult doar 
pentru că eşti un alt pilot de pe Tatooine? Nu, nu l-am întâlnit niciodată pe Luke 
Skywalker. De fapt, mi-aş dori să nu fi auzit niciodată de el. 

Era o atitudine care nu avea să o facă simpatică multora dintre prietenii lui 
Luke. Wedge, care se număra printre acei prieteni, pur şi simplu ridică din umeri. 
Valoarea ei era dată de performanțe, nu de lipsa ei de apreciere față de un om bun. 

Cel de-al doilea pilot, un bărbat uman de pe Etti IV, trebuia să ajungă în fața 
curții marţiale pentru furt. Îşi exprimase încrederea că va fi achitat şi ceruse o şansă 
de a-şi dovedi calitățile în fața Comandantului Antilles. La un minut după ce acesta 
plecase, Wedge remarcă faptul că holograma înrămată a părinților săi de mult 
decedați lipsea de pe masa de lucru. Îl trimise pe Janson pe urmele hoţului 
compulsiv şi îl şterse de pe lista de candidați. 

Al treilea pilot era un Talz, unul dintre locuitorii umanoizi cu blană albă de pe 
Alzoc III. Fost sclav Imperial, învățase să piloteze cargoboturi pentru Alianța Rebelă 
şi se transferase pe nave de luptă atunci când reducerea drastică a numărului de 
piloți din anul de dinaintea morţii Împăratului determinase o creştere a numărului 
de piloţi buni. Dar dosarul său arăta un istoric de boli psihosomatice şi posibilitatea 
unei căderi psihice în creştere în ultimii ani. Evaluările sale psihice sugerau că acele 
probleme erau rezultatul conflictului dintre natura în principiu blândă a Talzului şi 
misiunea luptătorului de a distruge ţintele inamice. Wedge şi Janson îl supuseră 
unui simulator care reconstituia acțiunile flotei din timpul Bătăliei de la Endor - un 
mediu bogat în ţinte, în care cei mai buni piloți de vânătoare adunau scoruri 
impresionante de ucideri. Talzul se descurcă bine, dar Wedge şi Janson observară 
cum valorile sale biomedicale urcau în zona roşie de pericol — un semn clar că, până 
şi în simulator, stresul îl măcina. Îi urară pilotului dezamăgit un zbor bun spre casă 
şi îi recomandară un transfer înapoi pe cargoboturi. 

— Numărul patru astăzi, spuse Janson, este Locotenentul Myn Donos. 

Wedge îi aruncă secundului său o privire compătimitoare. 

— Ai avut ocazia să vorbeşti cu el? 

— Nu, abia a sosit la bază. Am citit totuşi raportul lui Hobbie. Serviciile de 
Informaţii Militare ale Noii Republici l-au absolvit de orice greşeală sau abatere. 

— Bine. Condu-l înăuntru. 

Janson vorbi în comunicatorul său şi, o clipă mai târziu, intră un bărbat slab, 
în costumul de zbor portocaliu standard al Noii Republici. Avea o înălțime puţin 
peste medie, cu o față rotundă şi o claie stufoasă de păr negru. Faţa lui nu trăda 
nicio emoție. Apoi salută şi păstră salutul până când Wedge i-l întoarse. 

— Locotenente Donos, ia loc. 

— Mulţumesc, domnule. 

Donos se aşeză, drept ca un militar. 

— Înţeleg că cei de la Comandament au analizat situația de pe Gravan 7 şi v- 
au autorizat să continuaţi activitatea de pilot pe nave de luptă. Felicitări. 

— Mulţumesc, domnule. 

Expresia lui Donos nu se schimbă. Wedge se uită la Janson, care purta o 
privire nedumerită în timp ce îl privea pe Donos. 

— Eşti conştient că formăm o nouă escadrilă de X-interceptoare. 

— Da, domnule. 

— Eşti interesat să te transferi? 

— Da, domnule. 

În vocea pilotului nu se simţea nici entuziasm şi nici vreo urmă de durere pe 
care, fără îndoială, încă o resimțea în urma pierderii escadrilei sale. 

Wedge verifică din nou reacţia lui Janson; acesta era acum lăsat pe speteaza 
scaunului, studiindu-l curios pe Donos. 

— Wes mi-a spus că, înainte să te alături Alianţei, ai făcut parte din Forţele 
Armate Corelliene. Lunetist pentru o unitate de elită de contrainsurgenţă. 

— Da, domnule. 

— Încă mai eşti ager ca lunetist? 

— Nu, domnule. Nu am avut ocazia să-mi menţin abilităţile în ultimii trei ani. 

— Crezi că poți să te antrenezi până la standardul tău anterior? 

— Da, domnule. 

În tonul lui nu era nici mândrie, nici entuziasm. 

— Ai vreo problemă cu rolul de lunetist? 

— Nu, domnule. Oricare ar fi rolul meu, sarcina este eliminarea inamicului. 

— Corect. Înţeleg, de asemenea, că ai fost decorat pe Corellia pentru vitejie 
remarcabilă. Acest lucru îți dă dreptul să porţi Tresele de Sânge Corelliene. Şi totuşi 
nu o faci. De ce? 

Lui Donos îi luă ceva timp să răspundă. 

— Mi se pare un pic stupid, domnule. La fel aş putea purta şi o pancartă pe 
care să scrie Sunt o persoană minunată şi dau bani nevoiaşilor. Ce rost are? 

— Înţeleg. Wedge încercă să discearnă vreo urmă de furie, mândrie, regret — 
orice în expresia sau atitudinea pilotului, dar nu reuşi. Ei bine, atunci, deocamdată, 
bine ai venit în escadrila de candidați stagiari. 

Îi strânse mâna lui Donos. Urmă un schimb de saluturi între ei, şi 
Locotenentul plecă. 

— Obişnuia să poarte Tresele de Sânge, spuse Janson. Nu am observat până 
când nu ai menţionat-o tu. Acesta nu este Myn Donos pe care l-am antrenat eu. 

— Interesant. Cât timp a trecut din momentul în care Escadrila Gheară a 
plecat în ultima sa misiune şi până când s-a întors? A fost suficient timp pentru ca 
să fi fost prins de inamic şi programat? 

— Nu, nu există suficient timp nedeclarat în raport pentru ca el să se fi oprit 
într-o cantină pentru a bea ceva. Nu există niciun semn că a părăsit vreodată cabina 
de pilotaj. Este el, dar nu este el. Nici măcar nu m-a privit în ochi. 

— Ei bine, vom vedea cum se comportă. Dacă dă cel mai mic semn că cedează 
sau că are nevoie de o pauză prelungită în afara serviciului pentru o odihnă din 
motive psihologice, îl voi îndepărta. 

— Am înţeles. 

— Detectez un semnal de hipercomunicaţii, domnule Amiral! 

Amiralul Apwar Trigit se uită de pe scaunul său de comandă în zona boxei 
echipajului de pe punte. Expresia lui era blândă. 

— Proveniența lui? 

— Codul de identificare indică faptul că vine direct de la Zsinj din Baza Rancor! 

— Voi vorbi din camera mea privată de comunicații. 

Se ridică, conştient că, având părul şi barba neagră cu fire albe, cu silueta sa 
zveltă şi cu uniforma argintie cu negru pe care o concepuse el însuşi, era o figură 
impunătoare. În timp ce părăsea puntea de comandă a Distrugătorului Imperial, îşi 
păstră mersul grațios şi dezinvolt — era adevărat, îl slujea pe Lordul Războinic Zsinj, 
dar ofițerii săi trebuiau să înțeleagă că nu făcea decât să-şi închirieze serviciile — şi pe 
cele ale Implacabilului — şi că el era propriul său stăpân. 

În camera sferică rezervată comunicaţiilor private, Trigit apăsă un comutator 
de pe consola principală. Imediat, în fața lui a apărut o imagine tridimensională — 
Zsinj, de două ori mai mare decât un om, aşezat pe un scaun de comandă negru, 
fără îndoială cel de la bordul Pumnului de Fier. Zsinj purta uniforma albă şi 
impecabilă a unui Mare Amiral Imperial, un rang pe care nu-l atinsese niciodată cu 
adevărat - totuşi, puterea sa actuală era de aşa natură încât nimeni nu putea 
protesta împotriva acestei autopromovări. 

Trigit zâmbi în fața orgoliului pe care îl manifesta Zsinj în mod normal. 

— Domnule, o să-mi frângeți gâtul de atâta privit în sus. 

Întoarse încet un buton şi imaginea lui Zsinj se micşoră până când deveni 
puţin peste dimensiunea umană. Îşi ascunse de pe față plăcerea pură pe care i-o 
pricinuia gestul de a-l micşora pe Zsinj; în cadrul Forțelor Armate Imperiale, ar fi fost 
interpretat ca o expresie de insolență pură. Ar fi fost norocos dacă ar fi fost doar 
retrogradat la funcţia de pilot de remorcher de gunoi. Lordul Războinic - un bărbat 
corpolent, cu chelie şi încărunţit, cu un chip plin de culoare şi cu mustăţi căzute 
care îi dădeau un aspect exotic — îl răsfăță cu un zâmbet. 

— Tocmai am citit raportul ultimei tale transmisii. Am vrut să te felicit pentru 
distrugerea Escadrilei Gheară. 

Trigit făcu o mică plecăciune sardonică. 

— Vă mulțumesc. Spărgătorul nostru de coduri care a plantat informațiile false 
despre securitatea lumii Gravan a raportat mai târziu că au desființat complet 
Escadrila Gheară. 

— Pilotul care a scăpat din ambuscadă... a fost un plan al tău? Sau un 
accident? Raportul nu spune nimic. 

— Nu, am depus toate eforturile pentru a-l ucide. Reflexele sale au fost 
suficient de bune pentru a se salva. În analiza finală, consider că a fost la fel de bine 
ca şi cum ar fi fost o eliminare curată. Fără îndoială că şi-a povestit soarta 
superiorilor săi; acum pot începe să se îngrijoreze cu privire la forțele suficient de 
viclene pentru a le distruge escadrilele de X-interceptoare fără pierderi sau eforturi 
semnificative. Alte câteva astfel de misiuni şi vor începe să dezvolte o teamă 
supranaturală față de noi. 

Zsinj zâmbi. 

— Ce zici de hackerul vostru? Ce se întâmplă dacă este prins şi doborât? 

— Imposibil. A părăsit deja baza Rebelă. Am pus să fie adusă aici şi îi voi da un 
post la bordul Implacabilului. 

— Ar fi fost mai convenabil să o eliminăm. Fostul tău superior ar fi făcut-o. 

— Ysanne Isard şi-a ţinut toți ofițerii şi subalternii într-o stare de teamă, 
recunoscu Trigit. lar când o dezamăgeau sau se dovedeau în vreun fel a fi o piedică, 
îi elimina. Aşa că ştiau că nu existau finaluri fericite în viitorul lor, nici pensionări 
roz. Nu aveau literalmente nimic de aşteptat, cu excepţia morţii sau a evadării. Ăsta 
nu este un mod de a câştiga loialitatea. Nu aşa procedez eu. 

— Bine. 

— Dar niciuna dintre aceste discuţii nu explică de ce m-aţi contactat cu o 
cheltuială atât de mare. 

Zâmbetul lui Zsinj se lărgi. 

— Vreau să aud primele rezultate ale Proiectului Morrt. 

— Ah. Ei bine, primele câteva mii de paraziți-droizi din clasa Morrt au fost 
distribuiți. Primesc deja rapoarte preliminare. Bineînţeles, există o concentrare de 
semnale din centrele cu populaţie cunoscute - Imperiale, din Noua Republică şi 
independente. Primim, de asemenea, câteva semnale din locuri necunoscute şi locuri 
desemnate ca fiind distruse sau abandonate. Odată ce primim date concrete în 
privința lor, putem merge să căutăm. 

— Bine. Ţine-mă la curent cu toate micile tale operaţiuni interesante. 

— Ca întotdeauna, domnule. 

Zsinj dădu din cap grațios şi imaginea lui se stinse în neant. 

Trigit suspină. Zsinj era mult mai uşor de abordat decât Ysanne Isard, 
cunoscută şi sub numele de Inimă de Gheaţă, fosta Directoare a Serviciului Imperial 
de Informaţii - omorâtă de Escadrila Vagabond. Spre deosebire de Inimă de Gheaţă, 
Zsinj înțelegea câte ceva despre nebunia risipei - cum ar fi uciderea subordonaților 
pentru un capriciu. Dar dorinţa lui Zsinj de a fi la curent cu fiecare operaţiune, de a 
avea degetele băgate în fiecare nou plan şi acţiune, era extrem de supărătoare. 

Ah, în fine. Atâta timp cât Zsinj rămânea rezonabil şi ţinea Implacabilul echipat 
cu combustibil, arme, hrană şi informații, Trigit avea să rămână cu el. Era mult mai 
bine decât să pornească el însuşi pe drumul singuratic al unui Lord Războinic. Asta 
până când va avea puterea şi avantajele necesare pentru a-l egala pe Zsinj. 


— Altceva? spuse Wedge. 

Janson îşi consultă cronometrul. 

— Se face târziu. Dar mai avem doar doi candidați de examinat. 

— Astăzi, sau în total? 

— În total. Obiceiurile tale de a ne face să lucrăm din greu ne-au făcut să 
trecem aproape de prima fază a procesului de evaluare. Janson îşi consultă 
datapadul. Următorul este Voort saBinring, un Gamorrean. 

— Foarte amuzant. M-ai păcălit prima dată, Wes, dar gluma asta nu va 
funcţiona de două ori. 

— Chiar este Gamorrean. 

Gamorreenii cu pielea verde şi fața porcină se găseau printre forțele de pază şi 
de poliție neantrenate din multe lumi. Erau primitivi din punct de vedere tehnologic, 
total dezinteresați de orice ştiinţe avansate necesare pentru profesiile tehnologice. 

— Este imposibil să antrenezi masculii Gamorreeni la ceva atât de complicat 

precum pilotarea unei nave de luptă. Au un echilibru glandular care îi predispun la 
violență şi nerăbdare. 

— Este Gamorrean. 

— Continuă cu mica ta glumă, atunci, şi adu-l înăuntru. 

Janson vorbi în comunicatorul său. O clipă mai târziu, un Gamorrean - 1,9 
metri de prezență porcină sclipitoare, îmbrăcat în uniforma standard de pilot al Noii 
Republici, cu portocaliul strălucitor al salopetei contrastând în mod greţos cu pielea 
verde a creaturii — intră şi salută. 

Janson îi zâmbi îngăduitor lui Wedge. 

— Yub, yub, Comandante. 


Ori de câte ori Gamorreanul vorbea, vocea lui naturală, grohăiturile şi 
scâncetele deloc plăcute urechii umane, ieşeau primele. Apoi, sub acea voce, 
suprapunându-se, se auzea cealaltă voce a sa, cea mecanică, care ieşea din 
dispozitivul de traducere implantat în gâtul său. 

— Nu, domnule. Nu am mai trăit printre alți Gamorreeni de când eram copil. 

Wedge îşi drese gâtul. 

— Sunt sigur că înţelegi că este ceva nou pentru mine. Dar sunt curios, ei 
bine, cum ai depăşit biologia Gamorreană şi ai învăţat să zbori. 

— Nu mi-am depăşit biologia. Acestea au fost schimbări care mi-au fost 
impuse. De către Binring Biomedical Product. 

— Cunosc acest nume. Furnizează hrană pentru Forţele Armate ale Imperiului. 
O pastă nutritivă verde şi urâtă care durează o veşnicie până se strică. Perfectă 
pentru trupele de şoc. 

Gamorreanul aprobă din cap. 

— De asemenea, proiectează animale pentru a se adapta la diferite medii 
planetare. Au şi experimente mai puţin plăcute. Eu am fost unul dintre ele. În 
scopuri de spionaj, Împăratul dorea Gamorreeni cu metode de autocontrol 
asemănătoare cu cele umane. Au făcut modificări în biochimia noastră. Capacitatea 
mea de atenţie depăşeşte norma umană. Precizia mea matematică este la nivel de 
geniu. Nu-mi pierd controlul asupra furiei. 

— Ăsta a fost un proiect Imperial? Wedge se gândi la asta. Câţi mai sunt ca 
tine? 

— Niciunul. Eu sunt singurul succes. 

— Celelalte transformări au fost fatale? 

— Într-un fel. Toți ceilalți subiecți s-au sinucis. 

— De ce? 

— Dacă aş fi ştiut, aş fi fost printre ei. Dar sunt sigur că are legătură cu 
izolarea. Cum te-ai simți dacă ai fi singurul om care gândeşte din galaxie, forțat să 
trăieşti printre Gamorreeni, iar toți ceilalți oameni pe care îi întâlneşti ar fi nişte 
primitivi însetaţi de sânge? 

— Bine spus. Wedge se lăsă pe spate şi se gândi o clipă la acea perspectivă 
nefericită. Cum ai ajuns să te alături Alianţei? 

— Unul dintre creatorii mei, care îşi urmărise ceilalți... copii... cum se 
sinucideau unul câte unul, a aranjat ca eu să fiu supus la o serie de programe de 
antrenament cu diferite simulatoare pentru a-mi măsura capacitatea. Sau cel puţin 

aşa a spus el. În realitate, o făcea pentru a mă învăţa să pilotez diferite vehicule ale 
Imperiului şi ale Alianţei. Apoi a aranjat ca eu să evadez din complexul Binring. În 
cele din urmă am ajuns la Obroa-skai. 

— Lumea bibliotecilor. 

— Am învățat multe acolo şi, în cele din urmă, am ales să vin la Alianţă. 

— Creatorul tău... nu a ales să evadeze? 

— Era trist din cauza proiectelor pe care le-a condus. A ales să-şi urmeze 
ceilalți copi. 

Wedge făcu o grimasă. 

— În regulă. Să revenim la preocupări mai imediate. În fişa ta se menţionează 
că ai probleme de temperament. Te aşteaptă o curte marțială pentru lovirea unui 
ofițer superior, deşi ofițerul respectiv este dispus să renunţe la acuzații pentru a te 
transfera cât mai departe de comanda sa. Ce ai de spus? 

Gamorreanului îi trebuiră câteva momente pentru a răspunde. 

— Există două tipuri de piloți în Noua Republică. Cei care au fost piloți 
Imperiali, şi pot purta cu ei o aversiune iraţională față de non-umani. Şi cei care au 
avut întâlniri neplăcute cu Gamorreenii. 

— Înclin să nu fiu de acord. 

— Experiențele dumneavoastră nu se potrivesc cu ale mele. lar din experienţa 
mea, un pilot Gamorrean tinde să fie supus unor abuzuri nejustificate din partea 
colegilor săi. Nu doar farse. Uneori şi sabotaj. Minciuni. Provocări. 

— Nu ţi-ai lovit ofițerul? 

— Am lovit mai mulți colegi piloți în meciuri de luptă bine moderate. Niciodată 
nu a trebuit să lovesc pe cineva mai mult de o dată. Veţi observa că acuzațiile au fost 
înaintate împotriva mea în mai puţin de o jumătate de oră de la presupusul incident. 
Niciunul dintre cei pe care i-am lovit nu a reuşit să vorbească coerent în decurs de o 
jumătate de oră de la momentul în care l-am lovit. Domnule, el m-a lovit; eu doar i- 
am blocat lovitura. El a ales să-şi amintească asta ca pe un atac. Este dispus să 
renunțe la acuzații doar pentru că nu e suficient de puternic pentru a accepta 
responsabilitatea deplină pentru întreaga măsură a persecuției sale împotriva mea. 

Wedge se gândi. 

— Ei bine, asta e cam tot pentru moment. Antrenamentul candidaților începe 
mâine. Se ridică în picioare. Ceilalţi îi urmară exemplul, iar el îi strânse mâna 
Gamorreanului. Apropo, cum îţi place să ţi se spună? Voort? 

— Sunt mulțumit cu Voort. Dar mulți alții îmi spun Piggy. Şi sunt mulțumit cu 
asta, pentru că pot ignora componenta categoric depreciativă care i se asociază. 

Wedge şi Janson schimbară o privire. 

— Locotenentul şi cu mine am cunoscut cândva un pilot uman foarte bun care 
îşi spunea Piggy. Nu există componentă depreciativă în această escadrilă. Mai 
degrabă, este o distincție de onoare pe care sper că o poți atinge. 

— Voi încerca să fac asta. 

Când Gamorreanul plecă, Wedge spuse: 

— Mă întreb ce ar fi crezut Porkins!10 despre el. 


10 Jek Tono Porkins — poreclit "Piggy" — pilot uman de sex masculin de pe Bestine IV. A decis să îşi 
abandoneze planeta natală după ce Imperiul Galactic a construit acolo o nouă bază militară şi a 
sfârşit prin a se alătura Alianţei pentru Restaurarea Republicii. Porkins a făcut parte în primele sale 
misiuni din Escadrila Roşie, unde a fost alături de Biggs Darklighter, Wedge Antilles şi Cesi Eirriss. 

Janson ridică din umeri. 

— Vom şti mai multe după ce vom zbura cu el. 

— Ei bine, cine urmează? Un mynock? Un şobolan womp? 

— Doamne, ce paranoic devii. Nu, următorul, şi ultimul, este un bărbat uman, 
Kell Tainer de pe Sluis Van. Cred că este exact tipul de lider pe care îl vrei să te 
înlocuiască atunci când va fi timpul să te întorci în Escadrila Vagabond. 
Presupunând că Myn Donos nu revine la normal. 

— Bine. Invită-l înăuntru. 

O clipă mai târziu intră ofițerul de zbor Tainer. 

Generalul Crespin îl va adora, decise Wedge. 

Kell Tainer era înalt de aproape doi metri, cu un chip frumos sculptat pe care 
holocamerele l-ar fi adorat. Părul negru tuns scurt încadra ochi albastru deschis — 
câteva nuanţe mai deschis şi l-ar fi făcut să pară un nebun, dar cu acea nuanţă erau 
pătrunzători, hipnotizanţi. Avea o constituție de atlet, de fapt, era un pic prea lat în 
umeri pentru a se simți confortabil în cabina de pilotaj a unui X-interceptor, dar asta 
era o problemă pe care avea să înveţe cu siguranță să o compenseze. 

Kell pocni un salut precis şi îl păstră până când Wedge i-l întoarse. 

— Ofiţerul de zbor Tainer la raport, domnule, şi este o plăcere să vă cunosc. 

— La fel. Daţi-mi voie să vi-l prezint pe secundul meu, Locotenentul Janson. 

Kell se întoarse spre Janson şi rămase la mijlocul salutului în timp ce Wedge îi 
vorbea. Wedge observă cum spatele pilotului se blocă brusc în poziţie verticală. 
Postura şi salutul lui Tainer deveniră de o rigiditate de fier. 

Kell nu îl privi în ochi pe Janson, dar întrebă: 

— Locotenentul Wes Janson, domnule? 

Cu o expresie nedumerită, Janson spuse: 

— Eu sunt. 

În sfârşit, îşi aminti să întoarcă salutul. Kell se întoarse înapoi spre Wedge şi 
îşi tinu privirea concentrată deasupra capului acestuia. 

— Îmi cer scuze, domnule. Nu mă pot alătura acestei escadrile. Îmi retrag 
candidatura. Cer permisiunea de a pleca. 

— De ce? întrebă Wedge. 

— Aş prefera să nu spun, domnule. 

— Am înțeles. Acum răspunde la întrebare. 

Kell păru să vibreze pentru o clipă, în timp ce muşchii lui se încordau la 
maxim. Apoi, cu vocea scăzută, spuse: 

— Acest om mi-a ucis tatăl, domnule. Cer permisiunea de a pleca. 

Janson, cu o expresie şocată, se apropie dinspre partea lui Wedge de birou. 
Privirea sa cercetă fața lui Kell şi o umbră de recunoaştere îi traversă trăsăturile. 

— Tainer - numele tău nu a fost întotdeauna Tainer, nu-i aşa? 

— Nu, domnule. 

— Doran? 

— Da, domnule. 

Janson îşi întoarse privirea, ochii lui urmărind cumva în urmă, prin ani. 

— Cer permisiunea de a mă retrage, domnule, spuse Kell. 

— Aşteaptă pe hol, spuse Wedge. 

Kell plecă, iar Wedge se întoarse spre secundul său. 

— Despre ce este vorba? 

Capitolul 4 


Janson se întoarse la scaunul său, găsindu-şi locul în el prin atingere; părea 
să privească în trecut, fără să vadă nimic în jurul său. 

— Prima mea ucidere — ţi-am spus vreodată că prima mea ucidere a fost un 
pilot al Alianţei? 

— Nu. 

— Nu este ceva la care să se facă reclamă. Pe atunci, eram pilot stagiar în 
cadrul Aşilor Galbeni Tierfon. Cu Jek Porkins. 

— Bunul şi bătrânul Piggy. 

— Originalul. Erau vremurile în care o escadrilă de antrenament putea fi 
aleasă pentru o misiune de atac care ar fi trebuit să revină unei escadrile 
experimentate... 

— Ca astăzi, vrei să spui. 

— Ei bine, e mult mai rar astăzi. Ştii asta. În acea zi, misiunea noastră a fost o 
ambuscadă a unui cargobot Imperial şi a escortei sale de nave de luptă TIE. Trebuiau 
să aterizeze la o bază temporară Imperială de pregătire despre care am aflat. Noi 
eram în Y-interceptoare. O unitate de Aşi Galbeni trebuia să bombardeze baza şi să 
fugă, îndepărtând TIE-urile de garnizoană, în timp ce restul trebuiau să lovească 
cargobotul. Să-l captureze, dacă era posibil - aveam mare nevoie de hrană şi 
combustibil. 

— Şi ce s-a întâmplat? 

— Prima parte a misiunii a decurs conform planului. Dar când cargobotul s-a 
apropiat, am văzut că escorta de nave de luptă TIE era de două ori mai mare decât se 
anunţase. lar unul dintre piloţii noştri, un fost pilot de cargobot de pe Alderaan, 
Kissek Doran, a suferit un atac de panică şi a decolat cu Y-interceptorul său. Piggy şi 
cu mine am fost trimişi să îl aducem înapoi... sau să îl doborâm. 

— Şi aţi făcut-o? 

Cuvintele explodară din Janson: 

— Wedge, a trebuit să o fac! Dacă ar fi comunicat pe orice frecvență standard, 
dacă intra în raza de acțiune a senzorilor bazei, dacă ajungea suficient de sus încât 
orizontul lunii să nu-l mai ascundă; dacă se întâmpla vreunul dintre aceste lucruri, 
eram compromişi şi unitatea putea fi măcelărită. Porkins a încercat să-l forțeze să 
coboare la sol, dar nu a putut, iar eu... 

Cuvintele i se blocară în gât pentru o clipă. 

— L-am doborât. A trebuit să folosesc laserele. Nu puteam risca tunul ionic; 
pulsul său energetic ar fi putut fi detectat. Explozia i-a fisurat carlinga, iar vidul l-a 
ucis. Costumul lui de zbor de doi bani nu a rezistat. 

— Se pare că aţi făcut tot ce aţi putut pentru a-l ţine în viaţă. 

— Da, până când l-am ucis. Ştiam că avea o soţie şi doi sau trei copii pe 
Alderaan. M-am gândit că au murit când prima Stea a Morţii a distrus planeta. 

Wedge apucă datapadul lui Janson şi scană dosarul lui Kell. 

— Aici nu scrie nimic despre Alderaan sau despre familia Doran. 

— Probabil că şi-au schimbat numele de familie, au falsificat înregistrările. 

Comandantul unităţii s-a dus să-i viziteze, nu la mult timp după ce le-a trimis 
notificarea oficială a morţii lui Kissek. Povestea pe care avea de gând să le-o dea, 
susținând-o pe cea din notificare, era că a murit în luptă... dar soţia lui Kissek aflase 
deja adevărul de la cineva. I-a acuzat pe Aşii Galbeni Tierfon nu doar că i-au ucis 
soțul, ci şi că au compromis numele familiei. Poate că au încercat să repare lucrurile 
schimbându-şi numele şi mutându-se. 

Wedge oftă privind datapadul. 

— Uită-te la asta. Tainer a fost mecanic de nave de luptă pe Sluis Van. Când 
s-a alăturat Alianţei, s-a antrenat ca expert în demolări. A servit în comandourile 
Locotenentului Page, apoi a demonstrat un talent nativ pentru lupte în simulatoare 
recreative şi a obținut permisiunea de a se antrena în cele reale. L-ai întâlnit 
vreodată pe Page? 

— Nu. 

— Un om bun. Îşi învață bine piloţii. Wes, chiar avem nevoie de Tainer... dacă îl 
putem convinge să rămână. 

Janson îi aruncă o privire care era numai veselie simulată. 

— Oh, minunat. L-am ucis pe tatăl lui. Mă urăşte. Ştie cum să facă bombe. 
Haide, Wedge, cum se termină povestea asta? 

— Dacă e un om onorabil, nu eşti în pericol. 

— Deci dacă ajunge la punctul de fierbere şi apoi îi sare dopul ca la un vin 
prost de pe Tatooine... 

— Toate vinurile de pe Tatooine sunt proaste. 

— Nu schimba subiectul. Oricum, continuă să citeşti. 

Wedge îşi întoarse atenția la datapad. 

— În timpul antrenamentului a prăbuşit un Headhunter. Cu X-interceptorul s- 
a prăbuşit atât de violent încât a suferit multe avarii. A declarat în ambele dăți că 
navele nu au răspuns la comenzi? 

Janson dădu din cap. 

— Răspunsul tipic al cuiva care nu-şi poate asuma responsabilitatea pentru 
eşecurile sale. 

Wedge îşi ridică privirea şi îi aruncă o privire pătrunzătoare colegului său pilot. 

— Deci, atunci când erai dornic să-l adaugi în lista noastră, cum aveai de gând 
să mă convingi să trec cu vederea această mică problemă? 

— Wedge... 

— Răspunde la întrebare. 

Janson părea nemulțumit. 

— Voiam să subliniez că ar fi putut avea dreptate. Cele două prăbugşiri nu sunt 
în concordanță cu indicele lui de calificare. Este bun, şi vreau să spun genial, în 
simulatoare. 

Wedge reflectă îndelung la informaţiile de pe datapad. 

— Ei bine, voi accepta explicaţia ta. Vreau să încercăm. Dacă nu merge, îl voi 
îndepărta. Dacă va reuşi şi totuşi voi doi nu puteți lucra împreună... 

— Pe termen lung, ai nevoie de el în această unitate mai mult decât ai nevoie 
de mine. Vocea lui Janson era obosită. În acest caz, cu permisiunea ta, m-aş 
transfera înapoi la Vagabonzi. Pot să fac schimb cu Hobbie. 

Wedge dădu din cap, solemn. 

— Mulţumesc, Wes. 

Janson îl lăsă pe Wedge să vorbească tot timpul. Wedge îşi închipui că se 
simțea mai bine dacă nu i se acorda niciun fel de atenţie din partea lui Kell Tainer. 

Wedge explică situația în câteva cuvinte, apoi întrebă: 

— Tainer, eşti un om onorabil? 

Pilotul, cu spatele blocat din nou într-o postură militară corectă, deşi prea 
încordată, răspunse: 

— Sunt. 

— Crezi că Locotenentul Janson este mai puţin onorabil? 

Tainer nu se grăbi să răspundă. 

— Nu, domnule. 

Cuvintele sunară ca şi cum ar fi fost măcinate din el. 

— Ai depus un jurământ de a servi Noua Republică şi trebuie să înţelegi că 
avem nevoie de abilitățile tale specifice mai mult decât de necesitatea de a evita 
amintirea a ceea ce i s-a întâmplat tatălui tău. Janson a depus acelaşi jurământ, deşi 
în cazul lui a fost față de Alianţă pentru a restaura Republica, pe vremea când tu 
încă te jucai cu jucării. Şi el... înțelege că avem nevoie de abilitățile lui mai mult 
decât de a scăpa de antipatia pe care o ai față de el... sau de amintirea că a făcut 
ceva ce nu a vrut să facă. Ai înțeles? 

— Da, domnule. 

— Aşa că am să te rog să rămâi. Deocamdată. Dacă voi doi nu puteţi lucra 
împreună, vom face aranjamente. Dar trebuie să te avertizez că, având în vedere 
dosarul tău, plasarea în orice altă unitate înseamnă că este puțin probabil să mai 
pilotezi vreodată o navă de vânătoare. Probabil că vei ajunge înapoi în trupele de 
comando. 

— Mi-a plăcut să fiu comando. 

— Da, dar nu vei putea niciodată să repari numele tatălui tău acolo. Nu vei 
arăta niciodată galaxiei că numele Doran nu se traduce prin pilot şi laş. 

Capul lui Tainer cobori brusc şi întâlni în sfârşit privirea lui Wedge. Ochii lui 
erau atât de plini de furie cum Wedge nu mai văzuse niciodată; rezistă tentației de a 
face un pas înapoi. 

— Cum îndrăzneşti... 

Wedge îşi păstră vocea scăzută. 

— Drepți. Aşteptă trei secunde lungi, până când Tainer luă din nou poziția 
corectă şi îşi întoarse atenția spre peretele de deasupra capului lui Wedge. Apoi 
Wedge continuă: Îndrăznesc, dacă acesta este cuvântul, pentru că acesta este 
adevărul. Pun pariu că ai avut acest vis, visul de a fi pilot şi de a reda onoarea 
numelui familiei tale, încă de când erai pe Alderaan. Ei bine, încă nu ai zburat într-o 
misiune de luptă şi deja eşti pe cale să fii eliminat din rândurile piloților. lată ultima 
ta şansă. Deci, rămâi sau pleci? 

Maxilarul lui Tainer se mişcă pentru câteva momente, dar nu scoase niciun 
sunet. Apoi spuse: 

— Rămân. Domnule. 

Vocea lui sugera că vorbea în ciuda unei răni profunde de înjunghiere. 

— Bine. Eşti liber. 

Când Tainer plecă, Janson scoase un fluierat scăzut. 

— Wedge, nu te critic... dar a fost cea mai rece manevră pe care am văzut-o de 

mult timp. 

— Când zbori prin vid, uneori ai nevoie de lubrifianţi pentru spaţiul rece în loc 
de sânge. 

Wedge se prăbuşi obosit pe scaunul său. Dintr-o dată se simţea imposibil de 
obosit şi se întrebă câți piloţi îi vor ridica cu regularitate probleme ca acestea. 


Kell se fixă în scaunul său, puțin îngreunat din cauza faptului că era atât de 
puțin loc în cabina de pilotaj, şi apăsă cele patru întrerupătoare care aprinseră 
motoarele de propulsie prin fuziune ale X-interceptorului său - de fapt, era 
aprinderea motoarelor fictive de pe acel simulator de X-interceptor. Simulatoarele 
fiind atât de sofisticate şi de realiste pe cât erau, era uneori greu să le deosebeşti de 
realitate; foloseau chiar şi compensatoare gravitaționale pentru a simula gravitația 
zero în timpul simulărilor de misiuni în spațiul cosmic. 

În jurul său, în ecranele de vizionare care simulau cupola din oţel transparent 
a X-interceptorului, văzu un hangar de lansare a navelor de luptă; ştia că cel real se 
afla de fapt la o jumătate de kilometru deasupra lui, mult mai aproape de suprafața 
lunară. 

Tabloul său de bord indica faptul că toate cele patru motoare erau în funcţiune 
şi performau la niveluri aproape optime. 

— Aur Unu are patru aprinderi şi este pregătit. Puterea primară şi secundară la 
maxim. Toate diagnosticele sunt pe verde. 

Sistemul său de comunicații pocni. 

— Aur Doi, raportez identic. Gata de zbor. 

Kell nu ştia cine era Aur Doi, ceilalți piloți din acea misiune a grupului Aur 
erau deja închişi în simulatoare la sosirea lui Kell pentru misiune. Se întrebă dacă 
nu cumva se antrenaseră câteva minute în plus înainte de exercițiu. Se întrebă dacă 
ar fi trebuit să facă şi el la fel. 

Vocea lui Aur Doi, distorsionată prin sistemul de comunicații, nu era profundă, 
dar părea a fi masculină; pronunția ciudată sugera că Bazica nu era limba lui 
maternă. 

— Aur Trei, totul este la nivel nominal. Gata de plecare. 

Erau tonurile mecanice ale lui Piggy, Gamorreanul. Kell era interesat să vadă 
cum zbura acel pilot; Piggy era singurul candidat stagiar care, din punct de vedere 
fizic, era chiar mai mare decât Kell, şi prin urmare şi mai inconfortabil în carlinga 
standard a unui X-interceptor. 

— Aur Patru, totul este nominal, gata de plecare. 

O voce feminină. Kell întâlnise mai multe candidate care încercau să ocupe 
locuri în această escadrilă, dar distorsiunea comunicațiilor îl împiedică să 
potrivească acea voce cu vreuna dintre cele pe care le întâlnise. 

Vocea Locotenentului Janson îi răsună în ureche, deloc distorsionată; Kell 
încremeni. 

— Lansare în şaizeci de secunde, spuse Janson. Avem o navă capital care se 
apropie, cu ochi şi myiţi care o apără. Porniți şi menţineţi la o distanță de zece 
kilometri de bază. Treaba voastră este să-i ţineţi departe de noi suficient de mult 
timp pentru a ne lansa transportoarele. Dacă eşuați, murim. E în vigoare protocolul 

de antrenament 1-7-9. Controlul terminat. 

Kell încercă să-şi forțeze muşchii umerilor să se relaxeze. Schimbă 
comunicatorul pe un canal direct cu camaradul său de zbor. 

— Aur Doi, care este protocolul de antrenament 1-7-9? 

— Noi nu ştim, Unu. 

— Noi? Cine este noi? 

— Aur Doi, Unu. 

Kell deschise gura pentru a cere o clarificare, dar văzu cronometrul ajungând 
la zece secunde şi se hotări să aştepte. La cinci secunde, îşi activă motoarele 
repulsorlift şi se ridică la câţiva metri în aer. După o secundă, împinse manşa 
înainte, se asigură că era perfect aliniat cu ieşirea din tunelul hangarului şi acționă 
propulsoarele. O verificare vizuală arătă că şi ceilalți membri ai Grupei sale făceau la 
fel. 

X-interceptorul său ieşi prin câmpul magnetic de siguranță de la capătul 
tunelului, în vidul dur... direct în focul unei Grupe de patru bombardiere TIE, atât de 
aproape încât le putea vedea cu ochiul liber. Țâşni în sus cu viteză pe aripa sa 
dreaptă, îşi trecu toate scuturile înainte, se alinie cu unul dintre bombardierele care 
se apropiau şi apăsă pe trăgaci chiar înainte ca ţinta să strălucească în verdele unei 
fixări cu laser, şi se trase în sus urmând un arc care îl purtase către dreapta şi îl 
îndepărta de suprafața lunară. Văzu marginile din spate ale suprafeţelor sale de 
control luminându-se cu strălucirea unei explozii în spatele său. Comunicaţiile de la 
unitatea sa R2 se derulară pe ecranul de date: O UCIDERE CONFIRMATĂ, AUR UNU. 

O discuţie panicată, de neînțeles, veni prin sistemul său de comunicații. 

— Linişte! strigă Kell. Puneţi foliile S în poziție de atac! Informaţiile sunt 
greşite, intruşii sunt deja peste tot în bază. Doi, rămâi cu mine, vom continua să 
urmăm obiectivul nostru inițial. Trei, Patru, faceţi un zbor deasupra bazei şi raportați 
pagubele. 

Auzi un cor de acceptări în surdină şi văzu că Aur Doi se apropie de nava sa 
din stânga spate. Apoi încercă din nou comunicatorul: 

— Centrul de control, răspundeţi. Aur Unu către Centrul de Control. 

Niciun răspuns. Unitatea sa de senzori arăta că mai rămăseseră trei TIE-uri 
sub el, chiar deasupra nivelului solului - apoi două, când Aur Trei reuşi o ucidere. 
Dar în față şi deasupra, acum la o distanţă de patru kilometri şi apropiindu-se, se 
aflau treizeci şi şase de nave de luptă TIE: trei escadrile complete. Îşi mențineau 
distanța. Nu convergeau spre Aur Unu şi Doi. 

Vocea lui Aur Patru răsună în sistemul de comunicații. 

— Unu, tunelele de lansare au căzut, toate. Au fost bombardate până la 
dispariție. 

— Chiar şi tunelul principal? Ieşirea transportorului? Ăsta e singurul lucru 
care ne interesează. 

— O sută de metri de dărâmături prăbugşite, Unu. Nimeni nu iese de acolo. 

Vocea lui Patru părea supărată chiar şi prin distorsiunea de comunicație. Kell 
vroia să îi spună: Calmează-te, e doar o cursă de simulare. Nu a murit nimeni. 

Dar avea alte probleme. Centrul de control îi dăduse un set clar de obiective ale 
misiunii... apoi schimbase parametrii misiunii şi le invalidase pe toate. Ce trebuia să 
facă acum? Şi ce era acel nenorocit de protocol de antrenament pe care Controlul îl 
invocase chiar înainte de lansare? 

— Grupa Unu, misiunea noastră este anulată, spuse el. Starea noastră este 
omega. Trei, Patru, veniți după noi şi vom face o breşă pentru a ieşi de aici. 

Trei şi Patru confirmară chiar în momentul în care indicatorul distanței până la 
țintă cobori sub doi kilometri. Asta însemna că inamicul care se apropia se afla în 
raza de acțiune a armelor lor... şi că Aur Unu şi Aur Doi se aflau în raza de ţintire a 
inamicului. Puteau fie să se retragă şi să sufere lovituri de la distanță din partea 
inamicului pe drumul de întoarcere către Aur Trei şi Patru, fie să încerce să-şi 
croiască drum, să recupereze puţin din dezavantajul camarazilor lor, în speranța că 
atacul putea lăsa inamicul într-o oarecare confuzie. Această ultimă variantă era 
potenţial sinucigaşă. 

— Aur Doi, hai să plecăm de aici..., spuse Kell. 

Răspunsul lui Aur Doi fu un țipăt ciudat, răguşit. X-interceptorul său se 
îndrepta direct spre escadrila care se apropia. Micile ace de focuri de laser verde 
Imperial veneau fulgerător, fără să se apropie prea mult de el. 

— Aur Doi, întoarce-te în formație. Aur Doi... 

Kell înjură. Oare se defectase unitatea de comunicaţii a lui Doi? Asta ar fi fost 
în concordanţă cu natura defectuoasă a acestei misiuni. 

— În regulă, Aur Doi, eu sunt camaradul tău. 

Continuă în urma lui Doi şi se pregăti să îl acopere. Cursul lui Doi îl purta 
direct spre centrul escadrilei din stânga. Focul laser al inamicului scânteia acum 
dens în jurul lui, iar Kell văzu o parte din el disipându-se la câţiva metri în faţa navei 
de vânătoare a lui Doi, oprit de scuturile acesteia. Doi efectua cel mai periculos şi mai 
eficient tip de manevră de luptă, apropierea frontală, dar împotriva unei întregi 
escadrile... şi şansele de 12 la 1 făceau să fie probabil să sfârşească prin a fi 
vaporizat. 

E timpul să schimbăm aceste şanse. Kell pierdu puţină altitudine relativă 
pentru ca Aur Doi să aibă mai puţine şanse să intre în câmpul său de foc, apoi îşi 
trecu laserele pe tragere dublă, ceea ce îi conferi mai puțină putere, dar cu o cadență 
de tragere mult mai mare. Apăsă pe cârma eterică, mişcându-şi prova spre stânga, 
menținându-şi în acelaşi timp cursul curent, apoi traversă cu prova înapoi spre 
dreaupa - şi, la fel de repede cum dispozitivul de ţintire trecea peste şirul de TIE-uri 
şi se făcea verde pentru a indica fixarea, trase, trimițând dungi de lumină roşie 
distructivă spre inamic. 

Tonurile muzicale succesive ale sistemelor de blocare laser pe ţintă îi umplură 
carlinga. Văzu flăcări îndepărtate care indicau că el şi Doi reuşiseră să atingă cel 
puţin câteva ţinte. Ecranul său de date arăta o ucidere şi o atingere pentru Kell, şi 
doar o atingere pentru Doi. Răspunse la mai multe focuri inamice şi se feri când TIE- 
urile care se apropiau de ei se năpustiră brusc asupra lor, apoi trecură pe lângă ei... 

Era timpul să se întoarcă într-o buclă strânsă şi să lovească ariergarda, dacă 
TIE-urile aveau una, sau să cadă asupra TIE-urilor din spate. Dar, la naiba, nu el 
era conducătorul, ci cel imprevizibil Doi. Îl găsi pe Doi vizual şi pe senzori; pilotul se 
rostogolea şi se întorcea într-o buclă strânsă spre dreapta. Kell se ținu după el. 

Senzorii arătau patru nave de luptă TIE care se apropiau pentru a-i ataca; 
celelalte îşi continuau drumul spre obiectivul lor. Mai aproape de suprafața lunară, 
Aur Trei şi Patru se apropiau de linia rămasă de şapte TIE-uri din escadrila slăbită. 
Bun; era evident că aveau de gând să lovească cea mai slabă verigă din lanțul 
atacatorilor. Nu mai rămăsese niciun semnal de la celelalte bombardiere TIE; Trei şi 

Patru probabil că le terminaseră. 

Doi se alinie pentru o altă cursă frontală, dar Kell văzu cele patru nave de luptă 
TIE dispunându-se în formație de tip cutie. 

— Doi, desprinde-te. Ei se pregătesc pentru tine. Urmează-mă; eu conduc 
acum. 

Doi îl ignoră, accelerând şi mai mult şi răspunzând cu un alt strigăt de război. 
Kell strânse din dinţi. În regulă. Să vedem dacă pot să-l salvez în ciuda firii sale. Îl 
lăsă pe Aur Doi să continue să mărească distanța dintre ei, trecând pe torpilele 
protonice. Navele de luptă care se apropiau erau dispuse ca şi cum ar fi fost colțurile 
unei cutii bidimensionale, iar Doi se îndreptă direct spre colțul din stânga jos. Toate 
cele patru TIE-uri începură să pulverizeze focuri laser asupra lui. 

Kell îndreptă nasul navei în sus şi luă la țintă ochiul din stânga sus. Aceasta 
deveni imediat roşie, indicând fixarea torpilei, şi el trase. De la acea distanţă, TIE-ul 
avea destul timp să se ferească sau să se îndepărteze de torpilă... dar, făcând asta, ar 
fi trebuit să întrerupă propriul atac împotriva lui Doi. Kell se rostogoli pe aripa de 
atac din dreapta, tinti colțul din dreapta sus în acelaşi mod şi trase din nou. Cele 
două TIE-uri îşi întrerupseră apropierea, trecând la manevre evazive pentru a ocoli 
torpilele. Celelalte două continuară să tragă. Kell se rostogoli pentru a ţinti ochiul din 
dreapta jos. Acea navă de luptă trebuie să fi avut o unitate de senzori care putea 
detecta blocarea torpilelor; pilotul începu imediat manevrele de evitare. 

Auzi o discuţie prin staţie care îl linişti: 

— I-ai lovit, Trei. Eu sunt camaradul tău. 

— Am înțeles, Patru. Se apropie unul în coada mea. 

— E al meu. 

Apoi, X-interceptorul lui Doi, invizibil în întunericul spaţiului, reapăru brusc în 
vizorul lui Kell. Explodă într-o minge de portocaliu şi galben în expansiune. O 
greutate surdă se aşternu în stomacul lui Kell. Ştia că adevăratul Aur Doi era 
nevătămat - probabil că acum ieşea din simulator - dar Centrul de Control avea 
probabil să-i reproşeze lui Kell că nu îl salvase. Că nu reuşise să-l salveze de propia 
sa prostie. 

Schimbă controlul armelor înapoi pe lasere, conectându-le pe patru focuri. 
Ţinta sa renunță momentan la manevrele de evitare, crezând probabil că 
întrerupsese blocarea şi fixarea pe ţintă a torpilelor lui Kell şi că era în afara 
pericolului. De îndată ce parantezele laserului deveniră verzi, Kell trase. Laserele sale 
zdrobiră ochiul, un fascicul de lumină tăind aripa stângă în dreptul pilonului şi alte 
două străpungând cabina de pilotaj. TIE-ul nu explodă, dar îşi desfăcu în mod 
exploziv carlinga şi trecu pe lângă Kell pe o traiectorie balistică care avea să se 
termine pe suprafața simulată a lui Folor. Asta îi lăsa lui Kell doar trei inamici. Nu, 
doi. Una dintre torpilele sale îşi atinse ținta ghinionistă, transformând-o într-un nor 
de gaz şi şrapnel care se extinse rapid. Dar cealaltă victimă a torpilei pe care 
intenționase să o lanseze reuşise să evite blocarea şi, împreună cu ținta inițială a lui 
Doi erau acum camarazi de zbor, învârtindu-se în cerc pentru a ajunge în spatele lui. 

Kell trase de manşă, încercând cel mai strâns viraj pe care îl putea face X- 
interceptorul. TIE-urile erau de fapt mai manevrabile decât X-interceptoarele în afara 
atmosferei, dar asta nu însemna nimic dacă erau pilotate de piloţi indiferenți, aşa 
cum păreau să fie acei piloţi de ochi. Se afla în vârful buclei sale, privind relativ în jos 
la urmăritorii săi şi la suprafaţa lui Folor de dincolo de ei, când focul roşu de laser 

dinspre lună îl spintecă pe unul dintre urmăritori, iar o torpilă din acelaşi punct de 
origine îl distruse pe celălalt. Îşi verifică panoul de senzori şi fluieră. 

— Bună tragere, Trei şi Patru. 

Vocea mecanică a lui Piggy răspunse: 

— Mulţumesc, domnule. Ochii se îndepărtează. Să-i urmărim? 

Într-adevăr, se îndepărtau. Dar de ce cupola lui Kell nu devenea neagră, 
indicând că se încheiase exercițiul? Kell se gândi la asta suficient de mult timp 
pentru a respira adânc şi a-şi linişti nervii. 

— Nu, se îndreaptă înapoi spre transportorul lor. Ceea ce înseamnă că avem 
mai multe nave care se apropie. A primit cineva vreun semnal de la Centrul de 
Control? 

— Nu, domnule. 

— Nu. 

— Atunci trebuie să presupunem că Baza Folor este pierdută şi că noi suntem 
tot ce a mai rămas. Apropiați-vă şi urmați-mă. 

Având ca reper suprafaţa lui Folor, îşi ridică X-interceptorul pe coadă, apoi 
porni programul de navigaţie. Dacă acesta ar fi fost un atac real şi Baza Folor nu ar fi 
fost în stare să-şi lanseze transportoarele, era de aşteptat ca el să conducă toate 
forțele viabile în siguranţă şi să se alăture ulterior altor unități ale Noii Republici. Aşa 
că făcu un salt rapid pentru a le îndepărta de Folor şi a le duce într-un loc neocupat 
din spaţiu - un loc de unde ar fi putut stabili un curs mai sofisticat spre spaţiul 
controlat de aliați. 

Celelalte două X-interceptoare se grupară cu el. De îndată ce reuşi să găsească 
o rută de navigație şi lăsă luna suficient de departe în urmă pentru a se elibera de 
câmpul ei gravitațional, le transmise celorlalți cursul. 

— În regulă. La semnalul meu, trei, doi, unu, executaţi! 

Dar în loc să apară dungile lungi strălucitoare de lumină - primul semn vizual 
că saltul hiperspaţial era executat cu succes — stelele se estompară până la neant. 

Cupola lui Kell se înălță şi lumina artificială îl făcu să tresară. 


Janson îi adună pe cei patru piloți la o masă de lângă grupul de simulatoare şi 
Kell îşi văzu pentru prima dată camaradul. Aur Doi nu era uman. Era cu siguranță 
umanoid, cu brațele, picioarele, trunchiul şi capul dispuse într-un mod confortabil 
de recunoscut. Dar, deşi era aproape la fel de înalt ca şi Kell, era foarte slab, acoperit 
de o blană scurtă de culoare maro, cu o față alungită, cu ochi căprui uriaşi, un nas 
lat şi turtit şi o gură plină de dinţi albi pătrați. Trăsăturile lui erau mai potrivite unui 
animal de tracțiune decât unei ființe inteligente - cu excepția calităţii curioase şi 
luminoase a ochilor săi. Avea, de asemenea, un păr pe cap care ar fi fost invidiat de 
mulți oameni, bărbaţi sau femei, când Kell sosise la masă, Aur Doi îşi desfăcea o 
bandă elastică din păr şi îl lăsa să se scuture într-o cascadă castanie, lungă până la 
jumătatea spatelui. 

Kell încercă să îşi stăpânească iritarea față de nerespectarea flagrantă a 
ordinelor şi a protocolului de către celălalt pilot. Întinse o mână. 

— Kell Tainer. 

Extraterestrul îi luă mâna şi i-o strânse într-o manieră umană. 

— Noi suntem Ofiţerul de zbor Hohass Ekwesh. 

— Now Este un noi regal? 

Asta ar explica aparentul dispreț al extraterestrului pentru procedură. 

— Nu, unul colectiv... 

—  Biografiile pot aştepta, zise Janson. Suntem aici pentru a evalua 
performanța, îți aminteşti? 

Kell încremeni la mustrare. 

— Da, domnule. 

— Bine. În regulă. Patru, ai avut două ucideri şi ai făcut o treabă bună la 
zborul de recunoaştere. Trei, ai avut trei ucideri şi puncte de inițiativă pentru că ai 
verificat de două ori calculele de hiperspațţiu ale lui Tainer. 

— Triplu verificat, domnule. De asemenea, am verificat numerele în mintea 
mea. 

Kell îl privi fix pe Gamorrean. 

— Şi numerele mele s-au dovedit bune? 

Gamorreanul aprobă din cap. 

— Erau numere lipsite de eleganţă, dar perfect funcţionale şi corecte. 

— Aur Doi, nu ai obţinut nicio ucidere, ai nesocotit ordinele de două ori — deşi 
trebuie să renunțăm la una dintre ele pentru că domnul Tainer ţi-a cedat 
conducerea, chiar dacă a fost un pic retroactiv — şi ai reuşit să te laşi ucis printr-o 
tactică proastă. 

Janson făcu o pauză asupra datapadului. Îşi păstră atenţia asupra datelor 
înainte să continue — probabil, gândi Kell, pentru a nu fi nevoit să-mi întâlnească ochii. 

— Aur Unu, foarte impresionant. Cinci lovituri, un as instantaneu dacă ar fi 
fost reale, inclusiv o lovitură instantanee în timp ce aripile tale de atac erau încă în 
poziție de zbor. O să o păstrez pe asta pentru holoinstruire. Bună alegerea noilor 
ordine când s-au modificat parametrii misiunii. Per total, aproape perfect. 

Janson aruncă o privire spre ei. 

— Acum, pentru punctaj. Această misiune a fost evaluată la două mii, cu 
bonusuri posibile pentru performanțe excepţionale. Aur Patru, o mie trei sute 
cincizeci. Aur Trei, o mie două sute. Aur Doi, două mii trei sute. Aur Unu, zero. 

— Ce? Cuvântul explodă din Kell. Locotenente, cred că ai spus pe dos. 

Janson îi întâlni în sfârşit privirea şi aprobă din cap. 

— Aşa este. Este pe dos. Dar totuşi corect. Nu m-aţi auzit spunând protocolul 
de antrenament 1-7-9? 

— Ba da, dar nu ştiu ce înseamnă asta. 

Janson zâmbi. 

— Piggy, mi se pare că te-am auzit spunându-i camaradului tău de zbor pe 
canalul vostru privat ce reprezenta acel protocol. Vrei, te rog, să îl informezi pe 
comandantul tău de Grup? 

Piggy îşi drese glasul; prin traducătorul mecanic, sunetul apăru ca o explozie 
de statică care îţi rănea urechile. 

— Este o variație de punctaj. Pentru a încuraja cooperarea, în special între 
cursanțţii care nu sunt împreună de mult timp, fiecare coechipier câştigă punctele pe 
care le-a obținut coechipierul său. 

— Asta e... Kell îşi auzi vocea începând să se frângă. Îşi cobori tonul, încercă 
din nou, dar nu reuşi să rețină furia din cuvintele sale. Asta este vădit nedrept. O să 

se treacă aşa ceva în dosarul meu permanent? Un zero pentru ceea ce ați numit o 
performanță aproape perfectă? 

— Cu siguranţă că este nedrept. Janson îşi închise datapadul. Discută cu 
pilotul care s-a ales cu toate punctele tale. Deocamdată, sunteţi liberi. Vă recomand 
să discutaţi cu toţii despre asta împreună la DownTimel!!. Aţi terminat pe ziua de azi, 
dar acesta este un ordin: nu discutați despre performanța voastră sau despre 
parametrii misiunii cu ceilalți candidați piloți până la încheierea exerciţiului. Aţi 
înțeles? 

La corul lor de afirmaţii, Janson le făcu brusc semn cu mâna spre ieşirea din 
camera simulatorului. 


11 DownTime — timp de odihnă. 

Capitolul 5 


Erau doar ceva mai mult de trei sute de paşi de-a lungul unui coridor larg din 
piatră cioplită, coborând pe o scară rulantă care tremura şi clănțănea şi traversând o 
mică încăpere, până la cantina cunoscută sub numele de DownTime, timp în care 
Kell îşi privi cu ochi răi camaradul de zbor la fiecare pas. În cele din urmă, ajungând 
la ultima cameră înainte de DowntTime, extraterestrul cu fața lungă îi înfruntă 
privirea. 

— Îmi pare rău, Ofiţer de zbor Tainer. 

— De ce ai făcut-o? Ai zburat de unul singur, ai nesocotit ordinele? 

— Nu ştiu. 

— Nu ştii? Dacă ai de gând să te răzvrăteşti, ar trebui să-ți aminteşti de ce. 

— Nu este atât de simplu. 

Extraterestrul făcu o pauză pentru a se gândi la următoarele cuvinte, iar 
întârzierea îi aduse pe cei patru piloţi în DownTime. Aceasta era o cameră mare, 
tăiată în piatră de pe vremea când Baza Folor fusese o colonie minieră activă. Era o 
galerie mare, dar nu mărimea ei era ceea ce îi împiedica pe vizitatori să vadă peretele 
îndepărtat; absenţa iluminării, în afară de strălucirile decoraţiunilor de neon şi ale 
holoproiectoarelor, era de vină. 

Kell îşi conduse echipa către o masă cu patru locuri rezemată de un perete, dar 
Piggy le indică o masă mult mai lungă din apropiere. 

— Ni se vor alătura şi alți candidaţi, spuse el, vocea lui mecanică tăind eficient 
prin zgomotul ambiental al cantinei, iar Kell fu nevoit să fie de acord. 

Când se aşezară, Kell se întoarse spre extraterestrul cu fața lungă. 

— Continuă. 

Aur Patru râse. Kell îşi îndreptă atenţia spre ea pentru prima dată. 

Potrivit standardelor DownTime, dispuneau de o lumină destul de bună, cea 
mai mare parte fiind un albastru-verzui orbitor de la un holo din apropiere care 
promova coniacul Abrax, aşa că reuşi să o vadă bine — şi fu uluit de ea. Dacă ar fi 
putut crea un holo a ceea ce credea el că ar fi fost femeia pilot perfectă, Aur Patru ar 
fi corespuns exact. Era înaltă şi zveltă, cu părul deschis, probabil blond în lumină 
normală, purtat lung într-o coadă de cal. Trăsăturile ei erau uniforme şi expresive; 
era genul de chip care putea trece de la o simplitate militară la o frumusețe 
neobişnuită doar prin adoptarea unui zâmbet, iar acum ea zâmbea. 

Kell îşi acoperi discomfortul brusc mârâind: 

— Ce-i aşa de amuzant? 

Descoperi că avea gura uscată. Ea întinse o mână. 

— Îmi pare rău. Tyria Sarkin. Eşti atât de necruţător încât mi s-a părut 
amuzant. 

Vocea ei era joasă şi vorbea cu accent, o rostire plină de viață care era la fel de 
fermecătoare ca şi înfăţişarea ei. El îi strânse mâna şi zâmbi puţin posomorât. 

— Este mai puţin amuzant când ajungi să ai zero la punctajul misiunii. 

— Presupun că da. Îmi pare rău. 

— Voi răspunde, zise extraterestrul. Mai întâi, vă rog: eu sunt Runt cu prietenii 

şi semenii mei, chiar şi atunci când sunt supăraţi pe mine. 

Kell se încruntă. 

— De ce Runt? 

— Pentru că este corect. În comparaţie cu frații mei, sunt micuţ. Niciunul 
dintre ei nu ar încăpea în carlinga unei nave de vânătoare. Deci. M-aţi întrebat de ce 
nu-mi amintesc de ce am făcut ceea ce am făcut. Încep să-mi amintesc. Dar nu mi- 
am amintit înainte pentru că nu făceam eu asta. A fost pilotul. 

— Care pilot? întreabă Tyria. 

— Eu. 

Kell cedă, momentan învins de incoerența răspunsurilor lui Runt, şi îşi lăsă 
capul pe masă. Regretă imediat acest lucru. Fruntea i se lipi de o substanță 
întunecată, necunoscută, aflată acolo. Se desprinse şi începu să îşi răzuiască pata 
lăsată pe piele. 

— Nu te înţeleg, Runt. 

— Cred că eu da, spuse Tyria. Runt, vorbeşti despre mai multe organisme sau 
despre mai multe minți? 

Runt zâmbi cu satisfacția uşurată a cuiva care în sfârşit reuşea să se facă 
înțeles. 

— Minti. 

— Ai mai multe minți, iar una dintre ele este pilotul? 

— Da! Da. 

Kell pufni pe nas. 

— Mintea ta de pilot îmi datorează două mii trei sute de puncte şi merită o 
mamă de bătaie zdravănă. 

Runt îl privi cu solemnitate. 

— Noi ştim. Ne pare rău. El, pilotul, a meritat multe astfel de bătăi. Şi 
transferuri de la multe unități. Cred că în curând nu ne veți mai vedea. 

Kell fu scutit de nevoia de a răspunde prin sosirea chelnerului, anunțată de un 
scârțâit repetitiv. Ospătarul era o unitate 3PO, un droid de protocol, dar acesta era 
diferit de majoritatea celor pe care îi văzuse Kell. Majoritatea erau toți în tonuri aurii 
sau argintii, dar chelnerul era în mare parte argintiu cu câteva părți aurii şi scârțâia 
la fiecare pas. 

— Eu vreau..., spuse Kell. 

— Aşteptaţi, spuse droidul pe un ton plăcut, dar ferm, cu vocea melodioasă pe 
care toate unitățile 3PO păreau să o împărtăşească. În absența unei ierarhii de rang, 
voi recurge implicit la protocoalele ancestrale şi voi lua comanda doamnei mai întâi. 
Doamna mea? 

Tyria zâmbi. 

— Lum. Unul bun. 

— Vreau..., spuse Kell. 

— Aşteaptă, spuse droidul pe acelaşi ton ca înainte. Acum m-ai enervat de 
două ori. Asta înseamnă că vei comanda ultimul, dar tot îți voi lua comanda corect. 
Dacă mă enervezi de trei ori, ai face bine să nu bei ceea ce îți aduc. Se întoarse spre 
Piggy. Domnul meu? 

— Un shot de coniac Churban, spuse Gamorreanul. Şi o găleată cu apă rece. 

— Sună bine, spuse Runt. La fel şi pentru noi. Pentru mine. 

Droidul se întoarse spre Kell. Kell aşteptă până când fu sigur că droidul era 

pregătit pentru el înainte să vorbească. 

— Brandy Corellian. Şi un şerveţel umed. Te rog. 

Droidul făcu o plecăciune şi plecă. Kell suspină. 

— Nu e ziua mea norocoasă. Chiar şi chelnerii de aici sunt tirani. 

Tyria îşi întoarse zâmbetul spre el. 

— Ăsta e doar Squeaky. O să te obişnuieşti cu el. Are o inimă bună. Sau orice 
serveşte droizilor drept inimă. 

— De ce un droid de protocol scump serveşte băuturi într-o gaură pietruită din 
pământ? Asta nu are sens. 

— El face ce vrea. A fost eliberat cu ani în urmă. Cursa Droizilor Fugari, îţi 
aminteşti? 

Kell se încruntă. 

— Nu-mi amintesc. 

Ea se aplecă mai aproape, ca să se facă auzită. 

— Printre droizi, şi printre unii piloţi, el este celebru. Se afla pe Tantive IV 
atunci când Darth Vader a capturat-o pe Prințesa Leia Organa, acum câţiva ani. 
Oamenii de la bordul navei au fost ucişi, dar el şi ceilalți droizi au ajuns pe Kessel. A 
ținut inventarul transporturilor de mirodenii pentru colonia penală. Apoi, într-o zi, a 
aranjat ca o grămadă de droizi servitori ai coloniei să viziteze un cargobot Imperial 
care aterizase pentru a prelua o încărcătură de mirodenii. Aceştia sosiseră pe 
parcursul mai multor ore standard, pentru a nu-i face pe gardieni să devină 
suspicioşi, însă nu mai plecase niciunul. Apoi cargobotul a decolat şi au reuşit să 
fugă. 

— El l-a pilotat? Credeam că droizilor le este interzis să piloteze nave spaţiale. 
Din cauza unor programe de inhibiție din adâncul lor. 

— Le este, cu excepţia droizilor piloți V1 şi a câtorva cazuri speciale. De fapt, în 
realitate, n-a pilotat el. Ceea ce a făcut a fost să reprogrameze pilotul automat al 
navei pentru a zbura în modul de urmărire a terenului cale de câteva sute de 
kilometri distanță de portul spaţial, în afara razei de acțiune a bateriilor defensive ale 
portului, apoi să iasă din atmosferă şi să sară în afara sistemului. Dar ceea ce a uitat 
— expresia ei deveni veselă - a fost că la vest de portul spaţial se întindeau o serie de 
canioane şi creste muntoase, iar programul său de urmărire a terenului a fost strict 
legat de controlul înălțimii deasupra solului... 

Kell se prinse înaintea celorlalți doi piloţi şi izbucni în râs. 

— Aşa că toți droizii care au scăpat au făcut o cursă sălbatică. 

Tyria gesticulă cu mâna ca şi cum ar fi urmărit traseul unei unde de osciloscop 
frenetice. 

— Imaginează-ţi că te afli într-un cargobot Corellian de transport marfă în vrac 
şi, dintr-o dată, eşti peste tot, în sus şi în jos, Uiii! Aaah! Uii! Aaah! pentru mai mult 
de o sută de kilometri... 

Runt şi Piggy se alătură râsetelor. Cel al lui Runt era un şuierat hiperkinetic, 
aproape un răget de animal; cel al lui Piggy era un zgomot plăcut, ca un mârâit 
adânc, unul pe care implantul său era aparent programat să nu-l traducă. 

Râsul se potoli. 

— Oricum, spuse Tyria, au supraviețuit, iar el a venit la Alianţă cu un cargobot 
de marfă în vrac şi cu o mulțime de informații valoroase despre Kessel - cum ar fi 
cine a fost condamnat să muncească acolo şi ce fel de provizii şi apărare avea 

garnizoana Imperială. Aşa că lui Squeaky i s-a oferit libertatea. Nici măcar nu mai 
are bolt restrictor. Şi îşi câştigă existenţa aşa cum o face toată lumea. 

Kell aprobă din cap. 

— Oferind insulte celor pe care îi serveşte. 

— Ştii ce vreau să spun. 

Runt se întoarse spre Kell. 

— Aşadar, nu ne-ai scutit de acest subiect. Nu ne vei elibera până când nu se 
rezolvă. Ne vei ierta pentru greşeala noastră? 

— Sigur. Dar spune-i minţii tale de pilot că îl voi călări din greu dacă mai 
greşeşte o dată. 

— Aşa voi face. O merită. 

Squeaky se întoarse cu paharele şi găleţile lor. Kell se ocupă de fruntea lui 
lipicioasă folosind şerveţelul pe care i-l dăduse Squeaky. Când droidul plecă, Tyria 
aruncă o privire spre intrarea în salon şi se îndreptă. 

— A sosit al doilea val. 

Ceilalți se întoarseră să se uite. Se apropiau de ei doi bărbaţi în costume de 
pilot; cu ei era o unitate R2. Amândoi bărbaţii trecuseră prin momente grele în 
trecut. Unul dintre ei ar fi fost destul de chipeş dacă nu ar fi avut o cicatrice lungă şi 
urâtă care îi încrețea obrazul stâng, se prelungea peste nas şi îi marca fruntea 
stângă, în timp ce celălalt bărbat, mai înalt, avea o proteză pe porţiunea superioară a 
jumătății stângi a feţei. 

Cel cu cicatrice spuse: 

— Mai sunt supraviețuitori ai scenariului misiunii momeală a Locotenentului 
Janson? 

Kell reuşi să scoată un râset lipsit de haz şi le făcu semn să ia loc. 

— Voi doi tocmai aţi ieşit? 

Pilotul cu proteză aprobă din cap. Porţiunile de față încă expuse arătau 
trăsături zvelte, un ochi albastru rece şi o mustață şi o barbă subțire şi imaculat 
tunsă care sugerau mai degrabă un fost Lord Războinic Imperial decât un luptător al 
Noii Republici. 

— Ton Phanan. Acesta este Loran şi unitatea lui R2, Vape. Ceilalţi din grupul 
nostru pentru misiunea de simulare au fost Chedgar şi un Bothan care îşi spune 
Grinder. Chedgar încă se certa în legătură cu scorul când am plecat, dar cred că e 
pentru că ştie că e pe cale să fie eliminat. Se lăsă pe spate în scaun, îşi duse degetele 
la ceafă într-o atitudine de relaxare fericită. Tocmai am ieşit ca un pirat la puncte; 
am doborât un ochi şi am primit credit pentru cele trei ale lui Loran. S-ar putea să 
înceapă să-mi placă această misiune. 

Kell îşi prezentă tovarăşii, apoi se mai uită o dată la bărbatul cu cicatrice 
lividă. Era ceva familiar la pilot, la stilul lui dramatic de păr negru şi la ochii de 
smarald, la echilibrul şi lejeritatea lui în rândul celorlalți... 

— Loran? Nu cumva Garik Loran? Face? 

Phanan se aplecă în față pentru a se mai uita o dată la tovarăşul său; Tyria 
făcu la fel. Piggy şi Runt doar priveau întrebători. 

Pilotul cu cicatrice aprobă din cap, părând mâhnit. 

— Ăsta sunt eu. 

— Am crezut că eşti mort! Acum şapte, opt ani. Povestea a apărut chiar înainte 
de ştirea despre prima Stea a Morții. 

— Ne pare rău, spuse Runt. Este evident că ar fi trebuit să auzim de acest om, 
dar nu am auzit. 

— Poate că este doar o chestie umană, spuse Kell. Face. Cel mai faimos copil- 
vedetă din holodramele Imperiale. Cum ar fi Bantha neagră şi Flautul junglei. A jucat 
în Învinge sau Mori iar recrutarea militară Imperială a crescut cu cinci procente. Nu 
le-aţi văzut niciodată? 

Cei doi non-umani clătinară din cap. Phanan auzise în mod evident de Loran; 
rânji răutăcios la acea revelaţie bruscă despre trecutul camaradului său. Tyria auzise 
şi ea de el; maxilarul ei era uşor întredeschis. În cele din urmă, spuse: 

— Am fost atât de îndrăgostită de tine când aveam doisprezece ani... 

Pilotul cu cicatrice pufni pe nas. 

— Nu te simţi jignită. Am fost ales special să fiu băiatul cel mai potrivit pentru 
a fi subiectul unor îndrăgostiri. 

— Ce s-a întâmplat cu tine? întrebă ea. Toată lumea spunea că te-au ucis 
extremiştii Alianței. 

El ridică din umeri. 

— Aproape. Cam în perioada în care încercam să fac trecerea la rolurile de 
adolescent, nişte foşti extremişti ai Alianței m-au răpit. Au vrut să mă ucidă pentru a 
le face o demonstraţie celor care au ajutat Imperiul din roluri civile. Vocea lui era 
melodioasă, controlată, exact ceea ce Kell s-ar fi aşteptat de la un actor de odinioară. 
Au crezut că ar fi o lovitură pentru moralul Imperial. 

— Cu siguranţă a fost o lovitură pentru moralul fetelor tinere, spuse Tyria. 

— Dar mai întâi au decis să-mi arate ce înseamnă Imperiul. Am primit o 
informare dură despre activitățile Imperiale - militare şi de informații. Apoi, când 
erau gata să mă ucidă, a lovit o misiune de salvare a unei trupe Imperiale de 
comando. Acolo mi-am căpătat micul meu defect facial, o zgărietură de la o explozie 
laser. Cele două tabere aproape că s-au omorât reciproc, rămânând în viață doar 
câțiva membri ai trupelor de comando. Eram un adevărat dezastru, atât emoţional, 
cât şi fizic, aşa că m-am ascuns de Imperiali. M-am hotărât să nu fiu găsit până când 
nu-mi voi putea rezolva lucrurile. Deoarece corpul meu a dispărut şi nu a mai apărut 
niciodată, m-au raportat mort şi au pretins că răpirea mea a fost o misiune aprobată 
de Rebelii, ceea ce nu a fost. 

Tyria părea încântată. 

— Dar unde ai fost în toți aceşti ani? 

— Cu câţiva membri ai familiei mele extinse. Am crescut pe Pantolomin, dar 
poporul meu era originar de pe Lorrd, aşa că, atunci când m-am întors la civilizaţie, 
părinții mei au aranjat să mă trimită acolo. De pe Lorrd a fost un pas uşor pentru a 
ajunge la Alianţă. Părinţii mei au investit destul de bine câştigurile mele, aşa că nu 
am dus niciodată lipsă de bani atunci când mă ascundeam. 

— Dacă nu te deranjează întrebarea... Tyria părea puţin tulburată. Eşti alergic 
la bacta? De aceea încă ai cicatricea? 

— Nu. Pur şi simplu am păstrat-o. O mică amintire pe care am câştigat-o de la 
cei pe care i-am ajutat destul de mult când eram tânăr. 

Ridică din umeri. 

Phanan ridică o mână. 

— Eu sunt cel alergic la bacta. De aceea sunt douăzeci la sută mecanic şi 
progresez. Îi zâmbi Tyriei. Dar fiecare celulă umană tânjeşte să o cunoască mai bine 

pe această doamnă. 

Ea îi aruncă o privire de dispreţ amuzat. 

— Oare asta va fi una dintre acele unităţi în care există o femeie pilot, eu, care 
este urmărită în mod constant de fiecare zburător care nu are nimic mai bun de 
făcut? 

Phanan se aplecă în față şi o apucă de mână. Vocea lui deveni joasă, cu un ton 
melodramatic. 

— Tyria, abia te-am cunoscut şi deja te iubesc. Şi să nu crezi că te iubesc 
pentru înfăţişarea ta, care este uluitoare, sau pentru trupul tău, care este stelar, sau 
pentru felul tău de a fi, care este îndrăzneț şi mă aprinde de dorință. Nu, te iubesc 
pentru că am auzit că eşti o Jedi în formare, iar eu am nevoie de toți prietenii 
puternici pe care îi pot avea. 

Ea păru necăjită şi îşi smulse mâna. 

— Ai auzit greşit. lar tu ai manierele unui şobolan womp. 

— Eşti într-adevăr un Jedi în devenire? spuse Kell. 

— Nu. Am doar un foarte puţin control asupra Forţei. Dar lucrez la el de ani de 
zile şi nu l-am îmbunătăţit prea mult. Ea reuşi un zâmbet ironic. Forţa este slabă în 
mine. 

Satisfăcut că fruntea lui era cât se poate de aproape de normalitate, Kell 
aruncă şervețelul. 

— L-ai întâlnit vreodată pe Luke Skywalker? 

Ea încuviință din cap. 

— M-a pus să fac nişte exerciţii. O mulțime, de fapt. Şi a fost atât de drăguţ 
când mi-a spus că nu credea că voi progresa prea mult în controlul Forţei. Că acest 
vis pe care îl aveam de atâta timp nu se va împlini niciodată. 

Pilotul cu cicatrice spuse: 

— Dacă aş avea chiar şi cel mai mic control asupra Forţei, ştii ce aş face? 

Ea dădu din cap. 

— În timpul acelor misiuni lungi, m-aş scărpina în acel punct mic din centrul 
spatelui meu la care nu pot ajunge niciodată... 

Ea se ridică în picioare suficient de repede pentru a-şi zdruncina halba de lum. 

— Dă-i drumul, fă haz de necaz. 

— Oh, haide. Crezi că Skywalker nu face asta? 

— Nu am timp pentru aşa ceva. Am treabă de făcut. 

Se îndreptă spre ieşire, pasul ei sugerând că era furioasă. Phanan se răsuci să 
o privească plecând. 

— Pot să te conduc până la apartamentul tău? strigă el după ea. 

— Nu! 

Ea nu se uită înapoi. 

— Pot să te ajut cu treburile tale? 

— Nu! 

— Cu ce te pot ajuta? 

— Împuşcă-te! 

Apoi ieşi pe uşa de la intrare. Phanan se aşeză pe scaun, cu un aer posomorât. 

— Am făcut asta de câteva ori. Să mă împuşc. Accidental. Nu e amuzant. 

Kell se holbă la el. 

— Mulţumesc, Phanan, Face. Asta m-a ajutat mult. 

Pilotul cu cicatrice ridică din umeri, scuzându-se. Phanan îl ignoră. Se uită în 

jur şi ridică mâna. 

— Ospătar? Hei, tu, găleată de şuruburi. Ne-ar prinde bine să ne serveşti, 
chiar acum. 

Kell zâmbi. 

— Phanan, tocmai ţi-ai ales singur pedeapsa. 


Următoarea misiune simulată era despre o ambuscadă pe o lume vulcanică. 
Kell scăpă şi de acea misiune, cu pagube, dar în viaţă. Auzi că Runt fusese din nou 
pulverizat fără să obţină nicio ucidere şi că Locotenentul Myn Donos, candidatul pilot 
de rang superior, nu trebuise să se supună scenariului; Kell se întrebă de ce. 

Într-o altă misiune de simulare, Kell fusese din nou în echipă cu Runt. În 
cadrul exerciţiului, Escadrila Verde şi o escadrilă de interceptoare TIE convergeau 
într-un câmp de asteroizi, Escadrila Verde trebuia să apere stația spaţială ascunsă 
acolo, iar Interceptoarele să o găsească şi să o distrugă. La opt kilometri de zona de 
luptă, Runt scoase un alt țipăt sălbatic şi îşi activă propulsoarele, trecând în fața 
colegului său. 

Kell îşi centră vizorul de ţintire pe X-interceptorul partenerului său. După o 
fracțiune de secundă, computerul deveni roşu şi îi dădu semnalul unei ţintiri bune. 

O clipă mai târziu, vocea lui Janson îi răsună în ureche. 

— Verde Cinci, ce faci? 

Kell se încordă la auzul acelei voci şi se blestemă în tăcere pentru asta. 

— Doar aveţi încredere în mine de data asta, Control. 

Strigătul iritabil de război al lui Runt se întrerupse. Apoi spuse: 

— Şase către Cinci, ai de gând să tragi asupra noastră? 

— Negativ, Şase. 

— Atunci ce faci? 

— Îți atrag atenția. O am? 

— Da, Cinci. 

— Atunci întoarce-te în formație. Eu conduc, tu eşti escorta. Mă recepționezi? 

— Da, Cinci. 

Runt deceleră cu o treaptă, revenind la poziția sa corectă în spatele lui Kell. Se 
comportă bine până când bătălia începu în forță. Apoi, când el şi Kell reuşiseră câte 
o ucidere fiecare, acesta scoase din nou strigătul său de război şi ieşi din formație, 
încercând să urmărească două Interceptoare. 

— Tu ai conducerea, Şase, se grăbi Kell să spună şi îl urmă. 

Când Interceptorul din frunte încercă să se desprindă şi să se întoarcă într-o 
buclă în spatele lui Verde Şase, Kell îşi folosi poziția de urmăritor pentru a tăia un 
cerc mai strâns şi vaporiză nava Imperială. Îi luă un minut standard pentru a ajunge 
din nou lângă Runt, iar între timp acesta îşi pulverizase propriul adversar cu o 
torpilă. 

Kell activă unitatea de comunicații. 

— Cinci către Şase. 

Strigătele de război încetară, dar trecu o clipă până când Runt îi răspunse. 

— Aici Şase. 

— Doar verificam. Încearcă să-ți stăpâneşti pilotul ori de câte ori nu ai nevoie 

de el; este prea zgomotos. 
— Te recepționăm, Cinci. 
— Bine. Continuă să conduci; sunt lângă tine. 


Kell încheiase exercițiul cu doar două ucideri, un Interceptor îl lichidase cu o 
rafală lansată din spatele unui asteroid care se rotea rapid. Cu toate astea, nu se 
simți prea rău; chiar reuşise să ajungă la Runt, forțându-l să răspundă. 

Etanşarea cabinei lui Kell se rupse şi cupola simulatorului se deschise. Dincolo 
impulsul de a rămâne ascuns. În mintea lui, ştia că nu era în pericol din partea lui 
Janson, dar tot simțea o tresărire de teamă de fiecare dată când îl vedea pe pilotul 
veteran. În ciuda acestui fapt, ieşi din simulator şi se ridică în fața celui de-al doilea 
comandant al escadrilei. Janson abia dacă aruncă o privire la datapadul său. 

— Câştiguri medii de data asta, Tainer. Dar unele tactici neobişnuite în — ezită 
asupra cuvintelor - conducerea personalului au funcționat destul de bine. Câteva 
puncte bonus acolo. O să mărim puţin raportul victorii /pierderi data viitoare; în rest, 
destul de bine. Ai întrebări? 

— Da, domnule. A fost un program cel care m-a făcut praf sau un pilot? 

Janson reuşi să schițeze un zâmbet reținut. 

— lată ego-ul pilotului din tine... care nu vrea să accepte că te-a eliminat un 
program standard. Da, ai dreptate. A fost un pilot. Ai auzit de el. Wedge Antilles. Îi 
place să participe la aceste misiuni din când în când. Eşti liber. 


Pregătirea îşi pusese amprenta asupra listei de candidați piloți. 

Chedgar plecase a doua zi, victimă, credea Kell, a propriei sale paranoia cu 
privire la conspirațiile ofițerilor împotriva sa. Quarrenul pe nume Triogor Sllus fusese 
eliminat două zile mai târziu, pentru că a lovit pe la spate o candidată Mon Calamari 
pe nume Jesmin Ackbar - nepoata, după cum aflase Kell, legendarului Amiral 
Ackbar. Un om pe nume Banna, un spărgător de coduri decent, dar nu extraordinar, 
fusese prins îmbunătățindu-şi scorurile înregistrate; patul său era gol a doua zi. Alții 
dispăruseră fără nicio explicaţie, iar Kell se întrebă dacă nu cumva eşuaseră cu toţii 
la ultima lor şansă la o carieră de pilot. Se întrebă dacă el va fi următorul. 

La una dintre întâlnirile piloților de la DownTime, discută despre asta cu 
ceilalți candidați supraviețuitori. 

— Când am sosit aici pentru a da probe pentru această escadrilă, am crezut că 
sunt singurul care a ajuns la capătul funiei ca pilot... Dar se pare că din ce în ce mai 
mult, cu toții păşim cu cizme termice pe gheaţă subțire. Mă înşel? 

Cei mai mulți dintre ceilalți păreau sobri. Ton Phanan nu; zâmbea cu un umor 
diabolic. 

— Am o mică problemă cu norocul în luptă. Spre deosebire de cei mai mulți 
dintre voi, eu am văzut câteva... 

Tyria pufni pe nas. 

— Lăudărosule. 

— Dar în cinci misiuni cu focuri reale, am fost doborât de două ori şi am 
aterizat cu succes de trei ori. Nu este un raport bun. Între acest lucru şi toți cei cu 
proteze, eu sunt un fel de propunere scumpă pentru orice comandant. 

Runt, cu ochii lui mari şi solemni, spuse: 

— Ştim de ce ne aflăm aici. Ne pierdem în timpul luptei. Dar Locotenentul 
Janson spune că ne descurcăm mai bine, cu multe mulțumiri datorate lui Kell. 

Kell zâmbi. 

— Meriti. Într-o zi vei putea să treci de la o minte la alta ca şi cum ar fi canale 
pe holoproiector. Tyria, Face, pe voi doi nu vă înțeleg. Nu vă comportați ca nişte 
ratați. 

Phanan îl fulgeră cu ochiul său bun. 

— Spre deosebire de noi ceilalți, vrei să spui. 

— Aşa este. În special tu. 

Departe de a se simți jignit, Phanan rânji la replică. 

— Doar ca să fie clar. 

Face, se lăsă pe spate, relaxat. 

— Eu mi-am cumpărat intrarea în escadrilele de nave de luptă, Kell. Asta este 
ceea ce a spus primul meu comandant, şi are dreptate. Mi-am folosit banii pentru a 
cumpăra o navă A-interceptor, în circumstanţe oarecum ciudate, şi pentru a obţine 
pregătirea pe care o doream. Am zburat în două misiuni cu grupul Comet al 
Colonelului, adică al Generalului Crespin, şi a trebuit să mă retrag sau să mănânc o 
torpilă de bombardier. Am cumpărat un X-interceptor pentru următoarea misiune, 
doar pentru diversitate... şi am ajuns din nou la baza condusă de Crespin. Pur şi 
simplu a fost norocul meu. Generalul crede că sunt un diletant care a făcut prea 
mult bine pentru Imperiu în vremurile de demult pentru a putea compensa vreodată. 
Poate că are dreptate... dar când mi-a spus că nu voi ajunge niciodată cineva, i-am 
răspuns imediat ca un idiot. l-am spus că doar îi calc pe urme. Ei bine, atunci s-a 
terminat cu cariera mea. Până când a apărut această oportunitate. 

Ridică din umeri. 

— Eşti chiar atât de bogat. 

— Nu suficient de bogat ca să continui să cumpăr nave de luptă, nu. Sper să 
fiu acceptat ca pilot adevărat într-o bună zi. Suficient pentru ca, dacă pierd această 
navă de luptă, să o înlocuiască Alianţa, şi nu conturile mele personale. 

Cu toții se întoarseră spre Tyria, care părea stânjenită sub privirea lor. 

— Nu vreau să vorbesc despre asta, spuse ea. 

— Destul de corect, spuse Face. Dar spune-ne: orice te-a adus aici se 
încadrează în parametrii despre care am vorbit? E posibil să existe ceva care să îţi fi 
distrus şansele de avansare? 

Ea rămase tăcută, dar aprobă din cap. 

— Interesant, spuse Face. Mai este ceva. Am observat că unul dintre intendenți 
i-a livrat Locotenentului Donos o valiză cu carcasă tare care mi-a sugerat că este o 
puşcă laser... 

Phanan zâmbi. 

— Iată o altă carieră vaporizată. Ştii simularea aia care se desfăşoară pe lumea 
vulcanică? Am auzit... 

Comunicatorul lui Kell sună. În timp ce se întindea spre el, fiecare dintre 
comunicatoarele celorlalți piloți semnalară, de asemenea. Se îndepărtă de ei şi îl 

activă. 

— Ofiţer de zbor Tainer. 

Vocea era feminină, impersonală şi, bănuia el, înregistrată. 

— Prezența dumneavoastră este solicitată imediat în amfiteatrul de şedinţe al 
escadrilei X-interceptor. Repet, prezenţa vă este solicitată imediat în amfiteatrul de 
şedinţe al escadrilei X-interceptor. 

Apoi se auzi un clic în timp ce difuzorul se deconecta. Kell auzi în spatele lui 
cum toate comunicatoarele repetau acelaşi mesaj. Se uită la ceilalți. 

— Cred că avem lista unității, spuse el. 

Capitolul 6 


Amfiteatrul de şedinţe era o cupolă albă. Câteva zeci de scaune erau aşezate 
de-a lungul peretelui unei jumătăţi a domului; mese lungi şi curbate, o estradă şi un 
pupitru, precum şi un holoproiector erau dispuse de-a lungul celeilalte jumătăți. 

Tyria era aşezată la capătul unui rând de scaune. Phanan se mişcă uşor 
pentru a se aşeza lângă ea, însă Kell, neobişnuit de jenat, îl dădu la o parte cu şoldul 
şi se aşeză în locul lui. 

— Oh, îmi pare rău, Phanan. Tu erai? Nu te-am văzut. 

Phanan zâmbi, imperturbabil. 

— Poate că ai nevoie de o îmbunătățire optică. Aş putea aranja să îţi pierzi un 
ochi; apoi ţi-ai putea pune unul. 

— Mulţumesc, dar nu. 

Zece piloți se aranjară printre cele şaizeci de locuri; apoi intrară în cameră 
Wedge Antilles şi Wes Janson. Uşa se închise în urma lor. Kell simţi cum îi pocnesc 
urechile în timp ce se activa un dispozitiv de etanşare a presiunii. 

Janson ocupă un scaun lângă una dintre mesele lungi; Wedge stătea în fața 
pupitrului şi a holoproiectorului. Fără preambul, spuse: 

— Aş dori să vă felicit pentru că aţi supraviețuit la primul nostru proces de 
selecție. Am avut patruzeci şi trei de candidaţi; voi zece ați supravieţuit. De fapt, 
speram să avem doisprezece, o listă completă de piloţi noi pentru o escadrilă, dar, ca 
să simplificăm, voi zece aţi fost suficient de buni, iar ceilalți treizeci şi trei nu au fost. 

Wedge îşi privi pentru o clipă datapadul. 

— Acum să trecem la treaba pentru care suntem aici. Voi zece, plus 
Locotenentul Janson şi cu mine, formați o nouă escadrilă; ştiţi asta. Ceea ce probabil 
nu ştiţi este că vom face ceva oarecum nou. Ultima dată când a fost reorganizată 
Escadrila Vagabond, a fost construită cu piloți care aveau o serie de abilități de 
intruziune. Noua noastră escadrilă este invers: o unitate de comando cu drepturi 
depline, completată cu nave de luptă X-interceptor. Se uită printre cei zece piloți, 
făcând contact vizual. Abilitățile voastre secundare, unele dintre ele abia recunoscute 
în dosarele voastre, sunt cele care v-au câştigat locurile aici, la fel de mult ca orice 
altceva. Vom face la fel de multă muncă la sol - sabotaj, subversiune, intruziune - ca 
şi în zbor. 

Phanan ridică o mână. Wedge îl recunoscu arătând cu degetul. 

— Asasinate? întrebă Phanan. 

Wedge ezită să răspundă. 

— Dacă poţi găsi o modalitate prin care să ne infiltrăm şi să distrugem 
chirurgical o bază Imperială fără ca duşmanii noştri să o poată numi asasinat, vreau 
să mă consult cu tine după această întâlnire. În afară de asta, sub comanda mea, 
membrilor acestei unități nu li se va atribui niciodată o sarcină precum aceea de a 
elimina un vorbitor la o adunare sau de a merge până la o ţintă şi de a o înjunghia. 

— Asta este în regulă. Voiam doar să ştiu. De fapt, nu mă deranjează 
asasinatul. 

Wedge îi aruncă o privire rece înainte să continue. 

— În momentul de față, suntem desemnaţi drept Escadrila Gri. Vreau să faceţi 
recomandări pentru un nume permanent; dacă văd unul care îmi place suficient de 
mult pentru a-l alege, cel care îl propune primeşte o permisie de trei zile pe 
Commenor. Acum, lista noastră de personal. Cei mai mulți dintre voi vă cunoaşteţi 
unii pe alții. Din cauza deficitului nostru de piloți, Locotenentul Janson şi cu mine 
vom zbura cu Escadrila Gri, având în acelaşi timp şi comanda. Janson, din 
întâmplare, este un trăgător de excepţie cu armele de mână şi cu sistemele de arme 
de luptă; oricine doreşte o pregătire suplimentară în materie de arme ar trebui să se 
consulte cu el. Următorul nostru ofițer de rang superior este Locotenentul Myn 
Donos. 

Kell se uită spre locul în care pilotul Corellian lipsit de emoţii stătea la mare 
distanță de ceilalți nouă. 

— Pe lângă îndatoririle sale de zbor, Donos este lunetistul nostru. Restul dintre 
voi sunteți cu toţii de acelaşi rang. Pentru această şedinţă de informare, voi renunța 
la tradiția de a vă aranja în funcție de data înscrierii sau de experiența specifică de 
zbor; în schimb, vă voi clasifica în funcție de punctajul obţinut la antrenamentul de 
pilotaj. Aşadar, primul dintre voi, ofițeri de zbor egali, este Kell Tainer. El este 
mecanicul nostru de rezervă atunci când suntem departe de echipajul de sprijin şi 
este expertul nostru în materie de demolări. De asemenea, a servit cu distincție 
printre comandourile care au ajutat la cucerirea planetei Borleias anul trecut. 

Tyria îl privi pe Kell cu ochii larg deschişi. 

— Chiar ai făcut-o? şopti ea. 

El ridică din umeri. 

— Am plantat încărcături explozive în timp ce amicii mei au ripostat cu focuri 
de armă împotriva duşmanilor. Cineva a crezut că asta necesită o recunoaştere 
suplimentară. 

Wedge îşi drese glasul pentru a recăpăta atenţia tuturor. 

— Următorul, Garik Loran... Fu întrerupt când Face se ridică în picioare şi 
făcu o plecăciune; mai mulți piloţi oferiră aplauze ironice. Amuzat, Wedge îi făcu 
semn să ia loc, apoi continuă. Face este unul dintre experţii noştri în materie de 
inserție, expert în machiaj, vorbeşte mai multe limbi în afară de Bazică... 

— Nu uita, maestru actor, strigă Face. 

Wedge aprobă amabil din cap. 

— Şi uneori bucătar. În seara asta eşti de serviciu la bucătărie la decojit 
tuberculi. Mai ai ceva de adăugat? 

— Uhhh... Nu, domnule. 

— Falynn Sandskimmer ştie multe despre vehiculele terestre şi este un as al Y- 
interceptoarelor. 

Toţi aruncară o privire la femeia brunetă de pe Tatooine; ea se holbă înapoi, cu 
o expresie undeva între duritate şi ostilitate deschisă. Privirea făcea ca trăsăturile, 
care în circumstanţe obişnuite ar fi fost atrăgătoare, să fie mai degrabă neplăcute. 

— În absenţa echipei noastre de sprijin, ea este, de asemenea, responsabilă de 
achiziții. 

Kell ridică o mână. 

— Domnule Tainer? 

— Apropo de achiziţii, avem un intendent de escadrilă? Vreau să lucrez cu el la 
problema pieselor de schimb pentru X-interceptoare... 

— Nu avem încă, dar caut în rândul personalului disponibil pe cineva care să 
se ocupe de asta. O să vă anunţ. Wedge se uită în jos la datapadul său pentru a găsi 
numele următorului pilot. Ton Phanan este ofițerul nostru medical. 

Trei sau patru piloți izbucniră în râs; faptul că Phanan era cel puţin o cincime 
mecanic şi nu poseda maniere de vindecător era bine cunoscut. Phanan însuşi 
zâmbi. 

— Infirmier? întrebă Face. 

Phanan clătină din cap. 

— Nu. Înainte eram Doctorul Phanan. Autorizat pe deplin să te deschid şi să te 
sudez la loc. 

Tyria se aplecă pe lângă Kell şi şopti: 

— De ce ai renunțat? 

El îi dădu cel mai diabolic zâmbet al său şi îi răspunse în şoaptă: 

— Pentru că nu voiam să-i cârpesc pe cei de care nu-mi pasă şi îmi place să-i 
omor pe cei pe care îi urăsc. 

Tyria se retrase cu un fior. 

Wedge făcu un semn din cap către femela Mon Calamari care stătea în primul 
rând; filamentele de pe bărbia ei tresăriră când intră în centrul atenției. 

— Jesmin Ackbar este experta noastră în comunicaţii. Voort saBinring, Piggy, 
este expertul în lupta corp la corp şi capabil să se infiltreze în unitățile Gamorreene, 
ceea ce va fi de ajutor pe anumite lumi. Hohass Ekwesh, Runt, are o forță fizică 
substanţială - de aproape trei ori mai mare decât a unui om de aceeaşi mărime, şi 
am înțeles că este mic pentru un membru al speciei Thakwaash. Eurrsk Thriag, pe 
care cei mai mulți dintre voi l-aţi cunoscut sub numele de Grinder, este spărgătorul 
nostru de coduri. 

Bothanul Grinder se ridică drept, cu superba sa blană argintie ondulându-se, 
şi îi făcu semn din cap lui Wedge. Kell nu ştia prea multe despre el; rămăsese retras 
în cea mai mare parte a timpului, fără a lega legături cu vreunul dintre partenerii de 
zbor. 

— Tyria Sarkin este unul dintre experții noştri în domeniul intruziunilor, 
continuă Wedge. Este membră a Rangerilor Antarieni!2 de pe Toprawa şi este deosebit 
de pricepută în ceea ce priveşte deplasarea silențioasă pe terenuri dificile. 

Kell îşi reținu un fluierat. Nu auzise niciodată de Rangerii Antarieni, dar 
cunoştea numele Toprawa: o planetă ocupată de oameni unde membrii Serviciului de 
Informaţii al Alianţei puseseră mâna pe datele critice care au dus la distrugerea 
primei Stele a Morţii. La scurt timp după aceea, forțele Imperiale distruseseră cu 
sălbăticie forțele armate ale planetei, incineraseră oraşele şi trimiseseră întreaga 
populaţie autohtonă în afara oraşelor pentru a trăi în sălbăticia subdezvoltată. Kell 
auzise că locuitorii supraviețuitori trebuiau să participe la ritualuri regulate de 
autodegradare în fața cuceritorilor Imperiali pentru a primi hrană. 

Wedge îşi închise datapadul. 

— În regulă, acum facem perechile şi împărţim indicativele. Eu sunt Liderul Gri 
sau Gri Unu. lau ambele denumiri pentru a limita confuzia. Doamnă Ackbar, vei 
zbura cu mine ca Gri Doi. 

Femela Mon Calamari aprobă din nou din cap. 


12 Rangerii Antarieni — forță de securitate înființată în jurul anului 620 Înainte de Bătălia de la Yavin 
pentru a asista Ordinul Jedi şi, mai târziu, Noul Ordin Jedi. 

— Este o onoare, domnule. 

— Falynn, tu eşti Trei. Grinder, tu eşti Patru. 

Atât femeia de pe Tatooine, cât şi Bothanul părură nemulțumiți de asociere. 
Kell bănuia că niciunul dintre ei nu ar fi fost mulțumit cu orice misiune în calitate de 
camarad de zbor. 

— Kell, tu eşti Cinci. Poţi să ghiceşti cine e Şase? 

— Runt, domnule? 

— Devii un fel de geniu, Kell. Ceilalți râseră, iar Wedge continuă: Ton Phanan, 
Şapte. Face, Opt. Vreau ca majoritatea sarcasmului escadrilei să fie concentrată într- 
o singură pereche, ca să ne putem debarasa de el mai convenabil. Locotenent Donos, 
Nouă, tu eşti cu Tyria, Zece. Locotenentul Janson este Unsprezece, în pereche cu 
Piggy, Doisprezece. Când ne împărțim în Grupe, eu conduc Grupa Unu, Kell conduce 
Grupa Doi, iar Janson Grupa Trei. Aveţi întrebări legate de organizare? 

Nu fu niciuna. 

— Bine. Aţi terminat pentru astăzi. Cu excepţia ta, domnule Tainer. Am primit 
prima livrare de X-interceptoare noi, patru pentru moment, şi vreau ca tu şi 
mecanicii să le examinațţi în această seară. Vino în hangarul X-interceptoarelor în 15 
minute. Mâine, exerciţii de tragere cu focuri reale. 

Wedge zâmbi printre urletele şi uralele piloților, apoi adăugă: 

— Sunteţi liberi. Aşteptă până când plecă ultimul dintre ei apoi întrebă: Ce 
părere ai? 

Janson se întinse de îi pocniră tendoanele. 

— O listă destul de bună... dacă reuşim să-i ținem departe de probleme. Unii 
dintre ei sunt cazuri grele, cu experienţă. 

— Cum te înţelegi cu Tainer? 

Janson se prăbuşi pe scaun şi făcu o grimasă. 

— Oh, în aparenţă, destul de bine. Dar de fiecare dată când mă vede îmi 
aruncă o privire de ură pură şi se transformă într-un ghem de muşchi tremurând. 
Uneori mă sperie. Nu-mi place să ajung să mă simt liniştit purtând blaster cu mine 
în cadrul bazei; aş prefera să mă pot relaxa printre aliați. 

Wedge aprobă din cap. 

— Poți să mai suporţi încă o vreme? 

— Cred că da. 

— În regulă. Ți-aş fi recunoscător dacă ne-ai găsi un intendent de escadrilă, 
cândva astăzi. Eu voi fi cu noile nave de luptă şi apoi cu oaspetele nostru, dacă ai 
nevoie de mine. 


Tyria părea să fie în stare de şoc când părăsiră sala de şedinţe. 

— Ce s-a întâmplat? întrebă Kell. 

— Eu am fost ultima pe care a numit-o, spuse ea. Sunt din nou ultima. Cel 
mai prost pilot din escadrilă. 

— Nu. Eşti a zecea din patruzeci şi trei. 

Ea îl privi fix. 

— Cei rataţi nu se pun la socoteală, Kell. 

— Ei bine, lasă-mă să ţi-o spun în felul următor. Eşti cel mai slab cotat pilot 

dintr-o escadrilă adunată de Wedge Antilles. Eşti cel mai slab din acest grup de elite. 
Elite, Tyria. Şi mâine ai putea fi a noua, iar poimâine ai putea fi a opta. 

Expresia ei se destinse. 

— Ei bine... poate. Dar lasă-mă să te întreb ceva, Kell. Ai fost vreodată cel mai 
prost la ceva? 

El se gândi la asta. 

— Nu. 

— Nici nu credeam. 


Hangarul X-interceptoarelor, numit aşa pentru că exista o singură escadrilă de 
X-interceptoare pe Baza Folor, astfel încât hangarul fusese dat în folosință exclusivă 
pentru aceasta, era cavernos de gol. Ar fi putut găzdui trei escadrile întregi de nave 
de luptă, dar acum era ocupat doar de nouă vehicule. 

Cea mai mare navă era Narra, o navetă din clasa Lambda repartizată Escadrilei 
Gri. Aceasta fusese capturată nu de la Imperiu, ci de la un căpitan Imperial corupt 
care devenise contrabandist. Acest lucru explica modul în care fusese modernizată, 
cu un compartiment de contrabandă ascuns şi îmbunătăţit electronic, demn de Han 
Solo. 

Celelalte opt vehicule erau toate X-interceptoare. Patru dintre ele văzuseră 
lupta, cele aparţinând lui Wedge, Janson, Donos şi Face. Acum, alături de ele se 
aflau patru nave de luptă noi şi imaculate. Kell zâmbi, înveselit de suprafeţele 
strălucitoare, de vopseaua şi de cupolele nezgâriate, de calitatea unităților R2 şi R5 
adormite, ascunse în spatele carlingilor, şi de aspectul general de invincibilitate. 

Bărbatul de lângă el spuse: 

— Cât de mult urăsc chestiile astea. 

Kell se uită la el. Cubber Daine, mecanicul-şef al escadrilei, avea o înălțime 
puţin sub medie şi o greutate peste medie, încorsetat puţin de cusăturile salopetei 
care ar fi putut fi la începutul vieții de o culoare portocalie, dar care acum era atât de 
pătată de lubrifianţi încât era imposibil să fii sigur. Avea ochi inteligenţi adânc 
înfundațţi într-o față care părea sculptată din carne tocată şi decorată în grabă cu 
păr. 

— Urăşti X-interceptoarele? 

— Nu, nu, nu. Urăsc X-interceptoarele noile din fabrică. Arată atât de 
simpatice. Dar apoi intri sub panouri şi cu ce te alegi? Defecte de fabrică care abia 
aşteaptă să-ţi explodeze în față. Greşeli de asamblare pe care nimeni nu le-a 
observat. Şi, cel mai rău, la Incom se fac mereu îmbunătăţiri, introducând aşa-zisele 
progrese tehnologice fără să le documenteze, fără să le testeze pe deplin... 

— Şi fără a obține permisiunea ta explicită. 

Faţa lui Cubber izbucni într-un zâmbet larg. 

— Deci înţelegi! În regulă, puştiule. Hai să deschidem chestiile astea şi să 
vedem ce au greşit. 

În câteva minute, Kell decise că Cubber avea dreptate. Şinele pe care erau 
montate scaunele piloților, astfel încât acestea să poată fi reglate înainte sau înapoi 
pentru a ţine cont de înălțimea pilotului, păreau a fi dintr-o ceramică neagră lucioasă 
în loc de metalul inoxidabil cu care era obişnuit; nu avea nicio idee despre cum vor 

rezista chestiile astea în condiţii de uzură extremă. Se hotări să se asigure că în 
inventarul de piese de schimb existau câteva şine de modă veche. Garnitura de 
etanşare a cupolei de pe una dintre navele de luptă era defectă. Compensatoarele 
inerțiale, proiectoarele antigravitaționale care împiedicau pilotul să sufere efecte 
negative în urma accelerării, decelerării şi manevrelor, erau mai mici decât cele cu 
care era obişnuit şi nu aveau rețeaua externă de tije cinetice care trebuia să 
furnizeze calculatoarelor interne date despre condiţiile inerțiale curente. Unul dintre 
cele patru X-interceptoare avea un mic modul de echipament dreptunghiular montat 
pe exteriorul său, în spatele compartimentului de marfă, dar Kell nu putu găsi niciun 
cablu sau alt conector de la acesta în interiorul navei de luptă. 

Aşa că atunci când Wedge sosise şi întrebase: 

— Cum arată? 

Kell se retrase afară dintr-un motor şi spuse: 

— Groaznic. 

Cubber ieşi la rândul său din următorul şi spuse: 

— Cel mai prost lot din toate timpurile. 

Restul echipei lui Cubber, târându-se de sub celelalte două nave de luptă noi, 
îşi strigară confirmarea în termeni expliciți şi neplăcuţi. Wedge se holba la Cubber şi 
la Kell cu lipsa de înțelegere a situației prost ascunsă cu care oamenii normali 
întâmpină în mod obişnuit declaraţiile societăţii interplanetare de mecanici. Apoi 
scoase un oftat. 

— Pot fi gata pentru exerciţiile de antrenament de mâine? 

Cubber privi dubios. 

— Ei bine, două dintre ele, sigur. 

— Dacă obţinem o cursă perfectă, din prima, la verificările compensatorului 
inerţial, poate trei, spuse Kell. 

— Şi dacă se întâmplă un miracol la testele cu valvele extruderului, teoretic am 
putea să le avem gata pe toate patru, spuse Cubber. Poate. 

Kell îşi ascunse amuzamentul de pe față. Nu exista nicio valvă de extrudere pe 
modelul X-interceptor. 

Wedge păru nemulțumit. 

— Ei bine, faceţi tot ce puteți. 

Kell salută. 

— Aşa vom face, domnule. 

— Şi când aveți ocazia, deşi nu este necesar pentru mâine, vopsiți dungile roşii 
de pe toate X-interceptoarele, cu excepţia celui al meu şi al lui Janson. Înlocuiţi-le cu 
gri. 

— Aşa vom face. 

După ce Wedge se retrase în X-interceptorul său personal de cealaltă parte a 
hangarului, Kell întrebă: 

— Ce părere ai? O oră, două? 

Cubber aprobă din cap. 

— Una. Dacă nu cumva facem dungile în seara asta. Ceea ce nu vom face. Joci 
sabacc, fiule? 

— Un pic. Dar nu sunt foarte bun la asta. 

Cubber se holbă la el. 

— i se pare că sunt prost? Nu sunt foarte bun la asta, într-adevăr. Fiica mea 
de şase ani minte mai bine decât tine. 

— Ei bine, eu mint puţin, dar nu sunt foarte priceput. 
Cubber pufni pe nas şi se trase înapoi sub motorul său. 


Wedge Antilles se plimbă prin hangar în următoarea oră, suficient de mult timp 
pentru ca mecanicii să devină nervoşi din cauza prezenței sale continue şi inutile. Se 
răzbunară pe el spunându-şi unul altuia cu voce tare poveşti despre eşecurile 
mecanice uimitoare de care auziseră şi despre marile pierderi de vieți omeneşti care 
rezultau de obicei din ele. Munca lor se terminase, dar Cubber nu-i putea trimite la 
plimbare cât timp era de față Wedge Antilles; ar fi fost în contradicție cu povestea pe 
care o spusese despre starea de pregătire a X-interceptoarelor. 

În cele din urmă, Kell auzi un sunet din capătul îndepărtat al tunelului de 
ieşire al hangarului: câmpul magnetic de reținere zumzăi la viață şi, o clipă mai 
târziu, uşile grele de dincolo de el se deschiseră. Afară, Kell putea vedea suprafața 
lunară prăfuită, craterele exploziilor, siluetele altor clădiri de la suprafaţă ale fostei 
mine, orizontul lunar îndepărtat şi stelele. Apoi văzu un punct luminos în depărtare, 
care creştea treptat pe măsură ce se apropia. Când se afla la câteva sute de metri de 
intrarea în tunel, acesta se rezumă la o formă recunoscută de Kell. 

— Transportor Corellian YT-1300, spuse el. 

— Nu orice YT-1300. Cubber venise lângă el. Ăsta este Şoimul Mileniului. 

Kell aruncă o privire mai atentă la nava care se apropia. 

— Eşti sigur? 

— Oh, da. Am stat un an pe Hoth, trecând zilnic pe lângă acea placă de rugină 
şi cabluri proaste. Nu am apucat niciodată să o repar — Solo şi prietenul lui Wookiee 
urau ca altcineva în afară de ei să lucreze la ea. O poţi recunoaşte întotdeauna după 
modelul specific de coroziune. 

Kell auzi un pocnet îndepărtat în timp ce nava pătrundea în câmpul magnetic, 
care îngăduia trecerea navei, dar reținea atmosfera în tunel. Prova cu două brațe a 
navei cobori puțin în timp ce termina de traversat tunelul şi ajunse în hangarul 
propriu-zis. Șoimul se deplasă fără probleme până la cel mai mare petic liber din 
hangar, cel mai apropiat de intrarea în tunel, apoi se roti pe loc, astfel încât nava să 
fie orientată cu spatele spre tunel. Abia apoi ateriză, stăpânul său demonstrând o 
îndemânare considerabilă cu motoarele repulsorlift. 

Rampa cobori în timp ce Wedge Antilles se apropia. Apăru Generalul Solo, dar 
nu aşa cum îl văzuse Kell pe holoînregistrări. În loc să fie un bărbat cu un aspect 
incomod în uniforma de General al Noii Republici, Solo purta pantaloni şi vestă maro 
şi o tunică uşoară mult mai potrivită pentru călătorii ocazionale. Purta, de asemenea, 
un zâmbet larg care făcea mult pentru trăsăturile sale colțoase. 

El şi Wedge se îmbrățişară, apoi se întoarseră spre ieşirea din hangar. Kell 
surprinse câteva dintre cuvintele lor zbor în... funcții diplomatice... Zsinj. Apoi 
dispărură. Cubber îl bătu pe Kell pe spate. 

— lată-ţi întâlnirea cu măreția, puştiule. Poţi să le spui copiilor tăi: L-am văzut 
odată pe Han Solo coborând de pe nava lui. M-a ignorat complet. Hai să plecăm de 
aici. 

— Bine. 

Dar Kell zăbovi şi privi o clipă cum o uriaşă masă umanoidă de păr, fără 

îndoială Chewbacca, tovarăşul lui Solo, cobora pe rampă. Celebrul Wookiee rămase 
acolo o vreme, adulmecând aerul, apoi scoase un răcnet - nu ameninţător, ci scăzut 
şi răsunător, poate doar anunţându-şi prezența sau revendicând acea parte a 
hangarului ca fiind teritoriul său. Apoi, Wookieeul urcă pe rampă şi dispăru. În timp 
ce Kell îşi întorcea atenţia către X-interceptorul la care lucra, auzi un zgomot de 
foşnet. Deodată tresări, apoi se întoarse, căutând sursa. Sunetul era ceea ce se 
aştepta să audă de la o insectă de mărimea unui micuț droid curățător de podele 
care ar fi alergat prin hangar. Dar nu văzu aşa ceva, iar sunetul se termină imediat 
ce se mişcă. 

Cubber deja îi concedia pe mecanici şi îi făcu semn lui Kell să îl urmeze. 

— Haide, puştiule. Îţi aminteşti de sabacc? 

— Da, da. 

Kell îşi netezi părul care i se ridicase pe ceafă. Închise ultimele panouri ale 
motorului X-interceptorului şi îl urmă. 


— Cum a fost zborul până aici? întrebă Wedge. 

— Plictisitor, ce crezi? spuse Han. Dar nu la fel de rău ca o noapte de petreceri 
diplomatice pe Coruscant. Îmi pare rău că nu te-am văzut când te-ai întors de pe 
Thyferra, dar am fost plecat într-o altă misiune inutilă de căutare a lui Zsinj. 

Trecură prin arcada care ducea în coridorul principal de acces care deservea 
majoritatea camerelor hangarului. 

— Doar nu mai faci asta? Aveam impresia că eşti pe Mon Remonda şi că Şoimul 
Mileniului va fi ţinut în conservare până când va fi scos la iveală Zsinj. 

Han zâmbi. Era rânjetul de pungaş pe care îl oferea atunci când se afla printre 
prieteni şi duşmani, dar niciodată la funcţiile oficiale sau în prezența holocamerelor. 

— Am scăpat de Coruscant şi de funcţiile diplomatice nesfârşite de acolo odată 
cu misiunea pe Mon Remonda, dar în ultimele săptămâni nu am avut niciun noroc în 
urmărirea lui Zsinj, aşa că acum totul se rezumă la formalități plictisitoare şi servicii 
de întreținere. Ştii deja ce părere am despre proceduri şi întreținere. 

— Deci ai reuşit să scapi? 

Han aprobă din cap. 

— Oficial, sunt purtător de ordine privind urmărirea lui Zsinj. Neoficial, mă 
aflu aici pentru a compara şi evalua jocurile de noroc de la bazele din toată Alianţa. 
Apoi începu să vorbească serios. Ordinele sunt variaţii ale ordinelor trimise recent de 
pe Coruscant. Acum înlocuiesc acele ordine. Încercăm să vedem dacă Zsinj şi ceilalți 
Lorzi Războinici au acces la aceste transmisii. 

— Înseamnă că, dacă au pregătit patrule şi ambuscade care ar fi foarte 
eficiente împotriva vechilor ordine, dar nu la fel de bune împotriva celor noi, aveţi o 
problemă. 

— Corect. Mâine trebuie să plec din nou spre următoarea mea destinaţie — ceea 
ce-mi lasă doar seara asta pentru recreere. Deci, ce faci pe aici pentru a te distra? 

— Nimic. Wedge îşi păstra fața degajată. Nu există femei repartizate la Baza 
Folor. Din cauza convingerilor filozofice ale Generalului, nu există alcool, nu există 
jocuri de noroc şi nu putem urmări emisiuni de pe Commenor. Acest lucru a dus la o 
rată destul de mare de sinucideri, dar nu există nicio soluție. Avem câteva 


56 


holoregistrări ale evenimentelor diplomatice de pe Coruscant, dacă doreşti să le vezi. 

Han afişă o expresie de groază din ce în ce mai mare, apoi se transformă în 
indignare pură. Îndreptă un deget spre Wedge ca şi cum ar fi fost o ţeavă de blaster. 

— Tu... tu... 

Wedge rânji. 

— Te-am făcut. Ai crezut fiecare cuvânt dureros. Hai să te prezint Generalului 
Crespin şi apoi celor de la DownTime, care au cea mai mare rezervă de coniac 
Corellian de pe această lună. Vom vedea dacă putem să facem ceva cu el. 

— N-ar trebui să te ascult niciodată. 

— Nu, nu ar trebui. 

— Chiar şi Leia şi-a dat seama în sfârşit că eşti un mincinos. 

— Ei bine, ea are dreptate. 

— Întotdeauna are dreptate. Dar dacă îi spui vreodată că am spus asta... 

— O să fiu cu siguranță spulberat. Ştiu. 

Capitolul 7 


Patru X-interceptoare se întrecură prin tunelul hangarului şi străpunseră 
câmpul magnetic ieşind în vidul din jurul lui Folor. 

— Grupa Doi, aliniaţi-vă în jurul meu, spuse Kell. Apropiaţi-vă. Suntem sub 
supraveghere. 

Supravegherea era un alt X-interceptor, cel al lui Wedge, care se afla deja pe 
poziție la jumătate de kilometru deasupra poziţiei lor. 

Runt, Phanan şi Face se grupară elegant în jurul lui. Acest lucru nu contribuia 
prea mult la atenuarea tensiunii care se strânsese asupra lui Kell de îndată ce 
pornise motoarele X-interceptorului. Janson nu mai fusese prin preajmă pentru a-i 
provoca îngrijorare; nu, acum era vechiul său necaz, încordarea, dificultatea de a 
respira care îl bântuia ori de câte ori era responsabil de ceva. Nu era la fel ca într-un 
simulator; acum pilota o navă de vânătoare adevărată care valora o avere, într-o 
misiune în care o ţintire neglijentă sau o manevră greşită îl puteau costa viața lui 
sau a unui camarad de zbor. Îşi forță umerii să se relaxeze, încercând să se 
controleze. Poate că Wedge nu era prea atent la comunicații, ca să-i audă respirația 
chinuită. Poate că nimeni nu monitoriza senzorii de biodate care erau uneori 
conectaţi pe scaunele piloților începători. Poate că nimeni nu avea să-i observe 
problemele. 

Verifică datele pe care le citea în acel moment pe computerul său de navigație — 
date foarte simple, deoarece nu implicau un salt hiperspaţial sau chiar o călătorie 
extralunară. Le transmise datele celorlalți, apoi îşi întoarse nava de vânătoare spre 
sud. O scanare vizuală arăta că restul Grupei Doi îşi mențineau poziţiile; senzorii 
arătau că Wedge se afla încă la post şi că un alt semnal luminos, fără îndoială legat 
de obiectivul lor, se afla drept înainte, la câțiva kilometri spre sud. 

Vocea lui Wedge răzbătu prin sistemele lor de comunicații. 

— Domnilor, acesta este un simplu exercițiu de tragere. Semnalul de pe 
senzorii voştri nu este ţinta. Este Locotenentul Janson în Narra, propria noastră 
navetă. Cu ajutorul razei tractoare de recuperare a personalului, Janson va manevra 
o ţintă, care se va află la aproximativ trei sute de metri în spatele lui. Cinci şi Şase îşi 
vor executa misiunea, apoi Şapte şi Opt... 30 de secunde mai târziu. Ordinele voastre 
sunt simple: armațţi la doi kilometri, trageţi la un kilometru şi jumătate, dezactivaţi 
imediat şi reveniți la bază. Există acum un regulator pe sistemele voastre de 
comunicații; Cinci şi Şase nu vor putea vorbi cu Şapte şi Opt, şi invers. Dacă auziţi 
Abandonaţi, întrerupețţi atacul şi aşteptaţi ordinele; probabil înseamnă că unul dintre 
voi, glumeților, a fixat ţinta pe Narra. Aveţi întrebări? 

— Nu, domnule, spuse Kell şi îl auzi pe Runt repetând. 

— Vânătoare bună, atunci. 

Kell privi cum numerele de pe telemetru se învârteau în jos într-un ritm rapid, 
apoi văzu cea mai slabă umbră a unui nou semnal luminos care începea să pâlpâie şi 
să dispară la mică distanță în spatele Narrei. Câteva clipe mai târziu, văzu Narra 
însăşi, o fărâmă îndepărtată de lumină pe fundalul unora dintre munții lui Folor, şi 
văzu ţinta: o velă de pânză reflectorizantă cam de mărimea navetei atunci când era 

complet desfăşurată. Acum nu era complet desfăşurată; se răsucea şi se încolăcea în 
raza tractoare a navetei. Având în vedere că forma şi dimensiunea ei se modificau 
continuu, ar fi fost o lovitură dificilă de la un kilometru şi jumătate. Se adresă 
unității RS situate în spatele carlingii sale: 

— Resetează torpila protonică 1 la o siguranță de proximitate de zece metri. 
Comunică cu R2-ul lui Şase şi instruieşte-l să facă acelaşi lucru. 

Unitatea R5 scoase un bip de confirmare. Kell nu-i dăduse niciun nume noului 
droid strălucitor; acesta era privilegiul primului pilot care urma să fie repartizat 
permanent cu acest X-interceptor şi cu astromecul său. 

La doi kilometri, strigă: 

— Aripile în poziție de atac. 

Întinse mâna în sus şi la dreapta pentru a acţiona comutatorul corespunzător, 
văzu cum aripile de atac se despărțeau în dispunerea care dădea X-interceptoarelor 
profilul lor unic. De îndată ce acestea se fixară în poziţie, afişajul lui de la nivelul 
capului dispăru. Kell avea o vedere clară a țintei de la senzori... şi nicio modalitate de 
a se fixa pe ea cu armele sale. 

— R5, ce s-a întâmplat cu ținta mea? 

Fluieratul confuz al lui R5 veni prin comunicator, iar pe panoul de date scria 
NECUNOSCUT. 

— Şase, nu am nicio ţintă! 

— Cinci, nu mai avem sisteme de armament. Avem o defecţiune generală. 

— La naiba, la naiba... 

Măruntaiele lui Kell înghețară atât de repede, de parcă o unitate de refrigerare 
prea entuziastă fusese instalată acolo. Îşi îndreptă X-interceptorul pe o traiectorie cât 
se poate de directă spre ţintă, corectă câteva grade spre stânga pentru a ţine cont de 
viteza navetei de remorcare. Cu cele câteva secunde rămase, verifică vizual şi cu 
ajutorul senzorilor pentru a se asigura că torpila nu se va apropia de Narra. 

Numerele telemetrului coborâseră la un kilometru şi jumătate. 

Kell trase, văzu torpila cum fulgeră spre ţintă, o văzu ratând cu patruzeci de 
metri sau mai mult. În timp ce frâna şi începea o buclă lungă pentru a se orienta 
înapoi spre Baza Folor, urmări torpila continuându-şi traiectoria balistică, izbindu-se 
în cele din urmă de versantul unuia dintre munţii îndepărtați, luminând versantul 
muntelui cu o străfulgerare scurtă şi strălucitoare. 

— Nu prea bine, Cinci, spuse Wedge. Şapte, Opt, începeţi cursa. 

— Şapte, afirmativ. 

— Opt, afirmativ. 

Kell se încruntă. Acum îi putea auzi din nou pe Şapte şi Opt. Fără îndoială, de 
când el şi Runtterminaseră cu cursa, Wedge le reactivase capacitatea de a face asta. 

— R5, poţi să-mi dai vizualizări prin telemetria lor? A lui Şapte şi a lui Op? 

Unitatea R5 ciripi afirmativ. O clipă mai târziu, două imagini îndepărtate ale 
țintei apărură una lângă alta pe ecranul principal al lui Kell — imagini care erau 
asemănătoare, dar nu identice, astfel încât păreau a fi o imagine stereoscopică 
neunificată. 

— Şapte, recomand să setăm torpilele pe o siguranţă de proximitate mai largă. 
Ținta asta e nasoală. 

— Bine zis. O să fac acum. În regulă, Opt, pune aripile în poziţie de atac, acum. 

— Afirmativ. 

O clipă mai târziu, una dintre imaginile vizuale deveni gri. Kell rânji acru. 
Şapte şi Opt erau pe cale să experimenteze acelaşi eşec ca şi el. 

— Opt, armele mele nu mai funcţionează. Un fel de defecțiune a sistemului. 

— Şapte, sistemul meu de ţintire e terminat. 

— Mai ai arme? 

— Da. 

— Aşteaptă, îți transmit informaţiile mele de țintire... aşteaptă să se fixeze... 
Gata! 

— Trag, Şapte. Avem o detonare... Pare a fi o ucidere. Dar încă nu am senzori 
de ţintire. 

— Ai mei arată o ucidere curată. Bună lovitură, Opt. 

— Tu ai făcut toată treaba, eu doar am apăsat pe trăgaci. Îmi place aşa. 

Vocea lui Wedge răsună puternic: 

— Bună treabă, voi doi. Ne întoarcem la bază pentru ca să poată veni Grupa 
Trei. Nu informaţi pe nimeni care nu a trecut prin exercițiu cu privire la parametrii 
lui. E un ordin. 

— Da, domnule. 

— Unu, terminat. 

Kell strânse din dinți. Încă o dată, din cauza unuia dintre trucurile atât de 
istețe ale lui Wedge Antilles, ieşise în evidenţă ca fiind incompetent. Muncise din greu 
pentru a depăşi acel prim punctaj zero la simulatoare, muncisese destul de mult 
pentru a ajunge în fruntea listei de piloți, iar acum o lua de la capăt. 


Manechinul de box avea forma unui om - asta dacă hrăneai un om până când 
era atât de gras încât trăsăturile îi dispăreau pe jumătate în faldurile de carne, apoi îl 
montai pe o tijă flexibilă în sala de sport a Bazei Folor. Kell clătină din cap; cu 
siguranță nu ar fi vrut să fie tratat în felul acesta. Şi nici nu ar fi vrut să sufere 
daunele pe care i le provoca manechinului. 

Începu cu o combinaţie unu-doi care zgudui capul manechinului, deformându- 
l temporar; în câteva secunde, materialul cu memorie din interior începu să readucă 
forma capului la normal, dar până atunci acesta purta iar urmele pumnilor lui Kell. 

Trecu la o lovitură ca de cuţit cu muchia mâinii în gâtul chestiei, se apropie 
pentru o lovitură de antebraț în nas, apoi rămase aproape pentru a-şi aduce 
genunchiul în cutia toracică a manechinului de două ori. În ambele cazuri, auzi 
crăpături din interiorul manechinului; acesta fusese construit să se simtă şi să 
cedeze ca şi cum ar fi fost din carne, atunci când atacurile erau suficient de 
puternice, apoi să revină la starea sa imaculată. 

Dansă înapoi, mişcându-se, evitând, făcând piruete, apoi făcu o fentă cu 
stânga, urmată de un croşeu de dreapta care izbi parțial capul manechinului. Foarte 
satisfăcător... deşi nu la fel de satisfăcător dacă ar fi fost adevăratul Wedge sau 
adevăratul Janson. Kell ştia că nu era cel mai bun în lupta corp la corp. Instructorul 
său din comandouri fusese o femeie care avea jumătate din greutatea lui şi era cu un 
cap mai scundă decât el. Îl putuse arunca în voie pe covor şi putea lovi mai tare 
decât ar fi putut el vreodată. Dar el era mare, rapid şi antrenat, aşa că îşi închipuia 
că se afla în primele zece procente dintre combatanții neînarmați din armată. Era 

doar ceva la care se pricepea. Păcat că asta nu îl ajuta în Baza Folor. Se roti, plasă o 
lovitură laterală puternică în sternul manechinului, privi cum manechinul se legănă 
mult înapoi pe stâlpul său flexibil şi apoi se ridică brusc în picioare. 

Era la fel ca în timpul şederii sale aici, pe Folor. Dacă toate abilitățile sale erau 
la fel de perfecționate ca şi lupta, toate obiectivele sale de aici păreau la fel de 
rezistente ca şi manechinul acela. Le dăduse tot ce avea la dispoziţie şi totuşi se 
ridicau în picioare, nemişcate, nedeteriorate, nemarcate. 

— Eşti supărat pe manechin? Ori este doar mintea ta țicnită? 

Kell se răsuci. Runt stătea sprijinit pe o bară de echilibru, privindu-l curios, cu 
ochii lui căprui mai deschişi la culoare decât de obicei. Blana care îi acoperea corpul 
era ciufulită şi dezordonată în unele locuri, peticită de umezeală în altele, semne 
clare ale unui duş recent şi ale unei uscări inadecvate. 

— Uhhh... cred că e o minte țicnită, spuse Kell. 

— Pare a fi o minte competentă. Se pare că poți să o abandonezi atunci când 
vrei. Altfel, ne-ai fi atacat. 

Kell zâmbi. Încă nu reuşea să înțeleagă logica colegului său de zbor sau să 
înțeleagă abordările sinuoase ale lui Runt cu privire la subiectele de conversaţie. 

— Presupun că da. Această minte funcționează mai bine dacă o poți face să se 
oprească în orice moment. 

— Da. Mintea pilotului nostru devine mai bună în acest fel. Ai observat? Poţi să 
treci prin ceața ei uneori. Asta e bine. 

— Mă bucur. 

— Dar mai ai o minte care ne îngrijorează. 

— Adică pe toţi cei din Runt? 

Runt scutură din cap, făcându-şi să i se legene coada de cal. 

— Noi adică întreaga escadrilă. Toţi cei care recunosc faptul că se îngrijorează. 

Kell îşi luă prosopul de pe podea, îl aruncă pe umeri şi se aşeză pe bară, lângă 
Runt. 

— Nu înțeleg. 

— Ai o minte rea în tine. Crezi că noi nu o vedem? Îţi vorbeşte atunci când 
eşuezi şi te biciuieşte cu eşecul tău. 

Kell se întoarse de la el, uitându-se din nou la manechin. Cu trăsăturile sale 
readuse la normalitate, părea să rânjească la vederea lui. Rânjea cu o indiferență 
amuzată. Sau cu dispreț. 

— Nu e nimic în neregulă cu asta. Recunoaşterea corectă a eşecului face parte 
din analiză. 

— Atunci se ține de tine. Zile întregi. Săptămâni. Te mănâncă. Ca un animal 
care s-a strecurat în tine şi care acum doreşte să îşi croiască drumul spre ieşire. 

— Spune-i mintea mea motivațională. 

— Nu, nu e aşa. Te face să crezi lucruri care nu sunt adevărate. Este 
duşmanul tău. Eu sunt prietenul tău. Mi-aş dori să pot întoarce armele împotriva ei. 

Era atâta amărăciune în vocea lui Runt, încât Kell se întoarse spre el, surprins. 

— Nu fi ridicol. 

— Falynn şi Grinder au eşuat şi ei în misiunea de astăzi. Ştii unde sunt? În 
cantină. Mâncând. Râzând. Aşteptând cu nerăbdare misiunile de mâine. Ei şi alţii s- 
au instalat în jurul lui Myn Donos şi încearcă să-l facă să zâmbească. Tu unde eşti? 
În sala de antrenament, pedepsindu-te pe tine şi un manechin. 

— Tyria este acolo? 

Runt clipi din ochi la schimbarea bruscă de subiect. 

— Da. 

— Sunt acolo de mult timp? 

— Nu. 

— Ei bine, eu nu am mâncat. Cred că voi face un duş rapid şi mă voi alătura 
lor. Vii şi tu? 

— Nu cred că ai auzit ce ţi-am spus. 

— Bineînţeles că am auzit. Ne vedem acolo în câteva minute. 

În timp ce se îndrepta spre duşuri, Kell îl auzi pe Runt scoțând un oftat lung. 


Era aşa cum spusese Runt. Cea mai mare parte a Escadrilei Gri se afla la cea 
mai lungă masă din cafeneaua ofițerilor. Falynn şi Jesmin îl aveau pe Donos prins 
între ele. Râdeau în timp ce Kell se apropia; Runt îi făcu semn spre un loc lângă el, 
dar Kell îl luă pe cel de lângă Piggy, vizavi de Tyria şi Phanan. 

Face vorbea. 

— Deci iată-mă, complet dezbrăcat, încuiat în afara camerei mele, alergând pe 
coridoare în căutarea unui prosop, a unei cârpe, ceva, şi după ce trec de un colț al 
clădirii, dau direct peste ofițerul executiv. Avea cam acelaşi simţ al umorului ca un 
Wookiee cu o urticarie. Aşa că îi arunc cel mai bun salut al meu şi spun: Domnule 
Maior, regret să raportez că nu am avut decât un succes parțial cu Dispozitivul 
Personal de Camuflare. 

Ceilalți izbucniră în râs. Chiar şi Donos, amestecând încet nişte îndulcitor în 
ceaşca lui de cafea, reuşi să schițeze un zâmbet slab. 

— Deci, ce a făcut? întrebă Falynn. 

— S-a dovedit a fi în regulă. M-a pus să ţin salutul o vreme, m-a privit, mi-a 
întors salutul şi a spus: Este evident că acest proiect a fost un eşec. Îţi sugerez să te 
duci şi să acoperi neajunsurile sale. Şi aşa am făcut. 

Falynn chicoti, apoi întrebă: 

— Dar cum rămâne cu Locotenentul? 

Face ridică din umeri. 

— Ea avea un simț al umorului ca al meu. Probabil de aceea ne-am apropiat şi, 
cu siguranță, de aceea ne-am şi despărțit la fel de repede. A doua zi, mi-au găsit 
hainele chiar în fața uşii de intrare a uzinei de reprelucrare a alimentelor. Pe ele era 
un bilet pe care scria: Nu pot trăi cu ceea ce am făcut. Gândeşte-te la mine ori de câte 
ori mănânci ceva. A semnat cu numele meu, bineînțeles. Am scăpat basma curată, ca 
să zic aşa, cu chestia cu dezbrăcatul pe holuri, doar că apoi am primit un raport 
pentru farsă. A trebuit să curăț cizmele tuturor pentru absolvire. 

— Deci, Locotenente, spuse Phanan. 

Donos îşi ridică privirea. 

— Suntem în afara serviciului. Poţi să-mi spui Myn. 

— Deci, Myn, se fac astfel de lucruri în cadrul Forţelor Armate Corelliene? 

Donos aprobă din cap. 

— Este o tradiție lungă şi onorabilă. O să vă povestesc odată despre gurrcatul!3 
mort care nu a vrut să rămână îngropat. 

Grinder pufni. 

— Farsele. O risipă ridicolă de timp. 

Ceilalți se uitară la el. 

— Nu te-ai strecurat niciodată, spuse Face, în fişierele securizate ale cuiva ca 
să le schimbi, să laşi mesaje sau ceva de genul ăsta, doar pentru propriul 
amuzament? Sau pentru a-i face să pară proşti? 

— Cu siguranță că nu. 

— Nu semeni cu niciunul dintre hackerii pe care i-am întâlnit vreodată. 

Bothanul zâmbi. 

— Sunt mai bun. 

Falynn se întoarse de la el spre Donos. 

— Deci, chiar ai fost lunetist? 

Locotenentul aprobă din cap. 

— Ai fost vreodată nevoit să... ştii tu... Adică, nu răspunde dacă e prea 
personal. 

— Dacă am împuşcat vreodată pe cineva cu sânge rece? Fără să-i dau vreo 
şansă? 

Ea încuviință din cap, sumbră. 

— Da. De trei ori am făcut asta. Nu mi-a păsat prea mult; dacă mi-ar fi păsat, 
probabil că aş fi făcut-o în continuare. Dar mai bine să ai duşmani morți decât 
nevinovaţi morți. Se uită la cronometrul său. Apropo de asta, trebuie să mă îmbrac şi 
să mă antrenez la poligon. 

Baza Folor avea un poligon de tragere în interior pentru antrenamentul cu 
pistolul blaster, dar distanţele pentru care o puşcă laser cu lunetă era cea mai 
adecvată erau mult mai mari. Donos şi Janson amenajaseră un poligon de ţinte pe 
un deal de afară, în vid total; Donos urma să tragă cu luneta de pe câteva dealuri din 
jur. 

— Zece, mai vii cu mine? 

Tyria aprobă din cap. 

— Cu siguranță nu am de gând să te las să te plimbi singur pe acolo. 

— Te rog, lasă-mă pe mine, spuse Jesmin. Am nevoie să exersez cu costumul 
de vid. 

Aceasta se ridică. Donos îi urmă exemplul şi, cu un scurt semn din cap pentru 
colegii săi de escadrilă, plecă cu femela Mon Calamari. 

— Cu siguranță s-a mai deschis, spuse Phanan. Mă încălzeşte pe dinăuntru, 
văzând cum cad barierele. Cred că ar trebui să-i luăm o bantha de jucărie pe care să 
o îmbrățişeze noaptea. 

— Oh, taci din gură, spuse Falynn. Chiar este mai bine. A vorbit, un pic. Chiar 
a zâmbit. 

— Imaginarea lui Face dezbrăcat ar face pe oricine să râdă. 

Falynn se uită fix la el. 

— Ton, ai muri pentru Myn Donos? 

Cyborgul chicoti. 


13 Gurrcat — creaturi carnivore sălbatice originare de pe Corellia. Cutreieră câmpiile Corelliene în haite, 


iar dacă unul dintre membrii grupului lor este atacat, întreaga haită îl apără cu sălbăticie. 

— Poate într-o altă zi. 

— El ar muri pentru tine? 

— Nu ştiu. 

— Ar face-o. Sunt sigură că ar muri pentru oricare dintre noi. A vrut să moară 
pentru ultima sa escadrilă, dar nu l-a lăsat responsabilitatea. Din punctul meu de 
vedere, asta îl face mai bun decât tine. Ton, cum e oare să râzi în mod constant de 
cineva mai bun decât tine? 

Ea se ridică, fără să aştepte un răspuns, şi ieşi în trombă din cafenea. Phanan 
ridică o sprânceană. 

— Eu zic că îi place de el. Se întoarse spre Face. Vrei să punem pariu? Îţi dau 
trei la unu. 

— Nu, pariez de partea ta. 

Grinder se aplecă spre el. 

— Vreau şi eu ceva din asta. Sunt expert în psihologia umană. Ea este prea 
independentă şi pragmatică pentru a avea dorințe romantice pentru el. Nu face decât 
să reacționeze la durerea unui animal rănit. Acesta este un instinct feminin uman. 
Vrea să-l îngrijească până când îşi revine. 

Phanan rânji. 

— Douăzeci de credite? 

— Cincizeci. 

— S-a făcut. 

Kell o fixă pe Tyria cu privirea. 

— Pe cât pariezi? 

Ea ridică din umeri. 

— S-ar putea ca amândoi să aveţi dreptate. Unele femei văd un bărbat care 
este un dezastru, simt nevoia să-i rezolve problemele şi se îndrăgostesc de el în timp 
ce fac asta. 

— Suferința emoțională ca factor de atracție. Hei, Tyria, am o durere puternică 
în amintirile mele din copilărie. 

Phanan făcu o grimasă. 

— Ce replică îngrozitoare. Aş fi vrut să mă fi gândit la ea. 

Tyria se ridică în picioare şi întoarse o privire îngăduitoare spre Kell şi Phanan. 

— Voi doi mergeţi să jucaţi jocurile voastre de băieţi. Noi ceilalți avem ceva de 
învățat. Ştiţi că vom avea în curând o misiune de navigare în hiperspaţiu. Cum staţi 
cu notele voastre la navigație? 

Kell ridică din umeri. 

— Aşa şi aşa. Dar Piggy este geniul navigaţiei. 

— Aşa este. Ea se răsuci să plece, dar i se adresă înapoi peste umăr. De aceea 
putem fi siguri că Wedge îi va interzice să ne ajute. 

— Ştii, spuse Face, cred că are dreptate. 

Phanan părea posomorât. 

— Urăsc când se întâmplă asta. 


Fişierul apăru pe datapadul Amiralului Trigit, cu titlul Rezultatele şi concluziile 
recente ale culegerii de date ale proiectului Morrt. Autorul lui era Gara Petothel, cea 

care fusese atât de utilă în furnizarea informaţiilor care duseseră la dispariția 
Escadrilei Gheară. Deschise fişierul şi îi citi conţinutul, apoi îl parcurse din nou. În 
cele din urmă, încovoie un deget pentru a-şi chema secundul. 

— Pregăteşte escadrilele TIE, spuse el cu plăcere, fă diagnostice complete 
asupra sistemelor noastre de arme şi scuturi. Şi spune-i lui Night Calleri+ să 
pregătească o încărcătură nouă de mine Empioni!5. Le vom planta în sistemele 
neocupate cele mai apropiate de Commenor, apoi ne vom îndrepta spre sistemul 
Commenor. Se pare că Rebelii se pregătesc să acționeze de pe luna Folor... şi cred că 
este timpul să punem capăt acestei situații. 


14 Night Caller - doamnă/domn care vine acasă la o persoană pentru a face sex. 

15 Mină Empion - mină spaţială concepută pentru a scoate navele din hiperspaţiu şi a le dezactiva. 
Mina era formată din cinci componente: o rețea de senzori pentru a detecta navele din hiperspațiu, un 
proiector de gravitație pentru a le trage din hiperspaţiu, o încărcătură electromagnetică pentru a 
dezactiva aparatura electronică, un proiector ionic care crea un fascicul de ioni susținut pentru a 
dezactiva navele, şi un emițător-receptor de hiperunde pentru a raporta detonările. 

Capitolul 8 


La micul dejun, Kell îi spuse: 

— Cred că sunt îndrăgostit de tine. 

Stăteau din nou la cafeneaua ofițerilor, dar de data asta Kell şi Tyria erau 
singuri la una dintre mesele mai mici, suficient de devreme pentru ca doar Face 
dintre ceilalți membri ai Escadrilei Gri să mănânce la o altă masă; mai erau câțiva 
dintre stagiarii piloți de A-interceptoare prin preajmă. Kell se trezise devreme, 
adaptându-se la orele de lucru ale Tyriei pentru a o prinde singură aici. 

Ceva asemănător cu exasperarea se citi în ochii Tyriei. 

— Nu, nu eşti. 

Kell aprobă din cap. 

— Ştiu că tu crezi că probabil glumesc. Aşa cum face întotdeauna Ton Phanan. 
Dar nu este aşa. 

— Oh, sunt sigur că nu glumeşti. Doar că te înşeli. 

El zâmbi. 

— Cum poţi să crezi asta? Cum aş putea să mă înşel» Dragostea este dragoste. 
Nu are niciun sens ce spui. 

Ea amestecă fără chef o pastă verde ca o budincă, fără nume, din farfuria ei, 
apoi dădu farfuria la o parte. 

— În regulă, hai să-ţi auzim motivele. 

— Motivele? El se holbă, cu adevărat surprins. Motivele pentru care te iubesc? 

— Motivele pentru care crezi că mă iubeşti, da. 

El se lăsă în spate, răceala panicii începând să i se răspândească în stomac. Ea 
nu reacționa aşa cum crezuse el că va reacționa. Se pregătise pentru acceptare, 
pentru refuz, pentru confuzie şi pentru hai să ne mai vedem mai târziu, dar nu 
pentru această analiză cu sânge rece. Inspiră adânc de câteva ori pentru a-şi linişti 
nervii şi a-şi organiza gândurile. 

— Ei bine, totul se rezumă la asta: eşti tot ce îmi doresc la o femeie. Inteligentă, 
talentată, curajoasă, frumoasă. Am fost atras de tine încă de la prima cursă pe 
simulator. 

— Şi totuşi, abia ai vorbit cu mine. 


— Păi... 
— Eşti conştient de faptul că nu am familie? 
— Păi... da. 


Face menţionase asta în treacăt, că familia îi murise atunci când lumea cei, 
Toprawa, căzuse, că ea supraviețuise ani de zile cu abilităţile ei de Ranger, până 
când o misiune de recunoaştere a Serviciului de Informaţii al Noii Republici o scosese 
pe ea şi pe alți câțiva de pe planetă. 

— Acum, ceea ce vreau să ştiu este următorul lucru. Lipsa mea de familie este 
o atracție pentru că nu-ţi voi aduce socri care să-ți complice viața, sau pentru că vei 
reuşi să mă învredniceşti cu binecuvântarea propriei tale familii şi să mă faci din nou 
fericită? 

El se retrase. 

— Asta nu este corect. 

— Nu e genul de lucru pe care te-ai aştepta să-l spun, nu-i aşa? 

— Nu. 

— Dovedindu-mi punctul de vedere că nu mă cunoşti. Tocmai ai decis că mă 
potrivesc cu conceptul din mintea ta despre cum ar trebui să fie partenera ta 
perfectă, aşa că acum eşti îndrăgostit. Am fi cuplul perfect. Sunt înaltă, aşa că nu ar 
trebui să te apleci prea mult ca să mă săruți, şi vom arăta bine împreună în 
holograme. Sunt pilot, aşa că putem fi parteneri de zbor. Presupun că, pe vremea 
când erai în comandouri, perechea ta perfectă ar fi fost şi ea în trupele de comando. 
Nu-i aşa? 

Răceala din stomacul lui se solidifică într-un bloc de gheaţă. 

— Te înşeli. Te înşeli în privința mea. 

— Atunci spune-mi, zise ea, cât timp ţi-ai petrecut ieri gândindu-te la mine. 

— Ce? 

— Este o întrebare simplă. Cât de mult timp? Şase ore standard? O oră? Zece 
minute? Kell, dă-mi un răspuns sincer. Setează Onestitatea pe Activat. 

El se gândi la asta şi, în timp ce răspunsul îi venea în minte, simți cum i se 
scufundă inima. 

— Aproximativ cincisprezece minute. 

Ea zâmbi fără umor. 

— Nu petreci prea mult timp visând cu ochii deschişi pentru un îndrăgostit 
iremediabil, nu-i aşa? 

El se uită în jos la blatul mesei şi nu răspunse. Ea continuă, cu o voce nemilos 
de blândă: 

— Partea bună a iubitorilor de fantezii este că nu au nevoie de prea mult din 
timpul tău. Nu necesită prea multă întreţinere. Spre deosebire de oamenii reali. Sunt 
foarte flatată că simţi că te-ai îndrăgostit de o Tyria fantastică. Dar ea nu sunt eu, 
Kell. 

Se ridică şi dispăru. Plin de amărăciune, el se uită fix în ceaşca lui de cafea — 
fără să caute răspunsuri, ci doar evitând privirile celor din jur. Avea dreptate. Tyria 
era ideea lui de perfecțiune. Dar adevărata Tyria? Cât de mult se potrivea ea cu ideea 
lui? Nu ştia. 

Face trecu pe lângă el în timp ce ieşea. 

— Te-a doborât? întrebă el. 

— M-a vaporizat. Dintr-o singură lovitură. 

— Înveseleşte-te. Poate că a fost doar o tură pe simulator. 


Încercările zilei nu se încheiară aici. 

Kell se opri la dulapul său pentru a-şi recupera datapadul. Îşi tastă codul 
personal şi deschise uşa dulapului. Ceva se mişca înăuntru în timp ce făcea asta, 
apoi o masă de tentacule contorsionate sări spre el, aterizând pe pieptul lui şi 
înfăşurându-se în jurul lui. Kell scoase un țipăt, smulse creatura alunecoasă de pe el 
şi o aruncă pe podeaua de beton armat. Îi dădu o lovitură rapidă de picior pentru a o 
trimite să alunece de-a lungul culoarului de dulapuri. Îşi scoase blasterul de unde 
atârna în interiorul dulapului şi ţinti asupra atacatorului său. Acesta zăcea acolo pe 
podea, o colecție de tuburi unsuroase şi arcuri metalice. Piesele sale se agitau în aer, 

aşezându-se încet în nemişcare. Râsetele izbucniră din toate direcţiile. Kell se uită în 
jur. Alţi piloți, de X-interceptor şi A-interceptor, care se zgâiau pe coridoare, se feriră 
când privirea lui căzu asupra lor. Face era unul dintre ceilalți piloți, dar nu se feri. 

— O farsă. 

— Foarte amuzant. Ha, ha. Kell îşi şterse sudoarea bruscă de pe frunte şi îşi 
puse pistolul blaster înapoi în dulap. Ăsta e ultimul lucru de care am nevoie. Să fiu 
mustrat pentru că am tras în vestiar. 

— Ei bine, poate că glumețul îşi va îndrepta atenția spre mine. Nu va fi 
amuzant? Îl voi distruge psihologic. Îl voi face să se teamă pentru sănătatea lui 
mintală. Îl voi lipsi de dorința de a trăi. 

— Sună bine pentru mine. Bineînţeles, nu ştiu dacă nu tu ai fost cel care a 
făcut gluma. 

— Adevărat. 

Face ridică din umeri. 


Cea mai mare parte a restului escadrilei se adunase pentru micul dejun puţin 
mai târziu în cursul dimineții. 

— Deci, sunt curios, spuse Phanan. Comandante, Locotenente, cine credeți că 
este cel mai bun pilot de vânătoare din galaxie? 

Wedge şi Janson schimbară o privire. 

— Ei bine, spuse Wedge, cu greu putem vorbi în numele veteranilor. De fapt, 
eşti mai în vârstă decât mine. 

— Îmi cer scuze. De fapt, mă refeream la generaţia voastră de piloţi. 

Wedge oftă. 

— Depinde, spuse Janson. Care sunt criteriile pentru cel mai bun pilot? Adică, 
am văzut o mulțime de piloți cu abilități strălucite. Luke Skywalker este unul dintre 
ei. Pe de altă parte, el nu a zburat în misiuni de luptă regulate atât de mult timp ca 
majoritatea, aşa că numărul său de victime nu se ridică la nivelul celorlalți piloţi care 
au o vechime mai mare. Şi alți piloți au fost extraordinari, dar au sfârşit prin a 
ajunge în calea vreunui mitralior Imperial şi au fost terminați. 

Se uită la Comandantul său. 

— Dacă vrei să te bazezi pe cifre şi pe supraviețuire, desigur, există un singur 
pilot care a supraviețuit la două curse ale Stelei Morţii. Din acest punct de vedere, 
Wedge Antilles este cel mai bun pilot din toate timpurile. 

Falynn pufni pe nas cu amuzament. Ceilalţi se uitară la ea. 

— Ce este amuzant, Sandskimmer? întrebă Janson. 

— Oh, fără supărare, domnule. Sarcasmul din vocea ei sugera că evitarea 
ofensei nu era nicăieri în parametrii misiunii ei. Dar pilotajul este pentru cei tineri. 
Sunt sigură că în tinereţe Comandantul Antilles a fost foarte bun. E posibil să fi fost 
cel mai bun pilot la un moment dat, cu mult timp în urmă. Şi ştiu că este un bun 
antrenor chiar şi astăzi. Dar, Comandante, câţi ani ai? Patruzeci de ani? 

Wedge reuşi să pară amuzat şi plin de regrete în acelaşi timp. 

— Douăzeci şi opt. 

— Exact! Reflexele tale sunt îngreunate. Experienţa nu poate depăşi acest 
handicap decât până la un anumit punct. 


68 


— Sandskimmer..., spuse Janson. 

— Eşti la doar nouă ani de aceeaşi soartă sumbră, spuse Wedge. 

— Dacă ar trebui să trăiesc atât de mult, sunt sigură că voi găsi o cale să mă 
fac utilă. Aşa cum ai făcut-o şi tu. 

Wedge se ridică în picioare. 

— Vino cu mine. 

— Nu am terminat de mâncat, domnule. 

— Eşti tânără. Îţi poţi permite să ratezi o masă. Wedge se întinse şi îndepărtă 
tava lui Falynn de lângă ea. Vino. 

Reticentă şi supărată, ea se ridică în picioare. 

— Unde? 

— Mergem să zburăm. O mică competiție. Dacă te simţi în stare. 

— Aşteptaţi. Nu este corect. Până la terminarea antrenamentului, încă mai ai 
câteva puncte în fața mea în materie de X-interceptoare. 

— Ce zici de transportoarele de minereu pe repulsor? Îmi cedezi vreun punct? 

— Nu, domnule! 

— Haide. 

Ceilalți se ridicară pentru a-i urma, dar Janson le făcu semn să se oprească. 

— Terminaţi-vă micul dejun şi adunațţi-vă în sala de şedinţe. Eu o să îi 
urmăresc şi vă voi transmite totul. Ar trebui să fie interesant. 


Era cel mai vechi şi mai murdar hangar al Bazei Folor, şi nu era cu adevărat 
folosit de armata Noii Republici. În el se păstrau vehiculele din colonia minieră care 
locuise inițial pe Folor, vehicule care erau încă funcţionale, dar care nu erau folosite 
de garnizoana bazei. Printre vehicule se aflau trei transportoare cu repulsor suficient 
de mari pentru a transporta patru X-interceptorare nas în nas, cu platforme mai 
adânci decât înălțimea unui om. Vehiculele încă mai purtau urme de zgârieturi ale 
straturilor lor originale de vopsea gri, iar platformele lor erau pline de praf şi 
pietricele de la ultimele încărcături de minereu pe care le transportaseră, cu ani în 
urmă. Niciunul dintre cele trei vehicule nu avea o cabină de pilotaj închisă. 

Datacardurile aflate încă la locul lor în computerele simple indicau că fuseseră 
reparate în ultimul an, iar toate trei porneau atunci când erau activate. Wedge şi 
Falynn le ascultară pe toate trei, căzură de acord asupra celor două care sunau cel 
mai bine şi aruncară cu o monedă pentru a vedea cine avea să câştige pe cel mai bun 
dintre ele. Falynn câştigă. Câteva minute mai târziu, îmbrăcați în costume de vid, 
ghidară vehiculele în exterior prin câmpul de izolare magnetică al hangarului şi se 
îndreptară într-un ritm lent spre capătul apropiat al Jgheabul Porcului. 

Jgheabul era o particularitate geografică anormală a lui Folor. Era o fisură 
lunară sinuoasă, creată într-un timp îndepărtat, când suprafața lunii încă nu era 
rece şi când plăcile tectonice încă erau în mişcare. Extremitatea sa apropiată se afla 
la doar un kilometru de Baza Folor, iar lunga trăsătură geografică se întindea pe mii 
de kilometri spre nord-est, apoi se tăia brusc spre nord-vest pe o distanță şi mai 
mare. Porțiunile mai apropiate ale canalului erau prea largi, cu curbe prea graduale 
pentru a fi de folos instructorilor, dar porțiunile mai îndepărtate erau folosite de 
către piloții stagiari pentru manevrele de tranşee şi pentru antrenamentele de 
bombardament. 

Pe buza aflată chiar deasupra primei coborâri în depresiune, Wedge şi Falynn 
îşi opriră transportoarele de minereu. 

— Verificarea comunicaţiilor, spuse Wedge. Recepţionezi? 

— Da. 

— Wes? 

— Sunt aici. Am aruncat o rachetă de semnalizare la patru kilometri mai sus 
în tranşee. Ăla este obiectivul vostru. 

— Sandskimmer, eşti gata? 

— Sunt gata de când am verificat sigiliul costumului meu. 

— Pornim. 

Dădu comanda pe un ton blând, dar nu era nimic reținut în felul în care Wedge 
lovi cu piciorul în pedala transportorului de minereu, coborând în viteză pe panta 
puţin abruptă a Jgheabului ca şi cum ar fi fost la comanda unei nave de luptă care se 
deplasa rapid. 

— Trişorule! 

Falynn era la doar o fracțiune de secundă în urma lui. Cu mult înainte ca ei să 
ajungă la baza pantei, ea ajunse aproape la egalitate cu el spre stânga. Apoi alunecă 
lateral spre el. Wedge simţi, mai degrabă decât să audă impactul, dar nu îl scosese 
de pe traseu. Rânji. Numai cel mai înverşunat pilot nu ar fi reuşit să anticipeze 
manevra şi să o compenseze. Îşi forță motoarele şi se aplecă în alunecare spre 
stânga. Botul transportorului său încă era la câțiva metri în fața ei şi astfel reuşi să o 
împingă pe ea în afara traseului. O împinse până când partea stângă începu să 
răzuie de-a lungul peretelui fisurii; frecarea bruscă o încetini şi el se lansă în faţă. 

— Continuă să încerci, Sandskimmer. Sunt bătrân. S-ar putea să obosesc deja. 

Înjurăturile ei aprinseră unitatea de comunicaţii. 


Ceilalți piloți stagiari se adunaseră în sala de şedinţe şi urmăreau transmisia 
senzorilor  vizuali de pe X-interceptorul lui Janson. Acesta zbura lângă 
transportoarele de minereu la o altitudine de aproximativ cincizeci de metri. Kell 
presupuse că Janson se deplasa cu ajutorul repulsorului, apăsând ocazional pe 
propulsoare, altfel nu ar fi putut să se mişte suficient de încet pentru a-i urmări pe 
senzori. 

— De fapt, ea se mişcă destul de bine cu găleata aia, spuse Donos. Probabil că 
era una destul de bună pe Tatooine. 

Părea mai mult analitic decât admirativ, dar era cea mai lungă declaraţie pe 
care o auzise Kell din partea lui; clătină din cap. 

— Am întreţinut platforme ca asta. Nu sunt precum skimmerele!5 de agrement. 
Câmpurile lor repulsoare se extind câțiva metri în față. Ar trebui să fie prevăzători 
pentru a împiedica transportoarele să se distrugă singure pe terenul accidentat. 
Dacă ea nu ştie asta, va sări... iată. 

Într-adevăr, partea din faţă a transportorului lui Falynn se ridică încă doi metri 
în timp ce nava se apropia de o grămadă de bolovani. Transportorul se duse spre cer, 
căpătând suficientă altitudine pentru a pierde contactul cu solul şi pentru a fi în 
continuare repulsorlift, iar vehiculul lui Wedge mai câştigă câțiva metri avans. 


16 Skimmer — vehicul repulsolift similar cu un schif. 

— Îl va învinge, zise Donos. 

Kell scoase un pumn de monede din buzunar. 

— Zece credite. 

— S-a făcut. 

Moneda lui Donos se alătură monedelor lui pe masa de joc. Ceilalți candidați- 
piloți se scotociră prin buzunare şi începură să scoată monede, carduri de transfer 
de bani, bijuterii, bucăţi de bomboane. 


Acum zburau cu prova lui Falynn în pupa lui Wedge. Ori de câte ori ea se 
dădea în lateral pentru a încerca să treacă, el dădea buzna în acea direcție, blocând- 
o. Bogăția şi culoarea înjurăturilor ei neîntrerupte erau mărturia succesului său. 

Nu putea dura la nesfârşit. Ea alunecă spre dreapta, el îi urmă exemplul — şi 
observă prea târziu că manevra îl ducea direct pe un cuib de bolovani. Apropierea îi 
aruncă prova în aer, iar ea alunecă în stânga lui, trecând pe lângă, înainte ca el să 
restabilească contactul cu suprafața fisurii. El râse. 

— Nu-i rău, Falynn. Ai dovedit că poți învăţa cel puţin un lucru pe zi. 

— O să arăţi ciudat scuipând praf lunar în timp ce mă înveţi, domnule. 

În față, falia se întorcea spre stânga. Lângă peretele din dreapta se afla o 
grămadă de pietre prăbuşite; între aceasta şi peretele propriu-zis, solul se curba uşor 
în sus. În stânga grămezii se afla un teren larg, deschis. Falynn se îndreptă spre cea 
mai largă zonă deschisă. Wedge alunecă spre dreapta, înclinându-se între mormanul 
de pietre şi zid. În timp ce se strecura printre ele, repulsoarele sale aruncară pietrele 
desprinse din grămada de bolovani, proiectându-le peste transportorul lui Falynn. 
Reflexul o făcu să alunece spre stânga, iar el o ajunse din urmă la intrarea în curbă. 

Era cu câţiva metri în față când ieşiseră din curbă. 

— Evident că nu puteţi câştiga zburând corect, domnule. Ce se va întâmpla 
când vom ajunge la final? Mă împuşcaţi? 

— Mă gândeam deja la asta. 

Sfârşitul cursei era la vedere, o strălucire roşie îndepărtată, acolo unde Janson 
îşi aruncase racheta de semnalizare. Fundul fisurii era plat şi neted pe partea 
dreaptă a traseului, dar devenea pietros şi accidentat de-a lungul părții centrale. 

Falynn viră spre dreapta. Wedge alunecă spre stânga, spre terenul mai dificil. 
O văzu pe Falynn întorcându-se să se uite la el; nu-i putea citi expresia prin scutul 
polarizat al costumului de vid, dar bănuia că ea trebuia să se întrebe care era planul 
lui de a renunța la cea mai rapidă apropiere de linia de sosire. 

Ea îl ajunsese din urmă pe măsură ce se apropiau de cea mai stâncoasă 
porțiune a platoului fisurii. Dar când ajunseseră în punctul în care bolovanii 
prăbuşiți erau cei mai periculoşi, el alunecă spre dreapta şi botul îi trecu peste cel 
mai înalt dintre bolovani. Mişcarea îl aruncă în sus câțiva metri şi căzu chiar peste 
transportorul ei. 

Greutatea vehiculului lui îl împinsese pe al ei în jos, comprimându-i emisiile de 
repulsor şi încetinindu-l. Repulsoarele îl aruncară în față de pe transportorul ei. Îşi 
menţinu roata de control pe traiectorie prin forța brută. Vehiculul lui se îndreptă în 
timp ce cobora complet de pe al ei şi ajungea pe suprafața fisurii — şi o secundă mai 
târziu trecea pe lângă flacăra luminoasă, iar vehiculul lui Falynn se afla chiar în 
spatele lui. 

— Tu... tu... 

— Aşa este, Sandskimmer. Am câştigat. 

— Ai trişat. 

El râse în timp ce îşi încetinea transportorul şi îşi învârtea botul în jurul lui. 

— Falynn, gândeşte-te la asta. Când un laser Imperial îţi taie prin cupolă şi te 
loveşte, energia va supraîncălzi apa din țesuturile tale. Acestea vor exploda la 
propriu. Dacă va fi suficient de recuperat din X-interceptorul tău, vor trebui să spele 
interiorul cu furtunul. Când se va întâmpla asta, te vei plânge că pilotul TIE a trişat? 

Vocea ei era plină de resentimente. 

— Nu, domnule. 

Ea îi copie manevra de întoarcere. 

— Ce vei spune? 

— Nu voi spune nimic. Voi fi moartă. 

— Deci, ca să împiedici pe unul dintre băieţii ăia răi să trişeze până când vei fi 
moartă, ce vei face? 

— Cred că va trebui să învăţ să trişez, domnule. 

— Felicitări. Ai dovedit că poţi învăța două lucruri într-o singură zi. 


La şedinţa de informare a misiunii din acea după-amiază, Wedge anunţă: 

— Avem două veşti bune. Au sosit celelalte patru nave de luptă, iar echipa lui 
Cubber le-a autorizat pentru utilizare. Făcu o pauză în timp ce escadrila aplauda, 
apoi continuă. De asemenea, acum avem o denumire pentru escadrilă. Prin 
bunăvoința Tyriei Sarkin, suntem Escadrila Spectrelor. 

Câţiva dintre piloți scoaseră sunete de apreciere. Face părea doar dezgustat. 

— Ce este un spectru? întrebă Runt. 

— Ceva despre care am auzit în copilărie, spuse Tyria. Chestii întunecate care 
vin noaptea după tine. Asta cred că suntem noi. Pentru Imperiu, pentru Lorzii 
Războinici, noi suntem fantomele de sub pat, monştrii din dulapuri. 

Runt zâmbi, arătându-şi dinții mari, şi îşi îngustă ochii. Expresia îi făcea fața 
lungă să pară sinistră. 

— Ne place asta. 

— Aşadar, spuse Wedge, Tyria câştigă permisia de trei zile — dar nu astăzi; mai 
avem o cursă de făcut. O cursă cu toată escadrila, pentru prima dată. Alte noutăți: 
acum avem un ofițer de aprovizionare al escadrilei. Te rog să intri. 

Piloții se întoarseră spre intrare. Sosirea ofițerului de aprovizionare fu anunțată 
de un set de scârțâituri ritmice. 

— Avem probleme, spuse Kell. 

Squeaky, servitorul 3PO de la DownTime, intrase şi se îndreptă spre podiumul 
vorbitorilor. Se întoarse apoi spre piloți. 

— Permiteţi-mi să încep prin a spune că sunt încântat să aduc anii mei de 
experiență acestei escadrile novice. Mă aştept ca îndemânarea mea să vă țină în viață 
pe unii dintre voi. 

— Inevitabil, unii dintre noi ar prefera să moară, şopti Phanan. 

— De asemenea, continuă Squeaky, mă bucur încă o dată să fiu în slujba unui 
ofițer bun pe nume Antilles. Păcat pentru ce s-a întâmplat cu ultimul. Sunt sigur că 

vom lupta cu toţii împreună pentru ca soarta să nu se repete. 

Wedge păru îndurerat. Cei mai mulți dintre piloți ştiau că un anume Căpitan 
Antilles, fără nicio legătură cu Wedge, fusese Comandantul lui Tantive IV şi murise 
de mâna lui Darth Vader. 

— În relaţiile cu voi, spuse Squeaky, voi răspunde la politețe cu politeţe, la 
insultă cu insultă, la incompetență cu incompetenţță. Am transmis formulare de 
rechiziții către astromecii voştri şi către datapadurile voastre; vă rog să le folosiți şi 
să vă verificaţi întotdeauna ortografia. Vă mulțumesc. 

Se înclină în fața lui Wedge şi se duse să stea lângă Locotenentul Janson. 

Gura lui Wedge tresări în timp ce îşi reținea în mod evident un zâmbet. 

— Mulţumesc, Squeaky. Wes? 

Janson se ridică în picioare şi tastă pe datapadul său. Holoproiectorul din 
cameră se aprinse, iar pe el apăru un câmp întunecat cu câteva zeci de puncte 
luminoase dispuse în interiorul lui: o hartă stelară de suprafață mică. 

Indică în mulțimea de stele spre una de un auriu strălucitor. 

— Aici este Commenor. Voi sunteți aici. Aici este Corellia şi mai multe dintre 
sistemele Nucleului. Mai departe, ajungem la teritoriile de graniţă şi apoi la cele de pe 
Inelul Exterior. Această stea este supranumită Doldrums!”7 pentru planetele sale 
minunate, fără particularități şi nelocuite. Asta este destinația noastră. Fiecare 
dintre voi veți petrece o oră cu astromecii pentru a stabili un curs în trei etape 
pentru a ajunge la Doldrums şi un curs în două etape pentru a veni înapoi. Aceste 
trasee de navigație ar trebui să urmeze instrucțiunile normale de securitate pentru a 
limita capacitatea observatorilor de a ne urmări cursul sau rutele. Când ați terminat, 
transmiteţi cursul vostru către Centrul de Control. Îl vom alege pe cel care ne place 
cel mai mult, cel care consumă cel mai puțin combustibil şi pare cel mai elegant... şi 
apoi îl vom pilota ca un test al abilității şi preciziei voastre în hiperspaţiu. Întrebări? 

Nu existară întrebări. 

— Bine. Ne vedem în hangar peste o oră. 

Piloții se ridicară şi se îndreptară spre X-interceptoarele lor şi spre droizii 
astromeci. Face părea mâhnit. 

— Nu-mi vine să cred, Tyria. Crezusem că am câştigat deja permisia aia. 

— Ce nume de echipe ai sugerat? întrebă ea. 

— Ei bine, a fost Escadrila Proştilor. 

Ea clătină din cap. 

— Ar fi trebuit să vopsim din nou X-interceptoarele. 

— Apoi a fost Escadrila Vagabond. 

— E luat. 

— Ştiu, dar a fost o idee bună. Apoi a fost Escadrila Cinei. 

— Să înțeleg că erai leşinat de foame când ai venit cu aceste idei. 

— De unde ai ştiut? 


După mai puţin de două ore, Escadrila Spectru ocolea Commenor, pregătindu- 
se să treacă de el pentru a scăpa de puțul gravitațional şi a se orienta corespunzător 
pentru prima etapă a cursului propus de Piggy. Folor era la câteva clipe de a 


17 Doldrums — stare de lipsă de activitate sau de succes. 

dispărea în spatele orizontului Commenorului când Jesmin transmise: 

— Lider Spectru, aici Doi. Am prins transmisii de pe un canal Imperial. 

Kell ştia că Jesmin instalase un dispozitiv îmbunătățit de comunicaţii şi 
senzori pe X-interceptorul ei, corespunzător pentru un expert în comunicații. 

Vocea lui Wedge se auzi următoarea. 

— Escadrilă, întrerupeţi manevra de ieşire. Înconjuraţi pe aici la o distanţă de 
cincizeci de kilometri. Doi, transmit direct? 

— Nu, domnule, este codificat. Lucrez la asta. Dar mai e ceva. E o transmisie 
cu fascicul îngust, iar originea transmisiei este destul de aproape de traiectoria 
noastră de zbor dinspre Commenor. Cele două posibilități sunt ca ei să ne aştepte 
acolo, sau folosesc Commenor ca punct de întoarcere a semnalului pentru ca acesta 
să nu ajungă la Folor. 

— Corect. Voi informa Folor. Spectre, menţineţi poziția. Faceţi-vă utili. 

Kell strânse din dinți. Încă un test. Sarcinile cruciale, de avertizare a bazei şi 
de spargere a codului de transmisie, fuseseră atribuite deja; Wedge voia, evident, să 
afle ce utilizare suplimentară puteau găsi ceilalți, fără sugestii din partea lui. 

Aproape imediat, se auzi vocea lui Face: 

— Doisprezece, iată o idee. Interoghează R2-ul lui Doi pentru semnalul pe care 
îl primeşte. Analizează-l şi vezi dacă poți determina cât de repede vine semnalul. 

Vocea lui Piggy, distorsionată de unitatea de comunicaţii, era complet 
mecanică şi lipsită de inflexiuni: 

— Aşa voi face, Opt. 

Umerii lui Kell se încordară. Încă o dată, Face se aruncase direct într-o sarcină 
utilă, dând dovadă de calități de lider. Dacă nu era atent, Face ar fi preluat controlul 
Grupei Doi. Kell trebuia să răspundă cu ceva la fel de util. Trebuia să se gândească 
repede. Commenor era o planetă care se învecina cu teritoriul Lumilor Nucleului. 
Guvernul său făcea afaceri şi comerț cu Noua Republică, cu Imperiul în declin, chiar 
şi cu Lorzii Războinici. Aşadar, dacă nava sau navele care se apropiau, care erau fie 
Imperiale, fie că ale Lorzilor Războinici, pentru că foloseau frecvențele Imperiale, 
transmiteau către Commenor, fie îşi anunțau sosirea, fie făceau cereri către guvern. 

— Patru, aici Cinci. 

— Te aud, Cinci. 

— În tot timpul cât ai fost aici, te-ai strecurat vreodată în sistemul informatic 
oficial al lui Commenor? 

Grinder răspunse cu întârziere. În cele din urmă, spuse: 

— Da, Cinci. Doar ca să mă antrenez. 

— Bine. Poţi să pătrunzi acum, cu echipamentul pe care îl ai pe nava ta? 

— Imediat, Cinci. Am lista de coduri cu mine. Întotdeauna. 

— Bine. Piratează acum. O să căutăm câteva lucruri. 

— Stabilim contactul, Cinci. Începem dansul aprobării. Ce căutăm? 

Kell se gândi la tipurile de modificări de înregistrări pe care îl învățaseră 
comandourile să le caute. 

— În primul rând, orice noi mobilizări de forțe guvernamentale. În al doilea 
rând, rezervări noi de locuri de acostare pentru nave. Sortează în funcţie de clasa de 
nave, acordă prioritate navelor militare şi navetelor echipate cu hipermotor. Ia 
rezervările făcute pentru mâine şi pentru astăzi. Rezervări din senin de hoteluri şi 
stațiuni cu pachete mari, mai ales cele ieftine, în cazul în care va fi nevoie de odihnă 

şi recreere pentru o navă capital. De asemenea, vreau date astronomice, dacă este 
posibil, de la orice observator îndreptat spre originea semnalului lui Jesmin. 

— Vrei să serveşti micul dejun la pat cu toate astea, Cinci? 

— Aşa este, Patru. Dar asta după toate celelalte. 

Aşteptară în tăcere câteva minute. 

— Cinci, sunt Patru. Am citiri că o navetă guvernamentală a fost repartizată în 
ultimele minute pentru a transporta documente şi un supraveghetor către zborul 
care se apropie. Acordându-i dreptul de a efectua exerciții militare deasupra Folor. 

— Mulţumesc, Patru. Lider, asta marchează baza ca fiind ţinta lor probabilă. 

— Aici Liderul. Te recepționez, Cinci. 

— Cinci, mai e ceva. Şantierul spaţial orbital 301 a primit ordin să elibereze un 
loc de acostare pentru iahtul privat Implacabilul. 

Kell se încruntă. 

— Implacabilul este genul de nume pe care îl dau navelor capitale Imperiale. 

— Cinci, docul pe care l-au eliberat este cel mai mare pe care îl au. Ăsta nu 
este un iaht de agrement. 

— Cinci, Patru, aici Liderul. Aveţi dreptate. Implacabilul este un Distrugător 
Imperial comandat de Amiralul Trigit. A devenit rebel când a murit Ysanne Isard. 
Bună treabă, voi doi. Ne întoarcem la Folor şi vom pregăti o întâmpinare pentru 
Amiralul Trigit pe care o va ţine minte pentru ceva vreme. Grupațţi-vă în jurul meu. 


Amiralul Trigit radia în timp ce privea luna Folor prin ferestrele din oțel 
transparent ale punţii. Era o chestie urâtă, muntoasă, acoperită de gheață, dar bine 
poziționată pentru a fi de un folos considerabil pentru Rebeli. Va pune capăt acestei 
situații. 

Un asistent apăru lângă el. 

— Domnule, avem transmisiuni de baliză de nivel scăzut şi transmisii criptate 
pe frecvențele Rebelilor de pe partea îndepărtată a lunii. 

Trigit aprobă din cap. 

— Localizează transmisiunile, apoi stabileşte un curs spre acea locație. Lansaţi 
escadrilele TIE la o mie de kilometri de țintă. Ne vor escorta până când vor primi alte 
ordine. 

— Da, domnule. 


Vocea Generalului Crespin răsună în urechile tuturor Spectrelor. 

— Se apropie pe cea mai evidentă rută. Mai au câteva minute până la sosire. 
Transportoarele se încarcă. Patru A-interceptoare din Escadrila Aurie le vor escorta. 
Escadrila Albastră, Escadrila Gri, rămâneţi pe poziţii pentru acţiuni de întârziere. 

Vocea lui Wedge se auzi imediat: 

— Liderul Spectru confirmă. 

Alte voci, piloţi ai transportoarelor şi lideri de escadrilă, răspunseră la fel. 
Escadrila Spectrelor se afla pe un câmp îngheţat între două creste de dealuri, la 
aproximativ zece kilometri de Baza Folor. Aterizaseră conform organizării escadrilei, 

cu fiecare grup de patru nave de vânătoare la o sută de metri unul de celălalt, 
dispuse în triunghi. 

Kell se hotări să nu mai facă încă o verificare inutilă a nivelului de putere şi a 
pregătirii armelor sale. Piciorul său drept devenise agitat, refuzând să stea nemişcat, 
semn al nervozităţii sale crescânde. Comută sistemul de comunicaţii pe frecvența 
Escadrilei Spectru şi o reduse la o putere de transmisie care nu avea şanse să se 
extindă dincolo de acea vale. 

— Comandante, sunt Cinci. Nu ar trebui să fim acolo sus, să îi atacăm, să îi 
încetinim ca să putem lansa transporturile? 

— Negativ, Cinci. 

— Dar vor sosi şi îşi vor distruge ţinta! 

— E foarte posibil, Cinci. 

— Domnule, nu înțeleg. 

— Afirmativ, Cinci. 

Kell tăcu din gură. Şi-i putea imagina pe ceilalți membrii Spectre, în special pe 
Janson, chicotind la acea replică. În loc să se umilească şi mai mult, readuse 
sistemul de comunicații la setările sale implicite şi aşteptă, mocnind. 


— Niciun semn de măsuri defensive, Amirale. 

Implacabilul se afla la o sută de kilometri de țintă. 

— Va trebui să îi ademenim, spuse Trigit amabil. Trimiteţi escadrila de 
bombardiere şi o acoperire de nave de luptă. 

— Da, domnule. 

O clipă mai târziu, două escadrile de TIE-uri trecură pe lângă Implacabilul, 
apropiindu-se din spate, survolând turnul de comandă de la pupa şi plonjând astfel 
încât păreau să se înghesuie în fața ferestrelor punţii de comandă în timp ce se 
îndreptau în viteză spre ţinta lor. Pe măsură ce fiecare TIE sau bombardier intra în 
câmpul vizual, îşi mişca aripile în semn de respect. 

Trigit zâmbi. Aprecia spectacolul. Acei comandanți de escadrile meritau o mică 
recompensă. Va trebui să se gândească la asta. 

— Ţine-mă la curent cu poziția lor defensivă. 


— Toate escadrilele, toate navele, aici Baza Folor. Am recepționat mai multe 
bombardamente şi lovituri la ţintă. 

Era din nou vocea Generalului Crespin. Kell se uită spre stânga, spre vest. 
Dacă raportul era adevărat, ar fi trebuit să vadă fulgere strălucitoare luminând 
vârfurile dealurilor dintre poziţia lor şi bază. Dar nu se vedea nimic. 

— Toate transportoarele sunt pregătite, continuă Crespin. Escadrila Aur, 
porniţi. Mult noroc, şi Forţa să fie cu voi. 

Kell se lăsă pe spate în scaunul său, în timp ce înţelegea adevărul. 

— Ne apropiem de raza de bombardament în acest moment, domnule Amiral. 

Trigit se uită la ecranul senzorilor săi, care arăta locaţia bazei Folor. Era o 
câmpie largă de gheață situată între două lanțuri muntoase. Acum era plină de 
cratere; cele unu sau două seturi de clădiri pe care le putea distinge păreau să ardă. 

Fără îndoială că erau depozite de combustibil sau de substanţe chimice; altfel 
nu puteau arde în vidul din jurul lunii Folor. Se încruntă. Era o prostie din partea 
Rebelilor să aibă depozite de combustibil la suprafață. 

— Vreo comunicare de la ei? 

— Nu, domnule. Balizele lor încă transmit, iar semnalele codificate au devenit 
mai frenetice, dar nu au răspuns la apelurile noastre. 

— Începeţi bombardamentul. 

De ce îl deranja problema staţiilor de alimentare de la suprafață? Ah, da. În 
fişierele lui Commenor despre instalaţiile miniere abandonate de pe lună erau 
menționate numeroase clădiri de suprafață. Platoul pe care îl vedea Trigit era 
aproape în întregime liber de astfel de construcții. Evident, Rebelii distruseseră sau 
ascunseseră ruinele pentru a face mai dificilă găsirea bazei. Era o măsură rezonabilă, 
dar totuşi reprezenta mai multă muncă decât erau capabili de obicei să facă Rebelii 
în lipsă de personal. Nici nu era rezonabil ca ei să elimine majoritatea urmelor de la 
suprafață şi să permită totuşi ca depozitele de realimentare să rămână. 

Contrasturile erau cele care îl îngrijorau. 

Ofițerul său de la senzori se uită la el din zona pentru echipaj. 

— Domnule, detectez lansarea unei nave capital. Un transportor mediu 
Gallofree, după ecoul senzorilor şi caracteristicile de manevră. 

Trigit se uită neîncrezător la micul ecran al senzorilor de pe brațul scaunului 
său de comandă. 

— Unde? 

— În cealaltă parte a lui Folor, domnule. Tocmai a depăşit linia orizontului. 

Un val rece de realizare îl străbătu pe Amiral. 

— Locotenente Petothel. 

Îşi păstră vocea rece, calmă. Noul său analist de date preferat îşi ridică privirea 
de pe ecranul staţiei sale. Era o femeie slabă, cu părul de lungime medie şi un semn 
de naştere pe obrazul drept. Trăsăturile ei erau elegante, hipnotizante; deseori 
trebuia să facă un efort să nu se holbeze la ea. 

— Domnule, spuse ea. 

— Apelează hărţile pe care ni le-a furnizat Commenorul despre Folor. 

— S-a făcut, domnule. 

— Stabileşte locația facilităților miniere potrivite pentru a fi ocupate de Rebeli. 

— Da, domnule. 

— Unde sunt? 

— Sunt... Ea tresări. Sunt la jumătatea lunii, domnule. Baza se află la aceeaşi 
latitudine, dar la o sută optzeci de grade în jurul lunii. 

Trigit îşi trânti pumnii pe braţele scaunului de comandă. Un truc simplu: să 
planteze balize şi clădiri false departe de adevărata locație a bazei, şi să le activeze 
atunci când sunt depistate necazuri. Tot ce trebuia să facă era să se asigure că baza 
pe care o urmăreau se afla în aceeaşi poziție cu instalațiile miniere... Dar îi lăsase pe 
Rebeli să-l facă de râs. 

— Navigator, stabileşte cursul spre coordonatele date de Locotenentul Petothel. 
Du-ne acolo cât mai repede posibil. Comunicaţiile, transmiteţi escadrilelor acea 

locaţie; trebuie să stea în fața noastră ca un paravan. Nu prea avem ce câştiga dacă 
trimitem navele de luptă şi lăsăm Implacabilul vulnerabil la o ambuscadă. 

— Da, domnule. 

Trigit urmări escadrilele prin ferestrele navei în timp ce se roteau şi se 
îndreptau spre nord, traseul prin pol fiind cel mai scurt până la ţintă. Orizontul se 
înclina în timp ce Implacabilul îi urma încet. Nu putea simți cum avea loc manevra, 
nu putea simți înclinarea navei; compensatoarele inerțiale şi gravitaționale eradicau 
acea senzație. 

Putea simţi enervare. Şi o anumită admiraţie. Ei bine, dacă nu putea distruge 
Baza Folor cu tot personalul înăuntru, măcar îi putea anihila pe cei rămaşi în urmă, 
distrugând baza însăşi şi luând-o pentru totdeauna din mâna Rebelilor. 

Era o victorie parțială. 


Vocea lui Crespin era acum mecanică, încordată, ca a unui pilot de vânătoare 
în cabina de pilotaj. Wedge nu era surprins; după cum îl cunoştea pe bătrânul 
General, Crespin ar fi condus personal Escadrila Albastră în luptă. Escadrila de 
antrenament ar beneficia de experiența sa îndelungată şi ar putea, doar ar putea, să 
iasă în viață din conflict. 

— Confirm sosirea Implacabilului şi a escortei pe direcţia cea mai scurtă, spuse 
Generalul. Borleias, Bright Nebula, sunteţi gata să decolați? 

Wedge nu putea să audă transmisiunile celor doi Căpitani de transportoare, 
dar o clipă mai târziu Generalul Crespin reveni. 

— Bright Nebula raportează că este gata de lansare; vor fi plecați înainte să 
ajungă aici escadrilele TIE. Borleias încă suferă de o defecţiune la iniţializatorul 
motorului ionic. Escadrila Albastră, Escadrila Gri - adică, Escadrila Spectru - va 
trebui să câştigăm ceva timp şi să sperăm că îl vor putea folosi. Comandante Antilles, 
ai vreo sugestie? 

— Da, domnule. Dacă îmi amintesc bine geografia lui Folor, un zbor direct 
peste pol de la baza falsă la cea reală trebuie să îi aducă pe invadatori pe deasupra 
unei porțiuni din Jgheabul Porcului. 

— Corect, Lider Spectru. 

— Propun să calculăm punctul de interceptare pe care navele de luptă TIE şi 
Implacabilul îl vor parcurge cel mai probabil. Trimiteţi o unitate de observatori într- 
un punct situat puțin mai la nord pentru a confirma sosirea lor, puneți-i să se 
dezactiveze, astfel încât să nu apară pe scanările de rutină. Când TIE-urile ajung la 
tranşee, Escadrilele Spectru şi Albastră vor apărea imediat şi îi vor lovi. Observatorii 
noştri pot fie să le cadă în spate, fie să lovească Implacabilul, dacă este suficient de 
aproape, pentru a le provoca ceva consternare. 

— Lider Spectru, planul tău este aprobat. Trimite doi observatori, iar eu voi 
trimite alți doi. 

— Spectru Cinci, Spectru Şase, mergeţi acolo. Duceţi-vă de-a lungul Jgheabului 
Porcului pentru a ocoli orice sisteme de senzori pe care le-ar putea trimite înaintea 
escadrilelor lor. 

— Spectru Cinci, am înţeles. 

Kell îşi porni motoarele de repulsie şi se întoarse pentru a se îndrepta spre 

Baza Folor. 

— Spectru Şase am înţeles, de asemenea. 

Vocea lui Crespin reveni prin comunicator. 

— Albastru Nouă, Albastru Zece, alăturaţi-vă lor. Aceeaşi abordare. Vă vom 
transmite destinația şi cel mai probabil punct de interceptare când le vom avea. 

Kell auzi confirmările din partea piloților de A-interceptoare ai lui Crespin. Apoi 
îşi aduse propulsoarele la maxim şi se îndreptă spre cea mai apropiată trecătoare 
aflată între acea poziţie şi locul unde începea Jgheabul Porcului. 

Capitolul 9 


Kell şi Runt ajunseră la intrarea în Jgheabul Porcului cu câteva secunde 
înaintea A-interceptoarelor din Escadrila Albastră, Kell îi observase vizual cu câteva 
momente înainte ca X-interceptoarele să se încline şi să intre în gura râpei. 

Nimeni nu spusese: X-interceptoare sau A-interceptoare, prima navă care ajunge 
la locația desemnată este câştigătoare. Dar toţi cei implicaţi ştiau că aceasta era 
provocarea. Întotdeauna era o provocare. lar A-interceptoarele erau pur şi simplu 
mai rapide decât X-interceptoarele. 

Albastru Nouă şi Albastru Zece îi ajunseseră din urmă pe prima porțiune de 
linie dreaptă, zburând pe lângă ei fără dificultate; Kell îl văzu pe pilotul uneia dintre 
navele de luptă făcându-i cu mâna cu voioşie. 

Continuaţi să sărbătoriți, Albaştrilor, gândi el. Spuneţi-vă că aţi câştigat deja. 

Până când ajunseseră la capătul primei linii drepte lungă de mai mulți 
kilometri, a Jgheabului, A-interceptoarele nu se mai vedeau în față. La prima din 
ceea ce aveau să fie nenumăratele curbe şi zigzaguri, Kell spuse: 

— Urmează-mi exemplul, Runt. 

Îşi ridică X-interceptorul pe aripa dreaptă şi intră în viteză în viraj, rotindu-se 
atât de aproape de peretele fisurii încât putea distinge mici fisuri în pietre. Replica lui 
Runt fu strigătul de război al minţii sale de pilot, dar, pentru prima dată, nu mai 
încercă să treacă pe lângă Kell. Rămase aproape de coada lui, într-o demonstrație de 
zbor de precizie care să-i facă mândri pe colegii săi de escadrilă. 

După câteva minute de viraje de precizie, Kell zări emisiile propulsoarelor A- 
interceptoarelor. Câteva clipe mai târziu, putură vedea navele de luptă mai rapide şi, 
cu fiecare viraj pe traseul fisurii, se trezeau mai aproape. 

Încă un viraj, şi Kell aproape că se izbi cu partea superioară a navei de un A- 
interceptor, în timp ce străbătea un unghi ascuțit din cursul fisurii. Pilotul A- 
interceptorului viră din reflex pentru a se îndepărta şi, întrucât se afla deja pe aripa 
sa stângă, manevra îl aruncă pentru o clipă deasupra marginii fisurii. Kell se 
rostogoli până când reuşi să vadă capul cu cască al pilotului, salută vesel, apoi 
continuă rostogolirea până când se inversă față de unghiul anterior şi se răsuci 
pentru următorul viraj. Apoi, nu mai văzu nicio urmă de A-interceptoare pentru 
câteva minute chinuitoare de zbor de precizie. Kell ştia că, la scurt timp după virajul 
spre nord-vest al Jgheabului Porcului, aveau să ajungă la porțiunea mai largă a 
fisurii, unde le plăcea bombardierelor Y-interceptor să-şi facă cursele, o linie dreaptă 
care le-ar fi permis A-interceptoarelor să recupereze mult teren. Dacă el şi Runt ar fi 
reuşit să acumuleze un avans suficient de mare în porțiunile sinuoase şi şerpuitoare 
ale fisurii, ar fi putut să-şi păstreze avansul... 

O linie dreaptă scurtă îi oferi lui Kell timp pentru un moment de reflecţie. Aici, 
acum, deşi o singură alunecare l-ar fi putut trimite în marginea fisurii şi să-l ucidă 
instantaneu, nu cunoştea nicio teamă, nicio tensiune. Era doar el şi nava sa de luptă 
împotriva provocării vitezei şi a obstacolelor. Dacă greşea, dacă murea, Runt ar fi luat 
asta ca pe un avertisment, încetinind fracționat şi ajungând viu la obiectivul de 
observare. Sau ar fi ajuns A-interceptoarele acolo. Nimeni nu depindea cu adevărat 

de el, şi aşa îi plăcea să fie. 

Treisprezece, unitatea sa R2, care îi fusese recent atribuită în mod permanent 
atunci când se stabiliseră ultimele repartizări ale X-interceptoarelor, îi dădu un 
semnal sonor. Aruncă o privire la ecranul principal. Acesta arăta acum traiectoria pe 
care urma să o urmeze Jgheabul Porcului, locaţia sa, locaţiile A-interceptoarelor, TIE- 
urile şi Distrugătorul care se apropia, precum şi două locaţii proiectate: locul în care 
navele de luptă TIE ar fi traversat, teoretic, Jgheabul Porcului şi locul din care Kell şi 
însoțitorii lui trebuiau să supravegheze inamicul. Acesta era un punct aflat chiar pe 
buza depresiunii, la câțiva kilometri nord-vest de punctul de interceptare proiectat. 

Dacă Kell calculase corect, ar fi putut avertiza Escadrilele Spectru şi Albastră 
cu doar câteva minute de la prima observație până la momentul în care TIE-urile ar fi 
ajuns la Jgheab. Asta însemna că cele două escadrile ale Noii Republici trebuiau să fi 
pornit deja la drum, urmând calea lui Kell cu o viteză ceva mai puţin neglijentă. 

Din cauza unei erori de programare, unitatea R2 a lui Kell răspunsese inițial la 
orice solicitare aleatoare cu valoarea treisprezece. Kell aranjase ca Grinder să repare 
eroarea de programare, dar îi dăduse astromecului numele de Treisprezece. Suspecta 
că lui R2 îi plăcea efectiv, pentru că implica faptul că droidul era al treisprezecelea 
membru al escadrilei. 

Ajunseră la prima cotitură care le-ar fi dat un unghi spre nord-vest, prin zona 
principală de bombardament şi spre destinație. 

— Şase, preia conducerea. Eu sunt camaradul tău. 

Runt răcni un răspuns incomprehensibil şi trecu pe lângă el. Kell se concentră 
pe duplicarea manevrelor camaradului său de zbor, anticipându-le cât de mult 
putea, pilotând nava cu aceeaşi precizie cu care Runt o făcuse în spatele lui. 

Apoi intraseră în zona de bombardament. Se stabilizară la nivelul solului şi 
puseră toată energia în propulsoare. Kell aruncă o privire în spatele lui. Încă nu se 
vedea nicio urmă de A-interceptoare. Câteva clipe mai târziu se aflau la jumătatea 
traseului drept şi celelalte nave de luptă nu se arătaseră. Kell simți un sentiment 
brusc de vinovăţie. Oare el şi Runt zburaseră prea bine? Să fi încercat oare A- 
interceptoarele, dorind să nu se lase depăşite de piloţii mai experimentați, să fi 
zburat prea repede şi să fi fost distruşi de pereţii fisurii? Dar nu, chiar în momentul 
în care se aliniau pentru a intra pe continuarea îngustă a Jgheabului, Kell zări 
luminile A-interceptoarelor în spate, tocmai intrând în zona de bombardament. 

Abia un minut mai târziu, cu un avans solid față de A-interceptoare, Runt 
reduse puterea motoarelor principale şi trecu pe repulsoare. Kell îi urmă exemplul. 
Cei doi se înclinară spre nord şi se înălțară uşor de-a lungul unei stânci zimțate, 
trecând peste vârful acesteia cu doar doi metri, şi se opriră la douăzeci de metri de 
prăpastie. 

— Şase, taie toate sursele de energie, spuse Kell, cu excepţia sistemului de 
susținere a vieţii, a comunicațiilor şi a senzorilor vizuali. Fără lumini în cabina de 
pilotaj. Spune-i lui R5 să-şi oprească luminile exterioare. 

— Aşa voi face, acceptă Runt. 

O umbră se lăsă peste carlinga lui Kell în timp ce cele două A-interceptoare se 
poziționară lângă ei. Kell îşi comută sistemul de comunicații pe frecvența generală a 
Noii Republici, dar păstră puterea redusă atât de mult încât ar fi fost puțin probabil 
ca cineva aflat la o distanță mai mare de un kilometru să îl recepţioneze. 

— Mă bucur că v-aţi putut alătura nouă. Suntem aici de ceva vreme; vreți să 

ne înlocuiți în timp ce tragem un pui de somn? 

— Ha, ha, veni răspunsul. Voce de femeie, gândi Kell. Cu cine stăm de vorbă? 

— Kell Tainer, Spectru Cinci. În dreapta mea se află Hohass Ekwesh, cunoscut 
şi sub numele de Runt, Spectru Şase. 

Kell văzu cele două A-interceptoare reducând puterea şi fu uşurat că nu 
trebuia să le reamintească. 

— Dorset Konnair, Albastru Nouă. Băiatul drăguţ din stânga mea este Tetengo 
Noor, Albastru Zece. Voi doi ați scos o viteză bună cu grămezile astea de vechituri. 

— Mulţumesc. 

— Desigur, v-am fi bătut dacă Tetengo nu şi-ar fi amintit că a uitat ceva în 
cuptor la bază. Ne-am întors pentru cina lui. 

Vocea celuilalt pilot interveni. 

— Nu am vrut să intru în luptă pe stomacul gol. 

Kell pufni pe nas. Afecțiunea pe care o aveau piloții de A-interceptor pentru 
viteza navelor lor de luptă era legendară, la fel ca şi disprețul lor pentru orice vehicul 
mai lent decât al lor. 

— Hai să păstrăm această mică poveste pentru noi, spuse el. Nu vrem ca piloții 
Aripii Albastre să capete reputaţia că îşi întorc coada. 

Albastru Nouă scoase un zgomot indignat; părea un bâzâit de insecte uriaşe 
prin transmisia de comunicații. 

— Ooh, o să ţi-o iei pentru asta. 

— Ţi-ai orientat senzorii vizuali spre zona lor de sosire proiectată? 

— Bineînţeles, răspunse Albastru Nouă. 

— Oops, spuse Albastru Zece. 

— Taci din gură, Zece. 

Timp de câteva minute nu mai vorbiră. Apoi glasul lui Albastru Zece interveni: 

— Îi am. 

Kell îşi roti senzorul vizual în jur, dar nu reuşi să detecteze inamicul. 

— Albastru Zece, dă-mi coordonatele. 

O clipă mai târziu, ecranul se lumină cu o vedere tremurândă a numeroaselor 
luminițe mici — motoare ionice de TIE-uri, departe spre nord. 

Kell transmise datele senzorilor către Treisprezece şi primi înapoi coordonatele 
exacte de pe hartă ale punctului de pe Jgheabul Porcului pe care navele de vânătoare 
care se apropiau puteau să-l traverseze, precum şi ora exactă a sosirii lor acolo, 
presupunând că nu-şi vor schimba viteza. 

— Aici Spectru Cinci, spuse Kell. A mai verificat cineva cifrele? 

— Aici Albastru Nouă. Ţi le arăt pe ale mele dacă mi le arăţi şi tu pe ale tale. 

Numerele lor corespundeau cu două zecimale semnificative. Kell le 
transmisese, criptat, într-o rafală scurtă îndreptată direct spre Baza Folor; cu puţin 
noroc, atacatorii nu ar fi recepționat semnalul, nu l-ar fi putut urmări sau l-ar fi 
ignorat ca fiind irelevant. Kell aşteptă cu mâna pe comutatoarele de pornire. Patru 
minute până când TIE-urile ajungeau la Jgheabul Porcului. Aveau să fie patru minute 
lungi. 

— Spectru Cinci, văd Distrugătorul. 

Kell îşi verifică senzorii, văzu punctul luminos care se deplasa la câteva minute 
în urma navelor de luptă TIE. 

— Semnalul nu ar fi fost atât de puternic dacă nu ar fi avut deja scuturile 

ridicate. Căpitanul acelui Distrugător e destul de precaut. Albastru, crezi că putem 
face ceva în legătură cu acea navă capital? 

— Spectru Cinci, aici Albastru Nouă. Nu prea cred. Presupun că am putea să ne 
izbim de prova ei ca nişte gândaci care se lovesc de o bicicletă speeder. Asta le-ar 
putea deranja temperamentele fragile. 

— O imagine fermecătoare. Mulţumesc, Albastru Nouă. 

Kell încercă să renunţe la ideea de a împiedica sau de a distrage nava masivă, 
însă nu putea. Dacă nava se alătura luptei iminente dintre TIE-uri şi navele de luptă 
ale Noii Republici, mai mulți dintre prietenii şi aliaţii lui ar fi fost ucişi; dacă ajungea 
la Baza Folor înainte să fi plecat ultimul transportor, acea navă nu ar mai fi 
cunoscut niciodată libertatea. Simţi că muşchii din partea superioară a spatelui 
încep să i se încordeze. Ce ar fi putut abate Distrugătorul de la misiunea sa, chiar şi 
temporar? O amenințare percepută ca fiind mai mare? Cum ar putea simula una? 

Poate un premiu mai mare pe care să-l câştige Căpitanul... Kell se îndreptă. 

— Albastru, aici Spectru Cinci. Astromecii noştri sunt noi din fabrică. Ei n-au 
niciun istoric. Are vreunul dintre voi în arhivele computerului vreun cod de criptare 
mai vechi? Coduri expirate? 

— Aici Albastru Zece. Am un şir întreg de coduri. 

— Bine. lată ce vom face. 


Pe acea ultimă porțiune a Jgheabului Porcului, Wedge nu se mai obosi să 
verifice formația celorlalți nouă membri ai Escadrilei Spectru care îl însoțeau. Se 
grupaseră strâns pe liniile drepte, se dispersaseră pe tronsoanele care necesitau 
manevre strânse, dar întotdeauna formaseră un paravan care să interzică escadrilei 
de A-interceptoare a Generalului Crespin să treacă pe lângă ci. 

În față se afla curba fisurii care marca punctul lor de ieşire — locul unde şase 
escadrile TIE urmau să treacă pe deasupra lor în orice moment, presupunând că 
Tainer calculase corect. Aruncă o privire deasupra marginii stâncilor şi văzu prima 
dintre ţintele lor, un val de nave de luptă inamice care se apropia la doar câteva 
secunde de a trece pe deasupra lor. 

— Treceţi aripile în poziție de atac, zise el, iar cuvintele fură urmate de acţiune. 
Spectre, loviți mai întâi interceptoarele, dacă există, apoi bombardierele, dacă este 
posibil. Urmaţi-mă... 

— Al naibii Escadrilă Albastră! 

Era vocea lui Grinder. Wedge aruncă o privire înapoi la timp pentru a vedea că 
A-interceptoarele, care nu mai aveau nevoie să păstreze secretul, se ridicau deasupra 
pereţilor fisurii şi accelerau la maxim, ieşind mai repede decât puteau să le urmeze 
X-interceptoarele. 

— Patru, aici Unu. Abţine-te de la comentarii personale. Spectre, se pare că se 
îndreaptă spre ochii din frunte şi spre bombardierele pe care îi escortează. Asta ne 

Trase de manşă şi porni atât propulsoarele cât şi motoarele repulsorlift. 

X-interceptorul lui Wedge trecu de buza peretelui fisurii cu doar câţiva metri, 
însă apropierea de buză puse în funcțiune motoarele repulsolift, care făcură ca X- 
interceptorul să se ridice mai repede şi mai mult, dându-i un avantaj suplimentar în 

ceea ce priveşte altitudinea. Se bucură să o vadă pe Jesmin Ackbar încă alături de el; 
trebuia să fi fost pricepută la acel mic truc pentru a reuşi. 

Deasupra şi în față, la mai puțin de doi kilometri distanță, se aflau şase 
escadrile întregi de TIE-uri. Wedge îşi încleştă maxilarul; se confruntau cu o cotă de 
trei la unu. Asta avea să fie rău. Se concentră asupra escadrilei de mijițti — 
interceptoare — şi îşi trase dispozitivul de ochire peste ele. Ţinta deveni imediat roşie 
şi el trase, trimițând o torpilă protonică spre ei. Văzu alte dungi roşiatice de 
accelerare, în timp ce alte patru Spectre îşi lansau torpilele, apoi ace roşii de lumină 
pură, în timp ce ceilalți atacau cu laserele setate pe patru focuri. Wedge văzu nu mai 
puţin de patru dintre interceptoare dispărând de la primul baraj. Aproape direct 
deasupra, navele de vânătoare şi bombardierele TIE deveniseră incandescente şi se 
stinseră în neant, în timp ce Escadrila Albastră le lovea a Generalului Crespin. Apoi, 
toate cele şase escadrile TIE se dizolvară, cu perechi de nave de luptă care se 
rostogoleau şi plonjau spre ei, trăgând deja cu sulițe de laser verde. 

— Doi, rămâi cu mine. 

Urcă în spirală, câştigând altitudine la vest de corpul principal de nave de 
luptă TIE în coborâre. 

— Unu, avem trei inamici care se apropie. 

— Ținteşte-l pe cel din dreapta, Doi. 

Wedge transferă mai multă energie către scuturile din prova. Trei nave de 
vânătoare TIE plonjară spre ei, trăgând continuu. Wedge aproape că surâse la lipsa 
lor de îndemânare. Se apropie, rotindu-şi pe jumătate nava de luptă înainte şi înapoi 
pentru a prezenta un profil confuz, şi trecu pe lasere, conectându-le pentru câte 
patru focuri. Aşteaptă până când se fixă bine pe ochiul din stânga şi apoi trase. 

Lovitura topi şi smulse întreaga parte dreapta a TIE-ului, trimițându-i aripa 
retezată într-o cădere în picaj spre suprafața lunară. Vânătorul TIE se înclină ca şi 
cum pilotul încă încerca zadarnic să recâştige controlul, apoi explodă. 

Wedge văzu un fascicul de patru focuri laser lovind nava de vânătoare din 
dreapta şi străpungând-o prin centrul carlingii. Ochiul, încă practic intact, se înclină 
şi îşi continuă coborârea finală spre Folor. 

Da, erau începători. Cel de-al treilea pilot intră în panică, se rostogoli pentru a- 
şi începe evadarea şi le oferi celor două Spectre o frumoasă lovitură din lateral. 
Ambele seturi de lasere legate între ele îl loviră, topindu-l până la cenuşă în scurta 
clipă înainte ca cele două motoare ionice să-şi piardă integritatea şi să explodeze. 

Wedge şi Jesmin se rotiră în jurul lor, căutând zona în care era cel mai 
probabil să găsească interceptoarele. Peste bâlbâiala de instrucțiuni şi strigăte care 
ocupau undele radio, Wedge auzi vocea lui Piggy: 

— Şapte, aici Doisprezece. Recomand să te scufunzi... acum. Opt, recomand să 
tragi... acum. 

Wedge se încruntă. Piggy trebuia să lupte, nu să acţioneze ca un control de la 
sol. Dar Janson era colegul de zbor al Gamorreanului şi îl putea controla. Wedge 
sesiză semnalele unui grup de luptători, probabil ochi, la raza extremă de acţiune a 
laserelor sale. Îşi uniformiză scuturile şi începu să tragă în ţinta oportună în timp ce 
ținta clipea în verde, spunând: 

— Doi, trage în voie. 

Apoi, prin staţia de emisie-recepţie auzi ultimul lucru pe care se aştepta să-l 
audă aici: 

— Han, nu poţi scoate mai multă viteză din grămada aia de vechituri? 


Amiralul Trigit comută monitorul de pe scaunul său la graficul care arăta 
implicarea navelor de luptă. Se încruntă. Nu mai aveau o cotă de trei la unu; navele 
de vânătoare Rebele dădeau o luptă feroce după o ambuscadă de o eficiență 
impresionantă. Din şaptezeci şi două de nave de luptă, Trigit pierduse douăzeci şi 
unu, cu doar două victime în rândul inamicului. Acest lucru avea să se schimbe. 
Superioritatea numerică avea să facă în cele din urmă diferența. 

Dar aceste pierderi erau costisitoare. 

— Domnule Amiral, avem o nouă ţintă, identificată ca fiind Folor-Trei. La 
aproximativ patruzeci de kilometri vest şi se îndreaptă tot spre vest, încet. 

— Identificaţi-o, vă rog. 

— Se pare că sunt două Grupe de X-interceptoare şi o navă necunoscută. 
Recepţionăm transmisii. 

— Treceţi-le prin criptarea de rutină şi anunțaţi-mă dacă aflați ceva. Dacă se 
îndepărtează, nu sunt o amenințare pentru noi. 

— Sunt deja decriptate, domnule. Folosesc un cod mai vechi, unul pe care l-am 
spart acum câteva săptămâni. 

— Ei bine, redă totul. De la început. 

Vocile erau pline de paraziți şi pline de un zumzet mecanic. 

— Han, nu poţi scoate mai multă viteză din grămada aia de vechituri? 

Răspunse o voce feminină: 

— Han nu poate veni în carlingă acum. E băgat până la subsuori în ceea ce a 
mai rămas din motoarele principale. Avem doar motoarele repulsoare în funcțiune. 

— Prinţesă, motoarele repulsoare nu te vor scoate de pe Folor. Dacă nu puteţi 
porni motoarele în câteva minute, coborâți la sol şi ascundeţi-vă. Vom încerca să ne 
întoarcem după tine. 

— Asta e foarte încurajator, Vagabond Doi. 

Trigit se ridică brusc în picioare. 

—  Senzorii, acea navă necunoscută se potriveşte cu parametrii Șoimului 
Mileniului? 

— Domnule, nu se potriveşte cu nimic. Un fel de chestie de formă ciudată cu 
un sistem de scut oscilant pe care nu-l putem localiza bine. Aceste scuturi nu pot 
oferi prea multă protecţie, totuşi. Înregistrările indică faptul că Șoimul Mileniului a 
avut trei seturi distincte de parametri doar de la moartea Împăratului... 

— Da, da. Refacere continuă şi toate alea. 

Trigit îşi trecu mâneca peste frunte pentru a-şi şterge sudoarea care apăruse 
brusc acolo. Han Solo şi Leia Organa aici? Însoţiţi de unităţi ale Escadrilei Vagabond? 
De ce? Avusese impresia că misiunile lor pentru Rebelii îi țineau în prezent separați, 
Șoimul Mileniului nefiind nici măcar în serviciu. 

Dar ştia că trebuie să fie ei. Baza fusese cu siguranță abandonată până acum, 
aşa că de ce ar fi trebuit ca piloţii începători de A-interceptoare şi X-interceptoare ai 
bazei să desfăşoare o apărare atât de furibundă? Avea sens doar dacă acopereau 
zborul Prințesei, una dintre cele mai influente figuri din Noua Republică. 

— Pilot, apropie-te de ţinta desemnată Folor-Trei. Vom captura nişte Rebeli 

faimoşi. 
Zâmbi la aplauzele echipajului de pe punte şi reveni în scaunul de comandă. 


— Asta e foarte încurajator, Vagabond Doi. 

Wedge îşi dădu seama că avea gura deschisă şi o închise. Escadrila Vagabond 
şi Leia aici? Când Șoimul Mileniului sosise şi plecase fără membrii Vagabond acum 
câteva zile? Nu avea niciun sens. Apoi observă ecranul de date şi informaţiile pe care 
unitatea sa astromec, Gate, le derula pe acesta. Acele transmisii fuseseră criptate în 
protocolul Derra-1 14, un cod pe care fuseseră instruiți să îl abandoneze cu câteva 
săptămâni în urmă, atunci când aflaseră că îl sparseră forțele Lordului Războinic 
Zsinj. Era acelaşi lucru ca şi cum ar fi transmis necriptat. 

Transmisiunile vocale ale navelor de luptă ale Noii Republici erau adesea 
grosiere, o parte voce şi o parte zumzet static. Acest lucru nu se datora faptului că 
Noua Republică nu-şi putea permite un echipament de transmisie mai bun; era o 
tradiție care data din primele zile ale Alianţei. Unităţile de comunicaţii ale Noii 
Republici, reducând datele vocale la cel mai mic set care să transmită date şi să fie 
recunoscute, puteau să efectueze transmisii pe un set mai larg de subfrecvențe, ceea 
ce făcea mai dificilă bruierea lor de către inamici. Reducerea datelor mai avea un alt 
efect care era vital pe vremea când Noua Republică era o Rebeliune. Distorsionarea 
vocii făcea aproape imposibilă pentru anchetatorii Imperiali compararea concludentă 
a transmisiunilor cu cei care le trimiseseră, astfel încât era dificil să se dovedească 
faptul că o anumită persoană fusese pilotul într-o anumită luptă. Totuşi, Wedge 
credea că surprinsese unele dintre accentele vocale ale lui Kell Tainer în vocea acelui 
Vagabond Doi, ceea ce însemna că presupusul grup al Şoimului Mileniului trebuia să 
fie Kell şi cei trei însoțitori ai săi. Era un fel de stratagemă. 

— Lider, aici Doi. Implacabilul se desprinde. 

Ecranul senzorilor arăta că Jesmin avea dreptate; Distrugătorul Imperial se 
întorcea încet spre vest, îndepărtându-se de lupta navelor mici. Wedge zâmbi larg. 

— Spectre, aici Liderul. Ni s-a acordat ceva timp suplimentar. Profitați de el. 

În faţă se afla cel mai dens roi al luptei de aproape, cel puţin douăzeci de TIE- 
uri amestecându-se cu jumătate din numărul de nave de luptă ale Noii Republici. 
Wedge îşi setă laserele pe foc dublu şi se îndreptă spre roi. 

— Cursă de tragere, Doi. Trage după bunul plac. 

Cu motoarele la maxim, plonjară în mijlocul luptei, trăgând la fel de repede pe 
cât puteau prinde pe computerele lor de ţintire culoarea verde. Focul verde de ripostă 
şi focul încrucişat roşu provenit de la propriii lor aliaţi străfulgerau în fața lor, 
deasupra, dedesubt, prin lateral, dar Gate nu dădea niciun indiciu că ar fi fost lovit. 

Sistemul de comunicații era plin cu un amalgam de comunicații: 

— Albastru Trei a fost distrus, repet, a fost distrus. 

— Cineva să-mi ia de pe coadă mynockul ăla! 

— Spectru Patru, aici Doisprezece. Întoarce, acum. Trei, ţinta ta ar trebui să 
intre în raza de acțiune... acum. 

— Albastru Patru, aici Trei. Sunt încă aici, unde eşti? 

— Atunci ce-i cu norul ăla de resturi... 

Wedge ieşi de cealaltă parte a grupului de nave de vânătoare, convins că lovise 

un TIE, la fel de convins că distrusese un Interceptor şi că mai doborâse unul sau 
doi inamici. Se uită lângă el şi fu liniştit să o vadă pe Jesmin încă alături. 

— Doi, sunt Liderul. Care este situația? 

— Lider, sunt lovită. Prezint pagube semnificative la cârma eterică. 

— Poate R2-ul tău să o repare? 

— Cred că da. Totuşi, ţipă la mine să nu manevrez. Spune că voi distruge 
puținele conexiuni pe care le mai am. 

Wedge îşi muşcă buza. Dacă acel raport era corect şi Jesmin se întorcea în 
luptă, probabil că şi-ar fi pierdut rapid manevrabilitatea -— şi asta ar fi făcut-o o ţintă 
uşoară pentru piloţii TIE oportunişti. 

— Doi, retrage-te. Întoarce-te la Baza Folor, cu manevre doar din motoare. 
Ocupă un post acolo şi ţine-mă la curent. 

— Da, domnule. 

Chiar şi cu distorsiunea comunicaţiilor, nu se putea înşela cu privire la 
dezamăgirea din vocea ei. Wedge o compătimea; ştia că ea îşi reproşa că dezamăgise 
escadrila. El însuşi se simțise la fel cu opt ani în urmă, când i se ordonase să 
întrerupă atacul asupra primei Stele a Morţii. Dar acum nu avea timp să se joace de- 
a ofițerul moralizator. Aşteptă până când ea îşi fixă aripile de atac în dispunerea de 
croazieră şi începu o curbă lungă şi uşoară înapoi spre bază, apoi se învârti într-un 
arc strâns şi se îndreptă înapoi spre luptă. 

Senzorii arătau că TIE-urile scădeau într-un ritm bun, deşi avariile provocate 
de luptă îşi puneau amprenta asupra X-interceptoare şi A-interceptoare. Dacă 
Borleias nu se lansa în curând, Escadrilele Spectru şi Albastru aveau să aibă mari 
probleme. 


Albastru Nouă şi Albastru Zece zburau aripă lângă aripă cu o precizie care îl 
făcea pe Kell invidios. Întotdeauna crezuse că piloţii de A-interceptoare erau puțin 
mai neglijenți decât cei de X-interceptoare, deoarece navele lor nu erau la fel de 
manevrabile, însă Escadrila Albastră îi infirma presupunerile. Îşi revizui părerea 
despre Generalul Crespin de la pacoste la pacoste, dar bun ca antrenor. 

Spectru Cinci şi Spectru Şase zburau alături de cele două A-interceptoare, iar 
ritmul lor era îngrozitor de lent — aproximativ cât un sprint uman rapid, ritmul 
maxim al unor repulsoare. Deşi cursul lor era o linie dreaptă spre nord-vest, 
mențineau Jgheabul Porcului la mai puţin de un kilometru de poziţia lor. 

Kell îşi verifică monitorul, care încă afişa datele senzorilor. Batalia navelor de 
luptă era o pată confuză la distanță. Din ce în ce mai aproape, Implacabilul venea 
spre ei cu o viteză înspăimântătoare. Se aflau deja în raza de acţiune a tunurilor de 
bombardament ale Distrugătorului - deşi acele arme nu erau precise împotriva 
navelor de luptă la acea distanţă. 

— Runt, ceva de la Baza Folor? 

— Negativ, Cinci. 

Trecu din nou la criptarea Derra-] 14 şi îşi mări puterea de transmisie. 

— Prinţesă, se apropie de noi. Vă dau două minute înainte să fim nevoiți să 
fugim. 

Vocea lui Albastru Nouă era o rugăminte: 

— Mai rezistă puţin, Vagabond Doi. Aproape am terminat. 

Kell zâmbi. El şi Albastru Nouă erau nişte actori destul de proşti, dar echipajul 
de pe Implacabilul se pare că nu remarcase asta. Poate că, dacă va supraviețui, îl va 
face pe Face să-l înveţe câteva trucuri ale meseriei. 

— Cinci, sunt Şase. Borleias raportează lansarea. 

— Şoimule, îmi pare rău, eşti pe cont propriu. Du-te la sol, du-te la adăpost. Ne 
întâlnim cu tine la Noul DownTime. 

— Te recepţionez, Vagabond Doi. Fii puternic în Forţă. Șoimul terminat. 

Ăsta fu semnalul lor de plecare. Kell îl instrui pe Treisprezece să întrerupă 
alimentarea cu energie a transponderului şi scuturilor X-interceptorului; Runt urma 
să facă acelaşi lucru, iar asta ar fi scăzut puterea semnalului la cel corespunzător 
unei perechi de X-interceptoare în loc de două Grupe. Piloții A-interceptoarelor aveau 
să oprească programul care oscila energia care mergea către propriile lor scuturi, cea 
care produsese semnalul ciudat cu care Albastru Nouă sperase că va atrage 
Implacabilul. Dacă toate astea funcționau, presupusul Şoim al Mileniului şi cele şase 
sau opt X-interceptoare se vor transforma în mod magic, pe senzorii Implacabilului, 
în doar patru nave de luptă. Cei patru se rostogoliră spre stânga şi îşi croiră drum 
spre Jgheabul Porcului, aflat acum la doar o jumătate de kilometru distanță, apoi 
coborâră înapoi în fisură şi se îndreptară spre sud-est. 


Ofițerul de senzori părea confuz. 

— Semnalul s-a schimbat. Cred că încearcă să ne bruieze. Cu siguranţă au 
intrat în acea formațiune proeminentă de canion. 

— Pilot, curs nou, spre sud. Când ajungi la acele coordonate - Trigit atinse 
punctul în care cursul lor sudic urma să intercepteze fisura - staționează. Armele, 
pregătiți dispozitivul de tractare. Îi vom smulge din râpă ca un Gamorrean care 
smulge mortti. 

— Domnule Amiral, aici Centrul Tactic. Navele de luptă Rebele din zona 
principală se despart. Mai avem un transportor în fața lor, care a ieşit din puţul 
gravitațional al lui Folor. 

— Spuneţi-le interceptoarelor să se ţină pe urmele lor, să-i elimine pe cei 
rătăciți, apoi să urmărească cursul lor de salt dacă intră în hiperspaţiu. 

— Domnule, interceptoarele au dispărut toate. 

Trigit ridică privirea. 

— Aşteptaţi. A mai fost un alt transportor? 

— Da, domnule. 

Amiralul simți cum stomacul începe să i se strângă. 

— Pilot, adu-ne la viteza de manevră. Vreau să trecem peste canionul ăla 
acum. 

— Ajungem la viteza de manevră, domnule. 


Vocea lui Janson scârțâi pe unitatea de comunicații: 
— Borleias raportează că se îndepărtează şi că se află la câteva minute de 

intrarea în hiperspaţiu. 

Apoi se auzi vocea lui Crespin; Wedge se bucură să audă că pilotul bătrân era 
încă printre cei vii. 

— Escadrila Albastră, Escadrila Spectru, despărțiți-vă şi regrupați-vă. Ne vom 
reuni la Punctul de Întâlnire Unu. 

— Lider Albastru, aici Liderul Spectru. Am înţeles. Mult noroc. Wedge, care 
tocmai terminase o altă trecere prin cel mai energic roi de nave de luptă, începu să 
facă o lungă rotație în cerc. Spectre, ați auzit. Despărțiţi-vă. Adunaţi-vă în jurul meu. 

TIE-urile supraviețuitoare, reduse la jumătate ca număr şi niciodată întărite de 
prezența Implacabilului, îi lăsară să plece - cu excepția unei perechi de ochi prea 
dornici care îi urmăriră şi care fură vânați aproape imediat de Janson şi Piggy. 

Wedge aduse Escadrila Spectru pe un curs spre sud, spre bază. 

— Spectru Cinci, Spectru Şase, mă recepţionaţi? 

— Recepţionăm, Lider. Venim. Suntem prea ocupați ca să calculăm timpul 
estimat de sosire. 


Implacabilul încetini până la o oprire completă, cu raza tractoare principală 
poziționată deasupra fisurii. Ofiţerul de senzori vorbi imediat. 

— Patru nave se apropie de-a lungul formațiunii geografice. Dar nu sunt ţinta 
Folor-Trei. 

Trigit se încruntă. 

— Ce vrei să spui? Cine sunt? 

— Două X-interceptoare şi două A-interceptoare. Nu e niciun YT-1300 
Corellian. 

Nu era Şoimul Mileniului. Trigit închise ochii. De două ori. Fusese păcălit de 
două ori într-o singură zi. Nici măcar propriii săi copii, aşa de inteligenți şi răutăcioşi 
cum erau, nu-i făcuseră vreodată aşa ceva. Îşi frecă fruntea, cu durerea de cap 
apărându-i brusc. 

— Lasă raza tractoare, spuse el cu blândeţe. Bombardament laser la maxim. Îi 
vreau morți. 


Kell îşi termină transmisia cu Implacabilul aproape direct deasupra capului. 
Apoi, tunurile laser ale Distrugătorului începură să verse asupra lor coloane de 
distrugere pură. Prima rafală lovi peretele fisurii la mai puţin de o sută de metri în 
față, umplând fisura şi cerul de deasupra cu o lumină orbitoare şi resturi de piatră 
topită. Kell se îndreptă spre dreapta față de centrul exploziei, zburând după memorie 
în timp ce vederea şi senzorii îi erau inutile, şi trecu de câmpul exploziei, doar pentru 
a da direct în altul. Auzi cum fragmente de piatră se loveau de carlinga sa, pe partea 
laterală a navei sale de vânătoare. 

— Şase, avem probleme. 

— Cinci, preiau conducerea. 

Era vocea lui Runt, dar diferită, nu era nici Runt cel politicos din conversațiile 
obişnuite, nici țipătul inarticulat al celui care făcea cele mai bune zboruri. Kell îl 

văzu pe Runt depăşindu-l, abia putând să-l prindă vizual şi pe senzori. 

— Albaştri, urmaţi-mă. Asta e o treabă uşoară, continuă Runt. 

Ascultător, Kell îşi aduse nava de luptă lângă aripa lui Runt. Fiecare nor de 
dărâmături pe care îl depăşeau îi ducea în altul, cu şi mai multe zgomote de şrapnel 
de piatră, cu şi mai multe lovituri de la norii de gaz care se extindeau brusc şi care 
înainte fuseseră gheaţă şi rocă solidă. Dar Kell făcu manevrele pe care le făcea Runt 
şi, în mod miraculos, evitară să se distrugă în bucăţi de pereții fisurii. 

Apoi, cu un viraj brusc la dreapta, trecură dincolo de bombardament. Explozii 
laser având diametrul unor nave de luptă loviră marginea fisurii de deasupra lor, dar 
nu ajunseră în adâncuri. Runt îi conduse până pe fundul fisurii şi reduse viteza de la 
nebunească la una doar aproape nebunească. 

— Bună treabă, Şase. Cine a fost ăsta? 

— Studentul. Cel care îşi aminteşte, care studiază pentru teste. 

— Spune-i că tocmai a obţinut un punctaj foarte mare. 

Kell afişă diagnosticele pe monitorul principal. Acestea arătau avarii minore la 
ambele aripi de atac din stânga şi o scurgere foarte lentă a presiunii din carlingă. 

— Albastru Nouă, Albastru Zece, care este situația? 

— Am fost mestecați, Spectru Cinci. Dar putem ajunge înapoi la grup. 

— Bine. Atât de departe de Implacabilul, cred că vom economisi combustibil şi 
vom ieşi afară din Jgheabul Porcului, cu capul sus. 

— Asta ne convine. 

Kell îşi dădu seama că îi tremurau mâinile şi că inima îi bătea precum muzica 
războinicilor Twilek. Tocmai condusese un Distrugător într-o urmărire inutilă şi 
supraviețuise încercării sale de răzbunare - şi asta merita o sărbătoare. Chiar înainte 
să sară din fisură, Kell îşi setă unitatea de comunicaţii pentru a transmite liber. 

— Atenţie, Implacabilul, spuse el. Fiţi informaţi, tocmai aţi devenit victimele 
Escadrilei Cinei! 

Vocea lui Runt se auzi aproape imediat: 

— Şi a Escadrilei Proştilor! 

— Consideraţi-vă umiliți. Şi bine ați venit pe Folor. Terminat. 

Capitolul 10 


Zece X-interceptoare şi naveta Lambda din cadrul escadrilei, Narra, erau deja 
aliniate pentru plecare când sosiră Kell şi Runt. Întârziaţii alunecară în formaţie 
alături de Phanan şi Face, apoi Wedge aduse escadrila la viteză maximă şi o orientă 
departe de Folor. Vocea lui Wedge se auzi prin unitatea de comunicații. 

— Spectre, am plăcerea de a vă comunica că nu există pierderi în rândul 
forțelor noastre. Ton Phanan a raportat răni minore; din fericire, el este doctorul 
nostru. Toţi ceilalți au suferit unele avarii la nave, însă niciuna critică. Pentru prima 
confruntare împotriva unei forțe numeric superioare, a fost un zbor strălucit. 

— Lider, aici Opt. Cum s-a descurcat Escadrila Albastră? 

— Nu prea bine, Opt. Cinci pierderi, avarii serioase la majoritatea celorlalți. Azi, 
Face a doborât două nave inamice, ceea ce îi aduce totalul la şase — ai devenit un as, 
Loran. 

— Primesc un trofeu pentru asta? 

— Nu, dar cineva îți poate face cinste cu o băutură. De asemenea, trebuie să îi 
felicit pe Spectru Cinci şi Spectru Şase pentru tacticile exemplare de îndepărtare a 
Implacabilului. .. 

— Mulţumesc, domnule! 

— Potoleşte-te, Cinci. Mai vreau să menţionez că mă gândesc să vă pun pe voi 
doi la raport pentru cascadoria aia cu transmisiunea către Implacabilul. La ce te-ai 
gândit? 

— Uhhh... cred că nu gândeam, domnule. Am fost doar încărcat cu adrenalină 
pentru că am supraviețuit. 

— Ei bine, sper ca lucrurile să se aşeze la normal şi, drept răsplată şi 
pedeapsă, o să vă bat cu ciocanul medalii direct pe craniu. 

— Vă mulțumesc, domnule. Uh... cine pilotează Narra? 

O altă voce cunoscută interveni. 

— Sunt Cubber, Cinci. Îl am pe Squeaky cu mine. 

— Asta îmi aduce aminte, spuse Wedge. Spectre, luați la cunoştinţă că, în loc 
să plece cu primul transport de pe această stâncă, Squeaky a făcut o razie în 
cabinele şi dulapurile voastre, punând în saci tot ce a crezut că ar putea fi important 
pentru voi, în special obiecte personale; sunt toate la bordul Narrei. 

Urmă un cor de mulțumiri, fluierături şi scurte urale prin stație. Apoi, se auzi 
vocea lui Squeaky: 

— A fost o chestiune personală şi iluminată pentru mine, vă asigur. Dacă nu 
aş fi făcut acest lucru, aş fi fost asaltat cu solicitări de înlocuire a bunurilor pierdute. 
Sunt mult prea ocupat pentru a avea de-a face cu astfel de cereri irelevante. 

— Lider, aici Cinci. Care este destinaţia noastră? 

Folor se micşorase până la un mic disc gri-argintiu de mărimea unei monede în 
spatele lor; cursul lor actual îi ducea în jurul Commenorului într-un arc larg. 

— Ca şi înainte, Doldrums. Vom face acelaşi exercițiu de navigație ca şi înainte. 
Ne vom alătura la Doldrums celorlalți evacuaţi de la Baza Folor. 

— Se duc şi ei acolo? E o coincidenţă ciudată. 

— Nu este o coincidenţă, Cinci. Când am raportat sosirea Implacabilului, i-am 
spus Generalului Crespin despre misiunea noastră de antrenament şi am menționat 
că Doldrums ar fi un loc bun pentru a organiza o regrupare. Restul celor evacuaţi vor 
merge acolo într-un singur salt; noi ne vom face exercițiul doar pentru că ne este de 
folos practica. Ceea ce îmi aminteşte - am nevoie de rapoarte privind combustibilul 
de la fiecare dintre voi. 


Cu bucuria malițioasă vizibilă în mod evident pe chipul său chiar şi prin 
conexiunea hiperspaţială fluctuantă, holograma Lordului Războinic Zsinj îi zâmbi lui 
Trigit. 

— Ei bine? 

Trigit nu se obosi să-şi ascundă dispoziția posomorâtă. 

— Am atât veşti bune, cât şi rele de raportat. Vestea bună: baza de pe Folor nu 
mai există şi cred că am distrus-o îndeajuns pentru ca Rebeliunea să nu o mai poată 
restabili. 

— Bine! Şi? 

— În urma unei acțiuni de recunoaştere neprevăzute şi a unei tactici 
superioare din partea lor, garnizoana Rebelă a scăpat fără pierderi semnificative. Noi, 
pe de altă parte, am avut pierderi substanţiale. Douăzeci şi şase de TIE-uri de diferite 
modele distruse, alte unsprezece avariate atât de grav încât s-au retras din luptă. Am 
transmis deja o cerere de rechiziţii către centrul dumneavoastră de comandă. 

— Apwar, Apwar! Te-au surclasat cu atâta uşurinţă şi te aştepţi ca eu să-ţi 
înlocuiesc pierderile? 

— Da, bineînțeles. Nu cer excese inutile de provizii atunci când mă descurc cu 
brio pentru dumneavoastră, şi cer în schimb provizii obişnuite în acele puţine ocazii 
în care nu reuşesc să fac față. Până acum, cred că nu prea aveţi de ce să vă plângeți. 
Trigit lăsă în cele din urmă un zâmbet să i se întindă pe față. În plus, am pus deja în 
mişcare câteva activități pentru a captura posibilii evacuați. Cu puțin noroc, voi avea 
veşti mai bune să vă raportez în viitorul apropiat. 

Zsinj oftă, unduindu-se pe imaginea holografică. 

— Foarte bine. O să îţi transmit un semnal când voi avea înlocuitori disponibili 
pentru tine. Între timp, păstraţi-mă... 

— Informat. Ca întotdeauna, domnule. 

Zsinj îi adresă un zâmbet glacial şi dispăru. 


Înainte să facă saltul în hiperspațiu, Wedge îşi mută sistemul de comunicații 
pentru a avea un canal privat cu Janson. 

— Wes. 

— Sunt aici. 

— Ce făcea Piggy? 

— Nu sunt sigur cum să o descriu. Cred că funcţiona ca un computer de 
programare tactică. Pe lângă faptul că îşi făcea singur toate zborurile - a făcut praf 
un interceptor - părea să ţină evidenţa tuturor Spectrelor şi a adversarilor lor de la 

momentul respectiv. A oferit câteva sugestii în momentele critice şi ne-a oferit o 
mână de ucideri pe care nu le-am fi avut altfel. 

— Nu am auzit niciodată de cineva capabil să facă asta. 

— Ei bine, el nu este om. Nici măcar nu este un adevărat Gamorrean. 

— Care este evaluarea ta asupra escadrilei în general? 

— Nu sunt la fel de buni precum erau cei din Escadrila Vagabond când ai 
reorganizat-o. Dar sunt totuşi destul de buni. De ce? 

— Sunt doar... diferiţi. Dă-le un set de instrucțiuni obişnuite şi le vor executa 
în mod obişnuit. Dă-le un obiectiv fără instrucțiuni şi îl îndeplinesc într-un mod 
ciudat. Cum ar fi şmecheria aia falsă cu Şoimul Mileniului, ce făcea Piggy şi datele pe 
care le-au luat din rețeaua planetară de calculatoare a lui Commenor. Mi-e foarte 
greu să-i anticipez. 

— Hei, tu i-ai ales. 

— Eu i-am ales? Ce făceai tu în timpul acelor interviuri cu piloții? 

— Visam cu ochii deschişi. 

— Trădătorule. 

Wedge apăsă pe tasta de comunicaţii pentru a trimite un semnal de clic, 
semnalând sfârşitul conversatiei, şi trecu înapoi pe frecvența escadrilei. 

— Spectre, 30 de secunde până la salt. 


În timpul celui dintâi dintre cele trei salturi lungi care îi duceau spre Doldrums, 
Kell se forță să se calmeze, să se liniştească. Cu toate astea, nu reuşi să-şi astâmpere 
bucuria. În prima sa misiune de luptă ca pilot, nu trăsese nici măcar un foc de armă 
asupra inamicului, dar executase tactici care au putut salva Borleias de la distrugere 
sau au putut salva pe unii dintre colegii săi Spectre de la moarte sub tunurile 
Implacabilului. Chiar şi Wedge Antilles fusese impresionat - cel puţin, mai mult 
impresionat decât enervat. Saltul fu suficient de lung, totuşi, încât să nu se poată 
gândi doar la recenta sa victorie. Mai era şi Tyria de luat în considerare. 

Cum o va convinge că se înşela în privinţa sentimentelor lui pentru ea? În 
primul rând, evident, va trebui să se gândească mai mult la ea în timpul zilei, pentru 
a răspunde obiecției ei în acest sens... Ce altceva mai trebuia să facă? Se gândi la 
asta, abordând problema dintr-o duzină de unghiuri logice, dar un răspuns la care 
nu se aşteptase şi care nu-i plăcea începu să i se infiltreze în minte. În cele din urmă, 
pătrunse înăuntru, dând la o parte celelalte idei şi cerându-i să îi acorde atenție. 

Tyria nu s-a înşelat. Are dreptate. De fapt, nu o iubeşti. 

Kell se încruntă la vocea trădătoare. 

Ce eşti tu, una dintre minţile rămase de la Runt? 

Tu nu o iubeşti. Simti pentru ea ceea ce simțeai pentru Tuatara Lone când aveai 
cincisprezece ani. 

Tuatara Lone fusese o holo actriță pe Sluis Van. Scundă, cu forme apetisante, 
atât de drăguță încât era toxică, era deosebit de pricepută în a întruchipa fete 
nebune cu stiluri de viață ciudate sau investigatori iscoditori capabili să se descurce 
cu o cacealma pentru a ieşi din orice problemă. Timp de trei ani, Kell fusese 
hipnotizat de ea, văzându-i toate comediile şi dramele, tânjind pe timpul nopţii după 
frumusețea ei, transpunându-se în situații fantastice în care o salva de la rău sau 

pentru a rezolva o criză care îi amenința fericirea. Apoi aflase că actrița era, de fapt, 
extrem de fericită în căsnicie, cu doi copii şi încă unul pe drum. Kell, aflându-se scos 
pe tuşă într-o cursă în care, de fapt, nu se înscrisese niciodată, fusese zdrobit. Se 
plimbase mohorât prin casă şi era cât pe ce să fie concediat din slujba de mecanic. 
Abia după ce intrase în cadrul forțelor armate ale Noii Republici şi fusese prea 
ocupat pentru a face altceva decât să muncească şi să doarmă, uită de durere. 

Însă acum Tuatara Lone se întorsese, în toată frumusețea ei, plutind în fața lui 
alături de Tyria. Şi asta îl readucea acolo, cu cele două obsesii ale sale una lângă 
alta, aşa cum nu o făcuse niciun argument anterior. Era într-adevăr îndrăgostit de 
holograme, imagini care nu reflectau decât vag femeile reale pe care le reprezentau. 

Tyria avea dreptate. Nu o iubeşti. 

Ştiu. Taci din gură. Pleacă odată. 

Suspină, abătut. Treisprezece îl bipăi. Scăpat din dureroasa sa reverie, văzu 
cronometrul de pe monitorul principal cronometrând un minut standard până la 
sosirea în sistemul Xobome, prima oprire de pe ruta lor spre Doldrums. Efectuă o 
verificare vizuală în jurul X-interceptorului, văzând doar efectul obişnuit al unui salt 
în hiperspaţiu, coridorul de formaţiuni luminoase în mişcare nesfârşită şi frumoasă. 
Totul era normal, iar el avea suficient combustibil, doar cu puţin, pentru celelalte 
două etape până la Doldrums. Când mai rămăseseră douăzeci şi şapte de secunde 
până la sfârşitul saltului, stelele apărură sub forma unor coloane alungite, ca şi cum 
milioane de raze laser s-ar fi întins spre infinit, iar apoi se rupseră într-un câmp 
stelar nemişcat. Imediat, o strălucire puternică înghiţi stelele, ştergându-le. 

Panourile de instrumente şi hublourile frontale din fața lui Kell se întunecară. 
O străfulgerare puternică de lumină îi zgudui nava de luptă. O ploaie de scântei 
erupse din monitorul principal, aterizând pe costumul său de zbor, amenințând să-i 
dea foc la picioare. În cabina de pilotaj era mai mult fum decât ar fi putut produce 
acele scântei. Înjură şi îşi lovi picioarele pentru a stinge scânteile. Vederea lui şi 
hublourile se limpeziră, câmpul stelar de afară revenind la normal. În depărtare, 
putea să vadă o stea care era vizibil mai strălucitoare decât toate celelalte; dacă 
acesta era într-adevăr sistemul pe care îl vizau, aceea era Xobome. Din păcate, 
ajunseseră cu mult în afara regiunii pe care o vizaseră. Putea să vadă un alt X- 
interceptor la o jumătate de kilometru sau cam aşa ceva în dreapta sa, 
îndepărtându-se încet; nu putea să distingă pilotul, dar dacă era cea mai apropiată 
navă de vânătoare de el, trebuia să fie Runt. 

Instrumentele sale erau în continuare moarte şi nu se auzea niciun şuierat de 
aer care să indice că sistemele de susținere a vieţii funcționau. Uitându-se înapoi, 
putea vedea lumini pâlpâind pe Treisprezece; droidul părea să fie în mijlocul 
procedurilor de repornire. Kell îşi scoase mănuşile din costumul de zbor, apoi se 
aplecă sub panoul de bord, desprinse clemele de acolo şi ridică întregul panou. Aici 
era sursa unei părți din fum, mai multe fire fiind arse şi semiconductorii prăjiți — 
toate circuitele delicate de diagnosticare, se părea. Cablurile şi circuitele asociate cu 
sistemul de repornire păreau intacte, aşa că puse panoul de instrumente la loc şi îl 
fixă. Apoi se întinse dincolo de umărul stâng, deschise un panou mic şi lipsit de 
importanţă şi apăsă butonul roşu de sub el. Ţinu apăsat butonul, până când auzi 
vuietul liniştitor şi familiar al unei nave de vânătoare care încerca să se reactiveze. 

Imediat apărură nişte mesaje pe ecranul de date: R2-D609 ESTE ACTIV. CU CE 
VĂ POT FI DE FOLOS? 

Kell se încruntă. 

— R2-D609, cum te cheamă? 

Unitatea R2 bipăi iritată la acel simplu test. EU SUNT R2-D609. 

— Poţi să-mi dai un număr aleatoriu? 

13. 

— La naiba. Memoria temporară a lui Treisprezece se pierduse; revenise la 
memoria şi setările implicite, acelea înscrise permanent în circuitele sale. 

Fuseseră loviți de un fel de bombă cu ionizare, era sigur de asta; din experiența 
lui, doar un tun ionic putea să bruieze în felul acesta toate componentele electronice 
ale unei nave de luptă. Dar ceea ce îi lovise era mai puternic, iar tunurile ionice nu 
puteau face ca o navă aflată în hiperspațţiu să se întoarcă prematur în spaţiul real. 

Panoul său de comunicaţii se aprinse şi auzi imediat voci: 

— „..este doar în derivă. Am un motor care porneşte; voi încerca să manevrez 
cu el. 

— Fă asta, Trei. Mai este cineva activ? 

— Aici Cinci, spuse Kell. Sunt în mijlocul unei porniri la rece. 

— Patru. 

— Unsprezece. 

Se auzi un zgomot în comunicaţii, ceva asemănător cu un grohăit de animal. 

— Doisprezece, aici Unsprezece. Tu erai? 

Un alt grohăit. 

— Piggy, ţi s-a ars translatorul? O dată pentru da, de două ori pentru nu. 

Urmă un grohăit, unul scurt şi iritat. 

— Eşti rănit? Ţi-a afectat gâtul? 

Două grohăituri scurte. 

— Bine. Aşteaptă. 

— Domnule? 

— Sunt Liderul. Cine vorbeşte? 

— Domnule, Shiner nu răspunde. 

Shiner era astromecul R2 al lui Donos. 

— Nouă, tu eşti? 

— Domnule, Shiner nu răspunde. 

— Te recepționez, Nouă. Eşti rănit? 

— Nu, domnule. Dar Shiner... 

— Nu răspunde. Am înțeles. Lasă-l în pace pentru moment. 

— Da, domnule. 

Kell se încruntă. Donos nu părea a fi el însuşi. Părea a fi cineva care suferise o 
comoțţie sau o altă rană. 

În următoarele câteva minute, Spectrele rămase raportară toţi, cu excepţia lui 
Runt, Phanan şi Grinder. Cei mai mulți raportară, de asemenea, avarii la sistemele 
electronice, unele dintre ele banale, deşi mai multe unități de motor şi câțiva dintre 
astromeci nu se activau. Toată lumea raportă pierderea totală a memoriei electronice 
- de la opţiunile de configurare ale X-interceptoarelor, la băncile de memorie 
complete ale astromecilor şi până la conținutul blocurilor de date şi al programelor 
cronologice ale piloților. Asta însemna că direcţia de navigație spre Doldrums fusese 
ştearsă. Chiar şi o întoarcere în sistemul Commenor era imposibilă. 

Wedge se chinui să analizeze opţiunile. Nu aveau suficient combustibil pentru 

a căuta o zonă de aterizare sigură în alt sistem; X-interceptoarele erau aproape fără 
combustibil. Narra avea aproape toată încărcătura de combustibil. Spectrele puteau 
improviza un transfer de combustibil între navă şi X-interceptoare, dar în aceste 
condiții ar fi durat ore întregi. Dacă, aşa cum bănuia Wedge, acel atac avea ca 
rezultat urmărirea de către inamicii lor, o astfel de tactică i-ar fi condamnat. 

Sau naveta ar putea să îşi arunce toată încărcătura, iar piloţii s-ar putea 
aduna la bord şi ar putea efectua salturi până când ar ajunge într-un sistem în care 
ar putea să recupereze datele de navigație. Asta i-ar fi dus în siguranţă... dar i-ar fi 
costat douăsprezece X-interceptoare, dintre care opt noi. Probabil că acela ar fi fost 
sfârşitul Escadrilei Spectru. 

Pe de altă parte, dacă Narra îşi folosea dispozitivul de tractare pentru a trage 
navele de luptă nefuncționale spre un adăpost disponibil, unde ar fi putut fi reparate, 
efortul de consum de energie ar fi risipit suficient combustibil al navetei pentru a 
face imposibilă fuga escadrilei. Însă navele de luptă ar fi fost funcţionabile şi, poate, 
ar fi fost capabile să doboare navele urmăritoare. În cele din urmă, Wedge spuse: 

— În regulă, Spectre. Doi raportează o planetă şi sateliți nu departe de aici. 
Sunt destul de sigur că este Xobome 6, cea mai îndepărtată planetă din sistem, şi are 
o atmosferă suficient de caldă pentru ca noi să efectuăm unele reparații, şi un inel de 
asteroizi — exact ceea ce ne trebuie dacă suntem urmăriți, şi pariez pe cicatricea mea 
de la Endor că aşa este. Vom tranzita acolo, Narra urmând să tracteze cele trei nave 
nefuncţionale cu ajutorul sistemului de tractare pentru recuperarea piloților. 

— Va fi un drum lent şi un consum semnificativ de energie, Lider. 

— Ştiu, Unsprezece. Dar nu avem altă opţiune care să ne păstreze unitatea 
întreagă. Odată ce vom fi pe poziție, vom încerca să efectuăm reparații, mai întâi la 
navele de luptă care sunt scoase din funcțiune. Asta înseamnă... Cinci, cum e 
integritatea costumului tău? Poţi suporta câteva secunde de vid puternic pentru a 
face transferul prin frig către sasul de urgenţă al navetei? 

— Diagnosticele costumului meu nu funcţionează, domnule, dar cred că în rest 
e intact. 

— Bine. Tu şi Cubber vă veţi îmbrăca costumele de mentenanţă pentru vid pe 
care le-a stocat Cubber în navetă şi veți efectua reparaţiile cât mai bine posibil. 
Presupun că vom avea urmăritori pe coada noastră în curând, aşa că lucraţi repede 
şi fiți cât se poate de murdari. Toată lumea în afară de Patru, Şase şi Şapte se 
îndreaptă spre Xobome 6. Aterizaţi şi efectuaţi ce reparații puteţi, toţi, cu excepţia lui 
Cinci — tu rămâi pe orbită. Eu voi rămâne pe poziție cu navele de luptă inerte în timp 
ce Narra le va trage pe rând. Executarea. 

Kell, care avea patru motoare care arătau că sunt pregătite, îşi aduse nava de 
vânătoare la viteză maximă şi se alinie pe lângă şi la pupa lui Spectru Doisprezece — 
chiar şi la distanțele de urmărire corespunzătoare, îl putea recunoaşte pe Piggy după 
profilul său din carlingă. 

— Demolări. 

Kell se smuci drept. În planificarea operaţiunilor de comando, ştia că putea fi 
numit Demolări în loc de Spectru Cinci. O verificare a panoului de comunicații îi 
spuse că aceasta era o comunicare privată de la Liderul Spectru. 

— Da, Control. 

— Ce crezi că ne-a lovit? 

— Nimic de care să fi auzit vreodată. Dar cred că aş putea construi ceva în 

acest sens - deşi, în schimb, aş putea să pun banii la bancă şi să trăiesc din ei 
pentru tot restul vieţii mele. 

— Descrie-mi. 

— Ai avea nevoie de patru componente de bază. Nu, cinci. În primul rând, un 
proiector ionic destul de standard, probabil aranjat pentru o singură detonare în loc 
de mai multe focuri. În al doilea rând, un generator de impulsuri electromagnetice, 
cu aceeaşi zonă de emisie. În al treilea rând, o instalaţie de senzori care poate detecta 
anomaliile hiperspaţiale - adică nave care sar în sistem. În al patrulea rând, un 
generator de impulsuri gravitaționale ca cele de pe Interdictoarele Imperiale. Şi în al 
cincilea rând, un dispozitiv de comunicații - probabil o unitate de hipercomunicații 
cu o singură transmisie, ceva care să declanşeze o singură alarmă în momentul 
detonării. 

— Aşadar, vorbeşti despre o bombă care detectează sosirile în hiperspațiu, 
emite un puls gravitațional pentru a-i scoate prematur din hiperspaţiu şi apoi îi 
loveşte cu un puls ionic şi un puls electromagnetic. 

— Cam asta e. 

— Eu nu cred asta. Scăderea de energie este de aşa natură încât nu ar putea fi 
făcut practic. Ce se întâmplă dacă ajungi într-un sistem şi această bombă se află în 
partea îndepărtată? Ar exploda şi nu ar face niciun rău celor care sosesc. 

— M-am gândit la asta, domnule. Şi dacă gândesc asemenea unui terorist, nu 
ca un profesionist în demolări, mă gândesc că plasezi bombele acolo unde este cel 
mai probabil să se afle ființe. 

— Explică-mi. 

În față, un mic punct alb, Xobome 6, apăru printre stele şi începu să crească. 

— Domnule, majoritatea cursurilor de navigaţie sunt stabilite de la punctul de 
plecare până la centrul sistemului în care intenţionezi să ajungi — adică la soare. Este 
simplu şi sigur; tu ne-ai învăţat asta. Poţi seta distanța astfel încât să revii în spațiul 
real la mică distanță de sistem, fără nicio şansă de a lovi vreun puț gravitațional 
natural, sau poți efectua un zbor direct în sistem, iar dacă atingi un puț gravitațional 
înainte de a ajunge la destinație, te aruncă înapoi în spaţiul real înainte să fii 
suficient de aproape de centrul de gravitație pentru a te pune în pericol. Corect? 

— Corect. 

— Deci toată lumea ştie că majoritatea curselor sunt îndreptate spre soarele 
sistemului de sosire. Şi dacă ştii deja că va fi un salt de la Commenor la soarele lui 
Xobome... 

— Oh. Cuvântul apăru aproape ca un lătrat. Îți pregăteşti bomba pe acea 
traiectorie în linie dreaptă, chiar înainte de orice punct de sosire normală în sistem, 
şi eşti aproape sigur că-ţi vei prinde ţinta. Înseamnă că cineva ştia, sau bănuia, că va 
exista trafic de la Commenor la Xobome. 

— Şi, din moment ce nu există schimburi comerciale între cele două sisteme, 
trebuie să fi fost plasat de forțele care ne-au atacat. Ştiau că vom fugi, şi ştiau sau 
bănuiau că unii dintre noi vor fugi prin Xobome. 

— Da. Asta are sens. Mulţumesc, Demolări. Control terminat. 


Kell avusese puțină pregătire în munca cu gravitație zero şi vid extrem. Făcuse 
câteva reparaţii exterioare pe un crucişător deasupra lumii Sluis Van şi trecuse prin 

antrenamentul standard de demolări pentru a plasa încărcături pe o navă pe orbită. 

Asta nu îl făcea expert. Asta nu însemna că îi plăcea. 

În costumul greoi de întreţinere în vid, care avea jeturi de manevră încorporate, 
putea să se mişte şi să se încălzească. Dar el şi Cubber nu aveau unelte adaptate la 
frigul din spațiu, ci doar cutii de ustensile adunate din hangarul X-interceptoarelor 
de pe Folor, ceea ce îi făcea să înjure hidrocheile înghețate şi blocate de vapori, în 
timp ce Grinder, aflat în siguranţă în carlinga sa, îi privea nerăbdător. 

Totuşi... Kell putea să privească în sus pentru a avea o privelişte nemărginită a 
unui infinit de stele, genul de privelişte pe care nu o putea vedea pe nicio lume cu 
atmosferă şi pe care nu avea timp să o aprecieze cât timp se afla în carlinga unei 
nave de luptă. Putea să privească în jos, dincolo de picioarele sale, pentru a vedea 
lumea Xobome 6, care se rotea cu o măreție lentă. Undeva acolo jos, pe o câmpie 
înaltă bătută de vânturi înghețate, majoritatea Spectrelor încercau să efectueze 
reparații la propriile lor X-interceptoare mai puțin avariate. Probabil că acum priveau 
în sus şi îl invidiau pe Kell cu costumul său de mediu relativ călduros. 

Kell pluti lângă trapa deschisă care ducea la motorul dorsal din stânga al lui 
Grinder. Diagnosticele sale interne arătau că era activat şi gata să furnizeze energie, 
dar nu primea date de la comenzile navei. Kell se întoarse la sarcina sa. 

— Este posibil să fi fost scurtcircuitate toate cele patru relee de date? 

De cealaltă parte a X-interceptorului plutea Cubber; chiar şi prin plăcile lor 
frontale polarizate, Kell îl putu vedea pe mecanic clătinând din cap. 

— Toate în mod identic? Nu, trebuie să fie o întrerupere mai sus pe linie. 

— Crezi că ai putea intra în trapa lui de încărcare şi să te conectezi la fluxurile 
de date de sub cabina de pilotaj? Eu voi monitoriza aici. 

Cubber ridică din umeri, o mişcare exagerată. 

— O să încerc. 

Jeturi minuscule se evacuară la intervale regulate de timp de-a lungul spatelui 
său, făcându-l să se întoarcă spre prova X-interceptorului, împingându-l înainte. 

— Kell? 

Vocea era slabă, stranie... şi ieşea din interiorul propriului costum al lui Kell. 
Lui Kell i se uscă gura. Îşi folosi limba pentru a apăsa comutatorul de închidere a 
microfonului, apoi spuse: 

— Cine e acolo? 

— Kell, sunt Myn. 

— Cum de... 

Kell suspină şi se relaxă. Donos parea că se conectase la comunicatorul privat 
al lui Kell, cel pe care îl purta în buzunarul de la piept. Kell îşi trase casca în față, 
astfel încât să-şi poată înclina bărbia în jos, dincolo de partea inferioară a căştii, ceea 
ce îi permitea să se facă auzit mai uşor. 

— Myn, apelează-mă pe canalul principal al escadrilei. 

— Nu, nu. Am nevoie de confidențţialitate. Am nevoie de ajutorul tău. 

— Dă-i drumul. 

— Shiner e încă terminat, Kell. Am nevoie ca el să se trezească. 

— Avem probleme mai importante acum. Shiner poate aştepta. 

— Te rog, Kell. 

Kell se încruntă, tulburat. Durerea şi îngrijorarea din vocea lui Donos erau 
suficient de clare pentru a se transmite chiar şi prin distorsiunea comunicatorului. 

— Ce se întâmplă? 

— Nimic! Nu răspunde la comenzile verbale pentru pornirea la cald, iar 
comutatorul de resetare pentru o pornire la rece nu face nimic. Cred că e... mort. 

— Probabil că are nevoie de reparații. Nu-ţi mai face griji. 

Convertorul de energie al droidului putea fi căzut, sau putea fi alimentat, dar 
cu programarea blocată, era incapabil să înceapă o secvență de repornire până când 
energia era efectiv oprită în toată unitatea şi sistemul era repornit. 

— Hei, încearcă asta. Ai un bolț de reţinere? Tu sau oricare dintre ceilalți? 

Urmă o pauză lungă. 

— Da, avem unul. 

— În regulă. Bagă-l înăuntru. În interiorul lui, vreau să spun. 

Donos nu râse la glumă. 

— Este înăuntru. Dar nu se întâmplă nimic. 

— Corect. Acum trece-l pe dezactivare. 

— Gata. Nicio schimbare. 

— Acum trece-l înapoi la activare. 

— Nu... Hei! Funcționează! 

Kell zâmbi. Printre numeroasele caracteristici ale bolțului de reţinere standard, 
un accesoriu conceput pentru a menţine controlul asupra unui droid capricios sau 
independent, era un mijloc extern de a opri convertorul principal de energie al unui 
droid. Bănuiala lui Kell fusese corectă, iar acea oprire externă eliminase blocajul 
programării droidului şi îi permisese acestuia să efectueze o pornire la rece. 

— Apelează-mă din nou dacă este absolut necesar - dar nu mă suna doar 
pentru că memoria lui nu mai este activă. Toate amintirile lor au fost şterse. 

— Bine, bine. Mulţumesc, Kell. Myn, terminat. 


Cubber făcu rezumatul. 

— Comandante, am reuşit să îi facem pe Grinder şi Runt să se deplaseze în 
timp record, dar X-interceptorul lui Phanan este pierdut până când nu îl vom putea 
duce într-un atelier complet de reparații. 

În carlinga sa, Phanan părea palid. Spusese că îşi pansase rănile cu bandaje, 
dar nu exista nicio îndoială că nu putea să îşi acorde îngrijiri medicale complete în 
spaţiul îngust al cabinei de pilotaj, fără trusa medicală care îi ocupa acum 
compartimentul de marfă. De asemenea, nu se mişca prea bine; era evident că unele 
dintre sistemele sale cibernetice încă nu funcționau bine. 

Vocea lui Wedge păru resemnată. 

— În regulă. Deschideţi trapa şi urcaţi-l în navetă. Nu uitaţi aparatura 
medicală. 

— Între timp, putem să presupunem că bomba care ne-a imobilizat aici a 
trimis şi un semnal celui care a pus-o. Înseamnă că vor veni în curând. Dacă a fost o 
transmisie prin hiperspațţiu şi au trimis un semnal către Implacabilul, Distrugătorul 
ar putea fi aici în câteva ore. Am putea face un salt orb în spațiu sau spre cea mai 
apropiată stea pentru a scăpa de ei, dar probabil că asta ne va ucide; nu avem 
suficient combustibil pentru a face o explorare semnificativă. Are cineva vreo idee? 

Cubber, plutind lângă cabina de pilotaj a lui Ton Phanan, îşi apăsă masca 
facială pe oţelul transparent şi începu să vorbească. Cuvintele nu se auzeau pe 

frecvența escadrilei. După ritmul lent şi modul deliberat în care îşi contura cuvintele, 
Kell presupuse că striga; sunetul ar fi trecut prin casca lui şi prin cupola de 
protecţie, iar Phanan l-ar fi putut auzi. Îl văzu pe Phanan dând din cap fără chef. 

— Lider, sunt Opt. Eu zic să lăsăm X-interceptorul lui Şapte pe orbită pentru 
ca ei să-l găsească, iar când îl vor tracta la bord, îi abordăm şi îi capturăm. 

— Mulţumesc mult, Opt. Altcineva? 

— Domnule, vorbesc serios. M-am gândit la asta. 

— Foarte bine. Explică-mi pas cu pas. 

— Ei bine, lăsăm nava de vânătoare pe orbită transmițând un semnal de 
ajutor. Ataşăm nişte resturi împreună cu ea pentru a sugera că un alt X-interceptor 
a fost distrus. Printre resturi vom avea pe cineva într-unul dintre costumele de vid, 
care să poarte carabina cu laser a lui Donos pentru o putere de foc maximă. 

— Şi ăia aduc costumul înăuntru şi pilotul începe să tragă? 

— Da, domnule. 

— Fac asta şi atunci când senzorii le spun că în costum este un corp viu? 

— Uh... uitasem de asta. 

Atmosfera începu să iasă din jurul garniturilor din cabina de pilotaj a lui 
Phanan. Kell îl văzu pe Phanan verificând şi reverificând integritatea bandajelor pe 
care le lipise pe costumul său de pilot, acolo unde îl tăiase şrapnelul. 

— Următorul plan? 

Kell atinse microfonul. 

— Domnule, staţi o secundă. Am putea să-l punem pe intrusul nostru în 
compartimentul de contrabandă al Narrei. Sistemele sale vor ascunde prezența unei 
persoane vii. Scoateţi-l din navetă, ataşați-i un pachet de acumulatori pentru a-i 
menține sistemul de contramăsuri electronice şi puneți-l să plutească printre resturi. 

Vocea lui Squeaky interveni clar iritată: 

— Cubber, avem un compartiment suplimentar aici şi nu mi-ai spus? Aş fi 
putut să împachetez mai mult echipament, mai multe provizii... 

Wedge îi tăie vorba. 

— Continuă, domnule Tainer. 

— Ei bine, asta e tot ce aveam de gând să spun. 

— Şi ce ne facem dacă nu-l tractează pe intrusul nostru? 

— Să ne asigurăm că poate juca nişte jocuri pe datapadul lui? 

— Nu e amuzant, domnule Tainer. 

Face interveni din nou. 

— Am putea monta o unitate de propulsie în compartiment? Propulsoarele de 
la un scaun ejectabil? 

— Da, spuse Kell. 

— Dar ar fi inutil, spuse Wedge. Îţi poţi imagina cum ar fi să încerci să ţinteşti 
spre navă înainte să declanşezi propulsoarele? Şansele sunt de o sută de milioane la 
unu că ar rata şi s-ar pierde în spaţiu. Şi astea sunt şanse la care nici măcar un 
Corellian nu le-ar acorda atenție. 

— Puneţi propulsoarele la un capăt şi un astromec la celălalt capăt, spuse Kell. 
Astromecul poate transmite date vizuale către datapadul intrusului. Intrusul se 
orientează cu ajutorul datapadului, iar astromecul converteşte acele date în controlul 
de precizie al propulsoarelor. Asta face ca şansele să fie destul de mari ca el să 
ajungă acolo unde ţinteşte. 

— E o nebunie, domnule Tainer. 

— Cu tot respectul, nu este, domnule. Este pur şi simplu ceva disperat. 
Apropo, carabina de lunetist nu poate fi adaptată la vid şi la frigul din spaţiu. S-ar 
putea să îngheţe. Şi oricum îi putem oferi intrusului nostru o armă mult mai bună. 

— Cum ar fi? 

— Ei bine, dacă tot folosim un acumulator pentru a menţine alimentat 
compartimentul de contrabandă, am putea la fel de bine să folosim generatorul de 
energie 04-7 de pe X-interceptorul lui Ton. Şi dacă avem atât de multă energie 
disponibilă, am putea să scoatem măruntaiele unuia dintre tunurile laser, să-l 
conectăm prin cablu la generatorul de energie şi să-l echipăm cu un declanşator. 
Asta i-ar da intrusului nostru câteva focuri cu suficientă putere pentru a tăia pereții 
de compartimentare, cu atât mai mult prin trupele de şoc. 

— Un tun laser are nouă metri lungime, Cinci. 

— Nu dacă lăsăm deoparte componentele esenţiale şi carcasa. Scoatem toate 
echipamentele computerizate de ochire şi sincronizare, diagnosticele, amortizorul de 
recul, cred că am putea să-l reducem la un metru şi jumătate, doi metri. 

Cupola X-interceptorului se ridică şi Phanan ieşi, înconjurat de strălucirea 
distinctivă a unui câmp magnetic personal. Apoi începu imediat să se îndepărteze de 
navă. Kell văzu din expresia lui Phanan că frigul îşi croia deja drum prin atmosfera 
din costumul său compromis. Kell şi Cubber se apropiară de el, fiecare apucându-l 
de câte un braț, şi începură să-l manevreze spre sasul de urgenţă al Narrei. 

Lui Wedge îi luă mult timp să răspundă. 

— Face, Kell, asta e cea mai nebună idee pe care am auzit-o de mult timp. 

— Poate că da, domnule, spuse Face, dar v-am răspuns la toate obiecțiile. O 
putem face. 

— Să spunem că ai dreptate. Avem un singur pilot cu un armament puternic, 
rudimentar şi predispus la eşec, iar acesta se află într-un hangar pe un Distrugător 
Imperial. Şi apoi ce se întâmplă? 

— Lider, aici Unsprezece. Am câteva idei. Dacă ar putea ajunge la un computer 
de control, ar putea să încarce un program care să transmită un mesaj de ajutor 
către Noua Republică. Restul piloților ar putea să se ascundă până la salvare. Sau s- 
ar putea să nu fie Implacabilul. Ar putea fi una dintre navele lor de sprijin şi am 
putea fi capabili să o luăm cu totul. 

— Şi tu, Wes? 

— Da, domnule. Cred că planul ăsta e ceva mai bun decât să murim prin 
asfixiere sau de foame în spaţiu şi are şi virtutea noutăţii. Implacabilul nu a putut 
anticipa ce vom face. Doar oamenii nebuni puteau anticipa. 

— Adevărat. Vocea lui Wedge părea resemnată. Cubber, opinia ta profesională: 
o poţi face? Să pui cap la cap această aberaţie într-o oră sau două cel mult şi să o 
faci să funcționeze? 

Cubber închise trapa sasului lui Ton Phanan în timp ce răspundea. 

— Cu ajutorul puştiului... da, domnule. 

— Cronometrul funcţionează, domnilor. Faceţi-o. Şi fie ca Forţa să fie cu voi! 
Aveţi nevoie de ea. 

— Am nişte Forță aici, în buzunarul meu, spuse Face. Kell, Cubber, poţi s-o iei 
dacă ai nevoie de ea. Oops, nu, a dispărut. Poate că e în compartimentul de marfă. 

— Opt? 

— Da, Lider? 
— Taci din gură. 


Obosit, Wedge se lăsă pe spate în scaunul de pilot. Apoi mută comunicatorul 
pe conexiunea sa privată cu Janson. 

— Wes? 

— Aici. 

— Iar îmi fac chestia aia. 

— Aşa e. 

— Nu am împlinit nici 30 de ani, Wes. Şi încă o dată mă simt ca un bătrân 
conservator care conduce o nouă generație de tineri piloți nebuni. 

— Cam la asta se rezumă totul. 

— Mulţumesc pentru sprijinul moral, Wes. 

Capitolul 11 


Au trebuit să le spună lui Squeaky şi Phanan să se strecoare în micul sas al 
navetei — spre norocul lor, amândoi erau subțiri - apoi să depresurizeze interiorul 
Narrei şi să deschidă rampa principală de îmbarcare. Cubber şi Kell au putut apoi să 
intre şi să dezasambleze suportul care ascundea compartimentul de contrabandă. De 
îndată ce reuşiră să scoată compartimentul şi să îl tracteze înapoi în spațiu, văzură 
motivul pentru care planul lor nu putea reuşi. 

— Nu e suficient de mare, zise Cubber. Aceste costume, cu toate propulsoarele 
şi sistemele de susținere a vieții, sunt prea al naibii de voluminoase pentru a încăpea 
în compartiment. Şi nu recomand să le reducem pentru a încăpea. 

— Bine spus. Kell oftă. Ei bine, intrusul nostru va trebui să poarte doar un 
costum standard de pilot. Compartimentul ăsta ar trebui să fie etanş, asta va ajuta. 

— Suficient de etanş încât să păcălească adulmecătorii mecanici, e adevărat, 
dar este făcut doar pentru medii presurizate. Sigiliile nu sunt suficient de puternice 
pentru a reține atmosfera împotriva vidului. De asemenea, vom face o serie de găuri 
în ea pentru a monta propulsoarele, pentru a cabla bateria la sistemul de 
contramăsuri, pentru a primi datele de la R2... 

— Aşa că nu punem intrusul în falsul nostru câmp de resturi decât în ultimul 
moment posibil. 

Cubber clătină din cap. 

— Şi dacă le trebuie doar câteva minute în plus pentru a veni pe poziţii, 
intrusul nostru moare îngheţat. Nu va funcționa, puştiule. 

O nouă voce interveni, una puternică şi dură, mecanică. 

— Poate funcționa. 

Kell zâmbi. 

— Piggy! Au reuşit să-ţi facă vocea să funcţioneze din nou. 

— Grinder şi datapadul lui au reuşit să o pornească. Mă simt mult mai bine. Şi 
eu ar trebui să fiu intrusul. 

— De ce? 

— Structura fizică, Kell. Corpul meu este învelit în straturi groase de grăsime. 
Oamenii le găsesc neplăcute şi este un dezavantaj în mediile fierbinţi, dar grăsimea 
mă va susține împotriva foametei şi mă va izola de temperaturile scăzute. Într-un 
costum de pilot obişnuit, sunt evaluat la o jumătate de oră de supraviețuire după 
ejectarea în spaţiu, în loc de câteva minute. În plus, costumul meu este intact. 

Kell fluieră. 

— Ei bine, dacă nu avem o idee mai bună, Piggy, cred că eşti omul nostru. 

— Gamorreanul vostru. 


În timp ce Cubber şi Kell asamblau vehiculul improvizat, pe care îl porecliseră 
Lunaticul, Grinder şi Piggy lucrau la programarea unităţii R2 şi a datapadului de 
control. Din când în când, Kell asculta conversaţia - Grinder şi Piggy trebuiau să 

lucreze din interiorul cabinelor lor de pilotaj şi să comunice prin intermediul 
sistemului de comunicații. 

— Ce fel de sistem de ţintire folosim? 

Acesta fusese Piggy. 

— Recunoaşterea vizuală a tiparelor, cred. Cu câmpul stelar ca element 
principal — va fi static. Poate că îl putem limita la stele cu o anumită luminozitate; 
asta va reduce cantitatea de date care trebuie procesate. Dacă nava este de un tip 
uşor de recunoscut, R2 poate adăuga la model o hartă detaliată a configurației sale; 
în caz contrar, va trebui să ţinteşti spre ceea ce crezi că este o trapă de marfă şi să te 
rogi. 

— Ce se întâmplă dacă dezechilibrele sau propulsoarele defecte mă abat de la 
curs? 

— Ei bine, ar trebui să avem un fel de corecție încorporată în programarea 
unității R2. Cea mai rudimentară metodă este să îl punem să evalueze datele de 
intrare vizuală şi să corecteze — supracorecteze, mai corect, având în vedere timpul 
implicat — dacă imaginea vizuală se deplasează prea mult. 

— Foarte rudimentar. Predispus la erori. Şi la supracorectare, aşa cum spui tu. 

— Da. Hei, Kell? 

— Te aud, Grinder. 

— Există vreo modalitate de a pune un fel de senzor de masă în vehiculul 
nostru de pătrundere? Ceva care să calculeze echilibrul încărcăturii, centrul de 
greutate, chestii de genul ăsta, pentru a îmbunătăți precizia zborului? 

Kell se gândise la asta. X-interceptoarele aveau un astfel de sistem, bineînţeles, 
care folosea impulsuri de la compensatorul inerţial pentru a calcula caracteristicile 
de masă ale navelor de luptă de mai multe ori pe secundă. 

— Nu. Nicio şansă. Ar trebui să am date exacte despre toate componentele care 
intră în această instalație improvizată, ar trebui să am un model grafic precis al 
acesteia, Piggy ar trebui să rămână la fel de nemişcat ca şi cum ar fi în scaunul 
pilotului, iar tu ar trebui să ai şi mai mult timp la dispoziţie pentru a face toată 
programarea aia grea de fizică. 

— Las-o baltă, atunci. Mulţumesc. 

Lunaticul prinsese contur într-o oră. Compartimentul de depozitare, 
aproximativ de mărimea unui sicriu mare, reprezenta elementul principal. La un 
capăt, unitatea R2 a lui Phanan, Gadget, fusese ataşată cu ajutorul unor suporturi 
rudimentare - benzi de metal decupate din unele lăzi de marfă de pe Narra, fixate de 
corpul compartimentului cu ajutorul unor şuruburi simple. La celălalt capăt erau 
montate capsulele de combustibil şi unele dintre duzele de împingere de la scaunul 
ejectabil al lui Phanan; alte duze erau ataşate lângă R2, îndreptate în patru direcții 
orizontale față de planul pe care se afla Gadget, pentru a oferi platformei mai multă 
manevrabilitate. Tubulatura metalică transporta combustibilul de la capsulă la duze. 
Un cablu de date pleca de la unul dintre porturile lui Gadget printr-o gaură 
practicată în compartiment; în interiorul compartimentului, era ataşat datapadul 
care conținea programul de manevră al lui Grinder şi Piggy. Un cablu de alimentare 
ducea de la priza de contramăsuri electronice din exteriorul compartimentului, 
printr-o altă gaură, în interiorul compartimentului; în prezent, acesta plutea liber. 

Când Piggy era introdus în compartiment, avea să poarte la centură 
componentele principale voluminoase ale generatorul Novaldex 04-7 de energie de la 

nava de luptă a lui Phanan. Cablul de alimentare a contramăsurilor electronice urma 
să fie introdus temporar în regulatorul de putere montat pe una dintre prizele sale de 
alimentare, în timp ce o altă priză era prevăzută cu un cablu care mergea la cilindrul 
rudimentar, lung de doi metri, care era ceea ce rămăsese din unul dintre tunurile 
laser ale lui Phanan. 

— Asta este, fără îndoială, spuse Cubber, cea mai neelegantă platformă la care 
am avut vreodată plăcerea să lucrez. Fără a pune la socoteală primul alambic pe care 
l-am construit vreodată, care a fost şi mai periculos. 

— Testele arată ca fiind toate pe verde. Cred că am terminat. 

— Anunţă-l pe Comandant, puştiule. 


În cabina de pilotaj, privind universul învârtindu-se în jurul asteroidului pe 
care aterizase, Wedge se relaxă cu calmul pilotului experimentat al Noii Republici. 
Ştia că ceilalți, cu excepţia lui Janson şi poate a lui Donos, se agitau, fiind gata de 
plecare; dacă trăiau suficient de mult, aveau să înveţe să-şi conserve energia, să 
tragă un pui de somn ori de câte ori puteau. 

X-interceptoarele Spectrelor, pe cât de reparate puteau fi în timpul şederii lor la 
suprafaţă, se odihneau acum pe unii dintre cei mai mari sateliți asteroizi ai planetei, 
cu energia oprită. Narra aştepta cu energia pornită, gata de plecare, cu Piggy în sas. 
X-interceptorul lui Phanan, împreună cu nişte resturi pietroase recuperate din inelul 
de asteroizi şi Lunaticul, se roteau leneş pe o orbită mai aproape de suprafața 
planetei decât de asteroizi. Sistemul de comunicaţii al X-interceptorului transmitea 
încontinuu un semnal de ajutor, o cerere înregistrată de Face; Wedge nu putea decât 
să admire măiestria interpretării lui Face, durerea şi frica realiste pe care le insufla 
în vocea sa în timp ce implora să fie salvat. 

Unitatea de comunicaţii explodă. Cu puterea de transmisie atât de redusă, 
nicio navă care intra în sistem nu ar fi putut recepționa transmisiunile lor; de fapt, 
chiar unele dintre X-interceptoare aveau probleme în a le recepționa. 

— Narra, aici Cinci. 

— Spune, Cinci. 

— Cubber, nu era nava de vânătoare a lui Şapte cea desemnată 3-0A când a 
sosit? 

— Exact. 

— Îţi aminteşti ataşamentul montat la capătul din spate al compartimentului 
de marfă? O chestie dreptunghiulară, fără porturi sau ecrane? 

— Nu. Niciunul dintre X-interceptoare nu are aşa ceva. 

— Ei bine, unul dintre ele avea. Avea aproximativ douăzeci şi cinci de 
centimetri lungime, poate şase centimetri lățime şi patru grosime. Era vopsită în 
griul standard al Alianţei. 

— Îţi spun, puştiule, nu există aşa ceva pe niciunul dintre X-interceptoare. 
Aşteaptă, stai puţin. 

O tăcere lungă, apoi vocea lui Cubber fusese înlocuită de cea a lui Squeaky. 

— Ofiţer de zbor Tainer, există un accesoriu de acest fel în partea de jos a 
unității de propulsie principală a Narrei. L-am observat pentru că nu era identic cu 
unitățile de propulsie de pe alte navete de tip Lambda. L-am văzut de mai multe ori 

în timpul numeroaselor călătorii pe care le-am făcut încărcând Narra cu 
echipamentul personal al piloților. 

— Cubber, eu am reparat Narra. Nu e nimic de genul ăsta acolo în spate. 

— Ştiu, puştiule. Ceva e foarte în neregulă. 

Wedge era pe cale să ceară ca unul dintre X-interceptoare să iasă uşor dintre 
asteroizi şi să facă o verificare vizuală a părții din spate a Narrei. Dar înainte să poată 
vorbi, se auzi vocea camaradei lui de zbor: 

— Spectre, aici Doi. Recepţionez o discuţie slabă pe frecvențele Imperiale. 
Criptată. 

Wedge vorbi în cele din urmă. 

— Narra, aici Liderul Spectru. Plasaţi coletul, apoi întoarce-te la unul dintre 
asteroizii mari şi opreşte motoarele. Spectre, păstraţi tăcerea în comunicații. Piggy, 
mult noroc. 

Privi cum Narra se deplasa până la câțiva metri de vehiculul de inserție. Sasul 
navetei se deschise şi Piggy se trase afară, îngreunat de centura voluminoasă pe care 
o purta şi de centura de talie pe care o purta. Se împinse de pe sas cu încredere şi se 
îndreptă spre vehiculul de inserție, de care se apucă. Impactul masei lui Piggy 
trimise atât pilotul cât şi Lunaticul în derivă, departe de X-interceptorul distrus şi de 
dărâmături. Dar, când Piggy deschise uşa compartimentului şi începu să se 
strecoare înăuntru, alunecarea se opri brusc. Lunaticul se deplasă încet înapoi la 
poziţia inițială față de X-interceptorul avariat şi de resturi. Rămase acolo, nemişcat, 
rigid şi prins în strânsoarea fasciculului de tractare al navetei, în timp ce Piggy îşi 
conecta generatorul de energie de pe centură la contramăsurile electronice ale 
compartimentului, apoi închidea uşa compartimentului. 

Wedge răsuflă uşurat. Acum totul era în mâinile lui Piggy. 


Interiorul compartimentului era luminat doar de strălucirea ecranului 
datapadului. Piggy îşi pipăi abdomenul costumului de zbor, asigurându-se că 
blasterul său şi cel pe care i-l dăduse Grinder erau încă ascunse acolo, că datacardul 
care conținea programul care ar putea forța computerele Implacabilului să trimită un 
mesaj de salvare era încă în buzunar şi că sigiliul costumului era încă intact. 

Apoi puse mâna pe datapadul de control al Lunaticului. 

— Starea? întrebă el. 

Comunicatorul costumului său era la putere minimă de emisie şi setat pe 
canalul standard al datapadului. Răspunsul lui Gadget apăru sub formă de text pe 
ecranul datapadului: OPERAŢIONAL. CALCULEZ O PROBABILITATE DE A NU 
RĂMÂNE OPERAŢIONAL. 

— Te voi scoate de acolo în viaţă, Gadget. 

Apărură cuvintele MIŞCARE DETECTATĂ. Ecranul trecu de la text la grafică în 
partea de sus, text în partea de jos, iar Piggy obţinu o vedere rudimentară şi 
monocromă a stelelor. După felul în care se mişca câmpul stelar, Piggy presupuse că 
Lunaticul se rotea acum încet şi că Gadget îşi rotea capul semisferic pentru a 
menține obiectivul camerei îndreptat spre ţintă. 

Un mic punct alb se deplasa pe câmpul stelar şi începea să crească încet. 

Apăru alt text: VOR DETECTA CĂ SUNT OPERAŢIONAL. 

— Nu-i nimic. Nu vor considera un droid astromec drept o amenințare. 
Unităţile R2 sunt construite pentru reparaţii în vid, aşa că mulți dintre voi au 
supraviețuit ejecției piloților în spațiu. 

Punctul crescu până când Piggy îi putu desluşi forma. Nu era Implacabilul, nici 
pe departe un vehicul atât de formidabil: era o corvetă Corelliană, o navă lungă şi 
îngustă, cu o carcasă de motor voluminoasă la un capăt; la celălalt capăt, prova 
arăta ca un cap de ciocan de război antic întors pe o parte. 

Chiar şi la acea distanță şi prin intermediul imaginii rudimentare a 
datapadului, Piggy putea vedea fanta verticală de lumină strălucitoare apărând la 
prova, în momentul în care uşile calei de acolo erau deschise. Două siluete mari 
apărură din lumină şi crescură rapid pe măsură ce se apropiau. 

Acestea se transformară în nave de luptă TIE. Cele două nave de luptă trecură 
vuind pe lângă X-interceptorul lui Phanan şi norul de resturi al acestuia, suficient de 
aproape încât Piggy îşi imagină că le putea simți unda. Apoi făcură o buclă şi se 
întoarseră, după care decelerară pentru a vedea de aproape X-interceptorul. 

MĂ CERCETEAZĂ. 

— Răspunde cu sinceritate, dar numai cu datele pe care le ai în mod implicit. 
Nu ştii ce s-a întâmplat cu pilotul, nu ştii cum ai ajuns aici. 

Piggy amplifică imaginea corvetei de pe ecranul datapadului, concentrându-se 
pe cala prova deschisă. 

— Care este distanța noastră până la ţintă? 

TREI SUTE DE METRI. 

— Putem face asta? 

VEHICULUL VINE DIRECT SPRE NOI PE UN CURS CONSTANT. DACĂ NU FACEM 
GREŞELI, PUTEM. 

Piggy respiră adânc şi scoase la iveală consolele de ţintire rudimentare pe care 
le adăugase Grinder la programul său de zbor improvizat. Fixă ţinta în centrul calei 
deschise de la prova şi apăsă butonul de comandă. Simţi o presiune slabă pe spatele 
său în timp ce unul sau două dintre propulsoarele superioare ale Lunaticului se 
declanşară, orientându-i prova, pe Gadget, spre corvetă. Apoi parcă se afla într-un 
turbolift — avu senzaţia de greutate bruscă în timp ce propulsoarele de sub picioarele 
sale se declanşaseră, iar imaginea calei deschise a corvetei începu să crească. Brusc, 
fu izbit în sus, în jos şi în lateral de corecțiile propulsoarelor şi nu-şi mai putu 
menține concentrarea asupra datapadului. Apoi, gravitația îl prinse şi se trezi stând 
în cap. Auzi un țipăt sălbatic, muzical, Gadget emițând un sunet de teroare pură de 
droid, şi se auzi un impact. Ceva cedase în urma loviturii. Piggy fu proiectat în față, 
lovindu-se la cap, apoi fu trântit pe spate. Îl auzise pe Gadget ţipând, deci trebuiau 
să fie în atmosferă. Îşi desfăcu dispozitivul de etanşare al costumului de pilot şi 
scoase unul dintre blastere cu mâna stângă, apoi deschise cu piciorul trapa 
compartimentului de contrabandă. Lumina strălucitoare pătrunse înăuntru şi îl orbi. 
Nu putea să aştepte ca ochii lui să se adapteze. Se strecură afară din compartiment. 

Se afla cu spatele pe o podea de metal. Era o cală în miniatură, umplută în 
mare parte cu patru platforme metalice gigantice situate în lateral. Se afla aproape 
direct sub TIE-ul din partea dreaptă. În față se afla uşa deschisă a calei care încadra 
câmpul stelar şi planeta Xobome 6. Nu putea să vadă câmpul de reținere magnetică 
care păstra atmosfera în cală, dar dacă nu ar fi fost acolo, s-ar fi sufocat deja în vid. 

Sunetul descărcării unui blaster şi impactul proiectilului pe suportul metalic 

cel mai apropiat de el îl făcu să tresară. Se rostogoli pe burtă, trăgând după el tunul 
laser secţionat, şi tinti cu pistolul blaster. În față nu se vedea nimic în afară de 
scările metalice care urcau. Dar deasupra lor era o pasarelă gri, iar pe ea se aflau 
bărbați în salopete de mecanici care alergau spre o ieşire. Şi doi bărbaţi în armură 
standard de soldați din trupele de şoc, care îşi îndreptau armele spre el. Trase 
instantaneu asupra unuia dintre ei, lovind peretele din spatele lui, şi încercă să se 
strecoare din compartimentul contrabandiştilor şi să treacă sub acoperirea oferită de 
cel mai apropiat TIE. Dar în timp ce se târa, Lunaticul veni după el. Nu era atât de 
greu pe cât ar fi trebuit să fie; văzu că Gadget nu mai era ataşat, iar suporturile care 
îl ţinuseră acolo erau îndoite şi rupte. Înjură în sinea lui, un mârâit Gamorrean, când 
îşi dădu seama că cablul de alimentare de la generatorul de centură încă era 
conectat la sistemul electronic al compartimentului. Îşi puse două degete ale mâinii 
cu blasterul pe cablu şi îl smulse; o rafală a celui de-al doilea soldat lovi în plin 
compartimentul, provocând o gaură de mărimea unui cap în partea metalică a 
acestuia. 

Piggy ajunse sub carlinga TIE-ului. O îmbunătăţire nesemnificativă; ei nu-l 
puteau vedea, dar nici el nu-i putea vedea pe ei. Simți că presiunea aerului se 
schimbă, apoi o avalanşă de gaze încălzite trecu peste el din spate. Fragmente de 
şrapnel se izbiră de bordul TIE-ului. Ceva se întâmplase chiar lângă uşa de la cala 
prova, dar nu putea să se întoarcă să se uite. 

Tactici. Soldaţii din trupele de şoc se separau pe pasarelă, mişcându-se în 
ambele direcţii pentru a-l încadra cu foc. Se ridică pe jumătate în picioare şi îşi puse 
umărul pe aripa TIE-ului. Nava robustă rezistă eforturilor sale, dar o parte din 
suporturile care o ţineau pe poziţie se rupseră. TIE-ul se roti, suporturile de fixare 
rămase acționând ca un pivot, şi brusc reuşi să-l vadă pe soldatul din dreapta. 
Soldatul trase asupra lui, dar aripa solară a TIE-ului, desfăşurată în fața lui Piggy ca 
un scut, absorbi proiectilul. Piggy ripostă cu pistolul blaster, văzu cum apărură urme 
negre de carbonizare pe pieptul soldatului, apoi îl văzu prăbuşindu-se pe pasarelă, 
tremurând. Continuă să se împingă aripa, rotind ochiul mai departe, trăgând aproape 
orbeşte pe măsură ce înainta, până când al doilea soldat ajunse în dreptul armei 
sale. Îl nimeri pe soldat de două ori. Acesta se izbi cu spatele de peretele pasarelei, 
apoi se împletici înainte şi se prăbuşi peste balustradă. 

Un moment de respiro. Membrii echipajului de cală reuşiseră cu toții să scape 
pe uşă. Apoi mai era de asemenea uşa deschisă a calei, care ducea în spaţiu. Acestea 
erau singurele căi de scăpare. 

— Gadget? 

Un ciripit irascibil, aproape muzical, din partea cealaltă a calei, îl linişti că 
unitatea R2 era funcțională. 

Tactici. Dacă ar fi fost Căpitanul navei, ar fi închis uşa interioară şi ar fi oprit 
câmpul electromagnetic, evacuând în spațiu atmosfera din cală şi sufocându-l pe 
Piggy sau lansându-l în vid. Trebuia să facă ceva în legătură cu acea posibilitate. 


Wedge văzu ambele TIE-uri rotindu-se, încercând să urmărească Lunaticul, dar 
numai unul dintre ele reuşi să facă o manevră suficient de rapidă pentru a trage. 
Lovitura rată ansamblul de piese care se legăna sălbatic. Apoi, la viteză maximă, 

Lunaticul se îndreptă spre uşa deschisă a calei navei. 

Wedge realiză că rămăsese cu gura deschisă. 

— Să fiu al naibii. Au reuşit. Apăsă pe tasta de comunicații. Spectre, activaţi şi 
țintiți ochii ăia, exclusiv cu lasere. Nu vă abandonați poziţiile. Comută frecvența. 
Atenţie, piloţi TIE. Sunt Comandantul Wedge Antilles din Noua Republică. Vă avem 
sub comanda noastră. Predaţi-vă sau veți fi vaporzați. 

Cele două TIE-uri renunțară să mai plutească în derivă. Unul prinse viteză, 
îndreptându-se spre corvetă, iar celălalt se roti înapoi spre X-interceptorul lui 
Phanan. Ochiul deschise focul, laserele sale sfărâmând nava de luptă abandonată. 

Wedge făcu o grimasă. 

— Amatori. Spectre, deschideţi focul. 

Nu toate Spectrele aveau ţinte viabile asupra ochilor, dar aveau destui. Nava de 
vânătoare care se apropia de corvetă fu lovită de două Spectre cu două salve 
cvadruple, iar cel de lângă nava lui Phanan fu lovită de trei salve. Ambele explodară. 


Cu pistolul blaster din nou pus la loc şi cu tunul laser retezat atârnând de 
cablul de alimentare, Piggy se cățără pe consolele de aterizare ale TIE-urilor. Se 
prinse bine de console; dacă atmosfera urma să se depresurizeze, nu voia să fie tras 
afară odată cu ea. Văzu că uşa prin care fugise echipajul, începuse să se închidă. 

Ajuns în vârful suporturilor, se afla la doar un metru şi jumătate de tavanul 
calei. Dacă-şi amintea structura corvetelor Corelliene din pregătirea pe care o 
primise, deasupra calei se afla un nivel destinat ofițerilor şi oaspeţilor, iar puntea de 
comandă a navei se afla imediat deasupra. Dacă tunul său ar fi reuşit să facă găuri 
în ambele tavane şi dacă ar fi găsit o modalitate de a continua să urce, ar fi putut 
ajunge pe punte înainte ca cineva să ştie că vine. 

Trase în sus tunul, îl îndreptă spre tavan, îşi feri ochii şi trase. Lumina 
produsă de împuşcătură fu copleşitoare, orbindu-l chiar şi atunci când aceasta 
fusese reflectată de cupola TIE-ului de dedesubt. Zgomotul produs fu incredibil, un 
vuiet de metal şi aer refulat. Resturi de metal topit căzură în jurul lui — şi pe el, 
arzând prin costumul său de pilot. Ignoră durerea. Când ochii i se limpeziră, se 
cățără pe grinzile de susținere şi sări prin gaura pe care o făcuse... 

Pe punte. În jurul lui, întinşi pe podea, acolo unde săriseră să se pună la 
adăpost, alergând spre ieşire, întinzând mâna spre tocurile armelor blaster pe care 
nu apucaseră să le scoată, se aflau membrii echipajului de pe punte. 

Unde era etajul cabinei ofițerilor? Nu avea importanţă. 

— Opriţi-vă unde sunteți! strigă Piggy. O singură mişcare şi trag! 

Şi îndreptă tunul laser care încă fumega spre prova punţii, unde pereţii de 
metal şi ferestrele din oţel transparent erau tot ce mai ţinea atmosfera în cameră. 
Ofițerii de pe punte se uitară unii la alții, apoi la un ofițer care purta însemnele de 
Locotenent al marinei Imperiale. Locotenentul aprobă sumbru şi îşi ridică mâinile. 

Abia atunci când cenuşa începu să cadă plutind din tavan, Piggy ridică privirea 
pentru a vedea ceea ce mai rămăsese dintr-un alt ofițer al navei. 


109 


— Căpitanul Voort saBinring de pe corveta Noii Republici Night Caller apelează 
Escadrila Spectru. Escadrila Spectru, răspundeți. 

Wedge nu-şi putu stăpâni zâmbetul. 

— Căpitan? Asta e o promovare bruscă. 

— O promovare temporară, domnule. Eu sunt la comanda acestei nave. M-am 
gândit că un post de Căpitan ar fi cel mai potrivit. 

— Oh, este. Avem permisiunea să urcăm la bord? 

— Acordată. Şi vă rog să vă grăbiţi. 

Capitolul 12 


În ciuda condiţiilor meteorologice neplăcute de pe planetă, aduseseră Night 
Caller pe suprafața lui Xobome 6 pentru a efectua un control. Jesmin Ackbar rămase 
pe poziție pe orbită pentru a-i alerta în caz de orice alte sosiri ale inamicului. 

Wedge rămăsese pe punte, acumulând informaţii, în timp ce Spectrele îşi 
îndeplineau sarcinile cât mai repede posibil. Wedge îi putea vedea, siluete vagi care 
se mişcau printre X-interceptoarele care se clătinau, în timp ce vântul împingea 
particule de gheață pe lângă ferestrele punţii şi îi întuneca vederea. 

Avu grijă să stea la distanţă de golul topit în podea. Chestia prăjită de pe 
tavanul de deasupra acelei găuri, rămăşiţele a ceea ce fusese cândva un bărbat pe 
nume Căpitanul Zurel Darillian, căzuseră în timpul aterizării navei şi dispăruseră în 
cala TIE; Falynn Sandskimmer, neperturbată de natura lor macabră, se ocupase de 
ele. 

Squeaky, abia întors din turul său inițial de pe navă, părea fascinat de ceea ce 
văzuse. 

— Totul este atât de curat, domnule. Căpitanul trebuie să fi fost un adevărat 
un maniac al curățeniei. 

Wedge îi aruncă o privire mâhnită. 

— De obicei, este semn al unei minți bolnave... Dar modificările structurale? 

— A fost foarte mult modificată faţă de corveta standard, Comandante. În timp 
ce Tantive IV avea o punte de lux sub puntea de comandă, Night Caller a eliminat 
puntea, bănuiesc că pentru a face mai mult loc în cala prova pentru cele patru TIE- 
uri. De asemenea, prova a fost lărgită, blindajul carenei de pe părţile laterale ale 
acesteia a fost îngustat, iar aparatura electronică care ar trebui să se afle între pereții 
etanşi a fost mutată în altă parte. Cala superioară a fost transformată într-un hangar 
pentru skimmer. Nu există laboratoare; acolo se află camerele de lux. 

Wedge aprobă din cap. 

— Se pare că nu a fost o lucrare de modernizare. Aşa a ieşit din şantierele 
navale. 

— Sunt de acord, Comandante. 

De la consola principală de armament, Janson spuse: 

— Au renunţat la unul dintre tunurile duble turbolaser din prova şi au instalat 
în schimb un fascicul de tractare. 

— Majoritatea navelor de această mărime au un fascicul tractor. 

Janson zâmbi. 

— Adică un fascicul tractor adevărat. Ceva potrivit pentru o fregată sau o navă 
de război mai mare, nu doar un fascicul potrivit pentru a târî o navă de luptă. 

Grinder, aplecat asupra uneia dintre consolele de date ale punţii, strigă: 

— Oh, Comandante! 

Făcu rangul să sune ca o parte a unui cântec. Când se îndreptă şi se întoarse, 
Wedge văzu dinţii Bothanului dezveliți într-un zâmbet de carnivor. 

— Da? 

— Piggy a ajuns atât de repede pe punte... oh, ce drăguţ. Nu au avut timp să 

închidă sistemul, să curețe memoria sau să activeze cea mai elementară măsură de 
securitate. Au un sistem Imperial HoloNet de ultimă generație, un adevărat lux pe o 
navă de asemenea dimensiuni, şi e funcţional, gata de pornire — şi nu au trimis nici 
măcar un mesaj. 

Wedge clipi din ochi către el. 

— Indiferent de flota din care a venit, aceasta nu e conştientă că are probleme? 

— Absolut deloc. l-am scos profilul misiunii, ordinele permanente, programul, 
totul. 

— Spune-mi. 

— Îi aparţine lui Zsinj... 

— Nu mă surprinde. 

— Deloc. Dar este alocată temporar Amiralului Apwar Trigit. Misiunea sa este 
de a pune mine Empion, un tip de mine cu care nu sunt familiarizat... 

— Întreabă-l pe Kell despre ele. Cred că l-am pus să mi le deseneze din mintea 
lui, ceva mai devreme. 

— Da. Oricum, ar trebui să le planteze, să le monitorizeze frecvența de 
hipercomunicații pentru alerte că au fost declanşate, pentru a-l informa pe Amiralul 
Trigit despre rezultatele lor când se declanşează. 

— Continuă. 

— Avem şi agenda lor, în mare parte sunt vizitate sisteme planetare nealiniate 
pentru a demonstra că Zsinj are muşchi, dar şi câteva întâlniri de rutină cu navele 
de realimentare. Un program la care ar trebui să se întoarcă după ce termină cu 
minarea. 

— Arată-mi. 

Grinder afişă o listă pe ecran, iar Wedge citi lista de planete. 

— Viamarr 4, Xartun, Belthu, M2398, Todirium, Obinipor, Fenion. Poţi să 
trasezi un curs pentru mine? 

— Sunt cu mult înainte. 

— Asta pare a fi o scurtă prezentare a istoricului meu recent de comandă. 

Wedge privi harta stelară pe care o afişase Grinder. Acesta urmărea un curs 
prin planetele din zona Inelului, chiar în afara zonelor actuale de control ale Noii 
Republici. 

— Şi Trigit nu ştie că am capturat această navă. 

Grinder scutură din cap, trimițând valuri prin blana argintie. 

— Domnule, nu are cum. 

Wedge fluieră, în timp ce primele elemente ale unui plan începură să se înfiripe 
în mintea lui. 


Blestemând frigul, Cubber şi Kell se clătinară din cauza furtunilor puternice de 
pe Xobome 6 şi ajunseră la pupa Narrei. Acolo, aşa cum îl descrisese Squeaky, bine 
ascuns într-una dintre nişele de lângă propulsorul principal, se afla un dreptunghi 
de dimensiunile pe care şi le amintea Kell. Acesta era negru pentru a se asorta cu 
componentele din jur ale unităţii de propulsie. 

Cei doi mecanici se priviră unul pe celălalt. 

— Nu are ce căuta aici, spuse Cubber. Hai să îl scoatem. 

— Să îl scanăm mai întâi, Cubber. Îţi aminteşti cealaltă ocupaţie a mea? 

— Oh, da. O să aştept acolo. În spatele stâncii. 

Kell scoase pachetul de senzori pe care îl păstrase Squeaky pentru el, cel 
optimizat pentru munca de demolare, şi speră că va rezista în acel mediu rece. Îl 
mută încet pe suprafaţa cutiei misterioase şi urmări cu atenţie afişajul senzorului. 

Afişajul vizual bazat pe căldură arăta componentele electronice complicate din 
interior, dintre care unele corespundeau unui echipament avansat de comunicații, 
dar niciunul nu părea să includă genul de material nediferenţiat care constituia de 
obicei partea explozivă a unei bombe. Pe cealaltă parte părea să existe un fel de 
armătură de fixare care îl ţinea pe suprafaţa navetei. Îi făcu semn lui Cubber să se 
apropie, apoi apucă cu grijă cutia şi o trase uşor. Aceasta îi opusese rezistență; apoi, 
pe măsură ce trase mai mult, se desprinse de navetă. Patru membre mecanice, 
fiecare articulat, lung de o jumătate de metru şi terminate cu nişte cleşti de prindere, 
atârnau fără forță. 

— Cred că e moartă, spuse Cubber. 

— Pe ce vrei să pariezi că bomba care a bruiat memoria droizilor noştri a făcut 
acelaşi lucru cu asta? 

— Nu pun pariu. Hai să intrăm înăuntru, unde e cald, şi să aflăm cu 
siguranță. 


Jesmin rămăsese la postul ei pe orbită; Falynn şi Runt păzeau cei peste 
cincizeci de ofițeri şi membri ai echipajului navei, care acum se înghesuiau în 
compartimentul de la pupa. Restul se adunaseră în mica sală de şedinţe care făcea 
parte din cabina Căpitanului. 

— În primul rând, spuse Wedge, vreau să felicit principalele părți implicate în 
capturarea lui Night Caller. Piggy, Face, Kell — o treabă excelentă. 

Se auziră aplauze generale, iar Piggy spuse: 

— Pot să păstrez nava? 

— Dacă te referi ca o posesie personală, nu. Dacă doreşti să rămâi la comandă, 
răspunsul este probabil că da. 

Piggy părea surprins. 

— Am glumit. 

— Ei bine, întrebarea ar fi fost o glumă în marina Imperială sau în flota 
Corelliană sau în multe alte locuri, dar este de fapt una rezonabilă în flota Noii 
Republici. Totul se datorează faptului că multe dintre tradiţiile noastre au rădăcini în 
vremurile mai piratereşti ale primelor zile ale Alianţei. Mai eşti interesat? 

Piggy încuviinţă din cap, tăcut. Expresia lui era alcătuită din surpriză şi 
confuzie. 

— Primul lucru pe care l-ai face ar fi să transmiți o cerere informală de 
comandă a lui Night Caller către Comandamentul Flotei. Apoi, trimite o cerere oficială 
de transfer de la Comandamentul Navelor de Luptă la Comandamentul Flotei. N-aş 
avea de ales decât să o aprob, iar Marina are aproape sută la sută şanse să te 
accepte. La urma urmei, ei apreciază foarte mult ofițerii care capturează nave pentru 
a le adăuga la flotă. Apoi vei primi un curs intensiv privind tradiţiile navale şi 
comanda navelor de război, împreună cu o promovare la gradul de Locotenent de 

marină - şi o promovare temporară imediată la gradul de Căpitan. Din cauza lipsei 
tale de experienţă, ţi s-ar da misiuni foarte simple pentru primele câteva luni - de 
exemplu, paza convoaielor de nave care transportă bunuri neesenţiale. În cele din 
urmă - în decurs de un an, sunt sigur — ar deveni conştienţi de competența ta, ar 
începe să-ţi încredinţeze misiuni mai importante şi ar face din ultima promovare una 
permanentă. Lasă-mă să-ți spun, totuşi, personal cred că ar fi păcat să iei un pilot de 
vânătoare promițător ca tine şi să-l transformi într-un pilot de barjă. Dar trebuie să 
recunosc că acestea sunt cuvintele unui iremediabil zburător de X-interceptor. 

Janson pufni în râs, dar Wedge îl ignoră, apoi continuă: 

— Ce părere ai, Piggy? Căpitan de marină în decurs de un an? Mai eşti 
interesat? 

Piggy rămase nemişcat pentru o clipă, apoi clătină încet din cap. 

— Poate că sunt egoist. Dar toată lumea îşi aminteşte de Lando Calrissian şi 
Wedge Antilles şi de ceea ce au făcut la Endor. Cine îşi aminteşte numele 
Căpitanului sau al artileristului de pe Home One în aceeaşi bătălie? 

Wedge zâmbi. 

— Eu îmi amintesc. Dar ştiu ce vrei să spui. Şi apreciez faptul că rămâi. Se 
întoarse spre ceilalți. În regulă, să revenim la Night Caller şi la situația noastră 
actuală. Cubber, avem combustibil? 

— Suntem în regulă. Rezervoarele lui Night Caller erau aproape pline şi au 
echipament adecvat pentru realimentare. Am extras suficient pentru a umple Narra 
şi toate X-interceptoarele, cu excepția celui al lui Jesmin Ackbar. 

— Imediat ce terminăm aici, o voi aduce jos şi îl voi trimite pe Myn sus, ca să o 
poți realimenta şi pe ea. 

Vocea lui Jesmin se auzi prin intermediul interfonului de pe masă. 

— Mulţumesc, domnule. 

— Oops. Am uitat că mă asculti. Grinder, ai transferat datele de navigație? 

Bothanul aprobă din cap. 

— Putem ieşi din sistem în orice moment. 

— Phanan? Situaţia ta? 

Ton Phanan arăta mai puţin palid decât fusese pe orbită, dar nu părea mai 
puțin nefericit. 

— Mi-au distrus nava de luptă. 

— Starea ta fizică, vreau să spun. 

— Oh. Pagubele suferite la nivelul corpului au fost toate banale. Nu am pierdut 
niciun membru sau organ de data asta, ceea ce este o mare bucurie, vă asigur. 
Daunele produse la proteze totuşi, nu sunt încă toate reparate. Piciorul stâng nu 
recepționează informaţii neuronale adecvate şi se târăşte un pic. lar mâna dreaptă 
funcționează foarte bine pentru majoritatea activităților, dar când încep să lucrez cu 
un datapad, există un fel de scurgere de semnale şi o ia razna. Phanan flutură mâna 
cu pricina. În mod normal, arăta ca o mână normală, dar acum se mişca continuu, 
degetul inelar tresărind ritmic şi pielea de pe spatele mâinii întinzându-se într-un 
mod inuman. 

Phanan nu părea deranjat de acest lucru. 

— Dar, cu puţin mai multă muncă la computerele navei, ar trebui să pot 
aranja totul. 

— Cubber, Kell, ataşamentul de pe navetă? 

Kell ridică din umeri. 

— Este greu de spus cu memoria sa spulberată, dar cred că era un fel de 
dispozitiv de comunicații parazite. Era mobil şi avea un strat de camuflaj, îşi poate 
modifica culoarea pentru a se potrivi cu orice vehicul de care este ataşat. De 
asemenea, are o capacitate de hipercomunicaţie foarte mică şi foarte limitată, dar, 
din nou, cu memoria sa pierdută, nu pot afla unde transmitea. Presupun că 
transmitea de la o navă la alta şi, ocazional, îşi transmitea locaţia curentă către 
creatorul său. 

— Ceea ce nu înseamnă nimic dacă ar exista doar unul singur, spuse Grinder. 
Dar este important dacă ar putea construi sute sau mii. Ar putea construi o hartă a 
semnalelor anormale şi să găsească tot felul de lucruri. Bazele contrabandiştilor. 
Puncte de adunare în spațiul cosmic. 

— Şi baze ascunse ale Alianţei, spuse Wedge. Jesmin, adaugă asta la raportul 
pe care îl trimitem la Comandament. Către toate navele, să fie atente... 

— Am înţeles. 

Wedge verifică următorul element de pe lista sa. 

— În regulă. Am falsificat un raport pe numele Căpitanului Darillian, cu toate 
verificările de securitate corespunzătoare, explicând că a sărit în acest sistem, a găsit 
X-interceptorul abandonat, a presupus că pilotul s-a ejectat, a trimis o echipă să îl 
recupereze — şi că a explodat, o trădare urâtă din partea pilotului inițial. Am trimis 
acel raport. Sperăm că va împiedica orice altă anchetă în legătură cu sistemul 
Xobome. Acum, ne va lua ceva timp, făcând rotaţie între sarcinile de pază, dar le vom 
da tuturor şansa de a se odihni câteva ore. Când ne vom simţi cu toţii ceva mai 
recuperati, vom porni la drum. 

— Doldrums, venim, spuse Kell. 

— Nu, domnule Tainer. Nu Doldrums. Mai întâi mergem prin trei sisteme 
diferite nelocuite pentru a ridica trei mine Empion neexplodate. Apoi mergem în 
sistemul Viamarr. 

Kell se încruntă, confuz. 

— Dacă îmi permiteţi să vă întreb, domnule... 

— De ce acest program? Pentru că acesta este ordinul de zi pentru Night Caller. 
Doamnelor, domnilor, hotărăsc să acționez din proprie inițiativă şi trimit o cerere ca 
Înaltul Comandament să aprobe noul meu plan. Care este următorul: tocmai am 
devenit membri ai echipajului flotei Lordului Războinic Zsinj... şi îi vom îndeplini 
ordinele până când vom găsi o modalitate de a-l ataca. 


Kell ieşi din cabina sa temporară purtând o salopetă neagră de pilot de 
vânătoare TIE - una care era, în mod miraculos, suficient de mare pentru el — şi 
uscându-şi părul cu un prosop. Night Caller părea ciudat de silenţioasă. Se aflau 
încă la sol, aşa că nava nu tremura din cauza eforturilor motoarelor sale, şi era 
suficient de masivă pentru a fi imună la vânturile de pe Xobome 6. Cu cea mai mare 
parte a vechiului echipaj era adunat în salonul de la pupa, sub pază, şi cu Escadrila 
Spectru împrăştiată prin restul navei, erau puține zgomote care să se audă. 

Se îndreptă spre puntea de comandă, de-a lungul coridorului principal care se 
întindea pe toată lungimea navei. Când ajunse aproape de provă, auzi voci care 

răzbăteau printr-o scară din stânga. Urmă vocile în sus. Pe coridorul principal al 
Punţii Unu, se trezi aruncând o privire în compartimentul de comunicații al navei, o 
cameră mai mică, ai cărei pereți erau formați din blocuri solide şi modulare de 
echipamente de comunicații. 

Jesmin şi Face se aflau acolo, iar un alt om era cu ei — o hologramă, de fapt. 
Bărbatul, subţire, bărbierit, cu trăsături de şoim, era îmbrăcat într-o uniformă 
neagră cu aspect scrobit, cu trese de Căpitan Imperial. Era aşezat pe un scaun de 
comandă impunător şi era foarte predispus la gesturi teatrale iritante în timp ce 
vorbea. 

— Am fost însărcinaţi, spunea el, să țesem plasa care îi va captura pe toți 
Rebelii care vor fi atât de norocoşi încât să supraviețuiască distrugerii bazei de pe 
Folor şi să fugă. Sarcina noastră: să amplasăm mine Empion de-a lungul celor mai 
probabile patru rute de fugă şi apoi să aşteptăm în centrul astrografic al acestei 
rețele pentru a prinde orice biete insecte care vor cădea în capcana noastră. Se 
aplecă în față, cu ochii strălucitori. Personal, sper ca unele dintre ele să poată 
efectua reparaţii în timpul în care ne ia să-i ajungem din urmă. Mi-ar prinde bine un 
pic de luptă. 

Spectrele izbucniră în râs. Jesmin apăsă un buton de pe consola principală şi 
imaginea Căpitanului îngheță acolo, expresia lui sugerând că tocmai îi lăsase pe 
spectatori să aibă încrederea lui cu acea mică revelație. 

— Ce este asta? întrebă Kell. 

Face se lăsă pe spate şi se întinse. 

— Este fostul nostru decorator de tavan, Căpitanul Zurel Darillian. Se pare că 
a păstrat jurnalul de bord al navei în holo. 

— Cât orgoliu. Kell clătină din cap. Probabil că ocupă un spaţiu de depozitare 
imens. 

— Orgoliul sau grafica? spuse Face. 

Jesmin întoarse un ochi admonestator spre Face, apoi dădu din cap spre Kell. 

— Oh, aşa este. Dar m-am gândit că, din moment ce Face este actor, ar trebui 
să vadă performanța acestui om. Rareori am văzut ceva atât de înfloritor, atât de 
mulțumit de sine, atât de... dezgustător. 

— Oh, eu am văzut, spuse Face. Am stat odată în poala lui Ysanne Isard. 

Kell şi Jesmin se holbară la el. 

— Glumeşti, spuse Kell. 

— Oh, nu, nu glumesc. Învinge sau Mori tocmai fusese lansat în tot Imperiul. 
Am jucat rolul unui băiețel, fiul a doi patricieni din Vechea Republică, doar că eu 
ştiam că Imperiul era calea de urmat şi încercam să fug în siguranţă alături de noul 
Împărat. Dar tatăl meu nu vedea lucrurile aşa şi m-a împuşcat în spate, iar eu am 
murit în braţele Împăratului, implorându-l să termine de cucerit galaxia pentru ca 
răul unor oameni precum părinții mei să fie eradicat... 

Jesmin izbucni în hohote de râs, apoi îşi duse ambele mâini la gură în timp ce 
se cutremura. Când îşi recăpătă controlul, spuse: 

— Face, e îngrozitor. 

Face zâmbi. 

— Asta a fost vechea maşină de propagandă. Aşa am primit o excursie la 
Centrul Imperial, adică pe Coruscant, ca să-l întâlnesc pe adevăratul Împărat. Dar el 
fusese solicitat să se ocupe de o problemă - am auzit mai târziu că tocmai primise 

unul dintre primele rapoarte care îl informau despre gradul de organizare pe care îl 
avea de fapt Alianţa, şi nu era într-o dispoziție prea bună. Aşa că am văzut-o pe 
Ysanne Isard în schimb, iar ea m-a lăsat să stau în poala ei şi mi-a spus ce băiat bun 
am fost. 

Kell îşi termină de aranjat părul şi îşi aruncă prosopul pe umăr. 

— Cum a fost? 

— Ceva asemănător cu a fi mângâiat de o reptilă veninoasă îmbrăcată în 
costum de om, doar că nu atât de reconfortant. Face se cutremură. Cea mai 
zdrobitoare lovitură pe care am simţit-o vreodată după ce m-am alăturat Noii 
Republici a fost să aflu că Escadrila Vagabond a omorât-o pe Isard -— ceea ce însemna 
că nu voi mai putea să o fac eu. Oricum, Căpitanul Darillian nu este nimic în 
comparaţie. Era doar un tip mărunt care şi-a atins nivelul suprem de utilitate 
conducând o barjă de minare pentru un dictator războinic şi apoi a trebuit să fie 
răzuit de pe jos. 

— Ar fi bine să te pregăteşti, Kell, spuse Jesmin. Decolăm în jumătate de oră. 

— Cum? Adică, cu majoritatea dintre noi întorcându-ne în X-interceptoare, 
cine va pilota Night Caller şi cine o să se ocupe de prizonieri? 

— Am adus patru X-interceptoare în cala de sus şi le-am ancorat strâns 
aproape unul de altul ca să încapă, spuse Jesmin. lar Narra este conectată la staţia 
de andocare din stânga a corvetei. Comandantul Antilles va pilota corveta — spune că 
a mai pilotat cargoboturi Corelliene - iar Phanan, Face, Grinder, Squeaky, Cubber şi 
cu mine vom fi la bord. Vocea ei deveni sarcastic de dulce. Cred că ne vom putea 
descurca. 

— Ei bine... în regulă. Aveţi permisiunea mea. 

Kell reflectă. 

— Hei, dacă tot trimitem mesaje către Zsinj, de ce nu am putea să le urmărim 
pe HoloNet şi să aflăm unde este? 

— Face a întrebat acelaşi lucru, spuse Jesmin. Şi ar putea fi atât de simplu 
dacă am avea o comunicare regulată cu el în mod obişnuit. Însă Night Caller nu 
foloseşte de fapt HoloNetul pentru rapoarte. Noi trebuie să trimitem transmisii de 
hipercomunicațţii de-a lungul unor rute specifice. 

— Ceea ce înseamnă că nava lui Zsinj, sau doar sateliții de releu, pot fi oriunde 
de-a lungul acelor trasee... pe sute sau mii de ani-lumină. 

Jesmin aprobă din cap. 

— De aceea eu mă ocup de Demolări şi nu de Comunicaţii. E mult mai simplu 
să arunci lucrurile în aer. 

Kell le aruncă un salut simulat şi plecă. Pe coridorul care ducea înapoi la 
camerele temporare, îl văzu pe Wes Janson îndreptându-se spre el. Cei doi bărbați 
trecură unul pe lângă celălalt fără să comenteze, fiecare apropiindu-se de partea 
opusă a coridorului atât cât le permise decorul. Ajuns la apartamentul său, aproape 
că se lovi de Donos care ieşea din cabina de alături. 

— Myn. Ce mai face Shiner? 

Donos părea odihnit şi neobişnuit de vesel. 

— Shiner? E bine. De ce? 

— Păi, păreai atât de preocupat de el zilele trecute, încât mă întrebam dacă nu 
cumva a suferit vreo vătămare fizică pe care ar trebui să o repar. 

Donos clătină din cap. 

— Nu. Eu, uh, noi doar... Se opri pentru o clipă şi păru că-şi reorganizează 
gândurile. Kell, îi lăsăm să stea în vid. Eu cred doar că ar trebui să-i protejăm. 

— Corect. Kell încercă să lege acel răspuns de comportamentul lui Donos de 
acum câteva ore şi nu reuşi. Ei bine, mă bucur să aud că este în formă. 

Apoi intră în cabina lui şi scăpă de Locotenentul deosebit de reținut la vorbă. 


Le trebuiră aproape două zile să recupereze cele trei mine Empion nedetonate şi 
să le aducă în cala din burta lui Night Caller. Piloții de X-interceptoare fuseseră 
repartizaţi prin rotație după sarcinile ce le aveau de îndeplinit pe corvetă, astfel încât 
toată lumea să aibă parte de o perioadă aproape suficientă de odihnă. 

Kell îi sugerase câteva schimbări lui Wedge şi sfârşise prin a face o succesiune 
de ture pe corvetă în timp ce el şi Cubber le implementau. 

Între capsulele de salvare care atârnau pe flancurile corvetei fuseseră sudate 
plăci de metal de mărimea aripilor solare ale navelor de luptă TIE. Amplasaseră două 
dintre capsulele de salvare în formă de bilă în cala din burta navei şi le vopsiseră pe 
celelalte în aceeaşi nuanţă Imperială închisă ca şi cea a TIE-urilor. Apoi Wedge însuşi 
pilotă cele două nave de luptă TIE rămase pentru a le andoca la trapele goale ale 
capsulelor de salvare. Rezultatul final era că, din orice analiză, cu excepţia unei 
examinări atente, navele de luptă TIE păreau a fi nişte capsule de salvare - şi ar fi 
fost mai rapid şi mai sigur de lansat de acolo decât din cala de la provă. 

După ce TIE-urile fuseseră scoase din cala de la provă, iar Kell şi Cubber 
demontaseră consolele destinate să le susțină. Folosiseră acel metal şi altele 
provenite din cala inferioară a navei pentru a fabrica un nou set de şine, pe trei 
rânduri, unul deasupra celuilalt, construite chiar în partea din spate a calei. 

Ar fi fost nevoie de o pilotare delicată, dar un X-interceptor ar fi putut folosi 
acum motoarele de propulsie pentru a reveni în cala de prova şi pentru a accepta 
instrucțiuni de la un membru al echipajului de ghidare la sol pentru a aluneca în 
şinele distanțate pentru a găzdui aripile de atac. Odată ajunse în partea din spate a 
şinelor, acestea puteau fi blocate acolo prin suporturi metalice coborâte în poziţie. 
Astfel, dispuneau de o matrice de trei pe trei X-interceptoare, cu aripile de atac de pe 
fiecare rând suprapunându-se uşor una peste alta. Cu uşile prova deschise, X- 
interceptoarele din coloana centrală puteau să se lanseze rapid şi în relativă 
siguranță; cele şase de pe laterale ar fi trebuit să se lanseze ceva mai încet, însă 
şinele de ghidare ar fi împiedicat probabil producerea de accidente. 

Cu nouă X-interceptoare în cala de la prova şi încă două în cala de sus, Night 
Caller putea transporta acum unsprezece X-interceptoare şi două nave de luptă TIE. 

Cubber chicoti şi îşi frecă mâinile. 

— Mai mult decât o escadrilă, în virtutea unei inginerii superioare. 

— Nu-i rău, spuse Wedge. Nu-i rău deloc. 

Întinse mâna pentru a apuca cea mai apropiată consolă verticală şi se aplecă 
asupra ei. Dispozitivul de susținere nu se mişcă. Apoi zâmbi. 

Night Caller era gata de acţiune. 

Capitolul 13 


Înregistrările spuneau că Viamarr 4 era o lume agricolă, cu o gravitație ceva 
mai mare decât cea standard de pe Coruscant; principala sa marfă de export era o 
ciupercă subterană ale cărei ramificații şi tuberculi creşteau uneori până la un 
diametru de un kilometru sau mai mult. Ciuperca, numită în mod inexact Rădăcină 
Neagră Viamarr din cauza culorii sale, era foarte apreciată pentru textura cărnoasă şi 
raportul nutritiv. 

— Cine are experiență cu navele de luptă TIE? întrebă Wedge. Chiar şi în 
simulatoare? 

Îşi ridică propria mână. La fel făcură şi Piggy, Falynn, Face şi Janson. 

— Piggy, cum ţi s-au părut carlingile de simulator? 

— Groaznice, domnule. 

— În regulă. Vreau ca Wes să rămână pe Night Caller. Falynn, pregăteşte-te. Tu 
şi cu mine vom zbura spre capitala lui Viamarr 4. 

Femeia sumbră de pe Tatooine schiță unul dintre rarele ei zâmbete. 

— Squeaky m-a informat, continuă Wedge, că există un simulator de luptă 
pentru TIE-uri de vânătoare în compartimentul de la pupa. Nu este surprinzător, din 
moment ce această corvetă încerca din răsputeri să fie un transportor în miniatură. 
Vă recomand ca voi ceilalți să folosiți acel dispozitiv. S-ar putea să participăm la o 
serie de misiuni cu nave de luptă TIE. 


Wedge se uită peste gama pe jumătate familiară de comenzi şi monitoare, 
scoase un oftat iritat şi apăsă două întrerupătoare. Imediat, nava de luptă TIE scoase 
un zumzet, indicând că pornea. 

— Avem două motoare pornite şi funcţionale, spuse el. 

În mod automat, aruncă o privire în stânga şi în dreapta, o verificare vizuală a 
zonei din jurul său, şi îşi reținu o altă remarcă enervată. Nu existau hublouri 
laterale; dacă ar fi existat, vederea lor ar fi fost doar asupra pilonilor şi a aripilor 
mari, hexagonale, ale panourilor solare ale navei. Singurele hublouri de vizibilitate 
ale TIE-ului erau în față şi deasupra. Acestea arătau un câmp stelar nesfârşit, 
amintindu-i lui Wedge că era suspendat de ceea ce, până cu câteva zile în urmă, 
fusese un doc pentru capsulele de salvare. Fără scuturi. Fără scaun de ejecţie. 
Navele de luptă TIE erau vehicule de atac de unică folosinţă pentru piloţi de unică 
folosință, iar lui Wedge nu-i convenea nicio clipă să se simtă de unică folosință. 

— Datele tunurilor laser sunt nominale. Cum comunic? 

— Domnule, până la lansare, comunicațiile vin prin conexiuni directe, 
răspunse Jesmin. 

Wedge zâmbi. 

— Îmi cer scuze. Voi întreba din nou după lansare. Gri Doi, care e situaţia ta? 

Vocea lui Falynn părea un pic nervoasă. 

— Motoarele ionice gemene sunt active şi funcționează la parametrii optimi. 

Sistemele navei sunt toate în stare bună. Două tunuri laser la putere maximă. 
Scuturile — la naiba. Adică... îmi pare rău, domnule. 

— Nu-i nimic, şi eu simt la fel. 

— Şi nici nu aştept cu nerăbdare să aterizez chestia asta. Domnule, chiar şi în 
simulatoare, nu am aterizat niciodată direct pe o staţie de aterizare. 

— Te vei descurca foarte bine. Aminteşte-ţi doar să dai manşa de mână la 
sensibilitate minimă. Aşa vei avea senzaţia că te târăşti centimetru cu centimetru, 
dar nu te vei izbi de nimic la aterizare. Priveşte ce fac eu. 

Acum, trebuia să potrivească acțiunea cu cuvintele. Apăsă butonul de pe 
manşa de control până la limita maximă, apoi întrerupse conexiunea cu Night Caller 
şi porni motoarele ionice. Se desprinse de corvetă. Când telemetrul indică faptul că 
se afla la cincizeci de metri de navă, se roti pe loc, uitându-se înapoi pe sub burta lui 
Night Caller. Pe partea cealaltă, TIE-ul lui Falynn era, de asemenea, într-o coborâre 
lentă şi lină în raport cu chila corvetei. 

— Bine, spuse el. Gata de zbor? 

— Gata, domnule. 

— Grupa Gri este gata de plecare. 

Trase înapoi de manşă şi răsuci butonul de reglare a acesteia, alimentând mai 
multă putere în motoare. TIE-ul alunecă lin înainte; îl îndreptă spre planeta Viamarr 
4 aflată la distanţă. Se bucură să vadă că TIE-ul lui Falynn îl urma cu îndemânare; 
se părea că timpul petrecut de ea în simulator folosise la ceva. 

Ceva mai târziu, plonjară în atmosfera lui Viamarr 4 şi se îndreptară spre 
Velery, capitala planetară, o comunitate de o sută de mii de locuitori de pe cel mai 
mare continent din emisfera sudică. Terenul din jurul capitalei era în mare parte 
împădurit, cu numeroase comunități mici de clădiri din lemn. 

În cele din urmă, cineva fu alertat de prezenţa lor: 

— Nave în curs de sosire, aici Staţia Velery. Identificaţi-vă, vă rog. Mă auziţi? 

Wedge îşi comută comunicatorul pentru a transmite necriptat. 

— Staţia Velery, aici Grupa Gri, escortăm iahtul privat Night Caller. 

— Ah, da. Vocea deveni clar mai agitată. Grupa Gri, vă rugăm să vă îndreptați 
spre direcția doi-cinci-cinci şi să aterizați aici, la Stația Velery. 

— Nu putem face asta, îmi pare rău. Nu intră în parametrii misiunii noastre. 

Misiunea încredințată navelor de luptă TIE ale lui Night Caller era una simplă. 
Să survoleze oraşul Velery de câteva ori, să sperie orice trafic aerian, să ignore 
încercările guvernului local de a-şi impune autoritatea şi să se întoarcă la corvetă. 
Simplu. Coloniştii agrarieni de pe planetă nu aveau nicio apărare semnificativă — 
nimic care să îngrijoreze măcar un TIE. 

— Uh... pot să întreb care sunt aceşti parametri? 

— Rămâi unde eşti şi îi vei vedea într-un minut. 

Putea să vadă în față întreruperea din pădure care trebuia să prefigureze 
prezenţa capitalei Velery. Placa de senzori emise un semnal strident pe care Wedge îl 
recunoscu. Schimbă pe frecvenţa lui Night Caller. 

— Urmează-mă, Doi. Cineva încearcă să ne picteze pentru un tir cu tunul laser. 

Trase înapoi de manşă şi se îndreptă spre cer. În timp ce urca şi se răsucea în 
buclă spre înapoi, putu să-i vadă pe urmăritorii lor prin vizorul de deasupra carlingii. 
Două nave de vânătoare butucănoase, cu nas asemănător cu al X-interceptoarelor, 
cu excepția cupolei cu bule. 

— Nave de vânătoare Headhunter, spuse el. 

Evident, Viamarr găsise nişte nave de vânătoare pentru apărare atunci când 
Zsinj nu fusese atent. 

— Sunt Mark Unu, spuse Falynn. Vezi aripile pivotante? Sunt destul de vechi. 

— Poate, dar sunt la fel de bune ca şi TIE-urile în atmosferă, iar laserele lor îţi 
pot provoca o zi foarte, foarte proastă. 

Wedge văzu că navele Headhunter urcară în încercarea de a rămâne în urma 
navelor de vânătoare TIE. Apoi intrară pe comunicații: 

— Grupa Gri, aici Aripa Neagră Unu. Trebuie să vă conformațţi instrucțiunilor 
Staţției Velery. Chiar acum. 

Vocea era bărbătească, tânără, robustă. Wedge clătină din cap. Fermierii din 
Headhunter încercară iar să îndrepte tunurile laser spre el. 

— Oh, nu putem permite asta. 

Se rostogoli brusc şi plonjă, forțând la limită capacităţile atmosferice ale TIE- 
ului în încercarea de a cobori în poziţie de tragere în spatele celor două Headhunter. 
Rezistenţa atmosferică asupra panourilor solare îl făcu să se rotească spre stânga, 
dar ţinu nava de luptă în frâu cu ajutorul experienţei şi a forței brute. Pentru un 
moment avu o clipă de îngrijorare întrebându-se dacă Falynn putea ţine pasul cu el. 
Încercă să o localizeze vizual fără să reuşească, apoi o zări pe monitorul senzorilor. 
Pierduse teren față de el, dar era stăpână pe situaţie. 

La doar câțiva metri deasupra vârfurilor copacilor, se rostogoli în poziție 
verticală şi începu o nouă urcare, de data aceasta cu Headhunterul aflat în stânga în 
câmpul vizual. Apoi activă echipamentul de ţintire al navei de luptă TIE şi imediat 
reuşi să localizeze silueta agitată a Headhunterului. 

— Aripa Neagră Unu, dacă aş fi fost într-o dispoziţie irascibilă, unul dintre voi 
ar fi fost mort acum. 

— Asta spui tu. Chestiile astea pot suporta mult mai multe lovituri decât 
cutiile alea de carton pe care le pilotațţi voi. 

Headhunterul aflat între parantezele sale zvâcni la stânga, apoi se învârti pe 
aripa dreaptă şi începu o rostogolire strânsă spre dreapta. 

— Şi exact asta vor face dacă nu încetezi să mă mai enervezi. 

Wedge rămase cu uşurinţă în coada Headhunterului, anticipând înclinările şi 
virajele navei de vânătoare, câştigând teren asupra vehiculului mai vechi până când 
se menținu la doar cincizeci de metri în spate. Aruncă o privire la panoul de senzori. 
Falynn nu vorbea, dar era în spatele celuilalt Headhunter, imitându-i manevrele. 

În cele din urmă, vocea ei se auzi pe frecvența Night Caller: 

— Domnule, nu va fi greu, dar chiar nu vreau să distrug aceste pluguri. 

— Continuă să ţii armele pe ei şi zboară mai bine ca ei, Doi. Poate le va mai 
creşte un neuron. 

Ţinta lui Wedge se rostogoli spre stânga şi pierdu brusc altitudine, plonjând 
direct spre copaci. Wedge o urmări şi clipi uimit când Headhunterul se prăbuşi prin 
straturile superioare de crengi. Să-l urmeze sau să se detaşeze? Pilotul acela era 
tânăr şi arogant, dar nu părea sinucigaş. Wedge îl urmă. Simţi cum panourile solare 
sfâşiau printre crengi, apoi, brusc, se trezi sub nivelul vârfurilor copacilor. Ţinta lui 
era înclinată spre dreapta, urmând cursul unui râu mic. 

Wedge se plasă chiar în spatele lui. 

— Aripă Neagră, eşti gata să renunțţi şi să mergi acasă? 

— Gri Unu, eşti la o secundă distanță de a mă întoarce şi de a-ți administra 
şase tunuri laser pentru o lucrare dentară... 

Se auzi din nou vocea Staţiei Velery. 

— Pilotul Aripii Negre, desprinde-te şi întoarce-te la staţie. Este un ordin. 

— Domnule... 

Vocea pilotului din Aripa Neagră Unu era îmbutnată, frustrată. 

— Este un ordin direct de la Guvernator. Sau vrei să îţi transferi licența de 
pilot la operaţiuni de tractare? 

— Nu, domnule. 

Fără alte provocări pentru TIE, Aripa Neagră Unu reduse viteza, apoi străpunse 
prin bolta uşoară de ramuri de copaci. Pe ecranul senzorilor, Aripa Neagră Doi se 
îndrepta şi ea spre coordonatele Staţiei Velery. 

— Bun zbor, Gri Doi. Acum, hai să le survolăm clădirile administrative. 

— Sună distractiv, Unu. 


Jesmin se aplecă înapoi de la stația de comunicații. 

— Locotenente, primim un mesaj de la Casa Velery. Aceasta este clădirea lor 
principală. Ne cer un anumit cod de criptare care se află în computerul nostru. 
Evident că au mai vorbit înainte. 

Janson, tolănit în scaunul Căpitanului, păru confuz. 

— Nu există nicio prevedere în profilul misiunii pentru aşa ceva. Nu ar fi 
trebuit să apeleze. Trebuiau să închidă trapele şi să reziste la survolarea navelor de 
luptă TIE. 

Jesmin dădu din umeri foarte omeneşte. 

— Ştiu. 

— Ei bine, răspunde la apel. Spune-le că domnul Căpitan face o baie sau ceva 
de genul ăsta. 

— Domnule, Night Caller a urmat protocolul Imperial sub comanda Căpitanului 
Darillian. 

— Adică? 

— Înseamnă că nu ar fi avut un ofițer Mon Calamari de comunicaţii. 

Janson scoase un şuierat iritat. 

— Ei bine, nu pot răspunde la apel. Chipul meu e destul de bine cunoscut. 

Amândoi se uitară la Face, aşezat la consola de navigaţie. Acesta se îndreptă. 

— Uh, chiar şi cu cicatricea mea, s-ar putea să mă recunoască. Unii dintre 
Spectre au făcut-o. 

Janson nu se obosi să îşi ascundă frustrarea. 

— Face, eşti actor. Fă ceva. 

Face se ridică în picioare, se uită frenetic în jurul punţii. Nu erau prea multe 
chestii la îndemână: obiecte scăpate de echipajul de pe punte în spatele consolelor, 
plus trusa de scule a lui Cubber peste locul unde mecanicul tăiase muchiile ascuţite 
de pe gaura din podea, pregătit pentru a pune deasupra o tablă de metal. Alergă la 
cutia de scule şi scoase ochelarii de sudură ai lui Cubber. Apoi un cilindru de vopsea 
portocalie folosit pentru a delimita locurile de pe exteriorul unei nave unde erau 
necesare reparaţii. Apoi pulveriză interiorul ochelarilor de protecție până când aceştia 

deveniră opaci. 

Recipiente de grăsime, hidrofoare, cabluri, senzori, tuburi... Scoase un tub cât 
jumătate din lungimea antebraţului, introduse un capăt în nasul său, iar celălalt în 
urechea dreaptă. Apoi îşi puse ochelarii de protecție, sprijinindu-i pe frunte, şi îşi 
puse dintre bonetele membrilor echipajului de pe punte. 

— Dă-mi scaunul. 

Janson îl eliberă. Face se aşeză, îşi trase ochelarii peste ochi şi lăsă boneta în 
jos pe frunte. 

— Cum ţi se pare asta? 

Nu le putea vedea fețele, dar Jesmin răspunse cu hohote de râs. Abia putu auzi 
răspunsul lui Janson: 

— E dezgustător. 

— Dar nu-mi vor recunoaşte trăsăturile. În regulă, puneţi-l pe ecran. 

Se întoarse spre ecranul principal al punţii. Putea vedea slab cum se schimba 
intensitatea luminii din cameră, apoi auzi o voce: 

— Căpitane Dari - Oh, Doamne. 

Face inspiră adânc şi îşi cobori vocea în gama de bas, unde putea face să 
vibreze pietrele şi birourile. 

— Căpitanul Darillian îşi face îmbăierea. Eu sunt Locotenentul Narol. Cine 
sunteți dumneavoastră? Ce doriţi? 

Injectă în vocea sa atât plictiseală, cât şi dispreţ. 

— Um, eu sunt Guvernatorul Watesk. Aş dori foarte mult să vorbesc cu 
Căpitanul Darillian. 

Vocea bărbatului era rugătoare. Face îşi înclină capul în jos, astfel încât să 
poată privi printre ochelarii de protecţie şi partea de jos a bonetei de ofițer. Chipul de 
pe ecranul de vizualizare era al unui bărbat cărunt, cu barbă, îmbrăcat într-o tunică 
maro rustică, având însă în spate panouri de lemn scump. 

— Bazica a fost prima ta limbă? Nu înţelegi? Căpitanul este în baie. 

— Aţi putea să-mi oferiţi acces doar vocal. 

— Îşi dictează memoriile şi nu vrea să fie deranjat. 

— În baie? 

— Bineînţeles că în baie! Tonul lui Face fu o explozie de furie. Unde altundeva? 
Căpitanul este un om foarte ocupat! Nu este un Guvernator de colonie care stă la 
birou şi care are timp să se scobească în nas cu o mână şi cu cealaltă să ia caimacul 
de pe impozite! Dacă aveţi ceva de spus, puteţi să îmi spuneţi mie. Sau poate că vom 
continua până la următoarea destinaţie şi îi voi da Căpitanului un raport despre 
proastele dumneavoastră maniere. Şi a manierelor piloților voştri, care, dintr-un 
motiv necunoscut, au decis să se joace cu ai noştri. 

— Nu! Locotenente, iertați-mă, vă rog. Guvernatorul părea plin de căință, într- 
un mod corespunzător. Forța noastră aeriană este foarte nouă, iar piloții nu sunt 
încă foarte experimentați. Au acționat din propria inițiativă. Vor fi pedepsiți. Dar nu 
pentru asta am sunat. 

Face se strădui, cu postura şi cu poziția gurii, să pară plictisit. 

— Continuă. 

— Vă sun în legătură cu acordul. Sunt dispus ca Viamarr să devină semnatar. 
Un semnatar mândru. 

Face aruncă o privire către Jesmin. Degetele ei zburau pe consola de 

comunicații. Apoi începu o pantomimă sălbatică care îi spunea clar lui Face că nu 
exista nimic despre asta în registrele navei. 

— A trecut ceva timp, spuse Face cu blândeţe. Ce te face să crezi că oferta 
inițială este încă disponibilă? 

Întrebarea îl luă prin surprindere pe Guvernatorul Watesk. Bărbatul fu nevoit 
să tragă câteva răsuflări gâfâite înainte să răspundă. Înainte să poată spune ceva, 
panourile de perete din spatele său vibrară, iar Face putu auzi clar sunetul unui 
vânător TIE care trecea vuind pe lângă locaţia Guvernatorului. Guvernatorul urmări 
cu privirea mişcarea navei de luptă TIE, apoi îşi întoarse atenţia asupra lui Face. 

— Domnule, Lordul Războinic a spus că voi avea răgaz până la următoarea 
dumneavoastră vizită pentru a decide. 

Face îi întoarse un zâmbet rece. 

— Şi ce a spus Lordul Războinic în urma ultimei discuţii pe care ați avut-o? 

Guvernatorul păru răvăşit. 

— Nu ştiu, domnule. Nu am cum să ştiu. 

— Corect. Ei bine, spune-mi ce crezi că a oferit Lordul Războinic şi eu am să îţi 
spun ce parte din ofertă mai este încă în discuţie. 

Janson zâmbi larg şi îi oferi lui Face un semn de aprobare cu degetul mare în 
sus. 

— Uh, da. Guvernatorul aruncă o privire în jos, aparent uitându-se la un 
datapad sau la documente pe care ecranul nu le arăta. Trebuie să furnizăm armatei 
sale provizii echivalente cu o zecime din exporturile noastre. 

— Şi? 

— Şi trebuie să... şi ne veți furniza o locaţie unde să putem transmite cereri de 
ajutor în caz de atac sau invazie. Ne-aţi proteja. 

— Şi? 

— Şi, desigur, v-am furniza informaţii despre orice relaţii cu Noua Republică, 
cu Imperiul, cu alți Lorzi Războinici. 

— Bineînţeles. Şi? 

Buzele Guvernatorului tremurară. 

— Asta a fost tot. 

Face îl privi fix. Era ceva în felul de a fi al Guvernatorului, care spunea că 
slugărnicia era în firea lui, dar că acum de fapt o simula. Asta sugera că ascundea 
ceva. Face se întoarse într-o parte. 

— Sublocotenent Ack... Tuşi. Ackran, informează Grupa Gri că ar trebui să 
arunce în aer câteva obiective înainte să se întoarcă la noi. Vom sări din sistem 
imediat ce se vor întoarce. 

— Nu, aşteptaţi! Disperarea stridentă din vocea Guvernatorului părea reală. 
Domnule, trebuie să vă dați seama că Lordul Războinic mi-a spus să nu vorbesc 
despre ultima parte cu nimeni în afară de el. 

— Ei bine, după ce mă vei convinge, voi susține în fața Lordului afirmaţia ta că 
nu mi-ai spus nimic. Acum, dă-i drumul. 

— Terenul este pregătit. 

— Ah, bine. 

Face aşteptă. Guvernatorul părea şi mai confuz. 

— Asta a fost tot. 

— Ba nu. Terenul este în concordanţă cu specificațiile Lordului Războinic? 

Locaţie, dimensiune, documentație? 

— Bineînţeles că da! 

Face îşi izbi braţul de cotieră. 

— Bineînţeles că nu! Nu este aşa până nu ştiu că este aşa! Nu văd fişierul 
apărând pe datapadul meu, domnule Guvernator. Unde sunt acele specificații? 

— Dar... 

— Dar nimic. Dacă nu-mi transmiteți aceste informații, nu am cum să ştiu 
dacă i-ați dat exact locaţia pe care o dorea. Şi probabil că ați redus dimensiunile 
terenului pentru a economisi câteva credite... 

— Nu, domnule! Vocea Guvernatorului era la cote maxime, ca ţipătul unui 
soldat proaspăt încorporat care abia a învăţat să se teamă de subofițeri. Vă transmit 
informaţia acum, domnule! 

Face se uită la Jesmin, aşteptând până când aceasta dădu din cap pentru a 
indica faptul că primise dosarul. 

— Locotenente, aceste date se potrivesc cu cele pe care ar trebui să le primim? 

Ea ridică din umeri, neştiind ce să răspundă. Cu coada ochiului, Face îl văzu 
pe Janson dând din cap aprobator. 

— Da, domnule, spuse Jesmin. 

— Bine. Face se întoarse înapoi spre Guvernator. Îşi făcu vocea plăcută, 
liniştitoare. Domnule Watesk, vă felicit. Sunteţi neobişnuit de cooperant şi de deschis 
pentru un Guvernator planetar. 

— Sunt? 

Bărbatul încremeni uşurat şi îşi folosi mâneca pentru a-şi şterge transpiraţia 
care îi strălucea pe frunte. 

— Sunteţi. Şi Lordul Războinic va fi mulțumit. Îi vom transmite informaţia 
privind răspunsul de acceptare, iar el va dispune eliberarea unui document oficial pe 
care îl va putea semna toată lumea. Vă este satisfăcător? 

— Oh, da, domnule Locotenent. 

— Bine. Aştept cu nerăbdare să gust din ciupercile voastre. Narol, terminat. 

Jesmin întrerupse semnalul. 

Face se prăbuşi în scaun şi îşi scoase boneta şi ochelarii de protecție. 

— Urăsc improvizațţia. 


Se adunară în sala de conferințe a navei. 

— În numele Sithului, ce pune la cale Zsinj? întrebă Wedge. Un schimb de 
provizii pentru protecție, înțeleg. Dar afaceri cu privire la terenuri? 

— Mai e ceva, spuse Jesmin. În registrele pe care ni le-au trimis, transferul de 
teren este înregistrat pe numele unei persoane pe nume Cortle Steeze. Trebuie să 
presupun că este un pseudonim pentru Zsinj, dar ar trebui să căutăm numele 
oricum. Oricine ar fi Steeze, are posibilitatea de a alege modul în care va fi subdivizat 
şi parcelat terenul. 

— Cât de mult este? 

— O insulă de dimensiuni bune. Cincizeci de kilometri lungime şi vreo treizeci 
lăţime. 

— Interesant. Wedge se uită la Face. Bună treabă. Apropo, încă mai ai ceva din 

vopseaua aia pe față. 

În jurul liniilor şi petelor de vopsea, porțiunea necurăţată a pielii lui Face era 
roşie de la frecare. 

— Ştiu. Vocea lui Face ascundea o urmă de enervare. Nu vrea să se ia. 

Cubber pufni pe nas. 

— Nu, nici nu ar trebui. Ar trebui să semnalizeze zonele de lucru. Este extrem 
de reflectorizantă şi se vede foarte bine în lumina ultravioletă. Ai nevoie de solvent 
pentru a o scoate. 

— Solvent? Ai aşa ceva? 

Zâmbetul lui Cubber era plin de răutate. 

— Îmi pare rău. Am folosit ultimul strop pentru a-mi curăța ochelarii de 
protecție. 

Capitolul 14 


Când făcură saltul în sistemul Doldrums, două nave îi aşteptau staționate: 
transportorul Borleias şi Crucişătorul Stelar Mon Cal MC80 Home One. Wedge, care 
pilota Night Caller, fluieră când zări liniile netede, aproape organice ale 
crucişătorului. 

— Nava de comandă a Amiralului Ackbar. Poate că recentele noastre 
comunicări au atins un punct sensibil. 

Ton Phanan, de la staţia de senzori, pufni pe nas. 

— Să sperăm că putem debarca grămada de prizonieri plângăcioşi, miorlăitori 
şi plictisitori şi să luăm nişte mâncare decentă pentru a înlocui lăturile cu care îşi 
aprovizionează ei bucătăriile. 

— Comunicare de pe crucişătorul Home One, spuse Jesmin Ackbar. O cerere 
din partea Amiralului de a veni la bord. Trimite o navetă. 

— Confirmă, cu permisiune şi salutări, bineînțeles. Stația de andocare din 
dreapta, te rog. 


Turul lui Wedge pe Night Caller începuse şi se terminase pe punte. Amiralul 
Ackbar privi prin hublouri spre propriul crucişător din depărtare şi spuse: 

— Mă înşel sau metodele tale devin tot mai neobişnuite? 

Wedge zâmbi. 

— Cred că vă înşelați. S-ar putea să pară aşa doar pentru că noile metode 
neobişnuite se suprapun peste cele vechi. 

Filamentele de pe barba lui Ackbar se contorsionară de amuzament. 

— Deci... Ei bine, am venit cu veşti pe lângă felicitări. 

Scoase dintr-un buzunar un datapad; Wedge îl scoase pe al său în caz că 
Ackbar voia să transmită fişiere. 

— În primul rând, spuse Ackbar, pe baza performanţelor exemplare ale acestei 
escadrile de antrenament de la Folor, Xobome şi Viamarr, am plăcerea de a vă 
declara pe deplin pregătiți şi operaţionali. 

Wedge se legănă în spate pe călcâie. 

— Sunt... încântat să aud asta. Mulţumesc. 

— De asemenea, eşti îngrijorat de faptul că acest lucru este prematur? 

— Nu, domnule. Spectrele sunt un pic cam rudimentari, dar se comportă ca o 
unitate care a absolvit antrenamentul. Uitasem doar că nu suntem oficial 
operaționali. 

— Ah. Ce anticipativ din partea ta, Generale Antilles. 

— Cât de anticipativ din partea dumneavoastră. Sunt tot Comandantul 
Antilles, domnule. 

— Bineînţeles. În al doilea rând, suntem în curs de alertare a forțelor armate 
cu privire la micii droizi paraziți pe care i-aţi descris. Am primit deja rapoarte despre 
aparate dreptunghiulare fuzionate la bordul unor nave; se pare că dispozitivele au 

într-adevăr un mecanism de autodistrugere prin care îşi topesc interiorul atunci 
când sunt desprinse cu forța de vehiculele gazdă. Dar cu examinarea celui pe care ați 
reuşit voi să-l capturați — şi a dispozitivului în sine, dacă este încă intact... 

— Îl voi pune pe Grinder să vi-l livreze, domnule. Şi una sau mai multe dintre 
minele Empion. 

— Cu o mostră de examinat, ar trebui să putem captura mai mulți din paraziți 
vii şi să începem să eliberăm alții cu date false. Să-i folosim ca instrument împotriva 
lui Zsinj în loc să suferim pur şi simplu efectele lor. lar cu minele Empion, am putea 
fi capabili să ne echipăm navele cu scuturi împotriva frecvenţelor precise pe care le 
emit, pentru a reduce daunele. În al treilea rând, v-am adus câteva echipamente şi 
provizii de înlocuire. Inclusiv echipament adecvat pentru comandouri, de la Forţele 
Speciale şi Serviciile Secrete. 

— Mă bucur să aud asta. Dispunem cumva de un X-interceptor de rezervă, 
domnule? 

— Nu, nu încă. Nu este niciunul de rezervă, dar sunteţi în fruntea listei de 
înlocuire. Borleias vă va livra unul dintre simulatoarele de X-interceptor şi copii de 
rezervă ale tuturor memoriilor astromecilor dumneavoastră. Avem, de asemenea, 
mâncare, combustibil, piese de schimb pentru X-interceptoare şi personal de pilotaj 
şi întreținere pentru această corvetă, astfel încât să puteți elibera proprii piloți. 
Cereţi-i ofițerului de aprovizionare să transmită cereri pentru viitoarele articole. 

Wedge aprobă din cap. 

— Ştiu că am avut nevoie de nişte instrumente cu capacitate de a funcționa în 
vid. Îl voi pune pe Squeaky să se ocupe de asta. 

— Nu cumva este Squeaky, unitatea 3PO? Din Cursa Droizilor Fugari? 

Wedge aprobă din cap. Ackbar tresări, apoi se întoarse la lista sa şi continuă. 

— În al patrulea rând, vorbim despre planul tău de a păstra Night Caller şi de a 
continua cu comenzile aferente — care nu a fost nici aprobat, nici dezaprobat. Trebuie 
să ştiu, ce scop speri să atingi? 

— După o gândire suplimentară, domnule, planul meu este de a lăsa Night 
Caller să îşi îndeplinească sarcinile încredințate, dar în acele sectoare care sunt în 
mod evident în complicitate cu Zsinj, Escadrila Spectru intervine la scurt timp după 
aceea şi lansează lovituri împotriva colaboratorilor. În cele din urmă, Zsinj sau Trigit 
ar trebui să-şi dea seama că cineva urmăreşte Night Caller. Speranţa mea este că îl 
putem ademeni pe Zsinj în acest fel - să-l facem să ne întindă o capcană şi, în 
schimb, să-l prindem pe el în ea. 

— Cât de vag. Ackbar se gândi. Deocamdată, consideră planul tău ca fiind 
aprobat. Dar cât timp crezi că poți menține această înşelătorie? 

— Destul de mult timp, domnule. Faptul că Lordul Războinic Zsinj a avut în 
mod evident nişte instrucțiuni speciale, neînregistrate, pentru Căpitanul Darillian 
este o problemă; ne-ar putea pune piedică. Dar vom încerca să compensăm cu un 
truc sau două de-ale noastre. De exemplu... Ofiţer de zbor Ackbar, este gata 
demonstrația? 

— Sunt gata, domnule. 

— Orientează-l spre noi în loc de scaunul Căpitanului şi dă startul. 

Jesmin execută o serie de manipulări de control. Apoi aerul zumzăi când apăru 
o hologramă în fața Amiralului Ackbar şi a lui Wedge. Holograma arăta un bărbat 
într-un scaun de control, cu o uniformă neagră şi impecabilă, cu un comportament 

energic şi arogant. Acesta îşi ridică privirea ca şi cum ar fi fost surprins şi întrebă: 

— Cine în numele Sithului sunteți voi? 

Ackbar aruncă o privire către Wedge, care nu îi dădu niciun indiciu despre 
situație. 

— Eu sunt Amiralul Ackbar din Noua Republică. Identificați-vă. 

— Eu sunt Căpitanul Darillian, stăpânul iahtului privat Night Caller. Cer să 
ştiu de ce m-aţi întrerupt. 

Căpitanul îl privea fix pe ofițerul Mon Calamari; furia lui era atât de palpabilă 
încât, dacă hologramele ar fi fost capabile să proiecteze energie, Ackbar ar fi fost lovit 
mortal de lasere. Ackbar se întoarse spre Comandant. 

— Credeam că ai spus că e mort. 

Înainte ca Wedge să poată vorbi, Căpitanul Darillian răcni întrerupându-l: 

— Mort! Vă arăt eu ce înseamnă mort! Sublocotenent Antilles, omoară-l pe 
acest intrus. 

Wedge izbucni în râs. 

— Sublocotenent Antilles? Sunt peste tot în ierarhia de grade astăzi. Este de 
ajuns, Face. 

Căpitanul Darillian zâmbi. Întinse mâna în dreapta sa mai mult decât putea 
urmări senzorul şi mâna îi dispăru. Trebuie să fi manevrat ceva, pentru că imaginea 
lui oscilă... şi deveni cea a lui Face Loran. 

— Yub, yub, Comandante. 

Apoi dispăru. Ackbar îşi întoarse ambii ochi spre Wedge. 

— Un fel de suprapunere holografică. 

Wedge încuviință din cap. 

— Aşa este. Căpitanul Darillian era un egoist atât de mare încât îşi ținea 
jurnalul navei şi jurnalul personal pe holograme. Asta i-a oferit lui Grinder Thriag o 
mostră uriaşă pe care a putut să o codifice. A compilat un model computerizat al 
corpului lui Darillian de la brâu în sus şi vocea sa într-o suprapunere, pe care le 
putem proiecta peste Face. Avem o traducere aproape instantanee a imaginii şi a 
sunetului. Atâta timp cât nu trebuie să lăsăm pe nimeni să-l întâlnească pe Darillian 
în persoană şi atât timp cât Face poate să blufeze în situaţii în care inamicul ştie mai 
multe decât noi, putem continua să-i păcălim. 

— Înţeleg. Foarte încurajator. Ackbar îşi consultă din nou datapadul. În al 
cincilea rând... Poţi să o eliberezi din funcţie pe Ofiterul de zbor Ackbar pentru câteva 
minute, pentru ca eu şi nepoata mea să ne vedem? 

— Consideraţi ca şi făcut, domnule. 


Nu erau prea multe locuri unde să te duci pe aglomeratul Night Caller. Jesmin 
îşi conduse mai întâi unchiul spre salonul de la prova şi avu marele noroc să îl 
găsească neocupat. 

— Vei înțelege surpriza mea, spuse Amiralul, când am auzit pentru prima dată 
că Antilles adună o echipă de piloţi care sunt inadaptați cronici... şi la scurt timp 
după aceea am văzut numele tău pe lista piloților repartizați în echipă. Nu sunt 
nemulțumit să te văd servind alături de el... totuşi nu înțeleg. Dosarul tău este 
impecabil, exemplar. 

Jesmin îi oferi o tresărire de filamente de pe bărbie în semn de amuzament în 
cunoştinţă de cauză. 

— Dosarul meu arată că sunt un eşec total, unchiule. 

— Nu. 

— Încearcă să înţelegi. Am fost prima din promoţie la absolvire. Apoi, indiferent 
de unitatea la care am fost repartizată, indiferent de tipul de navă de vânătoare sau 
de câmpul de luptă, am sfârşit prin a zbura în misiuni de recunoaştere de rutină... 
sau în misiuni de birou. 

— Cu calificativele tale? 

— Cu numele meu, unchiule. Comandanții mei nu voiau să mă pună în prima 
linie de foc, de teamă că voi fi ucisă... şi că tu vei da vina pe ei. 

Amiralul îşi dădu ochii peste cap în diferite direcții. 

— Asta este absurd. Fiul Generalului Cracken, Pash, a fost în calea pericolului 
încă de când a intrat în armată. A zburat chiar şi cu Escadrila Vagabond, care este 
cu greu cel mai sigur loc din forțele noastre armate. 

— Poate că mai există încă o atitudine supraprotectoare, în stil Imperial, față 
de femei — sau de dispreţ — care este la baza acestei atitudini, unchiule. Dar, absurd 
sau nu, pentru mine a fost o risipă de antrenament. Nu făceam nimic. Nu pot să-ți 
spun cât de fericită am fost când m-a acceptat Comandantul Antilles în noua 
escadrilă... şi cât de fericită am fost prima dată când am fost pusă în linia de foc. În 
sfârşit, sunt un pilot în loc de o risipă de potenţial. Ea îi aruncă o privire fermă. Dacă 
voi muri în această unitate, sper că nu-i vei purta pică Comandantului Antilles. 

— Eşti fericită aici? 

— Da, sunt. 

— Atunci îl voi considera nevinovat. Dar dacă faci tot ce-ţi spune şi înveți tot ce 
încearcă să te învețe, s-ar putea să nu-mi mai dai niciodată astfel de motive de 
supărare. 

— Voi încerca, unchiule. 


După ce ultimii prizonieri au fost transferați pe Home One, următoarea 
călătorie cu naveta le adusese noul echipaj pentru Night Caller. Wedge făcu 
cunoştinţă cu un bărbat mic şi îngrijit, cu fața îmbătrânită, Căpitanul Choday 
Hrakness de pe Agamar, noul Căpitan al navei, şi cu o femeie înaltă şi elegantă cu 
părul şaten de pe Coruscant, Locotenentul Atril Tabanne, secundul său, precum şi 
cu o serie de tehnicieni şi mecanici. Cu toţii priviră împreună cum Borleias şi Home 
One ieşeau din sistem, apoi începură să reorganizeze Night Caller. 

Echipa extinsă de mecanici, sub conducerea lui Cubber, consolidă consolele 
care susțineau X-interceptoarele în cala prova, făcându-le mai stabile şi mai trainice. 

Ofițerilor şi echipajului li se repartizară camere permanente. Deoarece mulți 
dintre foştii membri ai echipajului de pe Night Caller fuseseră soldați din trupele de 
şoc şi nu fuseseră înlocuiți cu trupe ale Noii Republici, plecarea lor lăsase nava 
relativ goală. Fiecare pilot primise propria cabină mică, iar Wedge, în calitate de ofițer 
comandant al unui grup provizoriu care includea acum corveta, Escadrila Spectru şi 
Escadrila Vagabond, fusese nevoit să accepte cabina Căpitanului, imensă şi strident 
supradecorată. Acesta trimise imediat la magazie draperiile de catifea şi mobilierul de 

epocă adunat din toată galaxia şi transformă camera de audienţă privată a 
Căpitanului într-o a doua sală de conferinţe. Între timp, piloţii se acomodară la o 
nouă rutină. 

Pentru Kell, aceasta nu era deloc una plăcută. Night Caller era un mediu mult 
mai restrâns decât Baza Folor şi, în consecinţă, nu putea evita să se întâlnească cu 
Wes Janson de câteva ori pe zi. De cele mai multe ori erau simple incidente în care se 
intersectau pe hol, dar chiar şi acele întâlniri scurte şi inofensive îi aduceau o teamă 
rece în stomac şi blocarea tuturor muşchilor din spate. 

După o astfel de întâlnire, Runt îi spuse: 

— Crezi că vrea să-ți facă rău. 

— Cred că aşteaptă ca eu să fac o greşeală. Doar că nu ştiu dacă intenţionează 
să-mi trimită cariera la coşul de gunoi sau să mă vâneze la propriu în luptă. 

— Cred că te înşeli, spuse Runt. Cred că mintea ta rea îşi imaginează lucruri. 

— Cred că toate minţile tale ar trebui să iasă cândva să se joace într-un câmp 
de mine, astfel încât să se întoarcă doar una sau două. 

Runt răspunse cu un râset răguşit. Kell clătină din cap; nu putea şti niciodată 
ce i se părea amuzant camaradului său de zbor. 

Şi Runt îşi punea la încercare noile abilități. Din cauza multitudinii de minți, 
era însărcinat cu citirea corespondenței pe care foştii membri ai echipajului navei o 
primiseră şi cu redactarea răspunsurilor pentru cei care fuseseră corespondenţi 
activi — un număr mic, din fericire. Îşi supuse eforturile sale lui Face pentru a obţine 
atât contribuţia unui om, cât şi a unui interpret, apoi le difuză. Îi spuse lui Kell că 
această sarcină era ciudată şi uneori plictisitoare, dar că îi era foarte utilă pentru că 
îl învăța să treacă de la o minte la alta cu o viteză mai mare şi cu mai puţin efort. 

Între timp, cele două simulatoare ale navei erau ocupate aproape în 
permanenţă. Simulatorul X-interceptor deveni proprietatea aproape personală a 
Tyriei, care efectua misiuni în mod obsesiv, încercând astfel să îşi scoată punctajele 
din subsolul Escadrilei Spectru. Între timp, Falynn Sandskimmer monopolizase 
simulatorul TIE de vânătoare, cu o tactică care, după cum recunoştea, spera că o va 
face să devină alegerea implicită a unui camarad de zbor ori de câte ori Wedge zbura 
în misiuni de luptă cu nave TIE. 

Tyria îl convinsese pe Grinder să programeze simulări de lansări şi aterizări în 
cala prova dificilă a lui Night Caller. 


În sala de mese a navei, Kell şi Phanan se aşezară de o parte şi de alta a Tyriei. 
Studiindu-şi cu atenţie datapadul, aceasta observă cu întârziere sosirea lor. 

— Oh. Bună. 

— Noi suntem comitetul care te obligă să te relaxezi din când în când, zise Kell. 

Phanan încuviință din cap. 

— Conform cronometrului misiunii noastre, au trecut treizeci şi şase de ore 
standard de când nu te-ai mai bucurat de niciun aspect al vieţii tale şi douăzeci şi 
trei de când nu ai mai schițat măcar un zâmbet. 

Ea reuşi unul acum, foarte slab. Grinder, aşezat vizavi de ea, spuse: 

— Ai zice că se află în fața examenului final de pilot. Relaxează-te, Tyria. Ai 
reuşit. 

— Nu ştii nimic despre asta, spuse ea. În plus, încă sunt pilotul cel mai slab 
cotat din această unitate. 

— Nu şi în materie de ucideri, spuse Kell. Din cauza modului în care am scăpat 
de la Baza Folor, Runt şi cu mine încă avem zero. Tu ai o ucidere acolo. 

Ea flutură din mână la obiecția lui. 

— Ai sacrificat un număr de ucideri în luptă şi ai venit cu o tactică care 
probabil a salvat Borleias. Ăsta e un punct luminos în dosarul tău, Kell, nu unul 
întunecat. 

— Ei bine, spuse Grinder, există modalități de a-ţi creşte punctajul. Tehnici 
mult mai eficiente decât să zbori ore întregi pe simulatoare în fiecare zi până când 
eşti epuizată şi nătângă din cauza lipsei de mâncare. 

Ea se uită la el cu duioşie. 

— Cum ar fi? 

— Păi... El se uită conspirativ în jur. Nu ar trebui să fac asta, pentru că dacă îţi 
îmbunătățeşti calificativul, asta mă lasă pe mine la coada escadrilei. Dar nu mă 
deranjează în mod deosebit. Aş putea să mă strecor în înregistrările tale de simulator 
şi să le ridic cu câteva puncte. Să te scot din zona de pericol. Ca o compensație, n-aş 
cere prea mult... 

Ea sări peste masă spre el, îl trânti de pe bancă pe podea şi ateriză dur peste 
el. Îl lovi în față de trei ori, peste strigătele lui de durere şi de surpriză, înainte ca 
Phanan şi Kell să se poată dezmetici din şoc. Se strecurară pe la capetele mesei, 
convergând spre ea, şi o prinseră de braţe înainte să poată continua să transforme 
fața lui Grinder într-o masă însângerată. Ceilalți meseni, o masă plină de mecanici şi 
tehnicieni ai lui Cubber, priviră surprinşi; unii puseseră pariurile pe masă chiar în 
momentul în care Kell şi Phanan o smulseră pe Tyria în picioare. 

Faţa ei era roşie, expresia fiind nu doar furioasă, ci şi plină de ură, în timp ce îl 
privea pe Bothan. 

— Ticălosule, spuse ea. Cum îndrăzneşti... 

— Mă vrei? Grinder se zbătu să se ridice în picioare, din nări curgându-i sânge. 
O luptă cinstită, nu o ambuscadă? Aduceţi-o în salon, băieți... 

— Atenţie! 

Toţi se ridicară brusc în picioare, inclusiv mecanicii. Wedge şi Janson stăteau 
în uşă. Amândoi piloţii aveau o privire sumbră în timp ce intrau. 

— Explicaţi, spuse Wedge. 

Tyria nu răspunse imediat; părea să se concentreze să-şi recapete respirația. 

— Ei bine, domnule, spuse Phanan, discutam unele aspecte fine ale unei 
manevre specifice de luptă corp la corp şi... 

Wedge păru la fel de îndurerat ca şi cum Phanan l-ar fi înjunghiat. 

— Ofițer de zbor Phanan. De câte ori crezi că am auzit scuza asta: discutam 
despre o manevră de box? 

Phanan păru confuz. 

— Eu... nu ştiu, domnule. 

— A fost o întrebare retorică, Phanan. Nu începe această conversație. 

Palid acolo unde i se putea vedea pielea sub proteza craniană, Phanan tăcu şi 
se uită în gol mai departe prin peretele din apropiere. 

Wedge îşi cobori vocea. 

— Grinder, Tyria, veniți cu mine. 

În biroul său ridicol de auster, cu Janson lângă el, Wedge îi privi fix pe cei doi 
ofițeri tineri şi întrebă: 

— Grinder, ai făcut ceva ca să provoci asta? 

Dacă era posibil, postura Bothanului deveni şi mai rigidă. 

— Iniţial nu am crezut aşa, domnule. Dar, în glumă, m-am oferit să fac ceva 
lipsit de etică pentru ea. Presupun că s-ar putea să nu fi înţeles gluma. 

— Tyria, ai înțeles gluma? 

— Presupun că nu, domnule. 

— Grinder, un comediant bun îşi ajustează glumele pentru publicul său. Uită- 
te la Face şi Phanan din când în când. Sunt enervanți, dar pricepuți. Eşti liber. 

Grinder salută şi plecă. Wedge îşi îndreptă toată atenţia asupra Tyriei. 

— Mi se pare că răspunsul tău a fost complet deplasat față de fapta comisă. 

— Da, domnule. 

— Ce ai de spus? 

— Nu am nicio scuză, domnule. 

— Aş vrea să te ajut, Ofițer de zbor Sarkin. Dosarul tău are deja ataşată o notă 
pentru insubordonare gravă. Ar fi bine să nu o înrăutățeşti. 

Tyria îşi muşcă buza. Wedge îşi dădu seama că ea recunoştea că folosirea de 
către el a rangului şi a numelui ei complet însemna că această discuţie ajunsese la 
un nivel oficial. 

— Vă mulțumesc, domnule. Dar nu am nicio scuză, domnule. 

— Foarte bine. la seama când faci raportul. Deocamdată, nava ta X-interceptor 
îi va fi repartizată lui Ton Phanan. Eşti liberă. 

Pentru o clipă, ea nu reuşi să îşi ascundă consternarea de pe față. Apoi îşi 
reveni, salută şi urmă traseul de ieşire al lui Grinder. Wedge suspină. 

— Ai vreo idee? 

Janson clătină din cap. 

— Acum chiar a ieşit din centura de asteroizi. Credeam că era una dintre cele 
mai stabile dintre toți. 

— Şi eu la fel. Fă-mi o favoare şi scrie raportul de incident, bine? Dar păstrează 
un limbaj flexibil. Aş vrea să pot monitoriza situaţia şi să pot face ajustări la raport 
până în momentul în care va trebui să îl întocmesc. 

— Aşa voi face. Ai de gând să o faci să-şi ceară scuze? 

— Nu, am de gând să aflu dacă îşi cere scuze. O scuză forțată nu valorează 
nimic. 

— Adevărat. 

— Cum merg lucrurile cu Tainer? 

Janson făcu o grimasă. 

— Mai rău ca niciodată. Şi acum am înțeles că a primit nişte componente de 
demolare de la Home One. 

— Ți-am spus, nu trebuie să-ți faci griji pentru asta. 

— Mi-ai spus adineaori că Tyria era una dintre cele mai stabile dintre ei. 

Wedge aruncă o privire de furie simulată. 

— Nu vrei să intri într-un concurs de hai să ne amintim cine a dat-o în bară cel 

mai rău cu mine, Wes. 
— Cred că voi pleca să scriu acel raport. Domnule. 
— Bine. 


Tyria intră în cameră şi aprinse luminile. La masa ei stăteau Kell şi Phanan. 

— Oh, grozav, spuse ea. O singură mustrare şi primeşti un pilot în cabina ta. 
Două mustrări, doi piloți. 

— Poate că te îndoieşti de asta, spuse Phanan, dar noi nu facem parte din 
pedeapsa ta. Doar ne facem griji pentru tine. 

Ea se prăbuşi, de-a binelea, pe patul ei şi îşi îngropă fața în pernă. Vocea i se 
auzi înăbuşit. 

— Ei bine, nu e nevoie. 

Kell îşi trase scaunul lângă ea. 

— Tyria, ceea ce s-a întâmplat în popotă a fost o nebunie. Vrem să ajutăm, dar 
nu putem dacă nu înțelegem. 

— Partenerul tău de zbor trebuia să fie aici, spuse Phanan. Dar Donos este la 
fel de cald, tandru şi de folositor ca o cometă de metan înghețat. Aşa că suntem noi 
aici. Tyria, noi suntem prietenii tăi. 

— Nu, nu sunteți. Vreţi doar să săriţi în pat cu mine. 

Phanan păru abătut. 

— Îmi pare rău dacă ţi-am dat această impresie. Da, chiar vreau să sar în pat 
cu tine. Nu este nimic personal. Eşti talentată şi frumoasă şi, din anumite motive, 
găsesc asta atrăgător. Dar voi întrerupe cea mai arzătoare urmărire a mea, pentru 
totdeauna, dacă vrei, numai cu condiţia să vorbeşti cu noi. 

Ea îşi dădu o parte părul care îi curgea pe ochi şi se holbă la el. Apoi îşi ridică 
privirea spre Kell. 

— Şi tu? 

Kell tresări. 

— Cum vrei tu. Chiar nu am fost repartizat în această unitate pentru a te face 
să te simți mai rău. 

Ea reuşi să chicotească încet. Apoi se rostogoli pe o parte, cu spatele la peretele 
cabinei, şi îi privi cu sinceritate. 

— Uitaţi, voi doi. O să vă spun, dar dacă se află, este sfârşitul carierei mele. La 
propriu şi fără drept de recurs. 

— Înţeleg, spuse Kell. 

Phanan consimțţi din cap. 

— În regulă. Am intrat în Academia Noii Republici cam dintr-un singur motiv: 
pentru că am demonstrat că am un pic de control asupra Forţei. 

— Sperau că te vei antrena pentru a deveni un nou Luke Skywalker, spuse 
Phanan. 

— Aşa este. Dar în primele mele antrenamente pe simulator am zburat mai 
mult ca un dinko!8 beat. Eram pe punctul de a claca atunci când am fost transferată 


18 Dinko - reptilian mic extrem de vicios şi tenace. Era, de asemenea, notoriu pentru emiterea unei 
duhori insuportabile şi pentru muşcătura uşor toxică, care putea paraliza o ființă de dimensiuni 
umane. 

la o escadrilă pentru piloţi aflați în curs de pregătire pentru remediere. Comandantul 
unităţii, Colonelul Repness, părea a fi un instructor destul de bun. Notele mele au 
ajuns în limitele acceptabile. Apoi, chiar înainte de examenele finale, a venit la mine 
şi m-a întrebat: Vrei să te asiguri că rezultatele tale la examenul final şi media nu doar 
că te vor ajuta să obţii dreptul de a zbura cu nave de luptă, ci şi să scapi de cel mai 
slab calificativ al clasei? 

Kell făcu o grimasă. 

— Îmi dau seama încotro se îndreaptă asta. 

— Ei bine, poate că nu. A vrut să fac un antrenament cu un X-interceptor şi să 
simulez o defecțiune a echipamentului. O simulare foarte sofisticată, susținută de 
transmisiuni de la astromecul meu. Aş fi amerizat în ocean, iar echipele de salvare 
m-ar fi preluat... dar X-interceptorul s-ar fi scufundat la mii de metri adâncime, de 
unde nimeni nu l-ar fi putut recupera. 

Phanan aprobă din cap. 

— Doar că Repness te-ar fi aşteptat de fapt la locul de amerizare şi ar fi 
dispărut cu X-interceptorul. Pe care ar fi putut să îl plaseze pe piața neagră. 

— Exact. 

Kell fluieră. 

— Ce-ai făcut? 

— Am spus nu. Şi am spus că îl voi denunța. Părea şocat. A început să mă 
implore. M-a rugat să aştept, să-i dau o zi ca să-i spună soției sale şi să-şi pună 
ordine în treburi. Ea inspiră adânc şi expiră uşor. Ca o idioată, i-am spus că aşa voi 
face. De fapt, am fost suficient de naivă încât să cred că eu eram prima care îl 
refuzase, că eu eram la cârma situației. 

Phanan făcu o grimasă. 

— Aşa că, în mod firesc, şi-a folosit timpul în plus ca să-şi acopere urmele şi 
să-ți întindă o cursă. 

— În esenţă, da. M-am prezentat la datorie în dimineaţa următoare şi am aflat 
că mă trecuse în raport pentru insubordonare gravă. Susținea că îi făcusem avansuri 
- apropo de ego-ul necontrolat — şi că făcusem şi remarci denigratoare oribile despre 
soția lui. Cu o astfel de pată pe cazier, ar fi trebuit să obţin un punctaj foarte mare la 
examenele finale şi să-mi păstrez cazierul curat mult timp după aceea pentru a 
rămâne în serviciul militar. Aşa că m-am dus la el şi i-am spus să retragă asta din 
dosar. lar el a spus: Poţi fie să mă denunți şi să-ți vezi cariera mergând direct în 
incinerator, fie să laşi dosarul aşa cum este şi să mergi mai departe spre o carieră de 
pilot mediocru aşa cum ţi-e sortit să fii. Nu am înţeles ce a vrut să spună până nu mi- 
a arătat. Îmi falsificase tot timpul dosarele, din ziua în care mă transferasem la 
unitatea lui, înregistrându-mi punctajele ca fiind mai mari decât erau - de fapt, eram 
bună de eliminat cu câteva săptămâni înainte. Dacă adevărul despre propunerea lui 
de a oferi la schimb serviciile mele de a fura un X-interceptor în schimbul notelor ar 
fi fost consemnată în dosar, la fel ar fi fost şi punctajele mele adevărate. 

Părea foarte, foarte obosită. 

— Aşa că ai păstrat tăcerea, spuse Kell. 

— Da, am făcut-o. Mi-am ţinut gura şi am acceptat mustrarea şi am absolvit 
pe ultimul loc în clasa mea. Şi imediat a venit oferta de a candida pentru această 
escadrilă -— şi mai târziu am aflat că a fost doar datorită experienței mele de Ranger. 
Am încercat atât de mult să mă perfecționez... şi acum Grinder vine la mine cu 


135 


aceeaşi sugestie... 

Vocea lui Phanan era blândă. 

— Mă îndoiesc cu adevărat că se oferea să-ți mărească punctajul pentru profit, 
Tyria. El este doar un spărgător de coduri. 

— Poate. Nu m-am gândit la asta. Nu eram capabilă să gândesc. Voiam doar 
să-i sparg fața. Să-i sparg fața Colonelului Repness. 

— Mai este un lucru pe care trebuie să-l înţelegi, spuse Kell. Wedge Antilles nu 
ar fi lăsat niciodată un pilot inferior să intre într-o escadrilă pe care o comandă. 

— Probabil că anticipează că pot învăța să controlez mai bine Forța. El 
investeşte în asta. Încă nu şi-a dat seama că nu se va întâmpla niciodată. În acest 
timp, Ton primeşte X-interceptorul meu. 

— Îmi pare rău, spuse Phanan. 

— Ceea ce înseamnă, spuse Kell, că ori de câte ori Falynn doarme sau ceva de 
genul ăsta, ar trebui să te antrenezi în simulatorul TIE. S-ar putea să ai parte de 
ceva ore de zbor într-un TIE. Şi, de asemenea, să te antrenezi cu naveta. O să 
vorbesc cu Cubber şi o să văd dacă îl pot convinge să îți dea nişte instrucțiuni acolo. 

— În regulă, spuse ea. 

— Deci, spuse Phanan, ai de gând să respecţi înțelegerea mea? 

Ea părea confuză. 

— Ce înţelegere? 

— Ai vorbit cu noi. Trebuie să renunţ acum la urmărirea ta? Asta m-ar întrista 
peste măsură... 

Perna Tyriei ricoşă din faţa lui. 

— Ah. Ei bine, atunci o să o pun în aşteptare. 

— Vorbeşte-mi despre aceşti Rangeri, spuse Kell. 

Ea îi aruncă o privire curioasă. 

— De ce? 

— Pentru că mi-ar plăcea să ştiu. 

— În regulă. Ea se întoarse pe spate şi se holbă la tavanul lipsit de forme. Este 
un vechi ordin, Rangerii Antarieni. Înființat cu secole în urmă pentru a-i ajuta pe 
Cavalerii Jedi. Pe câțiva dintre ei, oricum; majoritatea Jedilor tindeau să fie destul de 
solitari. Dar unii dintre ei apreciau să aibă războinici loiali şi de încredere care să-i 
ajute. Fiii Libertății au fost un astfel de ordin, iar Rangerii au fost un altul. A fi 
Ranger însemna să ştii să te descurci în orice mediu. Să te integrezi în pădure sau în 
pajişti, să navighezi, să înoți, să te scufunzi, să pilotezi. Să fim stăpâni pe ceea ce ne 
înconjoară. Eram buni spioni, buni războinici, foarte pricepuţi la intruziune şi 
evadare. Pe vremuri, existau comunități de Rangeri pe mai multe lumi, inclusiv pe 
Toprawa. Au existat unele căsătorii între Jedi şi Rangeri, ceea ce poate fi motivul 
pentru care am moştenit talentul meu aproape inutil cu Forța. Treptat, au rămas din 
ce în ce mai puţini Rangeri. Războiul Clonelor a ucis clanuri întregi, iar apoi 
majoritatea celorlalți au fost eliminați odată cu Jedii. Restul s-au ascuns. Familia 
mea a stat ascunsă zeci de ani, iar apoi, înainte să iasă la iveală, Toprawa a fost 
bombardată de Imperiu şi redusă la stadiul de barbari. Atunci au murit ultimii 
Rangeri Antarieni de pe Toprawa. 

— Cu excepţia ta, spuse Phanan. 

— Nu sunt sigură că e vorba de cu excepția mea. Mă aştept să mor în acest 
serviciu, fără să-mi continui linia. Sarkinii au dispărut. Eu sunt doar o amintire vie, 

sperând să fac ceva demn înainte să mă alătur lor. De aceea îmi fac puţine planuri 
de viitor. Ea se întoarse spre Kell în timp ce acesta deschidea gura. Nu o spune. Nu- 
mi spune că s-ar putea să mă osândesc singură prin faptul că sunt fatalistă. Am mai 
auzit asta înainte. 

— Atunci de ce nu ai ascultat? întrebă el. 

În loc să se simtă jignită, ea zâmbi. 

— Kell, am eşuat în tot ceea ce am vrut să fac în viață până acum. Nu am 
reuşit să-mi țin familia în viață. Am eşuat să învăţ căile Forței şi să mențin tradiția 
familiei mele. Nu am reuşit să intru în corpul luptătorilor pe merite proprii. Dar am 
intrat oricum, printr-o înşelăciune pe care nu ar fi trebuit să o accept. Acum tot ce 
vreau să fac este să găsesc un fel de onoare, ceva care să compenseze eşecurile mele. 
Măcar o dată înainte de a muri. Nu poţi înțelege asta? 

Kell se gândi la ultimele zile ale familiei sale pe Alderaan, la ştergerea 
meticuloasă a adevăratului lor nume de familie de pe fiecare aspect al vieţii lor, la 
felul în care mama lui îşi blestema şi îşi jelea soţul în acelaşi timp. 

— Crede-mă, pot. 

— Atunci nu e nevoie să-mi predici că ceea ce fac e o cale greşită. Ea făcu 
semn ca şi cum i-ar fi alungat. Plecaţi, amândoi. Lăsaţi-mă să mă odihnesc. În timp 
ce ei se ridicau, ea adăugă: Şi, Ton? 

— Da? 

— Ai grijă de nava mea de luptă. O vreau înapoi. 

Capitolul 15 


— Căpitanul Darillian şi Lordul Războinic vor fi foarte mulțumiți, spuse Face. 

De data asta, nu purta deghizarea confecționată în câteva secunde. Întreaga lui 
față era acoperită de un înveliş de polimer de culoarea cărnii care îi permitea pielii să 
respire, dar îi ascundea adevăratele trăsături şi cicatricea. Polimerul suporta bine 
machiajul şi avea o mustață stufoasă şi obişnuitul ansamblu de mici cicatrice, 
aluniţe şi alte defecte pe care o persoană normală le dobândeşte de-a lungul vieții. 
Nu simțea vântul nocturn pe față, dar, în rest, masca era destul de confortabilă. Face 
purta, de asemenea, o uniformă de Locotenent Imperial, modificată pentru a 
evidenția însemnele extravagante ale gradului, unice pentru cei de pe Night Caller. 

Bărbatul din faţa lui, Guvernatorul Nojin Koolb de pe planeta Xartun, din 
Inelul Exterior, surâse în semn de apreciere la cuvintele lui Face. 

— Sunt încântat să aud asta. 

Face îşi cobori vocea, făcând-o puțin amenințătoare. 

— Totuşi, un lucru îl deranjează pe Lordul Războinic. Faptul că Xartun este un 
semnatar recent al Noii Republici. Nu simțiţi o anumită contradicție între cuvântul 
pe care l-aţi dat Consiliului Provizoriu şi cel pe care tocmai l-aţi dat Lordului 
Războinic? 

Guvernatorul Koolb nu îşi pierdu zâmbetul şi nici aplombul. 

— Bineînţeles că nu, domnule Locotenent. Ilustrul şi atât de regretatul meu 
predecesor a fost cel care a semnat acordul cu Noua Republică. Nu eu l-am semnat. 
Loialitatea mea este față de Zsinj... chiar dacă circumstanțele practice mă împiedică 
să declar asta public în acest moment. 

Face zâmbi la rândul său. 

— Vom avea grijă să vă puteţi face cunoscute adevăratele dumneavoastră 
sentimente cât mai curând posibil. 

Apoi îşi întinse mâna, iar Guvernatorul i-o strânse. 

— Aştept cu nerăbdare să fac asta. Cu permisiunea dumneavoastră. 

El şi subalternii săi se retraseră din preajma lui Face şi a navetei, stând 
suficient de departe pe platforma de aterizare din ferrocretă astfel încât o posibilă 
rotație imprudentă a navetei la momentul decolării să împiedice aruncarea jetului de 
la motoare peste ei. Face tropăi pe rampa de îmbarcare a navetei, simțind cum 
aceasta se ridică pentru a se închide chiar înainte să ajungă sus. Se lăsă pe scaunul 
copilotului, lângă Cubber, care îmbrăcase uniforma de sublocotenent Imperial. 

— Au ajuns pe poziție? 

— Ar trebui să fi ajuns până acum. Hai să aflăm. 

Cubber apăsă de două ori pe un buton de pe comunicatorul navetei. 

Face se uită de-a lungul ferrocretei. Deasupra sa, primul dintre cei doi sori ai 
lui Xartun abia începea să răsară pe deasupra buncărului inofensiv în care tocmai 
petrecuse câteva ore informative; Guvernatorul îi făcuse marele tur foarte detaliat 
rezervat  Căpitanului Darillian. Face văzuse nivelurile subterane, utilajele de 
fabricaţie care scoteau produse din oţel transparent, cum ar fi geamurile antiexplozie 
şi cupolele pentru nave de luptă. Toate astea, îi explicase Guvernatorul, erau acum 

proprietatea Lordului Houghten Ween - un alt pseudonim al lui Lordului Războinic 
Zsinj. Dincolo de buncăr se afla zona de parcare şi de sosire unde muncitorii zilieri ai 
uzinei îşi lăsau vehiculele personale, iar dincolo de aceasta se afla drumul de pământ 
care ducea spre cea mai apropiată comunitate. În jurul complexului era o pădure 
deasă - pădure în care ar fi trebuit deja să găzduiască echipa de comando. 

Dar Face nu văzu niciun semnal şi nu auzi nimic prin staţie. 

— Nici urmă de ei, spuse el. 

— Uită-te la pieptul tău. 

Face îşi cobori privirea în jos. Pe pieptul lui dansa o pată roşie strălucitoare, 
vârful opus al țintei cu laser de la carabina cu lunetă a lui Donos. 

Face se retrase pe jumătate de pe scaun înainte să reuşească să se controleze. 

— În regulă. Sunt pregătiți. 

Respiră adânc de câteva ori pentru a se controla, iar lumina roşie dispăru. 

— ÎI voi tăvăli bine pentru asta. 

— Sigur că da. 

Face îşi scoase boneta de Locotenent, apoi scoase dispozitivul ascuns înăuntru 
şi îl conectă la consola de comunicații a navetei. 

— Datele turului se comprimă... se comprimă... Gata de plecare. Apoi porni 
consola de comunicaţii. Naveta Adder's Bite gata de plecare. Solicit verificarea 
integrității semnalului de comunicații. 

— Adder's Bite, aici Turnul 6, recepţie. Continuaţi. 

— Pregătiți-vă pentru 30 de secunde de muzică Verpină urâtă, apoi raportați 
puterea semnalului. 

Apăsă butonul de transmisie. Fişierul începu să emită. Venind pe legătura 
audio, părea un ton discordant, strident pe care doar câteva specii extraterestre le-ar 
fi putut îndrăgi. Totuşi, preluate sub formă de date şi apoi traduse de un program 
scris de Grinder, acestea urma să se răspândească într-o înregistrare holografică a 
turului lui Face prin buncărul de producție. Fişierul se întrerupse. 

— Puterea semnalului este nouă din zece, raportă Turnul 6. Şi chiar e urât. 

— Nu-ţi lăsa copiii să-l asculte. Ar putea să prindă gustul... aşa cum a făcut al 
meu. Adder's Bite, terminat. 

— Mult noroc şi zbor bun. Turnul 6 terminat. 

Cubber porni motoarele de repulsie şi Narra se ridică uşor de pe platforma de 
ferrocretă. În timp ce se ridica, aripile ei coborâră din poziția pliată şi se blocară în 
configurația de croazieră. Cubber înălță nava şi porni motoarele de propulsie, 
împingând Narra către spațiu la un unghi abrupt. Face, care se balansa din cauza 
manevrelor rudimentare în ciuda compensatoarelor inerțiale, îşi fixă în grabă 
centurile de siguranţă. 

— Hei, unde ţi-ai obținut licenţa de pilot? 

— Licenţa? Cubber izbucni în râs. Ascultă-l pe băiat. Eu nu am nimic atât de 
sofisticat precum o licență. Doar câteva ore de instruire de la câțiva piloți cărora le- 
am făcut nişte favoruri. Vrei o cursă mai uşoară? Dă-mi câteva lecţii. 

— Oh, da? Vrei să faci un schimb de favoruri? 

— Sigur. Ceva mecanic? 

— O modificare la Vape, R2-ul meu. 

— Sigur. Lasă-mă să opresc cutia asta zburătoare în zona noastră de aşteptare 
şi poţi să-mi spui totul despre problemă. 

La o sută de metri de pista de aterizare, într-o poiană aflată la câțiva metri de 
marginea pădurii, Grinder se uită pe datapadul său. 

— S-a decomprimat bine. Ţi-am spus eu. 

Kell se ghemui lângă el. 

— Nu fi defensiv. Îmi place să verific lucrurile din nou şi din nou. 

— Eşti obsedat de pregătiri. 

— Da, aşa este. Adică vreau să studiezi înregistrarea aia până îți sângerează 
ochii. Şi eu o să fac la fel. 

Grinder oftă. Purtau salopete întunecate, de un verde închis întrerupte de fâşii 
neregulate de negru - îmbrăcăminte de camuflaj potrivită pentru pădurile adânci sau 
pentru noaptea în majoritatea zonelor cu vegetaţie abundentă. Toţi cei din Escadrila 
Spectru, cu excepţia lui Face, erau prezenţi - şi, în ciuda diferenței de rang dintre ei, 
Wedge îi încredințase comanda misiunii lui Kell, datorită experienţei sale specifice de 
comando. 

— În regulă, spuse Kell. Toată lumea să se aşeze pentru a putea dormi. Eu voi 
face primul rond; Janson, tu îl vei face pe al doilea. Plecăm la căderea nopții. 


Pe măsură ce ziua avansa, skimmerele mari de personal şi vehiculele private 
transportau muncitorii şi managerii la fabrică. Din punctul lor de observaţie, grupul 
de comando nu putea vedea prea multe din ceea ce se întâmpla în partea din față 
sau de afaceri, a complexului. Dar cu puţin timp înainte de prânz, patru barje X-23 
StarWorker aterizară şi preluară încărcătura prin uşile de marfă din spate ale 
buncărului. Kell şi Wedge îşi notară numerele de înregistrare, în timp ce Jesmin 
înregistra toate transmisiunile. Navetele decolară o oră mai târziu, iar Kell ieşi din 
tură, pentru a se retrage la somn. Se trezi când se lăsă întunericul. Era puțin 
înțepenit şi suferea de noi dureri, salteaua lui de dormit nefiind o apărare adecvată 
împotriva solului dur şi a rădăcinilor de copac sau a insectelor locale înțepătoare. 
Ceilalți dintre Spectre păreau să simtă la fel. 

Runt, cu blana pătată de crengi şi bucăţi de frunze fărâmițate, îi întinse o 
ceaşcă de cafea fierbinte şi extra tare. Kell o sorbi şi făcu o grimasă. 

— Iar solventul lui Cubber? 

Runt se uită la el cu o uşoară confuzie, apoi ceva în ochii şi în manierele lui se 
schimbă şi scoase un chicotit uşor. 

— Am înţeles. 

— A mâncat toată lumea? 

— Toată lumea în afară de tine. 

Runt luă în mână o mică valiză gri lungă de trei zeci de centimetri şi apăsă un 
buton încastrat la un capăt. Întregul ambalaj începu să pocnească în timp ce 
conținutul său, cina lui Kell, începea să se gătească înăuntru. 

— Bine. Kell îşi ridică uşor vocea pentru a atrage atenția tuturor. Faceţi cu toții 
ultimele verificări ale echipamentului. Vom pleca de îndată ce se întunecă complet. 

Îşi ignoră propria directivă; îşi verificase echipamentul înainte să adoarmă. 

Încărcături explozive. Grenade. Explozibili. Adezivi. Detonatoare. Telecomenzi de 
detonare. Plăcuţe de date miniaturale optimizate pentru a detecta situații complexe şi 
a declanşa apoi detonatoarele. Senzori. Instrumente. Lanterne de mână. Lanterne cu 
bandă pentru cap. Lumini cu adezivi temporari pentru a se lipi de tot felul de pereţi 
şi alte suprafețe. Un datapad de dimensiuni normale, cu memorie permanentă, plin 
de date despre explozibilii folosiți de Imperiu, de Noua Republică, de Lorzii Războinici 
şi de anumite lumi. Toate acestea aranjate pe curele sau în buzunare, astfel încât să 
poată găsi orice element prin atingere. Totul era în ordine. Îşi deschise trusa de 
mâncare şi începu să scoată absent din ea nişte biluţe de carne fără nume şi să le 
mănânce. 

Grinder îi făcu semn cu o mână pentru a-i atrage atenţia. Kell se apropie de el, 
încă nesigur din cauza somnolențţei, şi bău mai mult din cafeneaua otrăvitoare. 

— Am ceva pentru tine, spuse Grinder. 

Se holba cu atenţie la ecranul supradimensionat al datapadului său. Kell se 
deplasă astfel încât să se profileze deasupra lui. 

— Arată-mi. 

Pe ecran era o vedere panoramică a camerei video din fața buncărului. Kell ştia 
că fusese surprinsă prin intermediul aparatului de filmat ochi de peşte din pălăria lui 
Face. Prin apăsarea unui buton, Grinder porni imaginea în mişcare; uşa puternic 
blindată a buncărului alunecă şi se deschise, iar Guvernatorul planetei şi câţiva 
dintre acoliții săi se deplasară în fața camerei video din fața micului hangar de 
vehicule de dincolo, iar perspectiva lui Face îi urmă. Unul dintre oamenii 
Guvernatorului arătă cu degetul, atrăgând atenţia lui Face spre un vehicul lung şi 
descoperit, pe care Kell îl recunoscu drept o navă de marfă Ubrikkiană. Aceasta era 
diferită de modelul standard; în partea din spate se afla un mic compartiment pentru 
pasageri, închis într-o cupolă globulară din oțel transparent. Înăuntru se afla o 
canapea extensibilă suficient de mare pentru două persoane. Omul Guvernatorului 
avea o expresie pe care Kell o interpretă ca fiind amuzată, iar camera video vibrase 
puţin, probabil din cauza râsului lui Face. 

— Poftim, spuse Grinder şi întrerupse imaginea. 

Bătu în colțul din stânga jos al ecranului. Acesta arăta un bărbat care ţinea un 
comunicator, dar nu îl orienta spre gură. Grinder reporni imaginea în mişcare. 
Bărbatul apăsă un buton de pe comunicator. În spatele lui, în colțul ecranului, uşa 
buncărului începu să se închidă. 

— Ce îți sugerează asta? 

— Uşa s-a închis la un semnal, în loc de un întrerupător de perete sau un 
temporizator, spuse Kell. Şi, este posibil ca omul Guvernatorului să-i fi atras atenția 
lui Face pentru a-l împiedica să vadă asta; toată scena aceea din colț ar fi fost în 
spatele lui, în timp ce se uita la navă. Asta sugerează o măsură de securitate. Poate o 
alarmă cu temporizator; dacă nu o dezactivează cu comunicatorul în timpul stabilit, 
alarma se declanşează. 

— Asta e presupunerea mea, Demolatorule. 

— Eu sunt liderul aici; spune-mi Domnule Demolator. Derulează secvența 
înapoi până la momentul în care a apăsat butonul de pe comunicator. 

Grinder o făcu. Kell consultă numerele de pe ecranul de text al datapadului. 

— Jesmin, de cât timp înregistrezi? 

Femela Mon Calamari luă poziţie de drepţie. 

— De când am venit pe poziție, Domnule Demolator. 

Kell îi aruncă o privire care sugera că tocmai îl trădase în fața Imperialilor. 

— Este o perioadă de timp foarte lungă pentru a înregistra, nu-i aşa? 

— Nu chiar. Echipamentul meu înregistrează tot ce se află pe undele de emisie, 
dar analizează pe parcurs şi nu înregistrează în memorie decât semnale puternice 
discrete sau tipare care se repetă. Aşa că, după ore întregi de înregistrare, am 
înregistrat poate o oră. 

— Ai înregistrat o transmisie la ora douăzeci, opt minute şi trei secunde? 

Ea îşi luă pachetul de echipament de comunicații şi deschise clapeta care îi 
dădea acces la ecranul principal de control. După câteva clipe, spuse: 

— Am ceva la mai puţin de opt secunde de acea oră, domnule. Acceptabil în 
limitele variațiilor normale ale cronometrelor individuale. Transmisia a fost destul de 
complexă, dar a durat mai puţin de o jumătate de secundă. 

— Asigură-te că cele opt secunde reprezintă intervalul dintre echipamentul tău 
şi agenda de date a lui Grinder. Kell se încruntă la Bothan. Nu ţi-am spus să 
sincronizezi cronometrul între agendele de date ale tuturor? 

Grinder păru ruşinat. 

— Nu am nicio scuză, domnule. 

— Oh, deci când ai probleme, încetez să mai fiu Demolatorul? 

Grinder rânji. 

— Ăsta e intervalul, spuse Jesmin. 

— În regulă. Notaţi transmisia şi fiți pregătiți să o replicaţi, pe frecvenţa pe care 
a venit, la comanda mea. 

Se auzi un foşnet slab în copacii dintre ei şi pista de aterizare. Wedge, Kell şi 
Tyria avură blasterele în mâini într-o fracțiune de secundă şi le îndreptară asupra 
intrusului înainte ca acesta, Donos, să iasă printre copaci. Donos le făcu cu ochiul. 

— Soarele a apus şi ultimul transport de muncitori a plecat. 

— Bine, spuse Kell. Ţineţi minte: odată ce ajungem la buncăr, folosiți-vă 
întotdeauna numerele. Niciodată numele. Iată ordinele finale... până când greşelile şi 
circumstanțele ne vor dicta să le modificăm. Zece, pleci la drum, cu Unu ca rezervă. 
Tyria şi Wedge aprobară din cap. Patru şi cu mine îi urmărim îndeaproape. 

Grinder, evident încă ruşinat de eşecul său de a calibra cronometrele, îşi ridică 
pur şi simplu rucsacul pe umeri şi salută. 

— Nouă rămâne aici ca observator şi lunetist de la distanță. Donos aprobă din 
cap. Restul ne urmează în grup până când ajungem la uşa din spate a buncărului. 
Unsprezece, tu te vei aşeza la acea uşă ca observator secundar. Janson aprobă scurt 
din cap. Înăuntru, Trei vei alege un vehicul pentru evadarea noastră; eu recomand 
nava de marfă, dar tu eşti expertul în ceea ce priveşte starea acelor vehicule, aşa că 
fă alegerea după cum crezi tu de cuviință. Dezactivează-le pe celelalte. Doisprezece, 
tu vei rămâne cu ea ca gardian şi urechile ei. 

Falynn îi adresă un semn cu degetul mare în sus; Piggy aprobă din cap. 

— Restul dintre noi vom intra, vom dobândi toate datele pe care le putem 
dobândi, vom planta explozibilii şi vom ieşi. Întrebări? Nimeni? În regulă. Mişcaţi-vă. 


Wedge, care o urma pe Tyria la o distanţă de opt sau zece metri, se minună de 

felul în care se mişca aceasta. Înaintarea ei nu era un progres constant. Se oprea 
pentru a asculta zgomote de animale, pocnituri rătăcite de crengi sau alte sunete 
inexplicabile şi mai ales atunci când nu se auzea niciun fel de zgomot. Dar atunci 
când vântul făcea să se agite copacii, ea aluneca înainte într-un ritm constant, 
vântul acoperind complet orice zgomot pe care l-ar fi putut face. 

Wedge încercă să-i urmeze exemplul. După atâtea misiuni la sol în ultimii ani, 
propriile sale abilități de intruziune nu erau deloc neglijabile. Pe de altă parte, el nu 
avusese nevoie de ele pentru a supravieţui zi de zi, timp de ani de zile, aşa cum 
făcuse ea; nu era deloc jenant să descopere că ea era mai bună. 

Ocoliră marginea pădurii de-a lungul platformei de aterizare din ferrocretă 
până când ajunseră la cea mai apropiată zonă din apropierea buncărului. 
Menţinându-se jos, se deplasară pe teren deschis până când ajunseră la umbra 
buncărului, apoi se lipiră de peretele acestuia până la uşă. Tyria aprobă din cap, iar 
Wedge făcu clic de două ori pe comunicator pentru a indica reuşita. Se ghemuiră, 
nemişcați, cu blasterele în mână, şi acoperiră apropierea următoarei echipe. 

Într-un minut, Kell şi Grinder li se alăturară. 

— Până acum, totul e bine, şopti Kell. Securitate minimă. 

— Cel puţin în exterior, rectifică Tyria. 

Kell făcu de două ori clic pe comunicatorul său, apoi îi făcu semn din cap lui 
Grinder. Bothanul ţinu o mică lanternă în gură şi se uită la panoul de acces de lângă 
uşa hangarului. 

— Model standard, mormăi el cu lanterna în gură. 

Kell pufni pe nas. 

— Cu Zsinj implicat? Nu pot să cred. 

— Nici eu. Grinder scoase un mic senzor şi îl trecu în jurul îmbinării unde 
panoul de acces era închis ermetic. Ooh, spuse el. Tastatură standard. Dedesubt, 
circuite simplificate. În spatele ei, un panou de circuite mai dens. Nu unul standard. 

— Ce înseamnă asta? întrebă Wedge. 

— Un strat fals pentru a te păcăli... 

Saliva îi curgea din gură lui Grinder în jurul lanternei şi el tăcu, încruntat. 

— Dacă deschizi panoul, termină Kell, probabil că vei obţine ceva ce arată ca şi 
cablajul standard pe care îl găseşti în astfel de panouri. Sunt şanse mari să poți 
chiar să te conectezi la el pentru a face un bypass şi să deschizi acele uşi. Dar este 
fals, iar circuitele de sub el vor fi ocupate să alerteze fiecare paznic din această 
emisferă a planetei. Şmecheria este să deschizi ambele straturi superioare deodată şi 
să nu declanşezi securitatea, ceea ce este foarte greu... 

Grinder deschise trapa de acces. Un panou de circuite dense, cu un model 
nefamiliar lui Wedge, le străluci în față. Grinder se întoarse pentru a-i zâmbi lui Kell. 

— Bine, spuse Kell, poate nu atât de greu. 

Wedge trebui să se străduiască să nu zâmbească. Spectrele încă se 
surprindeau unii pe alţii cu ceea ce puteau realiza. Un semn bun. Îşi dorea doar să 
nu mai fie Kell atât de încordat, atât de rigid; aşa fusese încă de când Wedge îl 
anunţase că va conduce acea misiune. Nu era un semn bun. 

Ceilalţi avansară destul de discret în spatele lor. 

— Toţi sunt prezenţi, şopti Janson. 

Grinder conectă fire şi circuite de bypass în circuitele goale ale trapei de acces, 
apoi apăsă o mică clapetă pe o încărcătură de capacitate la fel de mică. Uşa 

hangarului gemu, alunecă şi se deschise în faţa lor. Dincolo era întuneric beznă, iar 
lunile, care încă răsăreau în partea îndepărtată a buncărului, nu oferiră nicio 
lumină. Tyria îşi puse echipamentul de vedere nocturnă peste ochi şi îl activă; acesta 
scoase un zumzet slab. 

— Toată lumea să se apropie, nu mai mult de şase paşi; avem cale liberă până 
acolo, spuse ea. 

Toţi făcură cum le spuse ea, cu excepția lui Janson. 

— Doi. 

— Da, Cinci. 

— Poţi transmite semnalul de închidere? 

— Da, Cinci. 

— Fă-o. 

Uşa gemu în spatele lor până când se închise din nou. 

— Aprindeţi lanternele, spuse Kell. 

Lanternele de mână ale comandourilor prinseră viață, fasciculele mici 
luminând porţiuni mici din hangarul spaţios. 

— Vă cunoaşteţi cu toţii sarcinile, spuse Kell. Să mergem. 

Se îndreptă spre uşile care dădeau acces la holul cu turboliftul principal de 
marfă al buncărului; toți, cu excepția lui Falynn şi a lui Piggy, îl urmară. 

În hol, lui Grinder îi luă mai puţin de un minut să scurtcircuiteze comenzile 
turboliftului. Apoi încercă să deschidă uşa masivă a turboliftului cu sistemul de 
închidere de sus. Aceasta refuză cu încăpățânare să cedeze la încercările sale. 

— Permite-mi. 

Runt făcu un pas înainte, afişând o fanfaronadă pe care Wedge nu o mai 
văzuse până atunci la el, şi îşi puse degetele sub marginea de jos a uşii. Se îndreptă 
cu uşurinţă, ridicând uşa la înălțimea taliei, arătându-şi dinții mari într-un rânjet 
aproape uman. Mâinile lui lungi şi blănoase erau neclintite în timp ce susțineau 
greutatea enormă a uşii. 

Kell se furişă pentru a privi înăuntru. Puţul turboliftului cobora şase sau mai 
multe etaje, mai mult decât cele trei care îi fuseseră arătate lui Face, cabina liftului 
se afla mult mai jos, în întuneric. Existau trepte de acces pe o parte a puțului. 

În timp ce coborau, Grinder vorbi cu Kell; Wedge abia auzea cuvintele şoptite. 

— Nu am văzut nicio cameră de supraveghere. Microfoane. Nu există cabluri 
pentru ele în peretele din spatele panoului de acces la turbolift. 

— Ai văzut destule pentru a fi sigur că nu există? spuse Kell. 

— Nu. Îţi dau doar o impresie. 

— Continuă să cauţi. 

Înregistrarea lui Face nu arătase niciun paznic înarmat. Complexul se putea 
baza pe alte tipuri de apărare şi faptul că nu ştia care erau acelea îl îngrijora pe Kell. 

Turboliftul era un model de marfă, fără acoperiş care să-i deranjeze. Coborâră 
ultimii doi metri până la podeaua acestuia. Grinder se puse imediat pe treabă, 
ocolind sistemele electronice ale uşii, apoi Runt, cu puţin efort aparent, ridică uşa 
liftului şi apoi uşa exterioară blindată. Uşa se deschidea spre o zonă de încărcare. 
Aceasta era plină de cărucioare de încărcare şi chiar de câteva vehicule repulsorlift, 
cu produse din oțel transparent încărcate pe unele dintre ele. 

Existau cuburi cristaline cu latura de trei metri, cu mici găuri circulare şi o 
deschidere de un metru pe un metru, tăiată în lateral; existau plăci mari şi groase, în 

formă de poligoane neregulate; existau discuri curbate cu diametrul de peste doi 
metri, care arătau ca nişte lentile enorme. Wedge se uită la aceste ultime obiecte. 

— Hublourile frontale ale navelor de luptă TIE, spuse el. Iar foile mari, dacă nu 
mă înşel, sunt ferestre de punte sau de compartiment pentru o navă capital. 

— Sună ca suport pentru Super Distrugătorul lui Zsinj, spuse Kell. Îşi cobori 
vocea până la o şoaptă, pe tonuri probabil prea joase pentru ca microfoanele 
amplasate să le poată capta. Dar atunci de ce nu i s-a arătat lui Optacest nivel? 

Wedge se încruntă în timp ce se gândea la întrebare. Răspunse în şoaptă. 

— Guvernatorul de pe cealaltă planetă a fost reticent să discute cu Opt când, 
evident, vorbise cu Căpitanul Darillian. Părerea mea este că Zsinj compartimentează 
informaţiile despre el însuşi structurându-le în celule, ca o mişcare de rezistenţă, 
astfel încât aceste informații să fie păstrate în siguranţă. 

Kell încuviință din cap. 

— Când cade o celulă, restul rămân în siguranţă. 

Grinder şuieră la ei din uşa de acces spre o cameră adiacentă. Aceştia i se 
alăturară. Era un centru de control al operațiunilor, cu pupitre de calculatoare şi 
ecrane negre care probabil că arătau zonele cruciale ale sălilor de producție atunci 
când erau în funcțiune. 

— Casa datelor, spuse Grinder. 

— Goliți-o complet, spuse Kell. Copiaţi totul în memoria echipamentului de 
comunicații al lui Doi. 

Faţa lui Grinder se strâmbă. 

— Asta va dura mai mult timp. 

— Nu prea mult. Fă-o. 


Wedge îl supraveghe pe Kell în timp ce şeful misiunii cerceta alte 
compartimente ale celui de-al şaselea nivel subteran. Era doar un alt etaj de 
producție; primea lingouri de oţel transparent supraîncălzit de la etajele mai mari ale 
turnătoriei de deasupra şi le modela în piesele cele mai potrivite pentru navele de 
război şi navele de luptă Imperiale, plus acele cuburi mari şi inexplicabile pe care le 
văzuseră. Kell părea să nu acorde prea multă atenție funcţiunii încăperilor în care se 
afla; pur şi simplu alegea grinzi de susținere, ziduri de sprijin şi generatoare de 
energie pe care să îşi planteze încărcăturile de demolare. Ambii bărbaţi preferau să 
păstreze conversaţia la minimum în timp ce Kell îşi amplasa explozibili. 

Wedge simți o uşoară schimbare a presiunii aerului. Se întoarse de la stâlpul 
de susținere pe care îl pregătea Kell; îşi mişcă fasciculul de lumină din mână în jurul 
camerei. Nimic. Doar benzi transportoare, containere de recepție, maşini de lustruit, 
echipamente de ecranare fototropică. Apoi raza de lumină dădu peste ceva în 
mişcare. Abia surprinse acel lucru, ceva mai înalt decât un om, care se mişca repede 
şi în tăcere. Îşi îndreptă raza în direcţia în care credea că se îndrepta, dar nu era 
nimic acolo. 

— Probleme, şopti el. 

Auzi un scâncet slab în timp ce Kell activa cronometrul ultimei încărcături, 
apoi un zgomot de metal pe piele când Kell îşi scoase blasterul. 

Chestia veni spre ei din lateral, cu ghearele şi cleştii întinşi... 

Capitolul 16 


— Zece. 

Tyria îşi ridică privirea în direcţia apelului lui Runt. Acesta era încă la post 
lângă uşa turboliftului. Ochii lui erau mai mari decât în mod normal. 

— Da, Şase? spuse ea. 

— Ai auzit ceva? Eu am auzit ceva. 

Tyria se uită spre uşa de la centrul de operaţiuni. Ton Phanan era încă de pază 
acolo, cu pistolul blaster ridicat şi pregătit. Privea în centrul de operaţiuni şi nu 
părea alarmat. Ea se întoarse înapoi spre Runt. 

— Nu, nimic. 

Silueta se materializă din penumbră în spatele lui Runt. Înainte ca Tyria să 
poată spune ceva, aceasta îl doborâse, izbindu-l de podea precum o motocicletă 
speeder scăpată de sub control. O siluetă neîndemânatică, rotundă şi grea în partea 
de sus, cu braţe sau tentacule târâtoare ca nişte vieţuitoare marine nevertebrate, se 
îndreptă direct spre Tyria. 


Atacul îi surprinse pe Kell şi Wedge cu garda jos. Corpul atacatorului îl lovi 
frontal pe Kell, trântindu-l de podeaua metalică. Wedge se răsuci odată cu atacul, 
încasând o lovitură razantă în braţ şi se prăbuşi rostogolindu-se; ajunse sub o 
consolă de control, ţintind şi trăgând fără să se oprească. Lovitura de blaster nimeri 
la țintă, lovindu-l pe atacator din plin. Explozia laserului carboniză ceea ce lovi, dar 
nu pătrunse, ci doar îl ilumină pe atacator. Era o masă plutitoare de maşinării. 
Partea principală era un corp aproximativ sferic, emisferele superioară şi inferioară 
fiind împărțite de un ecuator îngust care, după cum ştia Wedge, permitea celor două 
părți să se rotească independent. O jumătate de duzină de membre articulate se 
desfăşurau dedesubt. Pe emisfera superioară era pictat indicativul A3. Porțiunea 
sferică era împânzită de porturi pentru senzori şi duze de blaster. Emisfera 
superioară se roti, aducând aproape instantaneu una dintre acele duze de blaster 
asupra țintei. 

Wedge se ascunse în spatele pupitrului de control în momentul în care chestia 
trase. Lovitura de blaster lovi consola, arzând-o şi acoperindu-l pe Wedge cu scântei. 

Un droid Imperial de sondaj. Wedge se ridică pe jumătate ghemuit, alergând în 
spatele acelui pupitru şi a celui adiacent. Dincolo, putea vedea piciorul lui Kell. Omul 
cel mare nu se mişca. Wedge îl apucă de picior pe Kell şi îl trase în spatele 
pupitrului. Droidul sondă trase din nou, împuşcătura topind în zgură podeaua 
metalică pe care tocmai zăcuse Kell. 


Tyria se ascunse în spatele unuia dintre cărucioarele încărcate cu hublourile 
pentru navele de luptă TIE. Trase asupra droidului care se apropia, lovindu-l o dată, 

de două ori în caracterele A2 pictate pe emisfera superioară. Armura de la suprafață 
se carboniză puţin, dar chestia nu încetini. Droidul trase un foc de răspuns, lovind 
hubloul navei de luptă TIE în spatele căruia se ascundea Tyria. Hubloul se opaciză 
instantaneu, iar explozia laserului nu reuşi să pătrundă; opacitatea oţelul 
transparent începu încet să se estompeze până la o claritate ca de sticlă. 

Ea răsuflă uşurată. Acele hublouri trecuseră deja prin tratamentul de ecranare 
fototropică. Ar fi oprit orice, mai puțin explozia unui tun laser montat pe trepied. 

Droidul sondă alunecă în lateral pentru a ocoli obstacolul reprezentat de 
hublou. O rafală trasă de Phanan îi nimeri unul dintre ochii senzorilor, spulberându- 
l, dar droidul ripostă aproape instantaneu; Tyria îl văzu pe Phanan ferindu-se înapoi 
în spatele uşii de la centrul operațional. 


— Suntem atacați, spuse Wedge. Un droid sondă, model militar. Armele 
noastre de mână nu-i vor face prea mult rău. 

Ochii lui Kell se deschiseră. 

— Ştiu asta. 

— Vorbesc cu Jesmin, spuse Wedge. Ei sunt atacați de un alt droid. 

— N-ar fi trebuit să păstrăm tăcerea în comunicații? 

— Dacă sondele sunt active, localnicii ştiu deja că suntem aici, Tainer. 

— Îl pot ucide pe al nostru. Kell îşi ridică capul şi gemu. Dar aş vrea să trag un 
pui de somn mai întâi. 

— Nu avem timp pentru somn. Ai de gând să foloseşti materiale explozive? 

— Bineînţeles. 

— Cum ai de gând să le plantezi? 

Kell rânji. 

— Într-un fel speram să ghidezi droidul ca să mă pot apropia îndeajuns de el. 

— Grozav. 


Când droidul alunecă pe lângă căruciorul Tyriei, ea făcu un salt în partea 
cealaltă, alergând direct spre unul dintre cărucioarele repulsorlift. Phanan lansă un 
flux constant de rafale pentru a-i acoperi mişcarea; droidul răspunse la foc, 
supraîncălzind cadrul metalic al uşii centrului operaţional până la o masă 
picurândă, aurie şi strălucitoare. Tyria sări în scaunul şoferului şi porni motorul. 
Imediat, căruciorul se ridică un metru în aer. Acesta căra o încărcătură de geamuri 
mari, singura ei protecție. Băgă căruciorul în marşarier şi dădu cu spatele direct spre 
droid. Droidul trase asupra ei, dar rafalele se opriră în încărcătura de oțel 
transparent. Apoi căruciorul lovi robotul, marea masă a vehiculului şi a încărcăturii 
împingându-l înapoi. Tyria menţinu forța de împingere la maxim până când 
căruciorul se izbi de perete; apoi menţinu presiunea, imobilizând droidul pe loc. 
Maşinăria se zbătu să se elibereze şi trase salvă după salvă în ferestrele din oţel 
transparent. Ferestrele se întunecară şi începură să se topească sub tirul constant. 

Wedge făcu un circuit complet al halei de producţie, alergând de-a lungul 
culoarului de întreţinere din spatele pupitrelor de control. Îşi modifica ritmul astfel 
încât robotul să nu-i poată cronometra pasul şi să tragă un foc precis asupra lui 
când traversa spaţiile dintre pupitre. Îl urmări pe tot parcursul traseului său, 
rămânând de cealaltă parte a pupitrelor. Precizia sa era mare şi două ratări la limită 
îi carbonizaseră hainele -— şi îi arseră uşor pielea de sub ele — la umăr şi la coapsă. 
Trecu pe lângă Kell, acolo unde se ghemuia expertul în demolări. Chiar înainte de 
următorul spaţiu dintre pupitre, Wedge se opri derapând. Droidul trase, un tipar de 
trei focuri de blaster fulgerând între pupitre şi topind găuri în perete. Cu coada 
ochiului, Wedge zări atacul lui Kell. Acesta se ridică cu o mişcare lină, înălțimea şi 
picioarele sale lungi ajutându-l să se urce pe tejgheaua înaltă a pupitrului, şi se 
aruncă peste droidul sondă. 

Apoi ricoşă imediat şi căzu pe podea rostogolindu-se. Droidul sondă dădu să-l 
apuce cu o gheară, dar îl rată, şi scoase un blaster la bătaie, însă Kell se afla deja în 
spatele consolei de control principale şi voluminoase a încăperii. 

Wedge îşi reprimă un geamăt. 

— Nu-mi spune că trebuie să fac din nou toată treaba asta! 

— Treci la adăpost! 

Wedge se aplecă complet în spatele pupitrului chiar în momentul în care 
emisfera superioară a droidului erupse ca un vulcan. Explozia spulberă manometrele 
consolelor din toată încăperea şi izbi droidul sondă de podea, zdrobindu-i brațele. 

Wedge se ridică. 

— Destul de şmecher. Nu te-am văzut punând încărcătura. 

Kell se întoarse să îşi ia geanta. Îşi duse o mână după ureche şi mormăi ceva. 

Wedge realiză că avea un ţiuit în urechi. 

— Ce? 

Auzi slab răspunsul lui Kell: 

— Ce? 


Tyria se luptă cu comenzile căruciorului, conştientă cu disperare că pierdea 
bătălia pentru a ţine robotul fixat. Phanan continuă să tragă în droidul sondă. 
Încetul cu încetul, focurile sale de armă roaseră armura droidului. În ritmul ăsta, 
urma să îl distrugă în câteva zile. Se auzi o explozie în camera principală a fabricii. 

Tyria încremeni, momentan speriată că lucrările de demolare ale lui Kell se 
declanşaseră prematur... dar nu fu vorba decât de o singură explozie. Spera ca Kell 
să se fi îndepărtat de ea. 

O grămadă de obiecte din oţel transparent alunecară pe peretele din dreptul 
droidului sondă. Tyria îşi ridică privirea şi îl văzu pe Runt, care se zbătea ca un 
marinar abia întors de la o noapte petrecută în taverne, cu nasul turtit curgându-i 
sânge, terminând de poziționat căruciorul şi apoi acţionând frâna de parcare. Runt îi 
făcu un semn cu mâna într-un gest de beţiv şi alergă, cu un pas şerpuit pe care ea 
nu-şi imagina că ar fi fost capabil să-l reproducă atunci când nu ar fi fost rănit, 
pentru a apuca mânerul de manevră al unui alt cărucior. 

Tocmai reuşise să îl izbească pe droid şi să îl blocheze, împiedicându-l pe 
Phanan să tragă mai departe, când Wedge şi Kell ieşiră din hala de fabricație. 

— Suntem Omega! strigă Kell. 

Le făcu semn comandourilor să se îndrepte spre puţul turboliftului. Grinder şi 
Jesmin îl urmară pe Phanan afară din centrul de operațiuni şi toți porniră spre puțul 
turboliftului. 

— Ce se va întâmpla când droidul sonda va reuşi să se elibereze? întrebă Tyria. 

— Ce? spuse Kell. 

— Ce? spuse Wedge, ducând o mână după ureche. 

— Droidul sondă! strigă ea. Va reuşi să se elibereze! 

Kell clătină din cap şi scoase din geantă o încărcătură cu temporizator. 

— Nu. Daţi-vă la o parte. 

— Şi dacă sunt mai mulți? 

Grinder zise: 

— Sunt ai mei. Aveţi încredere în mine. 

— Şase, strigă Kell, deschide uşile de la nivelul patru şi doi în timp ce pleci! 

Runt, apăsându-şi mâneca pe nas ca să oprească fluxul de sânge, încuviință 
din cap. 

— De ce îl pui să deschidă acele uşi? întrebă Tyria. 

Dându-şi seama că Kell şi Wedge aveau probleme de auz, ea repetă întrebarea, 
strigând de data asta. 

— Mai trebuie să planteze încărcături pe grinzile de susținere, răspunse Kell, 
strigând inutil. Rezistaţi la ultimul etaj. Dacă nu ies în şapte minute, finalizați 
evacuarea. 

— Dacă nu ieşim, corectă Wedge, strigând şi el. Tot mai ai nevoie de cineva 
care să îți păzească spatele. 

— Evident că da. 

Kell zâmbi. Dădu drumul încărcăturii pe sub bariera de cărucioare de 
transport. 

Cronometrul său număra deja de la zece, aşa că fugiră. 


Kell nu pierdu timpul. La al patrulea nivel de subsol şi apoi la al doilea, alerga 
de la un pilon de susținere la altul, punând explozibilii la locul lor, tastând 
numărătoarea inversă şi activând încărcăturile, totul într-un ritm record. 

Wedge rămase în alertă în căutarea altor droizi sondă, dar nu apăru niciunul. I 
se păru că ar fi zărit ceva care se ridica prin puțul turboliftului, dar totul dispăru 
înainte să poată vedea. 


Droidul-sondă AI se ridică, plutind în puţul de la nivelul solului, apoi înaintă 
prin uşă. Grinder, cu spatele lipit de peretele de lângă turbolift, apăsă butonul de pe 
perete. Uşa turboliftului, cu regulatoarele de siguranță dezactivate, se trânti peste 
droidul sondă, zdrobindu-i corpul sferic aproape în întregime. Luminile senzorilor săi 
se diminuară. Scânteile ieşiră din noile fisuri şi rupturi de pe suprafața sa. Grinder 
ridică uşa turboliftului şi o mai izbi de două ori, apoi o ridică şi o blocă. Se uită 
satisfăcut la pagubele pe care le făcuse. 

— Pot să pictez o siluetă de droid sondă pe nava mea? 

Phanan pufni pe nas. 

— Pe navă nu, dar poți pe datapadul tău. 

— Linişte, spuse Jesmin. Nouă şi Unsprezece raportează că avem noi sosiri. Un 
skimmer cu platforma plină de trupe şi două nave de luptă TIE tocmai au aterizat pe 
platforma de afară. 


Afară, chiar lângă uşa hangarului, Janson rămase perfect nemişcat şi şopti în 
comunicatorul său. 

— Am numărat treizeci sau treizeci şi cinci de soldaţi. Unii dintre ei se 
desfăşoară în jur; presupun că ne vor lovi din două părți. Navele de luptă TIE sunt 
orientate astfel încât să poată trage prin uşa hangarului, dar trupele de aici din spate 
nu se apropie încă. Cred că îi aşteaptă pe ceilalți să se poziționeze. Când îți dau 
semnal, vreau să deschizi uşa hangarului suficient de larg pentru ca eu să pot intra. 

— Am înţeles, spuse Jesmin. 

Donos nu apelase cu întrebări inutile despre ceea ce trebuia să facă. Janson 
era sigur că nu şi-ar fi anunţat prezența decât dacă i s-ar fi ordonat sau dacă 
circumstanțele ar fi însemnat că trebuia să tragă pentru a salva un coleg Spectru. 
Între timp, ar fi furnizat informaţii suplimentare atunci când ar fi fost nevoie. 

Un minut mai târziu, unul dintre comandanții de infanterie făcu semn trupelor 
să înainteze. El şi o jumătate de duzină de oameni, înarmaţi cu carabine şi purtând 
căşti şi platoşe care arătau ca nişte armuri de cercetaşi de la trupele de şoc, 
avansară pe jumătate ghemuiți. Janson îl împuşcă pe comandant în față. Bărbatul 
căzu mort înainte să-şi dea seama că fusese lovit. Jumătate de duzină de oameni se 
uitară la el pentru o clipă. Janson împuşcă un al doilea soldat în piept. Apoi, în timp 
ce supraviețuitorii începeau să cadă la pământ, acesta lovi din nou în microfon şi 
spuse: 

— Deschideţi. 

Uşa hangarului începu să se deschidă cu zgomot, în timp ce soldaţii 
deschideau focul. Rafalele laser loviră uşa şi peretele buncărului deasupra şi în jurul 
lui. Janson făcu o grimasă. Cu un asemenea nivel de precizie de ochire, existau 
puține şanse ca vreunul dintre atacatori să-l lovească în mod deliberat, dar exista 
întotdeauna posibilitatea ca cineva să tragă orbeşte sau să-l lovească un ricoşeu. 

Janson se furişă pe o parte spre deschiderea din uşă. Mai trase de încă trei ori, 
reuşind două lovituri de care era sigur. Apoi cineva îl apucă de glezne şi îl trase. Se 
afla brusc în interiorul hangarului, uitându-se la podeaua de metal. 

Se întoarse să privească în sus. 

— Mulţumesc, Doisprezece. 

— Cu plăcere. 

Se răsuci înapoi, astfel încât să poată vedea prin uşa parțial deschisă. Soldaţii 
nu începuseră să avanseze din nou. Continuă să tragă în mod constant, reuşind să 
lovească mai multe ţinte; ceilalți începură să se retragă spre siguranța relativă a 
vehiculelor de pe platforma de aterizare. 

Grinder, uitându-se pe datapadul său, conectat printr-o interfaţă standard la 
un dispozitiv de blocare a comunicațiilor de pe perete, spuse: 

— Sunt în clădire. La uşile dinspre est. 


150 


— Coridorul cu turboliftul de marfă este singura cale de acces către noi? 
întrebă Janson. 

— Da. 

— Cine e acolo? 

— Şase şi Zece. 

Janson se încruntă. Nici Runt şi nici Tyria nu erau cu adevărat trăgători de 
elită. Pe de altă parte, din ce văzuse pe înregistrarea lui Face, accesul la coridorul de 
marfă era deschis, iar coridorul era scurt. Ar fi devenit un adevărat poligon de 
execuție dacă inamicul ar fi atacat. 


Kell şi Wedge ieşiră din puțul turboliftului cu un minut înainte de marja de 
siguranță a lui Kell. În stânga lor era un set de uşi care dădeau în afara coridorului. 
Un schif de marfă era parcat în fața lor; de o parte şi de alta a acestuia se aflau Runt 
şi Tyria, trăgând prin proaspetele găuri de explozie laser din uşi. 

În dreapta lor, uşile hangarului erau încuiate; pe peretele îndepărtat, uşa mare 
care ducea afară lăsa să se vadă un gol şi un pic din cerul nopții. Janson şi Piggy 
erau acolo, trăgând la intervale aleatorii de timp. Uşa tremura şi gemea când o 
loveau salvele de ripostă de afară. 

Grinder şi Jesmin erau conectaţi la sistemele de comunicaţii de pe perete. 

— Sunteţi în regulă? strigă Jesmin. 

— Putem auzi din nou, zise Kell, nu e nevoie să țipăm. Toată lumea e prezentă? 

— Da. Dar sunt trupe şi nave de luptă TIE la sol, afară. 

Wedge şi Kell intrară în hangar. Falynn se afla la capătul din spate al schifului 
de marfă; cupola bulă era ridicată şi ea stătea pe scaunul de comandă, jucându-se 
cu comenzile. 

— Trei, poţi reactiva oricare dintre aceste alte vehicule? întrebă Kell. În câteva 
secunde, vreau să spun, nu minute? 

— Da, spuse ea. Pe care le vrei? 

— Orice speeder de teren care poate fi pilotat automat sau de la distanţă. Sau 
chiar de la o cartelă de date. 

Ea îşi scoase datapadul dintr-un buzunar şi îl îndreptă spre un skimmer XP-38 
cu caroserie plată, atât de nou, încât vopseaua încă îi strălucea. Apăsă un buton şi 
consola skimmerului se aprinse; acesta se ridică un metru în aer şi pluti, aşteptând. 

— Consideră-l activat. 

— Genial. Doisprezece, mută-l lângă uşă. Programează-l să se deplaseze drept 
zece metri, să se întoarcă la nouăzeci de grade spre stânga şi să ruleze cât de repede 
poate. 

Piggy aprobă din cap, sărind pe scaunul pasagerului skimmerului. 

— Care este planul? întrebă Wedge. 

— Trimitem skimmerul ca momeală. Mă aştept ca soldații şi navele de luptă TIE 
să tragă asupra lui. Asta le va abate ţinta de la uşi pentru câteva secunde. leşim cu 
schiful şi putem depăşi unul dintre TIE-uri. Asta reduce şansele efective împotriva 
noastră cu aproape jumătate. Apoi trebuie să ne facem griji doar pentru celălalt TIE. 

Wedge zâmbi. 

— Dacă suntem suficient de rapizi, asta nu este o problemă. Suntem într-un 

schif de marfă, îți aminteşti? 
— Aha? 
— Cu dispozitive de ridicare a încărcăturii? 
Kell râse. 


— Şase, Zece, retrageți-vă! 

Kell le făcu semn cu mâna spre el. La toţi în afară de Runt. Tyria şi Piggy se 
aflau deja în schiful plutitor. Runt şi Tyria abandonară uşa ciuruită pe care o păzeau. 
Când ajunseră la schif, ceilalți îi traseră sus. 

— Dă-i drumul, Doisprezece. 

Pilotul Gamorrean izbi telecomanda de pe perete. Uşa hangarului începu să se 
deschidă mai mult, scârțâind acolo unde suprafața ei deformată se târa pe peretele 
adiacent. Pilotul alergă la skimmerul gol, atinse un control de pe consola acestuia, 
apoi sări spre schif şi fu ajutat de ceilalți să urce în el. 

Soldaţii de afară începură să tragă asupra skimmerului înainte ca acesta să 
înceapă să se mişte, înainte ca uşa să fie complet deschisă. Două rafale nimeriră în 
plin, plesnind parbrizul. Apoi, cronometrul lui Piggy se întrerupse. Skimmerul avansă 
pe platforma de aterizare din ferrocretă, execută un viraj brusc la dreapta şi acceleră. 

Aproape imediat, Spectrele auziră sunetul distinctiv al laserelor navelor de 
luptă TIE care se alăturau barajului de focuri de mână. 

— Acum, dă-i bătaie! strigă Kell. 

Falynn puse schiful în mişcare, pivotând în ultimul moment pentru a aduce 
vehiculul pe direcția potrivită pentru a părăsi hangarul. Spectrele stăteau în 
genunchi, fiecare strângând cu putere balustrada cu o mână şi ținând un pistol 
blaster pregătit în cealaltă. Afară, la cincizeci de metri distanță, două nave de 
vânătoare TIE se aflau la sol, flancând un skimmer de transport de persoane parcat. 
Oamenii de pe tot terenul şi ambele nave de luptă trăgeau în direcția rămăşițelor 
skimmerului. O parte din infanterie observă apariția schifului, zbierară şi începură să 
tragă în Spectre. 

Falynn trimise schiful pe un curs în linie dreaptă spre nava de luptă TIE din 
stânga. Spectrele deschiseră focul asupra trupelor de la sol, ţinându-le imobilizate. 

În aparenţă, primul pilot TIE se părea că nu observase schiful care se îndrepta 
spre el; nava de luptă nu se clinti. 

Prova schifului îl lovi chiar deasupra hubloului din față. Impactul făcu nava de 
luptă să se rostogolească pe spate pe panourile solare ale aripilor, iar Falynn cobori 
botul navei cât putu de mult pentru ca învelişul să rămână în contact cu cabina de 
pilotaj în formă de bulb a TIE-ului în timp ce treceau pe deasupra. Schiful tresări din 
cauza contactului, iar o clipă mai târziu, Spectrele se uitară înapoi dincolo de pupa 
pentru a vedea TIE-ul care încă se rostogolea, ricoşând în spatele lor. 

Falynn se înclină spre dreapta, o mişcare care făcu să se rotească chila 
schifului şi aproape că îi aruncă pe Spectre în partea stângă peste balustradă. Apoi 
aduse schiful în dreptul celui de-al doilea TIE. Nava era deja în mişcare, cu motoarele 
repulsoare ridicând-o în aer, rotindu-se astfel încât să-şi poată îndrepta armele spre 
schif. Falynn câştigă altitudine şi menținu virajul strâns, fără să se apropie frontal de 
TIE, ci înclinându-se pentru a trece pe lângă acesta prin stânga. 

TIE-ul trase o salvă, o lovitură rapidă care trecu pe lângă balustrada din 
stânga şi aprinse nişte vârfuri de copaci la 40 de metri depărtare. Apoi, cele două 
vehicule trecură unul pe lângă celălalt, la mai puţin de un metru distanţă. 

Wedge, aflat pe partea stângă, activă compartimentul de încărcare al schifului 
şi basculă brațul stâng al acestuia în afară. Uriaşul electromagnet lovi panoul solar 
din stânga al TIE-ului şi îl agăță, trăgând nava de luptă alături de schif. Schiful se 
cutremură, dar nu încetini. Falynn cobori câțiva metri mai jos, iar panourile solare 
ale TIE-ului loviră ferrocreta de dedesubt, zdruncinând aparatul de luptă astfel încât 
Spectrele îl văzură vibrând. Wedge îşi putea doar imagina ce se întâmpla cu pilotul 
din interior. Falynn se înclină din nou, îndreptându-se înapoi spre celălalt TIE. 
Aceasta zăcea pe spate, cu unul dintre panourile solare îndoit astfel încât acoperea 
pe jumătate fereastra din față. Ea se uită la Wedge. 

— Încă mai are repulsoarele! strigă el. Du-te şi ia-l! 

Ea aprobă din cap şi se apropie, rămânând în stânga navei de luptă pe 
jumătate distrusă. Kell, de pe puntea de încărcare a mărfii din dreapta, întinse braţul 
de încărcare şi apucă al doilea TIE în timp ce treceau. 

Falynn menţinu altitudinea scăzută - trăgând cele două nave de luptă gemene 
astfel încât acestea să sară şi să vibreze din cauza contactului continuu cu pista de 
aterizare — şi se îndreptă direct spre marginea copacilor dinspre sud. Când prova 
schifului se afla la mai puţin de douăzeci de metri, ea strigă: 

— Hai, hai, hai! apoi luă altitudine şi se înclină spre dreapta. 

Wedge şi Kell opriră alimentarea cu energie a celor două elevatoare de marfă. 
Navele de luptă TIE continuară să sară în față până când loviră zidul de copaci. 
Wedge observă cum pilonul aripei drepta se desprinde de pe nava de luptă pe care o 
manevrase el în timp ce celălalt se rostogoli până la oprire, iar cele două motoare 
ionice din spate se aprinseră ca una dintre încărcăturile de demolare ale lui Kell. 

La o sută de metri de-a lungul marginii pădurii, Falynn opri schiful. Niciunul 
dintre soldații din apropierea buncărului nu mai trăgea; Wedge îi văzu intrând în 
buncăr. Clătină din cap. 

Donos ieşi în fugă din pădure şi sări sus. 

— Sunteţi nişte transportatori de marfă groaznici, spuse el. 

Wedge zâmbi. 

— Probabil de aceea am fost retrogradaţi pentru a fi piloți de vânătoare. Să ne 
întâlnim cu Narra. 

Îi făcu semn lui Falynn să continue să înainteze. 

În spatele lor, acoperişul buncărului se umflă ca un balon, cu bucăţi de 
ferrocretă arzând în aer, apoi se prăbuşi. Zgomotul puternic al exploziilor îi urmări în 
timp ce zburau spre zona de preluare. 

Capitolul 17 


— Am consultat mai multe precedente în această privinţă, spuse Kell, şi se 
pare că TIE-urile vor rămâne ca ucideri de artilerie pentru Comandantul Antilles şi 
pentru mine, mai degrabă decât ca ucideri de piloți pentru Falynn. Îmi pare rău, 
Falynn. 

Femeia de pe Tatooine zâmbi. 

— S-ar putea să fiu singura femeie care a târât două nave de luptă Imperiale ca 
pe nişte ancore de barcă. Vreau să fie consemnat acest lucru. 

— Consideră ca şi făcut. 

Era a doua zi după atacul de comando şi Spectrele, acum la câţiva parseci de 
sistemul Xartun, se aflau în sala de conferinţe a lui Night Caller. Cea mai mare parte 
a misiunii era gata; acum clarificau detaliile minore. Kell, în calitate de comandant al 
misiunii, prezidase şedinţa, dar Wedge se înclină în față pentru a prelua controlul. 

— Am primit datele despre ceea ce am găsit. Acum vreau nişte speculații 
bazate pe domeniile voastre de expertiză în materie. Ce pune la cale Zsinj? 

— Este doar o presupunere, spuse Grinder, dar mie mi se pare că se înființează 
un Imperiu financiar pentru a susține ambițiile lui Zsinj. Ştim că el controlează o 
zonă mare a spaţiului; ceea ce nu ştiam era că are o asemenea rețea de interese de 
afaceri în afara spaţiului său. 

Kell aprobă din cap. 

— Cred, de asemenea, că o face pentru a-şi susține, Super Distrugătorul, 
Pumnul de Fier. Aici face piese de schimb din oţel transparent. Într-un alt loc, 
rafinează combustibilul. În altă parte, se fabrică motoare ionice gemene - sau poate 
chiar nave de luptă TIE complete. 

— Cred că suntem de acord, spuse Tyria, asupra faptului că el mai degrabă 
organizează totul ca şi cum ar fi o grupare de rezistenţă. Celule ţinute izolate unele 
de altele, cu nave precum Night Caller fiind singura legătură. 

— Mă face să mă simt un pic ciudat, spuse Wedge. Într-un fel, noi devenim 
Imperiul, iar Lorzii Războinici precum Zsinj devin Alianţa. Am devenit un guvern 
legitim cu locaţii fixe pe care trebuie să le întărim şi să le protejăm. Ei operează din 
baze secrete, mobile, folosind tacticile de lovire şi fugă pe care le-am perfecționat noi. 
Galaxia s-a întors cu susul în jos de când a murit Împăratul. 

Falynn păru surprinsă. 

— Se pare că ţi-e dor de vremurile de altădată. 

Wedge o privi şi clătină din cap. 

— Nu. În zilele noastre, ne putem purta uniformele cu mândrie pe majoritatea 
lumilor pe care este posibil să le vizităm. Primim aplauze, sau cel puţin cuvinte de 
apreciere, în loc să fim predați Imperialilor. Totuşi, îmi place să cred că mă pot 
adapta rapid la noi tactici... dar ştiu că sunt o mulțime de ofițeri militari şi 
reprezentanți guvernamentali din Noua Republică care nu pot. Asta mă îngrijorează. 

Face interveni, cu o voce liniştită, reflexivă. 

— Zsinj mai face şi altceva. Ceva motivaţional. Acei droizi sondă nu au fost 
fabricați aici şi nu au fost vânduți guvernului pe piața liberă. Trebuie să fi fost aduşi 

de Zsinj. Poate şi TIE-urile. Cred că, pe lângă faptul că oferă protecţie lumilor cu care 
are de-a face, oferă bunuri contactelor sale guvernamentale. Tehnologie pe care nu o 
pot obține de nicăieri - sau cel puţin nu o pot obţine fără să lase înregistrări peste 
tot. Le oferă partenerilor săi jucării pe care rivalii lor legitimi nu le vor avea. Ăsta 
poate fi un stimulent puternic. 

— Avem un detaliu nerezolvat, spuse Phanan. Ce erau acele cuburi mari din 
oțel transparent? 

Obedient, Grinder tastă pe datapad. Holoproiectorul din cameră aduse secvența 
corespunzătoare, de la camera lui Jesmin, a obiectelor mari şi transparente. 

— Sunt celule, spuse Piggy. 

Acestea erau primele lui cuvinte de când văzuse înregistrarea prima dată. 
Ceilalți se uitară la el. 

— Celule de închisoare? întrebă Janson. 

— Ceva de genul ăsta. Piggy înfipse un deget în imagine. Vezi partea lungă cu 
orificiile tăiate în ea? Aceea este partea din spate a celulei. Orificiul ăsta este pentru 
ţevile de canalizare. Acesta pentru ţevile de apă curată. Acesta pentru conductele de 
aer. Acesta pentru cabluri de date. Gaura mare este prevăzută cu o trapă de acces, 
deşi trapa nu este aproape niciodată folosită. Cealaltă parte nu este marcată. Aceasta 
este partea care dă spre camera de control unde lucrează observatorii. Subiectul nu 
are niciodată intimitate. 

Wedge îi ascultă explicaţiile cu interes. 

— Unde ai mai văzut un astfel de aranjament? 

— Eu am crescut într-unul. 

Toţi se uitară la el. 

— La Binring Biomedical Product? întrebă Wedge. 

— Da. 

Janson fluieră. 

— Piggy, vrei să spui că astea sunt ca cea în care ai crescut sau sunt identice? 

— Acestea sunt la fel. Exact la fel. 

— Deci, zise Janson, fie este un echipament standardizat, fie Zsinj are o 
legătură cu Binring Biomedical. 

— Nu am mai văzut acest model până acum, spuse Ton Phanan. Nici când am 
fost medic practicant, nici mai târziu. Nu sunt, de exemplu, la fel ca şi cuştile în care 
îşi ţinea Generalul Derricote subiecţii de testare pentru virusul Krytos. Aş spune că 
nu sunt un model standard. 

Wedge dădu din cap. 

— S-ar putea să trebuiască să adăugăm baza de reşedinţă a lui Binring pe lista 
noastră de ţinte. Piggy, unde este? 

— Pe Saffalore. 

— Asta e în Sectorul Corporatist, nu-i aşa? În prezent este independent? 

— Da, domnule. 

— Foarte bine. Doar dacă nu mai avem alte întrebări, este timpul să emitem 
noi ordine. Nu mai existară întrebări, aşa că Wedge continuă. De data asta, am avut 
o cursă bună şi de succes. Fără pierderi. Am obținut informaţii. Dar nu putem spera 
ca fiecare oficial care a avut de-a face cu Darillian să ia legătura cu noi şi să ne lase 
să-l constrângem sau să-l păcălim să ne dezvăluie unde se află noua proprietate a lui 
Zsinj, apoi să aruncăm în aer acel loc. Zsinj îşi va da seama imediat ce facem. Vrem 

să-i lăsăm impresia că Night Caller este urmărită - nu că nava în sine este 
responsabilă pentru atacuri. Aşadar, în primul rând, Generalul Cracken a spus că 
trimite echipe de spionaj pe fiecare lume de pe lista pe care i-am trimis-o eu. 
Speranța noastră este că ne pot furniza informaţii pe măsură ce ajungem acolo. În al 
doilea rând, Grinder, vreau să cercetezi jurnalele de bord ale navei. Caută informații 
despre fiecare planetă pe care a vizitat-o Night Caller de la moartea Împăratului şi 
notează datele. Din moment ce Căpitanul Darillian nu şi-a consemnat audiențele cu 
aceşti colaboratori, dacă echipa Generalului Cracken nu va reuşi să facă acest lucru, 
tu vei încerca să decodifici înregistrările planetare atunci când vom vizita acele lumi 
şi să afli ce proprietăți au fost schimbate către noii proprietari în timpul sau imediat 
după vizitele lui Night Caller. Apoi le vom investiga... şi dacă sunt operațiuni Zsinj, le 
vom elimina. Întotdeauna la câteva zile după vizita lui Night Caller, întotdeauna când 
nava se află deja în alt sistem. 

Grinder aprobă din cap. 

— Am înţeles. 

— Face, dacă Guvernatorul planetar sau oricine îți dezvăluie că e colaboratorul 
lui Zsinj, este doar un simplu câştig informațional. Transmite informaţia cât mai 
repede posibil lui Grinder, pentru ca acesta să scoată informațiile corespunzătoare. 
Dar nu scormoni tu însuți după informaţii suplimentare, decât dacă Grinder nu 
găseşte nimic; în acest caz, îl poți contacta mai târziu pe aghiotantul lui Zsinj şi poți 
încerca să obţii datele. 

Face zâmbi. 

— Dacă miracolul Bothan eşuează, Căpitanul Darillian Magnificul va salva 
situația. 

Wedge îi aruncă o privire fixă. 

— Nu trebuie să intri în pielea personajului de pe acum. De fapt, s-ar putea să 
fim nevoiţi să te împuşcăm dacă o faci. 

— Publicul Alianţei este întotdeauna cel mai dur public. 

— Piggy, îmi pare rău că-ţi cer asta, dar vreau de la tine un raport complet şi 
detaliat despre şederea ta la Binring Biomed. Personalul, locul unde ai crescut, 
impresii, lucruri ciudate pe care le-ai observat şi care nu au însemnat nimic la 
momentul respectiv, orice îți poți aminti. 

Piggy inspiră şi eliberă o respiraţie adâncă. 

— O voi face. 

— La toţi ceilalţi, se aplică ordinele permanente. Înapoi la muncă. 


Face aştepta când Tyria ieşi din simulatorul X-interceptor. 

— Mai bine de data asta? 

Ea zâmbi. 

— Mai bine. Întotdeauna mai bine, puţin câte puţin. Dar dacă aş fi în locul tău, 
i-aş da câteva minute să se aerisească înainte să urci în el. Am avut un antrenament 
destul de intens acolo. 

— Mulţumesc pentru avertisment. Eşti o doamnă şi eu un adevărat gentleman. 

Ea activă dispozitivul de ridicare pentru a-şi scoate unitatea R5, Chunky, din 
priza din partea din spate a simulatorului. Simulatoarele X-interceptor puteau 

simula şi interacțiunile astromecilor, dar misiunile erau mai realiste dacă piloții 
aveau proprii astromeci conectaţi. 

După ce Chunky fu aşezat pe punte, Tyria aruncă o privire la unitatea R2 a lui 
Face, Vape. 

— Hei, a fost vopsit din nou. 

Într-adevăr, ornamentele roşii fuseseră înlocuite cu un set adecvat de dungi 
cenuşii de Spectru. Face pufni pe nas. 

— Asta e de fapt doar o acoperire pentru nişte modificări pe care i le-am făcut. 

Ea îi aruncă o privire suspicioasă. 

— Modificări. Un ecran instantaneu şi un set complet de holodrame de-ale 
tale? 

— Nu este o idee atât de rea. Poate că asta va fi următoarea modificare. Nu, 
acum este una pe care o poate aprecia oricine. Se uită în jur pentru a se asigura că 
nu mai era nimeni în salon. Vape: una rece. 

Un panou trapezoidal din partea de sus a domului lui Vape se trase la o parte, 
lăsând o deschizătură. Vape scoase un zgomot ca de armă cu aer comprimat. O sticlă 
sări la un metru de orificiu. Face o prinse în timp ce cădea şi răsuci capacul, 
întinzând-o spre Tyria. 

— Bere Elba. Răcită. Pentru tine. O să beau şi eu una după ce termin 
simularea. 

Ea se uită la el. 

— Ştii, eşti din ce în ce mai ciudat. 

El zâmbi. 


— Bine. 


Lucrurile decurseră aşa cum prezisese Wedge. Cel puţin, aşa a fost la început. 

Până când au ajuns pe Belthu, următoarea lume din circuitul Night Caller, 
Grinder găsise deja doi candidaţi probabili pentru contactul lui Zsinj: Directorul 
Coaliţiei Preşedinţilor de Companii Miniere care controlau efectiv bogata lume- 
colonie, şi unul dintre membrii Consiliului de Administraţie, Preşedintele celei de-a 
doua mari corporaţii. Echipa de informații a Noii Republici de pe planetă era prea 
recent instalată pentru a oferi prea multe informații de valoare. 

Cu toate astea, comunicările de rutină ale lui Face cu oficialii planetei dădură 
roade. Directorul Coaliţiei Preşedinţilor de Companii Miniere vorbi cu Căpitanul 
Darillian şi îi oferi o listă de preţuri pentru cel mai recent stoc de minereuri ale lumii. 
Celălalt suspect, Preşedintele companiei, îl informase în privat pe Face cel deghizat 
că un transport de duroțel îmbunătăţit aştepta sosirea următorului transportor de 
marfă în vrac de la Zsinj. Wedge transmise acele date echipei de informaţii. După ce 
Night Caller sări din sistem, oamenii Generalului Cracken petrecură o zi căutând 
locul unde aştepta transportul neînregistrat de duroţel. În loc să îl saboteze sau să îl 
fure, ei pur şi simplu îi notară locaţia. De asemenea, îl introduseră pe Grinder în 
sediul corporației şi îl ajutaseră să afle detalii despre transferul către o altă identitate 
falsă marca Zsinj, a unei mici turnătorii de duroțel, oarecum învechită. La două zile 
după ce Grinder se reuni cu Spectrele, echipa de servicii de informații aruncă în aer 
turnătoria. 

Următoarea oprire nu era o lume colonizată; de fapt, sistemul planetar avea 
doar un indicativ numeric, M2398, în registrele Noii Republici şi ale Imperiului. 
Neavând nicio modalitate obişnuită de a introduce clandestin agenţi în sistem, 
Generalul Cracken alesese să nu trimită nicio echipă. În ciuda faptului că sistemul 
ar fi trebuit să fie nepopulat, înregistrările Night Caller indicau în mod clar existența 
unei stații aici, deşi nu era menţionat niciun contact cu autorităţile locale. 

Night Caller sări la o poziție aflată cu mult în afara orbitei celei mai îndepărtate 
planete şi efectuă citiri ale senzorilor asupra sistemului M2398. În câteva minute 
depistară transmisii de comunicaţii de pe o lună a celei de-a treia planete, un gigant 
gazos care prezenta un frumos inel de praf şi asteroizi. Transmisiunile erau 
codificate, dar Jesmin, aflată în centrul de comunicaţii, decriptase codificarea în 
câteva minute. Apoi îl apelă pe Wedge, care se plimba pe punte, spre amuzamentul 
Căpitanului Hrakness. 

— O simplă substituție matematică, spuse Jesmin. Probabil că e bună doar 
pentru o bătălie sau cam aşa ceva, doar atât cât să nu ştie pe loc duşmanii lor ce 
spun. 

— Pune-o să o auzim, spuse Wedge. 

Mai întâi se auzi un şuierat de statică pe unitatea de comunicaţii, apoi o voce 
de bărbat. 

— Ce mai faci, Guller? E frig? 

Urmă o pauză, apoi o altă voce de bărbat. 

— Mai taci. 

Pauză. 

— Adică, ştiu că e frig. Dar e doar frig, sau e cu adevărat frig, sau e frig de îţi 
amorțesc unele părți, sau e frig de ți se desprind părțile intime? 

Pauză. 

— Taci din gură. 

Pauză. 

— Vezi ceva? 

Pauză. 

— Nu. 

Pauză. 

— Dar nu vezi nimic pentru că nu ai ce să vezi sau nu vezi nimic pentru că ai 
ochii înghețați? 

Pauză. 

— Mai taci. 

Wedge întrebă: 

— Doi, intervalul acela... presupun că e vorba de decalajul de transmisie? 

— Da, domnule. Am calculat că sunt la o distanţă de aproximativ 150.000 de 
kilometri. Sunt destul de sigură că E frig transmite de pe cea mai mare lună, iar Taci 
din gură se află în centura de asteroizi. 

— Un fel de avanpost. Wedge se gândi. Ți se pare că e un cuib de pirați, 
Căpitane Hrakness? 

Bărbatul mai mic se lăsă confortabil pe spate în scaunul de comandă. 

— Un sistem îndepărtat, schimburi neprofesioniste şi care irosesc creditele 
între membrii grupului... Probabil că da. 

— Foarte bine. Jesmin, pregăteşte simulatorul Căpitanului Darillian şi 

cheamă-l pe Face la centrul de comunicații. Falynn trebuie să-şi pună echipament de 
pilot Imperial şi să ia TIE-ul numărul doi; eu îl voi lua pe celălalt. Toţi ceilalți la X- 
interceptoare. Spune-i Tyriei să-şi ia propria navă de luptă -— este temporar repusă în 
funcție - şi lui Phanan să o ia pe cea a lui Falynn. Căpitane Hrakness, cheamă 
posturile de luptă. Vreau ca toată lumea să fie pregătită pentru a acționa, dar să 
arate relaxată; nu vrem ca ei să ştie că suntem pregătiți. 


În timp ce îşi începea lista de verificare a lansării, Wedge auzi pocnetul 
comunicaţiei. Înjurăturile unei voci feminine se auziră imediat prin difuzor. Se uită la 
panoul său de comunicaţii. TIE-ul era încă andocat, cu comunicațiile externe 
deconectate; aceasta trebuia să fie conexiunea directă cu portul celuilalt TIE. 

— Gri Doi, tu eşti? 

Înjurăturile se întrerupseră momentan. 

— Da, domnule! 

Apoi el continuă. 

— Abţine-te de la comentarii personale pe acest canal. 

— Da, domnule! 

Vocea ei părea plină de resentimente. 

— Ce s-a întâmplat? 

— Nimic cu TIE-ul, domnule. Tocmai mi-a căzut un cadavru din dulap. 

— Ce? 

— Un costum presurizat. Sigilat şi umflat. Cu un cuțit lipit pe mănuşă. Când 
am deschis uşa dulapului ca să scot costumul de zbor Imperial, a căzut peste mine. 

— O glumă? 

— Ce altceva? 

— Eşti bine? 

— Sunt bine. Dar nu e amuzant. Şi dacă aş fi fost la fel de neîndemânatică ca 
unii dintre bătrânii din escadrila asta, m-ar fi blocat. 

— O să fac ceva în legătură cu asta când ne întoarcem. 

— Nu am nevoie de ajutor, domnule. 

— Poate că tu nu, dar glumețul tău da. Nava este în regulă? 

— Două motoare pe verde, cu armele în funcțiune. 

— Încarcă armele şi pregăteşte-te pentru ceea ce ar putea fi o lungă aşteptare. 


De pe scaunul său din centrul de comunicaţii, Face privi monitorul, văzând 
cum liniile de lumină din hiperspațiu se scurtează în stele. Chiar în față era 
strălucirea roşie cu portocaliu a celei de-a treia lumi. Face clătină din cap în semn de 
apreciere; Night Caller ieşise din acest al doilea salt în hiperspațiu nu departe de 
lume, atât de aproape cât îi permitea puțul gravitațional. Aproape imediat, panoul de 
comunicații se lumină când vorbitorii nevăzuțţi de acolo începură să comunice. 

— Sclipici Unu, Sclipici Unu, avem elemente necunoscute. 

Pauză. 

— Te-am auzit, Cuibule. Am detectat o corvetă Corelliană. Se pare că s-a întors 


159 


Căpitanul Dandy. 

Pauză. 

— Confirmă că este Dandy, Sclipici Unu. Sclipici Cinci, eşti online? 

Următoarea pauză fu mult mai lungă, apoi vocea lui Sclipici Cinci reveni, plină 
de resentimente: 

— Taci din gură. 

Face scrută echipamentul de comunicaţii. Cunoştea elementele de bază ale 
manevrării unei unități de comunicații, dar nu avea pregătirea necesară pentru a 
încerca să caute şi să amplifice ceea ce trebuia să fie un al treilea punct de 
transmisie. 

Apoi se auzi o nouă voce, o transmisie puternică provenind de pe luna ocupată: 

— Night Crawler!9, aici Cuibul Sângeros. Răspundeţi imediat. 

Face îşi activă comunicatorul şi întrerupătorul care reglementa traducerea 
instantanee a vocii lui Darillian. 

— Nas Însângerat?0, aici este Night Caller. Ce doriţi? 

— Vrem să-ți spulberăm faţa şi să expulzăm ce a rămas în vidul rece. 

Face pufni pe nas. Era o bravadă piraterească, sau ăştia chiar intenționau să-l 
atace pe Căpitanul Darillian? 

— Sunteţi bineveniţi dacă puteţi, Nas Însângerat. Dar mai întâi, spune-mi 
despre soţia ta. Vreau să ştiu câte ceva despre femeia pe care o voi da pe spate în 
seara asta. 

Urmă o pauză lungă. Apoi vocea reveni, mai sumbră decât înainte. 

— Darillian, ţi-am spus să nu te întorci. 

— Îmi amintesc că mi-ai cerut să nu mă întorc. Îţi aminteşti că am vorbit 
despre posibilitatea unui profit reciproc? 

Nervos, Face se trase de guler. Ghicea acum, presupunând că Darillian urmase 
ceea ce părea a fi tiparul său previzibil în relaţiile cu aceşti pirați: 

— Chiar te-ai hotărât să-mi închizi toate căile de acces la mai multă bogăţie, la 
mai multă putere? 

— Nu... bineînţeles că nu. Foarte bine, Spărgătorule de nuci2!. Te autorizez să 
aterizezi pe Puntea 2. Vom lua cina şi vom vorbi. Urmează semnalul pentru intrare. 

— Excelent. Night Caller terminat. 

Face deconectă atât microfonul cât şi simulatorul de voce al lui Darillian. 
Imediat, unitatea de comunicații indică un singur semnal puternic provenind de pe 
luna care trebuia să găzduiască Cuibul Sângeros. 

— Căpitane Hrakness, aceasta ar trebui să fie baliza de aterizare. 

— Da, Face. Am înțeles, mulțumesc. 


Navele de luptă TIE ale Night Caller fuseseră montate în afara câmpului 
gravitațional artificial al corvetei. Lui Wedge, care aştepta în cabina sa de pilotaj, nu-i 
păsa să-şi petreacă timpul în gravitație zero, dar decise că era marginal mai bine 
decât să fie împuşcat. Mâna lui dreaptă tresări. O strânse în pumn şi încercă să o 


19 Crawler — folosit în batjocură în loc de Caller. 
20 Nas (Nose) — folosit în batjocură pentru Cuib (Nest). 


21 Spărgător de nuci (Nutcracker în engleză) — joc de cuvinte pentru Night Caller. 

ignore. Într-una dintre puţinele sale experiențe prelungite de gravitație zero, fusese 
nevoit să împiedice să se unească două componente ale mecanismului de declanşare 
extern al unui dispozitiv de autodistrugere. Făcuse acest lucru în cel mai simplu mod 
posibil: ieşind din X-interceptorul său în vid, bazându-se doar pe câmpul magnetic al 
costumului său de zbor şi pe un cablu de susţinere a vieţii pentru a rămâne în viață, 
şi băgându-şi mâna între componentele care se închideau. 

În minutele lungi în care aşteptase, fusese măcinat de gânduri contradictorii. 
Se resemnase că va muri, dar sperase că va veni salvarea. Costumul său de zbor, 
neadecvat pentru a-i reține căldura corpului, începuse să îngheţe, dar aşteptase 
acolo, minunându-se de frumusețea câmpurilor stelare de deasupra lunii sanctuar 
Endor. 

Când salvarea, sub forma lui Luke Skywalker, venise după el, se eliberase de 
mecanism şi aproape că-şi pierduse degetele făcând asta... iar acum acele degete 
deveneau puțin crispate ori de câte ori se afla în gravitație zero pentru o perioadă 
lungă de timp. Şi emoţiile reveneau. Putea chiar să simtă gustul bactei în care se 
scufundase pentru a se vindeca după acea încercare. Se strădui să îndepărteze 
gustul şi să se concentreze asupra împrejurimilor. La fel ca la Endor, aici era un 
spațiu frumos. Gigantul gazos avea un tipar extraordinar de culori calde, într-o 
paletă hipnotizantă. 

În cele din urmă, Luna Cuibului Sângeros apăru la orizont, un corp mare, dar 
de un maro sumbru. Night Caller cobori în atmosfera sa subțire, cu un aspect 
nesănătos. Wedge simțea cum se relaxează în chingile din carlingă în timp ce 
gravitația începea să-şi exercite atracția asupra corvetei. Nu existau mări dedesubt, 
ci doar un deşert maroniu cu roşu, marcat de pete; corveta trecu pe deasupra 
acestuia, îndreptându-se spre munții înalți din depărtare. Pe măsură ce se apropiau 
de primul set de coline, Wedge observă cum o porţiune curbă de teren de sub aflată 
pe partea laterală a traseului lui Night Caller se încovoaie şi se retrage. Pentru o 
clipă, nu avu niciun sens. Apoi, imaginea respectivă se încadră de la sine în elemente 
pe care le putea recunoaşte. Un crater, ascuns de sus printr-un soi de țesătură 
colorată sau acoperită de praf. Sub el era un tun cu laser, a cărui țeavă se înălța 
direct spre chila neprotejată a lui Night Caller. Wedge porni şi apăsă comutatorul 
rudimentar de ejectare a capsulei de salvare pe care Cubber îl conectase la panoul 
său de control. Luptătorul său TIE căzu şi se orientă imediat spre dispozitivul laser. 

— Puntea, ridicaţi toate scuturile! Gri Doi, lansarea! Urmează-mă. Trage în 
voie. 

Adaptă acțiunea la cuvinte, trăgând imediat ce tunurile sale laser se orientară 
spre unitatea de artilerie de dedesubt. Primul său foc făcu o fisură şi înnegri carcasa 
țevii unității. 

— Spectre, porniţi. Suntem atacați. 

Trase din nou, fără să se obosească să-şi oprească căderea în picaj, şi văzu 
cum laserele verzi ale TIE-ului pătrund în carcasa tunului la jumătatea distanţei 
dintre capătul ţevii şi capsula de control de la baza acesteia. Operatorul tunului trase 
cu arma compromisă. Wedge văzu jumătatea superioară a ţevii strălucind în roşu, 
apoi în galben, apoi în alb din cauza căldurii, pe măsură ce se topea din interior. Gri 
Doi alunecă în lateral pe poziție şi trase. Lovitura ei străpunse bula întunecată 
fototropic de deasupra capsulei de control. Wedge văzu capsula luminându-se din 
interior. Înăuntru se afla o siluetă umană cu margini neclare, care aproape 

instantaneu îşi pierdu consistenţa şi fu absorbită de lumină. Capsula expulză gazele. 
Vocea Căpitanului Hrakness veni calmă pe comunicație: 
— Spectre, Gri, avem nave venind din fața noastră. 


Uşile calei din prova navei se deschiseră în timp ce Hrakness îşi transmitea 
mesajul. De îndată ce fură suficient de separate pentru a permite ieşirea unui X- 
interceptor, Kell văzu urmele îndepărtate ale motoarelor de propulsie ale navelor de 
luptă care se apropiau. Fusese destul de norocos să fie cel mai central dintre cele 
nouă X-interceptoare din cală. Asta însemna că el era primul lansat, şi nu pierdu 
timpul cu motoarele repulsoare, atacând înainte cu un impuls din motoarele sale 
principale. Ajutase la construirea scutului antiexplozie din spatele suporturilor de X- 
interceptor; ştia că poate suporta pedeapsa motoarelor sale. 

leşi din cală în aerul viciat şi îşi verifică panoul de senzori. 

— Spectre, detectez două escadrile complete de inamici necunoscuți, de tipuri 
mixte, la o distanţă de 2,5 km şi se apropie. 

— Night Caller este în curs de vectorizare. Era Locotenentul Tabanne. Părea la 
fel de calmă ca şi Căpitanul ei. Spectre, compensați manevra sau abțineţi-vă de la 
lansare pentru o clipă. 

Kell aprobă din cap. Night Caller nu se putea apropia de navele de luptă care 
veneau, în timp ce îşi ținea prova deschisă. Chiar şi cu scuturile ridicate, dacă o 
rafală laser sau o torpilă protonică le-ar fi penetrat, nu ar mai exista nicio carcasă de 
navă care să primească lovitura; X-Interceptoarele care se aflau încă în cală ar fi 
putut fi vaporizate. La fel şi oricare dintre tehnicienii de serviciu de acolo; sau 
explozia putea să se îndrepte spre tavan şi să penetreze puntea de comandă. 
Manevra lui Hrakness fusese o simplă manevră de autoconservare, iar Kell se pregăti 
să zboare singur pentru câteva clipe lungi. 


162 


Capitolul 18 


Vocea Tyriei se auzi prin stația de comunicații: 

— Deci, o faci să devină o provocare? 

Kell aruncă o privire înapoi pentru a vedea corveta în mijlocul manevrei, în 
timp ce Spectru Zece ţâşnea din cala de prova. Tyria îşi ridică X-interceptorul pe 
aripa de atac stângă şi se îndreptă direct spre Kell. 

— Spectru Doi a pornit! 

Următoarea era nava de luptă a lui Jesmin. Astfel se elimina coloana centrală. 
Celelalte şase X-interceptoare din cala prova, mai aproape de părțile laterale ale calei, 
ar fi avut o lansare ceva mai dificilă; chiar şi ignorând manevra corvetei, le-ar fi luat 
câteva secunde în plus. Dar acum Piggy îl urma pe Janson de sus, făcând un arc de 
cerc pentru a se alătura grupului, iar navele de luptă TIE ale lui Wedge şi Falynn se 
înălțau spre ei. 

Unitatea R2 de pe nava lui Kell ţipă la el în timp ce alarma din carlingă indica o 
fixare laser din partea inamicului. Fără să aştepte să obțină autorizația să se 
desprindă, Kell se rostogoli pe aripile de atac din dreapta şi continuă rostogolirea, 
rotindu-se şi plonjând; putând vedea cum celelalte Spectre virau şi se rostogoleau. 


Wedge auzi vocea lui Janson: 

— Sunt Urâte. 

Urâtele erau nişte nave de luptă asamblate din componente ale unor aparate 
de luptă normale; erau imprevizibile atât pentru piloții lor, cât şi pentru ţinte, fiind 
uneori caracterizate de performanțe de zbor teribile, alteori de combinaţii de arme 
neobişnuite şi eficiente. 

— Spectre, aici Liderul, adăugă Wedge. Trageţi la discreție. Uitaţi de sarcinile 
standard ale escadrilei. Formațţi-vă câte doi pe măsură ce ieşiţi. Trei, stai cu mine. 

Clătină din cap. Asta era de rău. Spectrele erau necoordonate, încă pe jumătate 
dezechilibraţi, în ciuda distrugerii tunului laser cu care li se întinsese ambuscada. 

Senzorii arătau un trio de bandiți care se îndreptau spre el. Îşi dorea cu 
disperare să lanseze o torpilă protonică pentru a le zdruncina formaţia, pentru a 
pune energie suplimentară în scuturile sale frontale, dar nava de luptă TIE nu-i 
dădea niciuna dintre aceste opţiuni. În schimb, trase puţin de manşă, simțind cum 
atmosfera subțire a lunii îi smucea panourile solare ale aripilor şi fu proiectat spre 
dreapta. Motoarele sale ţipară odată cu schimbarea de direcţie. Manevrase la timp; 
lasere verzi tăiară locul pe care tocmai îl ocupase. Senzorii arătau că Falynn efectua 
o manevră similară în stânga. 

Ecranul său de ţintire în stil Imperial arăta o ţintă fixată pe cel mai apropiat 
inamic care se apropia. Acesta era vizibil în vizor, un ansamblu neobişnuit de piese: 
un corp clasic de Headhunter îmbunătățit cu aripi solare de vânător TIE montate 
orizontal față de planul său de zbor pe fiecare parte. Aripile de TIE fuseseră 
proiectate pentru a reîncărca laserele navei şi pentru a oferi o anumită armură, şi nu 

fuseseră niciodată deosebit de aerodinamice; în acea construcție, erau şubrede, mult 
prea incomode pentru a oferi portanță în zbor şi, probabil, ofereau o rezistență 
imensă. Vehiculul trebuia să depindă în întregime de sistemele de propulsie cu 
repulsor. Wedge trase în vehiculul cârpit, o lovitură instantanee, şi îl privi cum se 
clătină într-un viraj ascendent spre dreapta. Acest lucru îi făcu profilul mai lung, mai 
mare, iar al doilea foc de armă îi străpunse secțiunea mediană, chiar în spatele 
cabinei de pilotaj. 

Wedge văzu cum componentele şi, probabil, echipajul cădeau din ambele 
părţile divizate ale navei condamnate. Îşi inversă traseul lateral, virând din nou spre 
stânga, câştigând altitudine şi rotindu-se într-un tirbuşon. 

Falynn ieşi în fața lui, apoi se ridică brusc într-o buclă. Într-o clipă urma să se 
răsucească, apoi să se scufunde şi să tragă. Fusese o mişcare isteață, având în 
vedere lipsa ei de experienţă cu TIE-urile. Dacă menținea cursul fără cea mai mică 
abatere la stânga sau la dreapta, indiferent de modul în care câştiga sau pierdea 
altitudine, nu ar fi suferit şocurile pe care le resimțeau TIE-urile în atmosferă şi ar fi 
putut să-şi mențină motoarele la putere maximă, în plină viteză. 

Una dintre Urâtele care se apropiau, un fuzelaj în formă de sferă TIE prevăzut 
cu o aripă fixă montată în partea superioară şi o cârmă montată în spate, muşcă 
momeala şi se înălță pentru a o urma. Wedge se orientă spre el, luptându-se cu 
manşa, şi aproape imediat avu strălucirea tremurândă a unei fixări laser. Trase în 
partea de jos a Urâtei, reuşind să lovească direct în motoarele ionice. Urâta explodă 
într-o ploaie strălucitoare de scântei şi resturi în flăcări. 

La mai puţin de un kilometru, a treia Urâtă, care semăna cu o navetă Imperială 
fără aripi şi fără cârmă, trase asupra lui Wedge curenţi subțiri de lasere roşii, într-un 
număr aparent nesfârşit. El făcu o manevră la stânga, continuând în direcția aceea, 
în timp ce şirul tot mai lung de energie îl urmărea. Văzu în partea laterală a Urâtei o 
țeavă montată lateral care trase o rachetă de şoc. Nu primise niciun avertisment de 
la alarma senzorului de fixare al TIE-ului, iar racheta veni direct spre el de la mai 
puţin de un kilometru distanţă, o dâră care accelera atât de repede încât nu avea 
nicio şansă să poată manevra pentru a se feri din calea ei. 


— Zece, eu sunt camaradul tău. Să mergem pe calea cea mai înaltă. 

Kell îşi poziționă X-interceptorul în spatele Tyriei şi îşi transferă energia de la 
scuturile prova către propulsoare. Urma să aibă încredere în senzorii săi pentru a-l 
avertiza de fixarea armelor pentru câteva clipe lungi. 

— Cinci, recepționat. 

Tyria îi copie manevra aproape perfect, punct cu punct. 

— Nouă a plecat. Doi, eu sunt camaradul tău. 

— Am înțeles, Nouă. 

Senzorii raportau lansarea a două rachete de şoc de la escadrilele de Urâte care 
se apropiau. Kell mai acceleră puţin, dar Treisprezece nu-i dădu niciun indiciu că 
veneau după el. Totuşi, două nave de luptă din spatele formaţiei de Urâte arătau o 
altitudine din ce în ce mai mare - urcând după el şi Tyria. 

— Şase a plecat! Veniţi Urâtelor, cu nenorocitele voastre aparate de piese 
casate, cu... 

— Şase, aici Doisprezece. Fără recitări. 

— Da, Doisprezece. 

Kell se încruntă. Runt nu era în mintea lui de pilot; acea personalitate nu 
vorbea niciodată în mod inteligibil. Se petreceau mai multe schimbări în procesele 
mentale ale însoțitorului său obişnuit... 

— Patru, a plecat. Şase, eu sunt camaradul tău. 


Wedge detensionă presiunea pe manşa de pilotaj. În fracțiunea de secundă în 
care cele două motoare ionice ale sale pierdură propulsia, acesta plonjă înapoi în 
şuvoiul de focuri laser pe care îl evitase. Laserele îl împroşcară, iar racheta de şoc 
trecu pe lângă hubloul său, ratându-l cu vreo zece metri. Apoi ieşi în cealaltă parte a 
traiectoriei laserului... nevătămat. 

Surâsese încruntat. Îşi dădu seama aproape prea târziu că existau doar două 
moduri în care o navă de vânătoare de acea mărime putea să tragă cu lasere în mod 
continuu. Unul era să dispună de un generator de energie extrem de avansat, 
experimental, cât o escadrilă de A-interceptoare. Altul era să tragă cu lasere de 
țintire, raze suficient de strălucitoare pentru a fi văzute, dar nu pentru a face 
pagube... suficient de strălucitoare pentru a speria o navă de luptă şi a o face să fugă 
din fața lor pe o traiectorie previzibilă, chiar în linia de tragere a unei țevi fixe de 
proiectile. 

TIE-ul lui Falynn cobori, trăgând cu laserele conectate. Lovitura ei nimeri 
fuzelajul navetei, creând un cerc de culoare neagră la capătul din spate. Wedge se 
aştepta ca acea lovitură să distrugă motoarele navetei, trimițând-o într-un picaj 
neajutorat, dar Urâta nu făcu decât să piardă altitudine, lăsând în urmă fum. 
Mişcările sale sugerau că zbura tot timpul cu ajutorul motoarelor repulsoare de mare 
altitudine. 

Falynn plonjă pe lângă el, trăgând încă o dată, lovind nava aproape în acelaşi 
punct. Apoi se stabiliză dedesubt, inversă şi urcă spre burta Urâtei. 

— Luptător TIE, opreşte-te. Ne predăm! 

Probabil că ea trebuie să fi auzit; întrerupse cursa de tragere, urcând într-o 
rotire ameţitoare până când ajunse deasupra şi la pupa navei. Wedge rânji, 
imaginându-şi-o pe femeia versatilă de pe Tatooine blestemând că trebuia să renunțe 
la o victimă. 

Vocea ei, prin stația de comunicații, era plină de furie: 

— Epavă zburătoare Kowakiană urâtă, coboară la sol chiar acum sau te voi 
vaporiza, indiferent dacă te predai sau nu. 

— Luptător TIE, am înţeles. Nu trage. 

Naveta bizară se înclină şi începu o coborâre rapidă. 


În partea de sus a arcului său, Kell se răsuci şi plonjă. Cele două Urâte care se 
înălțaseră pentru a se angaja în luptă se desprinseră brusc şi fugiră la nouăzeci de 
grade față de traiectoria lui de zbor. El se rostogoli în jos pe aripa stânga şi le urmări. 

— Cinci, aici Zece. Nu cred că fug. Este o strategie. 

Kell lăsă înapoi manşa. 

— Ce te face să crezi asta? 

— Nu ştiu. 

Strategie. Ce i-ar aduce inamicului această retragere strategică? 

Acesta aruncă o privire la unghiul lor de zbor, calculând că îi va duce dincolo 
de zona de angajament, peste o serie de cratere, în special peste un crater mare. 

— Jgheabul Porcului, spuse el. 

— Cinci, ce? 

— Zece, strânge aproape. Rămâi cu mine. 

Plonjă spre suprafața lunară şi se îndreptă spre zona de angajare care se 
lărgea, înclinându-se pentru a ajunge în partea îndepărtată a bătăliei şi dincolo de 
ea. 


Jesmin continuă să tragă în flux împotriva Headhunterului aproape nemişcat 
în ţinta ei. În cele din urmă, armura de duroţel a navei de luptă cedă sub laserele ei. 
Razele roşii mortale pătrunseră în partea din spate a navei de luptă. O clipă mai 
târziu, Headhunterul se aplecase, arcuindu-şi spatele ca un animal rănit, în timp ce 
motoarele explodară, ieşind prin burta navei şi rupând fuzelajul în două. 

— Bună lovitură, Doi. 

— Mulţumesc, Nouă. Ăsta este numărul cinci! 

— Aici, Cinci. 

— Nu, Kell. Vreau să spun, am cinci ucideri. Sunt un as! 

— Doi, aşteaptă să se facă raportul. În această unitate, camaradul tău de zbor 
poate primi meritele pentru uciderile tale. Dar felicitări. 

— Foarte amuzant, Cinci. 

Jesmin se îndreaptă spre o pereche de Urâte care se apropiau în cealaltă parte 
a formaţiei. Brusc, aceştia virară, în unghi drept față de traiectoria ei de zbor. 

Ea se rostogoli perpendicular cu solul şi îi urmă. Nouă rămase lângă aripa cei. 


Janson afumă o monstruozitate cu cocă dublă care trăgea cu tunuri laser 
legate în opt — trăgând fără precizie, din fericire pentru Janson - apoi aruncă o 
privire în jur. Chiar în centrul confruntării, două X-interceptoare erau în 
încurcătură, încercând să se strecoare printre cele mai violente focuri de armă, 
plonjând din calea unui grup de Urâte doar pentru a se trezi direct în calea altuia. 

Senzorii lui Janson îi identificară pe Spectre. 

— Şapte, Opt, ce faceţi? 

Vocea lui Face răspunse: 

— Nu prea bine, Unsprezece. 

— Şapte, ce faci aici? 

— Treaba mea în centrul de comunicații s-a terminat. Te deranjează? Pot să 
mă întorc dacă vrei... 

— Nu contează. Rezistă. Vin să ajut. 

Însă ajutorul veni chiar mai repede. Întregul cer păru să se lumineze şi una 

dintre Urâte — o minge uriaşă care părea să fie alcătuită în întregime din aripi solare 
de TIE — se vaporizase, lăsând în urmă doar o imagine reziduală strălucitoare şi tone 
de metal lichefiat în cădere. Janson se îndepărtă de strălucirea dureroasă. 

— Ce naiba... Apoi zări nava care reuşise să marcheze lovitura. Bună tragere, 
Night Caller. 

Vocea Locotenentului Tabanne veni prin comunicator: 

— Nu vă pot lăsa pe voi, piloți de jucării, să înscrieţi toate loviturile, 
Doisprezece. Ţine-te bine. 

Night Caller trase din nou în timp ce se apropia, tunurile sale laser convergând 
asupra unei bile TIE fără aripi care trăgea fără discernământ cu rachete de şoc. Nava 
sferică ieşi intactă din fascicul, sau cel puţin aşa crezu Janson la început; apoi se 
roti şi văzu că o jumătate fusese arsă în întregime. Din carlingă ieşise o jumătate de 
pilot care se alătură navei în prăbuşirea ei pe suprafața lunară. 


Kell auzi alți doi piloți de Urâte predându-se. Nava sa de vânătoare vuia 
deasupra suprafeţei lunare, la doar câteva zeci de metri deasupra solului neregulat, 
coborând din când în când mai aproape, pe măsură ce el şi Tyria se îndreptau spre 
craterele adânci de impact. Trecură peste creasta care constituia o graniță comună 
între două astfel de cratere şi văzură vehicule cu roţi de cauciuc care străjuiau chiar 
dincolo de marginea îndepărtată. Chiar şi aşa mare cum era acel crater, se aflau deja 
în raza de acțiune a armelor, la doar câteva secunde distanță. 

— Comutăm pe torpile, spuse el. Trag. 

— Trag, repetă Tyria. 

Torpilele lor protonice străbătură aproape instantaneu distanţa care despărțea 
trăgătorul de țintă. Aproape instantaneu. Vehiculele şenilate traseră şi ele, cu lasere 
şi rachete de şoc, ţintind spre ţinte îndepărtate. Apoi, torpilele îi ajunseseră din 
urmă. Cea a lui Kell îl lovi pe cel mare din stânga, caroseria prea înaltă a vehiculului 
aflându-se deasupra benzilor de rulare ale şenilelor militare, în timp ce cea a Tyriei o 
lovise pe cea mai mică, înarmată cu tun laser, aflată în mijloc. Toate cele trei 
vehicule fură prinse în explozia dublă. Toate căzură din mingea de fum şi foc 
rezultată, rostogolindu-se pe panta craterului, aruncând şenile, uşi, bucăţi de 
componente de armament, bucăţi de blindaj, toate carbonizate şi deformate aproape 
de nerecunoscut. 

Comunicatorul pocni cu vocea îndurerată a lui Jesmin. 

— Sunt lovită. 


Kell şi Tyria părăsiseră craterul o clipă mai târziu şi se îndreptară spre spatele 
lui Jesmin şi Donos. Pilotul Mon Calamari şi însoţitorul ei temporar erau încă 
împreună, dar amândoi erau loviți, lăsând urme de fum şi îndepărtându-se. 

Jesmin părea să fie cea mai afectată. Kell bănui că explozia fusese una de tip 
baraj de impulsuri; nimic altceva nu ar fi putut să-i doboare scuturile şi să pătrundă 
în interiorul navei înainte ca scuturile să se ridice din nou. O rafală laser o lovise în 
partea dinspre stânga a cabinei de pilotaj; din unghiul şi după urmele negre tot mai 

adânci de-a lungul flancului cabinei de pilotaj, Kell estimă că explozia făcuse cea mai 
mare parte a pagubelor chiar în spatele şi sub scaunul pilotului. Jesmin ar fi putut, 
de asemenea, să resimtă o parte din efectele avariilor. Aripile X-interceptorul ei erau 
în poziție de atac pe partea dreaptă şi nava se deplasa în arc de cerc spre una dintre 
cele mai apropiate coline. 

— Jesmin, îndreaptă-te. Doi, mă auzi? 

— Te aud... te aud... Cinci... 

În orice caz, vocea ei suna mai rău decât înainte. 

— Echilibrează-te, Doi. Imediat. 

— Nu pot... să ajung... la... manşă... 

E prea grav rănită ca să ajungă la manşa pilotului? Asta nu era bine, dar... 
atunci realiză adevărul. Cuvintele ei şi felul în care se străduia să le rostească se 
rezumau la un singur lucru: compensatorul ei inerţial fusese distrus. Dispozitivul 
care îi făcea pe piloţi imuni la efectul centrifugal al manevrelor de luptă nu mai 
funcţiona, iar ea era strivită înapoi în scaun de traiectoria de mare viteză pe care o 
efectua. 

Era la câteva secunde de a se lovi de deal. 

— Treisprezece, spuse el. Instruieşte-l pe R2-ul ei să reducă la jumătate 
propulsia navei de vânătoare. 

Răspunsul lui Treisprezece veni imediat: NU POATE. LEGĂTURILE LUI CU 
COMENZILE DIN CABINA DE PILOTAJ NU MAI FUNCȚIONEAZĂ. ÎŞI IA ADIO. 

— Nu! Jesmin, ieşi de acolo! 

Nu primi niciun răspuns. Mai era şi alt trafic de comunicații în desfăşurare. 
Kell îl ignoră. Era conştient doar de X-interceptorul muribund al lui Jesmin la câțiva 
metri în fața lui. Dincolo se afla versantul dealului care creştea rapid. Îşi strânse 
aripile de atac în poziție de croazieră şi îşi porni propulsoarele până când ajunse 
chiar în lateral şi sub X-interceptorul lui Jesmin. 

— Ce faci, Cinci? 

Era vocea lui Janson. Wedge interveni. 

— Lasă-l în pace, Unsprezece. Văd ce are de gând să facă. 

Cu aripa sa stângă la un metru sub aripa dreaptă a lui Jesmin, Kell se 
rostogoli uşor spre dreapta. Aripa lui o lovi pe a ei cu o zvâcnire, producând un fior 
în aparatul de luptă şi inversând rostogolirea. Nava lui alunecă spre dreapta şi el îşi 
continuă rostogolirea până când aproape că realiză o întoarcere de trei sute şasezeci 
de grade. 

Acum se uita la partea de jos a aparatului de luptă al lui Jesmin, la avariile 
suferite pe partea ei şi la cablurile care ieşeau din el. Deoarece impactul dintre o 
aripă şi alta o rostogolise, nava ei de vânătoare trecuse printr-o rotaţie de aproape 
nouăzeci de grade spre stânga. Pentru moment, X-interceptorul ei se îndepărtă oblic 
de versant, dar rostogolirea continua. Pe cât de delicat reuşi, Kell se ridică spre 
partea inferioară a navei ei de luptă. Versantul dealului sclipi sub el şi dispăru. 
Rostogolirea lui Jesmin îi aduse aripa stângă peste cea a lui Kell. Manga din mâinile 
lui tresări. În spatele lui, Treisprezece ţipă şi Kell simţi izbitura impactului unității 
R2 cu partea inferioară a navei de vânătoare a lui Jesmin. 

În timp ce rotația lui Jesmin forțase aripa de asalt stângă în jos, manşa de zbor 
a lui Kell tresări şi nava lui de luptă începu să se rostogolească spre stânga. Se 
strădui să se opună, încercând să-şi mențină nava de luptă dreaptă prin simpla sa 

forță. Dacă putea să aducă nasul navei lui Jesmin în sus, ar putea să o scoată în 
unghi din atmosferă, permițându-i Narrei să o ajungă din urmă. Auzi un pocnet, îşi 
simţi corpul furnicându-l, iar Treisprezece scoase un alt sunet de consternare. 

Afişajul său de text se aprinse cu rapoarte de diagnosticare: CÂRMA ETERICĂ 
NEFUNCŢIONALĂ. MOTOARELE DE PROPULSIE STÂNGA  NEFUNCȚIONALE. 
SISTEMUL HIDRAULIC DE CONFIGURARE A ARIPILOR DE ATAC NEFUNCȚIONAL. 
ÎNCEP REPARAȚIILE. 

Motoarele aripii stânga a lui Kell gemură şi se opriră. X-interceptorul lui 
Jesmin, care se îndrepta acum într-un arc lung spre sol, veni în fața lui. 

— Nu! Cinci către Doi, răspunde. 

Nimic. 

— Treisprezece, poți să interoghezi sistemul electronic al scaunului pilotului? 

— A SEMNALAT NIVELURI DE INCONŞTIENȚĂ PENTRU MON CALAMARI. 

— Night Caller, poți să o prinzi cu ajutorul dispozitivului tău de tractare? 

— A ieşit din raza noastră vizuală, Cinci. Îmi pare rău. 

Jesmin mai avea doar zece sau cincisprezece secunde de trăit dacă nu reuşea 
să facă ceva. 

— Zece, unde eşti? 

— Cinci, sunt Liderul. Zece este cu Nouă. Ea nu te poate ajuta. 

— Dar eu am... am... 

— Îmi pare rău, Cinci. 

Nava de luptă a lui Jesmin lovi suprafața lunară. Nu explodă, ci se sfărâmă 
instantaneu în tone de şrapnel, rostogolindu-se pe rocile şi pojghițele lunii de 
dedesubt, oprindu-se într-o fâşie de resturi cu o lungime de jumătate de kilometru. 

Kell îşi şterse lacrimile de pe obraji. Apoi îl lovi adevărata durere a eşecului 


sau. 


— Nouă, răspunde-mi. 

Tyria încercă să-şi păstreze vocea calmă şi echilibrată. Zburând deasupra şi în 
spatele lui Donos, putea vedea că avariile suferite de X-interceptorul său erau 
minime - cu excepția cazului în care lua în calcul craterul carbonizat care 
corespundea cu ceea ce fusese lăsat din stația de andocare a astromecului R2. Dacă 
mai rămăseseră fragmente din astromecul lui Donos, Shiner, ar fi trebuit să fie 
scoase dintr-un strat adânc de scrum şi de zgură de carbon. 

Dialogul dintre Kell, Jesmin şi Wedge devenea din ce în ce mai disperat. Ea 
încercă să îl ignore, să îl țină în fundalul minții sale. 

— Myn! Răspunde-mi! 

Se auzi o mică explozie de statică care putea fi un cuvânt. Tyria îşi apăsă casca 
mai aproape de partea laterală a capului, sperând că o va ajuta să audă. 

— Ce ai spus? Dispărută? 

Se auzi din nou, vocea lui Donos, încă slabă, dar inteligibilă: 

— Dispărut. 

Ea îşi aruncă o privire la senzori. Jesmin nu dispăruse încă, dar nu părea să 
existe prea multe speranțe pentru ea. Tyria începu să-l corecteze pe Donos - însă 
importanța a ceea ce spusese o izbi. Îşi reglă sistemul de comunicații la puterea 

minimă de transmisie şi speră că semnalul ei nu va ajunge la celelalte Spectre. 

— Myn, te referi la Shiner? 

— A dispărut. 

— Myn, la naiba, e doar un droid! Jesmin Ackbar ar putea muri şi tot ce te 
îngrijorează pe tine este o bucată de metal! 

Nu primi niciun răspuns. Ea acceleră şi cobori în fața lui Donos. 

— Spectru Nouă, aici Spectru Zece. Tu eşti camaradul meu. Fă exact ce fac eu. 

Din nou, niciun răspuns. Ea alunecă puțin spre dreapta, dar Donos nu o 
urmări. Exasperată, reveni în fața lui. Apoi îl văzu, exact aşa cum, cu câteva minute 
în urmă, îşi imaginase cele două Urâte zburătoare îndreptându-l pe Kell spre moarte. 

— Lider Gheară, aici Gheară Doi. Mă recepţionezi? 

Există o întârziere, apoi vocea lui Donos reveni puternică şi calmă. 

— Doi, aici Lider. 

— Lider, eşti avariat. Rănit. O să te conduc înapoi la bază. Tu eşti camaradul 
meu. Ai înțeles? 

— Am înţeles, Doi, şi mulțumesc. 

Ea se rostogoli încet pe aripa dreaptă şi se întoarse într-un arc de cerc 
progresiv spre Night Caller. În spatele ei, Donos îi copie cu îndemânare manevra. Voia 
să se simtă uşurată, dar încercarea de a-şi imagina ce trebuia să se întâmple în 
mintea lui Donos o făcu să tremure. 

Apoi, punctul care desemna Spectru Doi se stinse pe panoul senzorilor. 


Wedge şi Janson încheiară turul bazei bandiţilor în tăcere. 

Baza era o navă-container de tip Kuat Super Transport VI, învechită şi avariată. 
Cu motoarele în starea în care se aflau, Wedge se îndoia că nava ar fi putut să se 
ridice vreodată, chiar şi din gravitația pe jumătate standard a acestei luni. Motoarele 
abia dacă erau suficient de funcționale pentru a furniza energie pentru gravitația 
artificială, suportul vital şi comunicaţii. Un transportor mai mic, un cargobot 
Corellian învechit, servea aparent la transportarea jumătăţilor de escadrile de Urâte 
prin hiperspaţiu către orice zonă pe care alegeau să o patruleze. Dispuneau de 
suficientă putere de foc pentru a intimida nave de marfă de dimensiuni decente, iar 
stocurile de provizii sugerau că piraţii se descurcau destul de bine. În sala de mese 
murdară a bazei, piloţii supraviețuitori, unsprezece dintre ei, plus aproximativ 
douăzeci de membri ai echipajului de asistenţă, aşteptau sub supraveghere. 

Falynn şi Grinder, cu feţele încruntate, îi ţineau la respect cu puştile blaster; 
cei doi stăteau în spatele unor mese răsturnate, care le-ar fi oferit o acoperire rapidă 
dacă unul dintre pirați ar fi scos o armă ascunsă pe care cei care îi percheziționaseră 
nu o observaseră. Wedge stătea în fața Căpitanului pirat, un bărbat voinic, cu barbă 
neagră, care recunoscuse că se numeşte Arratan. 

— Ridică-te, spuse Wedge. 

Neliniştit, bărbatul se ridică în picioare. 

— Avem dreptul să ne aflăm aici. Avem dreptul să atacăm intruşii. 

— Ce drept? 

— Suntem colonişti. Acesta este un sistem nerevendicat. Nu există nicio lege 
aici. 

Wedge suspină, brusc şi mai obosit de minciună. 

— Foarte bine. Sunteţi liberi să plecați. 

Şeful piraţilor clipi din ochi. 

— Ce? 

— Sunteţi liber să plecați. 

Bărbatul cu barbă se uită printre colegii săi şi dădu din cap. Aceştia se ridicară 
încet. 

— Bineînţeles, spuse Wedge, aici nu există nicio lege. Aşa că piloții mei sunt 
liberi să vă împuşte dacă vor. 

Piraţii se aşezară din nou, cu toţii mai puţin Arratan. 

— În plus, din moment ce nu există nicio lege aici, eu şi echipajul meu ne vom 
servi cu orice provizii de care avem nevoie. Apoi vom decola şi vom face o gaură în 
iubitul vostru Cuib Sângeros, evacuând atmosfera. Apoi vom informa armata Noii 
Republici că aici există un frumos depozit vid, plin cu bunuri furate şi cu o mulțime 
de cadavre depresurizate. 

Fața lui Arratan se crispă. 

— Nu puteți face asta. 

— Bineînţeles că putem. Nu există nicio lege aici. Acesta este un teritoriu 
nerevendicat. Doriţi, tu sau vreunul dintre ai tăi, să treceţi în alt sistem înainte să 
distrugem această bază? 

— Poate. 

— Atunci poate că ar trebui să te gândeşti puţin la ce ai de oferit pentru 
permisul de trecere. Nu bunuri; oricum vom lua ceea ce vrem. Informaţii. Wedge se 
aplecă aproape de pirat. Fii atent. Voi, mizerabililor, mi-ați ucis unul dintre piloți 
pentru a vă proteja dreptul de a nu avea legi. Aşa că voi fi foarte greu de mulțumit. 

Agitat, şeful piraţilor se dădu înapoi de lângă Wedge. Spatele picioarelor sale 
întâlniră banca mesei din spatele lui şi se aşeză stângaci. 

Wedge se răsuci pe călcâie şi părăsi sala de mese, cu Janson urmându-l. 

Capitolul 19 


Pe drumul de întoarcere spre tubul de legătură şubred şi nesigur, unde era 
andocat Night Caller, Wedge spuse: 

— Noi ordine. 

Janson îşi scoase datapadul. 

— Testaţi tot combustibilul pe care îl au în rezervă. Tot ce este la standardele 
navelor noastre de luptă, transferați pe corvetă. Dar vreau mai întâi să se uite Kell la 
toate lucrurile, în caz că sunt conectate pentru a exploda. 

— Kell e în infirmerie. 

— A fost rănit? 

Wedge era conştient că acele cabluri de alimentare de pe X-interceptorul lui 
Jesmin scurtcircuitaseră unele dintre sistemele de pe nava de luptă a lui Kell. Poate 
că el însuşi absorbise prea multă electricitate. 

— Greţuri violente. 

Wedge îi aruncă o privire surprinsă. 

— Ce spune doctorul nostru despre asta? 

— Spune că Kell este un adevărat ratat şi că nu ar trebui să i se dea o slujbă 
de prăjitor de tuberculi pentru Alianţă, cu atât mai puțin de pilot de X-interceptoare. 

— Asta sună ca Phanan. A fost înregistrat? 

— Nu. Speră că Kell îl va surprinde. leşind din asta. 

— Şi eu la fel. O să vorbesc cu Kell. Mai sunt şi alți răniți? 

— Myn Donos. O contuzie de la explozia care a provocat toate pagubele de pe 
nava de luptă a lui Jesmin. Sau cel puţin aşa spune Phanan. Nu am reuşit să 
vorbesc cu Myn; Phanan îl trimisese deja în cabina lui pentru odihnă. 

— Bine. Oh, şi să transferi unitatea R2 a lui Phanan - Gadget? 

— Gadget. 

— ...lui Myn. 

Intrară în sasul care oferea acces la tubul de legătură. Wedge închise uşa 
interioară a sasului şi o deschise pe cea exterioară, apoi se uită cu duioşie la 
lungimea oscilantă a tubului colorat de înălțimea omului. Undeva, dincolo de curba 
sa, se afla unul dintre sasurile ale Night Caller. 

— Aproape că aş prefera să mă echipez pentru a fi protejat împotriva 
atmosferei. 

— Oh, haide, Wedge. Dacă e destul de bun pentru acei cetățeni cinstiţi, e destul 
de bun şi pentru noi. 

Wedge reuşi să schițeze un zâmbet slab. 

— Atunci du-te tu primul. 


— Ton, ne dai câteva minute în privat? 
Wedge stătea chiar în fața uşii de la infirmerie. Phanan îi dădu un semn rigid 
din cap şi plecă fără un cuvânt. Pe unul dintre paturile din infirmerie zăcea Kell 

Tainer, sumbru, palid. Înghiţea în sec, fiind evident conştient că urma să fie 
pedepsit. 

— Nu ştiu cum reuşeşti, spuse Wedge. Faci o treabă atât de bună. Apoi dai 
totul peste cap. 

Kell aprobă din cap. 

— Este vina mea că Jesmin este moartă. Ştiu asta. 

— Nu asta, idiotule. Este vina tanchistului ăluia că e moartă. Este vina unui 
compensator inerţial defect. Este vina organismului ei pentru că a cedat, lăsând-o să 
cadă în inconştienţă, când ar fi putut folosi acele câteva secunde în plus pe care i le- 
ai dat pentru a ajunge la controlul de ejecţie. Manevra pe care ai făcut-o, încercând 
să o salvezi, a fost nebunească şi genială. Cei mai mulți piloți din Comandamentul de 
Luptă ar fi fost înnebuniți dacă ar fi executat-o. 

Kell se trase înapoi din cauza furiei din vocea lui Wedge, părând confuz. 

— Atunci, ce... ce... ce-am dat peste cap... 

— E vorba de asta. Wedge făcu semn cu mâna spre el şi spre infirmerie. Crezi 
că ai dat greş. Te năruieşti. Fiecare dintre noi a pierdut un prieten astăzi, şi cine e la 
infirmerie? Tu. Myn Donos are o contuzie şi doar doarme. Tu ai nevoie de îngrijirea 
unui doctor. 

Kell începu să spună ceva, apoi îşi reținu cuvintele. 

— Acum, ridică-te şi îmbracă-ţi din nou uniforma. Vreau să căutați explozibili 
în baza piraţilor. Nu vreau ca vreunul dintre noi să-şi piardă mâinile - sau vieţile — 
când explorăm. Avem nevoie de tine. 

Kell începu să se ridice, apoi durerea îi străbătu fața. Pentru Wedge, părea o 
crampă masivă. 

— Şi asta face parte din problemă, nu-i aşa? Wedge îşi reținu cea mai mare 
parte a disprețului din vocea lui — lăsând doar atât cât să fie detectat de Kell. Cineva 
are nevoie de tine şi tu te dai de ceasul morţii. Ei bine, noi avem nevoie de tine. Ne 
bazăm pe tine. Vieţile noastre depind de tine. Chiar acum. Ce ai de gând să faci? 

Kell se ridică în picioare. Faţa lui era un amestec curios de furie şi durere. Acea 
durere îl făcea să se încovoaie, dar se îndreptă aproape instantaneu. 

— Cer permisiunea de a vorbi liber, domnule? 

— Dă-i drumul. 

— De fiecare dată când ţii unul dintre aceste discursuri motivaţionale, îmi vine 
să te bat până la moarte. 

— Şi ce crezi că simt eu pentru tine ori de câte ori vreo responsabilitate te 
blochează în felul ăsta? 

Wedge se întoarse şi plecă. Pe coridor, şi-a dădu seama care trebuia să fie 
următoarea lui sarcină. Rezistă impulsului de a se întoarce. Mai degrabă s-ar fi 
certat cu Kell ore întregi decât să îndeplinească următoarea sarcină. Aproape că ar fi 
preferat să-l lase pe Kell să-l omoare în bătaie decât să o îndeplinească. 

Putea s-o mai amâne pentru o vreme. Trebuia să redacteze raportul privind 
asaltul asupra bazei piratereşti. Trebuia să includă o recomandare ca Noua 
Republică să pună mâna pe acest loc, în cazul în care ar deveni util în războiul 
împotriva Lorzilor Războinici şi a Imperiului. Trebuia chiar să consemneze o 
recomandare pentru o citaţie pentru Kell Tainer - chiar dacă omul se prăbugşise într- 
o situație limită, eforturile sale de astăzi fuseseră mai presus de ceea ce îi cerea 
datoria. 

Dar apoi, în cele din urmă, trebuia să-i scrie Amiralului Ackbar pentru a-i 

spune că nepoata lui era moartă. 


Wedge stătea la lumina unei singure lămpi în cabina Căpitanului, care fusese 
cândva somptuoasă, dar care acum era goală ca un ecou. Începu să scrie pe 
tastatura datapadului. O tastatură de terminal ar fi fost mai rapidă, dar ştia că nu 
interfața era cea care îl încetinea în seara asta. Şi mai lent ar fi fost să găsească 
cuvintele potrivite. 

Scrise: 

Domnule, mă tem că această scrisoare vine la dumneavoastră ca un purtător de 
veşti proaste. 

Se uită la cuvintele sale. Un purtător de veşti proaste. O frază banală, şi nu era 
corectă. Nu scrisoarea era purtătoarea. Oricine i-ar fi adus scrisoarea lui Ackbar ar fi 
fost purtătorul. Poate că ar fi fost doar un terminal de perete. 

Apăsă butonul de ştergere şi cuvintele se stinseră. 

Domnule, aş vrea să găsesc o modalitate de a îndulci vestea... 

Nu. Cu o asemenea prefață, Ackbar, dacă tiparele sale emoţionale ar fi ca cele 
ale oamenilor, ar simţi doar o teamă crescândă de groază... chiar înainte de a-şi da 
seama că groaza lui era justificată. Apăsă în continuare pe butonul de ştergere. 

Domnule, regret să vă informez că nepoata dumneavoastră, Jesmin Ackbar, a 
murit. 

Ackbar ştia că Jesmin era nepoata lui. Apăsă butonul de ştergere. 

Domnule, regret... 

Chiar şi asta era formal, impersonal. El şi Ackbar nu erau prieteni; erau colegi 
ofițeri. Dar avea un mare respect pentru ofițerul de marină Mon Calamari şi simțea 
că Ackbar avea un respect similar pentru el. Suferea pentru Ackbar şi pentru 
pierderea sa. El însuşi cunoscuse acea pierdere, în ziua în care evadarea unui pirat 
distrusese staţia de realimentare în care lucra şi trăia familia lui. Îşi pierduse casa, 
familia, trecutul. Tot ce-i mai rămăsese era viitorul său, unul care atunci părea 
amenințător în loc să pară primitor. Dar asta era exact opusul a ceea ce avea să 
experimenteze Ackbar, nu-i aşa? Jesmin nu era trecutul lui. 

În orice caz, ea fusese o parte a viitorului său. Nu era asta chiar mai rău? Să 
sufere durerea pierderii unei persoane dragi... şi a viitorului pe care îl reprezenta ea? 

Luă o înghițitură din băutura lui şi încercă să-şi liniştească gândurile. Făcuse 
acest lucru de atâtea ori. Ar fi trebuit să se priceapă până acum. Dar simțea doar o 
mică urmă de mândrie că nu era aşa, că niciodată nu-i venise uşor. Că niciodată nu 
putea fi uşor. Apăsă butonul de ştergere. 

Apoi scrise: 

Domnule, este trista mea datorie să vă informez cu privire la moartea lui Jesmin 
Ackbar. 


Kell îşi scoase jumătate din salopetă când uşa de la cabina lui se deschise. 
Tyria intră şi apăsă butonul de închidere a uşii. El o privi, dar ea nu vorbi; expresia 
ei fiind crispată, îngrijorată. În cele din urmă el spuse: 

— Nu ar trebui ca unul dintre noi să facă o glumă? 

— Altădată, poate. Ce ai mai făcut? 

— M-am asigurat că acest Cuib Sângeros nu este pregătit să explodeze. Ceea ce 
a fost. Şi am încercat să nu vomit. Din fericire, am reuşit să dezamorsez şi nu am 
reuşit să-mi ţin stomacul sub control, şi nu invers. Îi întoarse spatele, îşi cobori 
salopeta până la glezne şi ieşi din ea în drum spre micul său dulap. Se simţea ametit; 
faptul că lucrase ore în şir cu un stomac care era gol şi protesta violent împotriva 
oricărei încercări de a-l umple îl făcea să fie aşa. 

— Cum se simte Myn? 

— Nu ştiu. Nici Ton Phanan nu ştie. Myn stă întins acolo, uitându-se în gol. 
Mănâncă dacă îi pui mâncare în mână, bea dacă îi duci cana la buze. Dar este cu 
gândul departe. 

Kell alese o salopetă curată de culoare neagră specifică piloților de nave de 
luptă TIE şi o îmbrăcă. 

— Cât timp crezi că poţi să-l ţii sub acoperire? 

— Nu ştiu, Kell. Destul de mult timp ca să-l scutur, sper. Ton spune că dacă 
această prăbuşire psihică va fi trecută în dosarul lui, probabil că îi va curma cariera 
de pilot. 

— Poate că aşa ar trebui să fie. Poate că e prea aproape de disoluţie pentru a 
mai zbura din nou. 

— Nu tu trebuie să spui asta. 

El termină de îmbrăcat salopeta şi trase în sus fermoarul. 

— Ştiu. De aceea sunt de acord cu asta, cu acest plan. În ciuda faptului că s-ar 
putea să ne distrugă toate carierele. Ridică din umeri. Măcar atât pot să fac. Nu am 
reuşit s-o salvez pe Jesmin. Poate că pot ajuta în privința lui Myn. 

— Nu spune asta. Am auzit ce ai încercat în cazul lui Jesmin. A fost... 
extraordinar. 

— Ar fi fost extraordinar dacă ar fi funcționat. Din moment ce a eşuat, a fost 
pur şi simplu zadarnic. Pot să te întreb ceva? 

— Sigur. 

— Ştiai că acei doi piloți de Urâte erau momeli. Probabil că mi-ai salvat viața 
făcându-mă să îmi iau timp să mă gândesc la asta. A fost ceva cu care te-ai mai 
confruntat înainte? 

Ea clătină din cap. Coada ei de cal se legăna încet. 

— Pur şi simplu... am simțit-o. Aproape că te-am văzut cum erai să fii 
vaporizat. 

— Ar fi putut fi Forţa la mijloc? 

— Nu prea cred. Nu mă concentram să folosesc Forța. 

— Cum e când te concentrezi? 

Ea îi oferi un mic zâmbet amar. 

— E ca şi cum aş băga degetul de la picior într-un râu frumos şi cald pe 
Toprawa şi aş începe să glisez în el, apoi să mă uit peste umăr şi să văd că strămoşii 
mei de douăzeci de generații în urmă s-au aliniat cu toţii în spatele meu cu expresii 
severe pentru a se asigura că o fac cum trebuie, şi deodată îmi dau seama că nu ştiu 
să înot suficient de bine pentru a-i face mândri de mine. Dacă intru în apă, mă voi 
îneca. Aşa este Forţa pentru mine. 

— Nu e de mirare că vrei atât de mult să înveţi să o foloseşti. 

Ea se uită la el ca şi cum ar fi încercat să-şi dea seama dacă să se simtă 
ofensată. 


175 


— În regulă. A fost o glumă lipsită de vlagă. Dar a fost o glumă. Îmi îndeplinesc 
obligația. 

— Noapte bună, Kell. 

— Noapte bună. 


Wedge revăzu cuvintele de pe datapad. 

Domnule: 

Este trista mea datorie să vă anunț moartea lui Jesmin Ackbar. Pe cea mai mare 
lună a celei de-a treia lumi din Sistemul M2398, Escadrila Spectru a întâlnit şi a învins 
un inamic superior numeric, un cuib de pirați care intrase în comunicaţii cu Lordul 
Războinic Zsinj. Jesmin a doborât trei adversari în conflict şi şi-a câştigat statutul de 
as al Noii Republici, un eveniment care a încântat-o. La scurt timp după aceea, un atac 
cu tunuri laser de la unitățile terestre i-a avariat X-interceptorul şi a provocat o 
coborâre incontrolabilă spre suprafața lunară. Din câte am reuşit să determinăm, în 
momentul impactului, era inconştientă din cauza accelerației necompensate şi nu a 
suferit. 

În perioada în care Jesmin a servit în Escadrila Spectru, am constatat că era un 
pilot excelent şi un ofițer superior. Abilităţile ei cu echipamentul de comunicații au 
salvat Baza Folor de la un asalt dezastruos; fiecare persoană staționată la acea bază 
în momentul evacuării îi datorează viața. Chiar şi în unităţile de elită ale forțelor 
armate ale Noii Republici, sunt prea puţini piloți care să aibă curajul şi seriozitatea de 
care ea dădea dovadă în mod obişnuit. 

Nu pot începe să apreciez pierderea dumneavoastră, dar, reflectând la moartea 
ei, am ajuns la o concluzie care este importantă pentru mine. Nu cred că momentul unei 
vieți care se îndreaptă într-o direcție meritorie se termină atunci când se termină acea 
viață. 

Jesmin Ackbar a doborât cinci inamici, toți în slujba unor oameni răi. Dacă nu ar 
fi făcut acest lucru, acțiunile lor ar fi dus la un rău şi mai mare, dar acțiunile ei le-au 
luat locul, extinzându-se ca un focar de incendiu în viitorul pe care l-ar fi ocupat 
acţiunile lor. 

Jesmin Ackbar a salvat sute de vieți la Folor. Dacă nu ar fi făcut acest lucru, un 
val de suferință s-ar fi răspândit de la Folor, marcând supraviețuitorii şi lăsând în 
urmă doar pierderi. 

În viitor, uitându-mă la fiecare nouă promoţie de piloți absolvenţi, relaxându-mă 
în compania unor prieteni pe o lume care era pe punctul de a se alătura Imperiului, dar 
care a devenit un aliat al Noii Republici, nu voi şti niciodată cât de mult bine din jurul 
meu este o moştenire a vieții lui Jesmin. Viitorul ei va fi invizibil pentru mine. Dar 
invizibil nu este acelaşi lucru cu inexistent. Voi şti că faptele şi realizările ei încă mai 
circulă printre noi, ca nişte fantome care reprezintă tot ceea ce înseamnă binele pe care 
îl reprezintă Noua Republică, iar eu sunt recunoscător pentru asta. 

Cu respect, 

Comandantul Wedge Antilles. 

Asta, în sfârşit, era ceea ce voia să transmită. 

În colțul datapadului era indicată ora. Mai era o oră până când trebuia să se 
trezească. Pierduse toată noaptea încercând să-şi exprime regretele în fața Amiralului 

Ackbar. Dar nu ar fi putut dormi până nu ar fi terminat; scurta oră pe care o avea la 
dispoziţie ar fi fost, cel puţin, una liniştită. 

Stinse lumina şi se întinse pe patul Căpitanului, putând în sfârşit să se predea 
uitării temporare. 


Două zile mai târziu, un crucişător al Noii Republici veni să se ocupe de soarta 
piraţilor din Cuibul Sângeros. În timpul acelor zile aceştia fuseseră vorbăreţi, oferind 
tot ce ştiau despre Căpitanul Darillian, Lordul Războinic Zsinj şi propriile lor raiduri 
piratereşti. Dar, în cele din urmă, nu erau altceva decât o adunătură de golani, ființe 
fără conştiinţă, prea dornici să fie independenţi pentru a se alătura operaţiunii lui 
Zsinj şi prea proşti pentru a descoperi o altă tactică decât atacarea emisarului 
acestuia. Totuşi, faptul că Zsinj era interesat să aibă de-a face cu persoane de acest 
calibru era interesant. Sugera că standardele sale erau mai scăzute decât îşi dăduse 
seama Noua Republică. 

Ce rol ar fi jucat aceştia în organizaţia sa: trupe de şoc de unică folosință? 

Wedge nu ştia. 

— Sărim în afara sistemului în această dimineaţă, îi spuse el lui Janson. 

— Reluăm programul inițial al lui Night Caller? 

Wedge aprobă din cap. 

— Care este situația escadrilei noastre? 

— Cam ca cea de ieri. Avem două X-interceptoare în minus, la fel şi doi piloţi — 
deşi în cazul lui Myn este ceva temporar. Cu navele de luptă TIE, avem o escadrilă 
întreagă de nave de luptă. 

— Află dacă vreunul din echipajul Night Caller are vreo aptitudine pentru 
navele de luptă TIE. Ademeneşte-l în simulator cu coniac sau dulciuri, dacă e nevoie. 

Janson zâmbi. 

— Rezervele de combustibil şi alimente sunt la capacitate maximă. Ne 
descurcăm destul de bine. 

— Foarte bine. Voi emite ordinele într-o oră. 


Se aflau pe puntea de comandă a lui Night Caller, Spectrele supraviețuitoare, 
cu excepţia lui Donos şi Wedge. În X-interceptorul său, Wedge plutea la cincizeci de 
metri de prova, orientat, ca şi Night Caller, spre soarele acestui sistem uitat de lume. 

Face concluzionă: 

— În lipsa chiar şi a rămăşiţelor ei muritoare de la care să ne luăm rămas bun, 
în felul în care o face poporul ei sau al nostru, să facem această demonstraţie în 
semn de respect. Să trimitem o baliză fizică pentru a marca trecerea ei, în speranța 
că va exista una spirituală care să o ghideze spre destinaţie. 

Kell decise că Face vorbise foarte bine despre decedată. Ar fi vrut să ştie cât din 
acel discurs, din emoția lui Face, era reală, şi cât se datora talentului său actoricesc. 
Dar nu era nevoie să afle chiar acum. 

Wedge, acționând nu în calitate de Lider Spectru, ci de camarad al lui Jesmin 
pentru ultima oară, trase. Torpila sa protonică porni spre soarele îndepărtat şi 

explodă câteva clipe mai târziu, la zece kilometri distanță, creând pentru o scurtă 
clipă un far strălucitor pe cer. Dar, la fel ca viața muritoare pe care o simboliza, 
explozia protonică dispăru rapid. 

X-interceptorul lui Wedge se îndreptă încet în jos, spre trapa deschisă de la 
prova şi dispăru. Toţi cei îndurerațţi, cu excepţia echipajului de pe punte, începură să 
plece. 

— Tainer. 

Kell înțepeni. 

— Da, Locotenent Janson. 

— Night Caller a tras câteva focuri de armă în timpul bătăliei. Nu a suferit 
pagube semnificative, dar se pare că a pierdut câteva cuplaje şi accesorii prin navă. 
Aş aprecia dacă te-ai alătura mecanicilor pentru a le repara. 

Kell îl salută pe bărbatul care îi ucisese tatăl şi îl privi cum pleacă. Era o 
muncă de pedeapsă. Era sigur de asta. Stricase salvarea lui Jesmin Ackbar şi urma 
să primească sarcini inutile ca aceasta pe toată durata şederii sale în Escadrila 
Spectru. 

Pe holul care ducea spre camerele ofițerilor, o ajunse din urmă pe Tyria. 

— Vreo schimbare? 

Ea clătină din cap. 

— E tot la fel. Încă o zi sau două şi va trebui să îi convingem că s-a întors la 
datorie. Am putea să luăm câteva dintre turele lui de lucru şi să semnăm cu numele 
lui... 

— Devine din ce în ce mai periculos. 

Ea ridică din umeri, evident conştientă de adevărul afirmației lui. 

— Ar trebui să ne asumăm riscuri doar pentru siguranța civililor? 

— Nu. El suspină. Nu te pot ajuta în privința lui astăzi. Am treabă la cuplajele 
şi accesoriile navei. Poate că nu va dura prea mult. 

— Mult noroc. 

Ea se ridică pe vârfuri şi îi dădu absentă un sărut rapid pe obraz, apoi se 
îndreptă spre cabina lui Donos. Kell se frecă pe obraz. Acum, ce însemna asta? 
Tocmai când se simţea cel mai rău, ea îi arăta un slab semn de afecțiune... 

Ah. Înţelese. Era conversaţia aceea cu ceilalți despre bărbații răniți şi femeile 
care încercau să-i îngrijească până la vindecare. Ajunsese în sfârşit la un asemenea 
nivel încât îi păsa de el. Ei bine, la naiba cu asta. Poate că în urmă cu câteva luni ar 
fi gândit altfel, dar acum, având posibilitatea de a se simţi aşa cum se simţea şi de a- 
i câştiga afecțiunea, sau de a găsi o oarecare valoare în el însuşi şi de a nu mai fi atât 
de nefericit încât ea să se simtă atrasă de el, va trebui să opteze pentru a doua 
variantă. 

Se îndreptă să îşi găsească trusa de scule. 


— Facem târgul? întrebă Lordul Războinic Zsinj. 

Amiralul Trigit făcu un gest larg. 

— Dumneavoastră primul. Dumneavoastră sunteți Lordul Războinic. 
— Adevărat. Îți aminteşti de Night Caller. 

Trigit pufni pe nas. 

— Una dintre corvetele voastre de luptă cu nave TIE. Mulţumesc că mi-ați 
transmis rapoartele lor. Îi sunt recunoscător lui Night Caller, domnule. Este bine de 
ştiut că este o navă care desfăşoară o misiune şi mai puţin agitată decât a mea. 

Zsinj îşi contorsionă chipul în ceva asemănător unui zâmbet indulgent. 

— Dacă ţi-aş spune că ultimele câteva escale ale lui Night Caller au fost toate 
vizitate — sau, mai exact, distruse — de forțele Rebelilor? Uneori comandouri, alteori 
escadrile de X-interceptoare? 

Trigit făcu o jumătate de pas înapoi. 

— Nava este urmărită. 

— Corect. Ţi-aş fi recunoscător dacă te-ai ocupa de această problemă. 

— Imediat. Ei bine... poate că nu. Chestiunea pentru care v-am contactat ar 
putea fi mai importantă. 

— Continuă. 

— Aţi auzit de Talasea, în sistemul Morobe? 

Zsinj se încruntă. 

— Un fel de lume-colonie agricolă, nu-i aşa? Un eşec economic? 

— Aşa este. A fost abandonată. Nu cu mult timp în urmă, a fost folosită 
temporar ca bază secretă de Escadrila Vagabond. 

— Ah, asta este. Unul dintre celelalte animăluţe de companie ale lui Ysanne 
Isard i-a atacat acolo. Şi nu a reuşit să îi extermine, evident. 

Trigit îşi păstrase zâmbetul îngheţat pe față, dar comentariul despre animalele 
de companie ale lui Inimă de Gheaţă îl stârni. Era evident că Zsinj îl considera unul 
dintre acele animale de companie. 

— Da, da. Ei bine, Proiectul Morrt înregistrează un număr neobişnuit de 
rezultate din Morobe. Datele vizuale pe care le primim sugerează o mare varietate de 
X- interceptoare şi A-interceptoare. Transportoare Rebele. Unul dintre ele a fost 
Borleias, ultimul transportor care s-a desprins de la baza Folor. 

Zsinj respiră adânc. 

— Eşti nerăbdător să te răzbuni pe supraviețuitorii de pe Folor, Apwar? 

— Nu sunt prea mândru să recunosc asta. 

— Atunci, te rog, ocupă-te de asta. O să ţi-l trimit, oh, pe Provocator ca sprijin. 
Night Caller şi Constrictorul la fel. Asta ar trebui să fie o flotă suficient de letală 
pentru o bază nouă, chiar dacă elemente ale flotei Rebelilor mai zăbovesc acolo. 

— Mulţumesc. 

— Atunci poţi fugi şi să te ocupi de aceste forțe care sunt pe urma lui Night 
Caller. Cred că pot avea încredere în tine să elimini singur o escadrilă de X- 
interceptoare şi o unitate de comando. 

— Încrederea dumneavoastră îmi face inima să se umple de bunăvoință. 

Zsinj îi adresă un zâmbet iritat de superioritate şi îi făcu un semn de rămas 
bun. Holoimaginea dispăru. Trigit strânse din dinți. Datorită eşecului lui Trigit la 
Folor, Zsinj reuşise să arunce mult mai multe înțepături în conversațiile lor recente 
decât se putea apăra Trigit. Asta trebuia să se termine în curând. 

Poate că la Morobe, Trigit se va descurca suficient de bine pentru a-l linişti pe 
Lordul Războinic. Nu putea decât să spere. 

Într-o conductă de serviciu de deasupra coridorului de acces la camerele 
ofițerilor, Kell Tainer atârna cu capul în jos. Nu era o poziţie pe care o prefera. Dar 
cutia de relee pe care o verifica se afla în conducta verticală, la jumătatea distanței 
dintre coridor şi conducta de serviciu orizontală de deasupra. La ora aceea târzie, 
putea să se ducă să-l trezească pe Cubber sau pe unul dintre ceilalți mecanici şi să 
afle unde fuseseră depozitate scările, sau putea să-şi agaţe picioarele peste buza 
unde se întâlneau cele două conducte, să atârne cu capul în jos pentru câteva 
minute şi să repare un releu conductor care fusese stricat din cauza avariilor în 
luptă. 

Aşa că juca un joc cu el însuşi, încercând să vadă dacă reuşea să pună releul 
în funcțiune înainte ca sângele care îi urca la cap să îl ameţească. Scoase capacul de 
pe cutia releului şi se luptă cu releul în sine, când auzi paşi şi voci sub el. Auzi 
numele Donos şi rămase complet nemişcat. Prima voce era a lui Wedge. 

— Prima dată când va trebui să ne adunăm să acționăm, secretul va fi 
dezvăluit. 

A doua era a lui Janson. 

— Mai putem face ceva? Am putea aranja lucrurile astfel încât doar o jumătate 
dintre Spectre să fie în aşteptare în următoarea zonă țintă. Am putea aranja ca 
Donos să facă parte din grupul de piloţi care nu sunt de serviciu... 

— Şi să riscăm viețile celorlalți dacă este o altă ambuscadă ca ultima? Nu, 
Wes. Dar continuă să te gândeşti la asta. Dacă găseşti ceva ce pot face în mod 
rezonabil — în mod rezonabil — vreau să aflu. 

— Da, domnule. 

Paşii se îndepărtară. Kell privi în jos. Arcuindu-şi spatele, putea vedea doar 
ceafa lui Janson. Locotenentul nu se mişcase; avea capul plecat. Trebuia să se 
gândească la situație. Se gândea la Donos. Kell îşi înăbuşi un fluierat. 

Wedge şi Janson ştiau amândoi despre Donos - ştiau, cel puţin, că fusese pus 
în incapacitate. Ştiau că Spectrele îl acopereau. Dar niciunul dintre Spectre nu-şi 
dăduse seama că cei doi făceau acelaşi lucru, acordându-le timp. Timp pentru a-i da 
lui Donos şansa să-şi revină. Gândul îl lovi pe Kell ca un şoc electric. 

Dar asta însemna că... 

Se apucă de marginea îndepărtată a arborelui perpendicular, îşi eliberă 
picioarele şi se lăsă să cadă pe coridorul de jos. 


Janson se răsuci la sunetul produs de ceva care lovea podeaua metalică din 
spatele lui. Era un om mare în poziție ghemuită - Janson se aruncă înapoi, izbindu- 
se de peretele de compartimentare, şi îşi apucă blasterul. Dar mâna lui nu găsi 
nimic; arma nu era la centura lui. Apoi, bărbatul cel mare se îndreptă şi Janson îl 
recunoscu. 

— Scuipat de Sith! Tainer, aproape că mi-ai provocat un atac de cord! De unde 
ai apărut? 

— Sunt un Spectru, nu-i aşa? Noi lovim de nicăieri. 

Faţa lui Kell avea o expresie ciudată, o combinaţie de intensitate şi nedumerire 
care făcea să se înfioare carnea de pe gâtul lui Janson. 

— Ce vrei? 

— De ce nu l-ai denunțat? 

— Pe cine? 

— Myn Donos. 

— Pentru ce? 

— N-o face. Pur şi simplu nu o face. Ştiu că ştii. 

Janson îşi lăsă chipul să se liniştească în linii hotărâte. 

— Atunci ştii de ce. 

— Îi dai o şansă. 

— Aşa este. 

— Să fiu al naibii. Nu credeam că vei face asta. Pentru nimeni. 

— Ce vrei să spui? 

Janson nu se obosi să-şi ascundă confuzia. 

— Am crezut... Întotdeauna am crezut că în cazul tău e vorba de o singură 
greşeală reală şi bum. 

— Bum. Realizarea îl lovi pe Janson ca unda de şoc a unei explozii protonice. 
Nu, Tainer. Nu cu Myn. Nu cu tatăl tău. Cu nimeni. 

— N-aş fi crezut asta până acum câteva clipe. 

— Dar acum crezi? 

Kell îşi întoarse privirea de la Janson pentru câteva momente lungi, întâlnind 
în cele din urmă din nou ochii Locotenentului. 

— Janson, tu vei fi întotdeauna omul care mi-a ucis tatăl. Nu cred că voi putea 
vreodată să mă uit la tine fără să îmi vină asta în minte. Dar poate, celelalte lucruri — 
tot ce credeam despre Janson Ucigaşul, Janson Vagabondul - poate că erau doar 
temerile unui copil. 

Kell se ghemui. Janson făcu un pas în lateral, pregătindu-se pentru saltul de 
atac, dar Kell sări direct în sus, strecurându-se într-un puț de deasupra capului. 

Janson privi cum dispar picioarele încălțate ale pilotului. Chipul lui Kell nu 
reapăru din nou deasupra lui. 

Se întoarse apoi şi se îndreptă spre propria-i cabină, zdruncinat. 

Capitolul 20 


Douăsprezece nave de luptă X-interceptor coborau în atmosferă. 

Era o lume întunecată, cu un cer poluat, cu o atmosferă formată din gaze şi 
fum emanate de sutele de vulcani activi. La patru kilometri în față, interceptorul TIE, 
cea mai rapidă navă de vânătoare a forțelor Imperiale, era vizibil de departe. Se 
menținea cu mult înaintea X-interceptoarelor, deşi scânteile şi jeturile de fum care 
ieşeau din motoarele sale, prea îndepărtate pentru a fi vizibile, exceptând senzorii 
vizuali, sugerau că ar putea pierde în curând din viteză. 

Myn Donos, Comandantul escadrilei de X-interceptoare, privi confuz în jur. 
Acest lucru nu era în regulă. Trecuse deja prin asta. Această misiune putea duce 
doar la... Moarte. Nu. Îşi imagina lucruri. Avea o treabă de făcut. Dar ce urma? 

— Liderul către..., spuse el ezitant. 

La naiba. Cum îl chema pe specialistul său în comunicații? Care era, de fapt, 
indicativul său de apel? 

Oh, corect. 

— Opt. Liderul către Opt. Vreo schimbare? 

— Nu, domnule. Noi suntem singurii care transmitem. Nu văd nimic pe senzori 
în afară de noi şi de Interceptor. 

— Mulţumesc, Opt. 

Vocea lui Opt se schimbase. Era mai răsunătoare şi nu mai avea accentul 
rustic obişnuit. Lucrurile erau altfel decât şi le amintea el. Ei bine, asta era în regulă. 
Oricum, Opt avea să moară în curând. Capul lui Donos se învolbură când recunoscu 
cruzimea simplă a acelui gând rătăcit. 

Interceptorul pierdu brusc din viteză şi se înclină spre dreapta. Donos zâmbi. 
Problemele motorului trebuiau să se agraveze. Se îndrepta direct spre spațiul dintre 
doi vulcani gigantici, direct spre capcană. Ambuscada. Erau pe cale să moară cu toții. 

— Liderul Gheară către echipă, despărțiți-vă! Semnal Omega! 

Se rostogoli pe aripa sa stângă şi se înclină într-un arc strâns, îndepărtându-se 
de vulcani. Departe de moarte. Celelalte Gheare nu îl urmară. Accelerară pe drumul 
lor destinat spre anihilare. 

— Liderul către grup! Despărţiţi-vă! Urmaţi-mă! 

Se auzi o voce de femeie: 

— Nu pot face asta, domnule. 

— Doisprezece, tu eşti? 

— Da, domnule. 

— Urmează-mă. E un ordin! Ceilalți mor acolo jos. Urmează-mă. Poate reuşeşti 
să ieşi de data asta. 

— Nu, domnule. Ce mai contează dacă mor acolo jos sau pe drumul de ieşire? 

Donos îşi continuă arcul până când încheie un cerc complet. Acum acceleră în 
urma piloților săi. Dar, indiferent câtă putere transfera motoarelor sale, ei păreau să 
îl depăşească, grăbindu-se fără grijă spre propria lor soartă. 

— Contează, Doisprezece. Virează. 

Simţea o greutate necunoscută care-i strivea pieptul. Nu era acceleraţia, ci 

inevitabilitatea morţii inutile a acelor piloți. 

— Te rog, Doisprezece. 

Vocea ei deveni dispreţuitoare. 

— Nu mă ruga, Locotenente. Dacă cineva ţi-ar spune Te rog, trăieşte, l-ai ignora 
sau l-ai scuipa în ochi. 

— Asta e o nebunie. 

Piloții din fața lui erau la câteva momente de intrarea în trecătoarea dintre 
vulcani. Presiunea creştea, strângându-i pieptul atât de tare încât nu credea că 
inima lui ar putea bate. 

— Nu, nu este aşa. Nu-ţi pasă suficient de mult de tine pentru a trăi. Aşa că 
nu-ți pasă de noi. 

— Te înşeli. Întoarce-te. 

— Jură-mi. 

— Îţi jur! Întoarce-te! 

Cupola de protecţie a X-interceptorului deveni neagră, iar vuietul motoarelor se 
stinsese. O fantă albă apăru în locul în care ar fi trebuit să se ridice cupola, iar când 
aceasta se ridică, se deschise pe o balama spre dreapta şi nu pe o balama în spatele 
său. Transpirând, tremurând, privi fix feţele lui Face, Tyria, Falynn şi Kell. Purtau 
căşti şi aveau expresii sumbre. Presiunea din pieptul lui Donos cedă. Acesta deveni o 
minge de furie pură. Se năpusti asupra feţelor din fața lui, dar fu imobilizat de hamul 
de pilot. 

— Ticăloşilor... 

Toţi, cu excepţia lui Kell, se îndepărtară. Kell doar îşi scoase casca şi i-o 
înmână lui Face. Donos îşi dădu jos hamul, se ridică pe scaunul său de pilot şi sări 
spre Kell. Forța săriturii sale, forța furiei sale, ar fi trebuit să-l doboare pe bărbatul 
cel mare, dar Kell pivotă, prinse brațul drept al lui Donos şi îl azvârli pe podea cu o 
mişcare aproape delicată. Pereţii salonului Night Caller, cu culorile alese de oamenii 
de ştiinţă pentru a fi liniştitoare, se roteau în jurul lui în timp ce Kell îl manevra. Dar 
Kell nu îl imobiliză. Din poziția sa îngenuncheată, Donos se aruncă în zona inghinală 
a omului masiv. Kell îi puse o mână în cale, îndreptând lovitura într-o parte şi 
încasând-o pe coapsă. 

— O să te omor. Forţa ţipătului său îi zgârie gâtul lui Donos. Cum ai putut să- 
mi faci asta, să mă faci să trec din nou prin asta... 

Kell nu vorbi. Se concentră asupra mişcărilor lui Donos, ceea ce îl făcu pe 
Donos şi mai furios. Tyria fu cea care răspunse: 

— Ce alegere ne-ai lăsat? Stăteai întins acolo. Încercând să mori. 

— E dreptul meu! 

Donos se ridică în picioare şi dădu cel mai bun pumn al său spre fața lui Kell. 
Kell reuşi să îşi ducă mâna în spatele cotului lui Donos, dezechilibrându-l. Apoi Kell 
se întoarse ca şi cum ar fi vrut să plece, termină rotirea, iar Donos simți cum 
picioarele îi sunt smulse de sub el. Se prăbuşi pe podeaua tare a salonului. 

— Nu ai dreptul, spuse Kell. Îți aminteşti că ai depus un jurământ? 

— Taci din gură! 

Donos lovi cu piciorul spre Kell, dar celălalt bărbat anticipase mişcarea şi se 
trase înapoi cu un pas. Cizma lui Donos căzu scurt şi răsună pe podeaua salonului. 

Kell continuă, necruţător: 

— Ai dreptul să jeleşti un droid atât de profund încât să nu-ţi pese de moartea 

lui Jesmin Ackbar? 

— Shiner... 

Dintr-o dată, toată combativitatea îl părăsi pe Donos. Durerea devenită atât de 
puternică încât era fizică, ca o gaură în corpul lui, şi îl dobori brusc. 

Deveni conştient că Tyria se apleca asupra lui, scuturându-l. 

— Myn, nu pleca. Avem nevoie de tine aici. Avem nevoie de tine să zbori. Avem 
nevoie de tine să ne păzeşti spatele. Suntem echipa ta acum. 

— Shiner... 

— Ce e cu droidul ăla? 

Vocea ei era în acelaşi timp îngrijorată şi furioasă. El îşi ridică privirea spre ea 
şi văzu că nu înţelegerea. 

— Ultimul... 

— Ultimul ce? Ea îl privea fix în ochi, apoi păru speriată. Ultimul din Escadrila 
Gheară. El a fost ultimul, nu-i aşa? 

Incapabil să vorbească, Donos aprobă din cap. 

— Şi atâta timp cât el era încă... în viață, nu i-ai dezamăgit pe toți, nu-i aşa, 
Myn? Nu ai dezamăgit întreaga escadrilă? Încă îl mai aveai pe el de protejat. 

Donos vorbi pe fondul durerii sale, care îi îngroşa cuvintele. El însuşi abia ar fi 
înțeles dacă nu ar fi vorbit. 

— Acum nu mai este. 

— Myn... Tyria părea pierdută, disperată. Avem nevoie de tine să ne protejezi 
acum. Noi suntem prietenii tăi. 

— Nu vreau prieteni. Prietenii mor. 

— La naiba! Îl trase către ea, astfel încât capul lui să ajungă în poala ei. El se 
uită fix la ea, sperând că se va opri din vorbit în curând, ca să poată adormi din nou. 
Myn, sunt de acord cu tine. Când m-am alăturat Alianţei, acesta a fost motto-ul 
meu. Prietenii mor, aşa că nu-ţi face niciunul. Doar ieşi, ucide inamicul, iar când vine 
moartea, voi şti că am făcut tot ce am putut. 

— Atunci ştii. 

— M-am răzgândit, Myn. Când a murit Jesmin. Cum aş putea să o privesc în 
ochi dacă mi-am aruncat viața la gunoi? Ea ar fi luptat să trăiască. Ar fi fost 
supărată pe mine pentru că am irosit deva de care ea nu a avut şansa să se bucure. 

Donos nu răspunse. Nu avea un răspuns pentru ea. 

— Cum rămâne cu Ghearele? Oare vor ca tu să mori? 

— Trebuie. 

— Încetează. Îi cunoşteai. Ar vrea ei să mori? 

— Familiile lor ar vrea. 

— Nu. 

— Ar fi vrut să mor pentru că le-am dus taţii, fraţii, surorile şi verii lor pe o 
lume de nimic, ca să moară fără motiv. Se uită dincolo de umărul Tyriei spre locul 
unde stăteau Kell şi Face. El ştie. Musculosul de acolo. 

— Ştiu ce? spuse Kell. 

— Vrei ca Janson să moară. 

— Nu. 

— Nu minți! L-a ucis pe tatăl tău. 

— De unde ai aflat asta? 

— Cineva mi-a spus. 

Donos evită întrebarea. Nu era nevoie să-l implice pe Grinder, indiferent dacă 
Donos alegea să trăiască sau nu. Kell îngenunche lângă Tyria şi se uită grav la 
Donos. 

— Obişnuiam să vreau ca el să moară. L-am ucis în sute de feluri în imaginația 
mea. Dar m-am răzgândit. 

— Doar ca să te poţi certa cu mine! 

— Nu. Kell păru să cedeze. Părea obosit şi mai bătrân cu ani. Mă îndoiesc că 
voi juca vreodată sabacc cu el, Myn. Dar vreau ca el să trăiască. Pentru că, cu el 
într-un X-interceptor, înseamnă că, în fiecare an, sunt mai puțini Imperiali şi Lorzi 
Războinici care îmi pun în pericol surorile. Pe mama mea. Pe prietenii mei. lar 
familiile piloților morți din Escadrila Gheară vor avea o părere mai bună despre tine 
decât am eu despre Janson. Doar dacă nu te sinucizi. Dacă te sinucizi, îşi vor spune: 
Tatăl meu nu a avut nici măcar o şansă, a fost condus de un laş. Dacă vor şti că ai 
fost un pilot curajos, vor spune: A murit luptând pentru noi. 

Donos clipi şi, pentru o clipă, fu departe de Night Caller, trecând cu viteze 
hiperspaţiale printre casele familiilor ai căror membri îi condusese la moarte. Aşa 
cum făcuse de atâtea ori în zilele şi săptămânile de după ce fusese anihilată 
Escadrila Gheară. Dar de data asta, feţele pe care le văzu nu erau măşti de furie şi 
răzbunare. Doar tristeţe, uneori; alteori erau chipuri curioase şi reflexive, întoarse 
spre stele. 

— Îmi pare rău pentru Jesmin, spuse Donos. 

Tyria încuviință din cap şi îndepărtă o şuviță de păr îmbibată de sudoare din 
ochii lui Donos. 

— Tuturor ne pare rău. 

Donos îşi ridică privirea spre Falynn. 

— Îmi pare rău pentru tine. 

Falynn înaintă. Ea avea o expresie compusă din durere şi chiar, gândi Donos, 
din invidie față de grija pe care i-o arăta Tyria. 

— Ce vrei să spui? 

— Am crezut că vrei să te apropii. Te-am ţinut la distanță. Am fost rece cu tine. 

— Înţeleg de ce. 

— Cred că trebuie să mă duc la culcare acum. 

Kell se ridică şi îl ajută pe Donos să se ridice. Tyria se ridică şi ea. 

— Vei fi bine? 

— Nu ştiu. Donos ridică din umeri. Poate. 

— Micul dejun este la ora 8:00. Ne-ar plăcea să te vedem acolo. 

Donos aprobă din cap. 

— Cred că voi fi acolo. 

Pe drumul de întoarcere spre apartamentul său, se simți atât de ciudat... Toată 
durerea pe care o cunoscuse de când murise Escadrila Gheară era încă acolo, dar 
epuizarea care o însoţise părea să fi dispărut. Era ca şi cum toxinele pe care le 
acumulase de veacuri fuseseră eliminate. 

Se prăbuşi pe pat şi în câteva clipe căzu în stare de inconştienţă. 


Ceilalţi îl priviră plecând din salon. Falynn îl urmări la o distanţă discretă, 

asigurându-se că se va întoarce în cabina lui. Apoi Face se prăbuşi pe tejgeheaua 
barului din salon. Kell se aşeză greoi pe una dintre canapelele lungi. Tyria ajunse la 
unitatea simulatorului pentru a-l opri, apoi se aşeză lângă Kell. 

— Ei bine, a fost distractiv, spuse Face. 

— A funcționat, spuse Kell. Vocea lui părea la fel de apăsătoare pe cât se 
simțea. Şi nu au intrat peste noi nici Comandantul Antilles, nici Locotenentul 
Janson. Am avut noroc. 

Tyria se lăsă pe spate şi închise ochii. 

— Acum, tot ce trebuie să facă Myn este să se trezească efectiv peste patru ore 
şi vom putea spune că am reuşit. 

— Acum poate că Runt va dormi puţin, spune Kell. 

— Oh? întrebă Tyria. A dormit prost? 

— În turele pe care le-a făcut pentru a sta cu Myn, a vorbit cu el la nesfârşit. A 
încercat în toate modurile pe care le ştia să-l facă pe Myn să treacă la o minte mai 
puțin afectată. Ceva ce semenii lui fac cu destulă uşurinţă, chiar şi cei care sunt 
bolnavi mintal. S-a flagelat singur pentru eşecul său de a-l ajuta pe Myn să facă 
acest lucru. 

— Patru ore? spuse Face. Ce caut eu aici treaz? Ne vedem mâine. 

Apoi părăsi camera. Cei doi rămaseră în tăcere pentru câteva momente. Apoi 
Kell spuse: 

— A fost o idee destul de bună. Că Shiner a fost ultimul din Escadrila Gheară 
în modul ciudat în care gândea Myn. 

— Mulţumesc. 

— O altă perspectivă? Ca zilele trecute şi ambuscada pe care mi-au întins-o 
pirații ăia? 

— Ceva de genul ăsta. 

— Pun pariu că e din cauza Forței. Pun pariu că o poți folosi doar când nu te 
gândeşti la ea. 

— Oh, asta e grozav. Exact de asta aveam nevoie. Ți-ar plăcea să fii cel mai 
bun pilot din galaxie, dar numai când eşti în afara cabinei de pilotaj? 

El pufni pe nas. 

— A fost adevărat ce a spus el? Vocea ei era neobişnuit de blândă. Despre 
Janson şi tatăl tău? 

— Da. 

Kell ajunse la sursa adâncă a urii pe care o purtase față de Janson în toți 
aceşti ani, cu toate că nu mai era acolo. În mare parte dispăruse. 

— În fiecare zi, îmi doresc să nu se fi întâmplat. Dar Janson a avut un motiv. 

Îşi scutură capul, încercând să risipească starea de melancolie pe care o 
invocau întotdeauna acele amintiri. 

— A fost adevărat ceea ce ai spus? Despre faptul că ai renunțat la atitudinea 
aceea de s-ar putea să mor mâine, probabil că nu ar trebui să-mi fac planuri? 

Ea avu nevoie de ceva timp pentru a răspunde. 

— Da, am vorbit serios. 

— Hm, 

— Hm? Asta nu înseamnă nimic. 

— Îţi aminteşti acum ceva timp, când ţi-am spus că te iubesc, iar tu mi-ai spus 
că era doar o simplă băltoacă pe podea, iar apoi mi-ai pus fața în acea băltoacă? 

Ea se uită la el ca şi cum ar fi vrut să-i măsoare starea de spirit. Văzând că nu 
era supărat, reuşi să schițeze un zâmbet înţelegător. 

— Bineînţeles că îmi amintesc. 

— Ei bine, am ceva să-ți spun. După ce mi-am dat seama că ai avut dreptate, 
am decis că este suficient să fiu prietenul tău. 

— Bine. 

— Apoi m-am îndrăgostit din nou de tine. 

Expresia ei deveni una de consternare şi exasperare. 

— Oh, Kell... 

— Nu, ai răbdare cu mine, doar pentru un minut. 

— Sunt doar aceleaşi cuvinte din nou. 

— Aceleaşi cuvinte... alt Kell. De data asta ştiu despre ce vorbesc. 

— Bineînţeles că ştii. Da. Ai setat Onestitatea pe Activat? 

— Onestitatea este pe Activat. 

— Cât timp ţi-ai petrecut gândindu-te la mine astăzi? 

— De fiecare dată când am avut ocazia. Fiecare ocazie pe care am avut-o când 
nu mă puneau la treabă Comandantul Antilles şi Janson. 

— Ah, dar în câte din aceste fantezii ale tale purtam haine? 

El pufni pe nas amuzat. 

— În multe dintre ele. În majoritatea lor. Cuvintele, adevărul, îi veneau uşor. 
Ne-am văzut împreună în momente de linişte. Când războiul cu ultimele rămăşiţe ale 
Imperiului se încheiase şi ne puteam certa şi puteam fi confuzi cu privire la ce să 
facem în continuare. Decizând lucruri împreună. M-am văzut prezentându-te familiei 
mele... şi i-am văzut făcându-ţi un loc în vieţile şi inimile lor. El observă suferință din 
expresia ei, dar continuă oricum. Am văzut o sută de moduri în care ar putea fi viața 
noastră împreună şi singurul lucru care m-a întristat a fost că nu le-am putut 
explora pe toate. 

Apoi oftă. 

— Dar acum, ca cel mai prost General al galaxiei, ţi-am spus care e obiectivul 
meu - să-ți cuceresc inima. Doar că nu ştiu cum o voi face, tu fiind prevenită şi 
toate... 

Ea se năpusti asupra lui. Abordarea ei îl dobori de pe marginea canapelei. 
Dintr-o dată, ea era deasupra lui pe podea, cu braţele în jurul gâtului lui, 
îmbrățişându-l, dar aruncându-i o privire furioasă. El îşi freca ceafa unde se lovise 
de podea. 

— Au. 

— Taci din gură. 

Apoi ea îl sărută. Asta dură o vreme şi se simțea mai bine decât o beţie de trei 
zile cu coniac Churban — chiar mai bine, pentru că în căldura crescândă şi excitaţia 
pe care le simţea era ceva ce niciun coniac nu putea simula vreodată. În ciuda 
confuziei sale, îşi aminti să o cuprindă în braţe, astfel încât să nu poată scăpa când 
îşi va recăpăta simţurile. 

În cele din urmă, ea întrerupse sărutul şi se întoarse să îl fixeze cu privirea. 

— Ei bine, n-a fost rău, spuse el. Dar am crezut că nu simţi ceea ce simt eu. 

— Bineînţeles că ai crezut asta. Dar atunci, eşti un adolescent uriaş şi lipsit de 
bun simț. Un Wookiee mare şi bărbierit, care nu înţelege emoțiile umane. 

— De acord. Dar de cât timp mă doreşti? 

Expresia ei trecu într-o clipă de la furie la melancolie. 

— De când te-am întâlnit. 

— Ce? Atunci de ce nu ai... 

— Pentru că erai îndrăgostit de cealaltă Tyria, cea care nu exista. Am stabilit 
asta cu săptămâni în urmă. Reuşi să schițeze un mic zâmbet. Dar cred că în sfârşit 
ai uitat-o. 

— Da. 

— Trebuie să o dovedeşti. 

— Cum? 

— Oh, vom găsi noi o cale. 


Wedge intră în sala de mese a ofițerilor, aruncă o privire rapidă în jur şi 
îngheață. Donos se afla printre ceilalți piloţi. Conversând. Râdea, în ciuda noii 
stângăcii a trăsăturilor sale. Face, pe de altă parte, nu arăta deloc bine. Avea 
cearcăne sub ochi. Era evident că nu dormise. Dar părea destul de vesel. Kell şi Tyria 
arătau la fel de rău, lipsiți de somn şi obosiţi. Cu toate astea, păreau chiar mai mult 
decât veseli. Apariția bruscă a lui Wedge atrase atenţia Spectrelor. Conversaţia lor se 
întrerupse şi se întoarseră să se uite la el. Wedge se îndreptă şi dădu din cap 
sardonic către Face. Pe un ton blând, spuse: 

— Căpitanul Darillian pe punte. 

Face se ridică în grabă şi ieşi pe uşă. Desigur, nu avea să se ducă pe punte; 
scaunul de comandă al lui Darillian era în centrul de comunicații. 

Wedge dădu din cap pentru ca Janson să i se alăture. Secundul său la 
comandă îi veni alături într-o clipă. Se îndreptară către adevărata punte a lui Night 
Caller. 

— Ce-i cu Myn? întrebă Wedge. 

— Nu ştiu. Ei nu-mi spun. Dar pare să fie în stare bună pentru a fi funcțional. 

— Bine. O criză evitată. Ce-i cu toate fețele alea obosite? 

— Eu, ei bine, nu ştiu. Poate o partidă de sabacc la care nu-i invită pe ofițerii 
superiori? 

— Bine. Mai e ceva ce nu ştii? 

— Da. S-a întâmplat ceva cu Kell ieri. 

— Ce? 

— Nu ştiu. 

Wedge se opri brusc şi îi aruncă lui Janson o privire mustrătoare. 

— Nu, serios, nu ştiu. Am discutat. Despre tatăl lui. Am avut impresia că se 
gândea la mine ca la un fel de monstru răzbunător care îi vaporiza pe oameni pentru 
greşeli. De asemenea, am impresia că într-adevăr nu-mi plănuia moartea de fiecare 
dată când se apropia la câţiva metri de mine... De fapt, s-ar putea să fi fost speriat de 
moarte din cauza mea. 

— Ceea ce poate arăta de fapt la fel. 

— Oricum, în această dimineaţă, lucrurile s-au schimbat. Pentru prima dată, 
nu a devenit un turn de muşchi încrâncenați atunci când m-am aşezat la micul 
dejun. 

— Bine. Apoi o luară spre punte. Locotenent Tabanne, pune transmisia 
compilată pe monitorul principal. 

— Da, domnule. 


Face se aşeză în scaunul ofițerului de comunicații, activă translatoarele vocale 
şi vizuale şi le supuse celei mai rapide verificări de diagnosticare. Ambele ieşiră pe 
verde. Computerele care controlau camerele de luat vederi ale centrului de 
comunicații credeau că îi urmăreau corect mişcările corpului. 

Se lăsă pe spate, se gândi pentru o clipă la primadona îmbătrânită a unui actor 
principal cu care lucrase cândva, şi intră instantaneu în pielea Căpitanului Darillian. 
Se întoarse spre holoproiectorul principal al centrului de comunicaţii, apăsă pe 
butonul de activare a transmisiei şi se pregăti să vorbească cu Amiralul Trigit. 

Imaginea tridimensională a Lordului Războinic Zsinj se materializă în fața lui. 
Face inspiră adânc şi îşi lărgi zâmbetul pentru a-şi acoperi surpriza. 

— Domnule. Sunt onorat. 

Zâmbetul lui Zsinj era unul plin de condescendenţă şi amuzament. 

— Dar nu suficient de onorat încât să-ți faci treaba corect. 

Face îşi îngădui să-şi ridice sprâncenele. Cum ar fi răspuns Darillian la dispreț 
în memoriile sale? Cu indignare. Dar bărbatul nu i-ar fi adresat niciodată un 
răspuns furios Lordului Războinic Zsinj. Nu, rănirea era la ordinea zilei. 

— Domnule... V-am dezamăgit în vreun fel? M-aţi chemat pentru a-mi spune 
că nu mai merit patronajul dumneavoastră. Este viața de pirat pentru Darillian... 

— Oh, nu te mai comporta ca un copil. Nu mai am nicio plăcere să te cert. 
Zsinj scoase un oftat supărat. Am primit raportul tău despre vizita efectuată la 
Cuibul Sângeros. 

Prefăcându-se că nu-şi revenise complet după rana suferită în orgoliu, Face 
ridică din umeri. 

— Păcat că au ales să vă respingă oferta. Dar, din moment ce evitarea 
ambuscadei lor a fost atât pe cât de sclipitor de reuşită, simt că le-am lăsat ceva la 
care să se gândească. Poate că vor fi mai cordiali când mă voi întoarce. 

Zsinj clătină din cap. 

— Nu prea cred. Cuibul Sângeros a dispărut. 

Face se aplecă în față şi îşi luă o expresie neîncrezătoare. 

— Au fugit? 

— Nu, şi asta e problema. La un moment dat, după ce ai plecat, Cuibul 
Sângeros a fost distrus. De fapt, fiecare loc pe care l-ați vizitat în ultimele câteva 
săptămâni a fost vizitat ulterior... de piloți sau agenți ai Alianţei. 

— Nu. Face ştia că părea zdruncinat şi spera ca programul lui Grinder să fie în 
stare să-l facă pe Darillian să adopte aceeaşi expresie. La următoarea oprire din 
misiunea mea, mă voi preface că sar, apoi îi voi aştepta. Îi voi distruge. 

— Da, dar nu încă. Am o misiune mai importantă pentru tine. Zsinj zâmbi. O 
să-l ajuţi pe prostul de Trigit să-i termine pe supraviețuitorii de la Baza Folor. 


După ce toată lumea se reaşezase la micul dejun, Piggy întrebă: 
— Poate Alianţa să adune destulă putere de foc în sistemul Morobe la timp 

pentru a dobori Implacabilul? 

Wedge aprobă din cap. 

— Acea putere de foc este deja acolo. Ştim ce sistem va lovi Trigit, chiar dacă 
Zsinj, cu precauţia lui obişnuită, nu ne-a spus încă. Dacă Zsinj ar acţiona el însuşi, 
ar trebui să aducem atât de multe fregate, crucişătoare şi Distrugătoare de la alte 
misiuni, încât Zsinj ar fi alertat... dar, din fericire sau din păcate, Pumnul de Fier nu 
se alătură acestei misiuni. Totuşi, avem o problemă reală. El i-a spus Căpitanului 
nostru Darillian să stabilească o întâlnire cu nava de aprovizionare Hawkbat22 
pentru a reface proviziile şi combustibilul consumate. Şi să ridice o încărcătură de 
sateliți de supraveghere pe care îi putem lansa la următoarea oprire programată, 
astfel încât să poată obține date despre urmăritorii noştri. De asemenea, spune că 
vrea să vină la bord Comandantul lui Hawkbat pentru un tur de inspecție a navei şi 
o discuție cu Darillian. 

— Oh, minunat, spuse Kell. 

— De asemenea, dacă Night Caller participă la bătălia de la Talasea, probabil 
că Zsinj se va aştepta ca noi să ne desfăşurăm cu toate navele de luptă TIE. Care ar 
trebui să fie patru, nu două. 

— Navele de luptă TIE nu sunt o problemă, spuse Falynn. Sunt peste tot în 
galaxie. Aterizează Spectrele pe orice planetă şi putem fura două şi să le ducem 
înapoi. 

— Apropo de asta, spuse Janson, mai avem încă doi piloți TIE, dacă avem 
nevoie de ei. Atât Căpitanul Hrakness, cât şi Locotenentul Tabanne sunt absolvenţi 
ai Academiei Imperiale. El a făcut simulatoare şi a zburat singur, iar ea chiar a 
zburat în câteva misiuni. 

Wedge încercă să nu-şi ascundă nicio emoție de pe față. 

— Au avut ucideri? 

— Nu. Doar de când a dezertat şi s-a alăturat Forţelor Noii Republici. 

— Bine. Una dintre problemele Noii Republici era că mulți dintre piloţii săi se 
duşmăniseră literalmente şi violent în trecut. Acest lucru provoca uneori probleme 
atunci când un pilot aflat acum sub comanda Noii Republici doborâse alți piloți ai 
Noii Republici. Dar unii oameni în care Wedge avea încredere absolută fuseseră 
Imperiali: Tycho Celchu, actualul lider al Escadrilei Vagabond; Hobbie Klivan, care 
dezertase împreună cu Biggs Darklighter şi cu restul echipajului de pe Rand Ecliptic; 
chiar şi Han Solo fusese absolvent al Academiei şi fusese pentru scurt timp ofițer. 

— Întâlnirea nu este o problemă, spuse Phanan. Ca urmare a privirii curioase 
a lui Wedge, el adăugă: Trebuie pur şi simplu să ajungem la locul de întâlnire şi să 
spunem: O, nu, suntem cu toţii bolnavi de gripă Tastiged23. Sigur, veniţi. Sper că nu vă 
supăraţi când vom avea crize de strănut peste tot şi vă vom infecta. 

Wedge clătină din cap. 

— Avem de-a face cu un inamic care se pricepe la munca de informaţii. Cred că 
o bruscă infecție incomodă ar tinde să-l alerteze. 

Face zâmbi. Era un zâmbet strâmb, mai potrivit unui membru al Soarelui 
Negru, lumea interlopă criminală de pe Coruscant. 

— Şi dacă nu noi suntem cei care se contaminează? 

— Continuă. 


22 Hawkbat - liliac-şoim. 


23 Gripa Tastiged — gripă foarte contagioasă din sistemul Tastiged. 

— Zsinj ne-a transmis itinerariul actual al lui Hawkbat, astfel încât să putem 
planifica o întâlnire când ne convine. Asta înseamnă că ştim pe ce planetă vor ateriza 
în următoarele zile. Alegem planeta care este cel mai probabil să le ofere dreptul de a 
ateriza; trimitem Spectrele acolo şi îi expunem la un fel de boală. Apoi, Căpitanul lui 
Hawkbat va fi cel care va trebui să raporteze că nu ne-am putut întâlni fizic din 
cauza unei infecţii incomode. Zsinj poate să investigheze cât vrea... pentru că nu ne 
va investiga pe noi. 

Wedge îşi frecă bărbia şi rezistă impulsului de a spune: E o nebunie. În schimb, 
întrebă: 

— De unde luăm contaminanțţii? 

— Fiecare planetă modernă are un spital, Comandante, spuse Phanan. Unele 
au chiar şi centre pentru izolarea bolilor. Unul dintre acestea ar fi ca o piaţă stradală 
de boli pentru noi. 

Wedge se ridică în picioare. 

— Wes, Phanan, hai să ne întoarcem în sala mea de conferințe şi să vedem 
dacă putem transforma asta într-un plan. Voi ceilalți — cred că o zi de odihnă este 
necesară. Mergeţi să vă odihniți. 

Ei izbucniră în râs la cuvintele lui şi el nu îndrăzni să întrebe de ce. 

Capitolul 21 


În timp ce planeta Storinal creştea pe ecranul Narrei, Spectrele încă nu-şi 
finalizaseră planurile. 

Sunt prea mulţi factori necunoscuți, reflectă Wedge. Storinal era încă sub 
control Imperial, însă chiar la marginea spațiului lor, şi se spunea că înclina spre o 
posibilă alianță cu Noua Republică sau cu Lordul Războinic Zsinj. Spectrele puteau 
conta pe faptul că se puteau întâlni cu Imperialii, şi ar putea da peste facțiuni ale 
celorlalte două grupuri. Cu posibile complicaţii în acest sens. 

Nu se ştia cu exactitate ce agent patogen vor folosi asupra echipajului de pe 
Hawkbat. Phanan dorea să ia această decizie în ultimul moment, în funcție de ceea 
ce era disponibil la suprafața planetei şi de ceea ce puteau să afle despre echipajul de 
pe Hawkbat. Nu ar fi fost de ajuns să folosească un agent biologic care să implice 
boli uşoare pentru majoritatea membrilor echipajului, dar moartea pentru ceilalți. 
Din fericire, multe dintre navele lui Zsinj păreau să urmeze doctrina de recrutare 
Imperială - să nu angajeze non-umani dacă era posibil — ceea ce ajuta la limitarea 
pericolului. 

Mai era problema furtului unei perechi de TIE. Probabil că planeta era plină de 
ele... dar cât de eficientă era securitatea Imperială? Misiunea prevedea ca Spectrele 
să localizeze şi să selecteze navele de luptă ţintă şi să efectueze toate etapele de 
achiziție a acestora, cu excepţia furtului propriu-zis... Şi apoi să aştepte până când 
celelalte elemente ale misiunii erau finalizate înainte să se lanseze în spațiu cu noile 
lor achiziţii. Între timp, ar fi fost o perioadă de aşteptare care ar fi putut fi foarte 
periculoasă. 

Întreaga misiune nu oferea decât întrebări în acest stadiu. Din fericire, va oferi 
un scenariu frumos în timp ce vom analiza detaliile, decise Wedge. Înregistrarea din 
biblioteca lui Night Caller despre Storinal afişa imagini după imagini ale unor peisaje 
rurale luxuriante şi verzi, râuri care coborau în cascadă pe versanții în trepte, grădini 
cu flori tropicale de mărimea unei păduri şi oraşe cu linii şi dimensiuni graţioase 
care întrerupeau ocazional priveliştile naturale ale lumii. Se spunea că locuitorii 
Storinalului erau pătrunşi de o filozofie a înfrumusețării care se extindea şi asupra 
lumii lor, ceea ce o făcea una dintre cele mai frumoase din ceea ce mai rămăsese din 
Imperiu şi un centru turistic preferat de cei care se bucurau de plăcerile naturii. 

Falynn, bineînțeles, se uitase peste date şi decisese: 

— Pare a fi umedă. 

Apoi, mai era problema trecerii vămii. Dacă ar fi coborât pe planetă la bordul 
unei nave de croazieră sau dacă ar fi făcut parte din echipajul unei nave militare 
mari, s-ar fi putut amesteca cu destulă uşurinţă şi ar fi putut trece mai repede prin 
inspecția de rutină oferită grupurilor mari, preplătite. Dar ei urmau să sosească cu o 
navetă privată. Vor fi supuşi unei inspecții amănunțite şi individuale. Planul lui Face 
era să-i transforme în stereotipuri, în tipuri foarte familiare pentru funcționarii 
vamali, astfel încât inspectorii acestora să scape de ei şi să efectueze o inspecție cât 
mai rapidă... 

Dar şi asta putea să meargă prost. 

Existau chiar şi necunoscute în rândul propriei sale echipe. În decurs de două 
zile, lucrurile se schimbaseră de parcă ar fi căzut peste ei o avalanşă. Donos era din 
nou operațional. Falynn Sandskimmer se apropiase din nou de el, dar de data asta el 
părea să îi răsplătească sentimentul. Kell şi Tyria, deşi nu făceau reclamă, nu 
încercau să ascundă faptul că erau împreună. Kell însuşi părea mai relaxat, mai în 
largul lui, simpla lui prezență nu-i mai provoca crize lui Janson. Toate aceste 
schimbări păreau a fi îmbunătățiri, mai ales având în vedere cât de doborâțţi fuseseră 
Spectrele după moartea lui Jesmin... Dar lui Wedge îi era greu să accepte atâtea 
schimbări deodată. 

Cel puţin aveau noroc în implicarea lumii Storinal. Planeta, în ciuda legăturilor 
sale Imperiale, avea o populaţie mică, dar evidentă, de Gamorreeni. Cei mai mulți 
erau gărzi al căror rol principal era să fie vizibili şi exotici pentru distracţia turiştilor. 
Aşa că Piggy ar fi putut să se deplaseze împreună cu restul Spectrelor. 

— Interogare planetară de rutină, anunţă Kell. Înseamnă că ne-am rătăcit în 
zona lor cea mai îndepărtată de detecție. Grinder, mai bine te-ai pune la adăpost. 

Bothanul scoase un oftat foarte înduioşat. Se duse înapoi în compartimentul 
de marfă al Narrei şi bătu într-un ritm complicat pe unul dintre pereţii etanşi. O 
placă se desprinse de-a lungul unei linii de sudură, deschizându-se ca o uşă laterală, 
care îi oferi acces în acelaşi compartiment de contrabandă protejat de scanere pe 
care Piggy îl folosise cândva ca vehicul. Cu o ultimă expresie rănită, îndreptată 
înapoi spre cabina de pilotaj, acesta sări în compartiment şi închise uşa de acces în 
urma lui. 

— Falynn, continuă Kell, sudează-l. Fă-o etanşă. 

Falynn zâmbi, dar nu se mişcă de pe scaunul ei. Wedge îşi reprimă un zâmbet. 
Era mai bine ca guvernul de pe Storinal să nu ştie că la bord se afla un Bothan; de la 
participarea unei celule Bothane de spărgători de coduri, prietenoasă cu Alianţa, la 
obținerea planurilor celei de-a doua Stele a Morţii, Imperialii îi ţineau pe toți rezidenții 
sau descendenţii din Bothawui sub o suspiciune şi mai mare decât pe ceilalți non- 
umani. Grinder ar fi servit cel mai bine dacă ar fi rămas necunoscut, un joker pe care 
să-l poată folosi la nevoie. Runt, de asemenea, acţiona ca un joker, însărcinat cu 
datoria foarte incomodă de a-şi aşeza X-interceptorul pe una dintre lunile îndepărtate 
ale lui Storinal şi de a aştepta semnalul de urgență. Putea să stea acolo trei zile, 
mâncând conserve, respirând aer reciclat şi având doar un tub de plastic pentru 
vezica urinară în loc de baie, dar era hotărât să rămână util Spectrelor. 

— Transmit lista pasagerilor, spuse Kell. Apropo, niciunul dintre voi nu şi-a 
plătit biletul. 

— Discută cu un judecător, spuse Phanan. Eşti într-o dispoziţie îngrozitor de 
bună pentru un om care îşi pune capul în ştreang. 

— Poate pentru că tu eşti în următorul în ştreangul de lângă mine. În regulă, 
avem permisiunea de a ateriza. Şi-a uitat cineva actele? 

Toată lumea verifică în buzunare sau în genţi după cărţile de identitate 
necesare, toate falsificate de Grinder cu datele furnizate de Serviciile Secrete ale Noii 
Republici. Wedge îl privi pe Janson, ridicol în costumul său roşu de carnaval şi cu 
barba lungă şi albă, devenind din ce în ce mai panicat pe măsură ce verifica buzunar 
după buzunar. 

— S-a întâmplat ceva, Wes? 

— E aici, pe undeva, spuse Locotenentul. 

— Verifică-ți bocancul, spuse Falynn. 

— Verifică sub perna scaunului, spuse Phanan. 

— Verifică-ți şi cealaltă cizmă, spuse Wedge. Falynn chiar a vrut să spună 
ambele cizme, dar nu a realizat că tu nu vei înțelege asta. 

Janson se îndreptă din căutările sale suficient de mult timp pentru a-i arunca 
Comandantului său o privire trădată. 

— De ce nu este Hobbie aici să suporte acest abuz? O clipă mai târziu se 
îndreptă din nou, afişând o expresie abătută. Era în cealaltă cizmă a mea. 

— Yub, yub, Locotenente. 

— Treizeci de secunde până la intrarea în atmosferă, spuse Kell. Puneţi-vă 
centurile, oameni buni. 


Cinci minute mai târziu alunecau peste acele frumoase privelişti verzi pe un 
curs dictat de guvern spre spaţioportul oraşului Revos, un complex de divertisment. 
Consultarea inofensivă de către Grinder a înregistrărilor computerului oraşului 
indica faptul că printre echipajele navelor care se bucurau de odihnă şi recreere 
acolo era inclus şi echipajul lui Hawkbat. Scanerele Narrei indicau că îi urmărea o 
navă de vânătoare, fiind cu un kilometru şi jumătate în urma lor şi deasupra. Asta ar 
fi fost o atenție neprietenoasă pe unele planete, dar Donos spuse că multe planete cu 
agenții de menţinere a ordinii publice menite să asigure funcționarea turismului ar fi 
folosit astfel de tactici în mod normal; nu însemna nimic. 

— Drăguţ, spuse Face. 

Se holba la priveliştea strălucitoare a lui Revos care apărea în faţa lor. Oraşul 
părea făcut numai din turnuri înalte, curbate, construite din marmură cremoasă 
pastelată într-o varietate de culori. Spaţiosportul, construit în afara zidurilor 
oraşului, apăru un minut mai târziu. Nu împărtăşea arhitectura idilică a oraşului; 
era un cerc de duracretă cu un diametru de doi sau mai mulți kilometri, cu 
platforme de aterizare şi buncăre de ferrocretă, asemănătoare unor negi, vopsite în 
culori vesele — dar cumva nu mai puțin urâte pentru asta — împrăştiate pe suprafața 
sa. Spectrele numărară printre navele grupate în jurul diferitelor buncăre mai multe 
nave mici de marfă, navete de diferite tipuri, nave atmosferice uşoare şi chiar câteva 
nave de luptă TIE. 

Kell ateriză acolo unde i se indicase, la unul dintre cele mai îndepărtate inele 
ale buncărelor. Un ecran de vizualizare de pe peretele buncărului afişa grafice cu linii 
primitive care îl instruiau pe Kell cum să manevreze naveta până la pista de aterizare 
şi orientarea exactă. Doi paznici în armură de soldat din trupele de şoc se aflau pe 
poziţii de o parte şi de alta a Narrei, înainte ca naveta să se fi stabilizat complet. 

— Liniile Spațiale Doran vă urează bun venit pe Storinal, spuse Kell cu cea mai 
oficială voce a sa. Fiți pregătiți să arătaţi documentele tuturor oficialilor guvernului 
planetar şi bucuraţi-vă de şederea dumneavoastră aici. Apoi cobori rampa principală 
a navetei. Pasagerii de clasa întâi, vă rog. 


Wes Janson se trase de barba albă şi lungă, cu un gest care părea obişnuit, 

dar care, de fapt, avea rolul de a-l asigura că încă era ataşată corect. Îşi ridică 
umerii, adoptând o atitudine corect de arogantă şi cobori pe rampă, cu gărzile sale de 
corp flancându-l - Falynn în stânga, Locotenentul Atril Tabanne în dreapta şi cu 
Piggy, în ţinuta completă a unui războinic Gamorrean, cu tot cu vibro-secure la 
spate. 

Capătul unui tub de inspecţie conectat la buncăr ieşi în fața navetei, iar un 
oficial planetar păşi afară din el pentru a se alătura gărzilor. Fără îndoială că omul se 
credea elegant în haina sa lungă verde-smarald şi cu nasturii strălucitori de aur, dar 
Janson ştia că el însuşi era un spectacol mult mai strălucitor şi, posibil, mai ridicol. 
Janson purta o haină roşie strălucitoare croită în stilul celei a unui ofițer de marină, 
cu epoleți şi un rând dublu de nasturi, plus o şapcă cu cozoroc asortată şi pantaloni 
negri bine croiți. Centura şi mănuşile albe, cizmele negre strălucitoare şi tocul 
blasterului completau ansamblul. Avea întregul set vestimentar; Janson purta, de 
asemenea, păr, barbă şi mustață albe şi dese, precum şi un machiaj care îi scotea în 
evidență pielea de pe față şi de pe mâini. Chipul lui Wes Janson era prea bine 
cunoscut în spaţiul controlat de Imperiu pentru a risca o deghizare mai puțin 
elaborată. 

Gărzile sale de corp, în schimb, erau nişte exemple de sobrietate. Falynn şi 
Atril purtau colanţi de un negru deschis la culoare. Accesoriile lor din piele — cizme, 
centură, genţi şi tocuri de blastere — erau de un negru mat. Părul le era dat pe spate 
în împletituri severe, iar Face insistase ca ambele femei să şi-l vopsească în negru, 
explicându-le că era potrivit pentru genul de personalitate atotştiutoare care se 
presupunea a fi Janson să aibă gărzi de corp asortate. 

Janson se opri în fața agentului guvernamental, care îi întinse mâna. Janson 
îşi curăță gâtul în ceea ce spera că era o manieră suficient de categorică, iar Atril îi 
înmână oficialului patru seturi de carduri de identitate. 

Funcţionarul îl introduse pe primul în scanerul său portabil. 

— Senatorul în exil Iskit Tyestin de pe Bakura, spuse el. Se încruntă. Bakura. 

— Nu te obosi să-mi spui că Bakura nu este tocmai un prieten al Imperiului în 
aceste zile. Janson se strădui să păstreze acel element evaziv de hărţuire în vocea lui. 
Dacă ar fi fost, încă aş fi fost acolo, în casa mea, în loc să fiu aici, servind cu 
loialitate Imperiul. 

— Bineînţeles că da. Ce treabă aveţi pe Storinal? 

— Afaceri. Strâng fonduri pentru Mişcarea Loialistă Bakurană. Continuăm să 
facem presiuni asupra guvernului pentru a rupe legăturile cu Rebelii şi a reveni la 
adevărata loialitate. 

Cititorul de mână al oficialului vibră şi acesta se uită la el. 

— Sunteţi în evidenţele noastre. Un prieten loial al Imperiului. 

Janson bombăni, îndreptându-se cu mândrie. Identitatea Senatorului Tyestin 
corespundea unei persoane reale, unul dintre ultimii susținători ai Imperiului care 
fusese ales în Senatul de pe Bakura înainte ca acea planetă să decidă să se alăture 
Alianţei. Adevăratul Tyestin nu reuşise niciodată să părăsească lumea; nava sa de 
salvare fusese distrusă când încercase să fugă, un fapt care încă nu era înregistrat în 
rețeaua de date a Imperiului. 

Oficialul introduse fiecare dintre celelalte carduri în cititorul său. 

— Doamna mea, Anen de Bakura. Profesia, gardă de corp. Autorizată să poarte 
armament expus şi ascuns. Vă rog să nu îl folosiți, doamnă Anen; chiar şi cele mai 

legale şi rezonabile împuşcături duc la investigaţii plictisitoare. Doamna mea 
Honiten, la fel, la fel şi iar la fel. Şi gardianul Voort. 

Oficialul aruncă o privire spre Gamorrean. 

— Înţelege Bazica? 

— Câteva cuvinte, spuse Janson, cu un ton morocănos. Prea puţine. 

— Vă rugăm să respectaţi semnele din fața fiecărei unități cu privire la cine şi 
ce poate intra. Apoi îi înapoie cardurile lui Atril cu un zâmbet politicos. Bine aţi venit 
pe lumea noatră frumoasă, Storinal. Bucurațţi-vă de vizita dumneavoastră. 


Ton Phanan, purtând proteze false pentru a ascunde şi mai mult din carnea sa 
şi jucând rolul unui pilot de testare, în mod evident fără noroc — şi având din ce în ce 
mai puține componente umane —, trecuse cu uşurinţă de inspecție, la fel ca şi Tyria, 
care o reprezenta pe soția sa suferindă. Apoi veni rândul lui Wedge, Face şi Donos — 
potențial cea mai periculoasă parte a înşelăciunii, întrucât chipul lui Wedge apărea 
în tot spaţiul Imperial pe memo-urile holografice cu privire la persoanele căutate. 

Wedge se trase de mustăţile furioase pe care le purta. Nu erau nici pe departe o 
deghizare la fel de elaborată ca setul de proteze false pe care le purtase pentru a 
pătrunde în vamă pe Coruscant, dar nu ar fi trebuit să aibă nevoie de măsuri atât de 
dificile şi costisitoare aici. lar continuările deghizării de o parte şi de alta a sa ar fi 
trebuit să distragă atenţia de la trăsăturile sale. El şi cei doi însoțitori ai săi purtau 
haine aproape identice. Poncho-urile lor aspre erau tesute dintr-o pânză maro grea, 
care părea plină de nisip şi de pietriş chiar şi atunci când era curățată cu 
scrupulozitate. Pantalonii şi cămăşile lor erau dintr-o țesătură mai uşoară din 
aceeaşi stofă, greu de uzat în doar două zile în care Spectrele mărşăluiseră pe rând în 
ele timp de ore întregi. Pălăriile lor cu boruri largi primiseră un tratament similar, 
deşi mai puțin extins. Părul şi mustățile false le erau tăiate la lungimi identice. Face 
purta din nou piele falsă pentru a-şi ascunde cicatricile şi reuşise să o modeleze 
pentru a-şi face trăsăturile să semene puțin mai mult cu cele ale lui Wedge. Per total, 
Wedge ştia că arătau ca trei țărănoi care îşi irosiseră economiile într-o singură 
călătorie spre o lume mai civilizată. 

Coborâră rampa şi îi înmânară oficialului cardurile de identitate cu o mişcare 
identică din mână. Bărbatul se uită la ei, cu o expresie undeva între amuzament şi 
groază pe față. Îşi reveni îndeajuns pentru a introduce primul card în cititor. 

— Dod Nobrin de pe Agamar. 

Agamar, o lume-colonie de pe Inelul Exterior, era un loc dur, ai cărui locuitori 
trebuiau să fie la fel de duri pentru a supraviețui. Nu este surprinzător faptul că 
obiceiurile rustice, încăpățânarea şi rezistența bărbaților şi femeilor de pe Agamar le- 
au adus o reputaţie nemeritată de prostie în Vechea Republică şi în Imperiu. Chiar şi 
astăzi, jumătate din glumele spuse în Bazică despre oamenii proşti îi înfățişa ca fiind 
bărbați şi femei de pe Agamar. Face elaborase stilul vestimentar şi manierele trioului 
după o consultare atentă cu Căpitanul Hrakness, un nativ de pe Agamar, pentru a se 
potrivi cu cele mai comune reprezentări stereotipice ale oamenilor din acea lume. 

Face aprobă, cu o mişcare de clătinare a capului mai potrivită pentru o pasăre 
de pradă decât pentru un bărbat. Wedge duplică mişcarea. O clipă mai târziu, Donos 
se prinse şi făcu acelaşi lucru. Oficialul se uită de la unul la altul ca şi cum ar fi fost 

hipnotizat. 

— Eu sunt Dod, zise Face. Îşi întinse degetul mare spre Wedge. El e fratele 
meu, Fod. Tot de pe Agamar. Apoi făcu acelaşi gest către Donos. El e fratele meu Lod. 

— Tot de pe Agamar. 

— Oh, da. Aşa este. Eşti destul de isteţ pentru un orăşean. 

Oficialul scutură din cap cu mişcarea cuiva care se resemnează pentru o zi 
lungă, foarte lungă, de muncă. 

— Afacerile voastre pe Storinal? 

Face radie. 

— Femeile. 

— Divertisment, atunci. 

Face părea indignat. 

— Nu. 

— Afaceri? 

— Nu! Nu e genul de afacere de care ne ocupăm. 

— Mirese, spuse Wedge. 

Donos, păstrându-şi vocea joasă, repetă: 

— Mirese. 

Întinse cuvântul ca şi cum ar fi avut o semnificaţie cosmică. 

— Există doar şase femei frumoase pe tot Agamarul, spuse Wedge. Şi toate 
sunt căsătorite. 

— Sunt doar cinci, spuse Face. 

Wedge clătină din cap cu hotărâre. 

— Şase. 

— Cinci. Ettal Howrider a fost împuşcată. 

— Domnilor... 

— Cine a împuşcat-o? 

— Vărul ei, Popal Howrider. 

— Credeam că e încă imobilizat după ce a fost muşcat, iar rana a supurat şi 
toate cele. Mirosul ăla îngrozitor... 

— Domnilor! Oficialului îi crescuse paloarea. Am să pun Divertisment pe viza 
temporară. Dacă nu sunteți aici pentru a face tranzacții financiare cu cineva, sunteți 
pentru Divertisment. Aţi înțeles? 

Face aprobă din cap. Din nou Wedge şi Donos se potriviră cu mişcarea lui de 
legănare a capului. 

— Oh, da. Am înţeles. Apoi Face zări ceva în lateral. Uitaţi-vă la aia! 

Toată lumea, inclusiv gărzile, priviră în aceeaşi direcție, dar singurul lucru care 
se vedea era mişcarea unor oameni care păşeau în interiorul clădirii din apropiere, 
chiar de cealaltă parte a unei ferestre de lungimea unei galerii. 

— Ce? întrebă oficialul. 

Face îl apucă de tunică, îl trase mai aproape, arătând cu degetul. 

— Ea, ea! E aproape goală! 

Una dintre trecătoare era îmbrăcată într-un veşmânt auriu, reflectorizant, care 
dezvăluia o însemnată parte a picioarelor şi a umerilor ei. 

Funcţionarul încercă să se elibereze. 

— Asta e doar o îmbrăcăminte de vară, domnule... 

— Cum o cheamă? 

— Nu ştiu. 

Bărbatul încercă să smulgă mâna lui Face, dar nu reuşi să facă niciun progres. 
Aruncă o privire rugătoare peste umăr către unul dintre gardieni, iar Wedge se 
încordă, însă soldatul cu armură nu se mişcă. Apoi văzu că omul se cutremura de 
râs. 

— Nu-i ştii numele? Locuieşti în acelaşi sat cu ea! 

Oficialul reuşi în cele din urmă să-i desprindă mâna lui Face. 

— E un oraş, nu un sat, şi e prea mare ca să-i cunosc pe toți. 

Introdusse în cititor, cât de repede putu, cardurile lui Wedge şi Donos. 

— Asta nu e prea prietenos. Face luă cardurile şi le împărți cu frații săi. Hei, 
dacă ne-aţi putea indica unde sunt femeile frumoase care îşi caută soț, asta ar 
însemna un credit pentru voi. 

Bărbatul se uită la el, prea oripilat ca să fie uimit. 

— Un credit întreg? 

— Oh, da. Întotdeauna să plăteşti pentru ce e mai bun, asta spun eu. 

— Încearcă la Howler. Este un bar. Acolo vei găsi localnice care au chef să 
plece de pe lume, dar nu au suficienţi bani pentru a face asta. 

— Domnule, sunteţi un gentleman. 

Face aruncă o monedă de un credit în palma bărbatului şi intră în deschiderea 
tubului de inspecție. 

— Un gentleman, repetă Wedge, şi îl urmă. 

Îl auzi pe Donos mormăind gentleman, şi venind zgomotos în urma lui. 


Kell cobori pe rampă. Observă expresia obosită a inspectorului şi îi aruncă un 
zâmbet complice. 

— Imaginează-ţi să fii prins la bordul unei navete cu ei timp de trei zile. 

Îşi clătină capul în sus şi în jos într-o simulare corectă a ticului distinctiv al lui 
Face, apoi îi înmână omului cardul său de identitate. 

— Credeţi că vor crea probleme... Căpitane Do-ran? 

— Spune-mi Kell. Nu, niciunul dintre ei nu este o problemă, cu excepţia 
bătrânului Senator. Doar mângâie-i orgoliul... şi nu trage împotriva lui. Am acceptat 
o provocare din partea lui şi am pierdut. De aceea a trebuit să îi car Gamorreanul ăla 
blestemat. Kell făcu un pas în lateral şi se uită spre flancul Narrei. Cuvintele Liniile 
Spațiale Doran şi numele Doran Star afişate pe partea laterală a navetei încă erau 
corespunzător de învechite, infirmând faptul că fuseseră vopsite cu trei zile în urmă 
şi apoi parțial răzuite din nou. 

— Mulţumesc. O să mă asigur că cei care trebuie să ştie, vor afla. Oficialul îi 
înapoie cardul lui Kell. Îi duceţi înapoi? 

Kell răspunse printr-o cutremurare. 

— Ah. Ei bine, pierderea voastră este câştigul nostru, cu condiția să fie cât mai 
curând. Vă rugăm să aşteptaţi în zona de inspecţie. După scanarea navetei 
dumneavoastră, sunteți liber. 

— Mulţumesc. 

Imediat ce trecură de inspecţie, grupul Senatorului exilat Tyestin, cunoscut în 
mod informal în această misiune sub numele de Grupul Joyride2+, se cază în cea mai 
apropiată unitate de cazare de aeroportul spațial. 

După ce verificară apartamentul în privința posibilității existenței unor 
dispozitive de ascultare şi nu găsiră niciunul, Janson spuse: 

— Nu există niciun motiv să mergem mai departe pentru a găsi TIE-uri. Sunt 
câteva aici... şi mult mai mulți străini în trafic decât într-o bază militară Imperială. 

— Atril şi cu mine putem trece de la o deghizare la alta mult mai uşor decât 
tine, spuse Falynn. Era adevărat; pentru cele două femei, era nevoie doar de o 
schimbare de haine şi de adăugarea unei peruci care să le acopere părul negru sever. 
Tu şi Piggy ar trebui să rămânețţi aici, în pielea personajelor, deocamdată. Lăsaţi-ne 
pe noi să facem munca de bază. 

— Pentru că deghizarea mea este incomodă, spuse el. 

— Da. 

— Nu pentru că sunt bătrân şi slab ca şi Comandantul Antilles. 

Ea zâmbi şi privirea i se întoarse. 

— Presupun că ar trebui să-mi revizuiesc părerea despre piloţii bătrâni şi slabi. 

— Ei bine, fetelor, mergeţi şi distrați-vă. Am de gând să comand mese şi 
distracții scumpe. Aceasta este pe unul dintre conturile de cheltuieli secrete ale Noii 
Republici şi, pentru prima dată, am chef să fac o notă de plată frumuşică şi mare. 


Grupul lui Phanan, din care făceau parte Tyria şi Kell, fusese însărcinat cu 
achiziționarea de agenţi patogeni. Cu ajutorul unui transportor feroviar cu 
repulsorlift, aceştia urmau să se deplaseze din Revos până în capitala Scohar, unde 
se afla cel mai mare port spaţial al planetei şi un centru medical conceput pentru a 
se ocupa de bolile atât domestice, cât şi extraterestre. 

Calea ferată Revos-Scohar era o minunăție a ingineriei şi a relaţiilor publice. 
Mijlocul de transport în sine era o serie de vagoane lungi cu repulsorlift cuplate între 
ele, care se deplasau în cea mai mare parte de-a lungul unui tunel fără 
particularităţi. Dar, din când în când, trenul se ridica în aer liber, suficient de mult 
timp pentru ca pasagerii să se bucure de unele dintre cele mai frumoase privelişti ale 
planetei - când o panoramă spectaculoasă a vârfurilor muntoase acoperite de 
zăpadă, când o privire lungă asupra văilor purpurii sub soarele apusului —- după care 
cobora din nou. 

Kell decise că era un bun mijloc de compromis între a le oferi turiştilor 
spectacolul dorit şi a strica peisajul atent întreținut. 

Scohar semăna mult cu oraşul Revos, doar că era mult mai mare şi era 
presărat cu centre de recreere care includeau atracții care simulau pericolul fără a 
face rău vreunui vizitator. Grupul Molima, aşa cum se autodenumeau ei înşişi, 
rămase departe de porțiunile mai aglomerate de turişti ale oraşului şi se cazase în 
locuinţele din apropierea Institutului Xeno-sanitar Scohar —- numele inofensiv pe care 
guvernul din Storinal îl dăduse centrului lor pentru controlul bolilor. 


24 Joyride — plimbare rapidă şi periculoasă cu un vehicul furat. 

Wedge, Face şi Donos - informal Grupul Țărănoii — găsiră cazare la Revos 
Liberty, o pensiune destinată echipajelor navelor mari aflate în concediu de odihnă. 
Din cauza orientării sale, camerele erau mici, dar ieftine; serviciile şi facilitățile erau 
rare. Cu toate astea, jumătate din camere, inclusiv cea a Spectrelor, se deschideau 
direct spre o plajă artificială pe malul râului. 

Face se scuză pentru câteva minute şi se întoarse cu un teanc de pânză viu 
colorată. Apoi le împărţi porții individuale celorlalți. 

Wedge o scutură pe a sa. O tunică cu mânecă scurtă, cu modele de fructe 
tropicale portocalii şi galbene, şi pantaloni scurți de culoarea lavandei. 

— Am să vomit. 

Face zâmbi. 

— Asta ar fi ultima bucăţică de garnitură a ansamblului, nu-i aşa? Îţi 
recomand să păstrezi pălăria. Asta chiar completează imaginea unui Agamarian 
stereotipic fără gust şi fără bun simţ. 

— Mi-aş dori să nu fiu de acord cu tine. 

— Yub, yub, Comandante. 

Donos se uită cu jale la ţinuta sa: o cămaşă cu dungi orizontale roşii subțiri şi 
verzi şi pantaloni scurți cu dungi verticale albe şi negre. 

— Domnule, am permisiunea de a-l ucide pe Face? 

— Acordată. Dar păstrează-ți pălăria, aşa cum a spus Face. 

Face îşi desfăcu propriul dezastru vestimentar. O cămaşă neagră de mătase cu 
o varietate de insecte pictate pe ea cu sclipici argintiu, pantaloni scurți de un 
portocaliu mai strălucitor şi mai dureros decât cel al costumelor de pilot al Noii 
Republici şi o batistă roşie pentru gât. 

— După cum vedeți, am păstrat ce e mai bun pentru mine. E timpul să găsim 
nişte mirese, fraților. 

Capitolul 22 


— Serios, spuse Wedge. Credeam că voi, băieții din Marina Imperială, sunteți 
toți piloţi de TIE. Toţi. 

Stăteau pe Promenada Fructelor Soarelui, care era de fapt o terasă extinsă, cu 
acoperiş, flancată de grădini cu flori. Salonul era înțesat de fotolii întinse şi întrerupt 
din când în când de boxele muzicienilor, dintre care majoritatea, la acea oră târzie a 
după-amiezii, erau ocupate de muzicieni, bărbaţi, femei şi droizi, care cântau la o 
varietate de instrumente cu coarde şi de percuție. 

Cei trei frați Tărănoi se aflau acolo, în mijlocul unei veritabile mări de membri 
ai echipajului Hawkbat. Cei mai mulţi dintre membrii echipajului consumau băuturi 
uşoare, pentru a se pregăti să iasă după lăsarea întunericului şi să bea mai mult. 
Unii erau însoțiți de femei şi bărbați din zonă; fotoliile de odihnă erau construite 
pentru a găzdui confortabil două persoane. Dar Wedge, Face şi Donos, stridenți şi 
gălăgioşi, erau fiecare de unul singur. 

Bărbatul de vizavi de Wedge, un subofițer cu vechime în Marina Imperială, 
după părerea lui Wedge, construit precum Kell, dar chiar mai mare şi mai solid la 
piept, zâmbi la auzul prostiei lui Wedge. 

— Acum, gândeşte-te la asta, Dod... 

— Eu sunt Fod. El este Dod. El e Lod. 

— Fod. Chiar şi un Distrugător de clasă Imperială transportă doar şase 
escadrile de nave de luptă TIE. Adică şaptezeci şi două. Chiar şi cu piloți de rezervă, 
este vorba de nouăzeci sau o sută de piloți pe una dintre navele mari. Crezi că un 
Distrugător se poate descurca doar cu un echipaj de comandă şi o sută de piloți? 

— Ei bine, nu m-am gândit la asta, serios. 

Membrii echipajului Hawkbat din jurul lor râseră imediat. Comandantul de 
rang înalt, pe nume Rondle, se uită trist la paharul său aproape gol. 

Face, cu mişcările unui om profund beat, se ridică brusc în picioare. 

— Nu se poate aga ceva. Hei, chelner! Încă unul pentru toată lumea. 

Se prăbuşi apoi din nou în beţia lui simulată. Personalul de pe Hawkbat era 
mai mult decât fericit să îi aibă pe frații Nobrin prin preajmă. Băieții de pe Agamar 
cumpăraseră cu amabilitate băuturi pentru toți cei care se aflau în preajma lor şi 
păreau să nu țină cont de bârfele adresate lor de către echipaj. Wedge observase că 
unii dintre ei îşi aduceau partenere pentru a-i vedea pe presupuşii bărbați ai 
faimoasei şi idioatei lumi, Agamar. Se simțea ca un animal într-o cuşcă ce era 
contemplat de o procesiune de vizitatori de la grădina zoologică. 

— Deci, atunci când e timpul să plecați acasă, continuă Wedge, nu vă urcați cu 
toții în navele de luptă TIE şi plecați în spaţiu. 

Rondle zâmbi. 

— Nu. Eu sunt instructor de luptă neînarmată. Partus, cea de acolo, cea cu 
fața roşie, este navigator. Adică cineva care îi spune navei cum să ajungă acolo unde 
se duce. Dewback Kord, de acolo, este mecanicul navei. Nu, când e timpul să plecăm, 
ne urcăm cu toţii într-o navetă şi urcăm. 

— O navetă? O navetă Lambda? Am fost într-o astfel de navă odată. 

Rondle aprobă din cap distrat şi acceptă o nouă băutură de la servitorul droid. 

— A voastră este Doran Star? E cea în care am fost şi noi. 

Rondle îl fixă cu o privire supărată. 

— Hei, voi ați sosit de pe Agamar în orice găleată v-a adus aici. Dacă aia era şi 
naveta noastră, cum am fi ajuns la sol înainte să ajungeţi voi aici? 

— Ei bine, nu ştiu. 

— Nu, ale noastre sunt Hawkbat's Perch şi Hawkbat's Vigil. 

— Oh. Hei, ce coincidenţă. Să ajungi să ai două navete cu nume asemănătoare 
cu numele navei tale mari. 

Rondle îşi acoperi ochii cu mâna. 


— Mi-aş dori să fie Grinder aici, spuse Phanan. 

Bătea iritat la tastatura terminalului, navigând prin nivel după nivel de ecrane 
organizaționale utile. Kell şi Tyria se aflau în spatele lui, înghesuiți într-un scaun 
supradimensionat de pluş care ar fi putut găzdui cu uşurinţă doi oameni de 
dimensiuni obişnuite. 

— Ce s-a întâmplat? spuse Tyria. Se vede că nu te confrunți cu nicio măsură 
de securitate. 

— Nu, dar nu pot să dau nicio comandă ca sistemul să-mi dea informaţii 
despre agenţii biologici stocaţi la Institut, nu fără să declanşez nişte alerte, şi pun 
pariu că Grinder ar putea. În plus, trebuie să mă confrunt cu colegi de cameră care 
fac zgomote enervante de giugiuleală în timp ce eu muncesc din greu. 

Tonul lui era doar pe jumătate glumeț. Era enervat de când Tyria îşi făcuse 
brusc cunoscută preferința. 

— Putem merge să ne plimbăm, spuse Kell. 

— Aţi aruncat deja o privire inițială asupra exteriorului Institutului... Staţi. 
Recuperare de informaţii. Focare de boli. Sortare după tipuri de mecanisme. Asta nu va 
fi la fel de cuprinzător, dar ne va indica ce boli a avut de fapt populaţia de pe 
Storinal. Şi orice a fost, cu siguranţă se află în seifurile Institutului. 

Tyria şi Kell se apropiară pentru a se apleca peste umerii lui. 

— Erupția Cutanată Roşie Bothană, spuse Phanan. Prea mult şanse de reuşită 
sau nu. În plus, Grinder ar putea să se infecteze şi nu am mai auzi niciodată de el. 
Molima Bandoniană, e prea severă. Blastonecroza la fel, de asemenea dezgustătoare. 
Planeta asta mare şi turistică a cunoscut câteva maladii ciudate. Hei. 

Se concentră brusc asupra unuia dintre paragrafele de pe ecran şi îl deschise 
pentru a citi mai detaliat. Kell se aplecă mai aproape. 

— Ce este? 

— Tulburarea de Canalizare Bunkurd. 

— Înhh, spuse Tyria. Sună dezgustător. 

— Nu este atât de rău pe cât sună. Cu câteva secole în urmă, pe Coruscant, 
Corporația Bunkurd a conceput o bacterie care face o treabă bună în descompunerea 
apelor reziduale pentru reciclare. Ceva de genul unei îmbunătățiri de douăzeci la 
sută față de bio-agenţii anteriori folosiți în acelaşi scop. Şi credeţi-mă, Coruscantul 
are nevoie de tot ajutorul pe care îl poate primi, în acest sens. Dar dacă acea bacterie 
ajunge în sistemul digestiv uman, practic atacă ceea ce mănânci imediat ce înghiți, 

făcând să fie mai puțin nutritiv şi dându-ți echivalentul unei intoxicații alimentare. 
Are nevoie de o perioadă previzibilă de timp pentru a se incuba şi răspunde foarte 
bine la medicamentele standard, aşa că nu există niciun pericol de pierdere de vieți, 
cu excepţia zonelor izolate. 

— Pare să fie marfa noastră, spuse Kell. Acum tot ce ne trebuie este să facem 
rost de ea. 

— O să mai stau în arhive pentru o vreme, în caz că găsim ceva mai bun. Dar, 
da, este încurajator. 


Howler se dovedi a fi ceva mai puţin decât un local de băuturi, în care 
localnicele se întreceau pentru a câştiga afecțiunea turiştilor care ar putea avea 
interesul şi capitalul necesar pentru a le lua de pe planetă. Era, de fapt, o fundătură. 
Luminile sale slabe ascundeau faptul că podelele şi mesele nu erau curățate atât de 
riguros pe cât ar fi trebuit şi că localnicii care se ofereau pentru inspecție nu erau toţi 
atât de aspectuoşi pe cât sperau să fie. Localul avea holoproiectoare pâlpâitoare pe 
toți pereţii, care se derulau în mod ciclic cu imagini ale peisajelor şi oraşelor superbe 
de pe Storinal, însă stilul vestimentar al turiştilor din acele imagini sugera că acestea 
fuseseră filmate atunci când majoritatea Spectrelor erau încă nenăscuți. 

Cu toate astea, Howler avea un avantaj important. Pe o lume controlată de 
Imperiu precum Storinal, unde persoanele non-umane erau cetățeni de mâna a doua 
în ocaziile în care li se permitea o oarecare libertate, Howler nu făcea nicio distincție 
între clientela umană şi cea non-umană. Operatorii săi doreau, în mod evident, 
fiecare credit pe care îl puteau câştiga. Falynn şi Piggy se aflau deja la o masă din 
spate, învăluită în umbră şi ocazional în fumul care ieşea din bucătăria 
restaurantului, când sosiră Wedge şi Kell. Falynn se uită la costumul țipător al lui 
Wedge şi izbucni în râs. 

— Nu da vina pe mine, spuse Wedge, e vina lui Face. Îşi puse pălăria pe masă 
şi se aşeză. Ai măturat? 

Piggy aprobă din cap. 

— Totul e curat. 

Controlul volumului său era atât de scăzut încât ceilalți abia puteau distinge 
cuvintele mecanice pe sub grohăiturile lui. 

— Locul ăsta are nevoie de mai mult decât de un măturat, spuse Kell. De o 
curățare cu nisip, poate. O vaporizare bună cu laser a primilor cinci milimetri de pe 
fiecare suprafață expusă. 

— Am vrut să spun, măturat pentru dispozitive de ascultare. 

— Ştiu. 

Wedge aruncă o ultimă privire în jur, dar, după ce râsul lui Falynn încetase să 
mai atragă privirile, nimeni nu părea să le acorde atenție. 

— În regulă. Grupul Țărănoii raportează noroc. În primul rând, avem nişte 
indicii despre sursele proviziilor pe care le transportă Hawkbat la bord; vom 
transmite aceste informaţii Serviciului de Informaţii. În al doilea rând, ne gândeam 
să organizăm un fel de ospăț de despărțire pentru echipajul Hawkbat şi să îi 
infectăm acolo, dar am aflat că echipajul tranzitează înainte şi înapoi de pe navă cu 
două navete. Dacă am putea plasa agentul patogen în acele navete, probabil că vom 

infecta o treime din echipaj. Cred că ar fi cel mai uşor dacă ar fi un fel de agent 
transmisibil prin aer. Am putea să-l punem în rezerva de aer. 

— Transmisibil prin aer. Kell se încruntă, concentrându-se, apoi îşi scoase 
datapadul. Nu-mi amintesc dacă Phanan a spus că această chestie - TCB - se 
transmite prin aer... Ah. Da, se transmite. 

Falynn făcu o grimasă. 

— Tulburarea de canalizare Bunkurd? 

— Ai întâlnit-o? întrebă Wedge. 

— Am avut-o. Puținele părți din Mos Eisley care chiar au reciclator de 
canalizare folosesc un sistem de recuperare Bunkurd. Unul vechi, stricat şi ocazional 
cu scurgeri. Am fost bolnavă ca un şobolan womp timp de o săptămână. 

Ea se cutremură. 

— Toate astea înseamnă că Grupul Molima are un câştigător, spuse Wedge. 

Kell aprobă din cap. 

— Totuşi, îl vrem cu adevărat pe Grinder pentru intruziune. Speram să pot să-l 
iau cu mine în Scohar. 

— Nu ar trebui să fie o problemă, spuse Wedge. Pista voastră de aterizare este 
autorizată oficial, nu-i aşa? Dacă te duci acolo pentru a face puţină muncă de 
mecanic astăzi şi pleci în compania unui turist Bothan... 

— Presupunând că amândoi putem trece de securitate. 

— Grinder va găsi o cale. E o chestiune de mândrie profesională la el. Grupul 
Joyride? 

Falynn se îndreptă. 

— Ei bine, în primul rând, ştiu unde sunt navetele Hawkbat. Buncărul 22 
Aleph. Le-am marcat locaţia în cazul în care Kell ar fi vrut să le arunce în aer sau 
ceva de genul ăsta. 

— Nu trebuie să arunc în aer tot ce văd. Doar că îmi place să o fac. 

— Şi sunt nave de luptă TIE peste tot. Dar dacă vrei un loc în care să te poți 
baza pe faptul că TIE-urile sunt bune şi pregătite de zbor, portul spațial păstrează 
patru în pregătire instantanee, cu piloţii aflaţi într-o cameră de aşteptare. Acestea nu 
sunt TIE-urile pe care le folosesc pentru a escorta navele care sosesc; cred că sunt 
pentru potențiale amenințări. Problema este că micul buncăr în care sunt ţinute este 
unul dintre cele mai bine păzite din port. 

— Cât de bine păzit? întrebă Wedge. 

— Buncărul are cel puţin două uşi de securitate pe care le văd. Nu mă refer la 
două uşi exterioare. O uşă exterioară, cu un post de securitate acolo, şi o cameră 
intermediară, cu o a doua uşă de securitate înăuntru. Poate mai multe. 

— Cum ies TIE-urile de acolo? 

— Se retrage o uşă de pe acoperiş. Suficient de mare pentru a lăsa să iasă 
două deodată. 

— Cum este securitatea de pe acel acoperiş? 

Ea ridică din umeri. 

— Încă nu am fost acolo sus. Aş vrea să aştept să se întunece. 

— Fă-o la noapte. Dar mai întâi, pune-l pe Donos să-şi recupereze puşca laser 
din compartimentul de contrabandă. Vreau să fie pe poziţie şi să te acopere. Dacă 
declanşezi o alarmă... 

— Mulţumesc. 


204 


— ...el îți poate oferi acoperirea de care ai nevoie pentru a scăpa. Wedge se 
gândi la opţiunile sale. În regulă. Iată planul preliminar. În seara asta, Grupul 
Molima, cu Grinder, intră şi achiziționează agenţii biologici. Între timp, Falynn şi 
Donos vor face testul preliminar al securității buncărului TIE. Dacă totul merge bine 
şi buncărul pare că poate fi spart, facem restul mâine seară. 

— Mâine... Numără pe degete pentru a se asigura că îi numără pe toți. Janson, 
Kell, Tyria, Phanan, Piggy şi Grinder vor intra în navetele Hawkbat şi le vor infecta. 
Janson va comanda acea unitate. De asemenea, ar fi bine dacă ați putea găsi ceva de 
făcut care să pară un alt fel de misiune dacă prezenţa voastră este detectată - un fel 
de furt, poate. 

Kell încuviință din cap. 

— Am înţeles. 

— Myn va găsi o poziție potrivită, înaltă, de unde să ofere sprijin de lunetist 
pentru oricare dintre unităţi. lar Atril, Falynn, Face şi cu mine vom intra în buncărul 
TIE şi vom fura toate cele patru nave de luptă. 

Falynn păru surprinsă. 

— Pe toate patru? 

— Da. Doar dacă nu cumva poți garanta că cele două pe care le furăm vor 
ajunge ambele intacte în afara lumii. 

Ea clătină din cap. 

— Garanţiile nu sunt treaba mea. Cum intrăm? 

— Prin trapa de sus — când pleacă TIE-ul. Îl înhățăm când se întoarce. 

— Şi cum ne asigurăm că va pleca un TIE atunci când vrem noi? 

Wedge zâmbi. 

— Comunic cu Runt şi îi cer să mitralieze portul spaţial. 

Kell aprobă din cap, în stilul învăţat de la Face. Falynn şi Piggy i se alăturară. 

— Opriţi-vă, spuse Wedge. 


Wedge plecă primul, apoi Kell după câteva minute, pentru a reduce la 
minimum numărul de persoane care aveau să vadă Spectrele împreună. 

— Eşti pregătită? întrebă Piggy. 

Falynn aprobă din cap. Apoi muzica se opri şi un reflector îi fixă pe cei doi. 
Falynn se ridică şi îşi scoase pe jumătate blasterul. Piggy o prinse de mână, 
împiedicând-o să-şi finalizeze mişcarea şi trăgând-o înapoi în scaun. 

O voce amplificată spuse: 

— Conducerea localului Howler ar dori să-i felicite pe Stăpânul şi Stăpâna 
Wallowlot cu ocazia celui de-al cincilea mărțişor al nunții lor! 

Clienţii de la Howler oferiră aplauze şi o bună parte din râsetele răsunătoare. 
Un servitor veni să aducă o mână de băuturi. Falynn aruncă o privire în jurul 
miezului fasciculului de reflectoare pentru a-l zări pe bărbatul de pe panoul de 
iluminat, care controla fasciculului, şi pe Kell stând lângă el. Kell îi oferi un zâmbet 
larg şi un deget mare în sus, apoi se îndreptă spre uşă. 

Apoi fasciculul fu întrerupt şi atenţia clienţilor barului reveni la băuturile şi la 
ocupațiile lor respective. Falynn privi încruntată la uşa prin care fugise Kell. 

— Asta nu a fost amuzant. 

Piggy îşi menţinu scăzută vocea de pe translator. 

— De ce nu? 

— Păi... păi... s-ar putea să ne fi compromis identitățile. 

— Astea nu sunt identități. Plecăm de aici în două minute. Tu îţi pierzi peruca 
şi eu îmi reiau hainele de paznic şi am terminat cu ele. 

— Tot nu e amuzant. 

— Eu cred că este. Deşi trebuie să ne răzbunăm pe Kell, bineînțeles. Dar 
Falynn părea atât de nefericită încât el se simți obligat să întrebe: De ce te 
deranjează atât de mult? 

— Oamenii vor crede că sunt, sunt... 

Ea se opri brusc şi se arătă îngrozită. Nu întâlni ochii lui Piggy. 

— Că eşti căsătorită cu un Gamorrean? 

— Sincer, Piggy, nu e chiar aşa. 

— Eu cred că da. Îşi păstră tonul rezonabil, în măsura în care translatorul său 
putea exprima tonuri vocale şi subințelesuri. Spune-mi adevărul. Această glumă ar fi 
fost amuzantă dacă ai fi fost cu, să zicem, Face? 

— Piggy... 

— Te rog să răspunzi. 

Ea inspiră adânc. 

— Presupun că ar fi putut fi. 

— Deci diferența este că te deranjează ca oamenii să creadă că te-ai putea 
aventura în afara speciei tale? 

— Nu... 

— Să te cobori atât de jos încât să devii partenera unui Gamorrean? 

Ea tresări, iar el ştiu că avea răspunsul. 

— Te-am jignit, spuse ea. 

— Nu în felul în care crezi, probabil. Dar nu mă pot abține să nu mă gândesc 
că motivul pentru care reacționezi cu repulsie la sugestia de a ne căsători este din 
cauza... decadenței rasei Gamorreene. 

În cele din urmă, ea îi întâlni ochii. 

— Nu ştiu ce să spun. Îmi pare rău. 

— E suficient de bine pentru moment. El bău băutura de sărbătoare dintr-o 
singură înghițitură lungă. Eşti gata să plecăm? 

— Da. 

— Din moment ce suntem tineri căsătoriți, ne ținem de mână? 

Ea zâmbi. 

— În regulă. 


Din nou în ținuta neagră a identității ei de bodyguard, Falynn se ghemui în 
umbra nocturnă a unui skimmer staționat. În depărtare se vedea peretele apropiat al 
buncărului de pregătire a navelor de luptă TIE. Între ea şi zidul acela se aflau 
patruzeci de metri de duracretă, goi, slab luminați, dar îndeajuns de lipsiți de 
particularități pentru a arăta clar trecerea unui om, chiar şi a unuia îmbrăcat aşa 
cum era ea. Din câte ştia, senzorii de presiune ar fi putut fi amplasați sub fiecare 
metru de spațiu liber din jurul buncărului. Dar ar fi reuşit să-l traverseze dacă ar fi 

fost nevoită să se strecoare până acolo într-un interval de patru ore. 

Era surprinsă de determinarea pe care o simțea. Nu era doar dorința de a 
finaliza cu succes acea misiune. Era nevoia de a nu mai fi pe locul doi la toate. Cu 
talentul ei de a ocoli sistemele de securitate simple, cum ar fi cele care încercau să 
împiedice furtul vehiculelor terestre, era expertul numărul doi în securitate al 
Spectrelor. 

Era al doilea pilot TIE după Wedge... şi dacă Atril era atât de bună cu un TIE 
cum spunea toată lumea că era, Falynn era probabil pe cale să devină numărul trei. 
Copilăria ei - când se furişase prin Mos Eisley, trăind din tot ce reuşea să fure cu 
succes — o ajutase să fie cercetaşul numărul doi după Tyria. Nici măcar Donos nu o 
ascultase pe Falynn, atunci când protestase că ar fi trebuit să trăiască, până în 
momentul în care nu auzise acelaşi lucru de la Tyria şi de la alții. 

Niciodată numărul unu, la nimic. Dar poate că, dacă ar mai fi realizat câteva 
lucruri pe care niciun Spectru nu le mai făcuse vreodată, cum ar fi târârea acelor TIE 
după schiful furat cu o săptămână în urmă, lumea ar fi încetat să o mai catalogheze 
ca fiind a doua. 

Aşteptă acolo o jumătate de oră, văzând un skimmer sosind la buncărul de 
pregătire al TIE-urilor, dar respingând ideea de a încerca să îl intercepteze şi să sară 
la bord - pilotul micuţei nave ar fi simțit cu siguranță cum se clatină în momentul în 
care greutatea ei s-ar fi adăugat. Dar apoi, câteva minute mai târziu, un vehicul 
voluminos cu repulsorilift, de mărimea unei ambarcațiuni turistice pentru mai mulți 
pasageri, se îndreptă fără grabă spre buncăr. În partea laterală scria PRODUSELE 
THOLAN, iar panoul lateral părea că se ridică pentru a deveni o cortină metalică. 

Era un fel de restaurant mobil. Le mai văzuse, nu pe Tatooine, ci la Academia 
Noii Republici. Gardienii de noapte, cum erau oamenii din buncărul TIE, trebuiau să 
mănânce şi ei. Se adună în timp ce vehiculul argintiu se apropia tot mai mult de ea. 
Porni într-un sprint rapid, ajungând până în spatele vehiculului şi nu găsi nimic de 
care să se agaţe, în afară de balamalele uşii din spate. Apoi sări pentru a apuca cu 
ambele mâini balamaua din dreapta sus, cu picioarele atârnând în aer. Însă nu era 
mult de mers şi nu călca pe podeaua de duracretă încărcată cu senzori. 

În timp ce transportorul de alimente cu repulsorlift se apropia de partea din 
față a buncărului, vehiculul deceleră, se roti spre dreapta şi continuă să se apropie 
din lateral, pilotul său plănuind în mod evident să ofere panoul lateral spre uşa din 
față a buncărului. Falynn se trase sus, clătinându-se, cizmele ei alunecând pe 
panoul din spate în timp ce se străduia să se menţină, şi reuşi să se tragă deasupra 
vehiculului. Când acesta se stabiliză la sol, la doar un metru de uşa din față, ea păşi 
de pe el pe partea apropiată a acoperişului buncărului, apoi se culcă pe marginea 
buncărului. 

Până acum, totul era în regulă. Dar dacă existau senzori de presiune 
deasupra? Avea să aştepte să afle. Îngheţă acolo unde se afla. Auzi uşa exterioară a 
buncărului deschizându-se cu un şuierat. Metalul se trase pe poziție cu un pocnet. 
Se auziră râsete printre oamenii care lucrau în schimbul de noapte, zgomote de 
lichide, zăngănit de monede. Apoi, în cele din urmă, uşa şi panoul se închiseră, iar 
vânzătorul volant de alimente se îndepărtă de buncăr. Şi nimeni nu ieşise să 
investigheze vreo citire anormală a presiunii de pe acoperiş. Excelent. 

Făcu clic pe comunicator. Îi răspunse un dublu-clic. Ea repetă clicul pentru a-l 
asigura pe Donos că nu răspunsese la prostiile aleatoare de la unitatea de emisie a 

altcuiva. Apoi, încet, cu grijă, păşi pe acoperişul buncărului până în punctul în care 
acesta începea să treacă de la duracretă la metal segmentat, alunecând spre stânga 
până când ajunse la baza uneia dintre uşile de acces ale TIE-urilor; era mai bine să 
se afle în partea de jos şi era mai puţin probabil să fie văzută când se deschideau 
uşile. 

Dacă se deschideau. 

Te rog, ceru ea, fără să se adreseze cuiva anume, fă-i să aibă un fel de urgență. 
Nu mă lăsați să aştept aici toată noaptea pentru nimic. 


— Tyria, uită-te în sus, spuse Grinder în căştile sale. 

Stătea la biroul din apartamentul Spectrelor din Scohar, iar pe terminalul 
portabil din fața lui era imaginea tremurândă transmisă de camera de pe şapca 
Tyriei. În momentul de față arăta peretele din spate, îmbrăcat în piatră, al Institutului 
de Xeno-sănătate Scohar. Vizualizarea se ridică de-a lungul peretelui şi apoi deveni 
relativ nemişcată, arătând acum copertina şi lumina de siguranță de deasupra uneia 
dintre uşile metalice fără ferestre de pe acel perete. 

Phanan şi Kell se aplecară peste umerii lui pentru a privi. Oricare dintre ei ar fi 
putut executa misiunea de colectare a imaginilor din jurul Institutului, dar Grinder 
spusese că erau prea uşor de ţinut minte: Phanan era prea mecanic, iar Kell prea 
înalt. Tyria, cu fața murdară, cu părul vâlvoi, abia dacă primea vreo privire de-o 
parte din partea turiştilor bine îmbrăcaţi care se plimbau noaptea târziu pe străzile 
din Scohar. 

Grinder derula imaginea printr-o varietate de intrări senzoriale diferite. 
Imaginea de pe ecran se polariza, devenea negativă şi, în cele din urmă, redevenea o 
imagine normală. 

— Există cu siguranță un spectator în zona suprastructurii, la fel ca şi la 
celelalte. Vino înapoi; am reperat punctul nostru de intruziune şi trebuie să 
achiziționăm nişte materiale înainte să intrăm. 

Vocea ei, în surdină, se auzi prin difuzorul terminalului. 

— Care este punctul nostru de intruziune? 

— Singurul care nu are o cameră pe el. Singurul care nu are o încuietoare care 
să permită intrarea din exterior. 

— Gura de evacuare a deşeurilor, spuse ea. 

— Ea este. 


Un geamăt persistent o făcu pe Falynn să deschidă ochii. O altă alarmă 
enervantă. Întinse mâna pentru a o lovi şi întâmpină doar metal. Asta o făcu să îşi 
deschidă brusc ochii. Adormise! Îşi verifică cronometrul, constată că trecuseră câteva 
ore şi îşi dădu seama că vâjâitul era sunetul porților metalice care se activau. 
Respiră adânc şi se pregăti. Cu o tresărire, îmbinarea dintre cele două uşi începu să 
se lărgească şi uşile se retraseră în smucituri regulate. 

Falynn se uită cu dispreț la marginea uşii în timp ce aceasta se retrăgea spre 
ea. Întreţinerea motoarelor şi lubrifierea şinelor ar fi făcut ca procesul să fie mai lin şi 

mai silențios; spera că TIE-urile să fie mai întreţinute decât hangarul lor. 

Uşa glisă la locul ei şi se blocă cu un zgomot metalic distinctiv. Se prinse de 
marginea ei şi se trase parțial în sus, cât să vadă peste buza de metal. Dedesubt, era 
o hală de reparații şi hangarul. Văzu cărucioare pline de unelte, podele din duracretă 
stropite cu ulei, patru cercuri vopsite în albastru, cu diametrul de opt metri pe 
podea, pe care erau staționate TIE-urile. Două dintre navele de luptă aveau oameni 
lângă ele, un şef de echipaj şi un mecanic, după cum arătau. În timp ce privea, 
bărbaţii se retraseră în grabă, iar TIE-urile se ridicară încet, în zgomotul motoarelor 
repulsorlift. Ascensiunea lor lină le aduse la altitudinea lui Falynn şi chiar mai 
departe; când se aflau la o duzină de metri deasupra buncărului, porniră motoarele 
ionice duble şi plecară ţipând spre cerul nopţii. Ea clătină din cap. Nu se afla aici ca 
să le privească. Îşi întoarse atenţia către TIE-urile rămase şi către oamenii din 
hangar. Oamenii priviră doar până când navele dispărură din vedere; apoi unul 
dintre ei se îndreptă spre o uşă de pe peretele estic, iar altul se duse spre un panou 
de control montat pe perete şi apăsă un comutator de acolo. Brusc, uşa tresări şi 
începu să se închidă. 

Falynn îşi păstră strânsoarea pe marginea uşii, lăsând segmentul metalic să o 
tragă în sus, în timp ce-şi menținea atenția asupra hangarului. Unul dintre mecanici 
se apropie de o uşă de pe peretele sudic şi îşi flutură mâna de două ori, foarte precis, 
pe tocul uşii, deasupra capului; uşa glisă şi se deschise pentru el. 

Apoi, uşa de care se ținea Falynn ajunse la numai o jumătate de metru de a se 
închide împreună cu cealaltă. Ea îi dădu drumul, pentru ca uşile care se închideau 
să nu îi strivească degetele, şi încercă să se ţină prin simpla fricțiune. Nu funcționă. 
Când marginile uşilor se izbiră la locul lor, zdruncinarea o scutură pe Falynn şi ea 
începu să alunece. Se apucă frenetic căutând să se agaţe de ceva, dar nu găsi. Se 
rostogoli prin uşă, apoi pe acoperişul buncărului şi în final jos de pe acoperiş. 

Au fost trei metri lungi până la podeaua din duracretă. 

Capitolul 23 


Kell, Tyria şi Phanan aşteptau la umbra unei sculpturi de metal care înfățişa, 
într-o formă abstractă, un dans al spiritelor din trecutul mitologic al lumii Storinal. 
La un bloc distanță, Grinder, îmbrăcat în negru, era ghemuit la baza zidului 
Institutului, chiar lângă trapa care dădea accesul în canalul de evacuare a deşeurilor. 

— Chiar se pricepe la asta? întrebă Phanan. Nu i-am văzut niciodată dosarul. 
Nu am auzit niciodată de el înainte să se alăture Spectrelor. 

Kell ridică din umeri, realizând apoi că nu-l putea vedea nimeni în întuneric. 

— Nu ştiu. Dar a fost suficient de bun ca să-l aleagă Comandantul Antilles. 

Phanan pufni pe nas. 

— Ei bine, dacă este la fel de bun ca spărgător de coduri şi expert în intruziuni 
pe cât este pilot, atunci este, ei bine, mediocru. Îți cam încălzeşte inima, nu-i aşa? Să 
ştii că viețile noastre sunt în mâinile unui spărgător mediocru? 

— Cred, spuse Tyria, că ai părăsit profesia de medic pentru că este în firea ta 
să faci pe toată lumea să se simtă mai rău în legătură cu orice. 

— Ooh. Tonul lui Phanan era admirativ. Mă simt făcut bucăţi. Acum îmi vor 
trebui şaptesprezece ore pentru a-mi reevalua viața. 

Comunicatorul porni şi se auzi vocea lui Grinder: 

— Canalul de evacuare este deschis. Veniti. 


Fusese o intrare neplăcută. Canalul de evacuare se deschidea la doi metri 
deasupra trotuarului. Deschizându-l, Grinder vărsase o duzină de cuburi de gunoi 
comprimat, fiecare cu latura de un metru şi mirosind a materie organică putrezită. 
Până la sosirea celorlalte Spectre, Grinder le stivuise în nişte trepte rudimentare care 
duceau până la deschiderea canalului de evacuare. Canalul în sine mirosea la fel ca 
blocurile, doar că mai rău. Mai puternic şi mai concentrat. Spectrele îşi puseră 
măştile cu filtru de aer - stropite cu parfum de grijulia Tyria - înainte să plece mai 
departe. 

Phanan fu primul care urcă pe canalul metalic cu unghiuri abrupte, nu pentru 
că se simțea în largul lui cu intruziunea, ci pentru că era responsabil de pulverizarea 
jetului puternic cu care acoperea fiecare suprafață vizibilă a canalului de evacuare. 
Sprayul nu era antibacterian, antiviral sau anti orice altceva, ci era un etanşant 
puternic şi cu întărire rapidă care, în opinia lui, ar fi împiedicat transmiterea oricăror 
agenţi patogeni care s-ar fi putut agăța de suprafeţele canalului de evacuare. 

Lăsară chestia să se întărească doar un minut, apoi începură să urce. După ce 
intrară toți patru, închiseră uşa în urma lor. Grinder resetă zăvorul, arătându-le 
celorlalte Spectre cum să îl descuie, iar Phanan continuă să urce, pulverizând pe 
părțile laterale ale canalului de evacuare. Acest canal îi duse mai întâi în camera cu 
pereţi tari care acţiona ca un compresor de gunoi. O singură comandă nepotrivită 
transmisă computerului clădirii ar fi făcut ca pereţii să se apropie unul de celălalt, 
presând Spectrele în noi cuburi de gunoi, dar nu veni nicio comandă de acest fel. 

Trapa de ieşire din partea de sus a camerei ducea la un canal vertical mai mare în 
care se părea că se revărsau gunoaie de la fiecare etaj al Institutului. 

— Vedeţi toată această cenuşă? spuse Phanan. Majoritatea căilor de acces în 
acest canal sunt prin incineratoare. Aşa că deşeurile periculoase vor fi cenuşă 
frumoasă şi sigură când vor fi aruncate pentru eliminare. 

Un etaj mai sus, o trapă le dădea acces într-o mică popotă cu o masă pentru 
şase persoane şi o unitate de livrare a alimentelor, prinsă de un perete. 

Conform înțelegerii, Tyria porni prima; trebuia să se oprească ori de câte ori 
ajungea la un portal sau la o schimbare de nivel, pentru ca Grinder să poată verifica 
senzorii. Grinder era al doilea, cu Phanan în urma lui şi Kell ultimul. 

Murdăria făcu loc unui culoar. A treia uşă de jos se deschidea într-o cameră cu 
terminale, iar Grinder insistă ca ei să se înghesuie în camera mică pentru ca el să 
poată încerca să pirateze înregistrările clădirii. În ciuda afirmațiilor anterioare ale lui 
Phanan privind mediocritatea sa, sarcina nu îi luă lui Grinder decât câteva minute. 

— Nivelul A-4, spuse Grinder, adică nivelul patru de deasupra solului pentru cei 
care nu au fost atenți la nomenclatura Storinal, este locul unde sunt ținuți toți 
subiecții de testare şi pentru experimente. Un fel de sistem de securitate pe niveluri. 
Cel mai îndepărtat dintre cele trei niveluri este practic un depozit unde sunt 
adăpostiţi subiecţii animale - nu deosebit de periculoase. Cercul din mijloc deţine 
creaturi mai periculoase, cum ar fi reptilele toxice şi foştii doctori de la Rudrig. 

— Este cam acelaşi lucru, de fapt, murmură Phanan. 

— Camera interioară este locul unde depozitează ceea ce ne dorim. Kell, vei fi 
interesat să afli că acolo există o matrice de bombe cu plasmă. Dacă senzorii 
detectează vreo scurgere, bombele pot fi declanşate - este modul Institutului de a 
proteja lumea de molime. 

— Poate vreunul dintre eforturile voastre de intruziune să declanşeze bomba? 
întrebă Kell. 

— Sigur, dacă sunt neglijent. 

— Minunat. 

Grinder se ridică în picioare. 

— Să mergem. Nu există timp mai bun decât întunericul nopții. 


Să urci două etaje pe o scară din spate nu a fost dificil. Puțin mai dificil fusese 
să pătrundă prin uşa de securitate a acelei scări în cercul exterior securizat, dar 
acest lucru nu îi luase lui Grinder mai mult timp decât îi trebuise să treacă prin 
trapa de gunoi. Depozitul din exterior era o zonă extinsă care ocupa cea mai mare 
parte a celui de-al patrulea nivel. Unele zone ale acestuia erau bine luminate, 
înțesate de cuşti care adăposteau animale vii şi alerte din toată galaxia; nivelul lor de 
zgomot creştea pe măsură ce deveneau conştiente de prezența Spectrelor care se 
deplasau prin încăpere, însă gardianul uman al acelui etaj nu făcu altceva decât să 
se apropie şi să sâsâie la ele pentru ca să le facă să tacă. Spectrele rămaseră ascunşi, 
apoi se îndepărtară, tot mai adânc în zonele mai umbrite ale camerei. 

Făcând o pauză lângă o grămadă de cutii învelite în plastic, Grinder fu surprins 
să simtă cum ceva zgâria -— efectiv zgâria - de cealaltă parte a suportului pe care se 
sprijinea. Uitându-se în jos, văzu că se sprijinea de câteva recipiente mici etichetate 

Hoinar de Sticlă Storini. Imaginea de pe recipient arăta un artropod translucid care se 
deplasa pe două picioare şi care, aparent, îşi prindea prada cu celelalte două într-un 
mod aproape umanoid. Ceea ce se afla în interiorul unuia dintre acele recipiente 
încerca să iasă cu ghearele, de unde şi senzaţia de zgâriere. 

Lăsă un zâmbet leneş să i se răspândească pe chip. O insectă exotică dintr-o 
lume îndepărtată - i-ar fi fost de folos aşa ceva. Aruncând o privire în jur pentru a se 
asigura că niciunul dintre tovarăşii săi nu îl privea, utiliză un set fin de foarfeci 
pentru a tăia plasa de plastic care ţinea laolaltă cutiile de carton, apoi strecură în 
geanta sa de scule cutia cu locuitorul activ. 


— Deci, spuse Falynn, am dormit cam patru ore. Două doar ațipind deasupra 
buncărului, iar două zăcând grămadă de-a lungul peretelui sudic. 

Janson fluieră. 

— Şi nu te-a văzut nimeni. 

— Presupun că nu. Nu sunt în închisoare. 

Ea ridică din umeri, apoi tresări din cauza durerii pe care i-o provocă manevra. 
Atril se încruntă la ea. 

— Stai nemişcată. 

Se întoarse să depună un agent de vindecare pe cea mai mare dintre tăieturile 
de pe fruntea lui Falynn. 

— Cum ai reuşit să ieşi? continuă Janson. 

— Când m-am trezit, mai erau câteva ore până la răsărit. Vehiculele personale 
ale micii garnizoane erau aliniate toate de-a lungul zidului nordic, şi m-am gândit că 
nu ar fi pus senzori de presiune de-a lungul zidului unde se mişcau tot timpul 
oamenii lor, ci doar în zona deschisă din jur. Aşa că m-am plimbat pe acolo, am ales 
cea mai mare dintre autospecialele de teren şi am forțat încuietoarea de la 
compartimentul de depozitare. M-am mai odihnit un pic şi acolo, sub o pătură şi 
câteva cutii, înainte ca tura să se termine şi să iasă proprietarul. Când s-a oprit 
undeva să mănânce, eu m-am târât afară — imaginea glorioasă pe care o vedeţi în fața 
voastră. 

Părul lui Falynn era lipit de cap de sudoare, prezenta zgârieturi pe frunte şi 
mergea, atunci când o lăsau, ca o femeie care evitase o căzătură în care să îşi 
fractureze oasele, dar care îşi făcuse o grămadă de vânătăi şi contracturi musculare 
drept compensație. 

— O să-i transmit informaţiile tale lui Wedge, spuse Janson. lar tu ai nevoie de 
un somn adevărat. 

Atril se ridică şi adăugă: 

— Analgezicele ar trebui să înceapă să-şi facă efectul destul de curând. Ar fi 
bine să fii la orizontală când o vor face. Apoi ridică din umeri. Îmi pare rău că nu pot 
face mai mult. Aş fi vrut să fie aici Doctorul Phanan. 

— Este în regulă, spuse Falynn. 

Janson şi Atril părăsiră apartamentul, dar Donos rămase, îngenunchind lângă 
scaunul ei. 

— Eşti sigură că eşti în regulă? 

— Am de gând să înjunghii următoarea persoană care mă întreabă asta. 

Dar îşi păstrase un ton blând şi nu exista nicio înțepătură în cuvintele ei. 

— M-ai speriat de moarte. Să cazi şi să nu te mişti. Tocmai voiam să pregătesc 
o echipă de recuperare atunci când m-ai contactat prin comunicator. 

— Îmi pare rău. 

Ea întinse mâna pentru a-i mângâia bărbia, simțind acolo barba aspră a unei 
zile de nebărbierit. Apoi începu să râdă. 

— Ce este amuzant? 

— Mustaţa asta. Arăţi ca un adevărat idiot. 

— Oh, da. 

El aprobă din cap într-o mişcare exagerată şi o sărută pe gât. Apoi se ridică. 

— Aşa cum au spus, să dormi. Avem mai multe planuri pentru diseară. 

— Altcineva trebuie să se caţere. 

O străbătu un val de oboseală. Se ridică pe jumătate, nedorind să se îndrepte 
complet şi să sufere tensiunile musculare pe care le presupunea o asemenea 
mişcare, şi se târi spre patul ei. 

— Noapte bună. 


Grupul Molima se întoarse de la Scohar ostenit, dar triumfător. Se întâlniră cu 
idioții mustăcioşi din Grupul Țărănoii în camera de cazare a lui Wedge. 

— Fără efort, aşa cum am prezis, spuse Grinder. Bătu din palme şi şi le frecă 
între ele. Tovarăşii mei, inspirați de versatilitatea şi competența mea, au dat ei înşişi 
dovadă de performanțe acceptabile... 

Kell se uită fix la el şi Grinder tăcu. 

— Am reuşit să pătrundem, spuse Kell, am ieşit cu bunurile, iar singurul lucru 
pe care l-am făcut care ar putea indica faptul că cineva s-a aflat acolo a fost să 
pulverizăm un produs de etanşare peste tot în interiorul canalului de gunoi. Am 
reconectat chiar şi bomba cu plasmă. 

Wedge se ridică în picioare. 

— Ce? 

— Aveau un dispozitiv de înaltă temperatură setat să se declanşeze dacă 
vreunul dintre agenții patogeni reuşea să treacă de sigiliul de securitate şi amenința 
să scape din complex. Chestia ar fi incinerat instantaneu Institutul şi câteva blocuri 
din jurul lui — ceea ce presupun că ei consideră o măsură adecvată pentru a ţine sub 
control unele dintre acele boli. Kell ridică din umeri. Pun pariu că acel mic dispozitiv 
de siguranţă este un secret pentru vecinii lor. Oricum, am dezactivat sistemul, astfel 
încât Grinder să-şi poată face de cap dacă voia... 

— Aşa ceva nu se va întâmpla niciodată, spuse Grinder, cu o voce mârâită. 

— Şi apoi, după ce a fost foarte, foarte sigur că totul este în siguranţă, am 
reconectat-o. 

— Unde este molima? întrebă Wedge. 

Phanan ridică doi cilindri de plastic, fiecare nu mai mare decât un comunicator 
standard. 

— Vor rezista aceste... containere? 

Doctorul aprobă din cap. 

— Da. Dar, pentru a fi în siguranţă, o să ne vaccinăm împotriva acestor mici 
viruşi, împreună cu restul echipajului Night Caller. Kell mă va ajuta să montez la 

aceste containere mici unități de detonare — nimic exploziv, ci doar vor perfora părțile 
laterale cu un ac. Tot ce trebuie să facem este să le introducem în sistemul de 
circulaţie a aerului din navete. 

— Bine. Wedge se lăsă pe spate şi încercă să se relaxeze. Pornim în seara asta, 
atunci. Cu cât plecăm mai repede de pe planetă, cu atât mai repede putem scăpa de 
mustăţile astea. 

Tyria schiță un zâmbet. 

— Ca să nu mai vorbim de pantalonii scurți de culoarea lavandei. 

— Să nu mai vorbim de ei, Ofiţer de zbor Sarkin. Wedge îşi trase pălăria cu 
boruri largi peste ochi. Sau altfel... 


Se îndreptau într-un ritm lent spre buncărul 22-Aleph, astfel încât Piggy, care 
îi însoțea pe jos, să poată ţine pasul. Nu că skimmerul de aprovizionare şi întreținere 
făcut pe Storinal ar fi fost o navă deosebit de rapidă, dar putea totuşi să întreacă un 
Gamorrean complet înarmat şi blindat. 

Cele două gărzi umane şi Gamorreanul îmbrăcat în piele aflați la intrarea 
principală a buncărului deveniră atenți pe măsură ce se apropiau. În cabina 
skimmerului, Kell îşi pipăi blasterul pentru a se asigura că încă era bine fixat în toc. 
Lângă el, Tyria îi aruncă o privire amuzată şi se abţinu să facă acelaşi lucru. 

În compartimentul principal al skimmerului, ascunşi printre furtunurile de 
realimentare şi platformele pivotante care conţineau echipamentul de diagnosticare, 
Janson, Phanan şi Grinder se asigurau că păturile şi husele de deasupra lor erau 
încă bine fixate... şi se asigurau că blasterele le erau încărcate la maxim. 

Kell îşi păstră o expresie plictisită pe chip şi aduse skimmerul la aproximativ 
un metru distanță de punctul în care era sigur că gărzile îşi vor pregăti armele. 
Gardianul uman senior făcu un pas înainte. 

— Ordinele. 

Kell îi înmână datacardul falsificat. 

— Sunt ordine de lucru, nu ordine. Noi nu primim ordine. Nu ca băieții de la 
paza portului spaţial. 

Îi oferi Tyriei un zâmbet despre care ştia că era iritat şi încrezut. 

— Aceste navete nu trebuie să fie reparate decât mâine dimineaţă, spuse 
paznicul. Pleacă mâine după-amiază. 

— Este perioadă de repaus, spuse Kell. 

Era adevărat; altfel nu ar fi reuşit să găsească şi să fure temporar skimmerul de 
întreţinere. Mai fuseseră şi altele la rând, nefolosite. 

— Controlorul vrea să avansăm puţin înainte ca mâine să se acumuleze tot 
volumul de muncă. 

Paznicul îi aruncă o privire aspră şi se dădu înapoi pentru a introduce cardul 
în cititorul de uşi. 

Acum era primul lor test. Ar fi fost mult prea mult de lucru să falsifice un set 
corespunzător de ordine de lucru care să le permită să lucreze la navetele Hawkbat — 
set prin care să se obțină autorizația corespunzătoare de la computerul principal al 
portului spaţial. Ar fi fost o misiune în sine să reuşească să treacă de apărarea acelui 
computer; securitatea sistemului era extrem de strictă pentru a împiedica spărgătorii 

de coduri rău intenţionaţi să facă lucruri precum redirecționarea navelor de marfă 
către zonele controlate de pirați sau să provoace prăbuşirea navelor. 

Aşa că Grinder încercase să ocolească complet sistemul de apărare. Imediat 
după căderea nopţii, în acea seară, se urcase pe acoperişul hangarului şi pătrunsese 
în micul transmițător de acolo. Acum, modulul pe care îl plantase în acel dispozitiv 
de comunicaţii urma să intercepteze cererea de autorizare a codurilor lui Kell, să 
aştepte o perioadă de timp corespunzătoare şi să trimită înapoi autorizația... totul 
fără să deranjeze computerul din spaţioport. Spectrele nu aveau de gând să 
recupereze modulul; acesta nu ar fi interferat cu nicio altă cerere şi ar fi permis 
transmițătorului să funcționeze normal. Probabil că nu va fi găsit până următoarea 
dată când urma să fie reparat transmițătorul, fie că era vorba de zile, săptămâni sau 
luni de acum încolo. 

Paznicul se întoarse. 

— Aveţi permisiunea de a lucra. Sub supravegherea unui paznic al portului 
spaţial. 

Kell făcu un gest spre Piggy. 

— Credeam că pentru asta este Zâmbărețul. 

— Aşa e. 

Paznicul le făcu semn celor doi rămaşi la uşile hangarului, iar o clipă mai 
târziu uşile se deschiseră. Păstrându-şi aerul de plictiseală, Kell trecu cu skimmerul, 
iar Piggy păşi cu ei înăuntru. Paznicul Gamorrean rosti ceva în limba sa în timp ce 
treceau, iar Piggy mârâi un răspuns. În timp ce uşile se închideau în urma lor, Kell 
manevră skimmerul astfel încât să ajungă direct lângă cabina de pilotaj a uneia 
dintre navete. Când acesta fu poziționat, cobori lonjeroanele de aterizare şi închise 
repulsoarele. 

Acum, nava era pregătită pentru sarcinile sale mecanice. El şi Tyria coborâră 
din cabină şi intrară în maşinăria de la pupa, Kell legând un modul de diagnosticare 
de carena navei Hawkbat's Perch. 

Ceilalți nu ieşiră din ascunzătoare, dar se auzi vocea lui Grinder. 

— Detectez un senzor vizual, undeva în colțul de nord-vest. 

Kell rezistă impulsului de a se uita. 

— Poţi să-l dezactivezi? 

— De aici? Nu fi prost. Aşteaptă o secundă. Dacă nu cumva mi-am greşit 
cariera... 

Kell şi Tyria interveniră împreună: 

— Aşa ceva nu se va întâmpla niciodată... 

— Tăceţi din gură. Dacă nu mi-am greşit cariera, îşi trimite datele direct prin 
acelaşi transmiţător... Da! Lăsaţi-mă o secundă. Toată lumea să stea nemişcată. 
Înregistrez câteva secunde din transmisia sa... o pun în buclă... îmbinând legăturile. 
Acum tot ce trebuie să fac e să transmit constant către modulul meu de pe 
transmițător şi să pun modulul să rețină transmisia reală... Gata! 

Grinder apăru, cu un aer transpirat, dar triumfător. Janson şi Phanan ieşiră 
din ascunzătorile lor. Janson făcu un gest spre partea laterală a navetei Hawkbat's 
Perch. 

— De ce nu este deschis panoul acela? 

— Pentru că nu avem de fapt autorizaţie, îți aminteşti? Kell simți, încă o dată, 
uşoara surpriză pe care o avusese atunci când sosirea bruscă a lui Janson nu 

reuşise să-l facă să se crispeze. Am nevoie ca Grinder să facă un bypass asupra lui. 

— Şi la controlul rampei. 

Kell clătină din cap. 

— Mi-a trecut prin minte, în timp ce conduceam până aici, că putem să punem 
chestia aia în scobitura de admisie a aerului. Vor funcţiona cu aer real pentru 
primele câteva mii de metri, până când nu vor mai putea să îl bage suficient de 
repede pentru a furniza o presiune adecvată. Atunci trec la aer comprimat. Apoi 
zâmbi. Nici măcar nu trebuie să intrăm. 

Phanan înclină capul să asculte. 

— Te auzim, Joyride. 

Cu echipamentul său încorporat, nu trebuia să audă bâzâitul comunicatorului 
şi să pornească chestia; recepționa întotdeauna. 

— Veşti bune, Joyride. Molima, terminat. Privi la ceilalți. Runt face 
numărătoarea inversă pentru cursa lui de pe lună. Dacă totul merge bine, îşi va 
termina cursa de monitorizare a terenului şi va fi aici în aproximativ o oră. 

— Asta este limita noastră de timp, spuse Kell. Nu uitaţi că trebuie să 
asigurăm de fapt întreținerea acestor navete. 


Grupul Joyride nu putu să se bazeze pe ajutorul skimmerului unui vânzător 
aflat în trecere. Având patru persoane care aveau nevoie de transport şi un interval 
de timp restrâns, trebuiau să facă ceva. Dintre toate vehiculele care se înghesuiau în 
portul spaţial din Revos, niciunul nu era atât de răspândit ca skimmerele de 
transport de marfă, folosite pentru a transporta orice, de la containere standard în 
vrac cântărind câteva tone până la grămezi de bagaje personale ale pasagerilor. Nu 
era greu să găseşti unul nesupravegheat, nu era nici măcar dificil să îl pui în 
funcțiune şi să îl muţi la câteva zeci de metri în umbra mai adâncă aruncată de un 
hangar neocupat. Dar ceea ce plănuiau să facă în continuare avea să fie dificil. 

— Cum merge treaba? întrebă Wedge. 

El şi Face erau paznicii în acea operaţiune, ținând blasterele la îndemână şi 
fiind atenţi la împrejurimi; nu se uitau prea des înapoi la ceea ce făcea Falynn. 

— Cum crezi? Încet! 

Wedge auzi un pocnet electronic şi înjurătura ei. 

— Şmecheria, continuă ea, este să prăjeşti circuitele care controlează frânarea 
fără să ştergi tot ce se află pe aceeaşi placă. Apoi trebuie să fac programarea 
vehiculului cum o vrei tu. Chestii dificile. Saltul de la sfârşit, operaţiunea de ştergere 
automată, şi datele pe care vrei să le laşi în urmă - ei bine, aş vrea să fie Grinder aici. 

Wedge reuşi un zâmbet. Dacă Grinder ar fi ştiut cât de mult erau apreciate şi 
necesare abilitățile sale deosebite în acest moment, ar fi fost insuportabil. Reuşise 
deja să fie destul de insuportabil de cele mai multe ori. 

— Mă ocup tot timpul de programarea navei, interveni Atril, în special de 
navigație. Lasă-mă să fac o prelucrare aproximativă a programului şi îl poți repara în 
mai puțin timp decât ţi-ar lua să îl faci de la zero. 

— Te rog. 

Comunicatorul lui Wedge bipăi. Îl duse la ureche, auzi mesajul şi spuse: 

— Mulţumesc, Şase. Se întoarse spre ceilalți. Treizeci de minute şi 

numărătoarea continuă. 


— Avem o problemă, spuse Phanan. 

Kell cobori panoul lateral de pe dispozitivul de supraveghere al navetei 
Hawkbat. 

— Nu prea mare. Am terminat. 

Acesta era acoperit de sudoare şi, după numai o jumătate de oră de muncă, 
era obosit. La o treabă ca asta, de obicei erau doi până la patru mecanici instruiți şi 
jumătate de oră până la o oră pentru fiecare vehicul reparat; el o făcuse în jumătate 
din timpul obişnuit cu o echipă de mâini binevoitoare, dar neexperimentate. 

— Nouă zice că vine încoace un skimmer de întreținere, spuse Phanan. 

Janson înjură. 

— Să ne mişcăm. O să-i păcălim, iar dacă nu merge, o să plecăm de aici ca 
Falynn într-un schif. 

Kell se opri în timp ce intra în cabina de pilotaj. Lipite de patul din spate erau 
trei containere de plastic, fiecare cam de mărimea unei unități R2, care nu mai 
fuseseră acolo înainte. 

— Ce sunt acelea? 

Tyria rânji. 

— Motivul pentru care ne aflăm aici. Îți aminteşti? Furăm ceva? Acelea sunt 
holocamere de recreere pe care cineva le-a adus pentru a le încărca în navete. Vor 
crede că suntem vânzători la negru sau ceva de genul ăsta. 

— Am uitat. 

— Ai avut destule de făcut. 

Vocea lui Janson se auzi de sub pătură. 

— Vreţi să nu vă mai giugiuliți şi să ne scoateţi de aici? 


Kell îşi poziționă skimmerul spre ieşire. Cearta începuse deja afară, cu câteva 
cuvinte care se strecurau pe lângă marginile uşilor de oţel: 

„„.îti spun, sunteți deja înăuntru. 

„„„evident că nu, din moment ce abia am ajuns aici. 

Kell îi făcu semn din cap lui Piggy, care plesni cu palma peste controlul de pe 
perete. Uşile se deschiseră prin frecare. Cele două skimmere de întreținere aproape 
identice se aflau față în față la doar patru metri unul de celălalt. 

Paznicul principal arătă spre skimmerul lui Kell. 

— Aşa cum ţi-am spus... 

Şoferul celuilalt skimmer se aplecă din cabina sa de pilotaj. 

— Hei! Tu cine eşti? 

— Sunt Botkins. 

Kell se uită din nou la numele scrijelit pe mănuşile care zăceau în cabina de 
pilotaj. 

— Îl înlocuiesc pe Laramont. 

— Laramont e la cantină, aşteptând să-şi înceapă tura! 

— La naiba! Mi-au spus că e bolnav. Deci el va face service la navete? 

— Nu, eu voi face! 

— Greşit. Tocmai l-am făcut eu. 

— Ascultă, ticălosule, n-am de gând să te las să mă faci să-mi pierd obiectul 
muncii pentru noaptea asta. 

Mecanicul ieşi din cabina de pilotaj. Era aproape la fel de înalt ca şi Kell şi avea 
la fel de mulți muşchi, deşi o bună parte din ei erau acoperiţi de grăsime. Uneltele i 
se legănau la centură în timp ce se îndrepta de spate. 

Kell aşteptă până când bărbatul ajunse la fereastra cabinei sale de pilotaj. 

— Hei, spuse el, hai să facem asta ca nişte domni. Ştii, s-ar putea să nu fi 
făcut o treabă atât de bună în ceea ce priveşte măsurarea sistemului hidraulic. 

Mecanicul se încruntă la el. 

— Şi? 

— Aşadar, îmi spulberi munca ca fiind necorespunzătoare. Primeşti credite 
pentru întreaga lucrare, şi trebuie să refaci doar lucrările care nu-ţi plac. Dar nu 
consemnezi oficial reclamaţia, aşa că dosarul meu rămâne curat. În acest fel, tu îţi 
primeşti salariul, iar eu continui să înregistrez timpul, astfel încât să pot continua să 
lucrez pentru a obține un post permanent aici. Ce părere ai? 

Mecanicul se gândi la asta. 

— Nu. Voi şterge doar munca ta ca fiind necorespunzătoare... şi o voi raporta 
ca atare. Chiar acum. 

Kell aruncă o privire către Tyria. Un astfel de apel către Centrală ar fi alertat 
probabil operatorii de la spaţioport despre lucrarea de întreţinere neautorizată pe 
care tocmai o făcuseră. Îşi întoarse atenţia către mecanic şi spuse, pe un ton excesiv 
de rezonabil: 

— Ei bine. Treaba mea s-a evaporat. S-a dus cariera mea în Spaţiosportul 
Revos. Dacă ai de gând să-mi iei asta, cred că ar trebui să am şi eu ceva de la tine. 

Mecanicul îşi răsuci buza într-o aproximare a unui zâmbet disprețuitor. 

— Ca de exemplu ce? 

— Cum ar fi vreo cincisprezece centimetri pătrați din pielea ta, un litru de 
sânge şi tot ce ţi-a mai rămas din reputație. 

Kell deschise uşa cabinei de pilotaj, prinzându-l pe mecanic cu garda jos şi 
doborându-l pe duracretă. Păşi peste el, făcu câțiva paşi în lateral şi se întinse. Apoi 
se uită la şeful gărzii. 

— Eu zic să-i rup vreo trei oase înainte să se dea bătut. 

Capitolul 24 


Skimmerul de marfă se roti spre nord față de buncărul de pregătire pentru 
navele TIE, apoi se îndreptă direct spre clădire. Nu crescu viteza, păstrând un ritm 
puțin peste cel de mers normal. Wedge, Atril, Falynn şi Face erau grupați la prova 
navei, pregătiți pentru coliziunea uşoară care urma să aibă loc. 

— Am uitat să întreb, spuse Wedge. Ați mai făcut aşa ceva până acum? Saltul 
de la sfârşit? 

Falynn rânji. 

— Sigur. Am încercat asta cu un salt în canion când eram acasă. 

— Cum a ieşit? 

— Mi-am rupt clavicula. 

— Doar verificam. 

Până acum, senzorii buncărului TIE ar fi arătat vehiculul care se apropia. 
Gărzile puteau să iasă chiar de la intrarea sudică pentru a veni să vadă ce se 
întâmplă. Sincronizarea trebuia să fie perfectă. Se aflau la treizeci de metri distanță, 
douăzeci, zece — apoi se loviră de peretele buncărului, o izbitură care îi făcu doar să 
se balanseze în față, dezechilibrându-se pe moment. 

— Trei, doi, unu..., numără Falynn. 

Motoarele skimmerului scânciră în timp ce se suprasolicitau şi, brusc, nava 
săltă cu încă doi metri în aer. Cei patru săriră în față când simţiră cum skimmerul se 
desprinde de sub ei, aterizând, stângaci, pe acoperişul buncărului. Atril se răsuci 
imediat şi începu să cadă înapoi în skimmer, dar Wedge şi Face îi prinseră braţele 
care se agitau şi o traseră spre ei. Deja se auzeau sunete de picioare care se 
apropiau. Cei patru se aplecară cât de silențios putură şi se lipiră de acoperiş. 

Apoi se auziră voci: 

— Voi de colo! Ce credeţi că faceți? 

— Aşteaptă o secundă. Nu e nimeni înăuntru. 

— Verifică sub vehicul. 

Urmară râsete. 

— Asta ar fi amuzant. Cineva strivit sub un skimmer. 

Cealaltă voce deveni plină de resentimente. 

— Crezi că e amuzant doar pentru că nu s-a întâmplat niciodată. 

— Aşa este. Nu s-a întâmplat niciodată şi nici nu se va întâmpla. Simţi mirosul 
ăsta? E ca şi cum ar fi ars un rulment de motor. Vocea bărbatului se schimbă. 
Control Aleph-1, este un skimmer de marfă. Neocupat. S-ar putea să fie rătăcit. Jotay 
tocmai verifică pilotul automat. 

— Îl verific? 

— Da, îi verifici. 

Celălalt bărbat suspină. Rămaseră tăcuți câteva minute, apoi Jotay spuse: 

— Se pare că a fost aservit unui alt skimmer, parte a unui convoi de marfă, 
fiindcă memoria sa nu a fost corect epurată. S-a lansat imediat ce a fost activat. 
Poate că încă mai primeşte semnale de la comandantul convoiului. 

— Ei bine, şterge-i programul şi du-l înapoi acolo unde îi este locul. 


219 


— De ce eu? 

— Privilegiul rangului, fiule. Am fost angajat cu trei zile înaintea ta. 

Wedge auzi cum skimmerul porni şi plecă planând, cu şoferul încă plângându- 
se. Celălalt bărbat se întoarse spre fața sudică a buncărului, chicotind şi 
murmurând în sinea lui. 

Falynn chicoti şi ea. 

— O să-i fie foarte greu să parcheze chestia aia cu frânele nefuncţionale, şopti 
ea. 


Adversarul lui Kell se ridică în picioare, cu fața roşie, schimonosită de furie. 

— Chiar ar trebui să te opresc, spuse paznicul. 

— Ei bine, poţi să faci asta sau poți să pui pariu. 

Apoi Kell se răsuci pentru a evita atacul mecanicului. Dădu la o parte mâna 
întinsă a bărbatului, continuă răsucirea cu o rotire completă şi îi dădu o palmă peste 
ceafă în timp ce trecea. Mecanicul se clătină, dezechilibrat din cauza impulsului 
suplimentar, şi căzu în genunchi, apoi se ridică cu o cheie hidraulică în mână. Asta 
nu era o unealtă mică, de pe lângă casă, ci un instrument metalic greu, cu o lungime 
de două treimi din cea a brațului unui om. 

Kell renunţă la postura de amabilitate agresivă şi îşi luă o poziţie de luptă 
adecvată, cu piciorul stâng în față, mâinile sus şi cu greutatea echilibrată. Sperase 
să nu intre în combinaţie şi armele potenţial mortale. Evident, sperase în zadar. 

Mecanicul atacă din nou, dar ceva din limbajul corpului său îi spunea lui Kell 
că îşi schimbase tactica. În loc să se eschiveze, Kell îşi menţinu poziția, gata să îl 
oprească, să îl împingă sau să îl lovească la corp. Mecanicul, însă, fu cel care se opri 
brusc, balansând cheia hidraulică într-un arc orizontal care s-ar fi conectat puternic 
cu cutia toracică a lui Kell dacă ar fi repetat mişcarea pe care o făcuse mai devreme. 

Kell se răsuci într-o parte — şi capul uneltei îl lovi fulgerător, un impact care îi 
smulse respirația şi îl făcu să se clatine înapoi. I se păru că simte o coastă cedând. 

Mecanicul, încrezător acum, continuă instantaneu cu o altă lovitură. Kell nu 
încercă să se ferească de ea. În ciuda durerii din partea stângă, se răsuci, adăugând 
energie la pumnul care se lovi de încheietura mecanicului. Kell simți şi auzi cum se 
rupe ceva în încheietura mâinii. Cheia hidraulică zbură liberă, zdrăngănind de partea 
laterală a skimmerului de întreţinere al lui Kell. Acesta îl atacă apoi cu o stângă care 
zdruncină capul mecanicului, apoi îl surprinse din nou cu o lovitură de picior. 
Încercă să o facă într-un mod mai stîngaci decât trebuia, dar lovi cu toată forța 
atunci când se conectă la maxilarul mecanicului. Omul scoase un mârâit şi căzu 
greoi pe duracretă. 

Kell se întoarse spre paznic. 

— Anunţă asta. Tocmai m-a atacat cu intenția de a ucide. Cariera mea aici 
poate fi compromisă, dar o iau şi pe a lui cu mine. Du-mă la Centru. 

Se simțea brusc secătuit şi îi era greu să respire. 

Paznicul ridică din umeri şi se mişcă să se conformeze. Tyria răsuflă uşurată, 
pregătindu-se să intervină cu o obiecţie, dar partenerul mecanicului, care ieşise din 
Skimmer în timpul luptei, vorbi primul. 

— Aşteptaţi. Vă rog. 

Paznicul se opri. 

— De ce? întrebă Kell, încercând să-şi controleze răsuflarea chinuită. 

Nu funcţiona. Totuşi, se adăuga la numărul său, uşurându-i simularea furiei. 

— E un om bun. Doar că e tensionat. Lasă-l să doarmă, fac eu revizia 
navetelor, nimeni nu va raporta nimic, tu îți păstrezi slujba, el îşi păstrează slujba... 
Ce zici? 

Kell respiră adânc, cât de adânc putea suporta, şi se întoarse spre Tyria. Ea 
ridică din umeri. Putea citi în ochii ei îngrijorarea pentru el, dar tonul ei era blând. 

— Am putea face şi aşa. Mai puţine rapoarte. 

— Mai puţine rapoarte, spuse gardianul responsabil. 

Făcuse să sune ca şi cum era ceva demn de luat în considerare. 

Kell aprobă din cap cu reticență. 

— Mai puţine rapoarte. Sună bine. Se întoarse spre uşa cabinei de pilotaj. Îi fac 
o favoare, ştii asta? 

Partenerul mecanicului, care deja se străduia să-l ridice pe omul inconştient, 
spuse: 

— Da, sigur. 

Nu putea să pară mai puțin interesat. O clipă mai târziu, skimmerul de 
întreținere al Grupului Molima era din nou în mişcare. 

— Eşti în regulă? întrebă Tyria. 

— Vreau să mă bandajeze Phanan cât mai repede posibil. Dar nu cred că este 
ceva grav. Atâta timp cât nu mă aplec prea mult. 

— Ei bine, ne-ai câştigat timpul de care aveam nevoie. 

Kell îşi verifică cronometrul. Dă-ne măcar treizeci de minute, se gândi el. Apoi, 
nu va mai conta câte rapoarte vor face. 


Atacul lui Runt veni cu o asemenea rapiditate, încât chiar şi Spectrele, care îşi 
sincronizaseră sosirea aproape în ultima secundă, fură surprinşi cu garda jos. 

X-interceptorul său se ridicase brusc deasupra portului spaţial, cu motoarele 
urlând ca un demon mitic şi cu tunurile laser trăgând în porțiunile de duracretă 
rămase libere. Bărbaţii şi femeile de pe teren alergau în direcţia oricărui adăpost. 
Unii alergau să plonjeze în umbra rezervoarelor de realimentare. 

Wedge clătină din cap în timp ce-i privea. 

O clipă mai târziu, sunetul strident al alarmei Imperiale de raid aerian umplu 
aerul. Buncărele din tot portul spaţial se închiseră în beznă în timp ce ocupanții lor 
sau computerele centrale se conformau procedurilor de pană de curent de urgenţă. 

Runt trecu pe deasupra câmpului, apoi se întoarse pentru o nouă rundă. 
Laserele sale ţintiră un skimmer destinat bagajelor şi îi aprinse bateria cu 
combustibil, aruncând în aer sacii şi valizele pe o rază de cincizeci de metri. 

Wedge abia auzi suneul de alarmă de jos. Apoi, motoarele uşilor superioare ale 
buncărului începură să scâncească şi uşile începură să se retragă. Se uită prin 
fisura dintre ele. Putea vedea luminițe mici sub el: verde, roşu, galben, alb, miriadele 
de luminițe asociate cu echipamentele informatice. Dar micul hangar TIE era, în rest, 
în beznă, ocupanții săi respectând, de asemenea, procedurile normale de stingere. 

Exact aşa cum se aşteptase. Aşa cum bănuise. 

Se deplasă spre marginea din față a uşii. De îndată ce uşile se blocară, îşi 

plasă cârligul de prindere în locul unde marginea uşii se intersecta cu acoperişul din 
duracretă. La câţiva metri mai încolo, Falynn făcea acelaşi lucru la cealaltă uşă. 

Cu un zgomot înfiorător de motor pe care Wedge îl asocia întotdeauna cu 
Imperiul, două dintre TIE-urile porniră, profilându-se în lumina motoarelor ionice, 
apoi săriră spre cer, fără să se obosească să folosească repulsorliftul pentru 
decolarea inițială. 

Wedge apucă frânghia ataşată de cârligul său şi se rostogoli în întuneric. 


Înainte ca Runt să poată face a treia razie deasupra portului spaţial, o placă 
circulară de duracretă se ridică la şaizeci de metri de Narra. Sub ea se aflau tunuri 
într-un amplasament în formă de bilă, într-un cadru metalic liber cu un scaun de 
artilerist şi un scut semisferic din duroțel din care ieşeau patru tunuri laser legate 
între ele. Platforma se ridică pe o coloană metalică, la zece metri în aer, cincisprezece 
metri, apoi se roti pentru a urmări X-interceptorul lui Runt. 

Kell, aflat pe scaunul pilotului Narrei, înjură şi apăsă butonul de comunicații. 

— Şase, avem o locaţie la sol pregătită pentru întoarcerea ta. Liderul raportează 
deschiderea acoperişului; eşti pe cale să ai companie. 

Apoi apăsă comutatorul pentru a aprinde motoarele şi armele navetei. 

— Recepţionat, Cinci. 

X-interceptorul lui Runt se înclină şi se îndreptă spre vest. 

— Dacă faci asta, spuse Janson, va trebui să ne grăbim să plecăm de aici fără 
sprijinul TIE-urilor. 

— Ce ne recomanzi? Să stăm şi să ne uităm la ei cum îl ard pe Run? Toţi 
ocupanții navetei auziră vuietul TIE-urilor care ieşeau din buncărul lor. Din moment 
ce amplasamentul ăla este mai înalt decât copacii, Runt va fi în raza lor vizuală 
pentru cel puţin câţiva kilometri... 

Janson clătină din cap. 

— Ai încredere în colegii tăi de echipă, Kell. 

Ca şi cum i-ar fi punctat cuvintele, un ac strălucitor de energie laser ieşi din 
vârful clădirii terminalului principal al portului spațial şi lovi amplasamentul de 
arme. Kell văzu cum laserul străpungea scaunul, prin corpul artileristului. 
Artileristul se prăbuşi, iar amplasamentul îşi continuă rotația, fără a mai urmări vreo 
țintă. 

— Donos, spuse Kell. Îmi pare rău. Am uitat. 

Două nave de luptă TIE ieşiră din buncărul ţintă şi se îndreptară spre vest în 
urmărirea lui Runt. 

— les să acopăr sosirea lui Donos, spuse Tyria. 

Janson încuviință din cap. 

— Ai grijă. 

— Fă cum spune omul, adăugă Kell. 


Uşile buncărului se trântiră la locul lor. Şeful echipajului de serviciu strigă: 
— Înapoi la lucrul normal, şi aprinse lumina. 

Doi soldaţi de comando îmbrăcaţi în negru, un bărbat şi o femeie, cu fețele 
acoperite de măşti întunecate, stăteau în hangar, acoperindu-i pe mecanici cu 
pistoale blaster. Alţi doi intraseră deja pe uşa care ducea în partea de birouri a 
buncărului - cumva cunoşteau gestul care îi indica senzorului de mişcare că trebuie 
să deschidă uşa. 

— Nu e tocmai normal, zise bărbatul îmbrăcat în negru. Nu faceți nicio 
mişcare. 


Face intră în centrul de comandă al buncărului, cu pistolul scos şi armat, cu 
Atril chiar în spatele lui. Ofițerul de serviciu se întoarse de la monitorul de securitate 
şi îşi scoase blasterul în timp ce intrau. Face trase un foc de armă şi rată. 
Împuşcătura lui Atril fu precisă — îngrozitor de precisă; îl prinse pe bărbat în plină 
figură înainte ca acesta să aibă şansa de a trage. Omul se prăbuşi pe podeaua de 
duracretă lustruită şi cerată, cu părul în flăcări. Face făcu un gest către cealaltă 
persoană din încăpere, o femeie în uniformă, cu părul grizonat, care îşi ridica deja 
mâinile. 

— Stinge-l înainte să declanşăm alarmele de incendiu. 

Se enervă când îşi auzi vocea care încerca să se frângă. 

Tăcută, ea se conformă, luând o jachetă de pe spătarul unui scaun şi folosind- 
o pentru a înăbuşi focul mocnit. 

Face reuşi să pună ceva mai multă autoritate în vocea lui. 

— Acum, care este codul standard de rechemare pentru TIE-urile care tocmai 
au plecat? 

Femeia, după ce îşi îndeplinise sarcina, se ridicase în picioare şi îşi ridică din 
nou mâinile. 

— Nu ştiu. 

Face aruncă o privire peste umăr la Atril. 

— Omoar-o. 

Văzând ochii ei mărițţi, îi dădu cea mai mică scuturare din cap. 

— Sakira. S-A-K-I-R-A, spuse femeia ofițer. Buza i se întoarse în jos. Este 
numele fiicei lui. 

Face se îndreptă spre panoul de control principal. Monitorul arăta indicatorul 
roşu al X-interceptorului lui Runt care se îndepărta, cu două indicatoare albastre ale 
navelor de luptă TIE care se apropiau rapid de el. Apoi tastă SAKIRA şi trimise codul. 
Aproape imediat, se auzi o voce de bărbat în difuzorul de comunicații: 

— Liderul Soare către Bază, vă rugăm să confirmaţi ultima transmisie. 

Face îi făcu semn operatorului supraviețuitor al buncărului să vină la panou. 
Ea se apropie, cu picioarele înțepenite, însă fața i se crispă şi nu folosi 
comunicatorul. 

— Dacă voi confirma codul, vor şti că este greşit, spuse ea, cu un ton mohorât. 

Face suspină, apoi apăsă butonul de comunicaţii. Îşi păstră vocea joasă, 
făcând-o cât se poate de plată. 

— Confirm rechemarea Sakira, spuse el. 

— Baza, recepționat. Ne întoarcem. Bază, îl aveam. De ce această schimbare? 

— Noi ordine. Veniți acum. 

— Baza, ne vom conforma. 

Face constată că era transpirat. Distorsiunea comunicațiilor ar fi ajutat un pic, 
dar acesta era un echipament Imperial; distorsiunea era mai puţin severă decât cea a 
echipamentului de comunicaţii al Noii Republici. Dacă pilotul avea vreo bănuială, 
putea să sune chiar acum la centrul de control al portului spaţial sau la o altă bază 
de nave de luptă... Dar imaginea de pe ecranul senzorilor arăta că semnalele navelor 
de luptă TIE făceau bucle şi se întorceau. 

Face apăsă butonul de comunicații. 

— Şase, se desprind. Treci pe modul de zbor la sol şi întoarce-te uşor. 

— Opt, recepţionăm. 

Atril o conduse pe femeia ofițer înapoi în hangar. Face stătea la panoul de 
control principal. Pentru câteva minute, avea să fir un joc de aşteptare. 


Alarmele răsunau în tot portul spaţial. Un detaşament de gardieni ajunse la 
amplasamentul tunului şi utiliză o telecomandă pentru a-l cobori la nivelul solului. 
Apoi traseră rămăşiţele artileristului de pe rămăşiţele scaunului şi îi luă locul un alt 
soldat. Kell se grăbi să dezactiveze sistemele Narrei, astfel încât să nu-i detecteze vreo 
scanare a senzorilor. Mai mulţi soldați alergau pe podeaua de duracretă de lângă 
buncărul terminalului principal al portului spaţial. 

Kell ştia că îl căutau pe Donos. Dacă lunetistul era cel mai bun în jocul său, ar 
fi coborât în rapel pe partea laterală a buncărului la câteva momente după ce îl 
omorâse pe artilerist. Tyria ar fi ştiut unde se afla, dar nu îndrăzni să-şi folosească 
comunicatorul pentru a da de ea; ar fi putut să o întrerupă într-un moment critic. 

Se auziră nişte paşi zdrăngănind pe rampa navetei şi, brusc, Tyria şi Donos se 
uitau în ţevile armelor ridicate ale lui Janson şi Kell. 

— Totul e în regulă, spuse Tyria. 

Kell îşi puse blasterul în teacă şi ridică rampa. 

— Avem veşti de la Grupul Joyride? 

Janson, aflat pe scaunul copilotului, clătină din cap. 


Navele de vânătoare TIE coborau cu încetinitorul pentru a survola uşile 
deschise ale buncărului când panoul de comunicaţii răsună din nou. 

— Control Aleph-1, aici Centrul. De ce aţi întrerupt urmărirea țintei X-3085? 

Face făcu o grimasă şi îşi activă microfonul. 

— Centru, profilul de fugă al țintei sugera o ambuscadă. Nu se afla într-o 
poziție de evadare. Acest lucru mi-a indicat că îi conducea pe luptătorii noştri spre o 
forță superioară. 

— Ai decis asta din proprie inițiativă, Aleph-1? 

— Corect, domnule. 

— Interesantă alegere, Aleph-1. Ştii că va fi supusă revizuirii. 

— Da, domnule. Îmi menţin decizia, domnule. 

— Foarte bine. Oamenii tăi vin în siguranță? 

— Doi ochi intră la cald şi în stare bună. 

— Doi ce? 

Face îşi închise microfonul şi se înjură pe sine. Apoi îl porni din nou. 

— Ăă, ochi, domnule. Aşa vorbesc Rebelii. M-am gândit că o să vă amuze. 

— Aleph-1, spune-mi codul zilei. 

Face închise microfonul şi îl scoase din suportul său, apoi apăsă pe 
comunicator. 

— Lider, am fost descoperiţi. 

Cele două TIE-uri coborâră până la o aterizare lină. Wedge păstră cabina de 
pilotaj întunecată, deşi motoarele erau încinse, şi aşteptă. Trapele de acces ale TIE- 
urilor nu se deschiseră. O clipă mai târziu, motoarele lor se aprinseră din nou şi 
urcară spre cer. 

— Trei, foc! 

Wedge obţinu o ţintă confirmată pe computerul său de ţintire imediat ce TIE-ul 
din stânga se ridică deasupra lui, şi îşi activă laserele. Salva zdruncină vehiculul de 
la sol, dar lovi în plin în nava de luptă care urca, distrugând-o. Luptătorul TIE 
continuă doar să urce încă douăzeci sau treizeci de metri, încetinind, apoi se opri şi 
se prăbuşi. 

Falynn, în TIE-ul ei, trase de două ori. A doua lovitură îşi atinse ţinta acolo 
unde corpul sferic al acesteia se întâlnea cu pilonul aripii drepte. Explozia nu 
secționă pilonul, ci îl tăie pe jumătate. Următoarea manevră a vehiculului, o rotire 
ameţitoare în lateral, făcu restul, smulgându-l complet. Nava de vânătoare dispăru 
din peisaj. 

Ținta lui Wedge cobori direct înapoi în hangar. Wedge se îndepărtă instinctiv de 
resturile care coborau arzând. Acestea se prăbuşiră chiar lângă vehiculul său, 
acoperindu-i TIE-ul cu resturi pe jumătate topite. Nava sa de luptă se zgudui din 
cauza impactului. 

— Gri Opt, Gri Treisprezece, mă tem că sunteți pe jos; vehiculele voastre au fost 
vaporizate. 

— Am înțeles. Narra, poţi să treci pe aici pentru o preluare rapidă? 

Wedge auzi vocea lui Kell: 

— Suntem deja în mişcare. 

— Trei, aici Liderul. Suntem în aer. 

Wedge dădu un ghiont în manşa de control şi se avântă brusc spre cer. 


Artileristul înlocuitor se învârti pentru a încerca să urmărească navele de luptă 
TIE fugare din buncărul Aleph-1. Apoi Centrul reveni în căştile sale: 

— Există o navetă clasa Lambda care se deplasează la 60 de metri vest de 
poziţia voastră. Credem că face parte din acelaşi echipaj. Ţintiţi şi trageţi. 

Artileristul aproape că avea TIE-ul din frunte prins între paranteze, dar pilotul 
era bun, foarte bun, făcând în permanenţă jonglerii, apoi coborînd aproape la nivelul 
solului pentru a goni prin spatele câte unui buncăr sau al unui crucişător masiv. 

— Sunt puţin ocupat aici, spuse el. Eşti sigur că naveta este ținta principală? 

— Nu vor avea cei mai importanți oameni ai lor pe navele de luptă, idiotule. Fă 
cum ţi se spune. 

Artileristul suspină, apoi îşi roti cupola pentru a acoperi naveta, care se 

deplasa pe motoarele de repulsie mai mult sau mai puţin spre buncărul de pregătire 
ale TIE-urilor, spre două siluete îmbrăcate în negru care alergau spre ea. Rampa de 
îmbarcare a navetei se deschise. Ţinti spre mijlocul navetei — apoi auzi vuietul unui 
TIE care se apropia. O privire peste umăr îi arătă că nava de luptă se îndrepta spre 
el, pregătindu-se să tragă... Sări de la peste cincisprezece metri şi ateriză dur pe 
duracretă, iar înainte să fi la jumătatea drumului văzu cupola explodând sub focul 
laser strălucitor şi precis al TIE-ului. Apoi ateriză pe sol, iar navetele şi navele de 
luptă neascultătoare nu mai erau problema lui. 


Deşi o escadrilă de TIE-uri părăsise oraşul Scohar şi îi urmări până în 
exteriorul planetei unde îi aştepta Night Caller, avansul lor era de aşa natură încât 
putură să andocheze toate cele patru nave, să se îndrepte în afara sistemului şi să 
accelereze în hiperspaţiu înainte ca urmăritorii să îi ajungă din urmă. 

Se adunară în salon pentru băuturi şi felicitări, Atril fiind încă, pentru 
moment, coleg de comando în loc de membru al echipajului de pe punte. 

— În cinstea tuturor celor care reuşesc să părăsească acea stâncă, spuse 
Wedge, iar toţi i se alăturară într-o urare de Trăiască. Deşi Falynn şi cu mine am 
reuşit să ne facem uşor zob, mai ales din cauza propriei noastre prostii. 

— Trăiască, spuse Falynn. 

Wedge observă expresia lui Janson; bărbatul părea gânditor. 

— Ce este, Wes? 

— Păi, mă gândeam. Ne-am angajat cu adevărat într-o nouă misiune şi avem 
un drum lung de parcurs. 

— Ce misiune? 

— Păi am furat o corvetă Corelliană şi două nave de luptă TIE. Asta e bine, dar 
nu suficient. Cred că ar trebui să furăm cel puțin câte o navă din fiecare tip de navă 
folosită de Marina Imperială sau de către Lorzii Războinici. 

Wedge zâmbi. 

— Terminând cu un anumit Super Distrugător numit Pumnul de Fier? 

— Asta ar completa colecţia, nu crezi? 

Capitolul 25 


Night Caller şi Hawkbat se întâlniră la data prevăzută, într-un sistem al cărui 
soare de un portocaliu slab nu susținea viața pe niciuna dintre cele şapte planete ale 
sale. Căpitanul de pe Hawkbat, Bock Nabyl, îşi ceru scuze pentru că nu putea să se 
întâlnească față în față cu Căpitanul Darillian şi îi explicase că o boală neplăcută se 
răspândise în rândul echipajului. Măsurile de carantină erau în vigoare. 

Căpitanul Darillian pretinse că înțelegea pe deplin. 

Aşa că reprezentanţii ambelor echipaje, lucrând în costume de vid, transferară 
un set de sateliți invizibili din cala principală de marfă a lui Hawkbat în cala ventrală 
a lui Night Caller, apoi ambele nave plecară pe drumuri separate, membrii echipajelor 
lor nevăzându-se deloc în carne şi oase. 

O zi mai târziu, Night Caller făcu o escală în sistemul Todirium, a cărui a treia 
planetă dezolantă găzduia o colonie care exploata fier şi rafina duroțel. Sistemul 
informatic al corporației care coordona activitățile din întreaga lume nu era o ţintă 
uşoară pentru abilităţile de piratare ale lui Grinder, dar şeful corporației, vorbind cu 
Căpitanul Darillian al lui Face, întrebă dacă Night Caller dorea să ridice ultima 
încărcătură de aliaje rafinate. Întrucât escalele anterioare nu indicaseră că corveta ar 
fi preluat astfel de încărcături, Face îi spuse omului că Zsinj va trimite un 
transportor de marfă pentru aliaje... dar insistă să îl trimită pe Locotenentul Narol la 
sol pentru a examina încărcătura. Face raportă câteva ore mai târziu locația exactă a 
depozitelor. 

— Asta va fi o misiune standard de tip coboară şi trage, le spuse Wedge piloților 
săi. Cu o singură diferenţă. Ştim că vom fi înregistrați. Ştim pentru că noi înşine vom 
amplasa sateliții spioni. Aşa că, atâta timp cât îi vom da informaţii lui Zsinj, vrem să 
fie cele mai proaste informaţii posibil. Cubber, vreau să pictezi toate X- 
interceptoarele cu culorile Escadrilei Vagabond. 

Mecanicul păru nemulțumit. 

— Dacă e ceva ce urăsc mai mult decât să refac o treabă proastă... 

— „este să refaci una bună. Ştiu. Şi e şi mai rău, pentru că imediat ce 
terminăm misiunea, va trebui să îndepărtezi toată vopseaua şi să aplici din nou 
culorile Escadrilei Spectru. Wedge ridică din umeri. Sau putem să-l lăsăm pe Grinder 
să se ocupe de revopsire şi să te punem în carlinga lui pentru misiune. 

— Nu, mulțumesc. O să le pictez eu. 

— Deci, descărcăm şi amplasăm sateliții, continuă Wedge. Piggy, vreau ca tu şi 
Grinder să calculaţi punctul cel mai probabil în care ar intra în sistem o escadrilă de 
X-interceptoare şi care ar fi cea mai probabilă cale de atac asupra planetei. Vom 
instala sateliții de-a lungul acelei traiectorii şi vom obţine cele mai bune imagini 
posibile pentru Zsinj şi Trigit. Din moment ce vom lucra atât de mult în costume de 
vid, vreau ca Face şi Phanan să ne acopere cu X-interceptoarele, în caz de probleme. 
Phanan, îl poţi folosi pe al meu. Atâta timp cât îl tratezi bine. 

— O să încerc să nu-mi vărs berea prin el. 

— Ce profesionist din partea ta. Apoi, încărcăm X-interceptoarele, activăm 
sateliții şi ieşim din sistem. A doua zi, ne întoarcem cu X-interceptoare şi efectuăm 

atacul la sol. Deci, petreceţi ceva timp astăzi şi mâine obişnuindu-vă să vă apelaţi 
unii pe alţii cu indicativele Vagabond. Şi, Face, când mi te adresezi, nu uita să-mi 
spui Tycho o dată sau de două ori. Vom emite în clar, ca majoritatea unităților de 
nave de luptă, în loc să folosim criptarea Escadrilei Spectru. 

Face aprobă din cap. 

— După atac, vom face un salt pentru a ne reuni cu Night Caller. Simplu, în 
teorie. Întrebări? 

Nu există niciuna. 

— Să o facem, atunci. Vom începe să desfăşurăm sateliții în două ore. Grinder, 
Piggy, găsiți-ne nişte locaţii până atunci. 

Wedge observă că Grinder ieşi primul pe uşă. Este nerăbdător să înceapă să 
proceseze datele pentru misiunea sa suplimentară? 


Grinder alergă literalmente spre vestiarul adiacent salonului din față, de pe 
puntea trei. Aruncă o privire în jur pentru a se asigura că nu era nimeni la vedere 
pentru a-l observa, apoi introduse combinaţia dulapului său. O clipă mai târziu, luă 
în palmă cutia mică pe care o luase de la Institutul de Xeno-sănătate Scohar. 
Ocupantul său începu să zgârie părțile laterale din carton presat ale cutiei. 

Grinder, din ce în ce mai nervos şi mai vigilent, merse în față câţiva paşi pentru 
a ajunge la uşa superioară a calei prova. Se uită în cală, fiind liniştit să constate 
absența mecanicilor sau a piloților. Îşi scoase datapadul şi tastă un cod pentru ca 
acesta să transmită. Acum, şi timp de aproximativ cinci minute, camerele de luat 
vederi de deasupra calei aveau să afişeze o imagine fixă. 

Cobori la nivelul podelei şi tastă o altă comandă. Când aceasta fu transmisă, 
cupola unuia dintre X-interceptoarele de pe rândul din mijloc şuieră şi se deschise. 
Naveta de luptă a lui Face. Grinder zâmbi. Avusese nevoie de un efort considerabil 
pentru a obţine parolele şi alte coduri speciale care să-i dea acces la navele de luptă, 
la dulapurile şi la camerele întregului personal de la bordul lui Night Caller, dar 
merita. Asta îi dădea o mulțime de ocazii de a se distra. 

Deschise partea de sus a cutiei care conţinea insecta şi răsturnă cutia peste 
scaunul de comandă al lui Face. Din ea ieşiră pete de o substanță neidentificată, 
poate hrană pentru insecte. Apoi, ceva negru, ce nu era insecta, alunecă liber, iar el 
îl prinse în timp ce cădea. Era un datapad mic şi ieftin, de tipul celor care nu erau 
programabile, cu o unitate de memorie suficient de mare doar pentru a conţine 
câteva date. Pe fața lui scria Hoinar de Sticlă, îngrijire şi hrănire. 

Scutură din nou cutia şi insecta translucidă alunecă afară, căzu zvârcolindu- 
se pe scaun şi apoi se ridică în picioare. Se întoarse să se uite la Grinder, ca şi cum l- 
ar fi evaluat pentru o posibilă masă, apoi privi încet în jur, în cerc, analizându-şi 
noile împrejurimi. Grinder emise o altă comandă din datapadul său şi cupola navei 
lui Face se închise. Acum, Face avea să aibă o surpriză. Grinder speră ca insecta să 
se afle într-un loc nevăzut atunci când pilotul se va urca la bord pentru misiunea sa 
de pază. 

Face ar trebui să scoată nişte sunete interesante când va descoperi creatura 
ciudată care se târa peste tot în jurul lui. 

Instalară sateliții de supraveghere fără incidente, iar Face nu raportă niciun 
intrus insectă atunci când el şi Phanan se întoarseră din misiunea de patrulare. 

Grinder se uită la Face pe furiş, încercând să găsească un semn că pilotul 
strivise accidental insecta, dar nu exista nicio pată de lichid sau exoschelet zdrobit 
care să sugereze că ar fi făcut-o. 

Cu următoarea ocazie, Grinder se întoarse la cala prova, deschise cupola X- 
interceptorului lui Face, şi timp de câteva minute căută în carlingă, dar insecta nu 
era nicăieri de găsit. Cercetă chiar şi în mica cală de marfă a navei de luptă, din nou 
fără noroc. Suspină. Era oportunitate de glumă irosită. Insectă nerecunoscătoare. 
Data viitoare, avea să găsească o creatură mai zgomotoasă şi mai agresivă, ceva care 
cu siguranţă îl va face pe Face să vrea să se ejecteze în mijlocul misiunii. 


Grinder se trezi în acea noapte, sigur că auzise ceva zgâriind la uşa lui. 

Un vis, se gândi el. Apoi auzi din nou: scrâşt, scrâşt, scrâşt. Exact zgomotul pe 
care îl auzise în cutia sa cu Hoinarul de Sticlă. Se ridică şi se îndreptă spre uşa 
cabinei sale, dar zgomotul nu se mai repeta. Deschise uşa, dar afară nu era nimic pe 
jos, doar Phanan care se oprise în fața propriei uşi. 

Grinder căscă, apoi întrebă: 

— Ai auzit ceva? 

Phanan îi aruncă o privire curioasă. 

— Întotdeauna vii la uşă dezbrăcat în mijlocul nopţii ca să pui astfel de 
întrebări? 

— Nu, serios. Ai auzit ceva ciudat acum o clipă? 

— Ei bine, de fapt, da. Un fel de scâşnet. Ca şi cum ceva mic ar fi alergat pe 
aici. 

Grinder privi suspicios în stânga şi în dreapta pe coridor, apoi închise cu grijă 
uşa. 


Unsprezece membri ai Escadrilei Spectru - toţi, cu excepţia Tyriei, al cărei X- 
interceptor fusese din nou alocat lui Phanan - ieşiră din hiperspațiu în sistemul 
Todirium, cât de aproape de planeta minieră permiteau hiperpropulsoarele. Coborâră 
cu un vuiet până la suprafața planetei, la o sută de kilometri de districtul de 
depozitare al coloniei, apoi făcură o buclă, trecând de la un curs de la est la vest la 
unul de la nord la sud, zburând la nivelul solului pentru a deruta senzorii locali. 

La 30 de kilometri de ţintă, survolară un mic complex rezidenţial. În momentul 
în care trecură în trombă, văzură că cineva din afara complexului, o figură umanoidă 
într-un costum albastru de protecţie a mediului, se uita la ei. 

— Asta s-ar putea să ne fi costat elementul surpriză, spuse Wedge. Rămâneți 
în alertă. 

— Douăzeci de kilometri, spuse Janson. 

Mai multe drumuri, cele mai multe dintre ele fiind încă poteci de pământ, 

străbăteau peisajul maroniu de sub ei. 

— Zece kilometri, spuse Janson. 

— Reduceţi viteza, spuse Wedge şi micşoră viteza. Foliile S în poziţie de atac. 

Acum treceau peste nişte câmpuri cultivate, cu culturi de un albastru-verzui 
straniu, despre care Wedge nu ar fi crezut că aparțin naturii, şi peste canale de 
irigaţii. Unele dintre drumuri erau asfaltate. 

— Cinci kilometri, spuse Janson. 

Gate, unitatea R5 a lui Wedge, ţipă un avertisment în timp ce placa sa de 
senzori se lumină cu o alertă - senzori direcţionali care căutau o blocare. 

— Rupeţi rândurile, zise Wedge. Ocupaţi-vă mai întâi de amenințare. 
Preocupaţi-vă de ţinta principală mai târziu. 

Patru perechi de X-interceptoare se îndepărtară de Wedge, lăsându-l pe acesta 
şi pe camaradul său temporar, Donos, în mijlocul noii formaţiuni mai largi. Câteva 
momente mai târziu, amenințarea apăru la vedere. Chiar deasupra periferiei aşezării 
principale a planetei se înălța un şir de nave de transport cu repulsor: vehicule 
scurte şi butucănoase, cu o lungime egală cu jumătate din cea a X-interceptoarelor, 
cu tunuri blaster puternice care ieşeau din partea din spate, pictate în roşu şi 
galben, sugerând pericolul. 

— Ultra Uşoare, spuse Janson. 

Wedge se încruntă. VAUU-urile, sau Vehiculele de Asalt Ultra Uşoare, abia dacă 
mai erau folosite de Noua Republică şi pe planete îndepărtate ca aceasta. Sistemele 
lor de repulsie nu ar fi trebuit să fie suficient de puternice pentru a le ridica până la 
nivelul acoperişului; aceste vehicule trebuiau să fi fost dotate cu motoare mult mai 
puternice. 

— Cinci, Şase, viraţi la stânga, spuse Wedge. Unsprezece, Doisprezece, viraţi la 
dreapta. Pregătiți-vă să faceți raiduri de mitraliere încrucişată asupra țintelor. Toţi 
ceilalți, treceţi pe faza evazivă şi continuaţi spre ținta principală. Aveţi grijă: tunurile 
din spate sunt adevăratele probleme. 

Le auzi confirmările în timp ce-şi ridica X-interceptorul pe aripa sa stângă, apoi 
continuă într-o răsturnare, manevrând asemeni unui tirbuşon pe direcția țintei. 
Senzorii arătau că Donos se lipise de coada lui. 

Laserele luminau părțile din față ale VAUU-urilor; două raze se opriră fix la 
douăzeci de metri în fața botului navei Wedge, fiind reținute de scuturile sale 
frontale. 

Apoi, el şi Donos trecură de linia de atacatori. VAUU-urile pluteau într-adevăr 
la zece metri înălțime pe ceea ce trebuia să fie motoare repulsorlift îmbunătăţite, iar 
imediat în spatele lor şi al clădirilor care le protejau se aflau unități de artilerie, mici 
rastele cu rachete autopropulsate îndreptate spre direcţia de apropiere a Spectrelor. 
Piloții unităţilor de artilerie priviră Spectrele cum survolau, cu o expresie surprinsă; 
părea că viteza navelor de vânătoare îi luase prin surprindere. 

Wedge îşi continuă rostogolirea. Tunurile blaster de pe spatele VAUU-urilor 
deschiseră focul, emisiile lor luminând cerul din spatele lui; un artilerist fu suficient 
de abil încât să atingă scuturile din spate ale lui Wedge. 

Auzi vocea lui Piggy: 

— Cinci, recomand... 

Wedge vorbi repede: 

— Doisprezece, fără comentarii personale. 

Nu putea să-l lase pe Piggy să-şi înceapă comentariile de consiliere - nu şi 
dacă voiau să reuşească să imite Escadrila Vagabond. 

— Da, domnule. 

— Oh, relaxează-te, Tycho, se auzi vocea lui Face. 

— Acelaşi ordin pentru tine, Opt. 

Wedge rânji. Face alesese un moment bun pentru a-şi introduce greşeala de a- 
şi identifica şeful de misiune pe nume. 

— Da, domnule. 

— Liderul, către Unsprezece. Începeţi cursa de mitraliere. 

În spatele lui Wedge şi Donos, cele două Grupe de nave de luptă se încrucişară 
deasupra liniei de VAUU-uri şi a pieselor de artilerie cu rachete, laserele lor fulgerând 
din ceruri ca nişte tije roşii. Cerul se lumină din nou în momentul în care una dintre 
unitățile de rachete explodă. 

Raza de acţiune a lui Wedge era redusă la un kilometru. În față, văzu depozitul 
cafeniu pe care îl identificase Face în înregistrarea şedinţei de informare. Ţinti 
clădirea, îşi văzu parantezele înroşindu-se aproape instantaneu şi trase. Torpila 
protonică fulgeră spre ţintă mai repede decât putea urmări ochiul său, nimerind o 
fereastră de la etajul superior şi afundându-se înăuntru când explodă, spulberând 
acoperişul clădirii într-un nor de bucăți. Câteva clipe mai târziu, torpilele lansate de 
către cele cinci Spectre care îl urmau se îndreptară spre ţinta care se dezintegra. În 
timp ce Wedge se apropia, depozitul devenise un nor de fum şi lumină strălucitoare, 
care creştea atât de repede încât chiar şi traiectoria sa evazivă îl purtă parțial prin el. 

Văzu o lumină roşie incandescentă, auzi lovituri când resturile de la detonare 
se loviră pe suprafața X-interceptorului său şi apoi trecu prin nor, urcând. O 
verificare rapidă a sistemului de diagnosticare îi indică faptul că sistemul de stingere 
al unuia dintre motoare raporta o defecţiune - ceea ce însemna că şrapnelul 
pătrunsese în motor şi că ar putea cauza mai multe probleme în viitor. 

— Toate unitățile, raportați, spuse el. 

— Nouă este în regulă. Dar ai nişte guri de aerisire noi, Lider. 

— Anunţă-mă dacă iese ceva, Nouă. 

— Tycho, aici Unsprezece. Linia lor defensivă a dispărut. Unităţile de rachete 
au comis un fratricid. 

Wedge tresări. Asta însemna că rachetele de la o unitate de artilerie 
detonaseră, aprinzând rachetele de la unitățile adiacente, şi aşa mai departe în linie — 
probabil luând cu ele şi VAUU-urile, din moment ce erau atât de aproape. Acea linie 
defensivă fusese o tactică proastă şi neglijentă, probabil aleasă în grabă din cauza 
vitezei de apropiere a Spectrelor. 

— Patru este pregătit. 

— Aici Trei. Am pierdut un tun laser şi am întâmpinat ceva rezistenţă. 

— Doisprezece e intact. Lider, ţinta principală este un crater. Restul 
confirmărilor sosiră: rapoarte de avarii minore, fără răniți. 

— Bună treabă, Vagabonzi, spuse Wedge. Să plecăm de aici. 


Falynn părea că tocmai muşcase dintr-un fruct acru. Limbajul corpului ei, în 
timp ce îşi ținea coatele pe masa din sala de conferințe şi îşi sprijinea bărbia în 

mâini, sugera, de asemenea, iritare. 

— Am crezut că nu mă va deranja. Dar mă deranjează. 

Wedge intui că nu era o nemulțumire prea profundă. 

— Faptul că Escadrila Vagabond primeşte credit pentru raidul de pe Todirium? 

— Corect. 

— Ei bine, nu apare în raportul oficial. Iar acest lucru va fi dezvăluit imediat ce 
se va încheia misiunea noastră actuală. 

— Ei bine, eu am o plângere, spuse Kell. Am nimerit unitatea mea de artilerie 
în plin, iar când m-am întors pentru o a doua trecere, toate VAUU-urile dispăruseră. 

Wedge îi aruncă o privire sceptică. 

— Nu prea e un motiv de plângere. 

— Încă nu am o ucidere aeriană! Trei misiuni de atac şi un scor zero! 

Ceilalți râseră de el. Comunicatorul lui Face sună, iar el îl activă. 

— Da? 

— Loran, aici puntea. Ai o comunicare HoloNet pentru Capitanul Darillian. 
Este Amiralul Trigit. 


— Night Caller, spuse Amiralul, se va alătura corvetei Constrictorul şi fregatei 
Provocatorul ca linie avansată de sprijin. De îndată ce ieşim din hiperspaţiu în 
sistemul Morobe, lansează-ţi TIE-urile pentru a se alătura celor de pe corvetă şi 
fregată; ele vor servi ca forță de escortă. 

— Am înţeles, spuse Face. Şi TIE-urile dumneavoastră vor fi forța principală de 
atac? 

— Corect. Holograma Amiralului Trigit se înclină în față şi tonul său deveni 
confidenţial. Acum, mai am ceva de întrebat. Cum aş putea să te conving să îmi dai 
detalii despre aventurile tale, să spunem neoficiale, de la fiecare escală? 

Face îngheță. Amiralul ghicise - nu. Trigit aflase câte ceva despre negocierile 
private ale Căpitanului Darillian în numele Lordului Războinic Zsinj. Dacă ar fi 
bănuit adevărata identitate a echipajului lui Night Caller, nu i-ar fi dat niciodată 
planul de atac pentru Talasea. Face înghiți în sec. 

— Domnule... Nu puteți. 

— Aş putea face să merite. 

— Domnule, lăsaţi-mă să vă explic. Face încercă să se liniştească, ca să-şi dea 
replicile cât mai autentic. În primul rând, dacă mi-aş vinde onoarea, n-aş putea s-o 
răscumpăr niciodată. În al doilea rând, îmi dau seama că v-aş putea nemulțumi, dar 
vreau să înțelegeţi că îmi voi păstra credința faţă de Lordul Războinic până când voi 
muri. Oamenii se uită la mine, îmi văd micile obiceiuri şi cred că sunt un om 
superficial, dar sunt un ofițer onorabil şi nu voi încălca credința față de 
Comandantul meu. 

Îi aruncă lui Trigit cea mai intenționată privire, renunțând la toate manierele 
pretenţioase ale lui Darillian. 

— S-ar putea, domnule, să părăsesc cândva, în viitor, slujba de angajat al lui 
Zsinj. S-ar putea să intru în slujba dumneavoastră. Dacă o voi face, veţi şti, în urma 
acestei întâlniri, că vă voi păstra întotdeauna încrederea. 

Trigit se trase înapoi. Nu părea să fie supărat. 

— Ai dreptate, Căpitane. 

— Vă mulțumesc, domnule. Şi pot să spun că aş fi încântat să servesc sub 
comanda dumneavoastră în orice calitate oficială. Dar până atunci... 

— Până atunci, nu mă lăsa să-ţi mai atac onoarea, oricât de bine intenţionat aş 
fi. Trigit îi oferi un zâmbet firav. Mă surprinzi, Căpitane Darillian. 

— Intenţionez să o fac din nou, domnule. 

— Foarte bine. Trigit îi făcu o jumătate de plecăciune neobişnuit de graţioasă. 
Ne vedem la locul de întâlnire. 

— Abia aştept. 

Trigit îi făcu cu ochiul. Face se roti spre uşa centrului de comunicaţii, unde 
aştepta Wedge. 

— L-am prins, spuse Wedge. 


Scrâşt, scrăşt, scrâşt. 

Grinder se trezi cu o tresărire. Se auzea din nou sunetul. Nu era un vis, nici 
vreo halucinație, ci o zgârietură intermitentă. 

Scrâşt, scrăşt, scrâşt. 

Deschise uşa spre hol. Nu era nimic dincolo de ea. 

Scrâşt, scrăşt, scrâşt. 

Nu, sunetul venea de sus, din tavan, chiar deasupra patului său, dincolo de 
plăcile de duroțel. După alte câteva momente, zgomotul încetă. Grinder scotoci prin 
teancul de bunuri personale până când găsi datapadul care venise împreună cu 
Hoinarul de Sticlă, parcurgând informaţiile. Cu ce să hrănească creatura. Câte ore de 
lumină şi de întuneric ar fi trebuit să suporte în fiecare zi. Care erau temperaturile 
sale preferate. Cum să deosebească masculul de femelă. Nu ştia cum putuse să iasă 
din cabina de pilotaj a X-interceptorului şi să ajungă într-o cameră pe care nu o 
vizitase niciodată pentru a-l găsi pe omul care o luase de pe planeta sa natală. 

Porni terminalul din cameră spre computerul navei. Nu era probabil ca acesta 
să conțină informaţii despre creatură, dar era posibil... 

Şi în index apăru numele Hoinarul de Sticlă Storini. 

Afişă datele pe monitorul său. Nimic semnificativ pe care să nu-l fi văzut pe 
datapadul educaţional, cu excepţia unei holograme sofisticate care arăta exteriorul 
creaturii; comenzile de pe ecran îi permiteau lui Grinder să îşi mute punctul de 
vedere către interiorul creaturii şi vadă structura fizică a acesteia la mai multe grade 
de mărire. Însă în partea de jos a textului se afla un link intitulat Vezi şi Înşelătorul 
de Cristal Storini. Îl activă şi citi, cu o consternare crescândă, descrierea. 

Deseori confundat cu ruda sa cea mai apropiată, Hoinarul de Sticlă, Înşelătorul 
de Cristal Storini este mult mai puţin comun şi mult mai periculos. 

Trecu peste descrierea habitatului natural al creaturii. 

Fălcile Înşelătorului de Cristal secretă o otravă care este periculoasă atât pentru 
formele de viaţă native de pe Storinal, cât şi pentru mamiferele din alte lumi. Creatura 
se hrăneşte cu creaturi care se hrănesc la rândul lor cu Hoinarul de Sticlă. Ea 
simulează mişcările Hoinarului de Sticlă, atrăgând prădătorii spre ea; doar atunci când 
aceştia o atacă revine la viteza şi ferocitatea sa naturală, eludând toate atacurile şi 
muşcându-şi atacatorul cu ferocitate. Otrava sa este un puternic paralizant care îi ține 

pe duşmani neajutorați în timp ce îi mănâncă literalmente de vii. 

Înşelătorii de Cristal sunt un pericol deosebit pentru formele de viaţă mamifere 
din cauza retenţiei neobişnuite a memoriei lor bazate pe miros. Un Înşelător de Cristal 
care întâlneşte mirosul unui mamifer va îl va ține minte pentru tot restul vieții sale şi îl 
va urmări ori de câte ori va întâlni mirosul. Această trăsătură nefericită a dus la multe 
cazuri în care Înşelătorii de Cristal au urmărit observatorii de sălbăticiuni din sălbăticie 
în comunități şi i-au atacat în locuințele lor. Otrava acestor creaturi nu este periculoasă 
pentru indivizii sănătoşi. Viaţa unei victime în urma unui atac al unui Înşelător de 
Cristal poate fi salvată prin tratament medical dacă creatura nu a devorat o cantitate 
ireparabilă din masa corporală a victimei. 

Nu... Grinder clătină din cap. Pe cutie scria Hoinar de Sticlă. Cu siguranță 
corporaţia care capturase insecta nu ar fi făcut o greşeală şi ar fi pus în schimb în 
cutie un Înşelător de Cristal. Zdruncinat, stinse terminalul, apoi lumina de deasupra 
capului şi se întoarse în pat. 

Scrâşt, scrăşt, scrâşt. 

Reaprinse lumina. De data asta, zgomotul venea de la peretele din spatele 
patului său. Se uită cu atenţie la perete. Existau goluri în peretele despărțitor, 
deschideri prin care ar fi putut intra o insectă de mărime medie? 

Da. Porturi de acces la energie. Goluri uşoare în sudurile panourilor din 
duroțel. Deasupra, ajustări proaste în jurul corpurilor de iluminat. Night Caller nu 
era o navă nouă; inevitabil ar fi existat căi de intrare pentru insecte. 

Ton Phanan răspunse la a treia bătaie a lui Grinder, glisând panoul de la 
cabina sa şi uitându-se cu un singur ochi. 

— Ce? 

— Mai ai spray-ul ăla de etanşare de pe Storinal? întrebă Grinder. 

— Văd că ţi-ai amintit să te înfăşori cu un prosop de data asta. 

— Nu contează asta. Îl ai? 

— Da. 

— Pot să-l împrumut? 

— Ai o urgenţă de etanşare a plasticului la miezul nopții? 

— Da, aşa e. 

Phanan suspină. 

— În regulă. Aşteaptă puţin. 

Se întoarse un minut mai târziu cu flaconul cu spray. 

— Mulţumesc, Ton. Îți rămân dator. 

— Îmi datorezi o oră de somn. 

— O să stau de veghe pentru tine cândva. 

Grinder se întoarse în camera lui şi îşi petrecu următoarea oră astupând 
metodic fiecare gol, oricât de mic, din tavan, pereţi şi podea - cu excepţia gurii de 
aerisire. Apoi strecură un cablu de alimentare în gura de aerisire, astfel încât orice 
creatură care o atingea să fie electrocutată. Între timp, nu mai auzise nicio 
zgârietură. 

Poate că se rătăcise creatura. 

Stinse luminile. De data aceasta nu se mai auzi niciun zgomot. 

Îi mai trebui încă o oră, dar în cele din urmă adormi. 

Scrâşt, scrăşt, scrâşt. 

Pentru o clipă se simți prea ameţit pentru a-şi înțelege propriul sentiment de 


234 


alarmă - prea amețit, de fapt, pentru a-şi aminti propriul nume. Apoi îşi aminti de 
amândouă. 

Scrâşt, scrâşt, scrâşt. 

Zgomotul era mai puternic de data asta. Nu mai era înăbuşit. Ca şi cum... ca şi 
cum creatura ar fi fost în camera lui. Îl cuprinse o frică rece. În timp ce el era afară 
să ia spray-ul de la Ton Phanan, Înşelătorul de Cristal se strecurase în camera lui. 

Acum era prins aici, cu el. Nu putea să scape nici dacă ar fi vrut. Şi nici nu ar 
fi vrut. Avea să se târască pe el, să-l muşte şi să se înfrupte din corpul lui paralizat. 
Cu un geamăt, întinse mâna pentru a aprinde lampa de pe măsuţă. 

Aceasta făcu un clic, dar nu se aprinse. Se uită în jurul camerei, dar nu era 
nici măcar strălucirea slabă verde de la cheia de alimentare a terminalului său. 

Nu mai era curent în cabina lui. Oare creatura ronțăise cablurile de alimentare 
ca să ajungă la el? Nu - ar fi fost electrocutată. Era suficient de inteligentă pentru 
a... Nu. Nu se putea. Poate că fusese un vis. 

Scrâşt, scrâşt, scrâşt. 

Creatura era sub patul lui. Strigă şi sări în sus. Se năpusti orbeşte bezmetic 
prin camera lui, se izbi de uşă înainte să-şi dea seama că ajunsese la ea şi plesni 
întrerupătorul uşii. Nimic. 

Apucă uşa de unde alunecase în perete. Trase de ea, încercând să realizeze 
prin frecare şi presiunea degetelor ceea ce în mod normal era nevoie de servomotoare 
pentru a realiza, şi o deschise — o fracțiune de centimetru. Dincolo era un coridor gol. 

Scrâşt, scrâşt, scrâşt. 

Trebuia să fie în spatele lui. Tot sub pat? Sau venea după el, clătinându-se pe 
picioarele sale sticloase, cu fălcile căscate? 

Îşi introduse degetele în golul uşii şi trase cu putere, deschizând uşa complet. 

O masă sticloasă care chițăia îi alunecă drept în față venind de sus şi dinainte. 

Strigă şi căzu pe spate. Simţi că se loveşte de podeaua dură a cabinei sale. 


Apoi îl cuprinse întunericul. 

Capitolul 26 


— A suferit un fel de criză, cred. Testele ar putea să ne spună mai multe. 

Era vocea lui Ton Phanan, iar Grinder putea să vadă lumină prin pleoapele 
închise. Le deschise cu prudenţă. Vedea un tavan, ca cel din cabina lui, dar era 
infirmeria de pe Night Caller. Întoarse capul şi îl văzu pe Phanan, în picioare lângă 
uşă, vorbind cu Wedge şi Face, care se aflau înăuntru, şi cu Kell şi Janson, care erau 
afară. Cu toții păreau îngrijoraţi. Kell reacționă la mişcarea lui Grinder şi ceilalți se 
uitară. 

— Ah, spuse Phanan. S-a trezit. Nu va trebui să amputez. 

Grinder se ridică pe jumătate alarmat. 

— Ce să amputezi? 

— Ei bine, capul tău pare să funcţioneze defectuos. 

Grinder îşi pipăi cu precauţie fața pentru a se asigura că nu era nimic afectat 
de insectă. 

— Nu e de glumit. Am fost atacat. 

— De către cine? întrebă Wedge. 

— Un Înşelător de Cristal Storini. Este o insectă. Ceva asemănător cu un Hoinar 
de Sticlă, dar mult mai mortal. 

Ceilalți piloţi se uitară unii la alţii cu îndoială. Grinder simţi cum creşte iritarea 
în el. 

— Puteţi să vă uitaţi în computerul navei. Şi, dacă nu cumva am omorât 
chestia, este undeva în navă. Poate chiar în spatele pereților etanşi. 

Phanan se îndreptă spre terminal şi îşi croi drum printr-o serie de directoare. 

— Nu găsesc nimic despre vreun Înşelător de Cristal. 

— Este un link din secțiunea dedicată Hoinarului de Sticlă. 

— Nu găsesc nicio menţiune despre Hoinarul de Sticlă. 

Grinder se ridică nesigur şi se uită peste umărul doctorului. Phanan avea 
dreptate; nu exista nicio intrare în enciclopedia navei pentru vreo formă de viață de 
pe Storinal. 

— Sugerez, spuse Phanan, că a fost un vis. Ceva indus de stres, poate. Dar 
cred că aş vrea să te ţin sub observaţie în seara asta. 

— Sunt bine, izbucni Grinder. 

— Fă cum spune el, spuse Wedge. Grinder, ţipătul tău a trezit jumătate din 
navă. Cooperează cu Phanan sau îl voi pune să te certifice inapt de zbor până când o 
vei face. 

— Domnule, gândacul ăla e un ucigaş. Te muşcă şi te paralizează şi rămâi 
întins acolo în timp ce te mănâncă. Dacă nu-l vânezi şi nu-l omori chiar acum, va 
face din Night Caller propria sală de banchet. 

Wedge se uită la Phanan, care clătină din cap. 

— Ai primit ordinul, spuse Wedge. Dormi puțin. 

Le făcu semn celorlalți piloţi să îl însoțească şi plecă. 

Janson îl urmă, dar Face zăbovi şi închise uşa. 

— Face, trebuie să te fac să mă crezi... 

— Stai jos. 

Grinder se trânti pe patul de spital. 

— Te rog... 

— Lasă-mă să-ți arăt ceva. 

Din buzunarul salopetei sale, Face scoase un ansamblu rudimentar de piese 
mecanice mici. Grinder recunoscu un difuzor standard de la datapadurile emise de 
Noua Republică, o baterie mică, şi nişte fire. 

Face atinse capetele goale a două fire între ele. 

— Scrâşt, scrâşt, scrâşt, rosti difuzorul. 

Grinder se ridică brusc în picioare. Nu-şi amintea să se fi ridicat, dar acum 
înainta spre Face. 

— Tu... 

Phanan îl apucă de umeri şi îl trase înapoi pe patul de campanie. Grinder se 
zbătu şi se holbă la Phanan. 

— Ce naiba se întâmplă? 

— Răzbunare, spuse Face. Negi că tu ai pus insecta aia în cabina mea de 
pilotaj? 

— Eu... Ce? Ce insectă? Nu ştiu... Grinder văzu expresia implacabilă pe care o 
afişă Face şi renunţă la prefăcătorie. În regulă. Am făcut-o. Şi ce dacă? 

— Deci ai făcut şi toate celelalte lucruri. Manechinul din dulapul lui Falynn. 
Tuburile şi firele din dulapul lui Kell. O mulțime de alte trucuri. Râzând în tot acest 
timp de ideea de farse. 

— Nu-i adevărat. 

— Nimeni altcineva nu ar fi putut să o facă fără să lase urme în computerul 
navei. Ai spart parole în dreapta şi în stânga pentru a o face. 

Grinder îşi încleştă maxilarul şi nu răspunse. Face ridică din umeri. 

— Deci, răzbunare. A fost felul meu de a-ți spune răspicat că nu apreciez asta. 
Felul meu de a-ți spune opreşte-te. Pentru că ăsta e cel mai josnic mod de răzbunare 
pe care îl cunosc. 

— Cum ai realizat asta? întrebă Grinder. 

— Ce anume? 

— Toate. 

Face rânji în cele din urmă. 

— Pentru început, când a ieşit acel Hoinar de Sticlă de sub scaunul meu şi s-a 
târât pe mine... 

— Exact, de ce nu ai reacționat? 

— Păi, am crezut că era al lui Phanan. 

Grinder se întoarse spre doctor. Phanan ridică din umeri. 

— Îţi aminteşti când ne furişam în Institutul de Xeno-sănătate Scohar? Am 
trecut pe lângă un palet plin de cutii mici care conţineau chestiile astea. Folia care 
acoperea grămada era ruptă, aşa că am luat una dintre cutii. Întotdeauna am fost 
intrigat de insecte, încă de când, copil fiind, am aflat că le pot face pe unele dintre 
fete să sară în sus. Am ţinut creatura într-o cuşcă în camera mea. Face, pentru că e 
camaradul meu, mai intră din când în când înăuntru. Era familiarizat cu chestia aia. 

— După cum ţi-am spus, am crezut că e a lui Phanan, spuse Face. Mi-am 
redus la minimum transmisiunile de comunicații şi i-am spus. Am dus-o pe ascuns 
în cabina lui, astfel încât Wedge să nu o vadă. Şi am găsit gângania lui încă în cuşcă, 

aşa că am ştiut că era o altă farsă. Şi cum a reuşit farsorul să-mi deschidă cabina de 
pilotaj fără să lase vreo urmă? A fost cineva care ştia codul de acces... şi după ce i- 
am eliminat pe Cubber şi pe Kell, a mai rămas doar cineva cu abilități de spărgător 
de coduri. 

Grinder tăcu o grimasă. 

— Aşa se întâmplă când eşti prea perfecţionist. Dar zgomotul de zgâriere? 

Face bătu în buzunarul în care pusese deoparte difuzorul. 

— Kell a lucrat la micile gadgeturi. Se săturase şi el de farse. A pus câteva în 
camera ta. De asemenea, s-a urcat în conducte şi a dat drumul la câteva cu comenzi 
de comunicaţii în golurile dintre pereţii etanşi. Puteam să facem să pară că se târăşte 
peste tot în afara sau în interiorul camerei tale, dacă am fi vrut. Kell a construit, de 
asemenea, senzorul care ne spunea când aprindeai luminile şi micul mecanism care 
a coborât spre fața ta atunci când ai ieşit din cameră şi a oprit, de asemenea, 
curentul în camera ta. Pe care, apropo, l-a restabilit-o imediat după ce ai ţipat. 
Înscrierea în enciclopedie a fost ceva ce am făcut eu, intrând doar cu accesul meu în 
centrul de comunicații. Dacă ai fi pătruns în înregistrările de intrare, ai fi văzut că 
acele articole erau adăugiri recente în enciclopedie. Am luat datele reale de pe 
datapadul care a venit cu creatura lui Phanan. Phanan a făcut o scanare medicală a 
insectei sale pentru grafic. Noi am inventat tot textul despre Înşelătorul de Cristal, nu 
există aşa ceva. 

Grinder suspină. 

— Ei bine, poate că suntem chit. Îl privi ţintă pe Phanan. Dar asta nu 
înseamnă că poţi să mă droghezi şi să mă laşi inconştient. Asta depăşeşte limita. 

Doctorul zâmbi cu o expresie sinistră. 

— Nu am făcut-o. 

— Cine a făcut-o? 

— Nimeni. Sau, într-un fel, tu singur ai făcut-o. Grinder, ai leşinat. 

— Nu. 

Phanan aprobă din cap. 

— Curajosul pilot al Escadrilei Spectru a leşinat ca mort. Acum, putem 
considera încheiată cariera ta de glumet... Sau le spunem tuturor cum leşini când 
vin insectele după tine? Pun pariu că va fi un subiect de discuție interesant printre 
femelele Bothane din forțele armate ale Noii Republici. 

— Tu... tu... 

— Pui pariu? Avem o înţelegere? Sau ce vrei să spui? 

Grinder se prăbuşi, învins. 

— Avem o înţelegere. 

— Ei bine, atunci. Îmi imaginez că atunci când te vei trezi dimineaţă voi putea 
să te certific apt de zbor. 

Doctorul se ridică şi se întinse. 

— Între timp, mă duc să dorm puţin în orele pe care le mai avem. 

— Mynockule. 

— Nu mai mormăi, Grinder. E rău pentru sănătatea ta mintală. 

Rânjind într-un mod pe care Grinder îl găsea complet iritant, Phanan îl 
conduse pe Face din infirmerie şi stinse luminile. 

Scrâşt, scrâşt, scrâşt. 

— Face! Întoarce-te aici şi ia-ţi jucăria! 

Era cea mai elaborată înşelăciune pe care o încercaseră până atunci. Căpitanul 
Hrakness se afla în scaunul de comandă de pe puntea lui Night Caller, dar era 
îmbrăcat într-una din uniformele lui Darillian, cu părul vopsit în concordanţă cu al 
lui Darillian. Asta pentru ca, dacă una dintre celelalte nave din flota Amiralului Trigit 
ar fi orientat un senzor vizual spre puntea de comandă a lui Night Caller, să vadă 
ceva care să corespundă descrierii lui Darillian - ceva care să se potrivească cu 
holograma pe care o transmitea nava ori de câte ori comunica cu celelalte. 

Face era la post în centrul de comunicații, jucând rolul lui Darillian ori de câte 
ori era necesară comunicarea. Transmisiunea sa era reluată pe monitorul principal 
al punţii, iar Căpitanul Hrakness, din ce în ce mai irascibil, încerca, ori de câte ori 
era posibil, să imite mişcările lui Face. 

Cu zece minute înainte de momentul ieşirii din hiperspațţiu, piloţii se aflau în 
carlingile lor, parcurgând listele de verificare de pornire. Wedge, Falynn, Janson şi 
Atril se aflau la bordul navelor de luptă TIE, iar restul la bordul X-interceptoarelor. 

leşiră din hiperspaţiu la o sută de ani-lumină de sistemul Morobe, într-un 
sistem cu o pitică albă în loc de soare. Night Caller era ultima navă sosită. În formaţie 
se aflau deja Distrugătorul Imperial Implacabilul, fregata Imperială de escortă 
Provocatorul şi corveta Corelliană Constrictorul. Provocatorul era staționat mult în fața 
Implacabilului, Constrictorul se afla la o anumită distanţă în stânga şi uşor în spatele 
Provocatorului. Fără să aştepte confirmarea Amiralului Trigit, Căpitanul Hrakness se 
îndreptă în poziția oglindă spre dreapta şi în spatele Provocatorului. Holograma 
Amiralului Trigit prinse viaţă în faţa lui Face un minut mai târziu. 

— Căpitane Darillian! Profilul tău s-a schimbat de la ultima dată când ne-am 
întâlnit față în față, ca să spunem aşa. 

Face îşi întoarse capul pentru a-şi afişa profilul. 

— Cred că este acelaşi. Regal, dar insuportabil de chipeş. Sau poate vă referii 
la profilul lui Night Caller? 

— La el mă refeream. Văd că ai luat o navetă şi ai mai făcut şi alte modificări. 

Face se întoarse din nou în faţă şi îi oferi Amiralului un zâmbet conspirativ. 

— Naveta am luat-o de la un pirat. lar capsulele de salvare exterioare de o 
parte şi de alta sunt de fapt navele mele de luptă TIE, domnule Amiral. O idee de-a 
mea. În loc să-mi ia un minut să le desfăşor pe toate patru, acum îmi ia o secundă. 
Dacă doriți, îi voi pune pe mecanicii mei să caute specificațiile de modificare. Vi le pot 
transmite dumneavoastră şi Constrictorului. 

— Te rog să o faci. 

— Apropo de modificări, s-a făcut vreuna la profilul misiunii noastre? 

— Nu. Putem sări imediat ce sunteți pe poziţie. 

— Ceea ce se va întâmpla peste un minut şi jumătate. Aşteptăm semnalul 
dumneavoastră. 

Trigit dispăru. 

Forțele Noii Republici ar fi putut să atace flota lui Trigit aici, în acest sistem 
fără nume. Dar, din moment ce, teoretic, doar Căpitanii navelor ştiau unde se 
întâlneau, acesta ar fi fost un indiciu că unul dintre ei era trădător. Acest lucru nu 
ar fi contat dacă flota lui Trigit ar fi fost complet nimicită sau capturată, dar i-ar fi 

costat pe Spectre identitatea lor falsă dacă ar fi scăpat una sau mai multe nave. 
Atacând în sistemul Morobe, puteau da vina pentru toate trădările pe Rebeli dacă ar 
fi avut nevoie. 

Comunicatorul lui Face pocni. 

— Ajung pe poziție. 

Era Hrakness. 

Face oftă. Îşi dorea cu disperare să fie în carlinga X-interceptorului său, dar 
trebuia să-şi joace rolul dacă Trigit avea să comunice din nou. Pentru prima dată 
regretă îndemânarea sa teatrală. Văzu cum elementele tabloului de comunicaţii se 
aprindeau în timp ce Night Caller primea o transmisie de date de la Implacabilul. 
Câteva clipe mai târziu, nuanţa de sunet a motoarelor corvetei se schimbă. 

Toate cele patru nave îşi potriviră vitezele şi cursurile. 

Un minut mai târziu erau în hiperspaţiu. 


Cu cinci minute înainte de sosirea Implacabilului în sistemul Morobe, 
Locotenentul Gara Petothel se prezentă în fața Amiralului - lucru neobişnuit, 
deoarece protocolul prevedea ca ea să vorbească cu el de la consola sa din boxa de 
jos a echipajului sau să folosească interfonul. 

— Avem o problemă, domnule. 

— Ceva de care trebuia să ne ocupăm înainte de acest asalt? 

— Dacă am dreptate, acest asalt ne va distruge. 

El clipi nedumerit. 

— Spune repede. 

— Am verificat datele de la Proiectul Morrt. Datele care ne-au spus că Talasea, 
din sistemul Morobe, a fost locul probabil al relocării de pe Folor. 

— Şi? 

— Nimeni nu a corelat datele sistemelor în curs de profilare cu unitățile 
parazite care furnizau datele. Domnule, optzeci la sută din rezultatele statistice care 
indică Talasea ca ţintă provin de la aceleaşi douăzeci şi două de unități. Pentru ca 
acest lucru să se întâmple, acele unităţi ar trebui să fie ataşate la navele care săreau 
înainte şi înapoi între Talasea şi sistemele învecinate. lar atunci când unităţile au 
schimbat navele, ar fi trebuit să se mute pe nave care să facă exact acelaşi lucru. 

Trigit îşi păstră trăsăturile nemişcate, dar simţi cum îl străbate frigul. 

— Proiectul Morrt a ajuns la sfârşitul duratei sale de viaţă utilă, spuse el. 

— Mă tem că da, domnule. 

Amiralul se întoarse spre Comandantul Implacabilului. 

— Căpitane! Scoate-ne imediat din hiperspațţiu. 

Căpitanul, un tip cu aspect anost originar de pe Coruscant, a cărui înfăţişare îi 
dezmințea seriozitatea şi inteligenţa, nu puse nicio întrebare stupidă. Îşi ridică 
privirea, evaluând seriozitatea expresiei Amiralului şi îi făcu semn din cap pilotului 
său şef. O clipă mai târziu, priveliştea din fereastra din față spre hiperspaţiu se 
transformă în priveliştea de sfârşit de salt a stelelor care se întindeau spre infinit. 
Acele stele se preschimbară din linii în puncte ascuţite, fără să clipească, cu 
Implacabilul încă la ani-lumină de sistemul Morobe. 

Căpitanul îşi drese glasul. 

— Ce se întâmplă cu flota noastră, domnule? 

— Cereţi comunicaţiilor să pregătească o alertă. Ar trebui să le spună că 
Talasea este o capcană; ordinele lor sunt să părăsească imediat sistemul şi să ne 
trimită semnal când sunt siguri că au scăpat de urmărire. Începeţi să transmiteţi 
asta pe HoloNet acum şi continuaţi timp de douăzeci de minute. 

— Da, domnule. 

Trigit se aşeză mai bine în scaunul său. 

— Bună treabă, Petothel. Probabil că ne-ai scutit de o lovitură considerabilă. 

Locotenentul îi oferi un zâmbet rece şi se întoarse la postul ei. El o urmări cu 
privirea. Decise că era foarte aproape de femeia perfectă. Inteligentă, talentată şi 
frumoasă... şi oarecum distantă, aşa cum prefera el lucrurile. Poate că ar fi fost 
dispusă la o relație. Dacă ar fi fost, se îndoia că ar fi fost genul de femeie care să se 
ataşeze prea mult, să se amestece prea mult în viaţa lui. Un pachet ideal. 

Avea să se gândească la asta. 


Celelalte trei nave ale flotei ieşiră din hiperspațiu la o secundă una după alta. 
Planeta Talasea era aproape în fața lor; se folosiseră de umbra masei sale, mai 
degrabă decât de cronometru, pentru a ieşi din hiperspaţiu. Instantaneu, toate cele 
trei nave îşi lansară navele de luptă TIE. Cele patru ale lui Night Caller din fostele 
sale porturi de evacuare, cele patru ale Constrictorului din cala de la prova şi cele 
două duzini ale Provocatorului din hangarele sale. Implacabilul nu apăru în spatele 
lor. 

Face văzu indicatorul HoloNet aprins, dar îl lăsă pe ofițerul de comunicații al 
navei să se ocupe de recepţia inițială; el ar fi putut strica procedura. O clipă mai 
târziu, vocea Căpitanului Hrakness răsună în interfonul navei. 

— Atenţie, către tot echipajul. Implacabilul şi-a dat seama de capcană şi s-a 
retras. Celelalte nave se întorc pentru a scăpa de umbra masei lumii Talasea. Vom 
trage asupra lor în timp ce manevrăm. Toate tunurile din prova, pregătiți-vă să 
trageţi asupra motoarelor şi a echipamentului de comunicaţii al Provocatorului. 
Tunurile de la turelă, pregătiți-vă să trageţi asupra motoarelor Constrictorului. 
Trebuie să le ținem aici pentru forțele Alianţei. Nu, repet, NU ţintiți până când nu 
dau eu comanda; nu putem permite ca ei să-şi ridice scuturile. 

Face putu simți uşoara mişcare spre lateral în timp ce vorbea Căpitanul. 

Aprinse monitorul principal al camerei şi îl împărți între vederea din față şi 
citirile senzorilor. În câmpul stelar dinaintea corvetei, văzu că fregata inamică 
începea să intre în raza de acţiune a tunurilor prova ale Night Caller. Senzorul arăta 
că toate cele trei nave virau spre stânga, pregătindu-se să se întoarcă într-o manevră 
de 180 de grade care se va încheia cu corvetele încă flancând fregata. 

Face înjură. Tunurile de turelă ale corvetei puteau paraliza Constrictorul chiar 
şi de la acea distanță, dar nu se putea conta pe tunurile sale turbolaser din față 
pentru a distruge motoarele unei fregate Imperiale. Apăsă butonul interfonului 
pentru punte: 

— Căpitane, aici Face. Recomand să evacuați de urgență atmosfera din cala 
prova şi să deschideţi uşa calei imediat. Asta vă va da 14, poate 16 torpile protonice 
pe care să le trageţi asupra Provocatorului la prima trecere. 

— Mulţumesc, Loran. Bine gândit. 

Face ieşi din centrul de comunicaţii în fugă, riscând să-şi rupă picioarele în 
timp ce cobora scările. Dacă era suficient de rapid, putea să ajungă în cală şi să intre 
în carlingă înainte ca ei să evacueze atmosfera... 

Dar când apăsă pe butonul de control al uşii de la trapa de acces în cala prova, 
aceasta nu se deschise. Lumina de deasupra uşii strălucea în roşu. Căpitanul 
evacuase deja atmosfera din cală. Frustrat, Face izbi cu mâna în uşă. 


Kell aştepta în întuneric. În fața lui, negura se transformase într-o dungă 
verticală subţire de stele; în timp ce privea, aceasta se lărgi, iar fregata Provocatorul 
intră în vizor virând spre stânga, cu pupa spre ei. Asta însemna că Night Caller făcea 
o manevră în forță spre stânga. Dincolo de Provocator se afla cealaltă corvetă, 
executând acelaşi viraj cu aceeaşi viteză. 

— Fiți pregătiți, spuse Kell. 

Căpitanul Hrakness spusese că toate tunurile de la prova vor trage la comanda 
lui, iar el trebuia să aştepte până când toți cei şapte piloţi din cala de prova aveau 
câmp de tragere liber. 

În ciuda eforturilor sale, respiraţia i se acceleră, devenind şuierătoare. În 
urechile lui răsuna ca o gâfâială. Zilele trecute, asaltul de pe Todirium nu-l afectase 
în felul acesta. Bineînţeles, apărătorii de pe Todirium fuseseră slab echipați. 
Nepregătiți. Aceşti duşmani, pe de altă parte, pot riposta. Kell scutură din cap, 
încercând să alunge acea voce mentală invidioasă. Eşti pe cale să te holbezi la 
tunurile unei fregate Imperiale. O să fiţi vaporizaţi. Asta e sfârşitul lui Kell Tainer. 

— Taci din gură. 

— Ce s-a întâmplat, Cinci? 

— Nimic, Nouă. 

Fregata era aproape centrată pe ieşirea din cală. Kell apucă manşa de control 
şi o strânse cu putere pentru a-şi potoli tremurul mâinii. 

— Pregătiți-vă... pregătiți-vă... Ţintiţi şi trageţi! 

Kell îşi activă computerul de ţintire, basculă consola peste pupa fregatei şi 
văzu imediat cum se înroşeşte ţinta; computerul bâzâia cu tonul unei fixări bune. 
Trase ambele torpile şi le văzu cum se îndreaptă spre Provocator. O duzină de torpile 
li se alăturară în traversarea aproape instantanee spre fregată. Pupa navei capital se 
aprinse într-o explozie luminoasă în formă de sferă. 

— Cinci, am plecat, spuse Kell, şi ieşi din prova lui Night Caller. 

Chiar în timp ce ieşea, văzu cum laserele din față ale lui Night Caller se 
îndreptau spre motoarele fregatei, adăugându-şi pagubele formidabile la cele 
provocate de torpile. 

— Patru, am plecat! 

Senzorii indicau că Night Caller se îndepărta de fregată. La fel ca pe luna 
Cuibului Sângeros, pentru ca X-interceptoarele să poată fi lansate, corveta trebuia să 
îşi ţină scuturile de la prova coborâte... şi să manevreze astfel încât niciuna dintre 
navele inamice să nu poată trage clar spre prova sa. 

— Şase, am plecat! 

Coloana centrală de X-interceptoare era la vedere. Kell comută pe lasere, le 

conectă pentru tragere cvadruplă şi îşi porni senzorii vizuali. Provocatorul, până cu 
puțin timp în urmă în curs de a-şi recupera TIE-urile, le desfăşura din nou, într-un 
exercițiu de confuzie. Deschise focul în timp ce gonea spre perdeaua de nave de luptă 
a fregatei, trăgând cât de repede îi permiteau mâinile tremurânde. 


Wedge pluti lângă portul de aterizare al navei sale de luptă TIE, ca şi cum s-ar 
fi pregătit să andocheze. În clipa în care priveliştea de la prova se luminase de 
emisiile torpilelor protonice şi ale tunurilor laser, anunţă: 

— Griilor, în formaţie! 

Acceleră motoarele şi se deplasă într-un arc de cerc care îl purtă mult în jurul 
Provocatorului pe un curs spre corveta Constrictorul. De îndată ce sistemul de ţintire 
indică o distanţă de doi kilometri, începu să tragă cu laserele. 

Observă că tunurile turelă ale lui Night Caller loviseră deja în plin. Motoarele 
corvetei erau pline de energie, iar învelişurile lor izolatoare străluceau din cauza 
energiei absorbite; o panglică strălucitoare de foc de la motorul din extremitatea 
superioară stânga era semnul clar al unei conducte de combustibil fisurate. Night 
Caller continuă să tragă asupra pupei celeilalte corvete. 

Wedge îşi îndreptă şi el tirul spre motoare, având încredere că Falynn va face la 
fel, şi spuse: 

— Gri Trei, Gri Patru, ocupaţi-vă de sistemele de comunicaţii. Ştiţi unde. 

Într-adevăr, ştiau. Diferitele tipuri de corvete Corelliene îşi instalaseră 
sistemele de comunicații în puncte diferite, dar toate aveau majoritatea 
echipamentelor de comunicații şi a senzorilor în aceeaşi poziție: în dreapta, în partea 
centrală a navei, pe puntea doi. Atril şi Janson virară mult spre dreapta, apoi se 
înclinară înapoi şi începură să tragă încontinuu asupra părții îndepărtate a corvetei. 

Constrictorul începu în cele din urmă să riposteze la foc. Tunul de la pupa şi 
turela superioară deschiseră focul asupra lui Night Caller, tunurile laterale 
pulverizau salve asupra lui Wedge şi a celorlalți piloți TIE. 


Face se afla pe treptele care urcau spre puntea doi când Night Caller fu 
zguduită de o lovitură puternică; asta îl făcu să cadă şi să se rostogolească până pe 
palierul de pe puntea trei, pe treptele care îi zdrobiră oasele. Reuşi cu greu să se 
ridice în picioare şi şchiopătă până la puntea doi o clipă mai târziu. 

Luminile de pe coridorul care ducea spre punte pâlpâiau, iar fumul plutea pe 
coridor. Uşa de acces la puntea de comandă era înclinată spre el. Vopseaua se 
decojise şi arsese de pe suprafaţa ei, dând naştere fumului pe care îl vedea Face, iar 
metalul uşii strălucea roşu din cauza căldurii. Uşa scoase un şuierat asemănător cu 
cel al unei reptile care se pregătea să lovească. 

Face trase o gură de aer şi îşi atinse comunicatorul. 

— Căpitane Hrakness? E cineva din echipaj pe punte? Răspundeţi. 

Nu primi niciun răspuns. 

Kell trecu în goană pe lângă Provocator. Tirul său nervos cu laser ratase primul 
val de TIE-uri, dar al doilea set de torpile detonă în scuturile fregatei. Făcu o 
grimasă; avea să fie un conflict dur. 

— Cinci, aici Şapte. 

— Te aud, Şapte. 

— Am pierdut puntea lui Night Caller. 

— Ce? 

— A fost lovită direct de bateria pupa a fregatei, Cinci. Puntea a dispărut. 

Kell înjură şi începu să se răsucească pentru următoarea fază. Runt era acum 
pe urmele lui. 

— Mai era cineva în cală? 

— Nava de luptă a lui Face. El nu era înăuntru. Cred că Night Caller e în 
derivă. 

Într-adevăr, corveta părea a fi blocată în virajul spre dreapta care trebuia să-i 
îndepărteze prova de duşmani. Peste un minut, manevra avea să aducă din nou 
prova spre celelalte două nave. 

Kell îşi activă simultan unitatea de comunicații şi comunicatorul personal. 

— Night Caller, aici Spectru Cinci. Mă recepționează cineva? 


Wedge şi Falynn trecură vuind pe lângă prova Constrictorului, inversară şi 
traseră aproape înainte să se uite. Cala de la prova corvetei inamice se deschise, iar 
scuturile de la prova erau dezactivate pentru a permite să iasă TIE-urile. Focul laser 
unit al Spectrelor intră direct pe gâtul navei inamice. În timp ce plonjau, pierzând 
mai degrabă din altitudine decât să-şi urmeze traiectoriile, văzură cum o sursă de 
energie se revărsă din cală înspre ei, dovadă că ceva se aprinsese în cală — probabil 
motoarele ionice ale unuia dintre TIE-urile care se pregăteau de lansare. 

Turela ventrală a corvetei se roti după ei, trăgând pe măsură ce treceau, dar 
apoi tunurile încremeniră pe poziție, ultima lor rafală fiind la jumătate din 
intensitatea unui baraj standard. Wedge îşi verifică senzorii. Atât de aproape, 
scuturile corvetei ar fi trebuit să lumineze panoul de senzori, dar singurul lucru care 
făcea acest lucru era luminozitatea crescândă a motoarelor corvetei. Se roti în jurul 
corvetei pentru a aduce nava în ţinta de tragere şi îşi comută unitatea de comunicații 
pe frecvențele Imperiale cu spectru larg. 

— Constrictor, aici Noua Republică. Sunteţi neajutorați sub armele noastre. Vă 
dau zece secunde să vă predațţi. Dacă nu o faceţi, vă voi face o breşă în puntea de 
comandă şi voi zbura prin ea doar pentru a mă distra. 

O clipă mai târziu, o voce sugrumată răspunse: 

— Constrictorul către forțele Rebele. Ne predăm. Vă rugăm să aduceţi o navă de 
intervenție. Motoarele noastre sunt în flăcări. Şi vă rugăm să nu trageţi în capsulele 
noastre de salvare. 

Două dintre capsulele de salvare se ejectaseră din secțiunea centrală a corvetei 
şi începură să plutească încet în derivă spre Talasea. 

— Am înţeles, Constrictor. 

Vocea lui Janson interveni. 

— Wedge, Night Caller are probleme. 


Face cobori în fugă pe puntea patru şi se îndreptă spre cala de securitate 
combinată cu puntea auxiliară, situată chiar în fața motoarelor. Uşa se deschise la 
vocea lui, dar camera de dincolo era întunecată, neocupată. 

Se strecură în scaunul de comandă şi apăsă pe comunicator. 

— Grinder! Eşti încă printre cei vii? 

— Sunt aici. 

— Sunt pe puntea de rezervă. Ce trebuie să fac ca să o scot la liman? 

— De ce crede toată lumea că eu... 

— Grinder. 

— Tastează comanda wormturn?5, W-O-R-M-T-U-R-R-N, apoi identifică-te vocal 
şi emite parola Agamar Stăpâneşte Galaxia. 

Face făcu ceea ce i se spusese şi, o clipă mai târziu, puntea auxiliară se trezi la 
viață. Redirecționă toate posturile ofițerilor către consola sa de comandă şi opri 
imediat rotirea navei spre stânga. Pe monitorul principal al senzorilor, Constrictorul 
era indicat în verde - în siguranță, pacificat. Provocatorul era în continuare roşu. 
Afişajul arăta o varietate de puncte albastre deja în luptă şi altele care veneau 
dinspre Talasea şi lunile sale. 

Să începem cu începutul. Activă trapa calei şi o închise, apoi ridică scuturile 
prova la putere maximă. 

— Cubber. 

— Aici. 

— Trimite o echipă la uşa punţii doi. Puntea a dispărut, iar uşa îşi pierde 
integritatea. Sudeaz-o sau fă ceva înainte să explodeze complet şi să ia jumătate din 
echipaj cu ea. 

— Ne ocupăm de asta. 

Cât de repede putea procesa informaţiile, Face trecu de la un ecran la altul 
pentru a verifica fiecare dintre poziţiile de pe punte pe care le comanda acum. 

Obişnuiam să cred că postul de ofițer de punte e unul atât de uşor. 


Provocatorul pleca cu viteză maximă, adunând din nou ultimele sale TIE-uri, şi 
profitând de lipsa de reacție momentană a lui Night Caller şi de incapacitatea 
Spectrelor de a-i face pagube. 

— Spectre, în formație, spuse Kell. Nu vom reuşi să trecem de scuturile lor 
singuri. Vreau un baraj de torpile. Voi transmite datele de ţintire; puneţi torpilele 
voastre să le urmărească. Toată lumea să tragă la semnalul meu, cu excepţia lui 
Şapte şi Nouă — voi trageţi exact o secundă mai târziu. 

Numără răspunsurile lor până când se asigură că toți erau prezenţi. Tyria şi 
Piggy ieşiseră în cele din urmă din cală, ceea ce le dădea un total de şapte X- 
interceptoare, cu paisprezece torpile, pentru a efectua acel baraj. 


25 Wormturn - folosit pentru a descrie modul în care o situație se poate schimba brusc, astfel încât o 
persoană care a fost slabă, ghinionistă, fără succes, poate deveni puternică, norocoasă, de succes. 
a e E E SEE ERE E EEE E CC n a e E e a 

Îşi termină traseul în formă de arc şi se roti pe poziţie în fruntea formaţiei de X- 
interceptoare. Runt se aşează lângă el. 

— Night Caller, răspunde. 

— Aici Night Caller. 

— Face? 

— Lasă asta. Ce vrei? 

— Datele senzorilor despre Provocator. Unde are scuturile cele mai vulnerabile? 

— Aşteaptă o secundă. Uh... 

— Face, grăbeşte-te. 

Tunurile fregatei începuseră să se îndrepte spre formaţia de X-interceptoare. O 
rafală de la unul dintre tunurile laser de la pupa Provocatorului ratase X- 
interceptorul lui Kell, dar fusese suficient de aproape pentru a-i goli puterea în 
scuturile prova, lăsându-le la zero energie. Kell înjură şi redirecționă energia de la 
scuturile pupa şi de la acceleraţie pentru a le readuce în funcțiune şi a le consolida. 

— Dacă citesc bine, deasupra, chiar în spatele sistemului de comunicații cu 
rază scurtă de acțiune. 

Kell luă altitudine față de fregată, văzu că Spectrele îl urmară fără probleme în 
timpul manevrei şi plonjă spre partea superioară a fregatei. Sistemul de țintire deveni 
roşu de îndată ce trecu pe deasupra fregatei, dar el îl poziţionă cu grijă deasupra 
platformei de antene. 

— Spectrele, trei, doi, unu, trageţi. 

Privi dârele roşiatice ale celor zece torpile protonice care se îndepărtară de X- 
interceptoare şi se izbiseră de partea superioară a fregatei. Următoarele patru torpile 
plecară înainte ca detonarea şi norul de resturi să înceapă să se elibereze; le văzu 
urmele intrând în sfera în expansiune şi dispărând înăuntru. Mingea continuă să se 
umfle în timp ce X-interceptoarele se ridicau şi se îndepărtau. 

— Cinci, aici Opt. Senzorii arată că scuturile au cedat şi că au lovit toate cele 
patru torpilele. Stai puţin, ceva nu e în regulă, detectez doi Provocatori... Pentru o 
clipă, se lăsă tăcerea. Apoi: Cinci, aici Opt. Fregata s-a rupt de la mijloc. E în două 
bucăţi. Indicele ei de ameninţare este zero. Mă recepţionaţi? 

— Te recepţionăm, Opt, şi mulțumesc. 

Kell încercă să-şi şteargă sudoarea care-i înțepa ochii, dar mâna lui întâlni 
scutul ocular al căştii. Împinse scutul în sus şi se şterse la ochi. 

Mâinile lui nu i se mai opreau din tremurat. 

Capitolul 27 


— Ce prostie din partea noastră, spuse Generalul Crespin, să aducem 
Escadrila Vagabond, toate acele A-interceptoare, Home One şi o pereche de fregate, 
când nu este nevoie decât de Escadrila Spectru şi de o corvetă lovită pentru a face 
față inamicului. 

Se aflau în domul gonflabil care servea drept popotă a ofițerilor în tabăra 
temporară de pe Talasea, destinzându-se la o bere şi un coniac care avea un gust 
asemănător cu cel al combustibilului de navă. Cuvintele Generalului erau sarcastice, 
dar tonul său era mai mult de regret decât orice altceva. 

— Dacă ar fi venit Implacabilul, am fi fost morţi fără acele forțe suplimentare, 
răspunse Wedge. Aşa stând lucrurile, am avut elementul surpriză - în câteva moduri 
diferite — în favoarea noastră. Chiar şi aşa, am pierdut un echipaj de punte bun şi 
experimentat. 

Crespin aprobă din cap. 

— Nu am vrut să fiu glumeţ. Abia aşteptam să-i dau înapoi lui Trigit ceea ce 
ne-a dat el pe Folor. 

— Încă mai puteţi. Wedge mai luă o gură din coniacul cu aromă petrochimică. 
Le-am lovit puternic şi rapid sistemele de comunicaţii. Nu au reuşit să îi trimită 
mesaj lui Trigit. De îndată ce vom fi pregătiți, Night Caller va ieşi din nou - şi îi vom 
spune lui Zsinj o poveste de supraviețuire împotriva unor şanse teribile. Voi face tot 
ce este nevoie ca să ne apropiem de Zsinj sau de Trigit şi să-i înfigem o vibrolamă în 
rinichi. 

Generalul zâmbi. 

— Dacă aveți ocazia să stabiliți un contact real... 

— Escadrila dumneavoastră şi Escadrila Vagabond vor fi primele unități la care 
voi apela, domnule. 

Generalul aruncă o privire în jur, ca şi cum ar fi vrut să se asigure că nu 
ascultă nimeni. Se aplecă mai aproape. 

— Apropo, Antilles, în legătură cu pilotul tău, Face Loran... 

— Da? 

— Eşti pe cale să primeşti nişte veşti cu privire la el. Am avut îndoielile mele cu 
el, dar i-am urmărit şi progresele. Aşa că, atunci când vei primi aceste veşti, reține că 
nu am avut nimic de-a face cu ele — într-un fel sau altul. 

— Foarte bine. 

Wedge îi aruncă Generalului o privire întrebătoare, dar bărbatul mai în vârstă 
se ridică pur şi simplu şi plecă. Se uită în jur. Masa la care Locotenenţii Wes Janson 
şi Hobbie Klivan schimbaseră impresii era goală. Wedge avea să dea din nou de urma 
Vagabonzilor mai târziu pentru a se pune la curent cu noutățile. Deocamdată, era 
timpul să verifice progresele lui Night Caller. 

Se îndreptă spre lumina soarelui atenuată de ceață de pe Talasea. Tabăra Noii 
Republici era un câmp năpădit de liane şi înconjurat de copaci. Câmpul era acum 
presărat cu domuri gonflabile şi diverse forme de nave de luptă şi alte tipuri de 
vehicule de luptă. Toate erau estompate de ceața aproape permanentă care învăluia 

planeta. În mijlocul câmpului se aflau cele două corvete, Night Caller şi Constrictorul, 
ambele nave prezentând avarii considerabile. 

Puntea de comandă a lui Night Caller fusese străpunsă, lăsând în urmă o 
gaură înnegrită cu marginile înflorite. Echipele de tehnicieni lucrau din greu la 
sudarea plăcilor de blindaj şi a unei singure foi de oțel transparent peste breşă. 

Wedge insistase ca reparaţiile să pară neglijente, lipsite de rafinament; 
trebuiau să fie realizate doar de echipajul său în câteva ore. 

Uşile de la cala prova a Constrictorului dispăruseră. De fapt, dispăruse cala 
însăşi, coca exterioară semisferică a acesteia fiind sfâşiată de exploziile din interior; 
prova arăta acum ciudat de asemănătoare cu un craniu care îşi pierduse mandibula. 
Nava avea, de asemenea, urme de stricăciuni de-a lungul părților laterale. 

Provocatorul fusese irecuperabil. Exploziile interne şi evacuarea aerului din 
interiorul navei provocaseră moartea membrilor echipajului care supravieţuiseră 
atacului cu torpile. Fregata devenise un mormânt în derivă cu mult înainte ca forțele 
de salvare ale Noii Republici să ajungă la ea. 

— Comandante Antilles. 

Wedge se întoarse spre sursa acelei voci familiare şi grave. 

— Domnule Amiral. 

Salută. Amiralul Ackbar se apropie însoţit de un Maior. Îi întoarse salutul. 

— Echipele mele mi-au spus că sunteți aproape gata pentru ieşirea în spaţiu. 
Eşti sigur că vrei să te duci după Trigit atât de repede? 

— Cu cât are mai mult timp să se gândească, cu atât mai mari sunt şansele să 
ne descopere deghizarea. 

— Voi lăsa această decizie la inițiativa ta, atunci. Mon Calamariul îşi cobori 
vocea. Am vrut să-ți mulțumesc pentru cuvintele generoase în legătură cu nepoata 
mea. 

— Cu plăcere, domnule. Mi-aş dori... 

Amploarea dorinţei lui Wedge îi opri brusc cuvintele în gât. Mi-aş fi dorit să o fi 
putut salva. Mi-aş fi dorit să fi găsit cuvinte care să ajute familia dumneavoastră să 
sufere mai puţin. Mi-aş fi dorit să nu fi fost acolo gaşca aia urât mirositoare de şobolani 
womp ca să o pună în pericol. Aş fi vrut ca fiecare moştenire a Imperiului să fie ştearsă 
din galaxie. 

Îi aruncă Amiralului o privire plină de regret. 

— Mi-aş dori. 

— Înţeleg. Ackbar se uită în jur, la personalul care se mişca printre vehicule şi 
nave, la zonele în care domurile gonflabile erau deja desfăcute. Eu însumi îmi doresc 
să-l găsesc pe pilotul care a depus atâtea eforturi pentru a o salva. Doresc să-i ofer 
mulțumirile mele. 

— Mă voi asigura că Ofițerul de zbor Tainer vă va întâlni. 

Ackbar întinse mâna spre Maior, care îi dădu o casetă mare. Aceasta i-o 
înmână lui Wedge. 

— A fost nevoie de ceva timp pentru ca birocraţia Noii Republici să ia 
cunoştinţă de isprăvile Escadrilei Spectru. Chiar în dimineața asta a trebuit să 
modific conţinutul acestei cutii. M-am gândit că este cel mai potrivit ca tu să 
distribui aceste materiale. 

Wedge deschise caseta şi fluieră când constată ce se afla în ea. 

Wedge le ceruse membrilor Spectre şi Locotenentului Atril Tabanne să se 
alinieze în salonul din prova lui Night Caller. După fețele lor, era evident că nimeni 
nu prea avea chef să sărbătorească; unii dintre ei erau posomorâțţi, alții păreau mai 
mult decât pregătiți să se îndrepte spre spaţiu şi să se întoarcă în cockpiturile 
navelor de luptă. 

— Urmările păcatelor voastre v-au ajuns din urmă, Spectre, spuse Wedge. Şi, la 
fel de semnificativ, Înaltul Comandament nu a reuşit să piardă rapoartele mele 
despre progresul misiunii noastre şi se pare că le-a citit efectiv. Ofiţer de zbor Tyria 
Sarkin. 

Ea se îndreptă, devenind impasibilă. 

— Nu am decât puţin de oferit, Sarkin. Home One ne-a livrat o pereche de X- 
interceptoare pentru a ne readuce la capacitatea operaţională deplină. lar asta, plus 
faptul că în ultimele săptămâni comportamentul tău a fost exemplar, înseamnă că te 
reintroduc pe deplin în operaţiuni şi ai propria ta navă de luptă. 

Ea zâmbi. 

— E destul de mult pentru mine, domnule. 

Wedge făcu un pas în lateral. 

— Ofiţer de zbor Garik Loran. 

Face păru surprins, dar luă poziție de drepți. 

— În timpul serviciului nostru de când ai fost făcut operațional, ai demonstrat 
în mod constant abilități de pilotaj rafinat şi o aptitudine excepţională pentru 
conducere, atât în planificare, cât şi pe teren. Din acest motiv, am plăcerea de a-ţi 
transmite promovarea la gradul de Locotenent în cadrul Comandamentului de Nave 
al Noii Republici. Felicitări, Face. 

Wedge îi înmână lui Face insigna noului său grad şi salută. 

Face, părând surprins, îi întoarse salutul. 

— Mulţumesc, domnule. 

— Ofițer de zbor Kell Tainer. 

Kell luă poziție de drepți, părând neliniştit. 

— La fel, ai demonstrat abilități excelente de pilotaj şi o uşurinţă pentru 
strategiile de pe câmpul de luptă care au fost în beneficiul grupului. De fapt, am 
observat în mai multe rânduri că ai adoptat strategii neobişnuite care au avut ca 
efect pierderea oportunității de câştig personal, dar care au permis supraviețuirea 
colegilor tăi şi a celor pe care eşti însărcinat să-i protejezi. Aşa că sunt fericit să îţi 
transmit şi ţie o promovare la gradul de Locotenent. Îi înmână lui Kell insigna de 
grad şi salută. Felicitări, Kell. 

Kell îi întoarse salutul. 

— Mulţumesc, domnule. 

Wedge fu surprins să vadă că pilotul era la fel de palid şi de rigid cum fusese 
întotdeauna în confruntarea cu Wes Janson. Decise să nu observe şi făcu încă un 
pas în lateral. 

— Locotenent Atril Tabanne. 

Singurul membru supraviețuitor al corpului de ofițeri al lui Night Caller luă 
poziţie de drepți. 

— Este neobişnuit ca un ofițer al Comandamentului Navelor de Luptă să fie 

capabil să ofere laude unui ofițer al Comandamentului Flotei — şi chiar mai rar ca 
unul dintre ei să vrea să o facă, având în vedere istoria rivalității dintre serviciile 
noastre. 

Asta stârni zâmbete din partea lui Atril şi a piloților. 

— Dar circumstanţele noastre sunt excepţionale. Dosarul dumneavoastră, de 
când v-aţi alăturat Marinei, a fost unul de loialitate şi servicii, iar singurul nostru 
regret este că procesul de uzură face parte din rapiditatea cu care primiți această 
promovare mult meritată. Îi înmână lui Atril noua ei insignă de grad şi salută. 
Felicitări, Căpitane Tabanne. Pentru noul tău rang şi pentru comanda navei Night 
Caller. 

Ea îi întoarse salutul şi păru că vrea să spună ceva, dar cuvintele se blocară în 
ea. 

— Şi, în sfârşit, un premiu la fel de bine meritat ca toate aceste promovări. 
Locotenent Tainer. 

Kell luă din nou poziție de drepţi. Acum părea chiar mai îngrijorat decât 
înainte. 

— Recent, aţi fost pus în poziția deloc de invidiat de a încerca să salvaţi un 
pilot care suferise o avarie catastrofală. Nu sunt sigur că v-aţi resemnat vreodată cu 
adevărul că moartea ei nu constituie un eşec din partea dumneavoastră. De fapt, o 
revizuire a înregistrărilor incidentului de către Comandamentul Navelor de Luptă 
confirmă faptul că efortul dumneavoastră a demonstrat atât un curaj neobişnuit, cât 
şi abilităţi de pilotaj de invidiat - un pilot mai slab s-ar fi prăbuşit într-o astfel de 
încercare. Prin urmare, am plăcerea de a vă oferi o premieră pentru Escadrila 
Spectru: Semiluna Kalidor. 

Piloții adunați strigară la unison şi rupseră rândurile pentru a aplauda. 
Semiluna, care se acorda întotdeauna pentru curaj şi îndemânare în pilotaj folosite la 
unison, era un simbol al prestigiului în cadrul forțelor armate. Kell înghiți în sec de 
câteva ori, dar nu-şi cobori ochii pentru a întâlni privirea lui Wedge şi deveni chiar şi 
mai palid. 

— Kell, apleacă-te. 

Kell o făcu, iar Wedge îi trecu panglica de mătase ceremonială peste cap, 
lăsând medalia să i se aşeze în jurul gâtului. Medalia însăşi, care arăta pasărea de 
pradă Kalidor în zbor inversat, cu aripile sale curbate în față, îmbrățişând o piatră 
prețioasă strălucitoare de culoarea chihlimbarului, se aşeză pe sternul lui, în timp ce 
Kell se îndrepta de spate. 

— Felicitări, Kell. 

Wedge salută. Kell reuşi să-i întoarcă salutul. În continuare nu întâlni ochii lui 
Wedge, iar vocea îi sună răguşită. 

— Vă mulțumesc, domnule. 

Wedge făcu un pas înapoi şi se adresă tuturor. 

— Doamnelor, domnilor, ne întoarcem în spaţiu peste o oră. Ştiu că asta nu 
lasă prea mult timp pentru a sărbători, dar împachetaţi cât de mult doriți. Nu prea 
mult pentru tine, Căpitane Tabanne. Vom vedea ce fel de accesorii decorative pot 
câştiga restul dintre voi când vom sta deasupra carcaselor ruinate ale Amiralului 
Trigit şi Implacabilului. 

Se întoarse şi lăsă uralele să-l urmeze afară din salon. Janson păşi alături de 
el. 

— Wes, în numele Sithului, ce e în neregulă cu Tainer? 

— Aş vrea să ştiu. 

— Este o distincţie pentru curaj. Tocmai a reparat greşeala pe care a făcut-o 
tatăl său. În ziua în care am primit Semiluna Kalidor, aş fi putut zbura fără 
propulsoare şi aş fi putut dobori Interceptoarele TIE doar scuipând spre ele. Dar el 
arăta de parcă ar fi vrut să vomite. 

— Şi pe mine mă nedumereşte. Eu zic să-l omorâm, spuse Janson. 

Wedge pufni pe nas. 


Kell le îndură urările de bine şi bătăile de la spate cât de mult timp putu, până 
când un membru al echipajului de schimb de pe puntea de comandă a lui Night 
Caller scoase un butoi de bere lomin şi halbe de sticlă. În timp ce ceilalți erau 
distraşi de perspectiva alcoolului, el se retrase în partea din spate a adunării şi apoi 
evadă în cabina sa. Se aşeză tremurând pe patul lui. Când bătu cineva în uşa lui, îl 
ignoră. 

Uşa şuieră acceptând codul de acces al lui Kell şi alunecă şi se deschise. Tyria 
intră şi o închise în urma ei. 

— Cum ai făcut asta? întrebă el. 

— Am folosit comunicatorul şi l-am întrebat pe Grinder. 

— La naiba cu el. 

Ea se aşeză pe marginea patului, cu o expresie îngrijorată. 

— Kell, ce s-a întâmplat? 

El înspiră adânc. 

— Uite, ţi-ar fi mai bine dacă ai uita de mine... 

Ea se aplecă spre el, de o manieră aproape amenințătoare, tăindu-i cuvintele. 

— Nu continua cu acest gând. Nu-mi spune vreo replică despre cum mi-e mai 
bine fără tine. Dacă faci asta, te voi face să-ți doreşti să nu te fi născut niciodată, iar 
eu tot nu voi pleca, aşa că vei suferi multă durere degeaba. Îl fixă cu privirea. Crezi 
că am încetat să mai fim prieteni când ne-am implicat în relația noastră? 

— Nu, dar... 

— Nu, nimic. Kell, chiar vrei să nu-ți mai fiu prietenă? Nu-mi da un răspuns 
bazat pe ceea ce crezi că e bine pentru mine. Spune-mi adevărul. Setează Onestitatea 
pe Activat. 

Kell se legănă ca şi cum ar fi fost în strânsoarea unui luptător la fel de mare ca 
el. În cele din urmă cedă, învins. 

— Onestitatea este pe Activat. Nu, nu vreau. 

Expresia ei se îndulci. 

— Atunci spune-mi ce s-a întâmplat. Arăţi de parcă Comandantul Antilles te-ar 
fi numit gunoiul galaxiei. 

— Chiar sunt gunoiul galaxiei. Pentru că am acceptat asta, această... Făcu un 
gest spre medalie, apoi o smulse de pe el şi o aruncă prin cameră. Această minciună. 

Ea se uită spre medalia care zăcea acolo, apoi se întoarse spre el. 

— Este pentru abilităţi superioare de zbor şi curaj. Care parte este minciuna? 

— Ambele. 

— Nu eşti un pilot bun? 

— Dacă aş fi fost atât de bun, Jesmin ar fi fost încă în viaţă. 

— Oh, aş vrea să-ți bag nişte neuroni în cap. Dacă Comandantul Antilles a fost 
impresionat de zborul tău în acea zi, cine eşti tu să-i spui că se înşeală? 

El privi în altă parte şi nu răspunse. 

— Şi nu crezi că acţiunea ta a fost una curajoasă? Adică, fără falsă modestie 
aici, Kell. Nu vezi nimic curajos în a-ți risca viața pentru a o salva pe cea a lui 
Jesmin? Să treci prin ceea ce a însemnat o serie de coliziuni în aer, riscând să te 
prăbugşeşti la fiecare dintre ele, având jumătate din sistemele navei tale de vânătoare 
scurtcircuitate, în încercarea de a o ţine în viață? 

— Poate. Poate doar în acea zi. Dar în rest... Îşi frecă ochii. Tyria, sunt fiul 
tatălui meu. Sunt speriat de moarte tot timpul. Şi e din ce în ce mai rău, nu mai 
bine. Într-una din zilele astea vom fi într-o misiune, iar eu îmi voi pierde orice 
pretenţie de autocontrol şi voi fugi spre stele, iar Janson sau Comandantul Antilles 
mă vor dobori şi asta va fi tot. Sau voi fi târât la curtea marţială şi voi ruina numele 
familiei noastre. Al doilea nume în două generații. 

Ea tăcu. El riscă o privire spre ea. Tyria nu avea nicio expresie, luând ceea ce 
spusese el ca pe o informație, fără să ofere nimic în schimb. 

— Când eram copil, spuse el, am crezut că e o minciună. Am crezut că poate 
tata era spion sau ceva de genul ăsta. Primise ordine în ultima clipă şi trebuise să se 
grăbească să le execute. Nimeni nu înţelesese asta, iar ei l-au împuşcat. Sau a fost 
drogat, a avut halucinaţii. Sau era altcineva în cabina de pilotaj şi tatăl meu adevărat 
se afla acolo undeva, în viață. Apoi, când am urmat cursurile de pilotaj, am găsit 
câțiva supraviețuitori ai primei escadrile a Aşilor Galbeni de pe Tierfon care vorbeau 
despre asta, fără să ştie că eu eram fiul lui. Unii dintre ei au fost batjocoritori. Alții 
erau plini de regrete. Dar îi auziseră comunicațiile. El fusese, pierduse controlul, îşi 
lăsase onoarea în urmă în graba propulsoarelor şi apoi murise. lar eu am moştenit 
tot ce a avut el. Ridică din umeri. Nu vreau ca tu sau oricare dintre Spectre să fiți 
ucişi din cauza mea. Îmi voi da demisia din funcție. 

Tyria întârzie să răspundă. În cele din urmă vorbi, cu vocea ei joasă, serioasă. 

— Ai încredere în mine, Kell? 

— Desigur. 

— Cu viaţa ta? 

— Da. Categoric. 

— Ai încredere în mine cu ceva mai presus de viața ta? 

— Poftim? 

— Vreau să ai încredere în mine că tu greşeşti şi eu am dreptate. 

— Nu. 

— Atunci nu-mi consideri părerea mea ca fiind egală cu a ta. Perspectivele 
mele. Inteligența mea. 

— Sigur că o fac. Dar mă cunosc mai bine decât mă ştii tu. 

Ea clătină din cap. 

— Nu, nu e adevărat, şi asta e problema. Mi-ai spus de două ori până acum că 
timp de ani de zile ţi-ai clădit viața pe idei care erau pur şi simplu greşite. Că tatăl 
tău nu a făcut ceea ce a făcut. Că Locotenentul Janson a fost un ucigaş cu sânge 
rece. Te-ai înşelat în privinţa lor. Ai avut curajul să recunoşti asta. Ai avut, de 
asemenea, curajul să recunoşti că nu erai cu adevărat îndrăgostit de mine înainte, că 
te-ai înşelat şi în privința asta. 

El nu răspunse. 

— Vreau să ai curajul să ai încredere în părerea mea mai mult decât în a ta. 
Kell, poate pentru că o parte din tine vrea să scape din orice luptă, dar tu te gândeşti 
mereu la ocolirea situației curente, iar ăsta e un lucru bun. Toţi cei care au fost pe 
Borleias vor fi de acord cu mine în privința asta. Şi de aceea ştiu că sunt mai în 
siguranţă cu tine zburând alături de noi. 

El nu răspunse. 

— Kell, te rog. 

Acesta suspină şi închise ochii, oprind privirea ei iubitoare şi nemiloasă. 

— În regulă. 


leşiseră din hiperspaţiu în sistemul care fusese punctul de întâlnire iniţial cu 
Amiralul Trigit. Aşa cum se aşteptaseră, Implacabilul nu se afla acolo. Din acel 
sistem, transmiseră către Zsinj raportul Căpitanului Darillian privind ambuscada 
Noii Republici, despre trădarea lui Trigit care îi abandonase, despre seria de manevre 
strălucite care îi scosese din zona ambuscadei, loviți, dar în viață. Următorul salt 
trebuia să îi ducă în sistemul Obinipor, mai adânc pe Inelul Exterior, dar încă în 
calea expansiunii treptate a Noii Republici. Obinipor, următoarea oprire pe traseul 
lui Night Caller, era o colonie liberă cu un amestec admirabil de resurse naturale: 
metale potrivite pentru fabricarea de generatoare de energie şi vulcani activi care le 
asigurau coloniştilor propria energie. Ordinele lor erau să ia două nave de luptă TIE 
şi să survoleze cel mai mari sedii corporative, la fel cum făcuseră şi pe planeta 
Viamarr. 

Imediat ce reveniră în spațiul normal, interogară Obinipor cu o transmisie 
codificată pe frecvențele Noii Republici şi recepţionară în scurt timp pachetul de date 
comprimat şi criptat de la echipa de informații aflată deja la fața locului. 

Înainte să aibă şansa de a-l decripta şi studia, Night Caller primi o transmisie 
pe HoloNet. Face îşi ocupă locul în centrul de comunicaţii şi afişă pe monitorul 
principal noua sa imagine. Cu modificările pe care le făcuse Grinder, acum îl înfățişa 
aşezat în scaunul de comandă mult mai puţin ostentativ de pe puntea auxiliară a 
navei. 

Se uită la Wedge care aştepta în uşă. 

— Pariez pe Zsinj. 

Wedge clătină din cap. 

— Este Trigit. Zsinj l-ar fi contactat pe Amiral pentru a obține versiunea lui 
înainte să ia legătura cu noi. 

— Pe zece credite? 

— S-a făcut. 

Face ridică din umeri, apoi activă legătura. Holograma Amiralului Trigit prinse 
coerență. Face se ridică pe jumătate de pe scaun. 

— Tu! Nu-mi vine să cred că ai tupeul pur şi simplu otrăvitor de a mă contacta 
după acea trădare... 

Trigit ridică o mână. 

— Te rog, Căpitane. De îndată ce ne-am dat seama că era o capcană, a trebuit 
să alegem dintre mai multe tactici, dintre care niciuna nu putea mulțumi pe toată 
lumea. 

— Să mulțumească pe toată lumea? Amirale, ne-aţi sărat şi ne-aţi atârnat la 
uscat! Dacă nu aş fi fost în centrul de comunicații, primind mesajul dumneavoastră 
destul de redundant prin care ne spuneațţi că era vorba de o capcană, aş fi fost la fel 
de mort ca şi echipajul de pe punte. Puntea mea este o gaură arsă. Mă gândesc să o 
transform într-o grădină. Face îşi lăsă vocea să se transforme din sarcasm în 
amărăciune. Trebuie să mă bazez pe ofițeri de rezervă, ofițeri neinstruiți, ofițeri 
promovați prematur... 

Trigit aprobă din cap pe tot parcursul tiradei sale. 

— Ştiu. Nu-ţi contest dreptul de a te plânge. Spune-mi, totuşi, ce ai fi făcut 
dacă ai fi fost la comanda Implacabilului> 

— Mi-aş fi urmat flota şi aş fi încercat să o conduc înapoi cât mai repede 
posibil. 

— Eşti sigur? Sigur nu ai fi avut alte planuri din partea Lordului Războinic 
care să îți limiteze alegerile? 

Face se holbă la el. 

— Nu, bineînţeles că nu sunt la curent cu nicio instrucțiune specială pe care ai 
primit-o de la el. 

— Poate că nu ai încredere în mine că am astfel de ordine, dar poate că pot 
face ceva pentru a te convinge. Rămâi în aşteptarea unei noi transmisii. 

Face aruncă o privire spre panoul de comunicații, aşteptând indicii revelatoare 
că Trigit trimitea date... dar, în schimb, o a doua hologramă se materializă în fața lui. 
Lordul Războinic Zsinj. 

Kell încremeni. Dacă asta era o transmisiune separată - şi faptul că rula 
separat de cea a lui Trigit, şi că imaginea Lordului Războinic nu apăruse în spațiul 
gol de lângă Trigit, sugera că aşa era — însemna că, dintr-o dată, computerul de pe 
Night Caller trebuia să facă aproape de două ori mai multă muncă decât înainte. 
Două legături HoloNet cu puncte diferite însemna că erau două seturi de imagini ale 
lui Darillian care trebuiau generate şi transmise. Nici procesoarele grafice ale 
computerului de bord, nici codul compilat în grabă de Grinder nu erau pregătite 
pentru o asemenea scurgere. Dacă imaginea lui Darillian se întrerupea brusc, îşi 
pierdea rezoluția... 

Face înghiţi în sec şi se aplecă foarte încet înainte. 

— Domnul meu. 

Zsinj îl privi cu atenție. 

— Zurel. Se pare că eşti supărat pe Amiral. 

Face îşi păstră corpul absolut rigid. Poate că, dacă sistemul ar fi trebuit doar 
să-i actualizeze chipul, ar fi putut ţine pasul cu solicitările la care era supus. 

— Cred că orice Comandant ar fi, dacă ar fi trecut prin ceea ce am trecut eu. 

Lordul Războinic zâmbi. 

— Cred că ai dreptate. Dar ai multe motive de bucurie. Am citit raportul tău. Ai 
făcut o treabă bună scoțându-ţi nava din pericol. 

— Rebelii probabil că nu au apreciat faptul că am folosit împotriva lor propria 
Tăietură Ackbar. 

Manevra disperată, elaborată pentru prima dată în timpurile moderne de către 
Amiralul Ackbar, presupunea trimiterea flotei proprii între liniile navelor adverse, 
făcându-le să tragă una în alta în cazul în care ratau ținta principală. Asta constituia 
o mare parte din scenariul de ficțiune al evadării lui Night Caller de la Talasea. 

— Da, dar eu am apreciat asta. Mai departe... gândeşte-te la asta. Cu 
Căpitanul Joshi mort şi Provocatorul distrus, cine crezi că este următorul la comanda 
Implacabilului? 

Unul dintre panourile de comunicaţii se întunecă complet. Era o defecțiune a 
sistemului sau o închidere a sistemului de comunicaţii de pe puntea auxiliară? Face 
transpiră şi încercă să nu se gândească la asta. Mai ales în lumina întrebării pe care 
tocmai o pusese Zsinj. De ce zâmbea Trigit în loc să protesteze împotriva pierderii 
navei sale? Zsinj trebuie să-i fi promis ceva mai bun. Comanda Pumnului de Fier, 
poate, în calitate de Căpitan personal al lui Zsinj? 

— De fapt, nu m-am mai gândit la asta înainte, spuse Face, gânditor. 

— Ai fost foarte ocupat. Şi eşti prea ocupat şi acum. Pentru că vreau să te 
alături Amiralului pentru o ultimă misiune. Apoi termină-ți circuitul şi îți voi trimite 
instrucțiuni de întâlnire pentru a te reuni cu mine. Ai înțeles? 

— Da, domnule. 

— Am analizat datele de la sateliții spioni pe care i-ați lăsat în urmă, spuse 
Trigit. Ştii cine te-a urmărit? 

— Nu. 

— Escadrila Vagabond. 

— Serios. Face zâmbi. Să înţeleg că misiunea despre care a pomenit Lordul 
Războinic îi implică pe ei? 

Trigit încuviinţă din cap. 

— Îi vom distruge, Darillian. Îi vom anihila chiar mai dur decât am distrus eu 
Escadrila Gheară. 

Face auzi un zgomot, un hârâit înăbuşit, de pe holul din afara centrului de 
comunicații. Scuipat de Sith, Donos e acolo? Nu îndrăzni să se uite ca să afle. 

— Mă voi alătura cu plăcere unei astfel de operaţiuni. 

Trigit nu păru să fi auzit zgomotul de pe hol. 

— Bine. Mă voi grăbi spre o poziție la câțiva ani-lumină de Obinipor. Tu doar 
încheie-ți îndatoririle acolo... oricare ar fi ele. 

Zsinj zâmbi. 

— Apoi, continuă Amiralul, vei sări să mi te alături, vom reintra în sistem şi ne 
vom poziționa în spatele celei mai mari luni a planetei. Când Escadrila Vagabond va 
veni pentru a efectua escapada lor obişnuită, îi vom termina. 

Face inspiră adânc. 

— Un plan bun, domnule... dar cred că îi lipseşte puțină ambiţie. 

Trigit zâmbi. 

— Ce vrei să spui? 

— Între Implacabil şi Night Caller, între TIE-urile dumneavoastră şi ale mele, 
putem distruge mai mult decât o escadrilă de douăsprezece nave de luptă. Dacă am 
avea o țintă mai mare, mai bună, una pentru care Rebelii ar aduce mai multe nave 
de luptă, am putea distruge mai multe escadrile. 

Trigit clătină din cap. 

— Hai să păstrăm lucrurile simple. Distrugerea Escadrilei Vagabond va avea 
un efect mult mai mare decât simpla pierdere a douăsprezece nave de luptă şi piloți. 
Reputația lor, legenda lor, va fi, de asemenea, distrusă. 

Însă Lordul Războinic Zsinj părea gânditor. 

— La ce fel de ţintă te referi, Zurel? 

— Rebelii sunt destul de consecvenţi în ceea ce priveşte materialul pe care îl 
alocă diferitelor tipuri de misiuni. Dacă dorim să distrugem trei escadrile în loc de 
una, alegem tipul de locaţie pentru care ar folosi trei escadrile pentru a o distruge. 
Face rezistă impulsului de a ridica din umeri, deşi simțea cum muşchii umerilor i se 
încordează din cauza posturii sale rigide. O ţintă generoasă. Una pentru care ei se 
gândesc că merită să rişte să o atace din cauza a ceea ce v-ar costa. 

Vocea lui Trigit se înălță în semn de protest. 

— My Lord, nici măcar nu ştim cu exactitate cum reuşesc Vagabonzii să 
urmărească Night Caller. Nu putem fi siguri că îl vor urmări pe Darillian dacă vom 
varia rutina corvetei. Nu avem niciun indiciu că aceştia au urmărit Night Caller până 
la Morobe. Imaginea sa holografică privi în sus şi în lateral, dincolo de Face, mai 
degrabă decât spre holograma lui Zsinj, însă Face ghici că pe puntea lui acesta se 
uita direct la imaginea Lordului Războinic. 

Zsinj respinse obiecţia sa. 

— Ne vom asigura că Night Caller nu va face efortul de a scăpa de urmărire, 
aşa cum a făcut-o când vi s-a alăturat la Morobe. Îi vom oferi corvetei suficient timp 
pentru a fi reperată de spionii Rebelilor. Şi dacă nici măcar asta nu reuşeşte, vom 
încerca din nou până când vom reuşi. Nu, Apwar, îmi place planul ăsta. Îşi întoarse 
atenția asupra lui Face. Zurel, rămâi în sistemul Obinipor, dar uită de terorizarea 
liderului Bonion. Ne vom îngrijora despre forțarea cooperării sale mai târziu. O să te 
anunț în curând unde va avea loc ambuscada noastră. 

— Da... 

Imaginea lui Zsinj se stinse. 

— ...my Lord. 

Trigit îi aruncă o privire mâhnită. 

— Vei fi un bun Căpitan de Distrugător, Darillian. Dacă ambițiile nu te vor 
ucide mai întâi. 

Face zâmbi. 

— Da... 

Trigit dispăru. 

— ...domnule. 

Face se întoarse. 

Wedge stătea în pragul uşii, aruncându-i o privire pătrunzătoare. În spatele lui 
se aflau un Donos cu chipul împietrit şi un Janson cu o privire jubilantă. 

Face ridică din umeri. 

— Am improvizat. 

— E în regulă, spuse Wedge. 

Vocea lui deveni o imitare batjocoritoare a tonurilor precise ale lui Trigit. 

— Vei fi un Locotenent bun, Face. Dacă ambițiile nu te vor ucide mai întâi. 

— Da... 

Wedge ieşi afară. 

— ..„.domnule. 

Capitolul 28 


— Va fi Ession, spuse Zsinj. 

Face aprobă înţelegător, ca şi cum ar fi avut idee despre ce vorbea Lordul 
Războinic. Apoi monitorul său principal se lumină şi pe el apărură cuvinte - unul 
câte unul, la fel de repede pe cât le putea rosti noul ofițer de comunicații al navei. 

Ession, sistemul Lucaya, a patra planetă (Sectorul Corporativ). Colonizată acum 
patru mii de ani. Centru important de producție industrială. Nealiniată. Ultima vizită a 
lui Night Caller a avut loc acum 18 luni. Nicio înregistrare a contactelor legate de Zsinj 
în acel moment. 

— Rebelii vor vedea acel loc ca pe un premiu bogat, spuse Face. 

Îşi înălță cu grijă vocea astfel încât cuvintele să poată fi interpretate ca fiind 
sarcastice dacă, de fapt, acea lume nu era ținta ambuscadei intenționate de Zsinj. 

— De aceea trebuie să te asiguri că locaţia nu va suferi daune prea mari. Ar fi o 
pierdere costisitoare. 

— Cu cine mă voi coordona pe teren? 

— Cu Raffin, bineînţeles, pentru detalii generale. Dar el este prea nervos 
pentru planificarea reală. Lucrează cu Paskalian, directorul său de securitate. Ea va 
stabili apărarea locației, va mai arunca alte câteva zeci de nave de luptă TIE în 
combinaţie, şi toate astea fără plângerile stridente ale lui Raffin. Chiar cred că Raffin 
trebuie să se pensioneze şi Paskalian ar trebui să-l înlocuiască. 

— Să mă ocup de asta dacă tot sunt acolo? 

— Mă refeream la o pensionare adevărată, Zurel, râse Zsinj. Să plece să 
locuiască undeva într-o căsuţă şi să-şi scrie memoriile. 

— Îmi pare rău. 

— Ştiu că eşti de obicei foarte eficient. Zsinj se calmă. Mâinile lui se mişcară în 
afara razei de acțiune a senzorului. Îţi transmit instrucțiunile. Încearcă să te înţelegi 
cu Apwar. 

— Mi-a trecut supărarea inițială, my Lord. Şi sunt nerăbdător să ripostez 
împotriva celor care chiar o merită. 

— Bine. Ne mai vedem. 

Lordul Războinic dispăru din peisaj. 

Până când Face reveni pe puntea auxiliară, ofițerul de comunicații accesase 
înregistrările Noii Republici şi avea datele de care aveau nevoie. Membrii echipajului 
de pe punte şi piloţii Spectre erau grupaţi în jurul lui în timp ce omul citea. 

— Transportoarele Uşoare Pakkerd, spuse el. Înainte de moartea Împăratului, 
era o divizie a Sienar Fleet Systems?6 care construia navele de luptă şi interceptoarele 


26 Sienar Fleet Systems — deținută de marea companie Santhe/Sienar Technologies — era un important 
producător de nave spaţiale. Prin intermediul filialei intitulată Sienar Design Systems, aceştia creau, 
de asemenea, motoare şi sisteme de propulsie. Alături de Kuat Drive Yards şi Corellian Engineering 
Corporation, era unul dintre principalii furnizori de nave militare pentru Imperiul Galactic: în timp ce 
Kuat Drive Yards era renumită pentru proiectarea masivelor Distrugătoare, Sienar Fleet Systems era 
cunoscută mai ales ca furnizor al navelor de luptă TIE, mici, dar letale. Cu toate astea, Sienar Fleet 
Systems a creat, de asemenea, masivul reactor cu ionizare solară I-a2b, care alimenta Distrugătoarele 
de clasă Imperială şi care dădea dimensiunea şi designul fuzelajului său lung de 1,5 km: de fapt, Kuat 


Drive Yards construise Distrugătorul de clasa Imperială în jurul uriaşului sistem de propulsie Sienar. 

TIE. După moartea Împăratului, Sienar a vândut-o şi acum construieşte o linie 
completă de vehicule utilitare de transport cu repulsor. 

Face pufni pe nas. 

— Cine vrea să parieze că încă mai există linii de asamblare pentru TIE-uri? 

Nu avu niciun client. 

— Dacă Zsinj crede că fabrica poate lansa câteva escadrile de nave de luptă 
asupra noastră, spuse Wedge, ar trebui să avem un pic de ajutor la sol pentru a 
împiedica acest lucru să se întâmple. Cum ar fi comandourile Locotenentului Page. 

— Sunt de acord cu asta, spuse Face. 

Ofițerul de comunicații continuă. 

— Proprietarul, Oan Pakkerd. Probabil o altă identitate falsă pentru Zsinj. 
Ofiţer şef, Vanter Raffin. Şeful securității, Hola Paskalian. Aş spune că se potriveşte. 

Wedge se îndepărtă de ofițerii adunați. 

— Ordinele venite din partea lui Zsinj sunt să ne abandonăm misiunea aici, pe 
Obinipor, şi să ne îndreptăm cu toată viteza cuvenită - dar pe o rută extrem de 
simplă şi uşor de urmat — spre Ession. Vă puteți ocupa de asta, Căpitane Tabanne? 

Ea îi aruncă o privire plină de amuzament. 

— Sper că a fost o întrebare retorică, Comandante. 

— Avem coduri de transmisie care ne vor permite să trecem de forțele de 
securitate ale sistemului Ession. Implacabilul ni se va alătura lângă luna principală a 
lui Ession pentru ambuscadă. Wedge zâmbi sumbru. Apoi vom da cu ciocanul?” în ei. 

Donos, care studia ecranul plin de date despre Transportoarele Uşoare 
Pakkerd, se îndreptă de spate şi se întoarse spre Wedge. Face fu surprins de 
intensitatea mortală din ochii pilotului. 

— De data asta nu scapă, spuse Donos. Chiar dacă va trebui să zbor cu nava 
mea de vânătoare în sus şi în jos pe coridoare în căutarea lui. 


Două zile mai târziu, lui Donos îi era suficient să se uite pe un hublou pentru a 
vedea nava omului pe care voia să-l ucidă. 

Night Caller se odihnea pe suprafața celui mai mare satelit de pe Ession, o 
stâncă argintie acoperită de cratere de impact şi de praf. Plutind la câteva sute de 
metri deasupra lor, susținut de neobositele motoare repulsoare, se afla Distrugătorul 
de clasă Imperială, Implacabilul. Nu departe, pe vârful unui munte era instalată o 
antenă de comunicaţii. Era una permanentă, o antenă comercială concepută pentru 
a retransmite transmisiunile şi senzorii de la suprafața planetei către navele din 
spatele lunii. Dar lui Kell îi venise o idee şi Face, jucând rolul Căpitanului Darillian, 
îl convinsesem pe Amiralul Trigit de utilitatea ei — ideea că antena era cheia 
posibilității lor de a se ascunde de Escadrila Vagabond şi totuşi de a rămâne 
instantaneu receptivi. 

— Ceea ce trebuie să facem, spusese Face, este să manevrăm antena astfel 
încât să genereze emisii ca un emițător defect. Emisii suficient de puternice pentru a 
ascunde emisiile standard ale motoarelor navelor noastre. Comunicaţiile planetare 
pot emite nişte scuze de rutină pentru problemă, împreună cu promisiunea că va fi 
reparată în curând. Putem fi chiar aici, gata de lansare, iar Escadrila Vagabond nu 


27 Se face aluzie la forma de ciocan a provei lui Nig ht Caller. 

va fi conştientă de prezența noastră - cu excepția cazului în care se vor apropia 
pentru a ne vedea cu ajutorul senzorilor vizuali. 

— În acel moment îi vom avea oricum, fusese de acord Trigit. E un plan bun. 

Aşa că îl puseră în aplicare prin simplul artificiu de a-i spune directorului de la 
Transportoarele Uşoare Pakkerd, Vanter Raffin, să o facă. După o scurtă negociere şi 
mituirea unui oficial al guvernului planetar, cele două nave avură disimularea 
electronică pusă la punct. 

Face stătea tolănit, plictisit, pe scaunul său din centrul de comunicaţii. Din 
când în când, Amiralul Trigit dorea să discute cu el, iar Face trebuia să fie aici 
pentru asta. Vocea ofițerului de comunicații se auzi prin interfonul navei. 

— Nava Hoinarul Galben tocmai a anunţat sistemul de control despre sosirea 
sa. 

Face se îndreptă. Sosirea inofensivă a navei Hoinarul Galben era semnalul că 
atacul Noii Republici era la o jumătate de oră distanţă. Câteva minute mai târziu, 
ofițerul de comunicații anunţă o transmisiune de la Implacabil. Face afişă imaginea 
lui Trigit. Amiralul părea iritat. 

— Darillian, eşti sigur că ai lăsat o pistă suficient de clară pentru ca Escadrila 
Vagabond să o urmeze? 

Face aprobă din cap. 

— Nu puteam s-o fac prea evidentă, domnule Amiral. Dacă operam în afara 
procedurilor noastre obişnuite, agenţii lor de informații ar fi putut să observe acest 
lucru şi să-şi dea seama că le permiteam să ne urmeze. Pur şi simplu m-am asigurat 
că Night Caller se afla în raza de acţiune a senzorilor planetari ai lui Obinipor, am 
petrecut timpul maxim adecvat pe curs înainte de a sări şi m-am asigurat că am sărit 
prin câteva sisteme locuite unde prezența noastră ar fi fost observată de spionii 
Rebelilor. Ei ştiu unde ne aflăm. 

— Un simplu joc de a urmări cel mai bine. 

Sintagma nu-i spuse nimic lui Face. Pur şi simplu încuviință din cap. Pe 
monitorul său principal nu apăru niciun indiciu care să-l ajute. Amiralul se 
încruntă. 

— Urmăreşte cel mai bine, repetă el. 

Face zâmbi. 

— Îmi pare rău, domnule. Încă sunt distras de planul nostru de luptă. De fapt, 
mă întrebam, din moment ce acele câteva nave de luptă TIE ale mele nu constituie o 
îmbunătăţire semnificativă a forţei escadrilelor dumneavoastră, dacă ar putea avea 
onoarea de a escorta Implacabilul odată ce începe bătălia. 

— Nu schimba subiectul, Darillian. Tu ai urmărit cel mai bine. 

În cele din urmă, cuvintele răsăriră pe monitorul principal. Face aruncă o 
privire peste ele, încercând să pară relaxat. 

Urmăreşti cel mai bine dacă o faci mergând în față. Astfel, prada ta nu ştie 
niciodată că nu este de fapt prădătorul. Doctrina standard a Serviciilor Secrete 
Imperiale. 

— Eşti destul de lent cu o replică care este practic un reflex printre foştii ofițeri 
de informaţii de pe Coruscant. 

Face începu să transpire. Spera ca programul de traducere vizuală al lui 
Grinder să nu transmită acel detaliu particular. Îşi drese vocea pe un ton trist. 

— Ştiţi cât timp a trecut de când nu mi-am mai văzut casa, domnule? 

— Doi ani şi şapte luni. Trigit aruncă o privire în lateral. Şi şase zile. 
Mulţumesc, Locotenente. Îşi întoarse atenţia asupra lui Face. De ce nu ştii ceva ce ar 
trebui să fie o a doua natură pentru Căpitanul Zurel Darillian? 

— Pentru că nu sunt Căpitanul Darillian, spuse Face. După expresia de 
surprindere a lui Trigit, acesta continuă. Nu acelaşi Darillian care a plecat de acasă 
acum doi ani, şapte luni şi şase zile. Totul s-a schimbat după ce am plecat ultima 
dată. 

Datele începură să se reverse pe monitorul său, fapte pertinente despre 
adevăratul Căpitan Darillian, în timp ce echipajul de pe puntea de comandă a lui 
Night Caller încerca să îl acopere pe Face în fața întrebărilor indiscrete ale lui Trigit. 
Nu mai sunt acel Darillian care am fost înainte ca Lusankya să fugă de pe Coruscant 
şi soția mea să moară în dezastrul care a urmat. Cu siguranţă nu sunt ansamblul 
comprimat de date din memoria dumneavoastră care credeţi că este Căpitanul 
Darillian. 

— Eviţi întrebarea... 

Face continuă ca şi cum nu ar fi auzit întreruperea. Îşi îndepărtă privirea de la 
fața lui Trigit, încercând să injecteze şi mai multă melancolie în tonul său. 

— Este o ironie în asta, bineînţeles. Acea femeie pe care o adoram a ucis-o pe 
cealaltă femeie pe care o adoram. Sunt sigur că cineva găseşte asta amuzant. 

— Eşti... Ce-ai spus? 

Face îşi întoarse atenția către Trigit. 

— Când Ysanne Isard a lansat Super Distrugătorul Lusankya de la dana sa de 
pe Coruscant, clădirea în care ne-am făcut casă soția mea şi cu mine s-a numărat 
printre cele distruse. 

— Ştiu asta. Este o chestiune înregistrată de Imperiu. Ce spuneai despre 
femeia pe care o adorai? 

Face ar fi putut să se bucure. Îl scosese în sfârşit pe Trigit de pe calea 
interogatoriului său. 

— Oh, nu mai are rost să ascundem adevărul. Nu mai poate face rău nimănui. 
Mi-am iubit soţia, domnule Amiral, dar Ysanne Isard a fost o zeiță pentru mine. 

— Glumeşţti. 

— Aţi întâlnit-o vreodată? 

— Bineînţeles că da. De mai multe ori. 

— Şi eu. Şi de fiecare dată am rămas uimit. De inteligența ei, de puterea ei, de 
sentimentul că avea destinul înfăşurat în jurul ei ca o mantie. Aş fi renunţat la tot 
pentru ea - familia mea, onoarea mea, comanda mea, numele meu. Dădu din cap cu 
părere de rău. Nu ar fi putut fi niciodată, desigur. Eram o insectă în ochii ei. Cred că 
toată lumea, în afară de Împărat, a fost. Dar puteam să visez. 

Inspiră adânc, încordând cusăturile uniformei sale, şi îşi lăsă ochii să alunece 
în timp ce memoria lui alerga înapoi în timp. 

— Doar mirosul ei. La fel de curat ca şi cum ar fi fost la fel de meticuloasă şi de 
intransigentă în ceea ce priveşte igiena ca în orice alt domeniu al vieţii ei. Şi o notă 
de parfum, ceva cu mirodenii, dar lipsit de orice fel de dulceaţă... 

Amiralul încuviință din cap, cu o expresie fascinată. 

— Mirosul de piele şi lemn. Un parfum pe care puţine femei îl pot purta. 

— Asta a fost. Face reuşi să schițeze un zâmbet trist. Şi acum ambele mele 
iubiri sunt moarte. Încă un motiv în plus pentru a şterge pata Rebeliunii din galaxie. 

Motivul meu, cel puţin. 

— Înţeleg. Tonul lui Trigit era solemn, liniştitor. Da, bineînţeles că TIE-urile 
tale pot escorta Implacabilul. Te las să te ocupi de pregătiri, Căpitane. 

— Mulţumesc, domnule. 

Holograma lui Trigit dispăru. O clipă mai târziu, sistemul de comunicații porni. 
Zgomotul care îl traversa nu era o voce, ci aplauzele şi uralele mai multor membri ai 
echipajului. Zâmbetul care îi răsări pe buze lui Face nu era al lui Darillian, ci al lui. 

— Mulţumesc, vă mulțumesc. Reprezentaţii oră de oră, la fix. Nebunii 
Imperiului sunt specialitatea mea. 


Ofițerul de comunicaţii anunţă: 

— Transportorul de marfă Pene Roşii trece prin centura de securitate exterioară 
a lui Ession. 

Căpitanul Atril Tabanne aprobă din cap. 

— Acesta este contactul nostru. Faceţi legătura cu toate stațiile şi cu toate 
navele de luptă. Şi afişaţi-l pe monitor. Vreau să văd ce este. 

O clipă mai târziu, monitorul principal al punţii auxiliare străluci cu imaginea 
unei nave container antice şi decăzute care se apropia de una dintre staţiile spaţiale 
de depozitare ale lui Ession. Atril şuieră. 

— Cunosc acea navă. 

— Nu este Pene Roşii, spuse Janson. Tonul său era unul de uimire. Este Cuibul 
Sângeros. 

Într-adevăr, nava-container care se apropia de Ession era jalnicul Super 
Transportor Mark VI care le servise drept bază piraţilor de pe M2398-3. 

— Nu-mi vine să cred că au reuşit să o facă să zboare, spuse Wedge. 

— Mai bine v-aţi îndrepta spre navele de luptă, spuse Atril. Dar, în prealabil, 
am un gând rău. 

— Nu ar trebui să faci asta, spuse Janson. 

— Ordinele mele actuale sunt să mă eliberez imediat ce se lansează Spectrele. 
Bruiajul senzorilor de la acea antenă releu ar trebui să facă dificilă țintirea mea de 
către Implacabilul. 

Wedge aprobă din cap. 

— Corect. 

— Dar dacă sunt suficient de inteligenți încât să arunce în aer antena la câteva 
secunde după angajarea în luptă? Vom fi o ţintă uşoară. 

— Nu m-am gândit la asta. Wedge o făcu acum. Ei bine, există o manevră pe 
care o poţi efectua şi care le va strica atât senzorii cât şi sistemele de ţintire vizuală. 

E] i-o descrise, iar Atril se uită la pilotul ei şef, care clătină din cap. 

— Domnule, spuse ea, nu sunt sigură că putem face ceva atât de sofisticat. Nu 
am avut suficient timp petrecut cu această clasă de nave. 

— Atril, tu eşti cel mai experimentat pilot de nave Corelliene de la bord. 

— Scuzaţi-mă, domnule, dar nu sunt. Există unul mult mai experimentat. 

Falynn, îmbrăcată în echipamentul de pilot TIE, aştepta lângă trapa de acces la 
capsula de evacuare a navei sale. Auzind zgomot de paşi încălțați venind în fugă, se 
aşteptă să îl vadă pe Comandantul Antilles alergând pe lângă ea spre propria sa navă 
de luptă, dar fu surprinsă când pilotul îmbrăcat în negru se dovedi a fi Atril 
Tabanne. 

— Căpitane? Ce s-a întâmplat cu Comandantul? 

Atril derapă pe lângă trapa ei şi îşi trase casca. 

— Am făcut un schimb. Acum eu sunt Gri Unu. 

— O eroare de ultim moment? 

— Nu, cred că am evitat una. 

Atril dispăru în trapa ei, iar Falynn îi urmă exemplul. 


Kell apăsă întrerupătoarele şi anunţă: 

— Aici, Cinci. Patru motoare pornite şi afişează verde. Sistemele de armament 
sunt la putere maximă. Toate sistemele sunt funcționale. 

Auzi rapoarte similare de la piloţii din jurul său, cuibăriți în suporturile 
metalice din cala prova a lui Night Caller. Grinder, Runt, Phanan, Donos şi Tyria 
raportară stările de funcționare. Face urma să li se alăture pentru lansarea inițială, 
dacă era posibil, sau pentru o lansare ulterioară, dacă nu. Wedge, Falynn, Janson şi 
Piggy trebuiau să se pregătească în cele patru TIE pentru propriul asalt surpriză 
asupra Distrugătorului. 

Respirația i se accelerase deja, iar ei mai aveau câteva minute până la lansare. 
Încercă să se calmeze. Se uită spre dreapta şi în jos. În rândul următor, în rastelul de 
jos, Tyria parcurgea propria listă de pornire şi verificare. Ea aruncă o privire spre el, 
îl văzu că se uită la ea şi îi suflă un sărut. El îşi forță un zâmbet pentru ea, dar se 
întoarse când simți cum îl apucă tremuratul. 


Locotenentul Gara Petothel îşi ridică privirea de la postul ei din boxa 
echipajului şi îi atrase privirea Amiralului Trigit. 

— Cred că vechea navă container este vehiculul lor de livrare, domnule. 

— De ce? 

— Raportează daune structurale cauzate de gravitația planetară. O posibilă 
dezintegrare. Eu zic că-şi pierde integritatea structurală, se dezmembrează... şi când 
explodează, plouă cu X-interceptoare. 

Trigit chicoti. 

— Nu e o tactică rea. Indiferent dacă ai sau nu dreptate în legătură cu acest 
asalt, va trebui să o țin minte. 

Ea zâmbi şi se întoarse. 

— Comunicațţiile, afişaţi pe difuzorul nostru orice transmisii pe care le primiți 
către sau de pe nava container Pene Roşii. Senzori, fixaţi vizual acel transportor. 

— Comutăm pe difuzor, domnule. 

— Da, domnule. 

Aproape imediat, prin difuzorul principal al punţii se auzi o voce: 

— Negativ, Control Ession. Avem defecţiuni de-a lungul chilei. Fisurile se 
lărgesc. Atmosfera se scurge. Asta înrăutățeşte situația. Nu putem rezista până 
trimiteţi o navă de salvare aici. 

Vocea părea îndurerată. 

— Pene Roşii, anticipezi că vor intra resturi de deşeuri în atmosfera noastră? 

— Mă tem că este un răspuns afirmativ, Ession. Vom face tot ce putem pentru 
a le limita. Ne vom seta autodistrugerea pentru cinci minute şi ne vom ejecta într-o 
capsulă de salvare. 

— Cum rămâne cu masa fuzelajului şi a containerelor... 

— Învelişul nu va fi o problemă. Autodistrugerea noastră îl va reduce astfel 
încât totul va arde la reintrare. Containerele, de asemenea. Am transmis manifestul 
nostru. Nu transportăm lingouri de sute de tone de duroţel aici. În mare parte, o să 
aveți parte de o ploaie de bălegar. 

— Protocoalele de comunicații planetare nu-mi permit să răspund corect la 
această afirmaţie, Pene Roşii. 

Amiralul Trigit îşi privi navigatorul. 

— Trasează-le cursul. Raportează unde se vor afla la finalul numărătorii 
inverse de cinci minute. 

— Da, domnule. Navigatorul lucră la panoul său de control timp de un minut. 
Grila 1713. 

— Adică, în raport cu uzina Transportoarelor Uşoare Pakkerd. 

— Oh. Navigatorul păru stânjenit. În lateral, pe o rază de cincizeci de kilometri, 
plus sau minus încă cincizeci. La o altitudine de câteva sute de kilometri. 

Amiralul se lăsă pe spate, mulțumit. 

— Locotenent Petothel, acordă-ți o permisie de trei zile. 

— De îndată, domnule. 

— Toţi piloţii la navele lor de luptă. 


Pe monitorul principal al lui Night Caller şi pe monitoarele secundare de pe 
toate navele de luptă şi zonele comune, vechea navă container numită Pene Roşii se 
stingea neputincioasă, cu fuzelajul deja în curs de deformare, în timp ce atingea 
marginile exterioare ale atmosferei lumii Ession. 

O capsulă de salvare se ejectă şi se îndepărtă de planetă. Un minut mai târziu, 
prima explozie zdruncină suprafața cargobotului. Părți din fuzelaj cedară. Pe măsură 
ce nava continua să se rotească, mici dreptunghiuri, containere de marfă 
standardizate, fiecare dintre ele putând să conțină câte o sută de tone de mărfuri 
brute, se desprindeau. Împreună cu ele cădeau şi forme mai mici, mai neregulate. 

Wedge activă interfonul navei. 

— Escadrilele Vagabond, Verde şi Albastră sunt în curs de lansare. 

Escadrila Verde era o unitate de bombardiere Y-interceptor a Generalului Salm 
de pe lumea Borleias; Escadrila Albastră era o unitate de A-interceptoare comandată 
de Generalul Crespin. Între acestea şi X-interceptoarele Escadrilei Vagabond, această 
misiune era gestionată de un set variat de nave de atac. 

— Escadrila Gri, aşteptaţi comanda Implacabilului. Escadrila Spectru, sunteţi 
gata? 

— G-gata, domnule, se auzi vocea lui Kell. 

— Eşti în regulă, Locotenent Tainer? 

— Sunt bine, domnule. Mi s-a blocat ceva în gât. 

Containerele care fuseseră ejectate primele începură să strălucească din cauza 
frecării cu atmosfera. Ofiţerul de comunicaţii al lui Wedge se întoarse spre el. 

— Transmisiune de pe Implacabilul. Lansaţi toate navele de luptă TIE. 

— Confirmă. 

— Da, domnule. 

Wedge apăsă pe interfon. 

— Lansaţi Grupa Gri. 


Atril, Falynn şi Janson se lansară fără probleme. Piggy fu un pic mai lent, mai 
ezitant. Veni în spate, acționând ca şi camarad al lui Janson, dar păru să mânuiască 
competent nava sa de luptă TIE. 

Deasupra, hangarul ventral al Implacabiului degaja rând după rând de TIE-uri 
- nave de luptă, Interceptoare şi bombardiere. Atril îşi conduse grupul într-o 
ascensiune care îi purtă mult în partea laterală a fluxurilor de nave de luptă care 
apăreau, trecând pe lângă marginea dreapta din față a Distrugătorului şi peste prova 
acestuia, până când se opriră la cincizeci de metri în fața şi deasupra vârfului provei 
Implacabilului. 

— Escadrila Gri pe poziţie, transmise ea, şi se bucură foarte mult să observe că 
nu exista niciun tremur în vocea ei. 

Era aşezată într-o cutie armată cu lasere şi aştepta şansa de a distruge una 
dintre cele mai puternice nave create vreodată. 


Wedge privea senzorii în timp ce şaptezeci şi două de nave de luptă TIE goneau 
cu viteză de-a lungul jumătăţii de milion de kilometri care o despărțea pe Ession de 
cea mai mare lună a ei. Între timp, mai multe explozii, deflagraţii care, pentru ochii 
lui Wedge, păreau mai degrabă muniții plasate cu grijă decât o matrice de 
autodistrugere, sparseră fuzelajul navei Pene Roşii în foi uriaşe care începură să se 
prăbuşească, arzând, în atmosferă. Întreaga încărcătură de unităţi de reţinere şi 
bucăţi mai mici de epave coborau şi ele. Toate acele piese se aprinseră în timp ce 
cădeau, dar numai cineva care privea la fel de atent ca Wedge, cu un echipament la 
fel de sofisticat, ar fi văzut că treizeci şi şase dintre acele piese se aprindeau doar la 
un capăt - la pupa lor — şi coborau într-un mod controlat care se potrivea cu viteza 
de cădere a resturilor. 

Navele de luptă TIE se aflau aproape de locul original al distrugerii lui Pene 
Roşii. Wedge activă sistemul de comunicații. 

— Face, pregăteşte-te. Spectrele, pregătiți-vă să executaţi Scuipatul lui Loran. 

Se ridică şi se îndreptă spre scaunul pilotului şef; ofițerul i-l cedă şi se îndreptă 
spre consola de artilerie secundară. 

— Eşti gata pentru tractare? îl întrebă Wedge. 

Tânărul îşi pocni degetele de la mâini şi zâmbi. 

— Va fi cea mai grozavă chestie în care am încercat vreodată să o tractez. 


Face cobori în goană pe scările metalice înguste în cala prova şi sări la nivelul 
podelei. Ceilalți piloţi, deja echipați, se uitau la el din cockpiturile X-interceptoarelor. 

Cupola de protecţie a navei sale de luptă era deja deschisă, dar, montată aşa 
cum era în suporturile de prindere, nu se putea deschide până la capăt. Urcă în fugă 
pe scara pe care o lăsase cineva pentru el, se strecură în carlingă ca un şarpe în 
căutarea siguranței şi se răsuci până când reuşi să ocupe poziția necesară pentru a 
închide cupola şi a porni motoarele. 

— Spectru Opt porneşte. Am patru starturi bune. 

Afară, Cubber apăru din umbra aripii lui Runt, înşfăcă scara, salută şi alergă 
spre ieşirea din cală. Vocea lui Wedge reveni imediat. 

— Pregătim cala prova pentru plecare. 

Luminile se stinseră; doar o strălucire de la uşa deschisă a ieşirii din cală mai 
lumina marginile X-interceptoarelor. De îndată ce aceasta se închise în urma lui 
Cubber, cala se întunecă. Cupola navei lui Face începu să scârțâie brusc, în timp ce 
presiunea aerului se modifica în exteriorul calei. 

— Spectrele, aici Cinci. Ţineţi minte, nu activaţi computerele de ţintire până la 
ordin. Folosiţi datele mele de ţintire pentru lansarea torpilelor. 

Face parcurse în tăcere lista de verificare la fel de repede cum apărea fiecare 
element pe verde. 

— Spectrele, aici Liderul. Vă urez mult noroc. Fiți puternici în Forță. Chiar şi 
tu, Spectru Zece. Treizeci de secunde până la Scuipatul lui Loran... Douăzeci şi cinci... 
Douăzeci... Cincisprezece... 

O linie verticală subţire de lumină apăru în fața Spectrelor şi se extinse într-o 
vedere îngustă a priveliştii lunare. Face simţi o uşoară senzaţie de mişcare în timp ce 
acea privelişte se rotea în sus. În câteva clipe, putu să vadă lumea Ession la o 
jumătate de milion de kilometri distanță, apoi pupa Implacabilului deasupra lor. 
Priveliştea se lărgi pe măsură ce cala prova continua să se deschidă. 

— Zece... Cinci... 


— Domnule Amiral, Night Caller efectuează o manevră. Prora se ridică. Se pare 
că se pregăteşte să se îndrepte spre Ession. 

— Al naibii vânător afurisit de glorie. Spune-i să rămână pe poziții. Transmiteţi 
o întrebare de rutină despre intenţiile lor. 

— Da, domnule. 


— Transmite-i că este Lovitura Gheară, îi spuse Wedge ofițerului de 
comunicații. 

Apoi apăsă din nou pe interfon exact la momentul potrivit. 

— Zero. 

Apoi îşi tinu respirația. 


Atril auzi Lovitura Gheară şi răspunse. Îşi întoarse TIE-ul, rostogolindu-se pe 
spate ca şi cum ar fi fost într-o buclă de luptă aeriană, dar fără să se mişte nici 
măcar un metru. O clipă mai târziu, Implacabilul se afla în fața şi deasupra ei, cu 
capul în jos. Apoi îşi porni senzorul de ţintire, se apropie de puntea de comandă a 
Implacabilului, la un kilometru şi jumătate distanță, şi trase. 


Kell îşi activă computerul de ţintire, punând în paranteze corpul Implacabilului 
la jumătatea distanței dintre reactorul de ionizare solară şi pupa acestuia, apoi 
strigă: 

— Foc, foc, foc! şi îşi lansă torpilele protonice. 


Ofiţerul de senzori din boxa echipajului făcu semn cu mâna pentru a atrage 
atenția Amiralului. 

— Domnule, avem mai multe arme blocate sub noi... 

Un altul strigă: 

— Domnule Amiral, suntem ţinte laser fixate asupra punţii... 

— Toate scuturile la maxim! strigă Amiralul Trigit către ei. 

Ofițerul de armament întinse mâna spre comenzile de control ale scuturilor. 

Fereastra principală de vizualizare de la prova scoase un zgomot ca şi cum ar fi 
lovit-o pumnul unui rancor. Aceasta se întunecă până la opacitate aproape completă 
în timp ce scutul său fototropic ţinea la distanţă prima rafală laser. O fracțiune de 
secundă mai târziu, o lovi o a doua rafală. 

Fereastra panoramică explodă spre interior, făcând să plouă cu cioburi de oțel 
transparent în mijlocul lor, cioburi care îşi inversară apoi direcţia şi zburară imediat 
în spațiu, în timp ce atmosfera punţii se revărsa spre luna lui Ession. 

Capitolul 29 


Aerul vui de pe punte, inundând vidul. O alarmă sună ca un claxon, atenuată 
de vuietul vântului. Amiralul Trigit se întoarse şi încercă să se deplaseze împotriva 
curentului în direcția anticamerei de securitate aflat în spatele punţii. Văzu cum 
unul dintre soldaţii din anticameră, împins de curentul de aer, se clătină înainte şi 
căzu cu capul înainte în boxa echipajului. 

În față, uşile blindate care separau puntea de holul de securitate începură să 
se închidă. Trigit renunţă la orice pretenție de demnitate şi se lăsă la pământ, 
târându-se pe coate cu viteza unui om mult mai tânăr. Se strecură în anticameră cu 
câteva clipe înainte ca uşile să se închidă şi fu ajutat să se ridice de un soldat din 
trupele de şoc. Se uită în jur. Echipa de comunicații din anticameră era în mare 
parte intactă, deşi cu ochii tulburi de la vânt. Uşile turboliftului se deschiseră şi 
Gara Petothel şi alți câţiva ofițeri care fuseseră staționaţi în boxa echipajului 
apărură, la fel de zdruncinați. 

Trigit arătă spre ofițerul şef de comunicații. 

— Solicită punţii auxiliare să transfere funcțiile punţii către consolele de aici. 
Pardoseala tremura slab sub picioarele lui. Scuturile noastre sunt ridicate? 

— Verific acum. Ofițerul afişă un raport de diagnosticare, apoi tresări. 
Domnule, au distrus domurile generatorului de scuturi când au lovit puntea. 

Trigit şuieră de supărare. 

— Ocupaţi-vă poziţiile. O să petrecem ceva timp schimbând lovituri corp la 
Corp. 


— Cinci, am pornit! 

— Patru, am pornit! 

— Şase este pe urmele voastre! 

Wedge asculta mesajele de lansare ale Spectrelor, implorându-i în tăcere să se 
desprindă mai repede. Continuă să ridice prova lui Night Caller până când nava se 
îndreaptă direct în sus. Percepu tremurul chilei, în timp ce repulsoarele erau 
solicitate să menţină o poziție pe care nu fuseseră proiectate să o ia; doar gravitația 
redusă a lunii, de patru zecimi din gravitația standard, putea permite această 
manevră. 

— Spectru Nouă s-a lansat. 

— Zece a plecat. 

Apoi apăsă pe un comutator de sub consolă. Ridică o manşă de pilotaj, o 
versiune simplă a unui model uşor de control de tipul celor întâlnite pe navele de 
luptă. Night Caller nu ar fi trebuit să treacă prin astfel de manevre precise şi 
complicate care ar fi necesitat în mod normal un astfel de control, însă inginerii 
Corellieni ştiau că acest lucru se întâmpla uneori. Porni comanda manşei. 

— Gata pentru tractare? 

— Gata. 

— La zero. Trei, doi, unu, zero! 

Porni propulsoarele lui Night Caller. Corveta tresări şi motoarele ei gemură. Se 
ridică alți câțiva metri deasupra suprafeţei lunii - apoi rămase suspendată, cu 
propulsoarele explodând la viață, ţintuită de lună de propria ei rază tractoare. 

Emisia propulsoarelor aruncă praful lunar şi pietrele într-un nor în jurul 
corvetei. În câteva momente, Wedge pierdu din vedere Distrugătorul de deasupra lor. 
Dar acesta apărea în continuare pe senzori, distorsionat, dar nu complet ecranat de 
emisiile antenei. 

— Tunurile prova, trageţi în voie, spuse el. 

— Narra se lansează. 

Cubber, în navetă, primise ordin să stea la distanță de conflict, dar să ofere 
ajutor piloților dacă aceştia se ejectau. 

— Spectru Şapte a plecat, iar eu tuşesc praf! 

— Spectru Opt se lansează. Opta plecat. Puntea de comandă, hangarul e gol. 


Gri Unu şi Gri Doi trăgeau încontinuu în timp ce goneau înapoi spre pilonul 
turnului de comandă de la pupa Distrugătorului. Atril vedea cum turnul de 
comunicații se dezintegra sub focul lor susținut. 

Îşi mută ţinta spre învelişul inert al fuzelajului care proteja energia auxiliară 
pentru computerele navei. Se îndoia că laserele TIE-urilor ar putea penetra armura, 
dar, dacă ea şi Falynn ar fi fost suficient de precise, poate... 


Face se îndreptă spre gaura uriaşă din partea inferioară a Implacabilului. 
Emisiile de energie albastră sfârâiau pe suprafeţele metalice din interior şi făceau să 
pocnească unitatea de comunicații a lui Face. 

— Se pare că e o zonă bună de lansare pentru mai multe torpile, Şapte. 

— Preia-o, Opt. Eu sunt camaradul tău. 

Face trase. Torpilele lui şi ale lui Phanan fulgerară instantaneu în abcesul care 
creştea treptat în burta Implacabilului. Detonarea lor se dezvoltă în afară ca o minge 
incandescentă de energie şi resturi. Acum erau şi mai multe rămăşiţe, care plouau 
pe suprafața lunară. Spectru Şapte şi Spectru Opt se îndepărtară de norul de 
distrugeri, alunecând în lateral pentru a evita focul de răspuns al tunurilor navei 
capital. 


— Chemaţi înapoi toate escadrilele TIE, spuse Trigit. 

Coordonatorul său de zbor era mort, blocat în vidul din punte. Gara Petothel se 
îndreptă spre o consolă neocupată şi dădu ordinul. Ofițerii lui Trigit erau prea bine 
antrenați pentru a protesta că ordinul lăsa instalaţia de fabricație a navelor de luptă 
TIE de pe suprafaţa planetei deschisă asaltului Rebelilor. Unii ştiau că fabrica avea la 
îndemână câteva nave de luptă TIE pentru a reduce eficiența asaltului. 

Dar fabrica era importantă pentru Trigit doar pe termen lung. Deocamdată, 


268 


trebuia să păstreze Implacabilul întreg. Iar asta însemna să arunce cât mai multe 
resurse asupra trădătorului Căpitan Darillian. Dacă era Darillian. Trigit blestemă în 
tăcere. Se lăsase convins de cunoştinţele convingătoare ale acelui om despre Ysanne 
Isard. Ar fi trebuit să-şi urmeze instinctele inițiale. 

— Domnule, facem manevre? 

Asta venea de la omul care îl înlocuise pe pilotul şef ucis. 

Trigit îi aruncă un zâmbet glacial. 

— Crezi că e nevoie de ele? Când scuturile noastre sunt la fel de slabe pe toate 
părțile şi orice altă navă de pe câmpul de luptă este mai rapidă şi mai manevrabilă 
decât noi? 

— Nu, domnule. 

Amiralul se întoarse spre pupitrul principal de arme. 

— Armele, Night Caller este distrusă? 

— Nu, domnule. Suferim o defecţiune a senzorilor. 

— Țintiţi-o vizual, idiotule! Suntem destul de aproape. 

— Există o problemă. Nu o putem vedea. 


— În regulă, Locotenente, o să încercăm să ne deplasăm în lateral. 

Wedge observă că Locotenentul înghiţi în sec şi aprobă din cap. 

Mută manşa în lateral, doar cu o mică atingere. Night Caller tresări în timp ce 
se încorda spre o nouă direcție împotriva dispozitivului de tractare, apoi saltă când 
ofițerul îl eliberă şi îl restabili imediat mai la stânga. Wedge intensifică puterea 
repulsoarelor pentru a compensa stângăcia manevrei, dar corveta alunecă la stânga, 
ridicând pe această cale resturi şi un nor de praf cu totul nou. 

— Crezi că putem face asta mai uşor data viitoare? 

— Da, domnule. De data asta, voi amplasa un al doilea fascicul, la putere 
minimă, şi apoi voi transfera energia într-un ritm lin de la unul la celălalt. 

— Bine. Se întoarse spre ofițerul de armament. Transferă controlul unuia 
dintre tunurile prova către postul meu, Locotenente. Nu sunt aici doar ca să conduc. 

Ofițerul de arme rânji. O clipă mai târziu, trăgaciul de sub degetul mare de pe 
manşa lui Wedge se aprinse. 


Kell şi Runt trecură de prova Implacabilului, făcând spirale şi legănându-se 
pentru a eluda ţinta artileriştilor navei, şi goniră înapoi spre pupa, un duplicat al 
cursei de atac a lui Gri Unu şi Gri Doi. De fapt, cele două TIE-uri tocmai se 
îndepărtau de la o a doua cursă de mitraliere; pagubele pe care le făcuseră în corpul 
navei, sub punte erau evidente. 

— Asta este ţinta noastră, Şase. Rămâi evaziv până ajungem la jumătate de 
kilometru, apoi trage şi îndepărtează-te. 

— Suntem gata, Cinci. 

Rămaseră aproape de coca Implacabilului, făcând să fie aproape imposibil ca 
amplasamentele de artilerie să îi aibă în vizor mai mult de o fracțiune de secundă. 

Era un zbor dificil. Învelişul Implacabilului se ridica în unghiuri abrupte ca 

laturile unui zigurat. În clipa în care trecură de ultima ascensiune dinaintea 
pilonului turnului de comandă, Kell ținti şi trase. Torpilele sale protonice loviră chiar 
în momentul în care trase Runt; cele două X-interceptoare se îndepărtară înainte să 
poată evalua pagubele pe care le făcuseră. 

— Spectre Cinci, Şase, aici Gri Doi. Mai atacăm o dată. Se pare că voi doi ați 
penetrat. 

— Terminațţi voi treaba pentru noi, da? 

— Oh, sigur. După aceea, putem să vă spălăm şi rufele? 


Wedge aşteptă până când Donos şi Tyria îşi terminară trecerea înainte să 
tragă. 

Primul baraj de torpile protonice din cala prova a lui Night Caller, manevra pe 
care o porecliseră Scuipatul Loran, țintise carcasa grea din duroțel care proteja uriaşa 
rețea de celule energetice a Distrugătorului. Paisprezece torpile protonice se izbiră de 
învelişul neprotejat, făcându-l bucățele, dar fără a-l distruge complet. Loviturile 
ulterioare lărgiseră găurile individuale. Wedge trase, revărsând împotriva fuzelajului 
Implacabilului puterea distructivă a unui tun turbolaser. Nu putea vedea ce pagube 
provoca; era aproape la fel de orb, atât cu ochiul liber cât şi cu senzorii vizuali, ca şi 
Distrugătorul. Dar senzorii săi puteau distinge silueta navei mai mari şi îi puteau 
oferi o ţintire precisă împotriva unor puncte specifice de pe partea ei inferioară. 

Norul de praf aflat imediat în dreapta lui Night Caller se lumină, devenind o 
coloană strălucitoare de albeaţță, în timp ce focul de ripostă al Distrugătorului 
supraincălzea şi atomiza norul protector al lui Wedge. 

Corellianul rezistă impulsului de a tresări. 

— Încetaţi focul, spuse el. 

Artileriştii navei mai mari vizau, fără îndoială, sursa barajelor de turbolase. 

— Locotenente, mergem înapoi, în ascensiune relativă. Vom menţine mişcarea 
constantă, dar imprevizibilă - şi vom continua să tragem la întâmplare. Fără foc 
constant. Aţi înțeles? 

Primi confirmări de la ofițerii de pe punte şi puse din nou în mişcare Night 
Caller. Botul corvetei se înclină în spate, amenințând să cadă, până când porni 
motoarele repulsoare pentru a compensa; apoi plutiră înapoi. 

Mult mai lin. Ofițerul de la raza tractoare începea să se priceapă. 

— Lider, aici Patru. Ultima lovitură a nimerit chiar lângă cea mai mare găură 
din fuzelaj. Dacă puteţi să vă retrageţi câțiva metri spre pupa şi spre dreapta, veți 
lovi direct în gaură. 

— Patru, nu poţi să te învârţi pe acolo şi să vezi pentru mine. 

— Nu mă învârt, domnule. Dansez. În plus, tipii ăştia nu pot lovi nici măcar o 
bantha. Uau! Asta a fost aproape. 

Wedge oftă. Grinder încerca să se lase ucis. Pe de altă parte, avariile precise 
aduse celulelor de combustibil ale Distrugătorului însemnau mai mult decât orice 
avarie pe care ar fi putut să o provoace acum X-interceptorul lui Grinder. 

— Senzori, compară loviturile mele cu un holo al siluetei Implacabilului. Avem 
nevoie de asta pentru a ne adapta la indicaţiile lui Grinder. Îşi poziționă degetul mare 
deasupra butonului de tragere. Reluăm focul. 


270 


— Primim rapoarte de la fabrica de producție, spuse Gara. 

— Aşteaptă, spuse Trigit. Timpul estimat de sosire a TIE-urilor noastre? 

— Un minut. 

— În regulă. Daţi-i drumul. 

— TIE-urile Pakkerd nu au reuşit să se ridice de la sol. 

— Ce? 

— Se pare că Rebelii au avut forțe de comando la sol. Tuburile de lansare au 
fost distruse. Aveau două escadrile TIE care stăteau degeaba în hangare... şi o 
escadrilă de bombardiere Y-lnterceptor ale Rebelilor aruncă în aer întreaga 
construcție. Celelalte două escadrile urmăresc TIE-urile noastre până aici. 

Trigit şuieră de supărare. 

— Asta nu e bine. Zsinj va fi furios. Locotenente, mâine pe vremea asta, 
Implacabilul ar putea funcţiona la independenţă şi nu ca parte a flotei Lordului 
Războinic. 

— De fapt, aceasta ar fi o alternativă bună, în comparaţie cu altele. 

— Adevărat. 


— Cinci, aici Şase. Se apropie nave de luptă. 

Kell aruncă o privire la senzori... şi îngheaţă. Punctele roşii se apropiau din 
direcția Ession. Multe puncte. 

— Bine, Şase. Hai să... 

Spatele i se blocă într-un nod dureros. Încearcă să manevreze, să ţintească 
spre TIE-urile care se apropiau, dar manşa de zbor i se opunea, zvâcnind 
necontrolat. 

— Cinci, ce...? 

— Să-i doborâm... 

Kell strânse tare manşa de zbor, dar aceasta nu coopera, nu voia să aducă 
botul X-interceptorului său spre atacatori. Se uită din nou la ecranul senzorilor. 
Trebuiau să fie o mie de nave care se apropiau. 

— Aştept să porneşti, Cinci. 

— Mă confrunt cu o defecțiune la manşă, Şase. Fă-mi o verificare vizuală, te 
rog. 

— Ai nişte cicatrice noi de reziduuri. Nu văd nimic în neregulă. Ce spun 
diagnosticele? 

— Nu ştiu. 

— Cinci? 

— Hai să le atacăm, Şase. 

X-interceptorul lui Kell îşi continuă cursul în afara liniei de foc. 


Atril simți lovitura, văzu cum peisajul lunar şi câmpul stelar de deasupra 

începu să se rotească, apoi văzu cum panoul ei de diagnosticare se aprindea în roşu. 

— Gri Doi, sunt Unu. Sunt lovită. 

Scânteile ieşeau din panoul ei de control, iar ea nu îndrăzni să facă altceva 
decât să se ţină de manga de control şi să se roage. 

— Unu, aripa ta dreaptă a dispărut, repet, a dispărut complet. Ejectează-te! 

— Nu există scaun de ejecție, Doi. 

Atril simţi un profund sentiment de regret - completat de o greață bruscă. 
Compensatorul inerţial trebuie să fi cedat, lăsând-o la mila mişcării de rotaţie a navei 
de luptă distruse. 

— Îndepărtează-te. 


— Lider, aici Patru. Deplasează-te cinci metri spre pupa. 

Grinder se rostogoli brusc şi plonjă, anticipând focul unei baterii turbolaser 
care părea să-l urmărească, apoi se ridică şi se rostogoli pe aripa dreaptă pentru a 
vedea cum o nouă coloană de lumină mortală țâşneşte din norul de praf care se 
ridica sub Implacabilul. Acea rază se îndreptă direct spre golul din chila navei capital, 
umplându-l de lumină. Resturi strălucitoare, tone de resturi, începură să iasă din 
gaură. 

— Chiar acolo! Concentraţi-vă asupra acelui loc şi continuaţi să loviți. 


Kell ignoră întrebările insistente şi enervante ale lui Runt şi continuă să se 
lupte cu manşa sa. În cele din urmă, acesta cooperă. Îşi recăpătă controlul, văzu 
câmpul stelar deschis în fața lui şi se relaxă. Monitorul senzorilor săi arăta acele 
milioane de puncte roşii care se apropiau de poziția Implacabilului şi a lui Night 
Caller. În spatele lui. Tot mai multe în spatele lui, pe măsură ce el se îndrepta spre 
spațiul deschis. 

Respirația lui începu să încetinească. Era mai bine aşa. Întotdeauna era rău să 
te afli într-o navă de luptă când nu funcționau comenzile. Fusese norocos că 
supraviețuise de atâtea ori. 


— Lider, Narra a tractat-o pe Gri Unu, raportă Janson. 

— Mă bucur să aud asta, Gri Trei. Gri Doi, camaradul tău obişnuit se află sub 
chila Implacabilului. Ar avea nevoie de ajutor. 

— Sunt deja acolo. Domnule, văd o oportunitate de a-i face rău cu adevărat 
Implacabilului. Cer permisiunea de a intra prin gaura pe care am făcut-o în chila ei. 

— Gri Doi, negativ, repet, negativ. Sunt prea multe resturi acolo, iar TIE-urile 
Implacabilului se întorc. Pregăteşte-te pentru ei. 

— Nu sunt atât de multe resturi. Aţi distrus atât de mult din el. Totuşi, cred că 
acum atingeţi pereţii interiori. Dacă aş putea intra acolo, aş putea direcţiona focul în 
lateral şi să lovesc echipamentele dintr-un unghi pe care nu-l puteți egala. 

— Asta e tot un minus, Gri Doi. 

— Lider, nu te înţeleg. Unitatea mea de comunicații... 

După aceea începură să se audă pocnituri şi bâzâituri. Wedge scoase un 
zgomot de exasperare. Ea îşi frecase mănuşile peste microfon, aşa cum făcuse şi el 
de zeci de ori de-a lungul carierei sale. 

— Spectru Patru, poţi să o împiedici? 

Spectru Patru răspunse cu pocnituri şi bâzâituri. 


Unitatea R2 a lui Kell ţipă în timp ce ecranul senzorilor săi se aprindea cu o 
nouă amenințare: o torpilă fixată pe pupa sa. Kell citi informațiile, nedumerit. 

— Spectru Şase, tu eşti? 

— Noi suntem. 

— Ai de gând să tragi în mine? 

— Nu, Cinci. Încercăm doar să-ți atragem atenţia. Să-i atragem atenţia lui Kell. 
Nu minţii sale rele. 

Vocea lui Runtera lentă şi tristă, chiar şi prin distorsiunea de comunicare. 

— Ce vrei? 

— Voiam doar să ştii că te părăsim. Ne întoarcem la luptă. 

— Nu face asta. E rău de tot în spate. 

— La revedere, Kell. 

Spectru Şase se îndepărtă, făcând o buclă pentru a se întoarce spre Implacabil. 
Kell simţi un sentiment acut de pierdere la plecarea prietenului său. Cel puţin Runt 
nu-l omorâse. Bineînţeles, cineva avea să vină în curând să o facă. Probabil Janson. 

Janson era într-un TIE. Putea să ajungă din urmă X-interceptorul lui Kell. Kell 
îşi verifică panoul de senzori şi nu văzu niciun indiciu că îl urmărea vreo navă. Cu 
avantajul său, ar putea fi în hiperspațiu înainte să-l prindă cineva din urmă. Răsuflă 
uşurat. Era în siguranță pentru moment. Urmărirea avea să vină în altă zi. 

Poate că va fi Face. Sau Phanan. Sau Tyria... Şocul acelei idei îl pocni ca o 
lovitură în piept. Dacă ar fi trebuit să vină Tyria să-l doboare? Cum s-ar fi simţit, 
ştiind că-şi trimisese propriul iubit în neant? Îi pierduse pe toţi cei pe care îi iubea pe 
Toprawa şi acum avea să-l piardă şi pe el. Ar fi fost vina lui Kell, semnătura lui Kell 
pe cicatricile pe care ea le va purta... 

Ca şi cum s-ar fi ridicat la suprafaţă după o scufundare adâncă, mintea lui se 
eliberă de gândurile în care fusese scufundată. Tyria. Se afla la kilometri distanță de 
ea şi distanța creştea cu fiecare secundă. Navele de luptă TIE ajungeau acum la locul 
luptei. Făcu o buclă şi concentră toată energia disponibilă pentru a accelera. 


Falynn se ridică lin spre cea mai mare gaură pe care o făcuse seria de atacuri a 
Spectrelor în chila Implacabilului. Era suficient de largă pentru a găzdui TIE-ul ei, ba 
chiar suficient de largă pentru a permite trecerea X-interceptorului lui Grinder în 
spatele ei. Resturile care cădeau ricoşară în panoul de vizibilitate de la prova ei. 
Unele dintre resturi veneau spre ea din unghi, izbindu-se de panourile solare ale 
aripilor. 

Ea trecu uşor prin deschizătură în întunericul de dincolo. Deasupra se afla 

rețeaua gigantică de celule energetice care permitea deplasarea Implacabilului. Fără 
ele, puternicul Distrugător ar fi fost o masă uriaşă de vechituri fără valoare. 

Nimeni, din câte ştia ea, nu mai făcuse aşa ceva. Să zboare într-un Distrugător 
inamic şi să-l distrugă din interior. Ea va fi prima. Numărul unu, din toate timpurile. 

Cu grijă, se roti în aşa fel încât să ţintească în lateral şi în sus. 

Apoi trase. 


Şaptezeci şi două de TIE-uri - patru escadrile de nave de luptă, una de 
Interceptoare şi una de bombardiere - pătrunseră în zona de luptă, trăgând pe 
măsură ce veneau. 

Face făcu o buclă şi plonjă, încercând să se ferească de focul care venea atât de 
la norul de nave TIE, cât şi de puternicul Distrugător. Se rostogoli la câteva sute de 
metri mai jos şi se ridică din nou în arc de cerc, obţinând imediat o străfulgerare 
verde pe consolele sale de ţintire şi trase. Ținta sa, un Interceptor care se deplasa 
rapid, primi explozia ca pe o zgârietură peste panoul său de vizibilitate superior şi 
continuă să se apropie, fiind încă stabil. Văzu laserele lui Phanan trecând pe 
deasupra lui, lovind următorul Interceptor la joncţiunea dintre fuzelaj şi pilonul 
aripii şi separându-le. Interceptorul se rostogoli, scăpat de sub control, şi începu să 
se scufunde spre suprafața lunii. 

— Frumoasă lovitură, Şapte. 


Janson şi Piggy se năpustiră asupra celei mai apropiate escadrile TIE, intrând 
în buclă din spate şi deschiseră focul înainte ca escadrila să aibă şansa de a se 
desprinde şi de a ataca individual ţintele. 

Prima lovitură a lui Janson intră în motorul ionic al țintei sale, vaporizând 
ochiul într-o explozie spectaculoasă. 

Prima rafală a lui Piggy îşi rată ţinta în jos, dar continuă să tragă, urmărind în 
sus şi în stânga, până când o rafală lovi aripa stânga a navei. TIE-ul îşi pierdu 
controlul, iar următoarea lovitură a lui Piggy îi ciurui carlinga. 

Janson auzi discuţii confuze pe canalul de comunicații Imperial. 

— Să ne îndreptăm spre mijloc, Doisprezece, spuse el, şi acceleră până când se 
afla în mijlocul formaţiei de escadrile care se rupea. 

Tăietura Ackbar, în stilul navelor de luptă. Acum pot să tragă cât vor, gândi el. 

TIE-urile făcură întocmai. 


Donos strânse din dinți şi abandonă cursa de atac asupra Implacabilului. 
Asupra ucigaşului Escadrilei Gheară. Se îndreptă spre TIE-urile care se apropiau. O 
întreagă escadrilă de ochi se îndrepta spre el şi Tyria. 

— Zece, avem probleme. 

Tyria trăgea deja, aşa că nu răspunse. 

Dintr-o dată apărură noi puncte albastre printre cele roşii de pe panoul de 
senzori, prietenii devansând TIE-urile din spate. 

— Escadrila Albastră, voi sunteți? întrebă Wedge. 

— Mă bucur să aud că eşti printre cei vii, Lider Spectru. Erau tonurile tăioase 
şi precise ale vocii Generalului Crespin. Ne-am gândit să-ți arătăm virtuțile rapidității 
unui A-interceptor. 

— Pentru prima dată, nu mă deranjează acest lucru. Vă transmit analizele 
senzorilor noştri. Patru, corecție, trei dintre TIE-uri au piloții noştri în ele. Trageţi 
numai când confirmaţi că sunt roşii. 

— Am înţeles. 

Wedge îl văzu pe ofițerul de comunicaţii trecând la sarcina de a transmite 
indicativele corespunzătoare de albastru şi roşu forței care se apropia. Wedge se 
concentră pe trimiterea unui alt tip de mesaj, o serie de lovituri turbolaser împotriva 
bateriilor de arme ale Implacabilului. 

Părul i se ridică pe cap şi pe braţe şi toate monitoarele pâlpâiră când un 
fascicul ionic lovi la mai puţin de patruzeci de metri de poziția lui Night Caller. O altă 
ratare la limită. O altă lovitură împotriva cardului de credit pe care îşi depusese tot 
norocul. 


A-interceptoarele traversară fulgerător prin perdeaua de TIE-uri, trăgând 
încontinuu pe măsură ce se apropiau, loviturile instantanee nefiind un dezavantaj în 
câmpul de luptă bogat în ţinte. Kell îi văzu atât pe ecran, cât şi prin cupola sa, în 
timp ce se apropia. Reuşi să se fixeze cu laserul la distanța maximă pe un 
Interceptor, trase cu laserele sale cvadruple, îşi văzu tirul tăind jumătatea superioară 
a unei aripi solare. Interceptorul, avariat, dar încă sub control, se îndepărtă făcând 
un arc departe de el. 

— Cine este acela? Cinci? Tu eşti? 

— Exact, Opt. Ce mai faci? 

— E neplăcut aici ca fundul unui Hutt! Unde ai fost? 

— E ziua de naştere a surorii mele. Trebuia să-i duc un cadou. Ţine-te bine. 

Kell ținti spre cea mai densă grupare de TIE-uri şi se avântă în ea, trăgând la 
fel de repede pe cât permitea ciclul laserelor sale. 

Capitolul 30 


— Domnule Amiral, vom pierde Implacabilul. 

Trigit o fixă pe Gara cu o privire rece. 

— Cu TIE-urile care acum îi fac bucățele pe atacatori? Nu prea cred. 

— Cineva se află în secțiunea celulelor de energie. Distruge metodic fiecare 
celulă. Am pierdut deja energia de rezervă a computerului. În zece minute, poate mai 
puţin, vom pierde toată energia principală, şi acesta va fi sfârşitul Implacabilului, 
chiar dacă moare fiecare dintre piloții Rebelilor. 

Trigit trecu pe lângă ea şi se uită la raportul de avarii. Avea dreptate. Pentru o 
clipă, se simți ca şi leşinat. Toţi acei ani de serviciu loial, îndemânarea pe care i-o 
dovedise lui Ysanne Isard şi apoi Lordului Războinic, brusc nu mai valorau absolut 
nimic. Destinul făcea balanţa conturilor şi el era pe minus. Era pe cale să-şi piardă 
nava. Iubirea lui adevărată. 

— Ne predăm, domnule? 

Încă ameţit de sentimentul de pierdere, clătină din cap. 

— Nu fi ridicolă. Am pierdut... dar nu le vom da acestor gunoaie de Rebeli un 
alt Distrugător operaţional pe care să-l repare şi să-l folosească. Implacabilul va lua 
cu el pe cât mai mulți dintre ei. 

— Domnule... vor fi mai mult de 35.000 de oameni morți. 

— Şi câți morți ar fi dacă Rebelii repară această navă şi întorc armele ei 
împotriva Imperiului? Serios, Locotenente. Da, păstrăm viețile celor care depind de 
noi... dar numai până când continuarea existenţei lor amenință şi mai multe vieți. 

Răspunsul ei fu o tăcere împietrită. El se aplecă mai aproape, iar vocea îi 
scăzu. 

— Dar pentru cei care îmi sunt indispensabili, există modalități de a le salva 
viața, de a supraviețui. Spune-mi, ştii să pilotezi un Interceptor? 

Precaută, ea clătină din cap. 

— Întotdeauna mi-am dorit să urmez un curs de pilotaj, dar nu am avut 
niciodată ocazia. În schimb, m-au repartizat la intruziuni. 

— Păcat. Am Interceptorul meu personal în aşteptare. Este echipat cu motor de 
hiperpropulsie, la fel ca şi cele două Interceptoare de escortă. Aveam de gând să îţi 
ofer unul dintre ele. În schimb, trebuie să îți recomand să te îndrepţi spre hangarul 
de lansare şi să iei o navetă. Cel puțin vei supraviețui în acest fel. 

— Vă mulțumesc că v-aţi gândit la mine. Dar, domnule... Rebelii nu vă 
recunosc nici pe dumneavoastră, nici pe Lordul Războinic Zsinj, ca fiind un guvern 
legitim. Nu mă vor trata ca pe o agentă a serviciilor secrete şi nu mă vor da la 
schimb... mă vor judeca ca pe o trădătoare şi mă vor executa. Avea o privire plină de 
regret. Nu-i voi lăsa să aibă această satisfacţie. Voi rămâne aici, domnule. 

— Eşti o femeie curajoasă, Locotenente. Nedorind să-i arate sentimentul de 
pierdere pe care îl simţea, Trigit se întoarse de la ea. Atenţie! Mă îndrept spre puntea 
auxiliară pentru a finaliza victoria. Nu-i informați pe ofițerii de acolo. Vreau să văd 
cum se descurcă atunci când intru. 

Ofițerii săi aprobară din cap. El îi aruncă o ultimă privire solemnă Garei 

Petothel, în semn de respect de la un ofițer la altul, apoi intră în turbolift. 


Kell se răsucea, plonja, aluneca în lateral, totul pentru a evita masa de nave de 
luptă TIE şi de Interceptoare din calea sa. Tragea pe măsură ce se apropia, fără să 
acorde atenţie citirilor senzorilor privind loviturile sau ratările sale - nu era timp 
pentru nimic altceva decât pentru a trage şi a se feri. 

Dintr-o dată, următorul vehicul pe care îl avu în vizor fu un A-interceptor. Kell 
se rostogoli într-o buclă atât de strânsă încât depăşi puterea compensatorului său 
inerţial şi asta îl apăsă în scaun. Fu nevoit să mormăie următoarele cuvinte: 

— Eşti din Escadrila Albastră? 

— Albastru Nouă a venit să-ţi salveze fundul, Spectru Cinci. 

A-interceptorul traversă spațiul pe care tocmai îl ocupase Kell şi trase, 
vaporizând Interceptorul TIE care se ținuse după el. 

— Ştiţi că unele dintre aceste TIE-uri ne sunt prietene... 

— Ştim. 

Kell îşi termină bucla aliniindu-se din nou cu cea mai mare concentraţie de 
TIE-uri. Plonjă din nou, de data asta pe coada lui Albastru Nouă, folosindu-se de 
manşă pentru a se roti la dreapta şi la stânga, împrăştiind focul într-un con în jurul 
A- interceptorului care acum îi deschidea calea. 


Amiralul Trigit se îndreptă cu paşi repezi spre grupul de Interceptoare rămase 
în hangarul TIE, acum cavernos de gol, vorbind în comunicatorul său. 

— Computerul principal. Verifică identitatea prin amprentă vocală. Cod omega- 
unu, pregăteşte autodistrugerea. 

— Verificare auto-distrugere. 

— Apwar Trigit comandă autodistrugerea. 

— Confirmat. Verificare timp până la explozie. 

Mecanicul de serviciu deschide portul de acces la Interceptorul lui Trigit, iar 
Amiralul urcă înăuntru, încă vorbind. 

— Cinci minute de la marcaj. Marcat. 

— Confirmat. Cronometrul funcționează. Verificare resurse. 

— Toată energia rămasă. Toate capacitățile sistemelor de armament. Toate 
rezervele de combustibil. 

— Confirmat. Autodistrugerea este operațională. 


Cerul se lumină în spatele lui Face. Se răsuci să se uite. X-interceptorul lui 
Phanan era încă ascuns în spatele şi la dreapta sa, dar toată pupa lui era în flăcări şi 
urme de arsură îi împroşcau carlinga. Nava care îl lovise, un Interceptor cu un set de 
dungi roşii orizontale distinctive pe partea superioară şi inferioară a aripilor, trecu în 
viteză în unghi. Acum, trecând cu mult pe lângă Face şi Phanan, începu să facă o 
buclă pentru un nou atac. 

— Şapte, ejectează-te... 

Phanan o făcu şi se îndepărtă de nava sa de luptă avariată. O clipă mai târziu, 
aceasta explodă, iar Face simţi resturile lovindu-se în pupa sa. 

— Spectrele, Şapte este ejectat, repet, ejectat. Narra, poţi să-l recuperezi? 

— Dacă nu aterizează în norul de praf al lui Night Caller, o voi face. 

O navă de luptă TIE intră pe poziție în spatele lui Face. Acesta văzu cum 
panoul de senzori încerca să se aprindă cu o ţintă laser. Apoi se rostogoli la stânga şi 
se aruncă spre norul uriaş de praf care ascundea poziția corvetei. 

Senzorii săi indicau o ţintă laser clară. Apoi, punctul roşu al urmăritorului său 
îşi pierdu rezoluția şi dispăru. 

— Cine a făcut asta? 

— Îi datorezi o băutură lui Vagabond Doi, fiule. 

— O băutură pe naiba, o să-ți cumpăr o distilerie! 

Cele douăsprezece puncte albastre ale Escadrilei Vagabond luminară senzorii 
şi, dintr-o dată, şansele împotriva Spectrelor nu mai păreau la fel de mortale. 


Locotenentul Gara Petothel, cu umerii încordaţi de furie, consemnă două 
mesaje rapide pe consola ei de comunicaţii, apoi luă următorul turbolift. leşind pe 
puntea unde erau camerele ofițerilor, luă un pachet sigilat din mica ei cameră şi luă 
un alt lift spre nivelul unde îşi avea camerele Amiralul. Uşile nu erau păzite. Nu era o 
surpriză; Trigit şi-ar fi luat gărzile de corp preferate pentru a-i fi piloți de escortă. 

— Anulare de urgenţă zero-şapte-nouă-şapte Petothel, spuse Gara către uşi. 

Uşile glisară şi se deschiseră. Ea intră, le închise în urma ei şi se dezbrăcă 
rapid de uniformă şi de lenjeria intimă. Lasă-l pe Trigit să-şi amintească de mine ca 
de un sacrificiu voluntar, gândi ea. Fie să regrete aventura pe care şi-a dorit-o, dar 
pentru care nu a avut niciodată timp. Fie să se gândească la ce vrea el. Va fi mort în 
zece minute. Cum îndrăzneşte? Treizeci şi şapte de mii de bărbați şi femei. 

Mânioasă, îşi dădu jos peruca neagră. Era culoarea pe care o avea părul ei, la 
lungimea pe care îl purta când intrase în serviciul flotei Noii Republici şi apoi se 
alăturase echipajului de pe Implacabilul, dar acum părul ei adevărat era mult mai 
scurt, de un blond sclipitor. Îşi aruncă peruca peste haine. Îşi smulse alunița de pe 
obraz. Se desprinde imediat. Fusese cândva o aluniță acolo, una adevărată, dar o 
îndepărtase un medic de pe o navă Rebelă şi o înlocuise cu un element de machiaj. O 
aruncă la grămadă. 

Acum, containerul. Îl deschise pentru a descoperi haine - dacă le puteai numi 
aşa. Lenjerie intimă, lucruri transparente confecționate din fibră de mătase Loveti, 
îmbrăcămintea ar fi costat-o şase luni de salariu dacă nu ar fi fost furată. O îmbracă. 
Sub ea, în servietă, se aflau datacarduri, alegerile ei pentru o nouă identitate. Sub 
ele, era trusa de machiaj pe care o va folosi odată ce va fi în capsulă. 

Lângă trusa de machiaj se afla o unitate de injecție deja umplută cu o 
substanţă ilegală. O luă în mână şi ezită. Era o parte necesară a înşelăciunii. Trebuia 
doar să se asigure că era suficient de lucidă, în ciuda drogurilor, pentru a termina 
ceea ce făcea aici. Se înțepă cu aparatul, simțind fluxul de fluide extraterestre în 
vena ei. Înainte ca drogurile să-şi facă efectul, vorbi cu voce tare, rostind o variaţie a 
codului care îi dăduse acces în această cameră. O porţiune dintr-un perete glisă. 

Dincolo se afla accesul la capsula de salvare personală a lui Trigit. Cea despre care 
nici ea şi nimeni altcineva în afară de Trigit nu trebuia să ştie. 

Ignoră sentimentul care o străbătea, senzaţia de plutire în derivă, suficient de 
mult timp pentru a-şi lua cardurile de identitate şi trusa de machiaj şi pentru a intra 
în capsulă. 


Dacă vederea lui Wedge nu ar fi fost obturată de norul de praf pe care îl 
întreținea, ar fi văzut zborul celor trei Interceptoare părăsind rampa de lansare a 
Implacabilului şi îndepărtându-se de Distrugătorul avariat. 

Spectrele, Albaştrii şi Vagabonzii care se luptau pentru viaţa lor împotriva unei 
forțe numeric superioare nu le acordară nici ei atenţie. Acele Interceptoare nu 
intraseră în luptă. Aveau să se ocupe de ele mai târziu. 


Vocea Garei Petothel se auzi pe interfonul Implacabilului. 

— Atenţie, echipaj. Implacabilul pierde energie şi va colapsa în cinci minute sau 
mai puțin. Abandonaţi nava. 

În tot Distrugătorul, ofițerii şi membrii echipajului se priviră între ei. Doar 
Comandantul navei era autorizat să dea un astfel de ordin. Dar lanţul de comandă 
putea să se rupă la fel ca şi sistemele navei. Membrii echipajului începură să se 
grăbească spre zonele de acces pentru capsulele de salvare. Doar cei mai loiali şi cei 
mai nechibzuiţi, rămăseseră în urmă, la poziţiile de tragere. 


Kell termină a treia trecere printre TIE-uri, de data asta singur - Albastru Nouă 
plecase din nou cu camaradul ei, Albastru Zece. Erau mai puţine TIE-uri de data 
asta. În mare parte, era vina Escadrilei Vagabond, nu mai văzuse niciodată o 
asemenea abilitate coordonată, o asemenea competenţă la nivelul întregii escadrile în 
lupta cu inamicii, aşa cum demonstraseră Vagabonzii în timp ce se ocupau de TIE- 
uri. Dar şansele erau în continuare rele şi ştia că norocul său nu putea continua la 
nesfârşit. 

Şi nici nu continuă. Auzi vocea lui Runt 

— Cinci, rostogoleşte-te într-o parte... 

Se ridică brusc pe aripa dreaptă, dar focul încrucişat al unui Interceptor TIE 
care se apropia, o navă gri cu dungi roşii răzlețe pe suprafețele exterioare ale aripilor, 
îl lovi cu o precizie dezinvoltă. Prima rafală de laser îi lovi scuturile de la pupa; a 
doua pătrunse, arzându-şi drumul în fuzelaj, în spatele unităţii sale R2. 

Manşa de zbor se blocă, iar panoul de control se opri. Toate sistemele 
electronice dispărură... se înjură în sinea lui, în timp ce începea o plonjare lentă şi 
grațioasă spre luna de jos. Pilotul Interceptorului îşi flutură aripile, apoi se ridică 
spre un grup îndepărtat de A-intercerceptoare. Kell deschise panoul din stânga sa şi 
apăsă butonul pentru o pornire la rece. Nu se întâmplă nimic. După părerea lui, mai 
avea aproximativ treizeci de secunde până la impact. Treizeci de secunde pentru a 

porni un X-interceptor nefuncţional... presupunând că putea fi pornit. 

Şi nu putea contribui la pornire. Doar Treisprezece, unitatea sa R2, putea 
ajunge la avarie. Îşi porni comunicatorul de pe cască, auzind şuieratul care indica 
faptul că interferența de la antena de releu era încă în vigoare şi vocile neclare ale 
piloților implicaţi în luptă. Cu călcâiul stâng, smuci de o mică şi inofensivă clapetă 
care se prelungea de la coca cabinei de pilotaj lângă piciorul său. 

— Treisprezece, mă auzi? 

Astromecul răspunse cu un fluierat. 

— Poţi să ajungi la avarii? Poţi să ne pui înapoi în funcțiune? 

Următorul fluierat al lui Treisprezece fu unul grav, plin de jale. Kell declanşă 
un levier metalic scurt, începând să pompeze cu piciorul şi generând curentul 
necesar pentru o desfăşurare de urgenţă a trenului de aterizare. 

— Eşti sigur? Nici măcar un motor? 

Răspunsul lui Treisprezece fu acelaşi, un tril trist. Kell auzi trenul de aterizare 
deschizându-se şi plasându-se în poziție. Dar nu există nicio pornire a motorului 
repulsorlift, nici măcar a energiei de rezervă de urgenţă a acestuia. 

— Motoarele repulsoare? 

Auzi din nou tonurile grave ale unui răspuns negativ. 

— Spectru Cinci către Narra. Poţi să ajungi la mine? Repet, Cinci se prăbuşeşte. 
Poţi să mă prinzi? 

Nu primi niciun răspuns. Comunicaţia de pe casca lui Kell nu avea raza de 
acțiune a unității de comunicații a navei sale de luptă - nu avea suficientă putere 
pentru a străpunge interferențele de la antenă. Kell numără secundele pe măsură ce 
pământul se apropia şi simţi o greutate aşezându-se pe pieptul său. Se întoarse să se 
uite prin fereastra de la pupa la astromecul său; unitatea R2 îl privea fix. 

— Mă voi ejecta, Treisprezece. Mulţumesc pentru tot. 

Urmă un tril de bun rămas, apoi Kell îşi întoarse privirea înainte şi trase de 
mânerul scaunului său de ejecţie. Bolţurile explozive din cupolei explodară, 
trimițând-o în sus înaintea lui, iar propulsoarele de sub scaunul său se declanşară. 
Simţi o lovitură în spate în timp ce era lansat în sus şi departe, sfidând momentan 
gravitația slabă a lunii. Senzorul de presiune din costum înregistră scăderea bruscă 
a atmosferei şi activă micul câmp magnetic personal care îi proteja corpul de 
expunerea la vid. 

Îşi privi nava de luptă îndepărtându-se cu viteză în față, prinsă în coborârea sa 
fatală. Se simţi aproape ca şi cum ar fi pierdut un coleg pilot. Nu ştiuse niciodată, şi 
nimeni nu părea să ştie, cât de vii erau droizii, cât de mult din comportamentul lor 
era programat şi cât de mult era personalitate adevărată. 

X-interceptorul său lovi buza cea mai îndepărtată a unui crater şi se 
transformă instantaneu în gunoaie aplatizate şi şrapnel zburător. Nu explodase. 
Frigul îl cuprinse pe Kell, în timp ce căldura corpului său părăsea costumul de pilot 
care nu era izolat corespunzător şi câmpul magnetic de reținere din jurul său. Dar, 
pentru momentele lungi cât încă se mai înălța în urma acelui impuls al rachetei, avu 
o privelişte incredibilă asupra laserelor şi a exploziilor strălucitoare din bătălia 
navelor de luptă care se desfăşura în fața lui, precum şi asupra Distrugătorului 
răvăşit de luptă aflat dincolo de lupta navelor mici. 

— Silueta Implacabilului se extinde, spuse ofițerul de senzori al lui Wedge. 

Wedge îi aruncă ofițerului o privire nedumerită. 

— Cum adică? 

— Se prăbuşeşte, domnule. 

— Scuipat de Sith! Spune-le Spectrelor Trei şi Patru să plece de acolo. 

Wedge trase înapoi de manşa de control, înclinând Night Caller într-un unghi 
abrupt de întoarcere care, dacă ar fi continuat, ar fi dus la prăbuşirea corvetei. 

— Întrerupeţi dispozitivul de tractare, acum. 

O clipă mai târziu, Night Caller se ridică brusc în sus, accelerând uşor, dar 
încet, într-un unghi care avea să o scoată de sub Distrugător. 

— Dezactivaţi toate scuturile. Transferaţi totul în propulsoare. 

— Da, domnule! 

Viteza corvetei crescu. La fel şi viteza de coborâre a Implacabilului. 


Ultima torpilă protonică a lui Grinder vaporiză şi mai multă masă din centrul 
energetic al Distrugătorului, care se lărgea din ce în ce mai mult. 

Lumina produsă de acea explozie îi arătă lui Falynn şi altceva. 

— Se prăbuşeşte! 

Falynn îşi întoarse TIE-ul, porni propulsoarele - dar înainte să plonjeze, ceva o 
lovi din spate. Motoarele ionice porniră, dar împingerea nu făcu decât să o trimită să 
se balanseze spre dreapta, apoi să se întoarcă din nou, şi apoi încă o dată la dreapta. 

Înjură. Sistemul de aripi solare din dreapta era agăţat de ceva flexibil. 

— Grinder, pleacă de aici. 

— Nu fără tine. 

— Idiotule, dacă nu te îndepărtezi de ieşire, nu pot ieşi nici eu. Du-te! 

Privi cum, la zeci de metri mai jos, silueta X-interceptorului lui Grinder se roti, 
apoi propulsoarele sale se aprinseră, împingând nava de luptă în jos spre ieşire. 
Aşteptă până când se alinie din nou cu deschiderea din chila navei, apoi îşi împinse 
motoarele la putere maximă. Se roti spre dreapta, lovi puternic un perete despărțitor 
şi se roti din nou înapoi. De data asta, fereastra din față era plină de crăpături. 


În timp ce Grinder trecea prin deschidere, tunul său laser din dreapta atinse o 
bucată din epavă. X-interceptorul se rostogoli, necontrolat, în timp ce ieşea. 
Bothanul se luptă cu manşa şi îşi readuse nava de luptă în poziţie dreaptă. În clipa 
în care recăpătă controlul, una dintre rafalele turbolaser ale Implacabilului trecu 
peste el, înghițindu-l cu totul. Când raza se estompă, Grinder dispăruse. 


Janson văzu cum lovitura lansată de Implacabil îl afectase pe Spectru Patru. 
Urcă, trăgând încontinuu. Prima sa lovitură atinsese turela turbolaser. Aceasta se 
roti pentru a-l ţinti pe el — însă Piggy o străpunse, lovitura asociată a Gamorreanului 

distrugând turela. Amplasamentul rămase nemişcat, cu luminile stinse. 

Janson îşi lansă X-interceptorul într-un cerc strâns şi neregulat în jurul găurii 
din chila Implacabilului. 

— Gri Doi, aici Gri Trei. Mă recepționezi? 

— Sunt aici. 

— leşi de acolo. Implacabilul se prăbuşeşte. 

— Sunt blocată. Pleacă de aici. 

— Vin înăuntru. 

— Nu poţi face nimic. Dacă vă văd profilul, voi trage asupra dumneavoastră, 
domnule. Promit. 

— La naiba, Falynn... 

O paranteză de foc laser erupse brusc din gaura din chilă, arzând patru găuri 
în suprafața lunară. Janson îşi reprimă un blestem şi se rostogoli departe de partea 
inferioară a Implacabilului. Piggy îl urmă, din fericire tăcut. 


În timp ce Implacabilul cobora, lansând nenumărate capsule de salvare, ea 
transmise un ultim mesaj. Vocea era feminină, dar la fel de distorsionată ca şi cum 
ar fi venit printr-un sistem de comunicații al unei nave de luptă a Noii Republici. 

— Atenţie, forțele Noii Republici. Printre piloţii celor trei Interceptoare care au 
fost lansate acum un minut se numără şi Amiralului Trigit. Dacă îl căutaţi, acolo îl 
veţi găsi. 


Distrugătorul cădea într-un ritm ce părea lent - o iluzie favorizată de 
dimensiunile sale mari şi de gravitația de patruzeci la sută a lunii. Spectrele care nu 
erau implicate activ în luptă îşi păstrară atenţia disperată asupra deschizăturii din 
fuzelaj, aşteptând să iasă la suprafaţă ultima navă de luptă TIE. Dar ea nu apăru. 

Night Caller țâşni de sub nava capital în coborâre ca un săpun care țâşneşte de 
sub un picior, cu câteva motoare din pupa abia ratând nava Imperială cu câțiva zeci 
de metri. Implacabilul lovi mai întâi cu pupa, masa sa mare făcând ca pupa să se 
spulbere şi să se deformeze pe măsură ce se aşeza. Pereţi întregi şi secțiuni de chilă 
explodară din părțile laterale şi suprafața superioară a Distrugătorului, în timp ce 
atmosfera navei se comprima brusc. Chiar înainte ca prova să se prăbuşească, pupa 
navei explodă, toate celulele de combustibil luând foc într-o clipă. Pilonul de 
comandă al Implacabilului sări în sus ca şi cum ar fi fost o navă separată, 
separându-se brusc pentru un zbor disperat spre siguranță. Dar şi acesta se 
dezintegră în timp ce se ridica şi fu mistuit de mingea de foc în creştere de sub el. 

Nava se rupse în partea de mijloc, prova ei rotindu-se aproape grațios înainte 
să se aşeze pe suprafața plină de cratere a lunii. Spectrele auziră un strigăt prin 
sistemele lor de comunicații. Wedge şi Janson îl mai auziseră o dată, pe înregistrarea 
singurei şi unicei misiuni a Escadrilei Gheară a lui Donos -— era glasul plin de durere 
al lui Donos când realizase că escadrila lui dispăruse. 

Wedge roti Night Caller, ridicând nava. 

— Trageti... 

Gâtul i se închise, sugrumându-i vocea. Grinder şi Falynn muriseră la câteva 
secunde diferență unul de celălalt. 

— Toate armele să tragă asupra TIE-urilor. Armele, luați din nou controlul 
asupra turbolaserului meu. Comunicațiile, dați-mi canalul inamicului şi canalul 
nostru împreună. 

— Sunteţi gata de transmisie, domnule. 

— Atenţie, forțe de pe Implacabil. Sunt Comandantul Wedge Antilles de la 
Comandamentul de Nave de Luptă al Noii Republici. Vă recomandăm să întrerupeți 
ostilitățile acum. 

Primi un răspuns instantaneu. 

— Antilles, cereţi să vă predați? 

— Negativ. Uite cum stă treaba. Dacă întrerupețţi ostilitățile, o facem şi noi. 
Mergeţi oriunde doriți. Am câştigat această rundă. Niciunul dintre noi nu are de 
câştigat continuând această bătălie. 

— Nu e exact. Voi muriti, noi câştigăm. Pregăteşte-te să mănânci vid. 

Apoi se auzi o voce nouă, cuvinte fiind rostite cu o precizie muşcătoare. 

— Căpitane, acceptă oferta Comandantului. 

Wedge încremeni. Cunoştea acea voce. Vocea Căpitanului reveni. 

— Eşti doar un observator aici. Nu dai ordine pentru... 

Apoi urmă un țipăt şi se auzi vocea lui Face. 

— Scuipat de Sith, şi-a omorât propriul om. 

Vocea precisă reveni. 

— Îmi cer scuze. A fost o mică problemă în lanțul de comandă. Comandante, 
avem o înțelegere. Toate forțele de pe Implacabil, retrageţi-vă acum. Veniți pe poziția 
2-70. 

— Toate forțele Noii Republici, întrerupeți lupta, spuse Wedge. Regrupaţi-vă 
către Night Caller. Dacă vă consideraţi în formă şi aveți suficient combustibil, 
survolaţi navele de luptă şi capsulele de salvare doborâte pentru a raporta starea lor. 

Îşi duse degetul la gât, iar ofițerul de comunicaţii întrerupse transmisia pe 
canal extins. Ofițerul de armament al lui Wedge se holbă la el cu ochii mari. 

— Arătaţi de parcă îl cunoşteați. 

— Ai putea spune asta. Acela era Baronul Soontir Fel. 

Ofițerul păli şi îşi întoarse atenţia la panoul său de arme. Baronul Fel era 
considerat, de la moartea lui Darth Vader, cel mai bun pilot Imperial în viață, iar 
Grupul său de elită 181 de Vânători Imperiali era cea mai desăvârşită unitate de 
vânătoare pe care o putea alinia Imperiul. 

Ce căuta el ca observator pe nava Amiralului Trigit? 

Pe consola senzorilor, majoritatea punctelor se supuseră ordinelor date de 
Comandanți. Cinci puncte nu o făcură. Trei roşii se îndepărtau de luna lui Ession pe 
un curs drept, în afara sistemului. Două albastre îi urmăreau. Senzorii îl identificară 
pe cel mai rapid ca fiind Liderul Albastru, iar pe cel mai lent ca fiind Spectru Nouă. 

Squeaky îl trase pe Kell prin sasul de urgenţă al Narrei. 

— Mă bucur că eşti printre cei vii, Tainer. Acum că te-am învățat bunele 
maniere, nu mi-ar plăcea să te pierd. 

Kell tremura necontrolat şi ignoră unitatea 3PO. Atril, ea însăşi înfăşurată într- 
o pătură, îi aruncă o alta pe umeri. Phanan era întins pe una dintre canapelele 
pasagerilor, cu o pătură peste el, cu fața palidă, dar reuşi să-i zâmbească slab lui 
Kell. 

Squeaky se întoarse lângă Phanan. 

— I-am pierdut pe Grinder şi pe Falynn, spuse Atril. 

Kell se aşeză lângă ea. 

— Tyria? 

— Nu este rănită. 

Kell se relaxă. Încercă să-şi ordoneze gândurile şi sentimentele. Simțea uşurare 
în legătură cu Tyria şi tristețe pentru pierderea lui Falynn, Grinder şi Treisprezece. Şi 
un fel ciudat de bucurie pentru pierderea unei părți din el însuşi. 

Ştia că ceva din el murise şi nu-i simțea lipsa. 

— Kell. 

— Da, Cubber. 

— Night Caller îți transmite felicitări. Spune că această luptă a fost la fel cum a 
fost cea din primul tău în simulator cu Spectrele. 

Kell clipi din ochi spre el, confuz. 

— Runt primeşte toate punctele mele? 

— Nu, prostule. O misiune, cinci morți — as instantaneu. Felicitări. 

— Oh. 

Cubber pufni pe nas. 

— Dacă te mai comporți mult aşa, mă voi îndoi de devotamentul tău față de 
profesia de mecanic, băiete. Se întoarse înapoi spre comenzile sale, iar Narra se 
ridică. Mai am multe bagaje de preluat. 


— Liderul către Spectru Nouă. 

Donos stătea țeapăn, cu tot corpul rece, cu mâna ținând manşa de control 
într-o strângere mortală. 

— Liderul către Spectru Nouă. 

— Aici Nouă. 

— Raportează starea ta. 

Falynn e moartă. Nu am nicio stare. 

— Sunt funcțional. 

În mod automat, Donos îşi verifică nivelul de combustibil, starea armelor şi a 
scuturilor. Toate erau pe verde. Mai avea la dispoziție câteva minute bune de putere 
de luptă împotriva inamicilor. Trei inamici şi un aliat în față. 

Dar Comandantul Antilles se referea probabil la starea lui mentală. 

Fusese cât pe ce să o ia razna din nou când auzise că Falynn murise. Dar nu o 
făcuse. Ştia că Spectrele nu-l vor lăsa să fie din nou afectat. Cel mai bine ar fi fost să 
continue să zboare şi să-l ucidă pe cel care o omorâse. Care ucisese Escadrila 
Gheară. 

— Sunt în urmărirea a trei inamici care nu fac parte din forța pacificată. 

— Dacă se predau, eşti obligat să accepti. 

— Dacă. Donos tăcu o clipă lungă. Vă rog instruiți A-interceptorul din fața mea 
să nu îl vaporizeze pe Trigit. Asta e treaba mea. 

O nouă voce se auzi prin staţia de comunicații. 

— Comandantul Antilles nu-i ordonă nimic unui General, Spectru Nouă. 

— Vă recomand să nu vă puneţi între Trigit şi laserele mele, domnule General. 

— În orice altă zi aş considera asta ca fiind o amenințare, fiule. Deocamdată, îţi 
recomand să taci din gură. Liderul Albastru terminat. 

Donos tăcu. Nu-l îngrijora nimic din ceea ce-i putea face Generalul. Pur şi 
simplu nu avea chef să-şi cheltuiască energia cu o ceartă. 


Donos privi senzorii în timp ce Generalul Crespin câştiga teren asupra 
grupului de Interceptoare. Aceştia nu zburau la fel de repede ca adevăratele 
Interceptoare. Vehiculele personale ale unui Amiral Imperial şi ale gărzilor sale de 
corp favorite, erau probabil îngreunate de hipermotoare şi de sistemele de scuturi, iar 
greutatea asta conta împotriva lor. Chiar şi X-interceptorul lui Donos, mai lent decât 
un Interceptor standard, câştiga în mod constant teren față de cele trei nave. În 
câteva minute cei trei ar fi fost suficient de departe de puțul gravitațional al lui 
Ession pentru a intra în hiperspaţiu. Dar poate că Generalul era destul de isteț ca 
să-i oprească. 

Când ecranul senzorilor indică o distanță de trei kilometri între A-interceptor şi 
Interceptoarele TIE, panoul de comunicații al lui Donos se aprinse cu o transmisie pe 
frecvențe încrucişate. 

— Liderul Albastru către interceptoarele aflate pe curs de ieşire din sistem. 
Sunt Generalul Edor Crespin. Vă ofer această oportunitate de a vă preda. 

Răspunsul veni cu o voce seacă: 

— Mulţumesc, Lider Albastru. Totuşi, observ o anumită discrepanţă în ceea ce 
priveşte numărul nostru. Poate că ar fi mai bine să vă întoarceți acasă. 

Donos nu auzi niciun răspuns de la Crespin. Acel schimb de replici fusese 
suficient pentru ambii lideri. Câteva momente mai târziu, când sistemul arăta doi 
kilometri distanță între Interceptoare şi Generalul Crespin, Donos văzu grupul de 
Interceptoare schimbând formația. TIE-ul din dreapta se retrase şi se plasă imediat 
în spatele celui din centru. TIE-ul din stânga se rostogoli şi se întoarse spre A- 
interceptor. 

De ce? Atunci Donos ştiu ce se întâmplase. Generalul Crespin reuşise să fixeze 
laserul pe nava lui Trigit. Un Interceptor se mutase în calea laserelor Generalului, iar 
celălalt se întorcea să distrugă A-interceptorul... sau să moară încercând. 

Pentru prima dată, Donos se rugă pentru succesul unui pilot de A-interceptor. 

— Gadget, mai putem adăuga ceva energie la accelerație? 

NU. 

Donos începu să se balanseze în scaun, înainte şi înapoi, ca şi cum acţiunea ar 
fi putut să scoată doar un pic mai multă acceleraţie din X-interceptor. Pe ecran, 
punctul roşu cel mai din spate şi punctul albastru se apropiau pe o traiectorie cap la 
cap. Donos se încruntă în fața manevrei. Ce făcea Generalul Crespin, jucându-se cap 

la cap cu un pilot care era, fără îndoială, dispus să-şi dea viața pentru a-i câştiga 
Amiralului puţin timp în plus? 

Erau departe de umbra masivă a lui Ession sau de cea mai mare lună a lui. În 
câteva clipe, Interceptoarele aveau să poată sări în hiperspaţiu. 

Donos se linişti. Generalul nu e un idiot. Are un plan. Dacă reuşesc să-mi dau 
seama care este, poate îmi pot da seama ce are de gând să-i facă Amiralului Trigit — în 
ce direcţie îl va face pe Amiral să sară. Dacă el, Donos, s-ar afla într-un A-interceptor 
care se apropie de un Interceptor, în timp ce alte două Interceptoare mai importante 
se îndepărtau de el într-un unghi uşor, ce ar face? 

Pe A-interceptoare erau amplasate tunuri laser care se deplasau în sus şi în 
jos, oferindu-le un arc de tragere generos - un alt aspect cu care se lăudau mereu 
piloţii acelor mici nave de viteză. În locul lui Crespin, Donos putea să-şi păstreze 
cursul actual, dar să se rotească la nouăzeci de grade spre dreapta şi să-şi ridice 
tunurile, aducându-i pe Trigit şi pe cealaltă escortă înapoi în raza sa de ţintire. 
Donos îşi intensifică senzorul vizual şi văzu că Generalul se rotise într-adevăr - de 
fapt, rotația sa era continuă, o rotire menită să facă din profilul îngust al A- 
interceptorului o ţintă şi mai dificilă, iar rafalele laser ale Interceptorului trecură 
inofensive pe lângă el. 

Dar Donos văzu că Generalul îşi înălțase într-adevăr armele. Nu avea să le 
poată folosi pentru a trage asupra Interceptorului. Probabil că planifica un unghi de 
atac asupra celorlalte Interceptoare. Donos aproape că îşi dădu o palmă. Acum 
înțelegea. 

În locul lui Crespin, s-ar fi apropiat până când abia ar fi avut timp să 
manevreze pentru a ieşi din capcana mortală de tip cap la cap, apoi ar fi tras cu 
rachetele de şoc ale A-interceptorului. Celălalt pilot, mai degrabă blocat pe o 
traiectorie sinucigaşă de izbire, nu ar fi fost în stare să manevreze pentru a se feri din 
calea lor. Acest lucru l-ar elimina pe pilotul sinucigaş şi i-ar oferi imediat lui Crespin 
o lovitură laser fără probleme asupra celorlalte două Interceptoare. 

Încotro vor sări? În prezent, Trigit se afla în față, garda sa de corp venind 
imediat după el, iar Crespin se îndrepta spre ei la un unghi uşor spre stânga. De 
îndată ce ar fi simţit o blocare laser, Trigit ar fi trebuit să vireze la dreapta - pentru 
că astfel garda lui de corp ar fi rămas chiar în spatele lui şi în calea laserelor lui 
Crespin. 

Donos aproape că zâmbi. Comută pe torpilele protonice şi ţinti vizual spre 
spațiul gol din dreapta Interceptoarelor. Nu era încă în raza de acțiune pentru o 
blocare a torpilelor... dar se afla bine în raza lor de atac. Dacă trăgea la unghiul 
corect, cu torpilele setate să urmărească orice sursă de căldură, iar Interceptoarele 
treceau prin calea lor... Aşteptă şi se legănă în scaun pentru a obține mai multă 
viteză. 

Falynn, te uiţi? 

Când Interceptorul şi A-interceptorul se aflau la un sfert de kilometru distanță 
unul de celălalt, Crespin se îndepărtă, dar două dungi de lumină gemene continuară 
pe cursul inițial. Interceptorul cu care se duelase ajunsese în punctul pe care îl 
vizaseră amândoi şi explodase, victimă a două rachete de şoc şi a unei tactici greşite. 

Crespin întrerupse rotirea A-interceptorului său şi îşi îndreptă armele spre 
celelalte două nave în doar o secundă. Imediat, în momentul în care ţinta laserului 
lui Crespin îi găsi, Interceptorul lui Trigit şi nava care îl urma se desprinseră spre 

dreapta. 

Donos trase. 

— Una pentru Falynn. A doua pentru Escadrila Gheară. 

Laserele lui Crespin găsiră motoarele Interceptorului urmăritor, lovindu-le cu 
un foc roşu aprins. Interceptorul dispăru într-o minge strălucitoare. 

Unitatea de comunicații a lui Donos se declanşă. Era vocea lui Trigit. 

— Crespin, aş vrea să reconsider... 

Prima torpilă a lui Donos trecu printre fantele din aripa dreapta a 
Interceptorului şi lovi nava acolo unde vizorul rotund din față întâlnea corpul navei. 
Interceptorul detonă într-o străfulgerare strălucitoare. A doua torpilă a lui Donos 
intră în nor, dar nu ieşi din el. Apoi nu mai există nimic altceva decât şuieratul de 
statică pe unitatea sa de comunicații, cu un singur punct albastru pe senzorii săi. 

A-interceptorul începu o curbă lungă şi leneşă înapoi spre Ession. 

— Bună tragere, fiule. 

— Frumos zbor, domnule. 

Donos îşi întoarse propria navă de luptă. 

În pieptul său simţea o răceală care se potrivea cu vidul din jurul său. Era 
vidul viitorului său. Totuşi, Escadrila Gheară îşi luase revanşa. Acum, poate că cei 
unsprezece piloţi buni, o unitate R2 mereu utilă şi o femeie de pe Tatooine care nu-şi 
recunoscuse niciodată propria valoare vor putea să se odihnească liniştiţi. 

Capitolul 31 


Plajele şi mările ei sunt aproape la fel de frumoase ca cele de pe Storinal, reflectă 
Kell. Poate chiar mai frumoase. Însă nu sunt la fel de... premeditate. La fel de 
sculptate. 

Lumea se numea Borleias. Fiind odinioară locul unde se aflase instalația de 
cercetare biomedicală a unui general Imperial, capturată mai târziu de Noua 
Republică ca primă etapă a marşului asupra lumii tron a Imperiului, Borleias 
găzduia acum o bază de antrenament pentru navele de luptă. Noua Republică 
botezase un transportor de trupe după bătălia pentru această lume, iar Kell şi Runtiîl 
salvaseră pe Folor. 

Kell decise, în mod irațional, că asta însemna că planeta îi saluta prezența. 

Cu siguranţă se simțea binevenit. Se tolăni pe un pat de campanie suficient de 
mare pentru a se potrivi masivităţii sale — cu suficient loc pentru Tyria lângă el. 

Uniforma zilei era reprezentată de costume de baie care puteau fi numite cu 
generozitate minimale, iar asta era o vacanţă în sine. Alături de ei, pe o pătură, se 
aflau băuturi pe jumătate terminate care se încălzeau încet la soare şi o mică unitate 
de refrigerare din care urmau să scoată şi mai multe băuturi pe măsură ce ziua 
înainta. 

În susul şi în josul plajei, alte Spectre şi membri ai echipajului de pe Night 
Caller se bălăceau în valuri, stăteau tolăniți pe nişte canapele gonflabile, se plimbau 
cu motociclete speeder de agrement, stăteau să bea în jurul unor mese sub umbrele 
largi reflectorizante. Donos se afla la capătul şirului de canapele, singur cu gândurile 
sale, dar rămânând în apropierea celorlalte Spectre în loc să se distanțeze de ei. 

Phanan se afla în spitalul militar de pe Borleias, recuperându-se în urma 
pierderii splinei, care îi fusese perforată de şrapnel în timp ce se ejecta. Când Kell se 
dusese să-l vadă, Phanan îi explicase: 

— Da, m-am enervat atât de tare încât a trebuit să-mi vărs splina. 

Spectrele, camarazii piloţi ai lui Kell, erau prietenii lui. În ochii lor nu se citeau 
reproşuri. Cei mai mulți dintre ei ştiau că el avusese... un fel de atac pe luna lui 
Ession. Ştiau, de asemenea, că îşi revenise după acel atac şi că se aruncase în cea 
mai grea parte a luptei. Vaporizase mai mult decât partea lui de inamic şi atrăsese 
focul şi mai multor piloți. Night Caller, cu senzorii copleşiți de emisiile deliberat 
defectuoase ale antenei de retransmisie din apropiere şi de norul de praf pe care îl 
ridica, nu avea nicio înregistrare a vacanței sale temporare de la realitate. Aşa că, la 
fel ca şi în cazul prăbuşirii psihice a lui Donos, nu se vorbea despre ea. Nu se 
întâmplase. 

Şi nici nu se va mai întâmpla. Tot ceea ce trebuia să facă vreodată era să-şi 
imagineze ce s-ar fi întâmplat cu cei pe care îi iubea dacă i-ar fi abandonat. Se uită 
în jos la Tyria, cu o remarcă de tachinare pe buze; dar ea dormea, cu capul pe 
umărul lui de parcă ar fi fost o pernă. 

O umbră căzu peste ei. Amiralul Ackbar stătea deasupra lui. 

Kell salută din reflex. 

— Domnule. 

— Nu te ridica. 

Amiralul se mută pentru a se aşeza pe următoarea canapea. Se întoarse spre 
apă, privind-o — atât cât putea Kell să-i citească postura - cu o expresie tânguitoare. 

— Îmi pare rău că nu am putut să vorbesc cu tine pe Talasea. 

— Eu... vă evitam, domnule. 

Ackbar întoarse un ochi spre el. 

— De ce? 

— Mi-a fost ruşine. 

Nu ar fi fost în stare să spună asta cu o săptămână în urmă. Acum, cuvintele 
erau greu de rostit, dar nu imposibil. 

— Pentru că nu ai putut s-o salvezi pe Jesmin? 

— Da, domnule. 

— Am venit să îți mulțumesc. Când am citit ce ai încercat să faci pentru ea... ei 
bine, este crud să afli că cineva pe care îl iubeşti a murit atât de departe de inima 
clanului ei, dar cel puţin am ştiut că se afla în mijlocul unor prieteni buni. Prieteni 
suficient de apropiaţi pentru a încerca un astfel de lucru. 

— S-a aflat, domnule. 

Ackbar aruncă o ultimă şi lungă privire la apă, apoi se ridică. 

— Bucură-te de concediu, Locotenente. Şi întoarce-te puternic şi revigorat. 
Lordul Războinic Zsinj este încă acolo. 

— Am pregătit un salut special pentru el, domnule. 

Ackbar scoase un zgomot ca un chicotit şi se îndepărtă de mare. 


În vârful dealului, Wedge aştepta în skimmerul său. 

Amiralul se urcă stângaci în el. 

— Încă eşti complet îmbrăcat, Comandante. N-ar trebui să porți o cămaşă şi să 
te bucuri de vreme şi de apă, aşa cum sunt? 

Wedge puse skimmerul în mişcare, rotindu-l spre câmpul plat unde aşteptau X- 
interceptoarele şi navetele. 

— Nu sunt chiar atât de apropiat de Spectre pe cât sunt de Vagabonzi, 
domnule. Cred că i-aş face să se simtă inconfortabil. 

— Deci, nu eşti unul dintre băieți? Eşti mai degrabă un ofițer adevărat? La fel 
de intimidant ca un General? 

— Oh, da, pariul nostru. De fapt, speram mai degrabă să profitați de această 
ocazie pentru a recunoaşte că Spectrele şi-au dovedit valoarea, aşa cum ați spus. 

— Cele trei luni nu au expirat, domnule General. Încă sunteţi în pericol. 

Wedge zâmbi. 

— Domnule Amiral, asta este povestea vieții mele. 


SFÂRŞIT 

UNIVERSUL STAR WARS 
ANEXE 


ÎNCEPUTURI... 


La început s-a numit Vechea Republică. 

Nu a existat niciun document care să consemneze întemeierea Vechii Republici 
şi nici nu era necesar vreunul. Întemeietorii s-au estompat în pulberea istoriei. Ei au 
clădit singura comunitate galactică cunoscută vreodată, care întotdeauna şi-a servit 
cetățenii bine şi cu credință. Noi lumi i s-au alăturat odată cu trecerea secolelor 
pentru a împărtăşi conducerea sa benefică. Planete ce se aflau ele însele în primejdie 
datorită dezastrelor naturale sau izbucnirii unor revolte au putut să se îndrepte spre 
vecinii lor pentru a primi ajutor. Toate rasele, toate speciile inteligente, toate 
popoarele erau egale în fața legii şi îşi trăiau viaţa cu drepturi care le garantau 
deopotrivă şansă şi libertate. 

Vechea Republică s-a format pe temelia celor mai importante lumi ce existau la 
început, majoritatea fiind din centrul galaxiei. . . În vremea aceea au apărut şi primii 
Cavaleri Jedi. A fost o lungă perioadă de pace şi expansiune galactică determinată de 
inventarea şi progresul călătoriilor prin hiperspaţiu. Păzitorii acestei Republici au fost 
Cavalerii Jedi, un Ordin viteaz şi neînfricat, numărând sute şi mii de membri, ce a 
slujit la apărarea şi protecţia popoarelor Republicii. Înţelepciunea, bravura şi puterea 
lor au devenit legendă. Trăgându-şi tăria comună din Forţă, Cavalerii Jedi au 
menținut pacea pe tot cuprinsul Galaxiei, generații după generații, şi au transmis 
mai departe crezul lor celor ce s-au dovedit deopotrivă capabili şi demni să fie 
Cavaleri. 

Prin strânsa ei coeziune, Vechea Republică a devenit invulnerabilă față de orice 
atac dinafară. Nicio altă putere galactică cunoscută nu a îndrăznit o asemenea 
mişcare pentru că ea ar fi însemnat un eşec sigur. Cetăţenii Vechii Republici au 
putut dormi liniştiți în paturile lor, aflați în siguranţă înăuntrul zidurilor lor politice. 

Atacul a venit, totuşi. Dar, la fel ca în multe societăți democratice, el nu a venit 
din partea unei forțe din afară, ci din interior. Decăderea a început pe măsură ce tot 
mai multe lumi s-au alăturat Vechii Republici. Oficialii locali au devenit susceptibili 
la influență şi mită, plecându-se cel mai adesea în fața dorințelor celor implicaţi în 
afaceri de comerţ interstelar. Senatul, slăbit de atâtea secole de pace şi mulțumire de 
sine, a devenit periculos de neglijent. Răsturnarea politică era inimaginabilă, dar 
inevitabilă. 


SIH... 


Un mare contigent dintre Cavalerii Jedi care fuseseră ademeniți de partea 
întunecată a Forţei au fost expulzați din Vechea Republică. După ce au pribegit o 

vreme, ei au dat peste ființele umanoide cunoscute sub numele de Sith şi au adus 
această specie în stare de sclavie. Cei din partea întunecată au ajuns să fie cunoscuți 
sub denumirea de Stăpâni ai Sith-ilor. Pentru următoarele câteva mii de ani Imperiul 
lor avea să prospere şi să crească. În acest timp Cavalerii Jedi decăzuţi începură de 
asemeni să facă experimente asupra supuşilor lor, convertind mulți Sith în fanaticii 
războinici Massassi. 

Naga Sadow a condus Imperiul Sith. El a văzut ocazia de a extinde Imperiul 
Sith şi a invadat Vechea Republică, însă armatele sale au fost înfrânte de forțele 
combinate ale flotei Vechii Republici şi ale Cavalerilor Jedi. Sadow cu o armată 
compusă din războinici Massassi a fugit spre marginile îndepărtate ale universului, 
oprindu-se în cele din urmă pe cea de-a patra lună a planetei Yavin. Aici, dictatorul 
militar a început să facă experimente asupra celor ce l-au urmat, transformându-i în 
fiare monstruoase. Aceasta a avut drept consecință Războiul Fiarelor din Sistemul 
Onderon. Maestrul Jedi Arca, Străjerul recent descoperitului Sistem Onderon trimise 
ucenicii săi Jedi pentru a pune capăt violentului Război al Fiarelor. Sub conducerea 
lui Ulic Qel-Droma, aceşti Jedi încearcă să aducă pacea pe Onderon, dar au fost 
permanent împiedicaţi de puterile răului ale Reginei Amanoa, o urmaşă a lui Naga 
Sadow. În cele din urmă conflictul vechi de secole se încheie odată cu sosirea 
Maestrului Arca, moartea Reginei Amanoa şi căsătoria Stăpânului Fiarelor Oron Kira 
cu Prințesa Galia. Între timp, Cavalerul Jedi Exar Kun ce fusese instruit de Maestrul 
Jedi Vodo-Siosk Baas găseşte învățătura interzisă a vechilor Sith. El imită căile 
demult decăzuțţilor Sith şi le foloseşte pentru a crea o proprie filosofie a Codului Jedi. 
Cu aceste cunoştinţe Kun pune la cale o vastă şi puternică frăţie şi îşi arogă titlul de 
prim Stăpân Întunecat al Sith. Kun şi alți Stăpâni Sith preiau controlul asupra 
Galaxiei şi reînvie vechiul Imperiu Sith. Lor li se opun în mod violent sute de Cavaleri 
Jedi. Războiul Sith care urmează este un conflict teribil în care multe personaje 
istorice importante sunt ucise, inclusiv Maestrul Jedi Arca. Toţi Cavalerii Jedi se 
adună laolaltă pe luna-junglă într-un front unit contra cetăţii fortificate Sith 
construite de Exar Kun. Cavalerii Jedi aliați îi distrug printr-o masivă lovitură 
nimicitoare pe supraviețuitorii Massassi. La scurtă vreme după aceea Exar Kun este 
şi el ucis de Cavalerii Jedi. Spiritul său este surghiunit pe un tărâm al întunericului 
veşnic pe Yavin 4. Stăpânii Sith sunt înfrânți şi nu se mai aude nimic despre ei până 
peste câteva secole, pe timpul războiului comerțului, pe Planeta Naboo. 


IMPERIUL... 


Un Senator ambițios şi lipsit de scrupule numit Palpatine s-a ridicat extrem de 
repede la putere, ajutat de către unii membri obscuri ai Senatului care începuseră să 
râvnească la mai multă influență şi autoritate. Promițând că va face curățenie în 
Galaxie şi va readuce Republica la strălucirea ei de odinioară, Palpatine a fost ales 
Cancelar al Republicii şi s-a înconjurat cu acei oficiali lacomi şi avizi de putere care 
l-au sprijinit în ascensiunea sa. Ceea ce ei nu ştiau era că Palpatine îşi trăgea 
puterea şi carisma din partea întunecată a Forței. El avea însă ambiții mult mai mari 
decât i-ar fi îngăduit funcţia de Cancelar, iar aceia care i-au netezit drumul spre 
înaltele sfere ale puterii politice se vor trezi curând înlăturați, întemnițați ori striviți 
de mâna grea a lui Palpatine, în timp ce acesta îşi urmărea fără cruțare țelul final. 
Din ordinul lui Palpatine, noul Imperiu a început o cursă a înarmării cum nu a mai 
existat alta în istoria galactică. Imense nave cu o incredibilă putere de foc au sărit de 
pe planşeta de proiectare în existența reală parcă peste noapte. Progresul tehnologic 
ce a rezultat a determinat apariția unei noi ştiinţe a războiului. 

Sistemele din centrul galaxiei au fost primele care au căzut, guvernele lor 
planetare fiind înlăturate prin forță, în timp ce legea marțială se extindea de la o 
lume la alta. 

Sigur pe poziția sa, înconjurat de un nucleu militar ce-i ştia de frică, Palpatine 

s-a autodeclarat Împărat. Pentru prima oară în nenumărate secole, lumile Vechii 
Republici s-au trezit conduse de un singur om. Toate drepturile personale au ajuns 
la cheremul capriciilor Împăratului, iar cele dintâi revolte împotriva lui Palpatine au 
fost înăbuşite aproape înainte de a izbucni. Cavalerii Jedi au fost vânaţi în mod 
sistematic şi executaţi sumar. Ei s-au văzut abandonați, trădați sau ucişi chiar de 
către aceia pe care îi apăraseră vreme îndelungată. Senatul marionetă ce fusese 
păstrat în funcţiune era permanent dezbinat, iar conducerea directă a fost 
încredințată Guvernatorilor regionali numiţi de Palpatine. Crearea unei arme teribile, 
una capabilă să distrugă o planetă întreagă dintr-o singură lovitură, a ţinut liderii 
îngroziți ai fiecărei lumi sub amenințarea anihilării. Steaua Morţii a fost ultimul 
cuvânt al lui Palpatine - asigurarea finală a puterii sale asupra miliardelor de ființe 
pe care le conducea. 


ALIANȚA REBELĂ... 


Când Imperiul lui Palpatine a ajuns la putere, un grup de cetățeni de pe întreg 
cuprinsul galaxiei au început să se organizeze încet şi discret într-o Forţă Rebelă. 
Rebelii aveau un singur scop: distrugerea Imperiului şi întoarcerea la sistemul 
democratic din trecut. La început, fără să ştie, acest grup curajos a avut aliați în 
Senat. Acei Senatori planetari au înțeles pericolul extrem reprezentat de ascensiunea 
rapidă la putere a lui Palpatine şi au pus la cale, în secret, răsturnarea lui printr-o 
mişcare de preemţiune care ar fi concentrat valul rezistenței într-o forță care să 
asigure libertatea tuturor locuitorilor Vechii Republici. 

Senatorul Bail Organa din Alderaan şi Senatoarea Mon Mohtma din Chandrila 
au pus la cale în secret un plan care, se spera, va împiedica drumul său spre 
Preşedinţia Senatului. Tentativa lor a eşuat deoarece ridicarea la putere deplină a lui 
Palpatine s-a produs literalmente peste noapte odată ce baza sa de politicieni corupți 
a fost instalată. La o întâlnire în reşedinţa lui Organa în Casa Cantham din Oraşul 
Imperial, Mon Mohtma a îndemnat la revoltă generală împotriva lui Palpatine şi a 
forțelor sale crescânde. Organa s-a opus, temându-se că o asemenea mişcare ar fi 
putut distruge nu numai pe Palpatine, dar şi întregul sistem de guvernare pe care ei 
luptau să-l salveze. Organa dedicase întreaga sa viață democraţiei Vechii Republici şi 
sistemului Senatorial şi socotea că, odată pusă în mişcare pentru a-l opri pe 
Palpatine, anarhia nu va mai putea fi controlată. 

Apoi o mică planetă din Sectorul Sern, lângă Lumile Centrale, a fost prima care 
a simțit urgia militară a lui Palpatine. Masacrul de la Ghorman a avut loc atunci 
când Guvernatorul planetar Ghormanez a refuzat să se încline în fața lui Palpatine. 
Cetăţenii acestei lumi, sfidând o sporire Imperială a impozitelor, au organizat un 
protest paşnic pe principalul port spaţial al planetei, blocând pistele de aterizare 
folosite de navele lui Palpatine. Zeci de persoane au fost ucise şi alte sute grav rănite 
când o navă militară condusă de Căpitanul (ulterior Marele Moff) Tarkin a aterizat 
intenționat peste protestatari atunci când a venit să adune noile taxe. Acest 
eveniment a marcat moartea Vechii Republici şi în acel moment multe alte lumi au 
înţeles că sistemul democratic pe care îl cunoşteau s-a prăbuşit complet. 

Bail Organa, îngrozit de o asemenea monstruozitate, a început să o ajute pe 
Senatoarea Mohtma să deturneze fonduri şi arme în mâinile sufletelor curajoase care 
s-au unit în curând, formând celule de rezistență organizată. Încă şi mai important, 
poate, Organa şi mica sa grupare de simpatizanți ai Rebelilor din Senat au pus la 
dispoziția liderilor Rebeli informații strict secrete, permițându-le să plănuiască 
lovituri prin surprindere împotriva navelor şi trupelor Imperiale. 

Multele grupuri izolate de rezistență împrăştiate prin toată galaxia i-au 
pricinuit puţine griji lui Palpatine. Conducătorii lor erau săraci, iar forțele lor 
dezorganizate. Ei aveau puține arme şi, desigur, nimic din ceea ce ar fi putut face 
față forțelor Imperiale însărcinate cu eliminarea lor. Multe unități de rezistență au 

fost dispersate sau chiar nimicite, iar planeta lor a fost pusă sub legea marțială. 

Implicarea Senatoarei Mothma în Rebeliune a fost descoperită de poliția secretă 
Imperială, dar înainte ca ea să fie prinsă, o informaţie dintr-o sursă amicală ajunsă 
la urechea lui Organa i-a permis să părăsească capitala Imperială. Astfel, ea a evitat 
capturarea şi dedicându-se cu totul distrugerii Imperiului a devenit Şeful Statului 
Major al Alianţei Rebele. 

Lucrând la organizarea unei Alianțe a Planetelor Rebele, primul său succes a 
venit la o conferință secretă ţinută în sistemul Corellian. Întrucât Mohtma a arătat 
numeroşilor lideri ai grupurilor de rezistență dispersate cum o conducere centrală ar 
duce la îmbunătăţirea comunicațiilor, la un acces mai bun la fonduri, aprovizionare 
şi armament, cele trei grupuri principale de rezistență au căzut de acord să se 
unească într-un grup coerent. Acest Tratat Corellian a pus bazele Alianţei care în 
scurtă vreme şi-a sporit puterea graţie nou-formatei unități. 

Declaraţia Rebeliunii, ratificată la aceeaşi conferinţă, l-a sfidat în mod făţiş pe 
Palpatine şi chiar i s-a adresat personal. Ea prevedea, între altele: 


„Ai dezorganizat Senatul, vocea Poporului; 

Ai instituit o politică flagrantă de rasism şi genocid împotriva popoarelor 
non-umane din galaxie; 

Ai înlăturat conducătorii aleşi ai planetelor, înlocuindu-i cu Moffi şi Guvernatori 
după bunul tău plac; 

Ai mărit impozitele fără consimțământul celor impozitați; 

Ai ucis şi întemnițat milioane de persoane care nu au beneficiat de un proces; 

Ai extins armata dincolo de limitele necesare şi prudente, doar pentru unicul scop 
de a-i oprima pe supuşi. 

Noi, Alianța Rebelă, în numele şi cu autoritatea ființelor libere din galaxie 
declarăm în mod public şi solemn intențiile noastre: 

Să luptăm şi să ne opunem tie şi forțelor tale prin orice mijloace care ne vor sta la 
îndemână; 

Să refuzăm orice lege Imperială contrară drepturilor ființelor libere; 

Să provocăm distrugerea ta şi distrugerea Imperiului Galactic; 

Să eliberăm pentru totdeauna toate ființele din galaxie. 

Pentru îndeplinirea acestor țeluri noi punem chezăşie proprietățile, onoarea şi 
viețile noastre. ” 


Lumile din întreaga galaxiei s-au unit în lupta contra tiraniei lui Palpatine şi a 
Imperiului său. Divergențele care existaseră cândva între rase şi specii au fost lăsate 
deoparte, deoarece dorința comună de libertate a devenit centrul de greutate al 
vieților lor. Piloți spaţiali au străbătut distanţe interstelare, adeseori în mici nave de 
luptă, cu riscul de a fi detectați şi întemnițați de Imperiali, în scopul de a se alătura 
Rebeliunii. 

